
Pratarmė 


Gerovės valstybė yra mažai Lietuvoje tyrinėta tema, o jos sam- 
prata dažnai vartojama nevienareikšmiškai. Tuo tarpu Vakaruose 
gerovės valstybės teoriniai ir empiriniai tyrimai yra labai populia- 
rūs. Jiems svarų dėmesį skiria ekonomikos, sociologijos, istorijos 
ir politologijos specialistai. Gerovės valstybės tyrimai ypač išpo- 
puliarėjo po Antrojo pasaulinio karo, kai ir pradėjo sparčiai kurtis 
šiuolaikinė gerovės valstybė. Tyrimai susitelkė ties labiausiai išsi- 
vysčiusių 18 šalių, priklausančių Ekonominio bendradarbiavimo ir 
plėtros organizacijai (EBPO), analize. Rytų Europos bloko šalys 
beveik 20 metų iki Sovietų Sąjungos žlugimo nebuvo įtrauktos į 
gerovės valstybės teorines ir empirines studijas (Aidukaite, 2004; 
Hort, 2004). Vyravo prielaida, kad tik demokratiškos ir palyginti 
aukštu ekonominiu ir socialiniu plėtojimosi lygiu pasižyminčios 
šalys gali būti vadinamos gerovės valstybėmis. Pokomunistinių ša- 
lių atskirtis suformavo teorinių ir empirinių žinių trūkumą gerovės 
valstybės dalyko srityje. Šiuolaikinės gerovės valstybės raidos aiški- 
nimo perspektyvos, tipologijos nėra universalios — jos buvo kuria- 
mos remiantis tik labiausiai išsivysčiusių šalių patirtimi. Todėl teo- 
riniai gerovės valstybės raidos aiškinimo ieškojimai iki šiol yra ak- 
tualūs. Jie tapo ypač svarbūs, kai griuvo Berlyno siena, o Vidurio ir 
Rytų Europos šalys įstojo į Europos Sąjungą (ES). Be to, Europos 
gyventojų senėjimo procesas vis labiau verčia permąstyti gerovės 
valstybės teorijas, aiškinimo perspektyvas ir prognozuoti socialinės 
politikos raidą. ES propaguojama „socialinės Europos“ vizija, ku- 
rioje kiekvienas turi jaustis saugus ir kiekvienam turi būti suteiktos 
galimybės maksimaliai realizuoti savo potencialą (dirbant, kuriant 
ar mokantis), skatina tyrimus gerovės valstybės srityje. 

Lietuvoje pirmaisiais nepriklausomybės metais ypatingo dėme- 
sio gerovės valstybės kūrimui nebuvo skirta. Svarbiausi pastarų- 
jų dešimtmečių ekonominiai-politiniai prioritetai sieti su perėji- 
mu prie rinkos ekonomikos ir sėkminga integracija į tarptautines 
struktūras (NATO ir ES). Lietuvai įstojus į ES šalių bendriją, 


socialiniai klausimai vis dažniau tampa politinių debatų objektu. 
Tai lemia ES vykdomos socialinių veiksmų programos, socialinės 
politikos srityje pasirašomos tarpvalstybinės sutartys ir chartijos, 
kuriose Lietuva taip pat dalyvauja. Tačiau ir gilėjančios sociali- 
nės problemos, ypač paaštrėjusios pastaraisiais krizės metais, ver- 
čia mokslininkus, politikus ir biurokratus (valdininkus) vis labiau 
kreipti dėmesį į socialines problemas ir ieškoti jų sprendimo būdų. 
Akivaizdu, jog Lietuvai būtina valstybinė, ilgalaikė gerovės valsty- 
bės kūrimo vizija, kuri garantuotų Lietuvos piliečių socialinį sau- 
gumą ir užtikrintų darnų šalies ūkio plėtojimąsi. O gerovės valsty- 
bės kūrimo vizija neįmanoma be išsamios veiksnių, darančių įtaką 
gerovės valstybės sistemų formavimuisi ir raidai, analizės, esamos 
gerovės valstybės ištakų ir jai būdingų bruožų tyrimo. 

Knyga siekia išnagrinėti veiksnius, kurie daro įtaką gerovės 
valstybės formavimuisi ir raidai Lietuvoje, ištirti esamos gerovės 
valstybės ištakas ir atskleisti jai būdingus bruožus. Plačiąja prasme 
leidinio paskirtis - sukaupti moksliškai patikimų žinių apie specifi- 
nį, Lietuvoje mažai tyrinėtą reiškinį — gerovės valstybės raidą. Kny- 
ga taip pat siekia prisidėti prie tarptautinių ir nacionalinių moksli- 
nių debatų apie gerovės valstybės vaidmenį ir reikšmę šiuolaikinėje 
visuomenėje. Lietuvos gerovės valstybės raida analizuojama kitų 
ES šalių kontekste. 

Gerovės valstybė šioje knygoje suprantama kaip valstybės įsi- 
pareigojimas garantuoti kiekvienam orų pragyvenimą. Jis suteikia- 
mas ne kaip labdara, o kaip socialinė teisė — per socialinę apsaugą, 
socialines paslaugas, darbo rinkos ir būsto politiką, švietimą ir svei- 
katos apsaugą (plačiau apie tai skaitykite pirmoje dalyje). Knygoje 
didžiausias dėmesys skiriamas socialinei apsaugai — svarbiausiai 
sudėtinei gerovės valstybės daliai Lietuvoje. Natūraliai iškyla klau- 
simas: ar mes galime Lietuvą vadinti gerovės valstybe? Norėdami į 
jį atsakyti, turime apžvelgti gerovės valstybės tipus. 

Gerovės valstybė, atsiradusi Europoje, brandinta ir puoselė- 
ta keletą šimtmečių, siekia sušvelninti socialines problemas arba 
neleisti joms atsirasti. Tačiau gerovės valstybė gali egzistuoti įvai- 


riomis formomis/tipais. Įvairūs gerovės valstybės tipai suteikia 
nevienodas socialines garantijas tų šalių piliečiams ir tuo pačiu 
generuoja skirtingo lygio ir masto grėsmes socialiniam saugumui. 
Įrodyta — kuo dosnesnė (didelės išmokos ir aukšta socialinių pas- 
laugų kokybė), visapusiškesnė (atsižvelgia į skirtingus poreikius) ir 
visa apimanti (pasižymi didele aprėptimi) gerovės valstybės veikla, 
tuo švelnesni neigiami rinkos ekonomikos ir globalizacijos padari- 
niai. Tai akivaizdžiai liudija Šiaurės šalių pavyzdžiai ir kitų išsivys- 
čiusių, modernių gerovės valstybių patirtis (Austrijos, Nyderlandų, 
Belgijos). Minėtose šalyse aukštos socialinės garantijos ir dosnios 
išmokos kiekvienam garantuoja orų pragyvenimo lygį, o skurdas 
ir socialinė nelygybė — vieni žemiausių pasaulyje. Šių šalių pilie- 
čių gyvenimo trukmė ilgesnė, žemi emigracijos (tačiau gana aukšti 
imigracijos) rodikliai lyginant su naujomis ES narėmis (plačiau 
apie tai skaitykite pirmosios dalies 1 ir 2 skyriuose). 

Pastaruoju metu mokslininkai vis dažniau vartoja terminą 
pokomunistinė gerovės valstybė. Jai būdingas socialinio draudi- 
mo dominavimas socialinės apsaugos sistemoje, didelė gyvento- 
jų aprėptis, tačiau žemos socialinės gerovės išmokos ir paslaugos. 
Pokomunistinėse šalyse pasitikėjimas valstybe ir jos svarbiausiais 
institutais yra žemas kaip ir pilietinė visuomenė ar narystė prof- 
sąjungose. Tad pokomunistinė gerovės valstybė, nors ir būdama 
gana universali ir pasižyminti palyginti didele aprėptimi, sukuria 
padarinių, būdingų liberalios gerovės valstybės šalims. Žemos so- 
cialinės išmokos, pensijos, nors ir apima daug gyventojų, efektyviai 
nesprendžia skurdo, socialinės atskirties problemų. Lietuva, kaip ir 
Latvija, Estija, Bulgarija, Rumunija, lyginant su kitomis ĖS šalimis, 
bendro vidaus produkto socialinės apsaugos sistemos finansavimui 
išleidžia mažiausiai. Tačiau reikia pažymėti, jog; visos naujosios ES 
šalys, lyginant jas su senbuvėmis, pasižymi gerokai mažesnėmis iš- 
laidomis, skiriamomis socialinės politikos finansavimui. Lietuvos 
atvejis įdomus tuo, jog ji atsiduria tarp blogiausius gerovės indika- 
torius (absoliutus ir santykinis skurdo lygis, nepritekliai, ekonomi- 
nė diferenciacija, šešėlinės ekonomikos dydis, nedarbas (pastarai- 


siais metais), emigracijos rodikliai) turinčių šalių (plačiau apie tai 
skaitykite pirmosios dalies 3 skyriuje ir antrosios dalies 3 skyriuje). 
Taigi šios knygos autorių nuomone, šiandien Lietuvą galima 
vadinti pokomunistine gerovės valstybe arba „minimalios“ gerovės 
valstybe (pastarasis terminas gali būti naudojamas, jei Lietuvą ly- 
ginsime su išsivysčiusių ES šalių gerovės valstybės modeliais). Čia 
valstybė formaliai prisiima atsakomybę už savo piliečių gerovę, ta- 
čiau parama, kurią ji teikia, ne visuomet garantuoja orų pragyveni- 
mo lygį į socialinę riziką patekusiems (susirgusiems, sulaukusiems 
senatvės, netekusiems darbo ar atsidūrusiems skurde) piliečiams. 
Knyga pagrįsta ne tik ankstesnių tyrimų, teorijų, mokslinės li- 
teratūros analize, bet ir autentiškais kokybiniais duomenimis. Kny- 
goje analizuojami 67 pusiau struktūruoti ekspertų interviu, atlikti 
su socialinės apsaugos struktūrų darbuotojais (dirbančiais Sociali- 
nės apsaugos ir darbo ministerijoje (SADM), „Sodroje“, savivaldy- 
bių socialinės paramos skyriuose), mokslininkais, politikais, verslo 
ir bankų atstovais, žurnalistais, profsąjungų lyderiais, nevyriausy- 
binių organizacijų ir kitų sričių atstovais, tiesiogiai ar netiesiogiai 
prisidėjusiais prie socialinės politikos formavimo ir įgyvendinimo, 
stebėjusiais jos eigą pastaraisiais dešimtmečiais (plačiau apie tai 
skaitykite trečioje dalyje, 1 skyriuje). Interviu buvo atliekami nuo 
2011 m. sausio iki liepos pabaigos. 67 interviu buvo nagrinėjami 
pagal visus kokybinio tyrimo analitinius etapus, aprašytus Michae- 
lio Meuserio ir Ulrikės Nagelės [Michael Meuser ir Ulrike Nagel] 
(2009: 34-38): transkribavimas, perfrazavimas, kodavimas, tema- 
tinis palyginimas, konceptualizavimas ir teorinis apibendrinimas. 
Knygoje pateikiami trys paskutiniai analitiniai interviu analizės 
etapai. Ekspertų teiginiai yra grupuojami, ieškoma bendrumo, ly- 
ginami ir pateikiami koncentruotai, kartu iliustruojant juos empi- 
riškai apibendrintomis citatomis. Apibendrinti ekspertų teiginiai 
lyginami su ankstesniais tyrimais ir teoriniais konstruktais. 
Knygoje taip pat nagrinėjami socialinę apsaugos sistemą regla- 
mentuojantys įstatymai, SADM leidiniai ir archyvinė medžiaga, 


atskleidžianti Lietuvos socialinės apsaugos sistemos raidą nuo 
1918 metų iki dabar. 

Leidinys unikalus — pirmąkart gerovės valstybės raida Lietuvoje 
tiriama sistemingai (stebint pokyčių chronologiją, identifikuojant 
jų priežastis) ir visapusiškai (tiriami tiek ekspertų požiūriai, tiek ir 
istorinių bei globalių veiksnių įtaka), atskleidžiami ją formuojantys 
veiksniai, būdingi bruožai, ištakos. 

Knygą sudaro trys dalys ir apibendrinantis skyrius. Pirmos da- 
lies pirmame skyriuje apžvelgiama gerovės valstybės samprata, jos 
atsiradimo istorija, gerovės valstybės raidą aiškinančios teorijos ir 
gerovės valstybės modeliai/tipologijos. Aptariamas tipologijų, teo- 
rijų ir teorinių prielaidų pritaikomumas šių dienų modernios ge- 
rovės valstybės analizei. Apžvelgiami gerovės valstybei tenkantys 
iššūkiai globalėjančiame bei liberalėjančiame pasaulyje. Antrame 
skyriuje aptariamos gerovės valstybių modelių ir viešojo admi- 
nistravimo modelių santykio problemos. Pateikiami atskirų šalių 
socialinės politikos atvejai, kurie reprezentuoja arčiausiai „idealių 
gerovės modelių“ esančias valstybes. Aptariamos pažangaus nor- 
matyvinio socialinės politikos modelio paieškos. Trečiame skyriuje 
didelis dėmesys skiriamas Vidurio ir Rytų Europos gerovės valsty- 
bės raidos analizei. Identifikuojamas pokomunistinis gerovės vals- 
tybės modelis. 

Antroje dalyje detalizuojama tarpukario, sovietinio laikotarpio 
ir nepriklausomybės tarpsnio (1990-2011) socialinės apsaugos sis- 
temos raida. Pirmame skyriuje analizuojama tarpukario Lietuvos 
socialinės apsaugos sistemos raida, apimanti laikotarpį nuo vals- 
tybės nepriklausomybės atkūrimo 1918 m. iki praradimo 1940 
metais. Antrame skyriuje pateikiami carinės Rusijos, kuriai pri- 
klausė didžioji Lietuvos dalis, socialinio saugumo bruožai, trumpai 
pristatoma Lietuvos-Baltarusijos SSR (Litbelas) socialinė sistema 
ir iš esmės analizuojama sovietinio laikotarpio socialinė apsauga, 
kurią 1940 m. teko perimti sovietų okupuotai Lietuvai. Galiau- 
siai apžvelgiami Lietuvos socialinės politikos raidos etapai nuo 
1990 m. iki dabar per juos formuojančios ir keičiančios teisinės 


bazės prizmę, įvertinami socialinio modelio, besikuriančio nuo 
1990 m., ypatumai. 

Trečioje dalyje tiriamos Lietuvos socialinės politikos biurokratų 
(valdininkų), politikų, verslo, bankų, nevyriausybinių organizacijų, 
profsąjungų, darbdavių organizacijų atstovų, žurnalistų žinios, pa- 
tirtis, požiūriai į socialinę politiką, jų vaidmuo ir įtaka socialinės 
apsaugos formavimui ir įgyvendinimui. Pirmame skyriuje, remian- 
tis 67 ekspertų apklausa, ištiriamos globalizacijos (pasireiškiančios 
per Pasaulio banko, Tarptautinio valiutos fondo) ir europeizacijos 
(pasireiškiančios per bendrą eurointegracijos, Europos socialinio 
gerovės modelio propagavimą, Europos struktūrinių fondų) povei- 
kį gerovės valstybės raidai Lietuvoje. Antrame skyriuje analizuoja- 
mi ideologiniai veiksniai, kurie darė įtaką Lietuvos socialinės ap- 
saugos formavimui per visą nepriklausomybės dvidešimtmetį nuo 
1990 iki 2010 metų. Trečiame skyriuje ištiriama ekspertų samprata 
apie Lietuvos socialinės politikos modelį. 

Apibendrinime pateikiamos knygos išvados, aptariami Lietu- 
vos gerovės valstybės raidai būdingiausi bruožai ir pagrindiniai 
veiksniai, lėmę jos raidą nuo 1918 metų. 

Ši knyga gali būti naudinga mokslininkams ir studentams, 
studijuojantiems socialinius mokslus, socialinės politikos specia- 
listams, politikams, visuomenės veikėjams ir tiems, kurie domisi 
gerovės valstybės atsiradimo priežastimis, jos raida Lietuvoje ir 
pasaulyje. 

Leidinys parengtas projekto „Gerovės valstybės raida: ištakos, 
būdingiausi bruožai ir pagrindiniai veiksniai“ finansuoto Lietuvos 
mokslo tarybos Nr. SIN-16/2010 (projekto trukmė: 01/10/2010— 
31/12/2011) pagrindu. Projekto vadovė (doc. dr. J. Aidukaitė) ir 
vykdytojai (prof. A. Guogis, doktorantė N. Bogdanova, specialistė 
A. Lipnevič) dėkoja Lietuvos mokslų tarybai už darbo apie ge- 
rovės valstybę finansavimą. Projektas vykdytas Lietuvos socialinių 
tyrimų centre, Sociologijos institute. Knygos autoriai ir projekto 
vykdytojai dėkoja Lietuvos socialinių tyrimų centro ir Sociologijos 


instituto vadovybei, administracijai, kurie daug prisidėjo, jog pro- 
jektas vyktų sklandžiai ir ši knyga būtų sėkmingai išleista. 

Speciali padėka skirta 67 mūsų kokybinio tyrimo ekspertams 
(politikams, mokslininkams, žurnalistams, nevyriausybinių orga- 
nizacijų, bankų, profsąjungų, darbdavių organizacijų atstovams, 
„Sodros“, SADM, savivaldybių socialinės paramos skyrių dar- 
buotojams), sutikusiems dalyvauti pusiau stuktūruotame interviu. 
Padėka reiškiama UAB „Sporto komunikacijos“ kvalifūikuotiems 
žurnalistams (apklausos vykdytojams), padėjusiems mums greitai 
ir kokybiškai atlikti 67 apklausas. Autoriai taip pat nuoširdžiai dė- 
koja knygos recenzentams. 


doc. dr. J. Aidukaitė - knygos autorių vardu 

14 lentelė. Lietuvos socialinės apsaugos struktūra. 


Iliustracijų sąrašas 


1 pav. Gerovės valstybės samprata. 

2 pav. Gerovės valstybės teorinė samprata: multidimensinis po- 
žiūris į jos raidą. 

3 pav. Materialinių nepriteklių turinčių gyventojų skaičius 
(proc.). 

4 pav. Decilinio diferenciacijos koeficiento ir nedarbo lygio di- 
namika 2003-2008 m. Lietuvoje. 

I dalis 


Gerovės valstybė - daugiamatis reiškinys 


1. GEROVĖS VALSTYBĖS SAMPRATA, TEORIJOS, 
TIPOLOGIJOS BEI ŠIUOLAIKINIAI IŠŠŪKIAI 
GLOBALĖJANČIAME PASAULYJE 


Šiame skyriuje apžvelgiama gerovės valstybės samprata, jos atsira- 
dimo istorija, gerovės valstybės raidą aiškinančios teorijos bei gerovės 
valstybės modeliai/tipologijos. Aptariamas tipologijų, teorijų bei teo- 
rinių prielaidų pritaikomumas šių dienų modernios gerovės valstybės 
analizei. Apžvelgiami gerovės valstybei tenkantys iššūkiai globalėjan- 
čiame ir liberalėjančiame pasaulyje. Skyrius siekia keleto tikslų: išgry- 
ninti gerovės valstybės sampratą, pateikti teorinį gerovės valstybės ty- 
rimo modelį, kuris tinka kintančioms ir besiplėtojančioms visuomenėms. 
Skyrius teigia, kad gerovės valstybė yra daugiamatis/multidimensinis 
fenomenas, todėl ji turi būti tiriama atsižvelgiant į šalies istorinį, eko- 
nominį ir politinį kontekstus. Administracinio, politinio ir ekonominio 
elito nuostatos socialinės politikos atžvilgiu - taip pat svarbus veiksnys, 
lemiantis gerovės valstybės raidą. Kaip ir globalizacijos bei europei- 
zacijos poveikis vis dažniau akcentuojamas socialinės politikos tyrėjų 
pastaraisiais dešimtmečiais. 


1.1. Gerovės valstybės samprata 


Norint suprasti, kas gi slypi už „gerovės valstybės“ sąvokos, bū- 
tina pažvelgti į praeitį. Gerovės valstybės užuomazgos atsirado jau 
XVIII amžiaus pabaigoje. Jų atsiradimas siejamas su didele indus- 
trializacijos ir urbanizacijos sparta daugelyje Vakarų valstybių, kuri 
neišvengiamai vedė prie darbo ir kapitalo priešpriešos. Jau šim- 
tmečio pabaigoje Karlas Marxas [Karl Marx] kalbėjo apie būtiny- 
bę plėsti socialines teises, siekiant sumažinti įtampą tarp darbo ir 
kapitalo. K. Marxas rašė (1988: 9) „...visuomenė privalo prisiimti 
moralinę atsakomybę už visų jos narių socialinę gerovę ir privalo 
aktyviai propaguoti šią atsakomybę“. Be jokios abejonės, idėjos at- 


15 


skleistos Komunistų manifeste tiesiogiai siejasi su gerovės valstybės 
raida Europoje ir šiuo metu galima teigti, kad daugelis Europos 
šalių pritaikė šias idėjas universalios gerovės valstybės kūrimui. 
Europa tapo gerovės valstybės lopšys, čia atsirado ir augo šimtme- 
čius puoselėjami gerovės valstybės institutai, kurie vėliau paskli- 
do po visą pasaulį. Nors gerovės valstybės pirmosios užuomazgos 
atsirado jau XVIII amžiaus pabaigoje, ji visiškai susiformavo tik 
per pastaruosius šimtą dvidešimt metų. Galima teigti, kad gero- 
vės valstybės atsiradimas — tai išsivysčiusio kapitalizmo fenomenas 
(O'Connor, 1996). 

Iki šiol nėra visuotino gerovės valstybės apibrėžimo. Kiekvienas 
autorius pateikia savo gerovės valstybės sampratą. Labiau paplitusi 
Vakarų literatūroje ir dažniau vartojama Gėsta Esping-Anderse- 
no |Gėsta Esping-Andersen] (1990) gerovės valstybės definicija. 
Jis siūlo suvokti gerovės valstybę kaip valstybės įsipareigojimą iš- 
saugoti tam tikrą minimalų gerovės lygį savo piliečiams. Panašiai 
Neilas Smelseris [Neil Smelser] (1994) teigia, kad gerovės valstybė 
— tai sąvoka, kuri reiškia išaugusią valstybės atsakomybę garantuoti 
savo piliečiams materialinę gerovę. Paslaugos, kurias teikia gerovės 
valstybė, yra įvairios, bet jos dažniausiai apima pensijinį aprūpini- 
mą, kompensacijas ligos ir nelaimingų atsitikimų atveju, nedarbo 
pašalpas, sveikatos draudimą, motinystės pašalpas ir pan. Dažnai 
prie gerovės valstybės paslaugų dar priskiriama ir šalies gynyba, 
policija, švietimas (Huber, Stephens, 1996a, b). Tačiau Joakimas 
Palmė [Joakim Palme] (1990) teigia, kad yra neįmanoma ir gal- 
būt visai nereikšminga tiksliai apibrėžti, kokia valstybės veikla turi 
būti priskiriama gerovės valstybės charakteristikai. Jo nuomone, 
gerovės valstybės sąvoka gali būti suvokiama euristiškai, t. y. kaip 
fenomenas, apimantis įvairiausius institutus, kurių veikla liudija, 
jog valstybė prisiima atsakomybę garantuoti atitinkamą materiali- 
nę gerovę savo piliečiams. Kiti politologijos ir politinės sociologijos 
mokslų atstovai (Berg-Schlosser, DeMeur, 1994; Cameron, 1984; 

Hicks, Misra, Nah, 1995; Huber, Stephens, 1996a; Kitschel, 1995; 
Korpi, 1983; Lehmbruch, 1984) siūlo gerovės valstybės sampratą 
grįsti vidutiniais gyvenimo lygio standartais, politine demokratija 
bei valstybės vaidmeniu perskirstant pajamas visuomenėje. Wal- 
terio Korpio [Walter Korpi) (1983) požiūriu, santykinai aukštas 
šalies gyvenimo lygis ir puikiai funkcionuojanti demokratija — dvi 
būtinos sąlygos gerovės valstybei egzistuoti. Gerovės valstybė įma- 
noma tik demokratiškoje ir turtingoje visuomenėje. Jis teigia, jog 
apibrėžiant gerovės valstybę tokie rodikliai kaip lygybės ar nely- 
gybės laipsnis, gyventojų gerovės lygis ir gyvenimo sąlygos, iškyla 
kaip svarbiausi kintamieji. Nelygybė šiuo atveju yra suprantama 
kaip santykis tarp skurstančių ir vidutines gyvenimo sąlygas turin- 
čių šalies piliečių. 

Dalis mokslininkų, atstovaujančių feminizmo mokyklą, (Hob- 
son, 1997; Lewis, 1993; O'Connor, 1996, Orloff, 1993, Sainsbury, 
1994, 1996; Wennemo, 1994) teigia, esą gerovės valstybė yra ne 
tik socialinių paslaugų tinklas, bet ir nustatytų požiūrių, idėjų rin- 
kinys: apie šeimą; apie lyčių santykius ir vaidmenis šeimoje, darbe 
ir visuomenėje; apie moters vaidmenį visuomenėje kaip socialinių 
paslaugų bei išmokų vartotoją ir tiekėją. Jie teigia, kad gerovės vals- 
tybė turi didelį poveikį tokioms institucijoms, kaip darbo rinka, 
klasių struktūra, santykiams tarp lyčių. 

Svarbu pasakyti, jog anksčiau minėti gerovės valstybės apibrė- 
žimai buvo sukurti remiantis išsivysčiusių Vakarų šalių patirtimi, 
mat įsivyravo prielaida, kad tik demokratiškos ir palyginti aukštu 
ekonominiu ir socialiniu plėtojimosi lygiu pasižyminčios šalys gali 
būti vadinamos gerovės valstybėmis. Tačiau tokie gerovės valsty- 
bės studijų pradininkai, kurių darbai buvo ilgainiui pamiršti, kaip 
Haroldo L. Wilensky'io [Harold L. Wilensky] (1975, 2002) ir Ri- 
chardo M. Titmusso [Richard M. Titmuss] (1974), į savo anali- 
zę buvo įtraukę ir buvusias socialistines šalis. Jų gerovės valstybės 
samprata ir apibrėžimai skyrėsi nuo tų autorių, kurie santykinai 


aukštą gyvenimo lygį ir demokratiją laikė būtina prielaida gerovės 
valstybės atsiradimui ir funkcionavimui. R. M. Titmussas socialinę 
politiką suprato kaip geranorišką, perskirstomąją veiklą, siekiančią 
tiek ekonominių, tiek ir neekonominių tikslų. Geranoriška — nes 
suteikia saugumą bei pagalbą neturtingiems visuomenės nariams, 
moterims, senyvo amžiaus žmonėms, vaikams ir kitiems pažeidžia- 
miausiems gyventojų sluoksniams. Perskirstomoji veikla reiškia, 
kad socialinė politika gali perskirstyti materialinius ir kitus resur- 
sus tarp klasių (turtingųjų ir skurstančiųjų), kartų (tarp dirban- 
čių ir pensijinio amžiaus žmonių). Taigi socialinė politika, pagal 
R. M. Titmussą (1974), yra susijusi su visuomenės moralinėmis 
vertybėmis ir socialiniu teisingumu. Ji buvo kurta tam, kad su- 
švelnintų gyvenimo kontrastus tarp skurstančiųjų ir turtingųjų, 
jaunų dirbančiųjų ir pagyvenusių žmonių, užtikrintų lygias gali- 
mybes žmonėms iš skirtingų socialinių sluoksnių, garantuotų so- 
cialinį saugumą įvairiais rizikos atvejais (vaiko gimimas, senatvė, 
darbingumo praradimas, liga ar šeimos maitintojo netektis). Todėl 
kalbėdami apie gerovės valstybę ar jos vykdomą socialinę politi- 
ką neišvengiamai susiduriame su moralės ir socialinio teisingumo 
klausimais: kokia visuomenė yra socialiai teisinga? Kaip visuomenė 
turi būti organizuota? 

Tuo tarpu H. L. Wilensky'is, kuris į savo tyrimą taip pat įtrau- 
kė buvusias Rytų Europos bloko šalis, apibrėždamas gerovės vals- 
tybę buvo mažiau susirūpinęs teisingumo ir moralės klausimais. 
Jam svarbiausia buvo materialinė gerovės valstybės pusė. Pasak 
H. L. Wilensky'io (2002), minimalus gyvenimo lygis, suteikiamas 
visiems šalies piliečiams kaip socialinė teisė, bet ne kaip labdara — 
pagrindinė sąlyga, kuri leidžia teigti, kad šalis gali vadintis gerovės 
valstybe. Vyriausybė turi užtikrinti minimalias pajamas, tinkamą 
mitybą, sveikatą bei saugumą, atitinkamą švietimą, būstą kiekvie- 
nam šalies piliečiu. H. L. Wilensky'is gerovės valstybę suprato 
kaip gerovės, stabilumo, solidarumo bei demokratijos garantą. Ir 
nesvarbu, kokia tai valstybė — pliuralistinė ar totalitarinė, tačiau 

gerovės valstybė bet kurioje visuomenėje — svarbus socialinio kon- 
sensuso ir socialinės tvarkos garantas. 


Gerovės valstybė 
Socialinė politika 


Policija, 
krašto apsauga 


Švietimo 
politika 


Darbo rinkos 


politika 


Demo- 
kratija 


Industria- 
lizacija 


Socialinis 
draudimas 


Aukštas 
gyvenimo 
lygis 


Moderni- 
zacija 


Pajamų, lyčių 
nelygybės lygis; 
pasitenkinimas gyvenimu; 
saugumo jausmas 


Gyvenimo trukmė, 
gimstamumo, 
sveikatos rodikliai 


Skurdo, nedarbo lygis; 
socialinė atskirtis 


1 pav. Gerovės valstybės samprata 


Galime teigti, jog minėti apibrėžimai atspindi tam tikras svar- 
bias gerovės valstybės sampratos charakteristikas (gyventojų ge- 
rovės lygis, pajamų nelygybės lygis visuomenėje, socialinių teisių 
plėtra, demokratija, lyčių lygybė ir pan.), tačiau ne visi pateikia 
išsamią gerovės valstybės definiciją. Todėl gali atrodyti, kad gero- 
vės valstybė yra tik abstraktas, neegzistuojantis tikrovėje. Šios kny- 
gos autoriai pritaria N. Smelserio (1994), G. Esping-Anderseno 

(1990), R. Titmusso (1974) ir H. Wilensky'io (2002) apibrėži- 
mams, tačiau siūlo platesnę, labiau apibendrintą gerovės valstybės 
sampratą. Taigi, gerovės valstybė — holistinė sąvoka, suprantama 
kaip valstybės įsipareigojimas garantuoti kiekvienam orų pragyve- 
nimą, kuris suteikiamas ne kaip labdara, o kaip socialinė teisė per 
socialinę ir sveikatos apsaugą, socialines paslaugas, darbo rinkos ir 
būsto politiką, švietimą. 1 paveikslas iliustruoja gerovės valstybės 
sampratą. Gerovės valstybę sudaro valstybės institucijų visuma — 
socialinė politika, kurioje svarbią vietą užima socialinės apsaugos 
sistema, susidedanti iš socialinės paramos ir socialinio draudimo, 
taip pat švietimo sistema ir piliečių saugumą garantuojančios insti- 
tucijos (policija ir krašto apsaugos struktūros). Minėtos institucijos 
buvo sukurtos siekiant sumažinti visas nelygybės formas (pajamų, 
socialinę, lyčių), sudaryti lygias galimybes visiems šalies piliečiams 
nepriklausomai nuo jų lyties, amžiaus, neįgalumo, rasinės, etninės, 
religinės ar kitokios priklausomybės ir užtikrinti socialinį-ekono- 
minį saugumą visiems šalies piliečiams. Taip pat gerovės valstybės 
sąvoka neatsiejama nuo tokių XX amžiaus charakteristikų kaip 
industrializacija, urbanizacija, feminizacija, santykinai aukštas gy- 
venimo lygis, kartų solidarumas, socialinis teisingumas. Gerovės 
valstybės veikla yra nukreipta į pajamų nelygybės, lyčių nelygybės 
ir skurdo bei socialinės atskirties mažinimą. Be tiesioginių rezulta- 
tų (skurdo, pajamų ir lyčių nelygybės lygis, stratifikacijos pokyčiai 
visuomenėje) galimi ir kiti, kurie atsiranda darant įtaką pirminiams 
rezultatams — socialinio mobilumo pokyčiai, gyventojų išsilavini- 
mo lygio kitimas, dirbančių moterų skaičius, nedarbo lygis, gyve- 
nimo trukmės pokyčiai, gimstamumo ir kitų demografinių rodiklių 
pokyčiai (Esping-Andersen, 1990; Korpi, Palme, 1998; O'Connor, 
1996, Sainsbury, 1994). 

Apibendrinant, gerovės valstybės sąvoka, kuri siejasi su šalies 
ekonominiu klestėjimu, demokratija ir valstybės įsipareigojimu ga- 
rantuoti kiekvienam orų pragyvenimą, apima tokias svarbias soci- 
alinės politikos sritis kaip socialinė apsauga, sveikatos draudimas, 

darbo rinkos politika ir švietimo sistema. Galime teigti, kad gero- 
vės valstybės sąvoka, nors ir būdama gana plati, yra susijusi su kon- 
krečia valstybės veikla ir jos institucijomis, kurios garantuoja socia- 
linę gerovę ir saugumą savo piliečiams. Toliau šiame darbe plačiau 
apibūdinsime pagrindinių gerovės valstybės institucijų sampratą: 
socialinė politika ir jos svarbios sudedamosios dalies — socialinės 
apsaugos sampratą. 


1.2. Socialinės politikos ir socialinės apsaugos 
samprata 


Socialinė politika yra siauresnė sąvoka, kuri suvokiama kaip 
priemoniy/institucijų visuma, apsauganti individą nuo socialinės 
rizikos. Socialinę politiką sudaro: socialinė apsauga, darbo rin- 
kos politika, būsto politika, švietimo ir sveikatos apsauga. Pasak 
T. R. Parry'io [T. R. Parry] (1997) į socialinės politikos apibrėžimą 
įeina tiek valstybinių, tiek ir privačių institucijų veikla, kuri sten- 
giasi padėti individui pasiekti tokias būsenas kaip sveikata, sau- 
gumas ir išsilavinimas; kuri siekia garantuoti gyventojams būstą, 
vietą mokyklose ir teisę į pensijas. Švietimo politika dažnai anali- 
zuojama kaip atskira gerovės valstybės sritis (žr. Esping-Andersen, 
1990), tačiau nemažai autorių (Hega, Hokenmaier, 2002; Parry, 
1997) priskiria švietimo sistemą prie socialinės politikos. 

Socialinė apsauga — ypač svarbi socialinės politikos dalis, nes ji 
apima socialinį draudimą ir socialinę paramą (piniginė socialinė 
parama ir socialinės paslaugos) (Lazutka, 2007a, b, c; Medaiskis, 
2007). Socialinis draudimas sudaro didžiausią socialinės apsaugos 
sistemos dalį. Joso Berghmano [Jos Berghman] (1991) nuomo- 
ne, socialinė apsauga — tai tinklas įvairiausių socialinės paramos ir 
socialinio draudimo priemonių, kurių tikslas kompensuoti praras- 
tas pajamas dėl įvairiausių ne nuo individo priklausančių priežas- 
čių. Tačiau pastaruoju metu socialinės apsaugos tikslas yra ne tik 

pajamų atstatymas, bet ir priemonių visuma, padedanti individui 
išvengti nenumatytų aplinkybių. Tokiomis priemonėmis gali būti 
darbo vietos sauga, profilaktinė sveikatos apsauga, užimtumo ir 
permokymo programos. Pasak Danny'io Pieterso [Danny Pieters] 
(1998), socialinės apsaugos sistema, perskirstydama pajamas tarp 
klasių ir kartų, kuria piliečių solidarumo ir pasitikėjimo jausmą. Iš 
tiesų studijos (Hort, 1994) rodo, jog šalyse, kuriose puikiai funkci- 
onuoja gerovės valstybės institucijos, piliečių pasitikėjimas valstybe 
ir vienas kitu yra didžiausias. Akivaizdus pavyzdys yra Skandinavi- 
jos šalys, kuriose gerovės valstybė yra labiausiai išplėtota lyginant su 
kitomis ES šalimis. Ten, kur socialinė apsauga yra silpna ir atlieka 
nepakankamą socialinės apsaugos funkciją — išmokos ir paslaugos 
prieinamos ne visiems arba jos yra per žemos garantuoti gerovę, 
kai individas patenka į socialinę riziką — vyrauja nepasitikėjimas 
valstybe, jos svarbiausiomis institucijomis, piliečių nepasitikėjimas 
vieni kitais (Aidukaite, 2004). 

Šiuo metu turbūt nerasime šalies, kurioje socialinės apsaugos 
funkcijų neatliktų socialinis draudimas ir socialinė parama. Tačiau 
ir šiandien į socialinę riziką patekusį individą saugo ir papildomos 
arba taip vadinamos neformalios socialinės apsaugos sistemos: šei- 
mos ar draugų pagalba, labdara, santaupos. Šeima, draugų pagal- 
ba, labdara ir santaupos — primityvios socialinės pagalbos formos, 
kurias ilgainiui pakeitė socialinis draudimas ir socialinė parama 
(Lokshin, Yemtsov, 2001). Neformali socialinė apsauga yra gerai 
išplėtota tose šalyse, kuriose formali socialinė apsauga funkcionuo- 
ja netinkamai, t. y. nepakankamai gerai apsaugo individus nuo so- 
cialinės rizikos (Dekker, 2003; Wallace, Latcheva, 2006). Pavyzdys 
— socialinės apsaugos sistemos kai kuriose Rytų Europos šalyse, 
kur pensijos ir kitos gerovės išmokos yra per žemos užtikrinti orią 
gerovę arba neišmokamos laiku. Šiuo atveju šeima, labdara ar da- 
lyvavimas darbo rinkoje privalo kompensuoti formalios socialinės 
apsaugos trūkumus. 

Vakarų literatūroje socialinės apsaugos priemonės (išmokos, 
paslaugos) yra analizuojamos pagrindinių jų charakteristikų atžvil- 
giu: administravimas!, finansavimas?, kvalifikacinės sąlygos“, gy- 
ventojų aprėptis“, išmokų lygis*. Tai pagrindinės charakteristikos, 
kurios plačiai naudojamos tiek grupuojant šalis į gerovės valstybės 
tipologijas, tiek ir analizuojant atskiros valstybės pinigines išmokas 
bei paslaugas (žr. Carrol, 1999; Kvapilova, 1995; Palme, 1990; Pal- 
me, Korpi, 1998). Kalbant apie socialinę apsaugą, būtina paminėti 
du jos pagrindinius modelius, kurie atsidaro Vakarų Europoje ir 
sudarė pamatą tolimesniam gerovės valstybės plėtojimuisi atski- 
rose šalyse. Išskiriami du socialinės apsaugos modeliai: Bismarko 
[Bismarckian] it Beveridžo [Beveridgean] (žr. 1 lentelę). 


' Administravimas - tai programų valdymo struktūra ir centralizacijos laipsnis 
(Carrol, 1999; Kvapilova, 1995; Palme, 1990; Palme, Korpi 1998). 
* Finansavimas - tai pajamų paskirstymas tarp apdraustų individų, valstybės ir 
darbdavių (Carrol, 1999; Kvapilova, 1995; Palme, 1990; Palme, Korpi 1998). 
3 Kualifikacinės sąlygos reiškia, kad individas, norėdamas gauti socialines garan- 
tijas, privalo atitikti tam tikras sąlygas ar reikalavimus, kurie jam užtikrina 
teisę į socialines išmokas. Sios sąlygos skiriasi priklausomai nuo socialinio 
draudimo ar socialinės paramos priemonės. Galime išskirti bendras sąlygas: 
amžius (senatvės pensijai gauti svarbu); pilietybė (kai kurios paslaugos ar 
išmokos teikiamos pilietybės pagrindu); įmokų dydis ar gautos pajamos (bu- 
vusios pajamos ar užmokestis lemia pensijų dydį, ligos draudimo ir moti- 
nystės (tėvystės) pašalpos dydį, priklausomai nuo šeimos pajamų mokama 
parama šeimai ir pan.); kitos sąlygos, susijusios su sveikatos patikrinimu (ne- 
įgalumo pensijai gauti, ir pan.) (Carrol, 1999; Kvapilova, 1995; Palme, 1990; 
Palme, Korpi 1998). 
Gyventojų aprėptis (sistemos visuožinumas) parodo, kokia gyventojų ir ap- 
draustųjų dalis gauna socialines išmokas. Sis rodiklis atskleidžia, kiek gyven- 
tojų yra įtraukta į socialines programas. Pilietybe pagrįstos socialinės prie- 
monės apima daugiausiai gyventojų, nes tokiu būdu socialines garantijas gali 
gauti visi piliečiai. Testavimo principu paremtos priemonės apima mažiausiai 
gyventojų, nes čia kvalifikavimosi sąlygos yra labai griežtos ir individas ar 
šeima gauna paramą tik kruopščiai išnagrinėjus jo/jos pajamas ir materialinę 
būklę (Carrol, 1999; Kvapilova, 1995; Palme, 1990; Palme, Korpi 1998). 
* Išmokų lygis - rodiklis, parodantis kaip gerai socialinės priemonės apsaugo 
piliečių pajamas (Carrol, 1999; Kvapilova, 1995; Palme, 1990; Palme, Korpi 
1998). 

1 lentelė 


Bismarko ir Beveridžo socialinės apsaugos tipai 


Bismarko 


Ls autonomiška 
socialinė apsauga 


statuso ir pajamų 
P palaikymas 


darbdavių ir 
r darbuotojų rankose 


D tik dirbantys 


susietos su 
buvusiomis 
a pajamomis 
(ar užmokesčiu) 


darbdavių ir 
darbuotojų įmokos 


Principas: 


Administracija: 


Aprėptis: 


Finansavimas: 


Iš 


Šaltinis: Roebroek, 1992: 63. 


Beveridžo 


pilno užimtumo 
politika ir teisė <= 
į darbą 


minimalaus 
gyvenimo lygio 
garantija 


darbuotojų ar 
valstybės rankose R 


visi piliečiai <- 


vienodos išmokos 
(plokščias tarifas) < 


progresyvūs 
mokesčiai 


Trumpai aptarkime abu modelius. Pagal Bismarko modelį so- 


cialinis draudimas skirtas tik dirbantiems ir tik — samdomiems 


darbuotojams. Si sistema apima išmokas, kurių dydis, o dažnai ir 

mokėjimo trukmė, priklauso nuo darbo stažo ir nuo pajamų dydžio 
gauto iki socialinės rizikos atsiradimo. Socialinio draudimo sche- 
mos yra finansuojamos iš darbuotojų ir darbdavių įmokų. Kitaip 
tariant, tai modelis, paremtas einamuoju mokėjimo (pay as you g0) 
principu. Toks modelis siekia statuso ir pajamų palaikymo. Bis- 
marko socialinės apsaugos modelis paplito visoje Europoje ir iki 


šiol egzistuoja daugelyje šalių. Šio modelio iniciatorius ir kūrėjas 
buvo Otto von Bismarckas [Otto von Bismarck], Vokietijos kan- 
cleris (1862-1890) (Social Security Online, 2009). Vokietija tapo 
pirmoji šalis, įsteigusi senatvės draudimo schemas 1889 metais. 

Kitas socialinės apsaugos modelis, kuris taip pat išlieka dau- 
gelio šalių gerovės valstybės struktūrose — Beveridžo modelis. 
Priešingai nei Bismarko, Beveridžo socialinio draudimo schemų 
tikslas yra apimti visus gyventojus, ne tik dirbančius ir mokančius 
socialinio draudimo įmokas. Pašalpos yra nustatyto dydžio, visiems 
vienodos ir finansuojamos per mokesčių sistemą (Roebroek, 1992). 
Beveridžo socialinės apsaugos modelis atsirado 1942 metais. Jo 
iniciatorius William Henry Beveridge'as [William Henry Be- 
veridge], britų ekonomistas ir socialinės politikos reformuotojas. 
Beveridge'as teigė: „išmokos turi būti pakankamos minimaliems 
gyvenimo poreikiams patenkinti, bet ne daugiau“ (BBC News, 
2009). Šis principas giliai įsišaknijo liberalios pakraipos gerovės 
valstybės šalyse: JAV, Jungtinėje Karalystėje, Airijoje. Beveridžo 
modelis sukuria poreikį privačių draudimo programų atsiradimui. 
Turtingesni, daugiau uždirbantys visuomenės sluoksniai papildo- 
mai apsidraudžia privačiuose pensijų ar socialinio draudimo fon- 
duose, taip užsitikrindami didesnes pajamas senatvėje. 

Šiuo metu nė vienas iš socialinės apsaugos modelių/tipų neeg-- 
zistuoja grynu pavidalu (Arts, Gelissen, 2002; Korpi, Palme, 1998; 
Pieters, 1998; Roebroek, 1992). Tačiau kaip teigia D. Pietersas 
(1998), sunku būtų nesutikti, kad visos nacionalinės socialinės ap- 
saugos sistemos gali būti interpretuojamos kaip tiesioginės Bis- 
marko ar Beveridžo sistemų pasekėjos. Belgija, Prancūzija ir Vo- 
kietija priskiriama Bismarko tipui; Danija ir Britanija — Beveridžo. 
Nyderlandai ir Italija turi abiejų tipų požymių ir yra priskiriamos 
trečiajam — mišriajam tipui (Roebroek, 1992). 

Taigi socialinė politika - esminė gerovės valstybės dalis. Dažnai 
ši sąvoka vartojama kaip gerovės valstybės sinonimas. Šiuolaiki- 
niame pasaulyje kiekviena šalis turi tam tikras socialinės politikos 
struktūras, t. y. daugiau ar mažiau išplėtotą sveikatos apsaugą, pen- 

sijų draudimą, švietimo sistemas ir pan. Tačiau gerovės valstybė, 
apimanti socialinę politiką, yra platesnė sąvoka, kuri asocijuojasi su 
šalies ekonominiu klestėjimu, socialiniu teisingumu, kartų ir klasių 
solidarumu, valstybės atsakomybe už savo piliečių gerovę. 


1.3. Gerovės valstybės modeliai/tipologijos ir jos raidą 
aiškinančios teorijos 
1.3.1. Gerovės valstybės modeliai 


Kaip jau minėjome ankstesniuose skyriuose, gerovę gali garan- 
tuoti valstybė, šeima arba rinka. Modernia ir išplėtota gerovės vals- 
tybės šalimi gali vadintis ta visuomenė, kurioje valstybė prisiima 
didžiausią atsakomybę užtikrinant savo piliečių gerovę. Tačiau ir 
šiuolaikinėse visuomenėse šeimai ir rinkai paliekama dalis atsako- 
mybės, priklausomai nuo šalies kultūrinių bei religinių tradicijų, 
požiūrio į šeimą. Išsivysčiusios šalys ir grupuojamos į gerovės vals- 
tybės modelius pagal tai, kuriam iš institutų (valstybei, šeimai ar 
rinkai) yra teikiama pirminė atsakomybė už piliečių gerovę. Bene 
labiausiai žinomi ir jau paradigma tapę trys G. Esping-Anderse- 
no (1990) gerovės valstybės režimai/modeliai*: socialdemokratinis, 
konservatyvus-korporatyvinis ir liberalus. Šie modeliai skiriasi ne 
tik socialinės politikos organizavimo aspektais, išmokų, paslaugų 
gausa ir įvairove, bet ir savo ideologija, prioritetais, poveikiu šalies 
stratifikacijos sistemai ir dekomodifikacijos laipsniu. Dekomodi- 
fikacija tapo svarbus rodiklis, matuojantis gerovės valstybės pasie- 
kimus. G. Esping-Andersenas (1990: 22) teigia, jog „dekomodifi- 
kacija atsiranda tuomet, kai socialinės išmokos ir paslaugos tampa 
teise, t. y. individas gali pragyventi nedalyvaudamas darbo rinkoje“. 
Socialinės paramos ar socialinio draudimo struktūrų egzistavimas 
nebūtinai reiškia, kad yra dekomodifikacija, jei teikiama parama iš 
esmės neemancipuoja individų nuo rinkos priklausomybės. Deko- 
modifikacijos lygis šiuolaikinėse gerovės valstybėse skiriasi. 


“ „Režimas“ ir „modelis“ šioje knygoje vartojami kaip sinonimai. 

G. Esping-Anderseno (1990) požiūriu, gerovės valstybė yra 
ne tik nelygybės mažinimo mechanizmas, bet ir stratifikacijos sis- 
tema. Tai aktyvi jėga tvarkanti socialinius santykius. Pavyzdžiui, 
skurstančiųjų rėmimo tradicija (testuojama socialinė parama) buvo 
sukurta siekiant stratifikacijos. Žeminant ir kontroliuojant pašal- 
pų vartotojus sukuriamas socialinis dualizmas. Kuriant socialinio 
draudimo programas skirtingoms klasėms ar statuso grupėms, tie- 
siogiai stratifikuojama visuomenė. Universali sistema padidina ly- 
gybę, visi piliečiai gauna vienodas socialines teises, nepriklausomai 
nuo klasės ar pozicijos visuomenėje. Tokia sistema plėtoja klasių 
solidarumą. 

Apibūdinkime kiekvieną iš trijų G. Esping-Anderseno gerovės 
valstybės tipų. Socialdemokratinis gerovės valstybės modelis grin- 
džiamas universalumo, solidarumo ir lygybės principais. Jis pasižy- 
mi dosniomis socialinėmis išmokomis, gausiomis ir kokybiškomis 
socialinėmis paslaugomis ir jų įvairove. Dosnios socialinės sistemos 
finansavimą užtikrina valstybės vykdoma visiško užimtumo politi- 
ka. Socialinio draudimo schemų aprėptis yra universali, visus pilie- 
čius ji siekia traktuoti vienodai, suteikti jiems didesnę gerovę nei 
minimali riba. Tuo pačiu siekiama „nesumažinti“ noro dalyvauti 
darbo rinkoje. Tokiu būdu skurdo ir nelygybės lygis yra mažiausias 
lyginant su kitais gerovės valstybės modeliais, o dekomodifikacijos 
laipsnis — aukščiausias. Būtina pažymėti, jog; socialdemokratinio 
modelio valstybė prisiima didžiausią atsakomybę (lyginant su ki- 
tais modeliais) užtikrinti kiekvienam piliečiui materialinę gerovę. 
Socialdemokratinėje gerovės valstybėje visos pašalpos mokamos 
valstybės ir kiekvienas pilietis turi vienodas teises gauti gerovės 
valstybės teikiamas paslaugas, nepriklausomai nuo jo lyties, rasės, 
šeiminės padėties. Tokia valstybė stengiasi pašalinti skurdo, nedar- 
bo, nelygybės problemas, neleidžia joms atsirasti, naikina jas užuo- 
mazgos stadijoje. Tai pasiekiama efektyvia mokesčių politika, dide- 
lėmis išmokomis nedarbo, motinystės ir pan. atvejais, integruojant 
visas šalies politines ir visuomenines jėgas. Taigi socialdemokratinė 
gerovės valstybė yra universali ir skatina lygybę. Svarbu paminėti, 

jog socialdemokratinis modelis pirmiausia pasižymi aktyviomis 
darbo rinkos priemonėmis. Jis siekia sugrąžinti pašalpų vartotoją 
į „normalią“ būseną, kad jis kuo greičiau pradėtų dirbti ir mokė- 
ti mokesčius. Šiuo atveju vaikus auginančioms moterims sąlygų 
dirbti sudarymas yra svarbus socialdemokratinio gerovės valstybės 
modelio uždavinys. Valstybė, vykdydama aktyvią darbo rinkos po- 
litiką, mokėdama universalias pašalpas, įtraukia visus gyventojus į 
socialinės apsaugos sistemą, formuoja piliečių solidarumo jausmą 
ir tuo pačiu pateisina gerovės valstybės egzistavimą. Tačiau toks 
modelis, kaip teigia G. Esping-Andersenas (1990), įmanomas tik 
tada, kai dauguma dirba ir tik nedidelė dalis (tie, kurie tikrai pa- 
teko į socialinę riziką) gyvena iš pašalpų. Švietimo sistema social- 
demokratiniame modelyje yra dosniai finansuojama valstybės ar 
savivaldybių ir lengvai prieinama kiekvienam piliečiui, pradedant 
nuo ikimokyklinio ugdymo ir baigiant universitetinėmis studijo- 
mis ar mokymusi visą gyvenimą. Socialdemokratiniame modelyje 
švietimas yra svarbus valstybės prioritetas, nes jis suvokiamas kaip 
užimtumo garantas, taip pat — ir dosnios socialinės apsaugos sis- 
temos užtikrinimo pagrindas. Švedija, Norvegija, Suomija, Danija 
ir Nyderlandai priskiriami socialdemokratinės gerovės valstybės 
modeliui (Aidukaite, 2004; Esping-Andersen, 1990; Hega, Ho- 
kenmaier, 2002; Huber, Stephens 1996b; O'Connor, 1996). 
Konservatyviame-korporatyviniame modelyje pagrindinis krū- 
vis socialinių garantijų užtikrinimui tenka darbdaviui ir šeimai. Čia 
vyrauja valstybinis socialinis draudimas. Tačiau konservatyvi-kor- 
poratyvinė gerovės valstybė yra linkusi išsaugoti esamą stratifika- 
cinę sistemą. Todėl gerovės politika yra diferencijuota socialinio 
statuso pagrindu. Įvairios socialinės klasės ar profesijų grupės turi 
teisę į skirtingas socialines paslaugas, išmokas ir garantijas. Šio 
modelio šalys siekia išsaugoti tradicinę šeimą. Tai pasireiškia per 
įvairias socialines garantijas ir mokesčių nuolaidas dirbančiam vy- 
rui — šeimos maitintojui. Socialinės paslaugos teikiamos tik tuo- 
met, kai šeima nebepajėgia susitvarkyti su iškilusiomis gerovės 

G. Esping-Anderseno modeliai 


ir juos atitinkantys rodikliai 


2 lentelė 


SOCIALDE- . KONSERVATYVI- . LIBERALI 
MOKRATINE KORPORATYVINĖE GEROVES 
BRBBIELIAI GEROVĖS GEROVĖS VALS- | VALSTYBĖ 
VALSTYBĖ TYBE 
SKURDO LYGIS Mažiausias | Vidutinis Didžiausias 
KLASINĖ NELYGYBĖ | Mažiausia Vidutinė Didžiausia 
LYČIŲ NELYGYBĖ Mažiausia Didžiausia Vidutinė 
PAGRINDINIS Pilietybė ar | Dalyvavimas Įrodytas 
KRITERIJUS leidimas darbo rinkoje ir | reikalin- 
SUTEIKIANTIS TEISĘ i š je kj 
Į GEROVĖS IŠMOKAS | BYV“NU Žkkajs EB 
IR PASLAUGAS šalyje 
PIRMINĖ ATSAKO- Valstybė Pirminė Rinkai 
T PILIECIŲ prisiima atsakomybė tenka 
Ę didžiausią pirmiausiai tenka | didžiausia 
atsakomybę | darbdaviams, atsakomybė 
šeimai ir tik po 
to valstybei 
DEKOMODIFIKACIJA | Didžiausia | Vidutinė Mažiausia 


Šaltinis: Esping-Andersen, 1990, Korpi, 2000; Korpi, Palme, 1998. 


problemomis. Ikimokyklinės ugdymo įstaigos, ypač lopšeliai- 


darželiai, taip pat senyvo amžiaus žmonių institucinės priežiūros 


įstaigos yra menkai išplėtotos. Laikomasi nuostatos, jog šeima 


(dažniausiai moterys) privalo pasirūpinti vaikais ir senyvo amžiaus 


žmonėmis. Konservatyviame-korporatyviniame modelyje švieti- 
mas yra finansuojamas valstybės, tačiau mokymo įstaigų gausa ir 
prieinamumu šiek tiek atsilieka nuo socialdemokratinio modelio 


teikiamų garantijų. Konservatyviam modeliui priklausančios šalys 


siekia įtvirtinti esamus stratifikacinius santykius, todėl čia vyrauja 

profesinis mokymas. Bet klasiniai skirtumai nėra tokie ryškūs kaip 
liberalioje gerovės valstybėje, nes valstybinė socialinio draudimo 
sistema pasižymi didele aprėptimi ir gana gausiomis išmokomis. 
Vokietija, Italija, Prancūzija priskiriamos konservatyviam-korpo- 
ratyviniam modeliui. Konservatyvus tipas — tai vidurkis tarp dviejų 
kraštutinių socialdemokratinio ir liberalaus tipų. Čia socialinės iš- 
mokos didesnės nei liberalioje gerovės valstybėje, bet mažesnės nei 
socialdemokratinėje (Aidukaite, 2004; Esping-Andersen, 1990); 
Bernotas, Guogis, 2006; Hega, Hokenmaier, 2002; O'Connor, 
1996). 

Liberalus modelis pagrįstas ideologija, jog kiekvienas užsitikri- 
na gerovę pats, dalyvaudamas darbo rinkoje. Valstybė garantuoja 
tik minimalią paramą savo piliečiams ir stengiasi, kad pasikliauda- 
mas rinka individas pats užtikrintų sau gerovę. Valstybė tuo tarpu 
nežymiomis išmokomis tik stengiasi sušvelninti skurdo, nelygybės, 
nedarbo problemas. Šio modelio šalyse valstybė skatina privačių 
socialinio draudimo sistemų kūrimąsi. Todėl JAV, Kanadoje, Jung- 
tinėje Karalystėje valstybinių pensijų skaičius yra gerokai mažesnis 
nei Skandinavijos šalyse. Liberalioje gerovės valstybėje, kur parama 
teikiama pajamų testavimo principu ir tik laikinai, valstybinė švie- 
timo sistema traktuojama kaip alternatyvi individo apsauga nuo 
socialinės rizikos veiksnių. Liberali valstybė visiems garantuoja ne- 
mokamą vidurinį išsilavinimą ir taip suteikia lygias galimybes, ta- 
čiau neužtikrina lygybės. Taigi švietimas suteikia garantijas, tik ki- 
taip nei socialinė apsauga. Valstybės intervencija suteikia minimalų 
gyvenimo standartą kiekvienam, išsilavinimas suteikia lygias gali- 
mybes, bet ne lygybės sąlygas. Liberalaus modelio valstybė dosniai 
finansuoja bendrojo lavinimo mokyklas, tačiau aukštasis mokslas, 
taip pat ikimokyklinis ugdymas mieliau atiduodamas į privačias 
rankas. Tokios šalys kaip Jungtinė Karalystė ir JAV priskiriamos 
liberaliam modeliui (Aidukaite, 2004; Esping-Andersen, 1990; 
Hega, Hokenmaier, 2002; O'Connor, 1996). 

2-oje lentelėje sugrupuoti G. Esping-Anderseno modeliai 
ir juos atitinkantys rodikliai. Matome, jog skurdo lygis ir klasi- 

nė nelygybė mažiausi socialdemokratiniame modelyje, nes pilno 
užimtumo siekis yra gyventojų gerovės garantija. Nedarbas soci- 
aldemokratiniame modelyje traktuojamas ne kaip individuali pro- 
blema, o kaip žmogiškųjų išteklių švaistymas visuomenės mastu 
(Hort, 1994). Kitaip nei socialdemokratinio modelio valstybėje, 
liberalioje gerovės šalyje, kur rinkai leidžiama reguliuoti užimtumo 
santykius, skurdo lygis, kaip ir klasinė nelygybė, yra didžiausias. 
Konservatyvus-korporatyvinis gerovės valstybės modelis pasižy- 
mi vidutiniu skurdo lygiu ir vidutine klasine nelygybe, lyginant 
su dviem kraštutiniais G. Esping-Anderseno modeliais. Social- 
demokratinis modelis yra labiausiai dekomodifikuojantis, libera- 
lus - mažiausiai. Socialdemokratiniame modelyje pašalpos dažnai 
teikiamos pilietybės pagrindu ir nesusijusios su dalyvavimu darbo 
rinkoje. Testuojamos pašalpos liberalioje gerovės valstybėje taip pat 
nėra susijusios su dalyvavimu darbo rinkoje. Tačiau jų dekomodi- 
fikacija yra labai nežymi. Užimtumo pagrindu teikiamos pašalpos 
tiesiogiai nedekomodifikuoja. Pašalpos priklauso nuo darbo stažo 
ir buvusio užmokesčio. Tačiau individas, laikydamasis tam tikrų 
taisyklių ir sąlygų, apsisaugo nuo visiško rinkos priklausomumo 
(Esping-Andersen, 1990). Todėl dekomodifikacijos lygis konser- 
vatyviame-korporatyviniame modelyje yra didesnis nei liberalioje, 
tačiau mažesnis nei socialdemokratinėje gerovės valstybėje. 
Būtina paminėti, jog pirmosios gerovės valstybės tipologijos 
pradininkas buvo R. Titmussas. Tačiau šiuo metu jo tipologija yra 
pamiršta ir mažai naudojama. Galima sakyti, kad G. Esping-An- 
dersenas tik labiau išgrynino ir apibendrino jo tipologiją. R. Ti- 
tmussas (1974) išskyrė tris gerovės valstybės modelius: /ikužinį/re- 
zidualų (angl. residual), instižucinį perskirtomąjį (angl. institutional 
redistributive) ir pramonės pasiekimų (angl. industrial achievement- 
performance). Panašiai kaip ir G. Esping-Anderseno tipologijoje, 
R. Titmussas grupavo socialinės politikos modelius pagal atsako- 
mybę už piliečių gerovę: valstybei, pačiam individui (rinkai), šeimai 
ar darbdaviui. Likutinis modelis pagrįstas principu, kad egzistuoja 
„prigimtiniai“ kanalai, kurie apsaugo individą patekusį į sociali- 

nę riziką ir užtikrina jo gerovę — tai šeima ir privati rinka. Tik- 
tai tuomet, kai šeima ir privati rinka nepajėgia apsaugoti individo, 
valstybė turi įsikišti. Ir tik laikinai. Instižucinis modelis paremtas 
principu, kad socialinė politika yra viena iš svarbiausių visuomenės 
institucijų, teikianti universalias paslaugas ir išmokas kiekvienam 
pagal poreikį. Tokio modelio valstybė prisiima svarbų vaidmenį 
garantuojant gerovę savo piliečiams. Pramonės pasiekimų modelyje, 
pagal Titmussą, poreikiai turi būti patenkinami atsižvelgiant į pro- 
duktyvumą, nuopelnus ir darbo atlikimą. 

J. Palmė (1990) R. Titmusso tipologiją pavadino „grubia“. 
Pasak jo, ji nesistengė atskleisti politinių ir ideologinių gerovės 
valstybės šaknų. Tačiau, G. Esping-Anderseno (1990) nuomone, 
R. Titmusso klasifikacija buvo vaisinga. Ji įkvėpė daugelį moksli- 
ninkų. Tai koncepcija, kuri privertė mokslininkus atsitraukti nuo 
gerovės valstybės tyrimų, pagrįstų socialinės politikos išlaidų ana- 
lize (kiekybinių tyrimų), ir imtis gerovės valstybės turinio analizės 
(kokybinių tyrimų): išmokų ir paslaugų kokybės, administravimo 
principų, išmokų lygio. Tačiau G. Esping-Anderseno nuomone, 
kaip ir J. Palmės, R. Titmusso tipologija neatskleidžia politinių ir 
ideologinių gerovės valstybės šaknų, neparodo dalyvių kovojusių 
už gerovės valstybės sukūrimą. Kita vertus, tiek G. Esping-Ander- 
seno, tiek ir J. Palmės tyrimai susitelkė ties labiausiai išsivysčiusių 
18 šalių, priklausančių EBPO, analize. Tuo tarpu R. Titmussas, 
kaip jau minėjome, į savo analizę įtraukė ir buvusias Rytų Europos 
bloko šalis. R. Titmussui, kaip ir H. Wilensky'iui, nebuvo svarbios 
politinės gerovės valstybės priežastys. Dar daugiau, H. Wilens- 
ky'is (1975) savo tyrime, kuriame gretino 64 šalis, priešingai nei 
G. Esping-Andersenas ar J. Palmė, teigia, jog šalies politinė sis- 
tema (liberali demokratija, autokratinė ar totalitarinė) turi mažai 
įtakos socialinių teisių plėtojimuisi. 

Vis tik sulyginę G. Esping-Anderseno ir R. Titmusso modelius, 
atrasime akivaizdžių panašumų. Liberalus gerovės valstybės mode- 
lis sutampa su likutiniu, konservatyvus-korporatyvinis — su subsi- 
diariniu, socialdemokratinis — su instituciniu. Tiek R. Titmussas, 

tiek ir G. Esping-Andersenas šalis grupuoja pagal gerovės valsty- 
bės modelius, atsižvelgdami į priklausomybės nuo rinkos laipsnį 
(ar valstybė prisiima didesnę atsakomybę garantuojant savo pilie- 
čiams gerovę kritiniais gyvenimo periodais, ar socialinės apsaugos 
sistema sutvarkyta taip, jog individas labiau kliautųsi rinka, o ne 
valstybe ar šeima). Bet G. Esping-Andersenas atsižvelgia ir į klasių 
interesus (ar socialinės apsaugos sistema siekia suvienyti klases ir 
kurti jų koalicijas, ar priešingai — socialinės apsaugos priemonės 
yra atskiroms klasėms organizuotos skirtingai) (Esping-Andersen, 
1990; Huber, Stephens, 1996a; Palme, 1990). 

Kita dėmesio verta tipologija, kuri vis dažniau naudojama ge- 
rovės valstybės tyrimuose šiuo metu, — Walterio Korpio ir Joa- 
kimo Palmės [Walter Korpi ir Joakim Palme] (1998) socialinio 
draudimo institutų modeliai. Ši tipologija leidžia ne tik įvertinti 
atskirų socialinės apsaugos priemonių pobūdį pagal jų pagrindi- 
nes charakteristikas (išmokų lygį, finansavimo ir administravimo 
principus), bet ir nustatyti jų įtaką skurdo ir nelygybės mažinimui. 
Korpio-Palmės tipologija yra pagrįsta dviejų pagrindinių socia- 
linės apsaugos institutų analize — senatvės ir ligos draudimo. Šie 
du draudimai buvo pasirinkti ne atsitiktinai. Jie sudaro didžiausią 
išlaidų gerovės valstybės sistemoje dalį. W. Korpis ir J. Palmė sena- 
tvės ir ligos draudimą klasifikavo pagal tris aspektus (žr. 3 lentelę): 

1. Pirmasis aspektas — „teisė gauti išmokas“ — apima keturias 

kategorijas: (i) teisė į išmokas gali būti pagrįsta įrodomu rei- 
kalingumu ir mokama testuojant individo ar šeimos paja- 
mas; (ii) kai teisė į išmokas pagrįsta įmokų principu (įmokas 
moka darbuotojas ar darbdavys, pvz., socialinio draudimo 
įmokos), tad tik mokėjusieji įmokas turi teisę į socialines 
pašalpas; (iii) teisė gauti išmokas pagrįsta priklausymu tam 
tikrai profesijai ar klasei, kiekvienos profesijos atstovas ar 
klasė apdrausti skirtingai ir gauna skirtingas išmokas ar 
paslaugas; (iv) teisė į išmokas pagrįsta pilietybe, kiekvienas 
pilietis turi teisę į socialines garantijas nepriklausomai nuo 
jo įmokų, socialinės klasės, lyties, rasinės ar etninės priklau- 
somybės ir pan. 

2. Antrasis — „išmokų lygio“ — aspektas parodo, kaip gerai so- 
cialinio draudimo išmokos apsaugo ir atstato apdraustojo 
pajamas. Minimalus išmokų lygis reiškia, kad piliečiui ga- 
rantuojamas tik valstybės nustatytas minimumas; /okščias 
tarifas reiškia, kad visi apdraustieji gauna vienodas išmokas 
nepriklausomai nuo jų buvusio užmokesčio ir pajamų; ir už- 
mokesčiu susietas išmokų lygis rodo, kad individas gauna iš- 
mokas priklausomai nuo jo ankstesnio uždarbio ar pajamų. 

3. Trečiasis, „darbdavių-darbuotojų bendradarbiavimo“ as- 
pektas parodo, ar darbdaviai ir darbuotojai bendradarbiauja 
administruojant socialinės apsaugos priemonės. 


Pagal šiuos aspektus W. Korpis ir J. Palmė (1998) išskyrė penkis 
pagrindinius gerovės valstybės idealius modelius: žaikinio, savano- 
riškas valstybės subsidijuojamas, korporatyvinis, pagrindinio saugumo 
ir visapusiškas (žr. 3 lentelę). Savo analizei jie naudojo 18-os la- 
biausiai išsivysčiusių šalių, priklausančių EBPO, duomenis. Penki 
gerovės valstybės modeliai išskiriami pagal jų istorinę chronologi- 
ją. Vakarų šalyse pirmiausia atsirado žaikinio modelis, vėliau pama- 
žu - likusieji. Trumpai apibūdinkime kiekvieną iš Korpio-Palmės 
modelių/tipų. 

Taikinio modelyje teisė gauti išmokas grindžiama pajamų tes- 
tavimu ir skiriama tik tiems, kurių pajamos mažesnės nei vyriau- 
sybės nustatyta skurdo riba. Todėl išmokų lygis čia yra minimalus 
ir visiems vienodas. 

Savanoriškame valstybės subsidijuojamame modelyje teisė į iš- 
mokas grindžiama savanoriškomis įmokomis, kurios suteikia teisę 
į įvairias draudimo schemas. Todėl šis modelis paprastai apima tik 
kvalifikuotus darbininkus ir viduriniąją klasę. Nekvalifikuoti dar- 
bininkai ir skurstantieji neišgali mokėti savanoriškų įmokų. Sava- 
noriškų draudimo schemų išmokos gali būti plokščio tarifo arba 
susietos užmokesčiu (arba su pajamomis), tačiau pastarosios daž- 
nai priartėja prie plokščio tarifo, nes pajamų atstatymas būna labai 
mažas. Šis modelis finansuojamas iš narių mokesčių ir valstybės 
subsidijų. 

Idealūs W. Korpio ir J. Palmės 


gerovės valstybės modeliai 


3 Jentelė 


darbo rinkoje 


Darbuotojų- 
Kvalifikacinės darbdavių 
Modelis sąlygos: teisės Išmokų lygis kooperacija 
gauti išmokas administruojant 
programas 

"Taikinio / Įrodytas Minimalus Ne 
Targeted poreikis 
Savanoriškas Narystė, Vienodo dydžio ir Ne 
valstybės įnašai susietos su buvusiu 
subsidijuojamas užmokesčiu 
/ Voluntary 
state-subsidised 
Korporatyvinis |Priklausymas |Susietas su buvusiu Taip 
/Corporatist profesinei užmokesčiu 

kategorijai ir 

dalyvavimas 

darbo rinkoje 
Pagrindinio Pilietybė ar | Vienodas (plokš- Ne 
saugumo / įmokos čias) tarifas 
Basic security 
Visapusiškas / | Pilietybė ir Vienodas (plokš- Ne 
Encompassing |dalyvavimas |čias) tarifas ir už- 


mokesčiu susietas 


Šaltinis: Korpi, Palme, 1998: 666. 


Korporatyviniame modelyje teisė į išmokas grindžiama sociali- 


nio draudimo įmokų dydžiu ir priklausymu tam tikrai profesinei 


kategorijai. Panašiai kaip ir savanoriškame valstybės subsidijuo- 


jamame modelyje, nevienodomis socialinio draudimo schemomis 


apdraudžiami skirtingų profesijų atstovai arba skirtingos pramonės 


šakos turi savo atskiras draudimo priemones. Išmokos susietos su 


buvusiu užmokesčiu. Priešingai nei kituose W. Korpio ir J. Palmės 


modeliuose, socialinio draudimo sistema korporatyviniame mode- 


35 


lyje reguliuojama išrinktų darbdavių ir darbuotojų atstovų. Socia- 
linis draudimas finansuojamos iš darbdavių ir darbuotojų įmokų. 
Šis modelis apima tik aktyvius gyventojus, į socialinio draudimo 
schemas neįtraukia, pvz., namų šeimininkių ar kitų nedalyvaujan- 
čių darbo rinkoje. 
Pagrindinio saugumo modelyje teise į išmokas naudojasi visi (ji 
apima visus piliečius): ir mokantys įmokas į socialinio draudimo 
fondą (darbdavių ir/ar darbuotojų įmokos), ir turintys teisę į iš- 
mokas pilietybės pagrindu (apima visus valstybės pilietybę turin- 
čius piliečius). Kitaip nei korporatyviniame modelyje, pagrindinio 
saugumo modelis įtraukia daugiau piliečių į vienodas socialinio 
draudimo programas. Tačiau išmokų lygis yra visiems vienodas 
(plokščias tarifas) ir nepriklauso nuo buvusio darbo užmokesčio. 
Visapusiškame modelyje, panašiai kaip ir pagrindinio saugumo, 
teisė į išmokas yra pagrįsta įmokomis ir pilietybe. Tačiau čia uni- 
versali socialinė apsaugos sistema aprėpia visus piliečius ir suteikia 
jiems pagrindines garantijas. O tiems, kurie yra ekonomiškai ak- 
tyvūs, garantuoja pajamų atstatymą. Visapusiškas modelis sumažina 
privačių draudimo schemų paklausą, potencialiai gali įtraukti visus 
piliečius į vienodas programas. 
W. Korpis ir J. Palmė (1998), atlikdami 18 šalių tyrimą nusta- 
tė, jog Australiją galima priskirti žaikinio modeliui. Korporatyvinio 
modelio pasirodė esančios Austrija, Belgija, Prancūzija, Italija ir 
Japonija. Pagrindinio saugumo modelio šalys esančios Kanada, Da- 
nija, Nyderlandai, Naujoji Zelandija ir Šveicarija. Visapusiško mo- 
delio šalys - Norvegija, Švedija ir Suomija. 
Pagrindinį W. Korpio ir J. Palmės (1998) atradimą, kurį jie pa- 
vadino „perskirstymo paradoksu“, galima nusakyti trimis princi- 
pais: 
1. Juo socialinė politika labiau orientuojama į skurstančiuosius 
(taikinio modelis), tuo daugiau skurdo visuomenėje. 

2. Kai socialinę nelygybę siekiama pažaboti mokant visiems 
vienodas socialines išmokas (pagrindinio saugumo modelis), 
visuomenėje atsiranda daugiau nelygybės. 

3. Išmokos, susijusios su prieš tai buvusiu atlyginimu, kartu su 
universaliomis išmokomis (visapusiškas modelis) suponuoja 
didžiausią lygybę ir efektyviausiai sumažina skurdą. 


Visapusiškas modelis įtraukia visus piliečius į vienodas pro- 
gramas. Tuo pačiu jis suteikia galimybę darbo rinkoje aktyviems 
piliečiams gauti didesnes išmokas — ekonomiškai aktyvūs gau- 
na išmokas, susietas su jų buvusiomis pajamomis ar užmokesčiu. 
Toks modelis, įtraukdamas visus piliečius į vienodas programas, 
formuoja klasių koaliciją ir visuomenės bendrumo jausmą; pajamų 
atstatymas formuoja suinteresuotumą gerovės valstybe (kuo dau- 
giau moki, tuo daugiau gauni), tuo pačiu ir didesnį perskirstymo 
biudžetą. Didesnis perskirstymo biudžetas užtikrina didesnes so- 
cialines išmokas visiems piliečiams, šitaip efektyviai visuomenėje 
sumažinamas skurdas ir nelygybė. Todėl visapusiškame modelyje 
nelygybė ir skurdas yra mažiausias. 

Taikinio modelį W. Korpis ir J. Palmė (1998) apibūdina Robino 
Hudo principu „paimk iš turtingųjų ir atiduok vargšams“. Tokiame 
modelyje turtingieji dažnai nemato jokios prasmės draustis valsty- 
binėse programose ir kliaujasi privačiais draudimo fondais. Tokiu 
būdu turtingieji yra diskriminuojami neturtingųjų naudai — turi 
mokėti mokesčius, už tai nieko negaudami atgal. Toks modelis for- 
muoja neigiamą požiūrį į socialinių pašalpų vartotojus. 

Pagrindinio saugumo modelyje mokamos vienodos išmokos vi- 
siems, neatsižvelgiant į buvusias pajamas. Toks modelis atspindi 
lygybės idėjas, tačiau neatlieka pajamų atstatymo funkcijos, yra la- 
biau nukreiptas į žemas pajamas turinčiuosius, o ne turtinguosius. 
Jis sukuria privačių socialinio draudimo fondų poreikį ir sumaži- 
na interesą draustis valstybiniu socialiniu draudimu. Mat turintieji 
didesnes pajamas nemato jokios prasmės mokėti daugiau įmokų į 
valstybinį socialinio draudimo fondą, jei ateityje gaunamos išmokos 
nepriklausys nuo įmokėtos sumos dydžio (Korpi, Palme, 1998). 

Korporatyvinis ir savanoriškas valstybės subsidijuojamas modeliai 
tiesiogiai formuoja priešiškas grupes. Korporažyvinis modelis, kur- 

damas draudimo programas specifinėms liaudies ūkio šakoms ir 
profesijoms, suskirsto piliečius į homogenines grupes — priklausy- 
mas atskiroms grupėms suteikia galimybę būti įtrauktiems į skir- 
tingas socialinio draudimo schemas, kurios pasižymi daugiau ar 
mažiau skirtingomis kvalifikacinėmis sąlygomis ir išmokų lygiu. 
Korporatyvinis modelis į programas neįtraukia neaktyvių gyven- 
tojų. 


4lentelė 
Gerovės valstybės modeliai 
ir jų klasifikavimo pagrindas 
GEROVĖS 
VALSTYBĖS KLASIFIKAVIMO PAGRINDAS 
MODELIAI 
ESPING- 1. Kas prisiima svarbiausią atsakomybę už piliečių 
ANDERSEN |gerovę: valstybė, rinka ar šeima. 
(1990) 


2. Išlaidos socialinei politikai; užimtumo politikos 
formavimas (siekia pilno užimtumo ar ne); 
dekomodifikacijos ir stratifikacijos laipsnis. 


3. Politinės ir ideologinės gerovės valstybės 
susiformavimo priežastys. 


4. Socialinės apsaugos sistemų pobūdis (finansavi- 
mas, išmokų lygis, prieinamumo kriterijai ir pan.). 


TITMUSS 1. Kas prisiima (valstybė, rinka ar šeima) pirminę 
(1974) atsakomybę už piliečių gerovę. 


2. Socialinės apsaugos sistemų pobūdis (finansavi- 
mas, išmokų lygis, prieinamumo kriterijai ir pan.). 


KORPI- 1. Socialinio draudimo institutų pobūdį (finansavi- 
PALME (1998) | mas, išmokų lygis, prieinamumo kriterijai ir pan.). 


Savanoriškas valstybės subsidijuojamas modelis dažnai yra vi- 
duriniosios klasės draudimas. Kaip ir korporatyviniame modelyje 
skurstantieji yra mažiau įtraukti į socialinės apsaugos priemones 
(Korpi, Palme, 1998). 

W. Korpio ir J. Palmės tipologiją lengva pritaikyti bet kurio- 
je šalyje, nes ji leidžia tirti kiekvieną socialinio draudimo schemą 
atskirai, pagal išmokų lygį, teisę gauti išmokas ir darbdavių-dar- 
buotojų bendradarbiavimo aspektus. Ši tipologija leidžia supras- 
ti, kodėl skurdo lygis yra nevienodas išsivysčiusiose šalyse, nors jų 
ekonominiai rodikliai gali būti labai panašūs. Pavyzdžiui, Švedijos 
ir JAV ekonominiai rodikliai yra beveik vienodi. Abi šalys 2010 m. 
buvo priskirtos prie labiausiai ekonomiškai pažengusių šalių pa- 
saulyje. Tačiau JAV skurdo ir nelygybės lygis yra gerokai didesnis 
nei Švedijoje. Skirtingi šių šalių gerovės valstybės modeliai puikiai 
atskleidžia vyraujančius skirtumų priežastis. 

Apibendrinkime visas tris išsamiai aptartas tipologijas. Pa- 
grindiniai skirtingų autorių modeliai ir jų klasifikavimo pagrindas 
nurodyti 4 lentelėje. Gerovės valstybės modeliai lentelėje išsidėstę 
pagal savo paaiškinimo galias (kaip giliai ir plačiai tipologija gali 
paaiškinti tiriamą situaciją) ir prižaikomumo lygį (tipologijos pa- 
naudojimo galimybės įvairiose tyrimo situacijose). G. Esping-An- 
derseno tipologija iki šiol paaiškina daugiausiai procesų, vykstančių 
gerovės valstybėje, ir jos pritaikomumo lygis išlieka didžiausiais. 
Kaip jau minėjome, G. Esping-Anderseno modeliai labai plačiai 
apima visas grupavimo charakteristikas: grupuojama atsižvelgiant į 
tai, kuriam iš institutų (valstybei, rinkai ar šeimai) teikiama pirmi- 
nė atsakomybė už piliečių gerovę. G. Esping-Anderseno tipologija 
atsižvelgia į socialinės apsaugos sistemos pobūdį, užimtumo politi- 
ką, dekomodifikacijos ir stratifikacijos laipsnį. Ši tipologija taip pat 
įžvelgia politines ir ideologines gerovės valstybės plėtojimosi prie- 
žastis. R. Titmusso modeliai nesiekia įžvelgti politinių ir ideologi- 
nių gerovės valstybės priežasčių. W. Korpio ir J. Palmės modeliai 
apima dar siauresnę klasifikavimo sritį: grupuojama atsižvelgiant į 
socialinio draudimo schemų pobūdį. 

Išsamiai aptarti trys modeliai/tipai gali sėkmingai aprašyti ir 
atskleisti esminius skirtumus tarp įvairiose šalyse egzistuojančių 
gerovės valstybės struktūrų. Dažnai autoriai naudojasi tik viena 
jiems labiausiai tinkančia tipologija. Tačiau siekiant patikimesnių 

rezultatų, būtina pasinaudoti keliais skirtingų autorių klasifikavi- 
mo modeliais. Virtinė tyrimų liudija (Dijk, Lippe, 1998; Esping- 
Andersen, 1996; Gornick, Meyers, Ross, 1997; Korpi, 2000; 
O'Connor, 1996), jog esama skirtumų ne tik tarp skirtingų gero- 
vės valstybės modelių, bet ir jų viduje. Norvegija išsiskiria iš kitų 
socialdemokratinės gerovės šalių (Danijos, Suomijos ir Švedijos). 
Konservatyvios-korporatyvinės gerovės valstybės šalys skiriasi vie- 
na nuo kitos. Pavyzdžiui, pagal paramos šeimai sistemą Prancūzija 
beveik prilygsta socialdemokratiniam modeliui. O Kanada gerokai 
skiriasi nuo kitų liberalios gerovės valstybės šalių (Australijos, JAV 
ir Jungtinės Karalystės). 

Mokslinėje literatūroje per pastaruosius dešimtmečius išsi- 
kristalizavo ir daugiau socialinės politikos modelių, pvz., Pietų 
Europos arba vadinamasis Viduržemio jūros baseino socialinės 
politikos modelis. Jam priskiriamos tokios šalys kaip Portugalija, 
Graikija ir Ispanija. Pietų Europos modelis labai panašus į kon- 
servatyvų-korporatyvinį, tačiau pasižymi mažesnėmis socialinėmis 
išmokomis ir žemesne socialinių paslaugų kokybe. Mokslininkai 
kalba ir apie Antipodinį gerovės valstybės modelį, kuriam priklau- 
so Japonija, Australija ir Naujoji Zelandija. Antipodinis modelis 
labai artimas liberaliajam, tačiau yra švelnesnis ir siekia garantuoti 
socialinį teisingumą per valstybės kontroliuojamą užmokesčio po- 
litiką ir dideles užimtumo garantijas (Arts, Gelissen, 2002). Pas- 
taraisiais dešimtmečiais mokslinių diskusijų objektu tapo ir Rytų 
Europos arba taip vadinamas pokomunistinis socialinės politikos 
modelis (žr. Aidukaite, 2004, 2009a; Cerami, 2006). Prie Rytų Eu- 
ropos socialinės politikos modelio šalių dažniausiai priskiriamos 
naujos ES narės, taip pat Rusija, Ukraina ir kitos Rytų Europos 
šalys. Pokomunistinės šalys pasižymi žemesniu ekonominės ir so- 
cialinės pažangos lygiu nei ES šalys senbuvės. Tačiau tarp naujųjų 
ES valstybių taip pat vyrauja nemaži skirtumai, todėl mokslinin- 
kai kalba apie nevienodas jų socialinės politikos plėtojimosi pers- 
pektyvas. Pavyzdžiui, Čekija ir Slovėnija pagal socialinės apsaugos 
išlaidas, skurdo lygį ir socialinės apsaugos organizavimo ypatybes 

yra artimos socialdemokratiniam socialinės politikos modeliui 
(Bohle, 2007; Lendvai, 2008). O socialinės politikos pokyčiai Bal- 
tijos šalyse leidžia manyti, jog Estija, Latvija ir Lietuva vystosi li- 
beralios gerovės valstybės modelio kryptimi (Bohle, 2007; Guogis, 
Koht, 2009; Lendvai, 2008). Atskiro kitų autorių dėmesio nusi- 
pelno Estijos socialinė politika, esą labiau nei Latvijos ar Lietuvos 
orientuota į socialinį teisingumą ir universalumą (Aidukaite, 2006) 
(išsamiau apie pokomunistinį modelį skaitykite pirmos dalies tre- 
čiame skyriuje). 

Taip pat būtina pažymėti, kad mokslininkai bandė apibūdin- 
ti ir socialistinį gerovės valstybės modelį. Dažniausiai socialistinis 
modelis, dar vadinamas Sovietiniu arba Komunistiniu, apibrėžia- 
mas kaip totalitarinis gerovės valstybės modelis. Vidurio ir Rytų 
Europos šalys buvo nedemokratinės valstybės, nors dauguma jų 
pasižymėjo gana aukštai išplėtotomis socialinės gerovės sistemo- 
mis, kurios kartais pranoko ir demokratiškas kapitalistines vi- 
suomenes (Inglot, 2008). Šiandien totalitarinė gerovės valstybės 
sistema, egzistavusi sovietiniu/socialistiniu laikotarpiu, vertinama 
dviprasmiškai. Vieni teigia, jog ji pasižymėjo socialdemokratiniam 
modeliui (vyraujančiam Skandinavijoje) būdingomis savybėmis. 
Tai buvo universali sistema, apsauganti piliečius visais socialinės 
rizikos atvejais, kiekvienam garantuojanti užimtumą (Deacon, 
1992; Fajth, 1999; Manning, Shaw, 1998). Tyrėjai, kurie atliko iš- 
samias istorines gerovės valstybės raidos studijas buvusiose socia- 
listinėse šalyse, atranda vis daugiau teigiamų aspektų sovietinėje/ 
socialistinėje sistemoje. Pavyzdžiui, Tomaszas Inglotas [Tomasz 
Inglot] (2008), tyręs Čekoslovakijos (šiandien Čekijos Respublika 
ir Slovakija), Vengrijos ir Lenkijos gerovės valstybių raidą atsklei- 
dė, jog šiose šalyse pensijų ir sveikatos draudimo aprėptis, taip pat 
valstybės socialinei politikai skirtos išlaidos išaugo per socialistinį 
laikotarpį. Tačiau kiti autoriai linkę pabrėžti neigiamus totalitari- 
nės gerovės valstybės bruožus: nedemokratiška, pagrįsta neefekty- 
via planine ekonomika, korumpuota ir išsauganti nomenklatūros 


privilegijas (Hartl, Vecernik, 1992; Lehtonen, 1996). Akcentuo- 

jami ir kiti neigiami bruožai: menkai išvystyta parama vaikus au- 
ginančioms šeimoms, korumpuota sveikatos apsauga, paslaugų ir 
socialinio darbo nebuvimas, darbo rinkos poreikių neatitinkanti 
švietimo sistema, būsto stygius ir žema jo kokybė (Ferge, 1992; 
Poldma, 1999). 

Akivaizdu, jog šiandien pokomunistinės šalys turi tik joms bū- 
dingų socialinės politikos organizavimo ypatybių, paveldėtų iš so- 
vietinės/komunistinės praeities ir iš dalies arba visiškai reformuotų 
per kelis persitvarkymo dešimtmečius. Tačiau iki šiol mokslininkai 
nesutaria, ar Rytų Europos šalis galima priskirti vienam bendram 
pokomunistiniam gerovės valstybės modeliui, ar jos vystosi skir- 
tingomis kryptimis, vieno iš Esping-Anderseno gerovės valstybės 
tipų link (apie tai plačiau skaitykite trečiame skyriuje). 

Nors visi aptarti gerovės valstybės tipai yra idealūs ir grynuo- 
ju pavidalu tikrovėje neegzistuoja, mokslininkai (Arts, Gelissen, 
2002) teigia, jog kurti naujas tipologijas, grupuoti šalis į gerovės 
valstybės modelius svarbu ir dabar. Mat tipologijos atskleidžia ne 
tik šalių socialinės politikos sistemų pagrindinius skirtumus, bet ir 
priežastis, kodėl socialinės apsaugos sistema generuoja skirtingas 
pasekmes (skurdo, nedarbo, pajamų nelygybės lygiai ir pan.). 


1.3.2. Gerovės valstybės atsiradimo teorijos 


Gerovės valstybės kilmę ir jos įvairovę aiškinančios teorijos pra- 
dėtos plėtoti tik dvidešimto amžiaus pabaigoje. Jas galima priskirti 
prie vidurinės grandies/aprėpties teorijų (angl. middle range the- 
ories), kurios siekia paaiškinti tik tam tikrus socialinio reiškinio 
aspektus (žr. Merton, 1968). Daugelio autorių (Esping-Andersen, 
1990; Miller, 1999; O'Connor, 1996; Palme 1990; Smelser, 1994) 
nuomone, pati įtakingiausia gerovės valstybės atsiradimo teorija 
yra Thomaso Marshallo [Thomas Humphrey Marshall] pilietybės 
vystymosi koncepcija. T. Marshallas suskirstė pilietybę į tris stadi- 
jas. Civilinė pilietybė (religinių įsitikinimų laisvė, žodžio, spaudos 
laisvė, nuosavybės teisė) datuojama XVIII amžiumi, kai atsirado 

teisminė sistema. Politinė pilietybė (balsavimo teisė, teisė burtis į 
grupes ir organizacijas) - datuojama XIX amžiumi. Socialinė pilie- 
tybė (teisė į ekonominę gerovę ir socialinį saugumą) — datuojama 
tik XX amžiaus pradžia (O'Connor, 1996: 49). Teisės į socialinį 
ir ekonominį saugumą (socialinės teisės) atsirado tik dėl kolekty- 
vinės kovos, kuri tapo įmanoma išplitus civilinėms ir politinėms 
teisėms (O'Connor, 1996). Autoriai (Ouadagno, 1987), nagrinė- 
dami gerovės valstybės atsiradimą Amerikoje, kuris siejamas su 
1935 m. socialinio saugumo aktu, teigia, jog būtent valstybė veikia 
kaip „kūnas tarpininkas“, kuris įvertina įvairių visuomenės grupių, 
turinčių nelygų priėjimą prie valdžios, interesus, ieško kompromiso 
tarp klasių ir įteisina darbininkų klasės poreikius kapitalistiniuose 
santykiuose. 

Vakarų literatūroje savo įtaka ir svarumu išsiskiria trys pagrin- 
dinės gerovės valstybės kilmės teorijos ir teorinės prieigos: 

+ Klasių galios prieiga/ The power resource approach 

+ Industrializmo logikos teorija/ The Logic of Industrialism 

+ Valstybės centristinė prieiga/ The state centric approach 


Klasių galios arba vadinamoji Socialdemokratinė prieiga tapo 
bene svarbiausia aiškinant XX amžiaus gerovės valstybės raidos 
pokyčius. Klasių galios/Socialdemokratinė gerovės valstybės prieiga 
teigia (Esping-Andersen, 1990; Huber, Stephens, 1996b, Korpi, 
1983, 1989; Ouadagno, 1987), jog klasių mobilizacija, parlamento 
kairiųjų partijų dauguma, darbo organizacijų ir profsąjungų galia 
— svarbiausi veiksniai, lėmę gerovės valstybės atsiradimą ir iki šiol 
lemiantys jos raidą, dosnumo lygį ir tipus. Pagrindinis argumen- 
tas — vadovaujanti partija yra reikšmingas kintamasis, aiškinantis 
socialinės politikos raidą. Šalims, kurios nuo seno turi stiprias kai- 
riosios pakraipos partijas ar stiprų profsąjungų judėjimą, būdingos 
ir labiau išvystytos socialinės garantijos, palyginti su tomis, kuriose 
vyravo/vyrauja dešiniosios pakraipos partijos (Esping-Andersen, 
1990; Hicks, Misra, Nah, 1995; Huber, Stephens, 1996b; Ouada- 
gno, 1987; Korpi, 1989, 1983; Korpi, Palme, 2003; Smelser, 1994). 

Ne mažesnį svorį turi H. Wilensky'io industrializmo logikos 
teorija (Esping-Andersen, 1990; Carroll, 1999; Huber, Stephens, 
1996a; Palme, 1990). H. Wilensky'is (1975: 47) teigia, jog šalies 
ekonominis išsivystymo lygis ir dėl to didėjantis pensinio amžiaus 
gyventojų skaičius (demografiniai procesai) lėmė gerovės valstybės 
atsiradimą: šalys tapo turtingesnės, žmonės gyveno ilgiau — visa 
tai vertė kurti socialinės apsaugos struktūras. Industrializmo 1o0- 
gikos teorija remiasi prielaida, jog dėl industrializacijos, urbaniza- 
cijos pasiekimų išaugo darbo jėgos mobilumas, susilpnėjo šeimos 
reikšmė ir atsirado poreikis apsaugoti darbuotojus bei jų šeimas 
nuo socialinės rizikos. Vyriausybė, atsižvelgdama į tokius pokyčius, 
sukūrė socialinės paramos sistemą. Vėliau H. Wilensky'is (2002) 
atrado stiprų ryšį tarp gerovės valstybės išsivystymo ir šalies eko- 
nominio lygio. Tik pasiekusi tam tikrą ekonominį lygį šalis gali 
sukurti universalią, visapusišką socialinės apsaugos sistemą. Ga- 
liausiai gerovės valstybės augimas yra šalies politinės ir ekonomi- 
nės raidos produktas, jis priklauso nuo kiekvienos šalies aplinkybių 
įvairovės (Esping-Andersen, 1990; Smelser, 1994). 

Trečioji gerovės valstybės kilmę aiškinanti teorinė prieiga — 
valstybės centristinė — teigia, jog pagrindiniai veikėjai, formuojantys 
socialinę politiką ir darantys reikšmingą įtaką gerovės valstybės 
raidai bei socialinių programų įgyvendinimui yra valstybės biu- 
rokratai ir politinis elitas (žr. Skocpol, 1985, 1992). Pavyzdžiui, 
Theda Skocpolė [Theda Skocpol] (1992) teigia, jog politinis eli- 
tas kartu su paskirtais biurokratais reikšmingai paveikė sociali- 
nių išmokų kareiviams ir motinoms plėtrą Jungtinėse Amerikos 
Valstijose (JAV) 1870-1920 m. laikotarpiu. T. Skocpolės tyrimas 
atskleidė, jog: socialinė politika JAV (ir kitur) neatsidaro kaip tie- 
sioginė kapitalistinės urbanizacijos ir industrializacijos pasekmė ir 
socialinė politika nesusiformavo kaip tiesioginis vyriausybės atsa- 
kas į socialinių klasių reikalavimus. Politikoje dalyvaujančių veikėjų 
gebėjimą reformuoti socialinę politiką nulėmė rinkimų taisykles, 


44 


vyraujančios politinės partijos, valstybės biurokratinės struktūros ir 
anksčiau egzistavusios socialinės apsaugos programos. Kiti tyrimai 
taip pat parodė, kaip svarbu tirti valstybės biurokratų įtaką sociali- 
nės politikos raidai. Dietrichas Rueschemeyeris ir Peteris Evansas 
[Dietrich Rueschemeyer ir Peter Evans] (1985) atskleidė, jog gerai 
išvystytas valstybės biurokratinis aparatas yra būtina sąlyga valsty- 
bės gebėjimams įsikišti ir efektyviai spręsti socialines ir ekonomi- 
nes problemas. Akivaizdus pavyzdys — trečiojo pasaulio šalys. D. 
Rueschemeyeris ir P. Evansas (1985: 51), vykdydami šių šalių ty- 
rimą, priėjo išvadą, jog „net jeigu valstybės elitas teisingai diagno- 
zuoja socialinę-ekonominę problemą ir pasiūlo tinkamą būdą jos 
sprendimui, net jei turi politinių ir materialinių išteklių sprendimo 
įgyvendinimui, — problema nebus išspręsta, kol būtinas biurokra- 
tinis aparatas nebus sukurtas laiku“. Jie teigė, jog veiksminga vals- 
tybės biurokratija gali paaiškinti, kodėl egzistuoja ekonominiai ir 
socialiniai skirtumai tarp trečiojo pasaulio tautų. Kiti tyrėjai (Wier, 
Skocpol, 1995), lygindami Švedijos, Britanijos ir JAV gebėjimus 
įgyvendinti Keinso makroekonomikos strategijas 1932-1934 m., 
atskleidė, jog: politinių partijų galimybes įgyvendinti savo tikslus 
nulėmė šalyse jau veikusios socialinės politikos struktūros, efek- 
tyvus ir centralizuotas valstybės biurokratinis aparatas, kuris su- 
gebėjo laiku ir tinkamai reaguoti į priimtus politikų sprendimus. 
Šie tyrimai taip pat atskleidė, jog mokslinio elito įtaka ir žinių bei 
teorijų perdavimas iš vienos šalies į kitą buvo visada svarbūs socia- 
linės politikos formavimui (Skocpol, 1985). 

Minėtos teorinės perspektyvos gali paaiškinti tam tikrus gero- 
vės valstybės raidos aspektus, tačiau nė viena negali iki galo pagrįsti 
gerovės valstybės atsiradimo priežasčių. Jos taip pat negali išsamiai 
paaiškinti, kodėl šalys skiriasi savo gerovės valstybės modeliais. 
Kaip jau minėjome, įtakingiausia XX amžiuje tapo Klasių galios 
prieiga. Tačiau ji buvo kuriama remiantis tik išsivysčiusių kapitalis- 
tinių šalių patirtimi. Subyrėjus Sovietų Sąjungai ir į gerovės valsty- 

bės tyrinėjimus įtraukus pokomunistines šalis, Klasių galios teorinės 
prieigos reikšmė sumažėjo. Pokomunistinėse šalyse atlikti tyrimai 
rodo, jog kairiųjų-dešiniųjų partijų balansas parlamente negali pa- 
aiškinti visų socialinės apsaugos sistemos pokyčių daugelyje Vidu- 
rio ir Rytų Europos šalių (žr. Aidukaitė, 2006; Guogis, Bernotas, 
Uselis, 2000; Lipsmeyer, 2002). Pagrindinė priežastis — partijos 
labai fragmentiškos ir jų kaita pernelyg didelė, jog jos galėtų turėti 
įtakos socialinės politikos modeliui. Todėl kai kurių autorių (Aidu- 
kaitė, 2006; Lazutka, Kostelnickiene, 1995; Rys, 2001a, b) nuomo- 
ne, valstybės centristinė teorinė prieiga turi didesnę paaiškinamąją 
galią pokomunistinėse šalyse, nes čia socialinės politikos reformos 
atsiduria biurokratų ir socialinės politikos administratorių rankose. 
Tačiau ir Vakarų šalyse, kaip teigia G. Esping-Andersenas (1990), 
nė viena iš trijų aprašytų teorijų/prieigų iki galo nepasitvirtino. XX 
amžiaus pabaigoje ir XXI amžiaus pradžioje atsirado ir daugiau 
teorinių prielaidų, aiškinančių gerovės valstybės raidą: 

+ Istorinis inertiškumas (bath-dependency) - ši teorinė prielaida 
teigia, jog anksčiau egzistavusios socialinės apsaugos struk- 
tūros lemia gerovės valstybės raidą. Kartą reformavę socia- 
linę politiką, nulemiame jos raidą ateityje (Pierson, 1994). 

+ Pilietinės visuomenės lygis ir interesų grubių raiška tapo svar- 
būs aiškinant pokyčius šiuolaikinėje gerovės valstybėje 
(Hobson, 1997, 2003). 

+ Pastaruoju metu akcentuojamas globalizacijos ir europeizaci- 
Jos poveikis šiuolaikinių visuomenių socialinės politikos rai- 
dai (Deacon, 1997, 2000) (plačiau apie tai skaitykite trečios 
dalies pirmame skyriuje). 

+ Gyventojų lūkesčiai ir požiūriai į socialinį teisingumą, so- 
cialinės politikos būtinumą, jos struktūras tapo svarbūs aiš- 


kinant gerovės valstybės sistemos pokyčius (Svallfors, 1994, 
1997; Taylor-Gooby, 2004). 

Socialinės politikos raidą pokomunistinėse šalyse tyrinėjantys 
mokslininkai (Aidukaite, 2004, 2009a, b; Cerami, 2006; Cerami, 
Vanhuysse, 2009) siūlo suvokti gerovės valstybės raidą ne kaip 
atskirą/vienalytį socialinį reiškinį, o kaip multidimensinį fenome- 
ną, kuriam įtaką daro daug veiksnių ir kuriuos jis pats formuo- 
ja. Remiantis garsaus socialinės politikos tyrėjo, klasikų tapusio 
R. Titmusso (1974) žodžiais, „gerovės valstybė neegzistuoja va- 
kuume“. Todėl tiriant gerovės valstybę reikia remtis prielaida, jog 
gerovės valstybės raidą lemia ne vienas veiksnys, o jų visuma: isto- 
rinis inertiškumas, šalies politinis fonas, ekonominis išsivystymas, 
globalizacijos ir Europos integracijos įtaka, pilietinės visuomenės 
svarba ir gyventojų požiūriai. Teorinė gerovės valstybės sampra- 
ta pavaizduota 2 paveiksle. Kaip jau minėjome, gerovės valstybės 
raidą lemia daugelis istorinių, politinių bei ekonominių veiksnių. 
Administracinio, politinio ir ekonominio elito nuostatos socialinės 
politikos atžvilgiu — taip pat svarbus veiksnys, lemiantis gerovės 
valstybės raidą (žr. Reuschemeyer, Evans, 1985; Skocpol, 1985; 
1992). Globalizacijos ir europeizacijos aspektai tapo ypač reikš- 
mingi aiškinat pokyčius pokomunistinėse šalyse, todėl būtina juos 
tirti (Deacon, 1992, 1997, 2000). Daugelis autorių (Pierson, 1994; 
Inglot, 2008; Cerami, Vanhuysse, 2009) teigia, jog istorinis inertiš- 
kumas (path-dependency) — svarbus veiksnys, aiškinantis gerovės 
valstybės raidą. Prieš tai buvusios socialinės politikos struktūros 
lemia šiandien egzistuojančias struktūras, formuoja gyventojų lū- 
kesčius ir elito nuostatas socialinės politikos atžvilgiu. Visi minėti 
veiksniai pavaizduoti 2 paveiksle ne konkuruoja tarpusavyje, no- 
rint geriau paiškinti gerovės valstybės raidą atskiroje šalyje, o su- 
daro priežasčių kompleksą, kuris leidžia atskleisti gerovės valstybės 
raidos priežastis ir pasekmes atskirose šalyse. Tad norint išsamiai 
ištirti gerovės valstybės atsiradimą ir raidą, būtina atsižvelgti į mi- 
nėtų veiksnių kompleksą ir jų sąsajas. 

Globalizacija, 
europeizacija 


Politinis 
veiksnys 


Gyventojų 
požiūriai 


nuostatos 


Socialinė 
politika 


visuomenės 
lygis 


Ekonominis 
veiksnys 


Sveikata, ilgaamžiškumas, 


Skurdo lygis, 
socialinė atskirtis 


Nelygybės lygis: 
raštingumas, 
gyvenimo lygis 


pajamų, klasinė, lyčių 


2 pav. Gerovės valstybės teorinė samprata: 
multidimensinis požiūris į jos raidą 


Tarp gerovės valstybės veiklos ir ją lemiančių veiksnių egzis- 
tuoja grįžtamasis ryšys. Gerovės valstybės veikla taip pat gali dary- 
ti įtaką ją formuojantiems veiksniams, juos keisti. Lygiai kaip jau 
daugelį metų egzistuojančios socialinės politikos struktūros gali 
formuoti gyventojų požiūrį į socialinį teisingumą (žr. Kohl, 2002; 
Kohl, Wendt, 2003). Jau aptarėme, jog gerovės valstybės veikla ge- 
neruoja tokius rezultatus kaip skurdo ir socialinės atskirties lygis, 
socialinės nelygybės lygis, ilgaamžiškumas, gyventojų sveikata, iš 
dalies - gimstamumas ir pan. Tačiau rezultatai taip pat gali turėti 
įtakos socialinės politikos raidai. Pavyzdžiui, žemas gimstamumas 
verčia peržiūrėti, reformuoti šeimos politiką. O gyventojų senėji- 
mas verčia reformuoti pensijų sistemas. 

1.4. Gerovės valstybė šiandien 


Vakarų Europoje jau tapo įprasta kalbėti apie gerovės valstybės 
„krizę“. Iš tikrųjų šiuolaikinė gerovės valstybė patiria daug iššū- 
kių, kuriuos sprendžiant tenka keisti, reformuoti gerovės valsty- 
bės struktūras arba pritaikyti esamas struktūras besikeičiančioms 
sąlygoms. Bene reikšmingiausi iššūkiai susiję su demografiniais 
pokyčiais. Europos gyventojų senėjimas, gimstamumo mažėjimas 
— „galvos skausmas“ daugeliui politikų ir socialinės politikos re- 
formuotojų ne tik Vakarų, bet ir Rytų Europos šalyse. Pasak A. 
Wilensky'io (1975) industrializmo logikos teorijos, kurią išsamiai 
aptarėme anksčiau, gerovės valstybės atsiradimas siejamas su gy- 
ventojų senėjimo procesu: gerėjant ekonominei šalies situacijai, 
žmonės pradėjo gyventi ilgiau — tai vertė kurti socialinės apsaugos 
struktūras. Šiandien, atrodo, Wilensky'io teorija pasitvirtina. Išsi- 
vysčiusiose šalyse žmonės gyvena ilgiau, pensijinio amžiaus gyven- 
tojų dalis nuosekliai didėja, dėl šios priežasties didėja ir išlaidos 
pensijoms, sveikatos apsaugai. Dažnai nerimaujama, jog einamųjų 
mokėjimų principu pagrįsta socialinio draudimo sistema nebega- 
lės išlaikyti vis didėjančio pensininkų skaičiaus, nes dirbančių ir 
mokančių mokesčius gyventojų dalis proporcingai mažėja. Tačiau 
gyventojų senėjimas nėra vienintelis šiuolaikinės gerovės valstybės 
iššūkis. Ji patiria ne tik demografinius, bet ir kultūrinius pokyčius: 
deinstitucionalizuojama šeima, didėja individualizacija. Žmonės 
vis dažniau apsisprendžia gyventi vieni, nesituokia, dažniau ski- 
riasi, vienišo tėvo (motinos) šeima tampa įprastu reiškiniu — visa 
tai sunkia našta užgula socialinės politikos pečius (Stankūnienė, 
Jasilionienė, Jančaitytė, 2006). Kitas svarbus iššūkis, susijęs su šiuo- 
laikinio pasaulio ekonominiais pasikeitimais, — aukštųjų technolo- 
gijų diegimas ir naudojimas gamyboje. Jis visame pasaulyje mažina 
nekvalifikuotos darbo jėgos poreikį. Dėl to didėja nedarbas, ypač 
ilgalaikis. Auga švietimo, perkvalifikavimo ir permokymo poreikis. 
Kai kurie tyrėjai (Hudson, Kūhner, 2009) teigia, jog šiuolaikinė 

gerovės valstybė turi pereiti nuo protekcionistinio modelio (globė- 
jiškas, akcentuojantis išmokas) prie produktyvaus, kuris investuoja 
į žmogiškus išteklius per švietimo sistemą, permokymo, perkvali- 
fikavimo kursus ir taip apsaugo individą nuo nedarbo. Švietimas 
yra socialinio saugumo pagrindas, nes apsaugo individą nuo įvairių 
socialinės rizikos veiksnių ateityje. Žmogus, įgijęs tinkamą išsila- 
vinimą, gali sėkmingai konkuruoti darbo rinkoje ir užsitikrinti sau 
gerovę — dabar ir ateityje (Hega, Hokenmaier, 2002). Prieinama ir 
kokybiška švietimo sistema yra raktas į geresnį gyvenimą. Tai prie- 
monė, sušvelninanti socialinę nelygybę, sumažinanti skurdą ir soci- 
alinę atskirtį. Tad nenuostabu, jog gerovės valstybės šalyse, kuriose 
vyrauja valstybės finansuojamas ir kiekvienam prieinamas švieti- 
mas, skurdas ir nelygybė yra mažesni, palyginus su tomis šalimis, 
kuriose švietimas ir mokymas nėra visuotinai prieinami. Tai liudi- 
ja Skandinavijos šalių patirtis. Pavyzdžiui, Švedijoje švietimas yra 
vienas svarbiausių valstybės prioritetų, jis suvokiamas kaip žmo- 
gaus maksimalių galimybių panaudojimo darbo rinkoje ir gerovės 
valstybės kūrime pagrindas. Aukštesnį socialinį kapitalą ir išsilavi- 
nimą turintys žmonės lengviau susiranda darbą ir sukuria didesnį 
BVE, kuris toliau panaudojamas gyventojų materialinės gerovės 
augimui ir socialinių garantijų plėtrai. Štai kodėl ES akcentuoja 
žinių visuomenės kūrimą ir aktyvias darbo rinkos priemones. Pas- 
taruoju metu Europos Komisija pabrėžia suaugusiųjų mokymąsi 
visą gyvenimą. Mat jis, sparčiai plintant informacinėms techno- 
logijoms, tampa neišvengiamas šiuolaikinės visuomenės gyvenimo 
elementas. Dėl vis didėjančių migracijos mastų akcentuojamos ir 
imigrantų integracijos problemos (Žalimienė et al, 2011). Taigi 
gerovės valstybės tyrėjai (Golinovska, Hengstenberg, Žukowski, 
2008; Bazant, Schubert, 2009) vis dažniau kalba apie didėjančius 
sunkumus finansuoti augantį neaktyvių gyventojų skaičių. 
Pastaruoju metu ypač daug kalbama apie globalizacijos bei eu- 
ropeizacijos poveikį socialinės politikos raidai. Gerovės valstybė 
Europoje atsirado nacionalinės valstybės pagrindu, kurią vienijo 
bendra kalba, religija, teritorija. Šiandien gerovės valstybė peržen- 

gia šalių sienas. Globalizacija apima daugelį aspektų: ekonominį 
ir politinį, technologijų ir kultūrinį (Deacon, 2007; Palier, 2003; 
Tsukada, 2001; Yates, 2001). Ekonomikoje globalizacija apima 
tarptautinius ekonominius mainus ir gamybą, didinant kapitalo, 
prekių, paslaugų ir darbo mobilumą: ekonominė veikla perkeliama 
iš vienos šalies į kitą, „išsibarsto“ atskirose šalyse. Tai didina mo- 
kesčių konkurenciją tarp šalių ir, pasaulio mastu, veda prie griež- 
tesnės laisvosios prekybos (Palier, 2003: 147). 
Mokslininkai (Palier, 2003; Yates, 2008: 9) vardija globalizaci- 
jos poveikius socialinei politikai: 
1) Verčia gerovės valstybes konkuruoti, dėl to gali: 
* sumažėti socialiniai ir darbo standartai; 
* atsirasti socialinių išmokų ir paslaugų privatizacija; 
* atsirasti didesnis poreikis neformaliai socialinei apsaugai ir 
savanoriškų organizacijų paslaugoms; 
2) Socialinė politika tampa tarptautinių organizacijų įtakos 
objektu. 


Atsirandanti globali socialinė politika — tarptautinių instituci- 
jų ir veikėjų veikla daranti įtaką nacionalinio elito sprendimams 
socialinės politikos srityse. Mokslininkai kalba apie tarptautinių 
ir ES organizacijų įtaką šalies socialinės politikos raidai (žr. Dea- 
con, 1997, 2000; Yates, 2008). Jungtinių Tautų organizacija (JTO) 
teigia (Deacon, 1997: 3): „... žmogaus visuomenė tampa vis labiau 
globali. Anksčiau ar vėliau ji turės kurti pasaulines institucijas, 
kurios atliktų pasaulinės progresinės pajamų mokesčių sistemos 
funkcijas (perskirstytų pajamas iš turtingų šalių į neturtingas ša- 
lis...).“ Galima sakyti, jog XXI amžiuje jau egzistuoja organizaci- 
jos, kurios propaguoja pasaulinį socialinės politikos modelį ir siekia 
skurdo, socialinės atskirties mažinimo visame pasaulyje. Tai - JTO, 
Jungtinių Tautų vaikų fondas (JTVĘ, angl. UNICEF), JT ekono- 
minių, socialinių, kultūrinių teisių komitetas (JTESKTK, angl. 
UNCESCR), Pasaulio sveikatos organizacija (PSO, angl. WHO). 
Šios organizacijos gina viso pasaulio piliečių teisės į universalias 
išmokas ir paslaugas, visuotinį prieinamumą prie sveikatos apsau- 

gos ir švietimo sistemos. Prie jų taip pat prisideda ir Tarptautinė 
darbo organizacija (TDO, angl. ILO), kuri kalba apie pasaulio 
piliečio teises į socialinę apsaugą. TDO gina socialiniu draudimu 
grindžiamą socialinės politikos modelį, kuris ateityje galėtų tapti 
universalus (Deacon, 2008). 

Tačiau kitos, didesnę įtaką turinčios tarptautinės organizacijos, 
propaguoja likutinį (modelis pagrįstas pajamų testavimo principu) 
socialinės politikos modelį ir socialinės politikos institutų privati- 
zaciją. Tai — Pasaulio bankas, Tarptautinis valiutos fondas (TVE, 
angl. IMF), Ekonomikos plėtros ir kooperacijos organizacija 
(EPKO, angl. OECD), Pasaulio prekybos organizacija (PPO, angl. 
WTO). Minėtos organizacijos, sukaupusios milžinišką ekonominę 
ir politinę galią, daro įtaką šalių socialinės politikos sprendimams 
(Deacon, 1997, 2000, 2008). Jų propaguojamos socialinės politikos 
modelio principus galima nusakyti šiais parametrais: 

+ Gina aukštesniosios viduriniosios klasės interesus, nes pro- 
paguoja socialinės politikos privatizavimą, kuris naudingas 
didesnes pajamas turintiems piliečiams. 

+ Likutinio modelio pagrindinis principas: testuojama para- 
ma - skurstantiesiems; privatūs draudimo fondai ir paslau- 
gos — geriau gyvenantiems. 

+ Propaguoja pensijų draudimo, sveikatos apsaugos ir švieti- 
mo sistemos privatizaciją. 

Taigi, Pasaulio bankas, TVF ir PPO suteikia paramą šalims, 
kurios įsipareigoja reformuoti socialinę politiką likutine kryptimi. 
Oficialiai šios organizacijos teigia siekiančios makroekonominio 
stabilumo ir skurdo mažinimo. Tačiau jų tikslai ir siūlomi sprendi- 
mai veda prie socialinių išlaidų mažinimo (Deacon, 1997, 2008). 
Bobas Deaconas [Bob Deacon] (2008: 29), pavyzdžiui, teigia, jog 
Pasaulio bankas padarė daug žalos besivystančių ir pereinamajame 
laikotarpyje esančių šalių socialinės politikos plėtotei. Nemažai ty- 
rimų rodo, jog Pasaulio bankas padarė didžiulę įtaką pensijų siste- 
mų reformai Rytų Europos šalyse. Pasaulio banko ir TVF aktyviai 
propaguojama trijų pakopų pensijų sistema buvo įdiegta per labai 

trumpą laikotarpį net 24 Rytų Europos šalyse (Orenstein, 2009). 
Sunku paneigti, kad suteiktos paskolos ir finansinė pagalba toms 
šalims, kurios įgyvendino pensijų draudimo privatizavimą, buvo 
svarus veiksnys reformos įgyvendinimui (Casey, 2004; Orenstein, 
2009). Tuo tarpu finansiškai stabilios šalys — Čekijos Respubli- 
ka ir Slovėnija — kurios nebuvo įsiskolinusios Pasaulio bankui ir 
TVĘ iki šiol džiaugiasi einamaisiais mokėjimais pagrįsta sociali- 
nio draudimo sistema ir pensijomis (Rys, 2001a, b). TDO buvo 
vienintelė, tarptautiniu mastu kovojusi su Pasaulio banko propa- 
guojamu pensijų privatizacijos modeliu. Ji teigė, kad nėra jokios 
būtinybės reformuoti pensijų sistemas dėl demografinių proble- 
mų, o socialiniu draudimu grindžiamos pensijų schemos gali būti 
reformuojamos (didinant mokesčius ir ilginant pensinį amžių) ir 
išsaugotos. Pagrindinis privatizacijos strategijos tikslas — buvo ir 
tebėra — didinti privataus kapitalo dalį kaupiamuose fonduose, o ne 
spręsti gyventojų senėjimo problemą (Gillion, 2000). 

Taigi, tarptautinės organizacijos propaguoja skirtingus sociali- 
nės politikos modelius ir nevienodas skurdo mažinimo priemo- 
nes. Visos organizacijos oficialiai siekia skurdo mažinimo, tačiau 
skirtingomis priemonėmis. Pasaulio bankas siūlo skurdą mažinti 
mokant socialines pašalpas ir privatizuojant pagrindines sociali- 
nės politikos struktūras. JTO, TDO siūlo spręsti skurdo problemas 
kompleksiškai: kuriant universalias paslaugas, didinant pajamų 
perskirstymą, diegiant aktyvias darbo rinkos priemones ir pan. 

Sunku paneigti tarptautinių organizacijų įtaką atskiros šalies 
socialinės politikos raidai šiuolaikiniame pasaulyje. Šiandieninis 
šalies elitas turi pasirinkti, į kurios tarptautinės organizacijos siūlo- 
mus sprendimus atsižvelgti. Nuo to priklausys tolimesnė socialinės 
politikos raida. Ar skurdą galima sumažinti vien tik mokant socia- 
lines pašalpas? Ar skurdą reikia spręsti kompleksiškai, universalio- 
mis priemonėmis, didinant pajamų perskirstymą? Du neišvengia- 
mi klausimai, su kuriais susiduria mokslininkai, politikai, socialinės 
politikos administratoriai, reformuojantys socialinę politiką. 

Kitas svarbus gerovės valstybės raidos iššūkis — europeizacija. 
Tai — ES institucijų poveikis šalies vidaus reikalams. Europeiza- 
cija dažnai suprantama kaip regioninė globalizacija (Featherstone, 
Radaelli, 2003; Schimmelfenning, Sedelmeier, 2005). Europeiza- 
cijos poveikis socialinei politikai suprantamas kaip ES instituci- 
jų veikla, kuri formuoja bendrą ES socialinę politiką ir tiesiogiai 
arba netiesiogiai veikia nacionalines socialinės politikos sritis. Jei 
globalizacija ir įvairios tarptautinės organizacijos daro tiesioginę 
įtaką šalies socialinės politikos raidai, tai europeizacijos poveikis 
yra subtilesnis ir ne toks akivaizdus. ES tiesiogiai reguliuoja tokias 
socialinės politikos sritis (Golinowska, Hengstenberg, Žukowski, 
2008; Keune, 2008; Kvist, Saari, 2007): 

+ Laisvas darbuotojų judėjimas ES šalyse: teisė ieškoti darbo 

kitoje ES šalyje, dirbti, gyventi ir pasilikti joje; 

+ ES sprendžia problemas, kurios reglamentuoja imigrantų 

socialinį statusą ir saugumą; 

+ Reguliuoja darbo sąlygas (darbo sauga ir profesinė sveikata); 

+ ES įstatymai reglamentuoja lyčių lygybės (lygus apmokė- 

jimas už tą patį darbą; nediskriminavimo darbe įstatymai) 
darbe užtikrinimą. 

Visos kitos socialinės politikos sritys tenka atskirų šalių kom- 
petencijai, nors jos ir bendradarbiauja socialinės politikos srityje 
dėl atviro koordinavimo metodo. Jį galima apibrėžti kaip ES šalių 
socialinės politikos lyginimo, tikrinimo, planavimo ir koregavimo 
sistemą, siekiančią atskleisti ir propaguoti geriausią socialinės po- 
litikos praktiką. Ypatingas dėmesys atviro koordinavimo metode 
skiriamas užimtumo, švietimo politikai, pensijų reformai ir pan. 
(daugiau apie atviro koordinavimo metodą skaitykite pirmos dalies 
antrame skyriuje). Todėl ES poveikis socialinei politikai pasireiš- 
kia labiau kognityvine europeizacija — idėjų, požiūrių į socialinę 
politiką ir socialinį teisingumą sklaida. Kognityvinė įtaka ateity- 
je gali pasireikšti socialinės apsaugos reforma labiau universalia 
ir Europos socialiniam modeliui būdinga dvasia. Europos socia- 
linis modelis - ĖS propaguojamas socialinės politikos tipas, kuris 

tikrovėje neegzistuoja, tačiau jam priskiriamos savybės (klasių ir 
kartų solidarumu grįsta socialinio draudimo sistema, universalu- 
mas, lygios galimybės visiems, dosnios socialinės išmokos, aukšta 
paslaugų kokybė, išvystyta socialinė partnerystė ir socialinis dialo- 
gas) būdingos daugeliui ES šalių. Tai idealus modelis, kuris dažnai 
priešpriešinamas liberaliam, JAV egzistuojančiam modeliui (Goli- 
nowska, Hengstenberg, Žukowski, 2008; taip pat žr. šios knygos 
pirmos dalies antrą skyrių). Taigi, Europos socialinis modelis, ku- 
ris realiai neegzistuoja, — tai principų ir vertybių visuma, būdinga 
visam Europos regionui (Golinowska, Hengstenberg, Žukowski, 
2008; Keune, 2008; Kvist, Saari, 2007; Leibfried, Pierson, 1995; 
Palier, Guillen, 2004): 

+ Subalansuotas ekonominis ir socialinis vystymasis; 

+ Orus gyvenimo lygis kiekvienam; 

+ Svarbus valstybės vaidmuo socialinės politikos formavime, 

teikime ir reguliavime; 

+ Universali sveikatos, šveitimo ir socialinės apsaugos sistema; 

+ Lygių galimybių principo įgyvendinimas; 

+ Žinių ekonomikos, pagrįstos mokslui imlių technologijų ir 

inovacijų kūrimu, skatinimas; 

+ Aktyvių darbo rinkos priemonių diegimas; 

+ Bendros vertybės: lygybė, solidarumas, universalumas; 

+ Socialinis dialogas ir dalyvavimas; 

+ Socialinė įtrauktis. 


Dėl spartaus gyventojų senėjimo, didėjančių migracijos srautų 
iš besivystančių šalių ir iš Rytų Europos regiono į Vakarų Europą 
mokslininkai dabar kelia klausimą: ar įmanoma išsaugoti dosnią 
ir socialiniu solidarumu grįstą socialinės politikos sistemą besi- 
keičiančioje ir besiplečiančioje Europoje? Naujųjų ES šalių narių 
(Bulgarijos, Estijos, Čekijos, Latvijos, Lenkijos, Lietuvos, Rumu- 
nijos, Slovakijos, Slovėnijos, Vengrijos) įsiliejimas ypač paaštrino šį 
klausimą. Rytų Europos bloko šalys į ES įstojo turėdamos ne tokią 
dosnią socialinę politiką kaip ES senbuvės ir susidūrė su daugybe 
socialinių problemų (skurdu, socialine atskirtimi, gilėjančia eko- 

nomine ir socialine diferenciacija), kurios nėra tokios aštrios išsi- 
vysčiusiose šalyse. Ar dosni Europos socialinė politika išliks šiame 
globalėjančiame pasaulyje? Retorinis klausimas, šiandien kelian- 
tis susirūpinimą mokslininkams ir politikams (žr. Palier, Guillen, 
2004). Vis dažniau kalbama apie „socialinio turizmo"“ bei „soci- 
alinio dempingo““ grėsmes, labiausiai siejamas su migracija ne tik 
iš trečiojo pasaulio šalių, bet ir iš Rytų Europos valstybių (Kvist, 
2004). Atrodo, jog svajonė sukurti socialinę Europą liko praeityje. 
Nacionalinė gerovės valstybė buvo sukurta dėl klasių kovos. Dabar, 
susilpnėjus darbo jėgai, padidėjus kapitalo mobilumui, nėra jokios 
socialinės jėgos, kuri kovotų dėl socialinių teisių. Kova už sociali- 
nę Europą jau prarasta (Streeck, 1995; Bornscheir, Zilener, 1999; 
percituota iš Pascall, Manning, 2002: 136) - teigia kai kurie pesi- 
mistiškai nusiteikę autoriai. 

Dėl gyventojų senėjimo augant socialinių paslaugų ir išmokų 
vartotojų skaičiui, didėjant biudžeto deficitui, atrodo, jog senasis 


„saugios politikos tinklas“? 


nebetinka efektyviai spręsti gerovės 
valstybės problemoms. ES jau nuo devintojo dešimtmečio pradžios 
kalbama (Steering Committee on Social Policy, 1998), jog gerovės 


valstybė labiau nei anksčiau privalo laikyti gerovės paslaugų varto- 


"7 Socialinis turizmas — kai žmonės migruoja siekdami gauti kuo daugiau nau- 
dos iš socialinių išmokų ir kuo mažiau prisidėti prie socialinio draudimo 
įmokų mokėjimo (Kvist, 2004: 306). 

Socialinis dempingas — kai firmos, verslas palieka šalį dėl konkurencinės ko- 
vos, atsiradusios dėl žemesnių gamybos kaštų kitose šalyse. Norint to išveng- 
ti, reikia mažinti atlyginimus ir mokesčius, kad galima būtų išlikti konkuren- 
cingiems globalios rinkos sąlygomis (Kvist, 2004). 

Gerovės valstybė, ypač 1980 metų ekonominio pakilimo laikotarpiu, dau- 
gelyje Europos valstybių buvo pajėgi užtikrinti gerovę daugeliui neaktyvių 
piliečių, nekeldama jiems didelių reikalavimų, t. y. kovoje su nedarbu buvo 
naudojamos tik pasyvios priemonės: piniginė pašalpa, verčiant individą ieš- 
koti darbo, bedarbio pašalpos mokėjimo terminai buvo beveik neribojami 
(ypač Švedijoje ir kitose Skandinavijos šalyse). Esant klestinčiai ekonomikai 
ir darbo jėgos paklausai tokių priemonių visiškai pakako. Siuo metu, esant 
mažai darbo jėgos paklausai, reikalingos aktyvios darbo rinkos priemonės 
(perkvalifikavimas, permokymas ir pan.) ir sugriežtinti reikalavimai bedarbio 
pašalpai gauti (Huber, Stephens, 1996a; Pierson, 1994; Stearing Committee 
on social policy, 1998). 

toją potencialiu mokesčių mokėtoju. Socialinės paslaugos ir išmo- 
kos turėtų būti traktuojamos kaip investicija, kuri padeda indivi- 
dui tapti savarankiškam ir galinčiam vėl įsijungti į darbo rinkos, o 
tuo pačiu ir į mokesčių mokėtojų gretas. Tad gerovės valstybė jau 
nebepajėgi teikti vien tik pasyvias paslaugas ir išmokas. Ji privalo 
imtis aktyvių priemonių, t. y. permokymo, perkvalifikavimo, didin- 
ti profesinį mobilumą, paskolų verslui ir pan. Aktyvios priemo- 
nės suteikia žmogui galimybę tapti mokesčių mokėtoju ateityje ir 
įnešti indėlį į šalies biudžetą, kuris savo ruožtu užtikrins socialines 
garantijas. Pagrindinis uždavinys socialinės gerovės srityje — „išsau- 
goti piliečių socialines teises, kontroliuojant kainą socialinėms iš- 
laidoms“ (Steering Committee on Social Policy, 1998). Šiuo metu 
Vakarų Europoje kalbama apie modernią, postindustrinę, produk- 
tyvią gerovės valstybę, kuri turėtų lanksčiau reaguoti į vartotojų 
poreikius ir sudaryti sąlygas paslaugų vartotojams rinktis ir turėti 
didesnės įtakos socialinių išmokų ir paslaugų reguliavimui. 
Nepaisant gerovės valstybės kritikos ir jai iškilusių iššūkių, ty- 
rimai liudija, jog tiek Vakarų Europos elitas, tiek ir rinkėjai yra 
suinteresuoti išsaugoti universalią ir dosnią gerovės valstybės sis- 
temą. Piliečių parama gerovės valstybės išlaikymui yra labai stabili, 
ypač Skandinavijos šalyse, kuriose ne tik gyventojai bet ir pagrin- 
diniai politiniai veikėjai visada rėmė dosnią gerovės valstybės poli- 
tiką (Eitrheim, Kuhnle, 2000). Taigi Giulianas Bonolis [Giuliano 
Bonoli] (1997) teigia, jog po ilgų debatų apie gerovės valstybės 
„krizę“, gerovės valstybė pasirodė daug patvaresnis reiškinys nei kai 
kurių manyta 1970 metais. Gerovės valstybė iki šiol atlieka svarbų 
vaidmenį derinant socialinius*? ir ekonominius valstybės tikslus. 
Tačiau šiuolaikinė gerovės valstybė tampa vis labiau diferencijuota, 
orientuota į skirtingus vartotojų poreikius, siekius ir tikslus. Ak- 
centuojamas socialinės atskirties mažinimas, žinių visuomenės for- 
mavimas, mokymasis visą gyvenimą. Atsiranda ir visiškai naujos 
socialinės rizikos, pavyzdžiui, klimato kaita, kurios pasekmės bus 
ilgalaikės, globalios ir neaiškios. Gerai išvystytas socialinės politi- 


10 Socialiniai gerovės valstybės tikslai yra skurdo ir nelygybės mažinimas, 


gyventojų sveikatos gerinimas, švietimas, taika visuomenėje ir pan. 

kos sritis turinčios šalys pajėgs lengviau susidoroti su naujausiais 
pokyčiais. Tuo tarpu ekonomiškai silpnesnės ir turinčios mažiau 
išvystytas socialinės politikos sistemas — gali patirti didelių iššūkių 
kovojant su klimato kaitos padariniais (Gough et al, 2008). 


1.5. Išvados 


Šiame skyriuje aptartos gerovės valstybės samprata, pagrindinės 
jos raidą aiškinančios teorijos, gerovės valstybės modeliai ir XXI 
amžiaus jai metami iššūkiai. Skyriuje siekta: 

1. Išgryninti gerovės valstybės sampratą; 

2. Aptarti pagrindinius gerovės valstybės modelius ir atskleisti 

jų skirtumus; 

3. Aptarti svarbiausias gerovės valstybės aiškinimo teorijas ir 

kritiškai jas įvertinti; 

4. Pateikti teorinį gerovės valstybės tyrimo modelį; 

5. Atskleisti pagrindinius gerovės valstybės iššūkius globalė- 

jančios ir liberalėjančios visuomenės sąlygomis. 


Skirtingai nuo prieš tai buvusių gerovės valstybės apibrėžimų, 
skyriuje pateikiamas išsamus ir konkretus gerovės valstybės apibrė- 
žimas, kuris organiškai sieja socialinės politikos institutus, ekono- 
mines-socialines charakteristikas, formuojančias gerovės valstybės 
kontekstą ir jos rezultatus. Gerovės valstybė suprantama kaip vals- 
tybės įsipareigojimas garantuoti kiekvienam orų pragyvenimą, ku- 
ris suteikiamas ne kaip labdara, o kaip socialinė teisė per socialinę 
ir sveikatos apsaugą, socialines paslaugas, darbo rinkos ir būsto po- 
litiką, švietimą. Gerovės valstybę sudaro valstybės institutų visuma: 
socialinė politika, kurioje svarbią vietą užima socialinės apsaugos 
sistema, susidedanti iš socialinės paramos ir socialinio draudimo, 
taip pat švietimo sistema ir piliečių saugumą garantuojančios ins- 
titucijos (policija ir krašto apsaugos struktūros). Taip pat gerovės 
valstybės sąvoka neatsiejama nuo tokių socialinių-ekonominių 
charakteristikų kaip industrializacija, urbanizacija, feminizacija, 
santykinai aukštas gyvenimo lygis, kartų ir klasių solidarumas, so- 

cialinis teisingumas. Gerovės valstybės veikla yra nukreipta į pa- 
jamų, lyčių nelygybės ir skurdo bei socialinės atskirties mažinimą. 
Be tiesioginių rezultatų (skurdo, pajamų ir lyčių nelygybės lygis, 
stratifikacijos pokyčiai visuomenėje), galima ir eilė kitų rezultatų, 
kurie atsiranda darant įtaką pirminiams rezultatams, pavyzdžiui, 
socialinio mobilumo pokyčiai, gyventojų išsilavinimo lygio kiti- 
mas, dirbančių moterų skaičius, nedarbo lygis, gyvenimo trukmės 
pokyčiai, gimstamumo ir kitų demografinių rodiklių pokyčiai. 

Galime teigti, kad gerovės valstybės sąvoka, nors ir gana plati, 
susijusi su konkrečia valstybės veikla ir jos institucijomis, kurios 
garantuoja piliečių socialinę gerovę ir saugumą. 

Skyriuje aptartos pagrindinės „senosios“ gerovės valstybės te- 
orijos (klasių galios, industrializmo logijos, valstybės centristinė) 
ir „naujosios“, pastaraisiais dešimtmečiais gerovės valstybės raidą 
aiškinančios teorinės prielaidos (istorinis inertiškumas, interesų 
grupių raiška, gyventojų požiūriai, globalizacijos ir europeizacijos 
įtaka). Pagrindinė išvada — minėtos teorinės perspektyvos gali pa- 
aiškinti tam tikrus gerovės valstybės raidos aspektus, tačiau nė vie- 
na iš jų iki galo nepaaiškina jos atsiradimo priežasčių. Teorijos taip 
pat negali išsamiai paaiškinti, kodėl skiriasi šalių gerovės valstybių 
modeliai. Be to, minėtos teorijos ir teorinės prielaidos buvo sukur- 
tos remiantis tik išsivysčiusių Vakarų šalių patirtimi. Todėl skyriuje 
pateikiamas naujas multidimensinis teorinis modelis, kuris leistų 
studijuoti ne tik Vakarų gerovės valstybės šalis, bet ir pokomunisti- 
nes ar visas kitas sparčiai besikeičiančias visuomenes. Multidimen- 
sinis modelis paremtas idėja, jog gerovės valstybės raidą apibrėžia 
ne vienas, bet daugelis veiksnių: istorinis inertiškumas, šalies po- 
litinis fonas, ekonominis išsivystymas, globalizacijos ir Europeiza- 
cijos įtaka, pilietinės visuomenės svarba, elito nuostatos socialinės 
politikos atžvilgiu ir gyventojų požiūris. Norint paaiškinti gerovės 
valstybės raidą atskiroje šalyje, minėti veiksniai ne konkuruoja, o 
sudaro priežasčių kompleksą, kuris ir atskleidžia gerovės valsty- 
bės raidos priežastis ir pasekmes. Tad norint išsamiai ištirti gerovės 
valstybės atsiradimą, jos raidą, būtina atsižvelgti į minėtų veiksnių 
kompleksą ir jų sąsajas. 

Gerovės valstybė XXI amžiuje patiria virtinę iššūkių, kuriuos 


galima suskirstyti į keturias kategorijas: 


Demografiniai iššūkiai: Europos gyventojų senėjimas, gims- 
tamumo mažėjimas, išlaidų pensijoms, sveikatos apsaugai 
didėjimas; 

Kultūriniai iššūkiai: šeimos deinstitucionalizacija, individu- 
alizacija; 

Ekonominiai iššūkiai: mažėjantis nekvalifikuoto darbo po- 
reikis, didėjantis nedarbas, ypač ilgalaikis; 

Globalizacijos ir europeizacijos iššūkiai: socialinis dempingas, 
migracija, socialinis turizmas, laisvas darbo jėgos judėjimas. 


Labiausiai išvystytos gerovės valstybės sistemos (socialdemo- 
kratinės, institucinės, visapusiškos) su iškilusiais iššūkiais susidoro- 
ja kur kas sėkmingiau ir efektyviau nei liberalios gerovės valstybės 
šalys. Reikia pažymėti, jog socialinės politikos diskurse kaip reali 
grėsmė socialinės politikos stabilumui akcentuojama klimato kaita. 
Jos pasekmės gali būti neprognozuojamos ir grėsmingos. 

Apibendrinant galime išskirti keturias pagrindines dilemas, 
kurias mokslininkai, socialinės politikos reformuotojai ir politikai 


privalo spręsti pasibaigus pirmajam XXI amžiaus dešimtmečiui: 


Universalumas ar pajamų testavimas? Ar skurdą galima su- 
mažinti tik socialinėmis pašalpomis? Ar skurdo problemą 
reikia spręsti kompleksiškai, universaliomis priemonėmis, 
didinant pajamų perskirstymą? 

Skatinti privačią iniciatyvą ar didinti valstybės įsipareigoji- 
mus ir atsakomybę? 

Produktyvi gerovės valstybė ar protekcionistinė (globėjiška)? 
Europos socialinis modelis ar neoliberalus modelis? 
Globalizacija ar deglobalizacija (atsiribojimas nuo tarptauti- 
nių organizacijų įtakos)? 


Nuo to, kaip socialinės politikos reformuotojai, politikai ir ša- 


lies elitas atsakys į šiuos klausimus, priklausys tolimesnė gerovės 


valstybės raida. 

2. PALYGINAMOJI GEROVĖS MODELIŲ IR 
SOCIALINIO ADMINISTRAVIMO ANALIZĖ 
BEI NORMATYVINIO SOCIALINĖS 
POLITIKOS MODELIO PAIEŠKOS 


Šiame skyriuje aptariamos gerovės valstybių modelių ir viešojo 
administravimo modelių santykio problemos, pateikiant tradicinio- 
bierarchinio, naujosios viešosios vadybos ir naujojo viešojo valdymo 
modelių sampratas, jų ryšį su gerovės modeliais. Pateikiami skirtingų 
šalių socialinės politikos atvejai, kurie reprezentuoja arčiausiai „idealių 
gerovės modelių“ esančias valstybes. Skyriaus tikslas — patyrinėti gero- 
vės valstybių lyginimo galimybes ir kuo remiantis jas galima lyginti. 
Pabrėžiamas skirtumas tarp „idealių gerovės valstybės modelių“ ir tų, 
kurie sutinkami realiame gyvenime. 

Šiame skyriuje taib pat pateikiamos gerovės valstybių modelių H- 
pologizacijos problemos Europos ir Lietuvos kontekste, apibrėžiamas 
normatyvinis gerovės modelis, sudarytas iš vienuolikos dalių. Abejo- 
Jama bendro Europos socialinio modelio įgyvendinimo idėja. Analizė 
rodo, jog Lietuvos socialinės politikos modelis iš lėto „dreifuoja“ libera- 
Jaus ir marginalinio modelio kryptimi, tačiau pastarųjų metų „Sodros“ 
reforma, dosnios išmokos motinystei (tėvystei) ir padidėjęs stacionarių 
paslaugų poreikis (sumažėjus nestacionarioms paslaugoms) liudija, jog 
tas judėjimas vyks ne taip greitai, kaib anksčiau prognozuota. Sistema 
išlaikys mišrius bruožus, kai kur šie bruožai „persidengs“. 


2.1. Skirtingos socialinių problemų sprendimo 
paradigmos 

Bet kuri visuomenė turi spręsti, kaip paskirstyti išteklius skir- 
tingų kartų ir amžiaus žmonėms, paaiškindama, kaip tarpusavy- 
je derins tris gerovės šaltinius: rinką, šeimą ir valstybę, kad galėtų 
skirti lėšų dviejų ekonomiškai priklausomų amžiaus grupių porei- 
kiams tenkinti — jauniausiųjų švietimui ir vyriausiųjų pensijoms. 
Sprendžiant šį klausimą diskursai apie socialinius reikalus remiasi 
tik trimis paradigmomis: laisvojo subjekto, daugialypio solidarumo 

ir piliečių lygybės. Šios paradigmos peržengia politinės šachmatų 
lentos ribas. Jos išdėsto gerovės šaltinius kitokia hierarchine tvarka 
ir vadovaujasi skirtinga Respublikos šūkio samprata (Andre Mas- 
sono paskaita: kartų santykiai ir socialinės gerovės valstybės ateitis: 
laisvė, lygybė ar brolybė?, 2011.06.22). Laisvojo subjekto paradig- 
ma į pirmą vietą iškelia rinką, skelbia laisvę (asmens veiksmų lais- 
vę, laisvę turėti turtą, juo keistis ir jį palikti kitiems) ir pirmiausia 
ragina patiems pasirūpinti savimi. Daugialypio solidarumo para- 
digmos centre yra šeima ir įvairių visuomenės grupių solidarumas. 
Ji pabrėžia brolystės, Leono Bourgeois'o vadinamos solidarumu, 
socialinių ir kartų ryšių svarbą. Piliečių lygybės paradigmos gynėjai 
tiki socialinės gerovės valstybe, valstybės lėšų perskirstymu, skelbia 
lygybę (visi privalo turėti vienodas galimybes ir atvirus kelius savo 
sumanymams įgyvendinti), svarbiausiu laiko piliečių ir visuomenės 
ryšį. Visas pasaulio valstybes, taip pat ir Europos, galima suklasi- 
fikuoti remiantis didesniu polinkiu į kurią nors vieną iš šių trijų 
paradigmų (Cousins, 2005: 86-87). Tačiau akivaizdžios ir įvairios 
valstybių modelių konfigūracijos ir variacijos — taip kaip yra, pvz. 
su Rytų Azija, Lotynų Amerika, Afrika, Pietų ar Rytų Europa, ku- 
rios netelpa arba telpa tik dalinai į tradicines socialinių problemų 
sprendimų paradigmas. 


2.2. Gerovės valstybių modelių tipologijos ir lyginimo 
problemos 


Pirmame skyriuje buvo išsamiai aptarti pagrindiniai gerovės 
valstybių modeliai. Šioje dalyje toliau tęsime tipologijų diskusiją, 
modelius trumpai aptardami kitais aspektais, kurie dar nebuvo pa- 
minėti. Išsivysčiusiame pasaulyje tarp skirtingų šalių modelių paly- 
ginamuoju požiūriu svarbus socialinių išmokų ir socialinių paslau- 
gų santykis. Ypač didelės senatvės pensijos sudaro didžiausią Pietų 
Europos šalių socialinės apsaugos išlaidų dalį. Socialinės paslaugos 
Portugalijoje, Ispanijoje, Italijoje, Graikijoje, Kipre ir Maltoje yra 
išplėtotos gerokai mažiau, nei Šiaurės Europos šalyse. Čia soci- 

alinės išmokos yra didelės, bet jų lyginamasis svoris, lyginant su 
socialinėmis paslaugomis, yra gerokai mažesnis nei Pietų Europo- 
je. Korporatyvinis-konservatyvus (bismarkinis) modelis, prie kurio 
labiausiai yra priartėjusios Prancūzija ir Vokietija, šiuo požiūriu yra 
vidurinėje pozicijoje tarp Šiaurės ir Pietų Europos valstybių. Nors 
Rytų Europoje socialinio draudimo išmokos nėra didelės, tačiau 
socialinės paramos ir socialinių paslaugų lyginamasis svoris, jas pa- 
lyginus su socialinio draudimo išmokomis, irgi yra gerokai mažes- 
nis nei Šiaurės Europos ar kontinentinės Europos šalyse. Svarbią 
vietą tokiose valstybėse kaip Graikija ir Italija (Pietų Italija), taip 
pat Rytų Europoje vaidina klientelistiniai santykiai, kai atskiros 
privilegijuotos gyventojų grupės įgyja specialias, papildomas teises 
į išmokas ar paslaugas. Klientelizmo apraiškų negalima pastebė- 
ti nei Šiaurės Europoje, nei liberaliuose anglosaksų kraštuose, nei 
kontinentinėje Vakarų Europoje. Šiuo požiūriu Rytų ir Pietų Eu- 
ropa yra panašesnės į kai kurias besivystančias Pietų Amerikos ar 
Azijos valstybes, kuriose atskiros privilegijuotos grupės („nusipelnę 
asmenys“ ar jėgos struktūrų darbuotojai) gauna specialias, papil- 
domas išmokas ir paslaugas (Bernotas, Guogis, 2006: 161-163). 
Todėl Rytų Europos klientelizmą aiškinti vien tik komunistinio 
paveldo įtaka dabar, praėjus daugiau kaip 20 metų po Berlyno sie- 
nos griuvimo ir Baltijos šalių „dainuojančių revoliucijų“, yra ne vi- 
sai korektiška. Nes, kaip matyti iš daugelio šalių pavyzdžių, tai yra 
labiau atsilikusių, besivystančių Pietų šalių bruožas. Netgi Italijoje, 
kurioje, remiantis agreguotais rodikliais, socialinė padėtis yra pa- 
lankesnė, pietinėje šalies dalyje klientelizmo apraiškų yra nė kiek 
ne mažiau nei vis labiau atsiliekančioje Graikijoje. Socialinių sis- 
temų fragmentacija tokiose šalyse kaip Graikija šias sistemas daro 
neefektyvias ir neveiksmingas, brangiai administruojamas ir soci- 
alinio teisingumo požiūriu neteisingas. Nors Pietų Europos šalys 
per pastaruosius du dešimtmečius, kol jose jautėsi ekonominis pa- 
gyvėjimas, labai stipriai išplėtojo savo socialines programas ir daug 
kur įveikė atsilikimą, kelių pastarųjų metų ekonominės padėties 
pablogėjimas ir ilgametės valstybių skolos sustabdė pradėtus dar- 
bus ir atbloškė šias šalis daugelį metų atgal (Mangen, 2001: 180). 

Europos socialinis modelis buvo aptartas pirmame skyriuje, šia- 
me tik paminėsime jo formalų pobūdį. Grįšime prie šio klausimo ir 
vėliau — skyrelyje apie pažangaus normatyvinio socialinės politikos 
modelio paieškas. 

Per pastaruosius 20-30 metų kapitalistinė gerovės sistema pa- 
tyrė daug metodologinių ir praktinių išmėginimų. Tradicinę Va- 
karų ir Rytų priešpriešą, kurią simbolizavo Berlyno siena, 1990 m. 
pakeitė globalizacijos ir neoliberalizmo banga, palietusi tiek Vaka- 
rų, tiek ir Rytų valstybes. „Auksinis“ socialinės politikos amžius, 
vyravęs Vakarų šalyse iki devyniasdešimtųjų, kito į „sidabro amžių“, 
kuriame atsirado stipri viešojo sektoriaus kritika ir socialinės ap- 
saugos kaip „ekonominės naštos“ vertinimas. Socialdemokratinės 
partijos, profsąjungos ir kitos kairiosios jėgos nepakankamai pa- 
sipriešino iš TVE, Pasaulio banko, PPO, transnacionalinių kor- 
poracijų, bankų ir kitų „liberalizmo bastionų“ ateinančiai ekono- 
mizacijos bangai. Todėl buvo priverstos taikstytis su jau įvykusiais 
pokyčiais (Ritzer, 2007: 15), apėmusiais vadybą, politiką, kultūrą 
ir socialinę sritį. Taigi naujoji viešoji vadyba, kaip privataus verslo 
metodus viešajame administravime taikanti praktika, palietė so- 
cialinės apsaugos organizavimą ir teikimą pirmiausia savivaldybių 
lygmeniu. Kai kurios šalys, net ir turėdamos gerai veikiančias so- 
cialinio administravimo sistemas, keitė savo kursą į naująją viešąją 
vadybą. Ekonomizacija, rezultatų siekimas, kiekybinių rezultatų 
viršenybė prieš kokybinius, „klientų pasitenkinimas“ tapo sociali- 
nio administravimo „alfa ir omega“, siektinos socialinės politikos 
orientyru (Guogis, 2010). Tačiau 2008-2010 m. krizė, kuri kai 
kuriose šalyse tęsiasi ir dabar, skatina pasidomėti tokios politikos 
validumu ir perspektyva. Kokia tradicinių Vakarų gerovės modelių 
padėtis po šių sukrėtimų ir ką jie žada Rytų Europai ir Lietuvai? 
Ar šiais laikais dar įmanoma siekti bendresnio Europos socialinio 
modelio ir apskritai priešakyje turėti „pažangios socialinės poli- 
tikos orientyrus“, t. y. normatyvinį socialinės politikos modelį? Į 
tokius šiame skyriuje keliamus tikslus autoriai pasistengs pateikti 
pagrįstus atsakymus. 

Akivaizdu, kad Europoje egzistuojant keliems gerovės valsty- 
bių modeliams ir nesant sutarimo, kaip siekti bendresnio sociali- 
nio modelio, labai sunku prognozuoti Rytų Europos šalių, tarp jų 
ir Lietuvos, socialines orientacijas. Kurį modelį pasirinkti, kuriuo 
modeliu sekti? Pastaruosius 20 metų daugelis Rytų Europos šalių 
plėtojo korporatyvinį-bismarkinį modelį su didelėmis klienteliz- 
mo priemaišomis. Tik ar jis buvo efektyvus ilgalaikių ekonominių 
krizių atveju? Lietuva kaip ir kitos Rytų Europos šalys prie eko- 
nominės pasaulio ir Europos erdvės prisijungė prieš 20 metų. Tuo 
metu baigėsi socialinės politikos „aukso amžius“ ir nuo universa- 
lesnių socialinės politikos priemonių buvo pasukta liberalios, „mar- 
ginalinės“ politikos kryptimi. Ji, nors ir siekė socialinės apsaugos 
efektyvumo, kartu norėjo mažinti jos finansavimą, argumentuo- 
dama, jog socialinė apsauga yra „našta ekonomikai“. Universalios 
socialdemokratinės perskirstomojo pobūdžio priemonės nustojo 
populiarumo, priekaištaujant socialinei politikai dėl menko efek- 
tyvumo ir „pasyvumo“. Lenkija, Latvija, Estija, Lietuva ir daugelis 
kitų Rytų Europos šalių pasirinko lėto „dreifavimo“ iš korporaty- 
vinio į liberalų marginalinį modelį būdą. Tą rodo privačių pensijų 
fondų reformos ir naujosios viešosios vadybos kaip privataus verslo 
priemonės taikymas savivaldybėse organizuojant ir teikiant soci- 
alines paslaugas. Naujoji viešoji vadyba yra organiškai susijusi su 
liberaliu marginaliniu gerovės modeliu. Tokia vadybinė ir socialinė 
samplaika buvo būdinga anglosaksų šalims, o Europoje -Jungti- 
nei Karalystei ir Airijai. Šią naują liberalizmo ir libertarizmo madą 
kopijavo ir kitos šalys. Netgi Skandinavijos šalys, turėdamos visai 
efektyvų hierarchinį valdymo modelį, mėgino perimti naujosios 
viešosios vadybos vertybes, diegti jos priemones. Jau nekalbant apie 
Vokietiją ir Nyderlandus, kurios savo savivaldybių lygmeniu ma- 
siškai diegė naująją viešąją vadybą. Akivaizdus posūkis nuo labiau 
socialinio modelio į liberalesnį ekonomikos ir naujosios viešosios 
vadybos modelį pasireiškė ir ES nepriklausančioje Šveicarijoje, 
kurioje, regis, reformuoti ir taip gerai veikusios savosios sistemos 
nebuvo jokios būtinybės. Ypač dideles pasekmes dėl naujojo libe- 

ralizmo kurso patyrė Rytų Europos šalys, kurios kitaip nei Vakarų 
Europos neturėjo išplėtotos socialinės apsaugos ir socialiniu požiū- 
riu joms paprasčiausiai nebuvo kur trauktis. Vakarų Europa buvo 
pasiekusi tokį socialinės apsaugos ir perskirstymo lygį, jog dalinis 
jos atsitraukimas vis dėlto išsaugojo gerovės valstybių karkasą ir 
nepalietė sistemų pagrindų. Dar ir dabar Šiaurės šalys laikomos 
universalaus perskirstomojo modelio valstybėmis, nors daugelyje 
iš jų prie valdžios vairo jau seniai stovi ne socialdemokratų parti- 
jos. Tokios Šiaurės šalių universalaus modelio išlikimo priežastys 
yra aukštas socialinio kapitalo, socialinio pasitikėjimo ir socialinio 
solidarumo lygis, kuris neleidžia suirti nei bendruomeninėms, nei 
„valstybinėms“ vertybėms. Visam pasauliui akivaizdu, kad Šiaurės 
šalyse gyvena labiausiai „organizuotos“ visuomenės, kurios tebe- 
siekia suderinti ekonominio ir socialinio efektyvumo klausimus. 
Šiaurės Europos šalys tebepirmauja pasaulyje ne tik pagal tokius 
socialinius rodiklius kaip socialinė lygybė, socialinė raida ar soci- 
alinė reintegracija, bet ir ekonominius — šalių konkurencingumą, 
„Žinių ekonomikos“ lygį, inovatyvumą ir pan. Pasaulyje nebuvo 
sukurta geresnio socialinio modelio už Šiaurės šalių, nors daugy- 
bė jo priešininkų teigia, jog ekonominis efektyvumas šiose šalyse 
yra aukojamas dėl socialinio efektyvumo. Labai svarbi Šiaurės šalių 
modelio pusė yra ypač akcentuojamas socialinis teisingumas; šioje 
srityje Rytų Europa ir Lietuva labai atsilieka. Socialiai teisingai 
Lietuvoje nebuvo įvykdyta beveik nė viena didesnė retorma. Pvz., 
privačių pensijų fondų sukūrimo atveju socialinio teisingumo po- 
žiūriu nukentėjo tiek „Sodros“ pensininkai (nes dalis jos lėšų buvo 
tiesiog „padovanota“ privatiems fondams), tiek ir privačių fondų 
klientai, kurių įmokų dalis į privačius pensijų fondus iš pradžių 
buvo sumažinta nuo 5,5 proc. iki 2 proc., o 2011 m. reforma ją dar 
labiau apribojo (iki 1,5 proc.). Privatizacija panaudojant čekius per 
pirmąjį nepriklausomybės dešimtmetį irgi prasilenkia su socialiniu 
teisingumu. Ypač neteisingas yra specialių papildomų socialinių 
išmokų egzistavimas Lietuvoje, kurių kiekvienais metais dėl klien- 
telizmo ir protekcionizmo įtakos vis daugėja. Šios protekcionisti- 

nės išmokos egzistuoja likusių gyventojų sąskaita, todėl vis labiau 
pažeidžiamos didžiosios gyventojų dalies socialinės teisės. 


2.3. Pažangaus normatyvinio socialinės politikos 
modelio paieškos 


Norėdami įvertinti, kokios socialinės politikos reikia Lietuvai, 
pirmiausia turėtume apibrėžti principus, kurie lemtų jos pažan- 
gą. Nesusitarus dėl pažangos kriterijų kalbos apie tolesnės plėtros 
kryptis bus beprasmės. Autorių nuomone, egzistuoja vienuolika 
susijusių ir „persidengiančių“ principų, kurie apibūdina pažangų 
požiūrį į socialinę politiką. 

1. Bendruomenės gerovė. Pažangi socialinė politika siekia su- 
stiprinti gyvybingą bendruomenės funkcionavimą. Nors individu- 
ali gerovė yra svarbi, svarbiausias šios politikos tikslas — sudaryti 
sąlygas kuo natūralesnei integracijai į bendruomenę. Pripažįstama, 
jog individai turi kartu siekti laisvės ir bendruomenės paramos. 

2. Socialinė įterptis. Harmoningai ir sveikai integracijai į ben- 
druomenę būtina socialinė įterptis. Visi bendruomenės nariai turi 
turėti užtektinai resursų, kad galėtų dalyvauti normaliame bendruo- 
menės gyvenime. Ekonominiai resursai būtini normaliam gyveni- 
mo lygiui palaikyti, o politiniai — priimant demokratinius sprendi- 
mus. Plėtoti arba stiprinti socialines programas reikia dėl to, kad 
visi piliečiai — ne tik tie, kuriems sekasi, turėtų užtektinai resursų ir 
galėtų dalyvauti normaliame gyvenime (Russell, 2006: 158). 

3. Socialinis solidarumas. Pažangios socialinės politikos eti- 
kos esmė - kiekvieno bendruomenės nario ryšys su „nesėkmingais“ 
bendruomenės nariais ir noras padėti tiems, kurių poreikiai nėra 
patenkinti. Pažangi socialinė politika institucionalizuoja etiką per 
mokesčiais remiamas socialines programas ir nepalieka to labdarą 
teikiančių organizacijų akcijoms. 

4. Anomijos prevencija. Greiti šiuolaikiniai ekonominiai ir 
socialiniai pokyčiai daugeliui gyventojų destabilizuoja gyvenimo 
sąlygas, įskaitant staigų nedarbo ir skurdo padidėjimą. Jie disorien- 

tuoja ir sustabdo nusistovėjusią gyvenimo rutiną i pažangą, pažei- 
džia socialinį stabilumą. 

Pažangi socialinė politika, rūpestingai planuodama, siekdama 
sumažinti kenksmingas anomijos pasekmes, nukreipia į ekono- 
minius ir technologinius pasikeitimus. Į socialinį planavimą reikia 
įtraukti tokių socialinių programų sukūrimą, kurios padėtų labiau- 
siai drastiškų pasikeitimų paveiktiems gyventojams, t. y. normali- 
zuotų jų gyvenimo sąlygas. 

5. Socialinės nelygybės ir skurdo mažinimas. Socialinė lygybė 
ir skurdo mažinimas yra susiję tikslai, nes jie skatina socialiai stabi- 
lią ir integruotą bendruomenę. Socialinė lygybė nėra tik galimybių, 
bet ir gyvybiškai būtinų gyvenimo sąlygų lygybė - sveikatos apsau- 
ga, apsirūpinimas maistu ir švietimas. 

Kadangi neturtingųjų statusas dėl ekonominių resursų sto- 
kos trukdo asmenims normaliai dalyvauti bendruomenės veiklo- 
je, skurdo mažinimas turi būti pirmutinis „socialiai įtraukiančios“ 
politikos tikslas. Šiame kontekste geriau naudoti ne absoliučius, 
o santykinius skurdo, skurdo ribų ir skurdo mažinimo matavimo 
rodiklius (Russell, 2006: 159). 

6. Dekomodifikacija. Gyvybiškai svarbių prekių ir paslaugų — 
sveikatos apsaugos, aprūpinimo maistu, švietimo paslaugų ir pa- 
ramos būsto išlaikymui — paskirstymas pagal poreikį (o ne kaip 
prekes) dėl nelygios perkamosios galios yra žmonijos vystymosi 
pažangos rodiklis. Juo visuomenės sąmoningiau dekomodifikuo- 
ja svarbiausių prekių ir paslaugų paskirstymą, tuo jos gali labiau 
pagerinti individualią ir visuomeninę gerovę (Esping-Andersen, 
1990: chapters 2, 3, 4). Dekomodifikacijai reikia adekvataus pro- 
duktyvumo ekonominės bazės. Juo didesnis produktyvumas, tuo 
didesnę ekonominę vertę galima paskirstyti tiems gyventojams, 
kurie ekonomiškai negali būti produktyvūs, t. y. išlaikyti vidutinį 
vartojimą. Pavyzdžiui, vaikams, neįgaliesiems ir pagyvenusiesiems. 
Būtini ir sąmoningumo pokyčiai, socialinio solidarumo etikos sti- 
prinimas, kad ekonomiškai produktyvūs ir sėkmingi asmenys ne- 
siektų „privilegijuoto vartojimo“ kaip atlygio ar teisių įtvirtinimo. 

Būtini ir prekių vartojimo pokyčiai nuo išlaidaus vartotojiškumo 
iki labiausiai reikalingų prekių gamybos ir teikiamų paslaugų. 

7. Progresyvus apmokestinimas. Progresyvus apmokestini- 
mas yra pajamų perskirstymas siekiant lygybės. Per mokesčius ir 
remiamas socialines programas valstybė gali perskirstyti pajamas 
nuo privilegijuotųjų mažiau privilegijuotoms klasėms. Progresyvus 
apmokestinimas pagerina ne tik mažiau privilegijuotųjų padėtį, bet 
ir privilegijuotųjų, nes padidina mažiausių pajamų grupių paklausą, 
kuri pagerina prekių cirkuliaciją. Privilegijuotiesiems jis taip pat 
naudingas dėl socialinės sanglaudos ir socialinės taikos. 

8. „Aktyvi“, o ne „pasyvi“ socialinė politika. Turi būti siekia- 
ma „aktyvios“, o ne „pasyvios“ socialinės politikos, nes „pasyvioji“ 
politika stigmatizuoja socialinių išmokų gavėjus, dezintegruodama 
ir atitraukdama juos nuo aktyvios darbo paieškos. Socialinės rein- 
tegracijos laipsnis turi būti lemiamas įvertinant socialinio adminis- 
travimo ir viešųjų institucijų efektyvumą bei veiksmingumą, jam 
turi būti suteiktas centrinės ir vietinės valdžios prioritetas ir kon- 
trolė. Tam parankios tiek efektyvios naujosios viešosios vadybos 
priemonės, kurios yra nukreiptos į rezultatą, tiek ir naujojo viešojo 
valdymo priemonės, kurios pasitarnauja demokratijai, pliuralizmui, 
atvirumui ir skaidrumui (Guogis, Bitinas, 2009: 102-106). 

9. Socialinis įgalinimas. Socialinį įgalinimą sudaro asmens 
arba kolektyvo galimybės priimti (galutinius) sprendimus ir pa- 
tiems veikti savo gyvenimą. Socialinis įgalinimas turi apimti tiek 
asmeninę, tiek ir visuomeninę sritis, pvz., kai neįgalus asmuo apsi- 
tarnauja pats (kartais padedamas socialinio darbuotojo), dirba arba 
dalyvauja visuomeninėje veikloje. Arba buvę narkomanai, atsikratę 
priklausomybės nuo narkotikų, gyvena tvarkingai, dirba arba mo- 
kosi. 

10. Laimės indekso skaičiavimas. Butano, Prancūzijos, Di- 
džiosios Britanijos ir kitų šalių bandymai sukurti „bendro nacio- 
nalinio laimės“ indekso metodologiją ir metodiką šiuolaikiniame 
pasaulyje verti didžiausio politikų ir administratorių dėmesio. Vien 
tik ekonominės raidos rodikliai, tokie kaip BVP ar infliacijos, neat- 

spindi piliečių pasitenkinimo gyvenimu ir laimės pojūčio. „Bendras 
nacionalinės laimės“ indeksas apima gyvenimo standartus, sveika- 
tą, švietimą, ekologinės sistemos įvairumą, kultūrinį gyvybiškumą 
bei įvairovę, gerą valdymą, bendruomenės jausmą ir psichologinę 
savijautą. Prasidėjus; globalų viešosios politikos persiorientavimą 
į naują gerovės sampratą, kurioje reikšmingą vietą vaidintų lai- 
mės siekimas ir laimingų žmonių kiekis visuomenėje, paspartino 
2007 m. tarptautinė iniciatyva „Beyond GDP“, plačioje ekspertų 
diskusijoje iškėlusi klausimą, kokie turėtų būti pažangos rodikliai ir 
kaip juos įtraukti į politinių sprendimų priėmimo procesą. 

11. Demokratinė valstybė kaip institucija. Viešoji valstybės 
valdžia yra logiška institucija, stiprinanti bendruomenės ryšius. Ją 
sudaro tokios institucijos, kurios apskritai priklauso žmonėms arba 
bendruomenei. Daliniai interesai motyvuoja visas kitas institucijas, 
tarp jų privataus verslo, privačios labdaros ir nevyriausybines orga- 
nizacijas. Tik valstybė turi potencialą, kurio motyvu gali būti visos 
visuomenės interesai. Tai yra teisinga net ir propaguojant laisvąją 
rinką, kai menkinamas valstybinių institucijų, kurios tinkamomis 
socialinėmis programomis sprendžia socialines problemas, vaid- 
muo. Iš tiesų valstybė dažnai remia dalinius interesus ir neatsto- 
vauja visiems žmonėms. Kad išplėtotų savo potencialą, valstybė 
turi būti iš esmės demokratizuota, atstovauti visos visuomenės in- 
teresui (Russell, 2006: 160). 

Išvardyti „teigiamos“ socialinės politikos principai tarsi lemia 
normatyvinį modelį, kurio reikėtų siekti, jei norime efektyvios so- 
cialinės politikos. Europoje būtina turėti siektiną bendresnį gerovės 
modelį, kuris būtų paremtas aiškiomis socialinėmis ir kultūrinėmis 
vertybėmis. Taip elgtis įpareigoja ir daugelis ES dokumentų, stra- 
tegijų. Tačiau tikrovė tokia, jog kyla grėsmė labai reliatyviai vertin- 
ti atskirų šalių, regionų būklę ir pasiduoti „nuogam“ ideologiniam 
ir vertybiniam traktavimui. Tokia grėsmė itin akivaizdi vertinant 
Europos ir ES socialinę politiką. Jau kelis dešimtmečius Europoje 
kalbama apie Europos socialinį modelį, priiminėjami įvairūs soci- 
alinę politiką vienodinantys dokumentai, pvz., 2000 m. Lisabonos 

strategija. Tačiau rezultatų beveik nėra, nes socialinė politika ES 
faktiškai atiduota nacionalinei jurisdikcijai ir kompetencijai, o aki- 
vaizdūs atskirų šalių modelių skirtumai neleidžia tų modelių su- 
vienodinti. Viena, ko Europa pasiekė vienodindama savo gerovės 
modelius, yra susitarimas vykdyti „atviro koordinavimo metodą“, 
kuris faktiškai reiškia mokymąsi iš atskirų šalių geresnės praktikos 
socialinės politikos srityje. Šis metodas tėra kūrybiškai pritaikytas 
„sugretinimo“ (angl. benchmarking) metodas, kai siekiama kopi- 
juoti arba kūrybiškai perimti geriausią socialinę praktiką. Savaime 
suprantama, jog tam tikri socialinės politikos momentai, pvz., so- 
cialinio darbo technika ar savivaldybių socialinių paslaugų admi- 
nistravimas, gali būti lengviau perimami iš kitų, nei vykdant di- 
delius struktūrinius pertvarkymus, kurie nulemia vienokį ar kitokį 
gerovės modelio tipą šalyje. Nors Europa išsiskiria labiau išplėtota 
socialine politika ir socialine apsauga, kalbėti apie „bendrą Euro- 
pos socialinį modelį“ galima tik ideologiniu-vertybiniu pagrindu. 
Mat Europoje iš tikrųjų egzistuoja keli gerovės modeliai: anglo- 
saksų liberalus-marginalinis (Jungtinėje Karalystėje ir Airijoje), 
žemyninės Europos korporatyvinis- konservatyvus (Prancūzijoje, 
Vokietijoje, Beneliukso šalyse, Austrijoje), Šiaurės Europos uni- 
versalus socialdemokratinis (Skandinavijoje ir Suomijoje), Pietų 
Europos korporatyvinis-klientelistinis (Viduržemio jūros šalyse) 
ir Rytų Europos pokomunistinis korporatyvinis-klientelistinis 
(buvusiose sovietinio bloko šalyse, išskyrus Baltarusiją). Europos 
socialinis modelis nėra unitarinė koncepcija, tai — vertybių, požiū- 
rių ir aspiracijų samplaika, turinti savitų bruožų kiekvienoje Euro- 
pos valstybėje. Antonis Gidensas išskiria šias Europos socialinio 
modelio savybes: 
1) išplėtota ir intervencinė valstybė, kuriai galima pritaikyti 
mokesčių dalies rodiklius nuo BVP; 
2) laisvas ir privalomas švietimas, kuris užtikrina vidurinės mo- 
kyklos baigimą; 
3) stipri gerovės sistema, kuri užtikrina efektyvią socialinę ap- 
saugą ne tik visiems piliečiams, bet pirmiausia tiems, ku- 
riems jos labiausiai reikia; 

4) ekonominės ir kitų nelygybės formų apribojimas (Giddens, 
2006: 15). 

Kitais žodžiais tariant, gerovės politika turi būti plėtojama taip, 
kad: 

1) valstybės sumažintų socialinę riziką ir kovotų su jos pasek- 

mėmis; 

2) valstybės „investuoja į žmones“, žmogiškąjį ir socialinį kapi- 

talą, palaikydamos jo plėtrą ir švietimo nuo gimimo galimy- 
bes (Sipili, Anttonen, Krėger, 2009: 184); 

3) valstybės stiprina socialinį solidarumą, užkirsdamos kelią 

marginalizacijai ir diskriminacijai. 

Esminį vaidmenį palaikant tokią sistemą turi vaidinti sociali- 
niai partneriai, protsąjungos ir kitos organizacijos, kurios rūpinasi 
darbininkų teisėmis. Kiekvienas paminėtas bruožas turi būti sude- 
rintas su bendra ekonomine gerove ir darbo vietų kūrimu. Europos 
socialinis modelis yra apibendrinantis vertybių „tinklas“: plačiai 
dalijamasi rizika visuomenėje, mažinama nelygybė, kuriama la- 
biausiai pažeidžiamųjų apsauga ir skatinamas solidarumas, kon- 
sultuojamasi, o ne skatinama konfrontacija pramonėje, taip pat su- 
kuriamas plačių socialinės ir ekonominės pilietybės teisių „tinklas“. 


2.4. Sunkumai organizuojant gerovės modelį 


Europos socialinis modelis nėra tik europinis, tik socialinis ir 
griežtas. Jeigu jis reiškia efektyvių gerovės institucijų egzistavimą 
ir nelygybės ribojimą, tai kai kurios pramoninės šalys yra labiau 
europietiškos už Europos. Pavyzdžiui, Australija ir Kanada lenkia 
Portugaliją ir Graikiją, jau neminint daugelio šalių, kurios buvo 
priimtos į ĖS per paskutinį plėtros etapą. Europos socialinis mo- 
delis nėra griežtai socialinis, nes jis priklauso nuo ekonominės ge- 
rovės ir perskirstymo. Tai nėra bendras modelis — egzistuoja di- 
džiuliai Europos šalių socialinės gerovės sistemų skirtumai pagal 
nelygybės laipsnį ir pan. 

ES modelis egzistuoja labiau kaip ekonominis modelis. Tiesa, 
2011 m. šis ekonominis modelis susvyravo Pietų Europos euro- 
zonos šalyse: Graikijos ir Ispanijos viešieji finansai tapo nebesu- 
valdomi, dėl valstybės skolos kritiška ir Portugalijos bei Italijos 
padėtis. Kurį laiką šioms šalims gali padėti išorinis skolinimas, 
tačiau neilgai. Būtini šių šalių ekonominiai ir socialiniai pertvar- 
kymai, biudžetų karpymas, mokesčių kėlimas, viešojo sektoriaus 
efektyvinimas. Esping-Anderseno manymu, sunkiausia Europo- 
je spręsti paslaugų ekonomikos trilemą (Giddens, 2006: 20), nes 
šiuolaikinėje paslaugų ekonomikoje neįmanoma vienu metu turėti 
subalansuotą biudžetą, neaukštą pajamų nelygybės ir mažą nedar- 
bo lygį. Vienu metu vyriausybės gali sėkmingai įgyvendinti du, 
tačiau ne visus tris tikslus iš karto. Antai Šiaurės šalyse gerovės 
valstybė atlieka „darbdavio funkciją“, sukurdama daugybę darbo 
vietų viešajame sektoriuje. Dideli mokesčiai kuria įtampą sko- 
linimosi galimybėms. Anglosaksų šalys, pvz., Jungtinė Karalystė 
sukūrė daugybę darbo vietų privačiame sektoriuje, tačiau pasižy- 
mi dideliais skurdo mastais. Žemyninėje Europoje, pvz., Vokie- 
tijoje ir Prancūzijoje, atvirkščiai — linkstama mažinti nelygybę ir 
riboti biudžetus, tačiau čia mažas darbo vietų augimas. Lietuvoje 
2011 m. kylant BVP ir mažėjant nedarbo lygiui skurdas nemažė- 
jo, o nelygybė netgi didėjo. Tačiau ar ši trilema yra teisinga visais 
atvejais? Pastarųjų metų Skandinavijos istorija rodo, kad galima 
sutvarkyti viešuosius finansus, turėti mažą nelygybės lygį ir mažą 
nedarbą. Pagal šią trilemą skiriasi tiek Skandinavijos šalių, tiek 
Prancūzijos ir Vokietijos, tiek ir Baltijos šalių situacija. Jungtinė 
Karalystė yra laikoma „likutinio marginalinio“ modelio valstybe, 
bet jos apmokestinimo lygis yra beveik toks pat kaip Vokietijos, 
kuri laikoma korporatyvinio-konservatyvaus modelio valstybe. 
Dar daugiau - Jungtinė Karalystė turi labiausiai socializuotą ir „su- 
valstybintą“ sveikatos apsaugos sistemą Europoje. Estija, turėdama 
iš esmės liberaliausią socialinę-ekonominę santvarką Baltijos regi- 
one, geriau sprendžia socialinės apsaugos uždavinius. Čia pensijos 
didesnės, socialinių paslaugų teikimas geresnis negu Latvijoje ir 

Lietuvoje. Lietuvoje 2011 m. padaugėjo stacionarių paslaugų su- 
teikimo vietų ir mažėjo nestacionarių paslaugų reikšmė (Lietuvoje 
padaugėjo senelių globos namų, 2011). Tai rodo vis dar išliekančią 
įvairių socialinių modelių samplaiką. Valstybinės sistemos išsau- 
gojimo kryptimi, priešinga ankstesnei praktikai, modeliuojama 
ir naujoji „Sodros“ reforma. Lietuvos gerovės modelis formuojasi 
prieštaringoje aplinkoje, o paskutinieji „Sodros“ reformos žingsniai 
ir dosnių motinystės (tėvystės) išmokų patvirtinimas liudija, jog 
Lietuva ne taip greitai juda liberalaus marginalinio modelio su- 
kūrimo kryptimi. Galima teigti, kad kurį laiką išliks mišri, „persi- 
dengianti“ sistema, nors globalizacijos ir liberalizacijos tendencijos 
išlieka stiprios. Taigi pirmiausia reikėtų kalbėti apie hibridinius, 
„persidengiančius“ modelius. 

ES galima matyti akivaizdžias įtampas tarp bendrosios rinkos ir 
Europos socialinio modelio siekinių. Bendroji rinka buvo plėtoja- 
ma gerokai anksčiau, iki 2000 m. Lisabonos strategijos. Nepaisant 
paskutinės Pietų Europos krizės, su bendrosios rinkos siekiniais 
sutinka daugelis apžvalgininkų. Akivaizdu, kad bendroji rinka: 
a) turi suteikti dinamiškumo, b) padidinti „žinių ekonomikos“ in- 
vesticijas, c) pagerinti ES makroekonominę politiką, d) reformuoti 
politiką konvergencijos ir restruktūrizacijos kryptimi, e) pasiekti 
efektyvesnį reguliavimą, f) reformuoti ES biudžetą, sumažinant 
žemės ūkio išlaidas ir perkeliant lėšas į kitas sritis (Giddens, 2006: 
21). Akivaizdu, kad bendroji rinka per savo egzistavimo laiko- 
tarpį pagerino Europos ekonominę padėtį. Apskaičiuota, kad ES 
BVP 2002 m. buvo 1,8 proc. didesnis tik todėl, kad Europa ėmė- 
si tam tikrų priemonių. Kur kas sunkiau pasirodė įgyvendinama 
Lisabonos strategija, kuria siekta paversti Europą konkurencinga, 
žiniomis paremta ekonomika. 2010 m. paaiškėjo, jog; šios strategi- 
jos įgyvendinta labai nedaug. Ypač akivaizdu, kad Europoje liko 
neįgyvendinti socialiniai tikslai. Tikslas turėti 70 proc. dirbančių- 
jų šalyse liko nepasiektas — esama šalių, kuriose tėra 50-60 proc. 
dirbančiųjų. Paslaugų direktyvos įgyvendinimas taip pat rodo eko- 
nominės Europos triumtą prieš socialinę. Kas gi atsitiko europie- 

tiškoms lygybės ir solidarumo vertybėms? Kaip pastarųjų dviejų 
dešimtmečių politiką vertinti socialinio teisingumo požiūriu? Ir ką 
daryti su Pietų Europa, kuri gali pakirsti bet kokias atsigavimo, 
konkurencingumo ir efektyvumo sąlygas Europoje, o kartu pablo- 
ginti jau ir taip nelabai gerėjančią socialinę padėtį? 


2.5. Gerovės modelių ir viešojo administravimo 
modelių santykio problemos 


Svarbus elementas administruojant atskiras socialinės apsaugos 
programas yra palyginamoji socialinio administravimo modelių 
analizė. Skiriami trys pagrindiniai socialinio administravimo mo- 
deliai (tipai) — tradicinis hierarchinis, naujosios viešosios vadybos 
(angl. 2ew public management) ir naujojo viešojo valdymo (angl. 
new governance) modeliai. Tradicinis hierarchinis modelis per- 
teikia veberinio biurokratijos modelio esmę, kuri pasižymi aiškiu 
personalo pavaldumu iš viršaus į apačią, griežtu reglamentavimu ir 
pareigų pasidalinimo taisyklėmis. Modelis veikia „piramidės“ prin- 
cipu. Teisiniu požiūriu tradicinis hierarchinis modelis turi daugiau 
sąsajų su administracine, o ne „bendrąja teise“. Tradicinis hierar- 
chinis modelis labiau būdingas Šiaurės Europos ir ypač kontinen- 
tinės Europos šalims. Esama kraštų, pvz., Prancūzija ar prancūziški 
Šveicarijos kantonai, kurie savo administravimo istorijoje visada 
rėmėsi tradiciniu hierarchiniu modeliu ir nemėgino įgyvendinti 
naujosios viešosios vadybos. Tačiau anglosaksų valstybės nuo XX 
amžiaus devintojo dešimtmečio visa apimtimi tradicinį hierarchinį 
modelį keisdavo į naująją viešąją vadybą, kuri reiškė privataus verslo 
metodų taikymą viešajame (socialiniame) administravime. Tai taip 
pat reiškė ekonomizacijos principus ir efektyvumo siekį remiantis 
daugiausia kiekybiniais rezultatais. Kai kurios Šiaurės Europos ša- 
lys, Nyderlandai ir Vokietija mėgino sekti to laikotarpio naujosios 
viešosios vadybos mada, ypač - savivaldybių lygmeniu. Tačiau per 
30 naujosios viešosios vadybos metų išaiškėjo ne tik jos pranašu- 
mai, bet ir trūkumai, kurie pastarųjų metų viešojo administravimo 

mokslą ir specialistus praktikus pastūmėjo naujojo viešojo valdymo 
pagrindimo ir įgyvendinimo kryptimi. Išlieka atviras klausimas — 
ar naujasis viešasis valdymas yra papildinys, ar opozicija naujajai 
viešajai vadybai? Tačiau akivaizdu ir tai, jog naujasis viešasis val- 
dymas sudeda truputį kitus viešojo (socialinio) administravimo 
akcentus: pabrėžia ne „kliento“, o „piliečio“ poreikių patenkinimą, 
labiau atsižvelgia į kokybinius socialinių paslaugų teikimo aspek- 
tus, pasižymi atvirumu, skaidrumu, policentrine demokratija, ko- 
rupcijos nebuvimu ir aktyvia nevyriausybinių organizacijų veikla 
(Guogis, 2010: 142). Jeigu naujoji viešoji vadyba logiškai išplaukė 
iš liberalaus-marginalinio modelio vertybių ir jie vienas kitą lėmė, 
tai naujasis viešasis valdymas gali pasižymėti mažesniais priešta- 
ravimais, kai taikomas korporatyviniame-konservatyviame ir ins- 
tituciniame-socialdemokratiniame modelyje. Pavyzdžiui, tokiose 
šalyse, kaip Prancūzija, Vokietija, Švedija, kurios yra labiausiai pri- 
artėjusios prie šių idealių modelių. Skandinavijos šalims naujojo 
viešojo valdymo taikymas tik iš dalies yra naujovė — jos ir anksčiau 
pasižymėjo atskirų jo elementų taikymu. Tačiau naujajam viešajam 
valdymui, kitaip nei naujosios viešosios vadybos, dar reikia įveikti 
daug kliūčių — pirmiausia atotrūkį tarp teorijos ir praktikos. Jeigu 
naujoji viešoji vadyba pasižymėjo ne tik konkrečiais taikymo prin- 
cipais kaip ekonomizacija, orientacija į klientus, efektyvumo sieki- 
mas ir konkrečiais taikymo metodais kaip „sugretinimas“ (bench- 
marking), prioritetinis planavimas, globalus biudžetas (angl. global 
budgeting), klientų pasitenkinimo, kokybės vadybos, „vieno lange- 
lio“ ir kitais konkrečiais metodais, tai naujasis viešasis valdymas dar 
dažnai suvokiamas labai abstrakčiai — be konkretaus įgyvendinimo 
metodų turinio. Viena yra aišku, jog 2008-2010 m. ekonominė 
krizė atskleidė naujojo viešojo valdymo modelio kaip reikšmingos 
paradigmos svarbą šiuolaikiniam pasauliui ir iškėlė būtinybę sku- 
biau jį įgyvendinti. Be to, naujasis viešasis valdymas iš esmės labiau 
atitinka socialinės apsaugos dvasią ir turinį ir atsižvelgia ne tik į 
laimėtojų proveržius globalizacijos sąlygomis, bet ir į jos antipodą 
- glokalizaciją, kuri savotiškai „įkalina“ dalį gyventojų dėl jų išsila- 
vinimo stokos, benamystės, skurdo, ligų ir kitų socialinės rizikos ir 

socialinės atskirties atvejų". Labai svarbus naujojo viešojo valdymo 
elementas yra „socialinio įgalinimo“ (angl. empowerment) kom- 
ponentas, kuris sustiprina „aktyvios socialinės politikos“ reikšmę 
(Guogis, Bitinas, 2009: 102-106). Jau naujoji viešoji vadyba akcen- 
tavo „pasyvios socialinės politikos“ pragaištingumą: dažnai Vakarų 
šalyse buvo pasitenkinama didelėmis socialinėmis išmokomis, ta- 
čiau jos problemų nesprendė — tik dar labiau stigmatizavo atskiras 
gyventojų grupes. Todėl jau naujoji viešoji vadyba iškėlė „įgalini- 
mo“ uždavinį kaip „aktyvią socialinę politiką“, kuri išmokomis turi 
remtis tik ribotą laiką ir siekti socialinės atskirties grupių įterp- 
ties ir reintegracijos. Tačiau tik naujasis viešasis valdymas logiškai 
užbaigia socialinės reintegracijos uždavinių sprendimą, nes tai jo 
pagrindinis uždavinys. Neabejotinomis lyderėmis sprendžiant so- 
cialinės reintegracijos uždavinius yra Šiaurės Europos šalys (Sipila, 
Anttonen, Krėger, 2009: 182) ir Nyderlandai, kurioms labiau nu- 
sileidžia Prancūzija, Vokietija ir kitos kontinentinės Europos šalys. 
Socialinės įterpties ir reintegracijos požiūriu blogiausia padėtis yra 
anglosaksų šalyse — JAV, Jungtinėje Karalystėje ir Airijoje. Sunkiai 
socialinės įterpties užduotys sprendžiamos ir Rytų Europos vals- 
tybėse, pirmiausia Baltijos šalyse, Rumunijoje, Bulgarijoje, Serbi- 
joje ir Albanijoje. Kyla natūralus klausimas — ar šalis, kurios blogai 
sprendžia socialinės įterpties ir socialinės sanglaudos uždavinius, 
apskritai galima laikyti gerovės valstybėmis ar jas bent bandančio- 
mis sukurti? Trumpas atsakymas būtų toks: jei šalis turi bent kiek 
išplėtotą gerovės paslaugų ir socialinės apsaugos sistemą, ją galima 
priskirti prie „minimalios gerovės valstybės“. Tačiau akivaizdu, jog 
tokios valstybės įvardinimas „gerovės valstybe“ visada kels daug 
abejonių, nes nei pagal gerovės paslaugų kokybę, nei jų kiekybę 
tokia valstybė niekada negalės būti prilyginta išvystytoms gerovės 
valstybėms. Todėl kitame knygos skyriuje svarbu paaiškinti ben- 
drąsias gerovės valstybių lyginimo sampratas. 


1! Glokalizaciją kaip „pralaimėjusiųjų“ reiškinį galima apibrėžti kaip antipodą 
globalizacijai — „nugalėjusiųjų“ reiškiniui. Glokalizacija atriboja dalį gyven- 
tojų (besivystančiose šalyse — daugumą gyventojų) pagal saviraiškos, išteklių, 
sveikatos, amžiaus ir vietos pasirinkimo galimybes, formuoja socialinę atskir- 
tį ir įkalina gyventojus „socialiniuose getuose“ arba „skurdo kišenėse“. 

2.6. Gerovės valstybių samprata ir jų palyginimo 
galimybės 


Pirmame skyriuje išsamiai aptarėme gerovės valstybės sampra- 
tą. Siame skyrelyje norime pažymėti, jog „gerovės valstybės“ sam- 
prata skirtingose šalyse turi šiek tiek kitokias prasmes: 


1. Kaip idealus modelis. „Gerovės valstybė“ vertinama kaip 
idealus socialinės apsaugos modelis, kai valstybė prisiima 
atsakomybę už visapusišką ir universalų gerovės paslaugų 
suteikimą savo piliečiams (pvz. Svedija). 


2. Kaip valstybės suteikiamos gerovės paslaugos. Tokia sam- 
prata vadovaujamasi JAV. 


3. Kaip socialinė apsauga. Daugelyje „gerovės valstybių“, ypač 
Vakarų Europoje ir Skandinavijoje, socialine apsauga rūpi- 
nasi ne tik valstybė, bet ir nepriklausomos, savanoriškos ir 
autonomiškos viešųjų paslaugų teikėjos. 

Lyginant gerovės valstybių sistemas galima išskirti penkis 
skirtingus požiūrius: 

1. Pagal politikos palyginimą, kai lyginamos sampratos, ku- 
riomis vadovaujantis imamasi veiksmų. Peteris Flora ir Ar- 
noldas Heidenheimeris istoriškai palyginę Europos ir JAV 
gerovės sistemų vystymąsi priėjo išvadą, jog gerovės siste- 
mos skirtingose šalyse dažnai vystosi panašiomis kryptimis 
(Flora, Heidenheimer, 1982). 

2. Pagal „įeigos“ (indėlio) palyginimą. „Įeigą“ sudaro ištekliai, 
kurie patenka į gerovės sistemą. H. L. Wilensky'is savo dar- 
be apie gerovės išlaidas (Wilensky, 1975) atskleidžia, jog; 
pagrindiniai gerovės sistemas nulemiantys veiksniai yra tų 
sistemų amžius ir gyventojų struktūra. 

3. Pagal „išeigos“ palyginimą. Skirtingos šalys, kuriose teikia- 
mos gerovės paslaugos, veikia pagal nevienodas taisykles ir 
struktūras. Esping-Andersenas tai aiškina organizacijų po- 
būdžiu ir specifinių paslaugų teikimu. Tokiu atveju šalys už- 
ima skirtingas pozicijas. 

4. Pagal operacijų palyginimą. Tai daroma nuodugniai verti- 
nant išmokų ir paslaugų operacijas — ką jos atlieka, kaip už 
jas apmokama ir kas jas organizuoja. 

5. Pagal gautų rezultatų palyginimą. Taip įvertinama ne tai, 
kas ketinta pasiekti ar kokio pobūdžio buvo procesas, bet 
ar žmonės „turėjo iš to naudos“. „Luxembourg Income Stu- 
dy“ yra būtent tokio pobūdžio darbas, kai pagal rezultatų 
pasiekimą yra įvertinamos ir palyginamos skirtingų šalių 
socialinės apsaugos sistemos (Luxembourg Income Study 
Working Paper Series, 1993-2010). 

Kitame skyrelyje apžvelgsime pagrindines gerovės valstybių 
modelius reprezentuojančias šalis, nors grynuoju pavidalu nė vie- 
nas gerovės modelis neegzistuoja jokioje šalyje. Tai yra šalys, kurios 
labiausiai „priartėjusios“ prie „idealių gerovės valstybių tipų“. Be- 
veik visos jos yra Vakarų Europoje ir Šiaurės Amerikoje, nors šiuo 
metu pradėta kalbėti ir apie idealų „Rytų Europos gerovės valsty- 
bės tipą“, kuris formuojasi daugelyje buvusio sovietinio bloko šalių 
ir buvusioje Jugoslavijoje, taip pat apie „idealų Rytų Azijos gerovės 
tipą“, besiformuojantį vadinamuosiuose „ekonominiuose tigruose“ 
— Kinijoje, Taivane, Singapūre, Pietų Korėjoje. Atskiro aptarimo 
reikalautų Japonijos gerovės modelis, kuris sudaro tarpinį Vakarų 
ir Rytų šalių gerovės tipą. Taigi skiriami „idealūs gerovės valsty- 
bės tipai“ iš esmės neegzistuoja. Vienos Vakarų Europos ir Šiaurės 
Amerikos šalys yra labiau priartėjusios prie šių „idealių tipų“, pvz., 
Skandinavijos šalys, JAV ir Airija, Prancūzija ir Vokietija, Ispanija 
ir Graikija. Kitos sudaro „hibridinių“ šalių grupę, kurių atstumas 
nuo „idealių modelių“ yra dar didesnis, pvz., Kanada ir Nyderlan- 
dai. Iš naujai vertinamų idealių „Rytų Europos šalių modelio“ ar 
„Rytų Azijos šalių modelio“ pozicijų į hibridinius modelius pre- 
tenduoja Slovėnija ir Japonija. 


2.7. Jungtinė Karalystė: daugiau teorijos negu 
praktikos 
Jungtinės Karalystės gerovės valstybė pasižymi trimis svarbiau- 
siais elementais: 


1. Minimalių standartų garantijomis, įskaitant minimalias pa- 
jamas, 

2. Socialine apsauga saugumo pažeidimo atvejais, 
3. Paslaugų suteikimu pakankamai gerame lygyje. 


Tokia socialinė politika turėtų atitikti V. Beveridžo „instituci- 
nės gerovės valstybės“ politikos principus. Jos esmę sudaro soci- 
alinė apsauga ir gerovės paslaugų suteikimas vadovaujantis teisės 
principu (Ginsburg, 1995: 141—143). Tačiau praktiškai Jungtinės 
Karalystės socialinė gerovė yra tolima tokiam idealui, nes socialinė 
jos apsauga yra žemo lygio, o gerovės paslaugos griežtai ribojamos. 
Jungtinė Karalystė, nors ir turinti kai kurių „institucinio modelio“ 
elementų, vis tik yra ryškiausia liberalaus-marginalinio modelio 
valstybė Europoje (kartu su Airija) (Fraser, 2003). 

Socialinė gerovė Jungtinėje Karalystėje administruojama trijose 
šakose — Nacionalinėje sveikatos tarnyboje (National Health Ser- 
vice), Socialinių paslaugų programoje (Social Services Program) 
ir Pensijų paslaugų programoje (Pensions Services Program). Pa- 
skutinės gerovės sistemos reformos Jungtinėje Karalystėje prasidė- 
jo 1997 m. nuo naujojo kurso programos. Leiboristų partija siekė 
padidinti darbo vietų skaičių užtikrinant paramą tiems, kurie ak- 
tyviai stengėsi įsidarbinti. Tai atitinka workfare!? sistemos idealą. 
Leiboristai taip pat įvedė mokesčių lengvatas mažai uždirbantiems 
darbuotojams. Paskutinė gerovės reforma Jungtinėje Karalystėje yra 
2007 metų Gerovės aktas. Juo užtikrinamos išmokos nedarbo ir pa- 
ramos atveju, taip pat papildomos ir pajamomis paremtos išmokos. 


2.8. Vokietija: socialinė rinka 


Pokarinė Vokietija buvo kuriama kaip „socialinė valstybė“, kuri 
kartais įvardijama kaip „socialinės rinkos ekonomika“ (Ginsburg, 
1995: 67-69). Svarbiausias Vokietijos socialinės valstybės princi- 
pas siekiant socialinės gerovės buvo ekonominė plėtra. Socialinių 
paslaugų struktūra irgi atitinka šį principą, kuris atsiskleidžia di- 


2 „Workfare“ — tai aukštesnė gerovės valstybės forma, kuri pasižymi valstybės 
įsipareigojimais (kartu su aktyvinančiomis priemonėmis) garantuoti mini- 
malų užimtumą, užtikrinti minimalias pajamas. 

deliu paslaugų ir gyventojų padėties darbo rinkoje ryšiu. Socialinės 
išmokos tokiu atveju priklauso nuo buvusio darbo užmokesčio ir 
tie asmenys, kurie nedalyvauja darbo rinkoje, lieka už socialinės 
apsaugos ribų. Kur kas svarbesniu požymiu Vokietijoje buvo tie- 
sioginė viešųjų išlaidų priklausomybė nuo ekonominės plėtros ir 
augimo. Antra, Vokietijos ekonomika ir gerovės sistema vystėsi dėl 
korporatyvinės struktūros, kuri lėmė tarpusavio paramos asocia- 
cijų veiklą. Ją išplėtojo dar Vokietijos kancleris Bismarkas. Ypa- 
tingą reikšmę tokioje sistemoje įgyja socialinis draudimas, kuris 
padengia sveikatos apsaugos, socialinės paramos ir didžiąją pajamų 
kompensavimo sistemos dalį, yra administruojamas nepriklauso- 
mų draudimo fondų. Trečia, Vokietijos sistemoje labai svarbus yra 
„subsidiarumo“ principas (Bernotas, Guogis, 2006: 193). Jis reiš- 
kia,jog paslaugos turi būti decentralizuotos arba administruojamos 
nepriklausomai, o valstybės įsikišimo lygis turi būti „likutinio po- 
būdžio“. Valstybė „įsikiša“ tik tada, kai rizikos atvejai nėra įvertinti 
kitais būdais. Daugiau uždirbantieji darbo rinkoje nėra draudžiami 
pagrindinėje socialinio draudimo sistemoje. Vokietija yra viena iš 
labiausiai prie idealaus „korporatyvinio-konservatyvaus“ modelio 
priartėjusių šalių. 


2.9. Prancūzija: solidarumas ir įterptis 


Pirmajame Prancūzijos Socialinės apsaugos įstatymo straips- 
nyje yra paskelbta, jog socialinė apsauga šalyje remiasi solidaru- 
mo principu. Šis principas yra naudojamas įvairiomis prasmėmis 
(Smith, 2004: 7-9). Iš pirmo žvilgsnio ši idėja siejasi su kooperaty- 
vine tarpusavio parama. Kai kurie autoriai solidarumo terminą var- 
toja tarpusavio pagalbos grupių (draugijų) veiklai apibūdinti ir pa- 
brėžia, jog pagal nacionalines schemas (pranc. les assures sociaux) 
apdrausti gyventojai turi lygiais pagrindais prisidėti prie sistemos. 
Kiti autoriai pabrėžia, jog solidarumo ryšiai yra paremti tarpusa- 
vio priklausomybe. Tokiame kontekste solidarumas suprantamas 
kaip bendras veikimas, kai remiamasi tarpusavio atsakomybe ir 

„dalinantis rizika“. „Nacionalinio solidarumo“ siekis išplėtė soli- 
darumo sampratą sukuriant sveikatos ir socialinės apsaugos regime 
general. Nuo XX amžiaus aštuntojo dešimtmečio šis solidarumo 
siekis buvo papildytas „įterpties“ priemonėmis socialinės atskirties 
grupėms. Žymiausia tokio „tinklo“ priemone tapo „Revenu Mini- 
mum d Insertion“, kuri buvo įvesta 1988 m. ir susiejo pagrindines 
išmokas ir asmeninius kontraktus „socialinei įterpčiai“. Pastarai- 
siais metais didesnis dėmesys buvo skiriamas „aktyviam solidaru- 
mui“, kuris pabrėžia individualią bedarbių atsakomybę. Gerovės 
sistema Prancūzijoje yra paremta socialinio draudimo, šeimos ir 
pensijų išmokomis. Socialinės apsaugos biudžetas nėra oficialaus 
Prancūzijos biudžeto dalis, o įmokos į jį priklauso nuo darbuotojų 
uždarbio. Nors 1970 m. viduryje pradėjo augti šio biudžeto defici- 
tas, šimtmečių sandūroje jis buvo beveik visiškai likviduotas. 
Prancūzijos gerovės sistema yra kompleksinė ir palyginti brangi. 
Pastaraisiais metais joje akcentuota išlaidų kontrolė vartojant ter- 
miną „socialinio tinklo spraga“ (pranc. le trou de la secu). Pagrin- 
dinė Prancūzijos socialinės sistemos sritis yra ne priklausomybė 
ar nedarbas, o pensijos. Labai brangi, tačiau kartu ir labai efektyvi 
yra Prancūzijos sveikatos apsauga. Pastaruoju metu ji labiau orien- 
tuojasi į paslaugas, priklausomas nuo rinkos (pranc. la medicine 
liberale). Prancūzijos socialinį modelį galima apibrėžti kaip korpo- 
ratyvinį-konservatyvų (Cochrane, Clarke, Gewirtz, 2001: 11,148). 


2.10. Švedija: institucinis-perskirstomasis modelis 


Švediškas modelis gali būti vertinamas kaip ideali „gerovės vals- 
tybės“ forma, kai institucinė parama šalies piliečiams garantuojama 
universaliu minimumu (Ginsburg, 1995: 30-31). Švediškas mode- 
lis yra labiau nukreiptas į lygybę nei anglosaksų ar kontinentinės 
Europos šalių. Švedija pasižymi aukščiausiu socialinės apsaugos 
išlaidų dydžiu išsivysčiusiose šalyse (Cousins, 2005: 149) ir kartu 
žemiausia pajamų proporcija, kuri lieka nepriklausomiems namų 
ūkiams (tam skiriama mažiau negu pusė nacionalinių pajamų). 

Teoriškai švediškas modelis atitinka Titmusso „institucinį-per- 
skirstomąjį“ modelį, kai visa apimantis socialinis aprūpinimas ko- 
reliuoja su egalitarizmu. Tačiau toks idealus tipas ne visiškai atitin- 
ka tikrovę. Socialinė apsauga Švedijoje yra nebūtinai griežtai susie- 
ta su lygybe. Švedišką modelį galima vertinti kaip „selektyvų pagal 
užsiėmimų patirtį“. Jo esmę sudaro „solidari atlyginimų politika“, 
kurią remia gausingos profsąjungos ir kuri tarnauja tiems patiems 
socialinių skirtumų mažinimo ir perskirstymo tikslams. 

Švedijos gerovės modelis pasižymi didesniu universalumo ir 
visuotinumo laipsniu nei kiti. Pažymėtina, jog Švedija dar prieš 
Antrąjį pasaulinį karą savo socialinės sistemos kūrimą pradėjo 
nuo universalių socialinių išmokų. 1958 m. kaip papildomą pako- 
pą įvedė valstybinį socialinį draudimą. Ir tik paskutiniu praėjusio 
amžiaus dešimtmečiu kaip trečią pakopą įvedė privačius pensijų 
fondus. Taigi Švedija turi visus socialinės apsaugos lygius ir su gana 
stipria socialinių paslaugų dalimi. Tačiau ji savo sistemos kūrimą 
pradėjo nuo universalių išmokų, kurios vėliau buvo sustiprintos ir 
universalaus pobūdžio socialinėmis paslaugomis. 


2.11. Ispanija: Pietų Europos modelis 


Šiuolaikinės Ispanijos gerovės politika ir tai, ką pripažįstame 
kaip Ispanijos gerovės valstybę, labai priklausė nuo pasikeitimų, 
kurie įvyko po diktatoriaus Francisko Franko mirties 1975 metais. 
Posūkis į demokratiją Ispaniją iš dalies atitraukė nuo bismarki- 
nio gerovės modelio ir priartino prie Šiaurės gerovės modelio. Po 
F. Franko mirties Ispanija patyrė dvigubą modernizaciją — politinės 
demokratijos ir ekonomikos. Vis tik šeimos vaidmuo ir tradicijos 
visuomenėje tebeturi didžiulę įtaką gerovės programoms. Jei Ispa- 
niją palygintume su Graikija ir Pietų Italija, tai klientelizmo joje 
yra kur kas mažiau. Tačiau kai kurios jo apraiškos ir didesnė sis- 
temos fragmentacija leidžia priskirti Ispaniją prie Pietų Europos 
korporatyvinio-klientelistinio modelio, kuris gerokai skiriasi nuo 
Prancūzijos ar Vokietijos korporatyvinio-konservatyvaus mode- 

lio (Gelissen, 2002: 37-39). Tai - socialinio draudimo socialinės 
apsaugos modelis, besiremiantis socialine partneryste darbo rin- 
koje ir socialinėje politikoje, taip pat katalikiška socialine subsi- 
diarumo samprata (Mangen, 2001: 180-183). Politinis prioritetas 
suteikiamas pensijoms ir universaliai, labai socializuotai sveikatos 
apsaugai. Vis tik kitose srityse valstybės vaidmuo suteikiant ge- 
rovę išlieka silpnas. Šalyje akivaizdžiai nesugebama kovoti su iki- 
moderniu partiniu patronažu ir klientelizmu. Iki 2008-2012 m. 
ekonominės krizės šalis sprendė problemą — siekti ekonominio ar 
socialinio efektyvumo. Pastaroji krizė, kai nedarbas šoktelėjo iki 
24,4 proc. ir susitraukė Ispanijos eksporto rinkos, nusvėrė „svars- 
tyklių lėkštę“ ekonominio efektyvumo siekimo kryptimi (Krizė 
Ispanijoje, 2011). 


2.12. JAV: liberalus modelis 


JAV kartais yra apibūdinama kaip „liberalaus“ gerovės režimo 
šalis. Mat ji labiausiai atstovauja individualizmui, laisvai rinkai, 
likutiniam principui ir „baudžiamajam požiūriui į skurdą“. Šių 
temų dominavimas JAV diskurse yra neginčijamas kaip ir work/ūre 
požiūris, teisių ribojimas ilgai gaunantiems išmokas ir „žemutinių 
klasių“ kritika. 

JAV nėra vieningos gerovės sistemos. Federalizmo principas or- 
ganizuojant viešąją paramą, socialinę globą, įvairias sveikatos sche- 
mas (pvz., Havajai turi privalomą sveikatos draudimą) ir sveikatos 
apsaugos reforma, kurią vykdo prezidento Baracko Obamos admi- 
nistracija, dar labiau padidina šią įvairovę. Lyginant su kitomis iš- 
vystytomis šalimis, centrinė vyriausybė turi menką socialinės gero- 
vės aprūpinimo vaidmenį: pagrindiniai federalinio lygio paramos 
paketai siekia dar ketvirtąjį praėjusio amžiaus dešimtmetį, prezi- 
dento Franklino Roosevelto administracijos laikus, kai buvo padėti 
socialinės apsaugos sistemos pamatai (Cochrane, Clarke, Gewirtz, 
2001: 114-118). Septintojo dešimtmečio „Karo su skurdu“ progra- 
mos, kurias įvedus atsirado svarbių išmokų (pvz., sveikatos parama 

mažas pajamas gaunantiems asmenims) įtraukė federalinę vyriau- 
sybę į daugelį projektų ir veiklų vietiniame lygyje. 

JAV yra labiau pliuralistinė nei liberali valstybė. Nors liberaliz- 
mo čia yra daugiau nei kitose šalyse. Išimtį sudaro valstybinių mo- 
kyklų tinklas, socialinis draudimas, paslaugos kariniam personalui, 
veteranams ir jų šeimoms — tai aprėpia daugiau nei 60 mln. žmonių. 

Federalinį valstybinio lygmens aktyvumą sustiprina privačios, 
tarpusavio pagalbos ir korporatyvinės gerovės suteikimo priemo- 
nės. JAV sistema yra kompleksinė ir brangiai kainuojanti. Gary 
Klass'as ją pavadino ne individualistine, o „decentralizuoto soci- 
alinio altruizmo“ sistema (Klass, 1985: 427), nors jis buvo teisus 
tik iš dalies — labiau individualistinės sistemos pasaulyje nei JAV 
nėra. Šalyje egzistuoja priešiškumo gerovės paslaugoms diskursas, 
skiriamos „užsitarnavusių“ ir „neužsitarnavusių“ skurstančiųjų ka- 
tegorijos. Diversifikacija ir kompleksiškumas kainuoja, todėl, ne- 
paisant politinio priešiškumo gerovės paslaugoms, JAV sistema yra 
ypač brangi. 


2.13. Socialinė politika besivystančiose šalyse 


Pagrindinė besivystančių šalių problema yra skurdas. Pagal Pa- 
saulio banko duomenis, pusė planetos gyventojų gyvena mažiau 
kaip už 2 dolerius per dieną. Ši riba yra ginčytina, bet ji rodo, jog 
daug pasaulio gyventojų „nepriklauso formaliai ekonomikai“. Daž- 
nai skurdas atsiranda ne dėl išteklių, o dėl socialinių teisių stokos: 
badas kyla ne dėl to, jog nėra maisto, o dėl to, kad vargingiems 
gyventojams neleidžiama valgyti to maisto, kuris ten yra. 

Ekonominė plėtra yra būtina siekiant gerovės. Ji kuria materia- 
lines prekes ir paslaugas. Ji skatina integraciją ir tarpusavio priklau- 
somybę, išplečia gyventojų teises. Ekonominė plėtra realiai veikia 
socialinę gerovę: per pastaruosius 30-40 metų žymiai pailgėjo gy- 
venimo trukmė, sumažėjo kūdikių mirtingumas, pagerėjo aprūpi- 
nimas vandeniu ir kuru, sustiprėjo sveikatos apsauga ir švietimas. 
Tuo pačiu plėtra sukelia ir prieštaravimų. Vargingai gyvenančius 

ji paverčia pažeidžiamais, griauna tradicinį gyvenimo būdą, gali 
vesti į socialinę poliarizaciją. Tarptautinių organizacijų remiamas 
„struktūrinis šalių pritaikymas“, kai besivystančios šalys yra stu- 
miamos į formalią rinkos ekonomiką, yra vis labiau kritikuojamas, 
nes dauguma vargstančiųjų lieka neapsaugoti. 

Nors ekonominė plėtra lemia gerovę, tačiau negarantuoja socia- 
linės apsaugos. Kelios besivystančios šalys sukūrė tokias socialinės 
apsaugos sistemas, kurios išskyrė tik tam tikras darbuotojų katego- 
rijas. Daugumoje iš jų socialiai apsaugota tik mažuma. Tačiau dalis 
šalių per gana trumpą laiką pasiekė didelių laimėjimų išplečiant 
socialinę aprėptį. 


Išvados: 


1. Visos pasaulio ir Europos visuomenės savo socialinį modelį 
renkasi pagal tris svarbiausias paradigmas: laisvojo subjekto, 
daugialypio solidarumo ir piliečių lygybės. 


2. Gerovės modelius galima sieti su trimis svarbiausiais viešojo 
administravimo modeliais — tradiciniu-hierarchiniu-veberi- 
niu, naujosios viešosios vadybos ir naujojo viešojo valdymo. 
Tradicinis-hierarchinis modelis yra labiau būdingas konti- 
nentinės Europos šalims, ypač konservatyvaus-korporaty- 
vinio gerovės modelio šalims, o naujoji viešoji vadyba yra 
būdinga anglosaksų šalims, kurios yra arčiausiai idealaus 
liberalaus-marginalinio gerovės modelio. 


3. Galima teigti, jog liberalus-marginalinis gerovės modelis 
„generuoja naująją viešąją vadybą“ ir atvirkščiai — naujoji 
viešoji vadyba „generuoja liberalų-marginalinį modelį“. 


4. Pastaruoju metu visų gerovės modelių atstovai prabilo apie 
„naujojo viešojo valdymo“ įgyvendinimo būtinybę. Tačiau jis 
vis dar suvokiamas tik kaip abstraktus teorinis modelis be 
konkrečių įgyvendinimo metodų. „Naujojo viešojo valdymo“ 
akcentai sudėti kiek kitur nei „naujojoje viešojoje vadyboje“ 
— ties „atvirumu“ „skaidrumu“, „demokratija“, „pliuralizmu“, 

10. 


11. 


„korupcijos nebuvimu“, „aktyvia nevyriausybinių organiza- 
cijų veikla“, „socialine kokybe“ ir „įgalinimu“. 


„ Europos šalių gerovės modeliavimas susiduria su daugybe 


metodologinio ir praktinio pobūdžio problemų, todėl viena- 
reikšmių atsakymų nėra. 


. Gerovės valstybes galima palyginti pagal politikos, „įeigos“, 


„Išeigos“ operacijas ir gautus rezultatus. 


. Grynieji „idealūs gerovės valstybės tipai“ niekur neegzis- 


tuoja. Vienos Vakarų Europos ir Siaurės Amerikos šalys yra 
labiau priartėjusios prie šių „idealių tipų“, pvz., Skandinavija, 
JAV, Airija, Prancūzija, Vokietija, Ispanija ir Graikija, o kitos 
sudaro hibridinių šalių grupę, kurių atstumas nuo „idealių 
modelių“ yra dar didesnis (pvz., Kanada ir Nyderlandai). Iš 
naujai vertinamo idealaus „Rytų Europos šalių modelio“ ar 
„Rytų Azijos šalių modelio“ į hibridinius pretenduoja Slo- 


vėnija ir Japonija. 


„ Autorių minimos JAV ir Jungtinė Karalystė labiausiai ati- 


tinka marginalinio-liberalaus modelio savybes, Prancūzija 
ir Vokietija — korporatyvinio-konservatyvaus modelio savy- 
bes, Švedija — institucinio-perskirstomojo modelio savybes, 
o Ispanija dėl klientelizmo, patronažo ir socialinės sistemos 
fragmentacijos atitinka Pietų Europos modelį, kurį galima 
įvardyti kaip korporatyvinį-klientelistinį. 


. Vis dėlto pasaulio istorijoje nebuvo sukurta pažangesnio so- 


cialinio modelio už Siaurės šalių institucinį perskirstomąjį 
modelį. 

Pastarųjų 20 metų liberalizmo tendencijos pasaulyje ir Eu- 
ropoje apribojo socialinės apsaugos išmokas ir paslaugas, ta- 
čiau nepakeitė gerovės valstybių sistemų pagrindų. 

Kalbėti apie bendresnį Europos socialinį modelį galima tik 
vertybiniu-ideologiniu aspektu, nes realiai egzistuoja keli 
gana skirtingi gerovės modeliai. 


87 


12. 


13. 


14. 


15, 


Vieninteliu socialinę politiką Europoje vienijančiu įrankiu 
galima laikyti atviro koordinavimo metodą, kuris skatina 
mokytis iš gerosios praktikos pavyzdžių. 


Lietuvos gerovės modelis formuojasi prieštaringoje aplinko- 
je, o paskutinieji „Sodros“ reformos žingsniai ir dosnios mo- 
tinystės (tėvystės) išmokos liudija, jog Lietuva taip greitai 
nejudės liberalaus marginalinio modelio sukūrimo kryptimi, 
kaip prieš kelerius metus teigė vienas iš autorių. Kurį lai- 
ką išliks mišri, „persidengianti“ sistema, nors globalizacijos 
ir liberalizacijos tendencijos išlieka stiprios. Liberalizacijos 
spartos mažėjimą patvirtina ir 2011 metais padidėjęs sta- 
cionarių, o sumažėjęs nestacionarių socialinių paslaugų po- 
reikis. 
Pažangaus normatyvinio socialinės politikos modelio, kurio 
reikėtų siekti Europos šalims, dėmenys: 

a) bendruomenės gerovė, 

b) socialinė įterptis, 

€) socialinis solidarumas, 

d) anomijos prevencija, 
€) socialinės nelygybės ir skurdo mažinimas, 
f) dekomodifikacija, 

g) progresyvus apmokestinimas, 

) „aktyvi“, o ne „pasyvi“ socialinė politika, 

i) socialinis įgalinimas, 

k) laimės indekso skaičiavimas, 

I) demokratinė valstybė kaip institucija. 
Pastarojo tarpsnio ekonominiai sunkumai ir bloga viešųjų 
finansų padėtis Pietų Europos šalyse iškėlė daug klausimų 
dėl Europos ekonominės ir socialinės politikos ir privertė 
suabejoti kai kuriais ankstesniais sprendimais. 

3. GEROVĖS VALSTYBĖS RAIDA VIDURIO IR 
RYTŲ EUROPOJE: 
SOCIALINIAI-EKONOMINIAI POKYČIAI IR 
POKOMUNISTINIO MODELIO PAIEŠKOS 


Skyriuje aptariami socialiniai-ekonominiai pokyčiai naujose ES 
šalyse (Estijoje, Latvijoje, Lietuvoje, Čekijos Respublikoje, Slovakijoje, 
Slovėnijoje, Vengrijoje, Rumunijoje ir Bulgarijoje) ir naujausi bei ak- 
žualiausi teoriniai debatai apie bpokomunistinės gerovės valstybės mo- 
delio atsiradimą. Gvildenami du susiję klausimai: ar naujos ES narės 
konverguoja ar diverguoja socialinių problemų srityje? Ar jų sociali- 
niai-ekonominiai rodikliai pakankamai panašūs, jog jas būtų galima 
priskirti vienam bendram bokomunistiniam gerovės valstybės mode- 
liui? Socialiniy-ekonominių rodiklių (minimalus darbo užmokestis, 
nepriteklius, santykinio ir absoliutaus skurdo lygis, Džinio indeksas, 
išlaidos socialinei apsaugai) analizė atskleidė, jog naujos ES šalys, ne- 
paisant nežymių skirtumų jų grupėje, yra labiau panašios viena į kitą 
nei į ES šalis senbuves. Nagrinėjant literatūros apžvalgas apie gero- 
vės valstybės raidą Vidurio ir Rytų Europos regione, paaiškėjo svarbūs 
instituciniai bruožai, padedantys įvardyti bendrą/vieningą pokomu- 
nistinės gerovės valstybės režimą. Svarbiausi iš jų: socialinis draudi- 
mas yra pagrindinė socialinės apsaugos sistemos dalis (sugrįžimas prie 
Bismarko socialinės absaugos sistemos); didelė aprėbtis; palyginti žemos 
socialinės apsaugos išmokos; ryškėjantys socialinės politikos liberaliza- 
vimo božymiai, kurių nebuvo komunistiniu laikotarpiu ir sovietinio/ 
komunistinio gerovės valstybės režimo patirtis, bylojanti apie vis dar 
esančius solidarumo ir universalizmo požymius. 


3.1. Įvadas 


Šiame skyriuje apžvelgiami naujausi socioekonominiai pokyčiai 
dešimtyje Vidurio ir Rytų Europos valstybių“, aptariamos įvairios 
diskusijos apie pokomunistinio gerovės valstybės modelio atsiradi- 

5 Geografinis terminas Vidurio ir Rytų Europa šiame kontekste vartojamas 
kalbant apie naująsias ES valstybes nares (Bulgarija (BG), Cekijos Respub- 
lika (CZ), Estija (EE), Vengrija (HU), Latvija (LV), Lietuva (LT), Lenkija 

(PL), Rumunija (RO), Slovėnija (SI) ir Slovakija (SK)). 

mą. Diskusijose iškeliami du pagrindiniai susiję klausimai: ar pagal 
socialinių sunkumų mastą naujosios ĖS valstybės narės yra labiau 
panašios viena į kitą nei į likusias ES valstybes? Ar jose pasireiškia 
pakankamai daug bendrų socioekonominių bruožų, jog jas būtų 
galima priskirti prie išskirtinio, tik joms būdingo pokomunistinės 
gerovės valstybės modelio, kuris neatitinka nė vienos gerai žino- 
mos gerovės valstybės tipologijos? Šio skyriaus tikslas yra prisidėti 
prie diskusijų apie gerovės valstybės plėtojimąsi Vidurio ir Rytų 
Europoje. Visiems žinoma, jog nepaisant daugelio sparčių pokyčių 
finansų, paslaugų sektoriuose bei spartų BVP augimą per 20 metų 
laikotarpį pereinant nuo socialistinės planinės prie rinkos ekono- 
mikos, socialinės politikos srityje, dešimt naujųjų ĖS valstybių vis 
dar neprilygsta išsivysčiusioms kapitalistinės demokratijos šalims. 
Įvairūs tyrimai rodo, jog pagal socialinius rodiklius (minimalus 
atlyginimas, išlaidos socialinei apsaugai, pasitenkinimo gyvenimu 
lygis, skurdas, nepriteklius, pajamų nelygybė, nedarbas ir mirtin- 
gumas) naujos ES valstybės daugiau ar mažiau atsilieka nuo ES 
šalių senbuvių (Guio, 2005; Noelke, 2008; Simai, 2006; UNDP, 
2008; World Bank, 2005). Be to, 2007-2009 m. Vakaruose pra- 
sidėjusi pasaulinė finansų krizė stipriau smogė ne Vakarų, o Rytų 
Europos valstybių ekonomikai“. Tai gali ir toliau neigiamai veikti 
šių visuomenių socialinius rodiklius. Nourielo Roubinio [Nouriel 
Roubini] (2009a) teigimu, atrodo, jog susidūrusių su finansų krize 
„kadaise aukštus siekius turėjusių Baltijos valstybių — Estijos, Lat- 
vijos, Lietuvos — ekonomikos nuosmukis pasieks dviženklį skai- 
čių. O mažiau nuo krizės nukentėjusios šalys — Čekija, Slovakija 
ir Slovėnija — turės labai pasistengti, jog pasiektų bent teigiamą 
augimo lygį. Nepaisant to, Vidurio ir Rytų Europos vyriausybės 
skirtingai reaguoja į ekonominę krizę. Anot N. Roubinio (2009b), 
Lenkijai ir Čekijai pavyko išvengti nepopuliarių griežtų priemo- 
nių (sumažintas viešojo sektoriaus darbo užmokestis, padidinti 
mokesčiai), kurios yra pagrindinė socialinės įtampos ir visuomenės 
nepasitenkinimo priežastis Baltijos šalyse, Vengrijoje ir Rumuni- 
joje. Per krizę ypač nukentėjo mažosios valstybės, kurių socialinės 


“ Nors Viduržemio regiono šalys taip pat susiduria su sunkiais krizės padari- 


niais, ypač Graikija. 

išlaidos buvo/yra mažiausios, o nelygybė didžiausia ES (pvz., Lat- 
vija ir Lietuva). Baltijos šalių vyriausybių priimtos nepopuliarios 
griežtos ekonominės priemonės — sumažintas viešojo sektoriaus 
darbo užmokestis, pensijos, padidėję mokesčiai — yra pagrindinė 
socialinės įtampos ir visuomenės nepasitenkinimo priežastis (Rou- 
bini, 2009a). Akivaizdu, jog ES Rytų Europos regione egzistuoja 
istoriškai susiformavusi ekonominė, politinė ir socialinė valstybių 
veiklos įvairovė. Anot Alfio Ceramio ir Pieterio Vanhuysse'o [Al- 
fio Cerami ir Pieter Vanhuysse] (2009: 2), stiprūs ekonominiai ry- 
šiai su Vakarų Europa turėjo teigiamą poveikį ekonominės veiklos 
plėtrai keturiose Višegrado valstybėse (Čekija, Vengrija, Lenkija 
ir Slovakija). O lėtas kaimo vietovių ir miestų modernizavimas 
Pietryčių Europos valstybių (Bulgarija, Rumunija) ekonomikoje 
stabdė spartų plėtros procesą. Panašų pereinamąjį tarpsnį trijose 
Baltijos šalyse (Lietuva, Latvija ir Estija) labiausiai lėmė Sovietų 
imperijos santvarkos palikimas. O Mihalys Simaijus [Mihaly Si- 
mai| (2006) pažymėjo, jog; pereinamasis laikotarpis ir institucijų 
reforma kur kas sėkmingiau ir sparčiau vyko arčiau Vakarų valsty- 
bių sienos esančiose Vidurio ir Rytų Europos šalyse. Taigi šiame 
skyriuje siekiama dar kartą panagrinėti dešimties naujųjų ĖS vals- 
tybių socioekonominius panašumus ir skirtumus, pasvarstyti, ar po 
20 pereinamojo laikotarpio metų vis dar galime kalbėti apie tipišką 
idealų pokomunistinės gerovės valstybės modelį. 

Kitoje šio skyriaus dalyje apžvelgsime naujausius socioekono- 
minius pokyčius dešimtyje naujųjų ES valstybių. Palyginsime jas 
tarpusavyje ir su ES-155, ES-27'* ir EZ-16Y vidurkiais. Toliau 
apžvelgsime ankstesnes ir šiuo metu vykstančias diskusijas apie 


*5 Nors Viduržemio regiono šalys taip pat susiduria su sunkiais krizės padari- 
niais, ypač Graikija. 

1 ES-15 zonos valstybės yra šios: Austrija, Belgija, Danija, Suomija, Prancūzi- 
ja, Vokietija, Graikija, Airija, Italija, Liuksemburgas, Nyderlandai, Portugali- 
ja, Ispanija, Svedija ir Jungtinė Karalystė. ž 

" ES-27 zonos valstybės yra Austrija, Belgija, Bulgarija, Kipras, Cekijos Res- 
publika, Danija, Estija, Suomija, Prancūzija, Vokietija, Graikija, Vengrija, 
Airija, Italija, Latvija, Lietuva, Liuksemburgas, Malta, Nyderlandai, Lenkija, 
Portugalija, Rumunija, Slovakija, Slovėnija, Ispanija, Svedija ir Jungtinė Ka- 
ralystė. 

pokomunistinio arba Rytų Europos gerovės valstybės modelio at- 
siradimą. Baigiamojoje skyriaus dalyje bus teigiama, jog nepaisant 
socioekonominės veiklos pokyčių dešimtyje naujųjų ES valstybių 
narių vis dar yra daugybė priežasčių, dėl kurių reikėtų įvardyti iš- 
skirtinį, tik joms būdingą idealų-tipinį pokomunistinės gerovės 
valstybės modelį. 


3.2. Socioekonominės gerovės valstybės reformų 


aplinkybės naujose ES valstybėse 


Įvairūs tyrimai parodė, jog dešimt naujųjų ES narių — Vidurio 
ir Rytų Europos regiono valstybių — išsiskiria socialinių problemų 
mastu ir sudėtingumu. Kai kurioms jų, lyginant jas tarpusavyje, pa- 
vyko įgyvendinti efektyvesnius politinius sprendimus (Aidukaite, 
2009a; Bohle, 2007; Noelke, 2008; Lendvai, 2008; Sirovatka, Ma- 
res, 2006). Galima teigti, jog Čekija ir ypač Slovėnija sėkmingai 
išgyveno pereinamąjį laikotarpį ir pagal daugelį socialinių rodiklių 
šiuo metu konverguoja su Vakarų valstybėmis. Be to, Čekijos Res- 
publikoje skurdo lygis yra mažiausias ES. Slovėnijoje užimtumo 
lygis viršija ES vidurkį, o socialinės apsaugos išlaidos, lyginant su 
kitomis naujosiomis ES valstybėmis, yra didžiausios (žr. 5 lente- 
lę). Lyginant su Baltijos šalimis (Estija, Latvija, Lietuva), pagal 
minimalų atlyginimą, socialinių išmokų ir išlaidų dydį, Lenkija, 
Vengrija ir Slovakija pasiekė puikių rezultatų. Tačiau Rumunija ir 
Bulgarija, pagal minimalų atlyginimą ir BVP vienam gyventojui, 
užima pačią žemiausią poziciją valstybių dešimtuke (žr. 6 lentelę). 
Nepaisant to, pagal minimalų atlyginimą naujosios ES valstybės 
narės (išskyrus Slovėniją) užima žemesnę poziciją nei senosios 
išsivysčiusios kapitalistinės demokratinės ES valstybės. Pierre'is 
Regnardas [Pierre Regnard] (2008) lygina 20 ES valstybių narių 
(Belgija, Bulgarija, Ispanija, Estija, Graikija, Prancūzija, Vengrija, 
Airija, Latvija, Lietuva, Liuksemburgas, Malta, Nyderlandai, Len- 
kija, Portugalija, Rumunija, Slovakija, Slovėnija, Čekija ir Jungtinė 
Karalystė), valstybės kandidatės Turkijos ir JAV (2008 m. lie- 

5 Jentelė 


Bendros išlaidos socialinei apsaugai, 
dabartinės kainos (BVP proc.) 


2000 |2001 |2002 2003 |2004 [2005 |2006 |2007 | 2008 |2009 
BG 10, 10, 10| 10| 10, 15, 14| 14| 15 17 
CZ 20, 19| 20[ 20, 19, 19, 19, 19( 19, 20 
EE 14, 13, 13| 13| 13| 13| 12| 12| 15 19 
LV 15, 15, 14| 14| 13| 13| 13| 11| 13 17 
LT 16, 15, 14| 14| 13, 13| 13| 14| 16, 21 
HU 20, 19, 20| 21, 21, 22, 22, 22) 23, 23 
PL 20, 21| 21į 21, 20, 20, 19, 18[ 19, 20 
RO 13; 13| 14, 13| 13| 13| 13| 14| 14 17 
SI 24| 25| 24, 24, 23| 23, 23| 21| 21| 24 
SK 19, 19| 19| 18| 17, 17| 16, 16| 16| 20 
ES27 26, 27, 27, 27, 27, 27, 26, 26| 26, 29 
EZ16 27, 27, 27, 28, 28, 28, 27, 27, 27, 30 
ES-15, 27| 27, 28,280|280| 27, 27, 27 - £ 


Šaltinis: „Eurostat“ (http://epp.eurostat.ec.europa.eu/). 
(p) = išankstiniai duomenys (angl. provisional value) 


pa'*) minimalių atlyginimų dydį eurais ir pagal perkamosios ga- 
lios standartus (PGS). 2008 m. šiose valstybėse įstatymais buvo 
nustatytas minimalus atlyginimas. Minimalaus atlyginimo dy- 
dis labai skyrėsi — nuo 112 eurų per mėnesį Bulgarijoje iki 1610 
eurų Liuksemburge. Pagal minimalaus atlyginimo dydį valstybės 
buvo suskirstytos į tris grupes. Į pirmąją grupę įeina 9 šalys, ku- 
riose minimalus atlyginimas mažiausias — maždaug nuo 100 iki 
350 eurų: Bulgarija, Rumunija, Latvija, Lietuva, Slovakija, Es- 
tija, Vengrija, Čekija ir Lenkija. Antrąją grupę sudaro penkios 
valstybės narės (Portugalija, Slovėnija, Malta, Graikija ir Ispa- 
nija), kuriose minimalus atlyginimas yra vidutinio dydžio — nuo 


18 Turkija ir JAV paminėtos lyginimo sumetimais ir toliau šiame darbe nebus 
nagrinėjamos. 

6 lentelė 
Pagrindiniai ekonominiai ir socialiniai 


10 naujųjų ES valstybių rodikliai 


BVP JT Koefici- Asas || 5 
vienam Džinio |entas nuo L Sešė- 
gyvento- ĮGini] | turtin- | kardo linė | Mini- 
jui, PPS | BVP | koefi- | giausių | Į„gįs | €kono- | malus 
(perka- | augi- | cientas | 20 proc. ( d ) mika, | atlygi- 
mosios | mas, | (vienam | ikila- j 21 5 / BVP | nimas 
galios 2009 | gyvento- biausiai dic Ž proc., | eurais 
stan- jui) | nepasitu- | 3 KRS 2004/ | 2009 
dartais), rinčių 20 2003 2005 
2008 procentų 
BG 39.30 | 5.60 29.2 44 4 36.5 123 
CZ 82.50 | 5.00 25.4 319 0 18.3 309 
70.5 O ) 5 278 
58.6 0 ) 3 254 
62.30 ) 4 231 
62.80 ) 0 263 
54,9 0) ) 3 287 
42.00 ) 149 
91.80 ) 589 
71.00 ) 296 
ES- 
15 110.90 | 1.50 29 5 0 18.2 | 1.387* 


Šaltinis: „Eurostat“; UNDP (Jungtinių Tautų vystymo programa), 
2008; Pasaulio bankas, 2005; Noelke, 2008, lentelė 3.1, lentelė 3.3, p. 74; 
Schneider, 2007, lentelė 6.3. 

*Pavyzdžiui, Belgija 


beveik 500 iki 700 eurų. Trečiajai grupei priklauso 6 valstybės na- 
rės (Jungtinė Karalystė, Prancūzija, Belgija, Nyderlandai, Airija ir 
Liuksemburgas), kuriose minimalus atlyginimas buvo apie 1150 
eurų ir daugiau (žr. Regnard, 2008, pav. 2, p. 2). Perkamosios galios 
paritetais (PGP) pašalinus skirtingų kainų lygių poveikį, grupių 
sudėtis nepasikeitė — valstybės liko tose pačiose grupėse. Valstybių 

skirstymas pagal minimalaus atlyginimo dydį rodo, jog egzistuoja 
aiški riba tarp „Rytų“ ir „Vakarų“ — tarp pokomunistinių ir senų- 
jų kapitalistinių demokratinių valstybių. Devynios pokomunisti- 
nės valstybės su žemiausiu minimaliu atlyginimu priskiriamos tai 
pačiai grupei. Minimalaus atlyginimo dydis yra svarbus siekiant 
nustatyti skurdo ribą, socialinių išmokų ir pensijų dydį. Akivaizdu, 
jog nepaisant nežymių naujųjų valstybių narių skirtumų, pagal so- 
cialinius standartus jos vis dar atsilieka nuo narių senbuvių. 

Pagal bendras išlaidas socialinei apsaugai lyginant su ES-15, 
10 naujųjų valstybių narių vėl atsiduria blogesnėje padėtyje (žr. 5 
lentelę). Tos valstybės iš dešimties naujųjų ES narių, kurių ben- 
(22 proc.), Lenkija (18 proc.) ir Čekija (19 proc.), neviršija ES-15 
(27 proc.) vidutinių socialinės apsaugos išlaidų. Socialinei apsaugai 
skiriama BVP dalis trijose Baltijos šalyse yra viena mažiausių ES. 
Socialinės apsaugos išlaidos daug ką pasako apie gerovės valstybės 
veiklos rezultatus. Ankstesni tyrimai rodo, jog šalyse, kuriose soci- 
alinės išlaidos yra didesnės, nelygybės ir skurdo rodikliai mažesni, 
socialinių paslaugų ir išmokų kokybė geresnė, yra didesnis gyven- 
tojų ilgaamžiškumas, aukštesnis bendras visuomenės gerovės lygis. 
Nors nelygybę gali lemti ir tokie veiksniai kaip makroekonominės 
sąlygos, kurios susijusios su ekonomikos augimu ir darbo vietų kū- 


žiausios Baltijos šalyse. Pajamų skirtumai, išreikšti Džinio [Gini] 
koeficientu, šiose visuomenėse taip pat yra didžiausi — svyruoja 
nuo 36 Estijoje ir Lietuvoje iki beveik 38 Latvijoje (žr. 6 lentelę). 
O trijose Višegrado šalyse (Čekija (25), Slovakija (26), ir Vengrija 
(27)) ir Slovėnijoje (28) pajamų skirtumai nesiekia ES-15 vidurkio 
(29). Pastarosios šalys socialinei apsaugai išleidžia žymiai daugiau 
nei kitos naujosios ES valstybės. Santykinis skurdo lygis naujosio- 
se valstybėse narėse taip pat koreliuoja su socialinėmis išlaidomis. 
Lyginant su Čekija, Slovėnija, Slovakija ir Vengrija, skurdo rizikos 
lygis po socialinių išmokų yra daug aukštesnis trijose Baltijos ša- 

lyse, Bulgarijoje ir Rumunijoje. Kaip minėta, pastarosios šalys yra 
linkusios skirti daugiau lėšų socialinei apsaugai. Absoliutus skurdo 
lygis naujosiose ES valstybėse narėse neegzistuoja arba yra labai 
žemas (svyruoja nuo O proc. Čekijos Respublikoje, Slovėnijoje ir 
Vengrijoje iki 5 proc. Estijoje). Tačiau net 12 proc. Rumunijos gy- 
ventojų tenka mažiau nei 2,15 JAV dolerio per dieną. Taip yra to- 
dėl, jog didelė dalis romų mažumos šioje valstybėje gyvena skurde 
(Sandu, 2009). 

Vis dėlto santykinis skurdo lygis nebūtinai pasako viską apie 
Vidurio ir Rytų Europos esamą socioekonominę situaciją. Taip yra 
dėl šiose visuomenėse įsišaknijusios šešėlinės ekonomikos. Vidu- 
tiniškai šešėlinė ekonomika yra didesnė naujosiose ES valstybėse, 
esančiose Vidurio ir Rytų Europoje (31 proc.), nei senosiose ES- 
15 valstybėse narėse (18 proc.). Tačiau naujųjų ES valstybių narių 
šešėlinės ekonomikos mastas šiek tiek skiriasi. Valstybėse, kurio- 
se minimalus darbo užmokestis yra didesnis (Čekijos Respublika 
(18 proc.), Slovakija (18 proc.), Vengrija (24 proc.) ir Slovėnija (27 
proc.)), šešėlinės ekonomikos apimtys yra mažesnės. Akivaizdu, 
jog šios valstybės skiria daugiau lėšų socialinei apsaugai todėl, kad 
jų vyriausybės sugeba surinkti daugiau mokesčių socialinio drau- 
dimo fondams. Didžiausias šešėlinės ekonomikos dydis tarp nau- 
jųjų ES-10 valstybių yra Rumunijoje (51 proc.), Bulgarijoje (37 
proc.) ir trijose Baltijos šalyse (Estija (38 proc.), Latvija (38 proc.) 
ir Lietuva (30 proc.)). Galima daryti išvadą, jog daugelyje naujųjų 
ES valstybių narių gyventojai vengia mokėti mokesčius todėl, kad 
jiems patekus į socialinę riziką valstybė negali užtikrinti tinkamos 
paramos. Taip susidaro uždaras ratas: per mažos išmokos gerovės 
valstybėje skatina nenorą mokėti socialinius mokesčius; kuo ma- 
tybė nebegali užtikrinti tinkamos paramos kilus socialinei rizikai. 
"Tačiau, anot Friedricho Schneiderio [Friedrich Schneider| (2007), 
paradoksalu tai, jog šešėlinė ekonomika turi ir gerąją pusę: padeda 
mažinti skurdą žemų pajamų visuomenėse. 

Palyginus santykinį skurdo lygį — 60 proc. nacionalinių ekviva- 
lentinių pajamų medianos, skirtumai tarp senųjų ES-15 ir naujųjų 
ES-10 valstybių yra labai nežymūs (žr. 7 lentelę). Nepaisant to, 
skurdas yra daugiamatis reiškinys ir negali būti matuojamas tik pa- 
gal žemą pajamų lygį. Nacionaliniu ir ES lygiu pripažįstama, jog 
siekiant deramai suvokti ES-27 valstybių gyvenimo sąlygų įvairo- 
vę, būtina atsižvelgti ne tik į skurdą ar nelygybę dėl nepakankamų 
pajamų, bet ir į kitus rodiklius (Guio, 2009). Taigi materialinio 
nepritekliaus (angl. deprivation) mastas įvairiais aspektais (eko- 
nominiai sunkumai, ilgalaikio vartojimo prekių trūkumas, pro- 
blemos dėl gyvenamojo būsto) tapo papildomu rodikliu vertinant 
ir įgyvendinant socialinės įtraukties politiką ES. Nemažai tyrimų 
(Guio, 2009; Lelkes, 2006; Matkovic, Sucur, Zrinscak, 2007) apie 
socialinę atskirtį ir nepriteklių rodo, jog, lyginant su senosiomis 
ES valstybėmis, naujųjų valstybių narių piliečiai labiau kenčia nuo 
socialinės atskirties ir rimtų sveikatos problemų. Šių šalių pilie- 
čiams būdingas žemiausias pasitenkinimo gyvenimu lygis. Be to, 
visose dešimtyje naujųjų ES valstybių subjektyvaus skurdo lygis 
viršija objektyvųjį. Taip pat pažymėtina, jog naujosiose valstybė- 
se narėse nepriteklius yra šešis kartus didesnis nei ES-15. Tačiau 
santykinio skurdo rodikliai neatskleidžia šių problemų. Panašu, jog 
dėl ES plėtros vidutinis santykinis skurdo lygis ES nepadidėjo. Ta- 
čiau Europos Komisijos pateikiama informacija apie nepriteklių 
atskleidžia šiek tiek kitokį vaizdą. Remiantis neseniai atliktu An- 
na-Catherina Guioė [Anne-Catherine Guio] (2009) tyrimu, „aki- 
vaizdu, jog naujosiose ES valstybėse egzistuoja aukščiausias nepri- 
tekliaus lygis, įskaitant ir tas šalis, kuriose santykinis skurdo rizikos 
lygis yra žemas“ (psl. 9). Aukščiausi nepritekliaus rodikliai buvo 
pastebėti ne tik Bulgarijoje, Rumunijoje, Latvijoje, Lietuvoje ir 
Lenkijoje, bet ir Estijoje, Vengrijoje. Geriausių rezultatų pasieku- 
sios naujosios ES valstybės narės Čekija, Slovakija ir Slovėnija taip 
pat priskiriamos „labiausiai nepasiturinčių valstybių“ kategorijai 
(drauge su Portugalija, Graikija, Kipru) ir susiduria su didesniais 
sunkumais dėl nepritekliaus nei dėl skurdo rizikos lygio. Septintoje 
lentelėje pateikiami naujausi „Eurostat“ duomenys apie materialinį 
nepriteklių. Ne mažiau kaip 80 proc. ES-27 gyventojų pripažįsta, 

jog septintoje lentelėje išvardyti su nepritekliumi susiję elementai 
yra būtini, norint nustatyti bendrą nepritekliaus lygį (smulkiau žr. 
Guio, 2009, 4 psl., 1 lentelę). Akivaizdu, jog pagal naujųjų valsty- 
bių narių vidurkį jos nepasiekia tokių gerų veiklos rezultatų kaip 
ES-15 ir ES-27. Naujųjų valstybių narių nepriteklius labiausiai 
susijęs su vartojimo apribojimais (negalėjimas vartoti tokių maisto 
produktų kaip mėsa ar žuvis (ar atitinkamo vegetariško maisto) 
kas antrą dieną) ir prasta būsto kokybe (prakiuręs stogas, drėgnos 
sienos, grindys, pamatai, pūvantys langų rėmai ar grindys). 37 proc. 
Bulgarijos, mažiausiai 24 proc. Slovakijos, Rumunijos ir Vengrijos, 
bent 17 proc. Lenkijos, Lietuvos ir Latvijos ir apie 10 proc. Čekijos 
Respublikos ir Slovėnijos gyventojų negali sau leisti kas antrą dieną 
įsigyti (jeigu to norėtų) tokių maisto produktų kaip mėsa ar žuvis. 
Netgi tokia geriausių rezultatų sprendžiant ekonominius sunku- 
mus pasiekusi šalis kaip Estija, kur tik 7,5 proc. gyventojų teigė, jog; 
negali sau leisti kas antrą dieną įsigyti (jeigu to norėtų) mėsos ar 
žuvies, atsilieka nuo ES-15 vidurkio (5,7 proc.). Gyventojų, teigu- 
sių, jog susiduria su prasta būsto kokybe, skaičius svyruoja nuo 31 
iki 21 proc. Slovėnijoje, Latvijoje, Bulgarijoje, Rumunijoje ir Lie- 
tuvoje, nuo 20 iki 17 proc. - Estijoje ir Lenkijoje. Šie rodikliai yra 
kur kas aukštesni nei ES-15 vidurkis (15 proc.), išskyrus Slovakiją 
(6,6 proc.), Vengriją (14,5 proc.) ir Čekiją (14,5 proc.).?? Vis dėlto 
palyginus su ES-15 vidurkiu (8,3 proc.), naujosiose valstybėse na- 
rėse yra daugiau namų ūkių, kurie labai sunkiai verčiasi - sunkiai 
pragyvena iš disponuojamų namų ūkio pajamų — (16,3 proc.). Ši 
problema ypač ryški Bulgarijoje (28 proc.), Vengrijoje (24 proc.) 
ir Rumunijoje (19 proc.), o taip pat Latvijoje (17 proc.), Lietuvoje 
ir Slovakijoje (11 proc.). Čekijos, Estijos ir Slovėnijos rodikliai yra 
šiek tiek geresni nei ES-15 vidurkis (8.3 proc.). Žvelgdami į kitus 
7 lentelėje nurodytus punktus matome, jog nedaugeliui naujųjų 
valstybių narių pavyksta pasiekti ES-15 vidurkį pagal kai kuriuos 
nepritekliaus rodiklius. Tačiau tai nereiškia, jog jos jau nepriskiria- 
mos „labiausiai nepasiturinčių valstybių“ kategorijai pagal bendrą 


* Nepaisant to, reikėtų turėti omenyje, jog kai kurios senosios ES-15 valstybės 
taip pat yra nepasiturinčios. Pavyzdžiui, 37 proc. portugalų teigė, jog jų gyve- 
nimo sąlygos prastos (Guio, 2005, 2009). 

nepritekliaus lygį. Neseniai atliktas išsamus tyrimas (Matkovic et 
al, 2007) dėl materialinio nepritekliaus, skurdo ir nelygybės nau- 
josiose valstybėse narėse parodė, jog skurdas Vidurio ir Rytų Eu- 
ropoje yra plačiai paplitęs ir gali smarkiai apriboti žmogaus raidą. 

Taigi toliau apžvelgsime, kokių nuomonių esama apie poko- 
munistinės gerovės valstybės modelio atsiradimą Vidurio ir Rytų 
Europoje ir kaip tai lemia egzistuojančių socialinių problemų lygį 
šiose visuomenėse. 


3.3. Naujas gerovės valstybės režimo tipas Vidurio ir 
Rytų Europoje? 


Apžvelgus naujausią ir ankstesnę literatūrą, kurioje kalbama 
apie socialinės politikos raidą Vidurio ir Rytų Europos valstybėse, 
galima išskirti keturis savitus požiūrius. Pirmoji tyrėjų grupė teigia, 
jog bendras Rytų Europos/pokomunistinis modelis neegzistuoja ir 
šios valstybės plėtojosi vieno iš G. Esping- Anderseno gerovės re- 
žimų kryptimi (Esping-Andersen, 1996; Ferge, 1992, 1997, 2001; 
Standing, 1996). Pagal šį požiūrį, gerovės valstybė Vidurio ir Rytų 
Europos regione vystėsi liberalaus gerovės valstybės režimo kryp- 
timi, o šiuo metu svyruoja tarp konservatyvaus-korporatyvinio ir 
liberalus modelio. Tačiau po 20 metų pasirodė, jog buvusių komu- 
nistinių valstybių raida ir pokyčiai yra daug sudėtingesni nei ma- 
nyta. Neseniai atlikti tyrimai (Cerami, Vanhuysse, 2009; Fenger, 
2007) įrodė, jog šiuo metu (po 20 metų pereinamojo laikotarpio) 
pokomunistinės gerovės valstybės negali būti prilyginamos kuriam 
nors G. Esping-Anderseno gerovės režimo modeliui. Vis dėlto yra 
svarių įrodymų, jog liberalusis režimas Vidurio ir Rytų Europos 
valstybėse iki šiol neišsivystė (Žr. Cerami, 2006; Haggard, Kauf- 
man, 2008). 

Antroji grupė tyrėjų teigia, jog dėl institucinių skirtumų 
(Bazant, Schubert, 2009; Kangas, 1999) ir socialinės bei ekono- 
minės veiklos svyravimų (Manning, 2004) keblu Vidurio ir Rytų 
Europos valstybes priskirti prie esamų gerovės valstybių tipologijų. 
Atlikęs lyginamąjį tyrimą ir ištyręs socialinio draudimo instituci- 

jas kelių Vakarų ir pereinamojo laikotarpio valstybių, Ollis Kangas 
[Olli Kangas| (1999) padarė išvadą, jog nei Vakarų, nei pokomu- 
nistinės valstybės nesudaro vienalytės grupės. Visai neseniai atlik- 
tas tyrimas leidžia daryti labai panašias išvadas. Ursulė Bazantė ir 
Klausas Schubertas [Ursula Bazant ir Klaus Schubert] (2009) išty- 
rė 27 ES valstybes pagal 4 charakteristikas: išlaidos socialinei poli- 
tikai, dominuojanti gerovės valstybės finansavimo sistema (sociali- 
nis draudimas, valstybės biudžetas), pagrindiniai veikėjai (valstybė, 
privačios institucijos, savivaldybės, nevyriausybinės organizacijos, 
šeima) ir pagrindinis socialinės politikos tikslas (angl. guiding the- 
me, vok. leitmotif), skatinantis gerovės valstybės modelio formavi- 
mąsi. Šių keturių charakteristikų pagrindu ištirtos 27 ES šalys pa- 
rodė, jog sudaryti valstybių grupes įmanoma, tačiau sudarytos šalių 
grupės neatitinka nusistovėjusių šalių grupių gerovės valstybės re- 
žimuose. Pavyzdžiui, pasak U. Bazantės ir K. Schuberto, Lietuva 
ir Nyderlandai yra panašios pagal finansavimo sistemą, privačiojo 
sektoriaus atstovų suinteresuotumą dayvauti socialinio draudimo 
sistemoje ir „leitmotif“. Panašu, jog vykdydamos vienodą politiką 
dėl socialinių išlaidų vienam gyventojui, finansavimo ir „leitmo- 
tif“ Čekija, Ispanija ir Estija dažniausiai atsiduria vienoje valstybių 
grupėje. Tyrimas atskleidžia, jog „neįmanoma nei patvirtinti kurio 
nors literatūroje pateikto valstybių grupavimo, nei išskirti aiškių 
naujų grupių“ (Bazant, Schubert, 2009: 533). Kad ir kaip būtų, 
šie tyrėjai neatsižvelgia į socioekonomines sąlygas, kurios nulemia 
socialinę politiką ir gerovės valstybės veiklos rezultatus. Jie savo 
išvadas grindžia pabrėždami „Vakarų“ ir „Rytų“ valstybių institu- 
cinius skirtumus, kurie iki šiol vis dar gali būti labai nežymūs. Taip 
yra todėl, kad Vidurio ir Rytų Europos valstybės vykdė ir vis dar 
tebevykdo gana visapusišką socialinę politiką, t. y. socialinė politika 
iki šiol apima beveik visus gyventojus, remiamos visos rizikos gru- 
pės (Aidukaite, 2004). Jei šią politiką nagrinėsime neatsižvelgda- 
mi į socioekonominį kontekstą (išmokų dydį ir paslaugų kokybę) 
ir gerovės valstybės veiklos rezultatus, galime susidaryti klaidingą 
nuomonę, jog pagal apimtį, tikslus ir struktūrą Vidurio ir Rytų Eu- 
ropos socialinė politika yra gana aukšto lygio ir prilygsta ar net 
pralenkia Vakarų valstybes. 

Trečioji tyrėjų grupė (Bohle, 2007; Lendvai, 2008) pažymi ryš- 
kėjančius naujųjų ES valstybių narių skirtumus. Tačiau, užuot pri- 
skyrę Rytų Europos valstybes konkrečiam Esping-Andersen gero- 
vės valstybės tipui (ar bet kuriai kitai tipologijai), jie siūlo pakore- 
guoti esamas tipologijas. Kitaip nei antroji tyrėjų grupė, jie išskiria 
valstybių pogrupius remdamiesi socioekonominiais rodikliais ir 
gerovės valstybės pasiektais rezultatais. Pavyzdžiui, Dorothė Bohlė 
[Dorothee Bohle] teigia, jog; Baltijos šalis galima priskirti neoli- 
beraliam gerovės valstybės modeliui pagal tokius rodiklius kaip 
nedidelės išlaidos socialinei politikai ir žemas dekomodifikacijos 
laipsnis. Kitaip nei Baltijos šalių, Slovėnijos gerovės valstybės re- 
žimas labiau primena socaldemokratinį gerovės valstybės mode- 
l;. O Vyšegrado šalys turi ir konservatyvaus, ir liberalaus gerovės 
valstybės režimo bruožų. Atsižvelgiant į tokius makroekonominius 
gerovės valstybės rodiklius kaip išlaidos, pajamų skirtumai ir mi- 
nimalus darbo užmokestis, Noemė Lendvai [Noemi Lendvai] Es- 
tiją, Latviją ir Lietuvą priskyrė neoliberaliam modeliui. Lenkija ir 
Vengrija buvo priskirtos vidurinei grupei, o Čekija ir Slovėnija dėl 
aukščiausio socialinių išlaidų ir žemiausio skurdo lygio (lyginant su 
8 kitomis naujomis ES valstybėmis) figūravo kaip labiausiai „socia- 
liai atsakingos“ valstybės. Panašios, tačiau nuosaikesnės nuomonės 
laikosi Marius Skuodis (2009). Naudodamas hierarchinės klaste- 
rinės analizės metodą, jis vertino ES valstybių narių socialinės po- 
litikos modelius pagal 36 kintamuosius. M. Skuodis patvirtina, jog 
pokomunistinis modelis egzistuoja, tačiau jo analizė rodo, kad ga- 
lima išskirti tam tikrus naujųjų ES šalių pogrupius. Atlikta hierar- 
chinė klasterinė analizė rodo, jog Čekijos, Slovėnijos ir Vengrijos 
socialinius modelius galima priskirti Vakarų Europos žemyninių 
šalių konservatyviam-korporatyviniam gerovės režimui. Išskiria- 
mos ir trys Baltijos šalys, pasižyminčios sparčiausiai Europoje au- 
gančia ekonomika (tačiau reikia pažymėti, jog ekonomika sparčiai 
augo tik iki 2008 m.) ir mažiausiomis valstybių išlaidomis sociali- 
nei apsaugai. Nepaisant to, D. Bohlė ir N. Lendvai klasifikacija bei 
M. Skuodžio prielaidos nesuteikia tvirto teorinio pagrindo teigi- 
niui, jog sukurtos naujos gerovės valstybės tipologijos. Kur kas la- 

biau galima tvirtinti, jog šie autoriai siūlo laikinai skirstyti, grupuoti 
naująsias ES valstybės nares pagal jų socioekonominius skirtumus. 

Ketvirtoji tyrėjų grupė teigia, jog nepaisant skirtumų, Vidurio ir 
Rytų Europos valstybės turi nemažai bendrų istorinių, institucinių 
ir socioekonominių bruožų. Todėl jas galima priskirti idealiam ti- 
piniam pokomunistiniam gerovės tipui/režimui (Aidukaite, 2009a, 
b; Cerami, 2006; Cerami, Vanhuysse, 2009; Fenger, 2007; Goli- 
nowska, Hengstenberg, Žukowski, 2008). Šios nuomonės šalinin- 
kai žvelgia į naujųjų valstybių narių socialinės politikos raidą kaip į 
daugiamatį/multidimensinį reiškinį, kurį lemia įvairiausi faktoriai. 
Atsižvelgiama ne tik į gerovės valstybės veiklos rezultatus ir socio- 
ekonomines charakteristikas, bet ir į socialinės apsaugos instituci- 
nius bruožus, globalizacijos, europeizacijos poveikį, politinio elito 
nuostatas ir interesus, istorinį Vidurio ir Rytų Europos valstybių 
socialinės politikos tęstinumą. 

Ankstesniuose literatūros apžvalgos straipsniuose (žr. Aidukai- 
te, 2004, 2009b) apie socialinės politikos rezultatus Vidurio ir Rytų 
Europoje pateikta svarių argumentų, kodėl galima išskirti poko- 
munistinį ar Rytų Europos modelį, į kurį jau kreipiamas dėmesys 
atliekant lyginamuosius gerovės valstybės tyrimus. Nors pokomu- 
nistinės valstybės nevienodai sprendžia socialinės politikos srities 
problemas, jos turi daug panašumų. Pokomunistiniam gerovės 
valstybės režimui galima priskirti tokius bruožus: socialinio drau- 
dimo dominavimas socialinės apsaugos sistemoje, didelė apimtis, 
tačiau gana žemas išmokų lygis ir socialinės apsaugos ryšys su so- 
vietine/komunistine patirtimi. Sis modelis negali būti priskiriamas 
nė vienam modeliui, kuriuo siekiama išanalizuoti kapitalistines 
demokratines valstybes (daugiau informacijos apie gerovės valsty- 
bės modelius žr. Arts, Gelissen, 2002, taip pat šios knygos pirmos 
dalies pirmame skyriuje). Daugybė autorių vis labiau palaiko to- 
kią nuomonę. A. J. M. Fengeris [H. J. M. Fenger| (2007) ištyrė, 
kiek pokomunistinės Vidurio ir Rytų Europos valstybės atitinka 
G. Esping-Anderseno tipologiją. H. J. M. Fengeris sutinka, jog Vi- 
durio ir Rytų Europos valstybės skiriasi socialinės politikos rezul- 
tatais ir socioekonomine raida. Tačiau šie skirtumai ne tokie žymūs 
kaip pokomunistinių ir Vakarų gerovės valstybių. Esama daugiau 

skirtumų tarp pokomunistinių valstybių grupės ir Vakarų gerovės 
valstybių grupės nei tarp valstybių, priklausančių kuriai nors iš šių 
grupių (Fenger, 2007: 26). A. J. M. Fengeris prieina prie išvados, 
jog pokomunistinės valstybės negali būti priskiriamos kuriam nors 
G. Esping-Anderseno gerovės režimui. Panašios nuomonės laiko- 
si A. Ceramis ir P. Vanhuysse'as (2009), teigdami, jog ryškėjantis 
pokomunistinės gerovės modelis neatitinka G. Esping-Anderseno 
trijų gerovės valstybės modelių ar kitų panašių tipologijų. Tai lemia 
ne tik ankstesnė socialinė politikos struktūra (angl. path-depen- 
dence) Vidurio ir Rytų Europos šalių, bet ir atsirandantys nauji 
socialinės apsaugos struktūros dariniai (angl. path-departure), ku- 
riuos propaguoja tokios tarptautinės institucijos kaip TVF ir Pa- 
saulio bankas. 

Neseniai Stanislava Golinowska, Peteris Hengstenbergas ir 
Maciejus Žukowskis (2008), nuodugniai ištyrę kai kurias naująsias 
(Estija, Čekija, Lenkija) ir senąsias (Danija, Vokietija, Prancūzija ir 
Jungtinė Karalystė) ES valstybes nares, padarė panašias išvadas. Jie 
teigia, jog Vidurio ir Rytų Europoje esančiose naujosiose ES valsty- 
bėse narėse formuojasi unikalus modelis, kurį galima pavadinti po- 
komunistiniu arba Rytų Europos gerovės valstybių modeliu. Išties, 
esama svarių šią tezę patvirtinančių argumentų. Panašumai tarp 
Vidurio ir Rytų Europos valstybių yra daugiau institucinio pobū- 
džio. Jie kyla iš panašios patirties ir iššūkių, su kuriais susiduriama 
pereinant prie demokratijos ir rinkos ekonomikos. S. Golinowska, 
P. Hengstenbergas ir M. Žukowskis (2008: 29) išvardija išskirti- 
nius naujųjų valstybių narių bruožus, kurie yra institucinio ir socio- 
ekonominio pobūdžio: grįžimas prie Bismarko socialinės apsaugos 
sistemos; didelė socialinės apsaugos sistemos aprėptis (apima daug 
gyventojų); drastiškos socialinės apsaugos reformos per trumpą 
laiko tarpsnį; didelė išorinių ekspertų ir organizacijų įtaka; didesni 
sunkumai susiję su nedarbu ir darbo jėgos emigracija; aukštesni nei 
senųjų ES valstybių jaunosios kartos siekiai gauti gerą išsilavinimą; 
spartesnė (palyginti su senosiomis ES valstybėmis) demografinė 
transformacija; nevyriausybinių organizacijų silpnumas; aukštas ko- 
rupcijos lygis; auganti nelygybė bei problemų, susijusių su neprite- 
kliumi ir socialine atskirtimi, didėjimas; silpna pilietinė visuomenė. 

Be to, vis daugiau tyrėjų (Vanhuysse, 2009; Woolfson, 2008, 2010) 
pabrėžia, jog šiose visuomenėse egzistuoja silpnas darbdavių ir dar- 
buotojų socialinis dialogas (menkai išvystytos profesinės sąjungos 
ir žemas atstovavimo darbuotojams lygis) bei užslėptos problemos, 
susijusios su etnine ir rasine diskriminacija. 

Aukščiau išvardyti ir aptarti bruožai vyrauja daugelyje naujųjų 
ES valstybių narių. Jie susiformavo esant komunistinei santvarkai 
ir dėl panašių iššūkių, su kuriais susiduriama pereinant iš planinės į 
rinkos ekonomiką. Pokomunistinė valstybė sprendžia ne tik vidaus 
problemas (kylančias pertvarkant ekonomiką ir politinę sistemą). Ji 
taip pat susiduria su kultūrinės ir politinės globalizacijos pasekmė- 


mis, ekonomikos reintegracijos į pasaulio rinkas iššūkiais. 


3.4. Išvados 


Šiame skyriuje, naudojant lyginamąjį metodą, siekta prisidėti 
prie besitęsiančių diskusijų apie gerovės valstybės raidą Vidurio ir 
Rytų Europoje. Buvo analizuojami du esminiai susiję klausimai: ar 
pagal socialines problemas naujosios ĖS valstybės yra labiau pa- 
našios tarpusavyje, ar labiau panašios į likusias ES valstybes? Ar 
jos pasižymi pakankamu socioekonominių ir institucinių bruožų 
kiekiu, jog būtų priskirtos išskirtiniam/tik joms būdingam po- 
komunistinės gerovės režimui, kuris skiriasi nuo bet kurios kitos, 
gerai žinomos gerovės valstybės tipologijos? Siekiant atsakyti į 
šiuos klausimus buvo atlikta dešimties naujųjų ES valstybių narių 
pagrindinių socioekonominių rodiklių analizė, taip pat apžvelgtos 
dabartinės ir ankstesnes diskusijos apie pokomunistinio arba Rytų 
Europos gerovės valstybės modelio atsiradimą. 

Pagrindinių socioekonominių rodiklių (išlaidos, skirtos sociali- 
nei apsaugai, BVP dalis vienam gyventojui, minimalus darbo už- 
mokestis, Džinio [Gini] koeficientas, šešėlinės ekonomikos mas- 
tas, santykinio ir absoliutaus skurdo lygis bei materialinio neprite- 
kliaus rodikliai) apžvalga rodo, jog senųjų ir naujųjų ES valstybių 
skirtumai tebėra akivaizdūs; net geriausius rezultatus pasiekusios 
Vidurio ir Rytų Europos valstybės turi labai pasistengti, kad pasi- 
vytų ES-15 vidurkį. Nežiūrint į nežymius svyravimus, naujųjų ES 

valstybių rodikliai pagal minimalų darbo užmokestį, BVP dalį vie- 
nam gyventojui ir socialinės apsaugos išlaidas, palyginus su ES-15, 
yra žemesni. Lyginant su ES-15 ar ES-27, vidutinis materialinio 
nepritekliaus bei šešėlinės ekonomikos lygis yra aukštesnis. Tačiau 
kalbant apie santykinį skurdo lygį (skurdo rizikos lygis po socia- 
linių išmokų) ar Džinio koeficientą, kai kurios „išsišokėlės“ Rytų 
Europos valstybės, ypač Čekija, taip pat Slovėnija, Slovakija ir 
Vengrija, pasiekė tokių pat ar net geresnių rezultatų kaip senosios 
kapitalistinės demokratinės valstybės. Tačiau Latvija, Lietuva, Es- 
tija, Rumunija, Bulgarija ir Lenkija yra labai panašios pagal socia- 
linius rodiklius ir pasiektus rezultatus. Ši valstybių grupė niekada 
neviršija ES-15 ar ES-27 vidurkio. Taigi, viena vertus, galima teig- 
ti, jog dešimt naujųjų ES valstybių narių yra labiau panašios vie- 
na į kitą nei į likusias ES valstybes (ES-15 vidurkiu). Kita vertus, 
aukščiausius ir žemiausius rezultatus pasiekusių naujųjų valstybių 
narių socioekonominiai skirtumai tebeegzistuoja ir juos pašalinti 
nebus lengva. 

Nepaisant to, nagrinėjant literatūros apžvalgas apie gerovės 
valstybės raidą Vidurio ir Rytų Europos regione, paaiškėjo svar- 
būs instituciniai bruožai, padedantys įvardyti išsiskiriantį/vieningą 
pokomunistinės gerovės valstybės režimą. Svarbiausi iš jų: socia- 
linis draudimas yra pagrindinė socialinės apsaugos sistemos dalis 
(sugrįžimas prie Bismarko socialinės apsaugos sistemos); didelė 
aprėptis; palyginti žemos socialinės apsaugos išmokos; ryškėjantys 
socialinės politikos liberalizavimo požymiai, kurių nebuvo komu- 
nistiniu laikotarpiu, ir sovietinio/komunistinio gerovės valstybės 
režimo patirtis, bylojanti apie vis dar giliai glūdinčius solidarumo ir 
universalizmo požymius. Janosas Kornai'jus [ Janos Kornai] (1992: 
16) teigia, jog „Rytų Europos gyventojus erzina valstybės kišimasis 
į jų asmeninį gyvenimą, tačiau, nepaisant to, dauguma jų vis tiek 
nori rūpestingos, paternalistinės valstybės“. 

Šiame skyriuje teigiama, jog pokomunistinė gerovės valstybė 
turėtų būti suvokiama ne tik pagal jos pasiektus rezultatus, bet ir 
istorinį paveldą, formavimosi principus, taip pat pagal išorinius ir 
vidinius iššūkius, su kuriais susiduriama šiomis dienomis. 

II dalis 


Gerovės valstybės raida Lietuvoje: 
praeitis ir dabartis 


1. NEPRIKLAUSOMOS LIETUVOS VALSTYBĖS 
SOCIALINES APSAUGOS BRUOZAI 1918-1940 
METAIS 


Šioje darbo dalyje analizuojama tarpukario Lietuvos socialinės ab- 
saugos sistemos raida, apimanti laikotarpį nuo valstybės nepriklauso- 
mybės atkūrimo 1918 m. iki praradimo 1940 metais. Skyriuje siekia- 
ma išryškinti tarpukario periodo socialinės absaugos raidos ypatumus, 
esminius bruožus ir pagrindinius veiksnius, turėjusius įtakos socialinės 
apsaugos struktūros formavimui, apibrėžtos tarpukario draudimo rū 
šys, aprašyta privačių labdaros organizacijų veikla. Analizė yra su- 
skirstyta į penkias dalis: pirmoje dalyje aptariamas pokario meto soci- 
alinių problemų mastas bei būtinybė kurti modernią socialinę apsaugos 
sistemą, antroje dalyje apžvelgiamos pagrindinės vyriausybinės insti- 
žucijos, vykdžiusios socialinę apsaugą, trečioje dalyje supažindinama su 
tarpukario socialinio draudimo rūšimis (ligos draudimu, nelaimingų 
atsitikimų darbe draudimu, karių, valstybės tarnautojų ir žymių vei- 
kėjų pensijų draudimu), ketvirtoje dalyje aprašomas tarpukario laiko- 
tarpio darbo santykių reguliavimas ir benktoje dalyje aptariama socia- 
linės globos sistema ir nevyriausybinių labdaringų organizacijų veikla 
ir vieta socialinės apsaugos sistemoje. 


1.1. Įvadas 


Baigiantis Pirmajam pasauliniam karui, Lietuvoje atgijo ne- 
priklausomos valstybės idėjos. Subrendęs valstybingumo projektas 
buvo įgyvendintas 1918 m. vasario 16 dieną. Valstybės atkūrimo 
akte buvo paskelbti demokratiniai naujai užgimstančios valsty- 
bės principai. 1919 m. balandžio 4 d. Laikinosios Konstitucijos 
straipsniai garantavo visų piliečių lygybę prieš įstatymus nepaisant 
jų lyties, kilmės, tikėjimo, tautybės, užtikrino tikėjimo ir sąžinės 
laisvės. 1920 m. gegužės 15 d. Steigiamasis Seimas paskelbė Lie- 
tuvą demokratine respublika, 1921 m. rugsėjo 22 d. Lietuva buvo 

priimta į Tautų Sąjungą, 1923 metais prie valstybės teritorijos buvo 
prijungtas Klaipėdos kraštas. 

Atkūrus nepriklausomybę, socialiniai klausimai reikalavo iš- 
skirtinio dėmesio ir buvo paskelbti prioritetiniais, nes valstybė 
buvo itin nuskurdusi, kas buvo būdinga visiems karo nualintiems 
kraštams. Socialinės apsaugos sistema pradėta nuosekliai kurti jau 
1919 metais. Iki tol Lietuvos valstybėje galiojo carinės Rusijos so- 
cialinio draudimo ir aprūpinimo sistemos įstatymai, tačiau buvo 
pripažįstama, kad socialinė apsauga atkurtoje Lietuvos valstybėje 
yra atsilikusi nuo demokratinių Vakarų šalių socialinės apsaugos 
sistemų ir dėl to nedelsiant turi būti pradėta modernizuoti. Re- 
miantis Vakarų šalių patirtimi, Vyriausybė inicijavo valstybinės so- 
cialinės politikos infrastruktūros kūrimą. Naujai sukurtą Lietuvos 
socialinės apsaugos sistemą sudarė socialinis draudimas ir sociali- 
nė globa. Aktyvi valstybės veikla apsiribojo daugiausia socialinio 
draudimo sritimi, socialinės globos sistemoje dominavo privačios 
labdaringos organizacijos. 

Siekiant spartinti šalies modernizaciją, nuo pat nepriklausomy- 
bės atkūrimo 1919 m. vykdyta žemės ūkio reforma. Struktūriniai 
pokyčiai žemės ūkyje buvo priskirti prie prioritetinių uždavinių, 
kuriuos įgyvendinus, turėjo sumažėti ekonominis ir socialinis 
jaunos valstybės atsilikimas nuo demokratinių Vakarų valstybių. 
Reformuojant, norėta galutinai panaikinti baudžiavos liekanas, su- 
mažinti dvarininkijos įtaką, paspartinti smulkaus ir vidutinio ūkio 
plėtrą ir įtvirtinti kapitalistinius rinkos santykius, aprūpinti žeme 
bežemius valstiečius. Tačiau 1922 m. priimtas žemės reformos 
įstatymas nesugebėjo tinkamai sureguliuoti žemės ūkio politikos 
ir buvo taisomas daugiau kartų negu kiti įstatymai, pradedant nuo 
priėmimo iki nepriklausomybės praradimo. Problemos, susijusios 
su neišplėtota pramone bei žemės ūkiu, skaudžiausiai atsiliepė di- 
džiosios ekonominės krizės metais. 1935 m. rugpjūčio-rugsėjo Su- 
valkijos ūkininkų streikas atspindėjo Suvalkijos (Užnemunės) bei 
Dzūkijos valstiečių nepasitenkinimą vykdoma žemės ūkio refor- 
mos politika, jis galėtų būti traktuojamas ne tik kaip ekonominės 

pasaulio krizės, bet ir kaip valstybės valdžios nesugebėjimo užti- 
krinti optimalią šalies ūkio raidą padarinys. Kita vertus, tarpukario 
metu visgi vyko santykinė Lietuvos industrializacija: palyginti su 
prieškario laikotarpiu, pramonė išaugo keturis kartus. 

Tarpukariu nebuvo išvengta didelių politinių įtampų bei kovų. 
Kovos už nepriklausomybę nepasibaigė, kai Vokietijos kariuome- 
nė pasitraukė iš Lietuvos teritorijos. Lietuvai teko toliau kovoti su 
bermontininkais, bolševikais, generolo Liucjano Želigovskio ka- 
riuomene. Lietuvai pralaimėjus kovą už Vilniaus kraštą, jis atiteko 
Lenkijai ir priklausė jai 20 metų. Nuo pat valstybės įkūrimo neri- 
mo vidinės politinių partijų kovos. Partinis susiskaldymas tęsėsi, 
kol 1926 m. gruodžio 17 d. įvyko politinis perversmas. Iš karto po 
perversmo Tauragėje organizuotą socialdemokratų, liaudininkų ir 
eserų sukilimą numalšino kariuomenė. 1938 m. nauja Konstitucija 
galutinai įtvirtinto autoritarinį režimą. 


1.2. Socialinės problemos pokario Lietuvoje 


Pirmajam Pasauliniam karui artėjant prie pabaigos, 1918 m. 
vasario 16 d. Lietuva atgavo savo valstybingumą ir pradėjo naują 
gyvenimą kaip nepriklausoma ir savarankiška valstybė. Nepriklau- 
somo gyvenimo pradžioje jaunai valstybei iš karto teko susidurti 
ne tik su sunkiais politiniais ir ekonominiais uždaviniais, kuriuos 
buvo būtina spręsti nedelsiant, kad kraštas atgytų. Socialinė sritis 
taip pat reikalavo išskirtinio valdžios dėmesio. 

Remiantis istoriniais duomenimis ir amžininkų prisiminimais 
apie to meto įvykius Lietuvoje, į akis krenta socialinių problemų 
mastas. Visų pirma, kraštas buvo smarkiai nuniokotas ketverių 
metų karo: sugriauti ir apiplėšti miestai, daugybė žmonių neteko 
namų ir kito turto, atsirado daug našlių, našlaičių, neįgaliųjų ir vie- 
nišų žmonių. Dėl priverstinių vokiečių valdžios karo mokesčių ir 
turto konfiskavimų žemės ūkis buvo beveik sunaikintas. Tai virto 
viena didžiausių ir skausmingiausių pokario meto tragedijų. Šalies 
pramonė neveikė, dalis įmonių buvo perkeltos į Rusiją. Sugriuvus 


šalies ūkiui, krašte įsivyravo išskirtinė to meto problema — visoje 
Lietuvoje, ypač miestuose, trūko maisto produktų: „Visu savo plėš- 
riu šeimininkavimu okupacinė karo valdžia privedė šalį kone prie 
bado. <...> šalyje buvo jaučiama didelė maisto stoka...“ (Akelaitis, 
1990: 348); „Dėl karo ir trejus metus užsitęsusios vokiečių oku- 
pacijos Lietuvoje atsirado tūkstančiai badmiriaujančių varguolių. 
Miestuose ir miesteliuose slankiojo būriai alkanų vaikų.“ (Skipitis, 
1961: 248). Dėl bado, skurdo, prastų higieninių sąlygų daugeliui 
žmonių smarkiai blogėjo sveikata, dalis jų, negavę medicininės pa- 
galbos, mirdavo epidemijų metų: „Buvo didelis maisto trūkumas. 
Nuo blogo maitinimosi gyventojai pasidarė neatsparūs epidemi- 
joms. O žmonių skurdas labai sunkino sanitarinių nuostatų palai- 
kymą. Dėmėtoji ir vidurių šiltinė, gripas ir kitos epideminės ligos 
skynė mūsų žmones dideliais kiekiais. Atsimenu, kad 1918 metų 
rudenį buvo parapijų, kur kasdien laidodavo po dešimtį ir daugiau 
numirėlių...“ (Skipitis, 1961: 232). 

Antras didelis pokario iššūkis buvo karo belaisvių, pabėgė- 
lių ir tremtinių grįžimas ir grąžinimas į Lietuvą. Dalis pabėgėlių 
apsistojo Vilniaus krašte, kiti pasitraukė dar toliau: „Vieni vargo 
ir badmiriavo Lietuvoje, o kiti keli šimtai tūkstančių karo fronto, 
ar rusų valdžios verčiami, buvo pasitraukę į Rusiją, kur jų didžio- 
ji dauguma irgi gavo patirti didelio vargo.“ (Skipitis, 1961: 256). 
Apytikriai iš okupuotos Lietuvos buvo evakuota — savo noru arba 
prievarta — apie 300 tūkst. žmonių. Pasibaigus okupacijai, visiems į 
Lietuvą grįžtantiems žmonėms reikėjo įvairios pagalbos: pirmiau- 
sia, apgyvendinimo ir maitinimo, paskui — medicininės ir higieni- 
nės priežiūros, aprūpinimo drabužiais ir kitais buitiniais daiktais. 

Neteisinga manyti, kad dėl visų socialinių negerovių reikia kal- 
tinti tik karą ir okupaciją. Vargingai gyvenančių žmonių Lietuvoje 
netrūko ir iki karo. Viena opiausių problemų XIX-XX a. buvo el- 
getavimas, kurį skatino kraštutinis skurdas, o jis, savo ruožtu, kil- 
davo dėl ūkio krizių, badmečių, nederliaus (pgl. Pivorienė, Mika- 
lauskaitė, 2005). Karas tik pagilino įsisenėjusias socialines žaizdas, 
pavyzdžiui, skurdą, užkrečiamų ligų epidemijas, taip pat prostitu- 

ciją, girtuokliavimą ir smarkiai išaugusį nusikalstamumo lygį kaip 
savotišką moralinį nuvargusios tautos nuopuolį, ir padarė jas labiau 
matomas (Adomavičiūtė et al, 2008). Taigi dar viena socialinė pro- 
blema, nulemta ne tik karo, bet ir ankstesnės visuomeninės santvar- 
kos padarinių, buvo didelis skaičius skurdžiai gyvenančių žmonių: 
neįgaliųjų, sunkiai sergančių ir dėl to negalinčių pasirūpinti savimi 
asmenų, vaikų našlaičių, vienišų senelių, vienišų motinų su vaikais, 
kitų bet kokį vargą patyrusių ir skurde gyvenančių žmonių. Todėl 
skurstančiųjų, neįgaliųjų ir našlaičių globa visada buvo išskirtinis 
uždavinys šalia kitų ekonominių, politinių ir socialinių rūpesčių. 
Karo padariniai tebuvo tik vienas veiksnių, lėmusių socialines 
problemas. Kitas veiksnys, daręs įtaką pokario Lietuvos socialinei 
sferai — sparčiai besivystantys kapitalistiniai santykiai (pgl. Pivo- 
rienė, Mikalauskaitė, 2005). Pastarieji gali būti interpretuojami 
pakankamai siaurai — kaip Lietuvos pramonėje užimtų samdomų 
darbininkų darbo turinio ir kiekio, gaunamo atlyginimo, santykių 
su darbdaviu ir socialinio draudimo klausimai (Tamošaitis, 1990). 
Kai kurių to meto apžvalgininkų nuomone, Lietuvoje pramonės 
darbininkų padėtis nėra toks aktualus klausimas, kaip išsivys- 
čiusiose pramoninėse Vakarų Europos šalyse, kadangi Lietuvoje 
pramonės įmonių labai nedaug, dauguma gyventojų dirbo žemės 
ūkyje — „mūsų kraštas yra perdėm žemės ūkio kraštas“ (Tamošai- 
tis, 1990: 15). Ūkininkų-valstiečių socialinis draudimas turėjo būti 
aktualesnis, tačiau nepaisant šio fakto, žemės ūkio darbininkų labui 
tarpukario metu padaryta kur kas mažiau negu pramonės darbi- 
ninkų. Tokį neatitikimą bandoma aiškinti didele politine suirute ir 
politinių partijų tarpusavio konkurencija, besikeičiančių vyriausy- 
bių negebėjimu tvarkingai ir nuosekliai įgyvendinti visų reikiamų 
sprendimų; taip pat keliama prielaida, kad Lietuvos pramonės dar- 
bininkų kova už savo teises iš dalies privertė Lietuvos valdžią „da- 
ryti nuolaidas“ darbininkams ir pradėti bent minimalias reformas 
socialinio draudimo srityje dėl gresiančių socialinių-politinių ne- 
ramumų (Tamošaitis, 1990: 15). Iš kitos pusės, teisinga ir tai, kad 

pramonės darbininkų padėtis iš tikrųjų buvo sunki dėl menkai re- 
guliuojamų darbo santykių ir tai lėmė, kad darbininkų teisės buvo 
nepaisomos: „... darbininkų padėtis tikrai buvo apverktina. Toli 
gražu ne vienur jie buvo išnaudojami, skriaudžiami.“ (Tamošaitis, 
1990; 20). Galima teigti, kad, nesant tinkamos socialinės apsaugos 
sistemos, pramonės darbininkai patekdavo į lengvai pažeidžiamų 
gyventojų grupę, kuriems grėsė skurdas bet kokiu nedarbingumo 
atveju: senatvės, ligos ir motinystės arba dėl nelaimingų atsitikimų 
darbe. Tas pats galiojo ir žemės ūkio darbininkams, nes jie apskritai 
neturėjo jokios socialinės apsaugos. 

Trumpa socialinių problemų apžvalga rodo, kad atkurtoje vals- 
tybėje socialinės apsaugos ir globos klausimai buvo ypač aktualūs, 
reikalaujantys neatidėliotinų reformų. Valstybiniu lygiu socialinės 
apsaugos darbas buvo pradėtas nedelsiant. Jau nuo pirmųjų nepri- 
klausomybės metų pradėjo kurtis įvairios valstybinės institucijos, 
atsakingos už socialinės apsaugos įgyvendinimą. Šios institucijos 
turėjo du tikslus. Pirma, reikėjo spręsti karo nuostolių padarytas 
bėdas ir suteikti neatidėliotiną socialinę paramą patiems pažei- 
džiamiausiems visuomenės nariams. Antra, reikėjo kurti modernią 
socialinio draudimo sistemą. Šis tikslas parodo, kad buvo suvokta, 
jog be skurstančiųjų globos reikia užtikrinti ir socialinį bei ekono- 
minį saugumą. 

Modernios socialinio draudimo sistemos principas reiškė, kad 
pagalba, teikiama pažeidžiamiems visuomenės piliečiams, negali 
būti fragmentiška, atsitiktinė, priklausanti nuo privačios labdaros 
malonės. Minimali piliečių gerovė jau nebuvo vien tik labdaringų 
organizacijų ir pavienių filantropų veikla. Nauja idėja, sukėlusi po- 
kyčius ne tik socialiniu, bet ir politiniu bei ekonominiu lygmeniu, 
skelbė, kad socialinė pagalba šalies piliečiams yra valstybės uždavi- 
nys. Norint užtikrinti pakankamą socialinę apsaugą, šio uždavinio 
turėjo imtis valstybinės institucijos, o privati filantropinė veikla ga- 
lėjo tik papildyti valstybinę (Barkauskaitė, 1998). Toks išskirtinis 
vaidmuo valstybei suteiktas ne tik pripažinus socialines problemas. 

Vos pradėjus kurti jauną valstybę tapo aišku, kad tinkamai rūpintis 
socialine apsauga ir globa, t. y. leisti šią sritį reglamentuojančius 
socialinio draudimo ir globos įstatymus, prižiūrėti jų įgyvendini- 
mą, išmokėti nustatytais atvejais pensijas ir pašalpas, kurti globos 
įstaigas galima tik valstybiniu lygmeniu. Todėl į naują Konstitu- 
ciją, paskelbtą 1922 m., buvo įtraukti pagrindiniai socialinės ap- 
saugos principai bei parodytas valstybės rūpestis socialiniu piliečių 
saugumu: „Valstybė saugoja atskirais įstatymais darbininką ligoje, 
senatvėje, nelaimingais atsitikimais ir darbo trūkstant. <...> Tam 
tikrais įstatymais saugojama ir palaikoma šeimos sveikata ir so- 
cialinė gerovė. Motinystė yra ypatingoje Valstybės globoje.“ (LR 
Konstitucija, 1922). Valstybė, kuri rūpinasi savo piliečių socialine 
apsauga, užtikrina jų gerovę bei gelbsti sunkumų metu, buvo su- 
vokiama kaip moderni, pažangi ir išsivysčiusi. Iš tikrųjų, išplėtota 
socialinės apsaugos sistema siejama su visuomenės modernizacija 
ir demokratizacija. Socialinės apsaugos sistemos plėtros lygis taip 
pat gali būti siejamas su atitinkama visuomenės raidos pakopa, 
kai teisė į apsaugą traktuojama kaip esminių politinių ir socialinių 
žmogaus teisių pripažinimas bei plėtra (Lazutka, 2007). 


Besikurianti socialinės apsaugos sistema tarpukario Lietuvoje 
buvo unikali — kaip ir bet kurios kitos šalies — dėl tam tikrų svarbių 
aplinkybių, kurios lėmė jos individualius bruožus: 

1. Tarpukario Lietuva buvo žemės ūkio šalis su negausia 
pramonės darbininku klase. Ekonomikoje vyravo smulkios 
amatininkiškos dirbtuvės, o pramonės darbininkų skaičius 
buvo labai negausus, palyginti su žemės ūkio darbininkų 
skaičiumi. 

2. Darbo apsaugos įstatymai ir socialinio draudimo sistema 
buvo paveldėti iš carinės Rusijos. Pokario Lietuvoje jie 
buvo laikomi nebetinkami, dėl to reikėjo rimtų reformų. 
Tačiau kol nebuvo priimti ir pradėti įgyvendinti nauji darbo 
apsaugos ir socialinio draudimo įstatymai, palikti galioti 
seni įstatymai (LR laikinoji Konstitucija, 1919). 

3. Socialinės apsaugos reformos principai ir tikslas buvo 
orientuoti į Vakarų Europos šalių, daugiausia į Vokietijos 
ir JAV praktiką. Iš ten buvo perimami ir netgi kopijuojami 
svarbiausi socialinio draudimo principai, įmokų ir išmokų 
administravimo tvarka, socialinio draudimo įstaigų 
valdymo organų sudėtis, atskaitomybė, veiklos aprašymai ir 
standartizacija. 

4. Labdaringa filantropinė veikla, privati iniciatyva Lietuvoje 
buvo ypač puoselėjamos ir vystomos. Tad labdaringa 
veikla užėmė svarbią vietą socialinės apsaugos srityje šalia 
valstybinio socialinio draudimo ir paramos. Valstybė nuolat 
skatino privačią labdaringą veiklą skirdama jai finansavimą. 

5. Tradiciškai, šeimai buvo suteikiamas pagrindinis vaidmuo 
aprūpinant savo narius. Šeima ir giminės buvo svarbiausias 
šaltinis aprūpinant senatvėje arba sergant. Tarpukario 
Lietuvos valstybė palaikė ir skatino tradicinius aprūpinimo 
būdus, tai iš dalies gali paaiškinti negausų socialinio 
draudimo rūšių pasirinkimą ir delsimą jas įvesti. 


Orientuota į Vakarų šalis ir palaikoma privačios labdaros so- 
cialinė apsauga Lietuvoje buvo suprantama kaip valstybės globa 
tų gyventojų, kurie „dėl savo socialinės būklės negali save pilnai 
aprūpinti ir sudaryti tinkamas sau gyvenimo sąlygas greta kitų šiuo 
atveju pajėgių gyventojų sluoksnių.“ (Akelaitis, 1990: 339). Tokia 
socialinės apsaugos sistema nepriklausomoje Lietuvoje buvo su- 
daryta iš dviejų dalių — socialinio draudimo ir socialinės globos. Ji 
rėmėsi klasikiniais, tradiciniais XIX a. socialinio draudimo prin- 
cipais, pagal kuriuos valstybė siekia garantuoti piliečiams, ypač 
labiausiai pažeidžiamų gyventojų grupėms, minimalias pajamas 
minimaliems poreikiams patenkinti. 

1.3. Pagrindinės valstybinės socialinės apsaugos 
institucijos 


1.3.1. Darbo ir Socialinės apsaugos departamentas 


Valstybinei socialinei apsaugai organizuoti 1918 m. gruodžio 
mėnesį buvo įsteigta Viešųjų darbų ir maitinimo ministerija, kuriai 
priklausė trys atskiri departamentai: socialinės apsaugos (kuriame 
buvo tremtinių ir belaisvių grąžinimo skyrius bei labdarybės sky- 
rius), maitinimo bei darbo. Vos po kelių mėnesių, 1919 m. pra- 
džioje, ši ministerija buvo reorganizuota į dvi atskiras ministerijas: 
Darbo ir socialinės apsaugos ministeriją (DSAM) bei Tiekimo ir 
maitinimo ministeriją (TMM). Pastaroji rūpinosi varguomenės, 
grįžtančių tremtinių ir karo belaisvių maitinimu, skirstė JAV su- 
teiktą labdarą: maistą, drabužius ir kitus daiktus. Netrukus TMM 
buvo likviduota. 1919 m. spalio 29 d. DSAM irgi buvo panaikinta, 
visos jai priklausančios įstaigos ir bylos perėjo Vidaus reikalų mi- 
nisterijos (VRM) žinion ir nuo 1919-1920 metų socialinių pro- 
blemų sprendimas pokario Lietuvoje buvo pavestas VRM (LCVA, 
f. 928, ap. 1). VRM buvo įsteigta 1918 m. lapkričio 3 d. Valstybės 
Tarybos nutarimu, jos veikla apėmė visų vidinių reikalų tvarkymą, 
visus piliečių ramybės ir saugumo reikalus — tarp jų ir socialinio 
aprūpinimo bei draudimo, kaip saugumo bei ramybės užtikrinimo, 
reikalus. Įskaitant visą veiklą, kuri tradiciškai priskiriama viešajai ir 
saugumo policijai, VRM organizavo ir kontroliavo apskričių virši- 
ninkus ir savivaldybes, kurios buvo atsakingos už didžiąją dalį soci- 
alinio aprūpinimo politikos įgyvendinimą (Savivaldybių įstatymas, 
1919), ji buvo atsakinga už sveikatos apsaugos klausimus, socialinį 
draudimą ir globą, viešųjų darbų organizavimą bei koordinavimą. 
Visus socialinės apsaugos klausimus sprendė Darbo ir Socialinės 
apsaugos departamentas prie VRM, kuris buvo padalytas į tris 
skyrius: darbo, socialinės apsaugos ir tremtinių grąžinimo. Depar- 
tamentui, kuris buvo vienas mažiausių (Skipitis, 1961: 248), prie- 
šingai nei DSAM, buvo skiriama mažiau lėšų veiklai įgyvendinti. 

Savo veiklos pradžioje Darbo ir Socialinės apsaugos depar- 
tamentas daugiausia rūpinosi pabėgėlių ir tremtinių grąžinimo į 
Lietuvą reikalais, varguomenės maitinimu, našlaičių priežiūra, ta- 
čiau pagrindinės jo funkcijos buvo socialinės veiklos inicijavimas, 
tvarkymas ir vykdymo kontrolė savivaldybėse bei apskrityse, so- 
cialinės apsaugos ir globos institucijų veiklos priežiūra, tarpinsti- 
tucinis bendradarbiavimas. Departamentui buvo pavaldūs senelių 
ir neįgaliųjų prieglaudos, kūdikių ir vaikų prieglaudos (kūdikių 
prieglaudos iš esmės buvo tos pačios ligoninės), sveikatos centrai 
(LCVA, £377, ap. 2, b. 130). Taip pat departamentas buvo paruošęs 
keletą darbo apsaugos ir socialinio draudimo įstatymų projektų. 

Vėliau, 1924 m., Darbo ir Socialinės apsaugos departamentas 
buvo panaikintas, jo vietoje palikta Vyriausioji darbo ir socialinės 
apsaugos inspektoriaus įstaiga, arba Vyriausioji darbo ir socialinės 
apsaugos inspekcija, kuri veikė pagal dar 1919 m. priimtą Darbo 
inspekcijos įstatymą (LCVA, £. 377, ap. 5, b. 112; £ 822). Vyriau- 
sioji darbo ir socialinės apsaugos inspektoriaus įstaiga rinko statis- 
tinę medžiagą apie padėtį darbo rinkoje, darbininkų streikus ir jų 
reikalavimus, darbininkų skaičių, jų atlyginimų dydį, nelaimingų 
rūpintųsi darbininkų sveikata, stengėsi įspėti ir likviduoti ginčus, 
konfliktus bei įvairius „nesusipratimus“, kylančius tarp darbdavių 
ir darbininkų (Darbo inspekcijos įstatymas, 1919). Taigi pagrin- 
dinė Inspekcijos veiklos kryptis buvo darbo santykių reguliavimas. 
Taip pat ji rūpinosi beturčių apgyvendinimu prieglaudose, prižiū- 
rėjo vaikų ir senelių prieglaudų veiklą (LCVA, £: 377, ap. 5,b. 112). 
Darbo ir Socialinės apsaugos departamentas buvo atkurtas 1937 
m., likus trejiems metams iki nepriklausomybės praradimo. Suma- 
žinus departamento statusą iki inspekcijos, nuo 1924 iki 1937 m. 
Lietuvoje nebuvo vyriausybinio organo, kuris rūpintųsi socialinės 
apsaugos reikalais, ruoštų įstatymus ir vienaip ar kitaip darytų įtaką 
socialinės apsaugos plėtrai. Naujų socialinės globos ir draudimo 
įstatymų inspekcija neinicijavo, ji atliko tik veikiančių įstatymų 

kontrolę ir priežiūrą, o tai rodo, kad jos kompetencija iš tikrųjų 
galėjo būti labai ribota (Mančinskas, 1971). 

Tokią perorganizavimų bangą galima būtų aiškinti tam me- 
tui būdingu politiniu ir ekonominiu valstybės nestabilumu, ku- 
ris negalėjo neatsiliepti valstybinių institucijų veiklai, funkcijoms 
ir finansavimui: „Pragaištingos partijų kovos nusmelkė kūrybinį 
darbą, neleido pasireikšti kilnesnėms idėjoms.“ (Tamošaitis, 1990: 
15). Rapolas Skipitis, nuo 1920 m. birželio iki 1922 m. vasario 
buvęs Lietuvos vidaus reikalų ministru, savo memuaruose užfik- 
savo, kad Darbo ir Socialinės apsaugos departamentas prie VRM 
buvo įsteigtas atėjus penktam ministrų kabinetui 1919 m. spalio 
mėnesį, o nuo pačios VRM įkūrimo pradžios 1918 m. lapkričio iki 
1920 m. liepos pasikeitė penki jos ministrai (Skipitis, 1961: 215). 
Ministrų kaita neabejotinai turėjo neigiamos įtakos ministerijos su 
visais jos departamentais darbo efektyvumui. Be to, valdžia buvo 
nepakankamai kompetentinga steigdama institucijas ir deleguo- 
dama įgaliojimus, trūko atitinkamų sričių specialistų: „Pirmieji 
valdžios aparato kūrėjai dar nepakankamai gerai numatė, kurios 
ministerijos ir kurie departamentai Lietuvai tuomet buvo būtinai 
reikalingi.“ (Skipitis, 1961: 246). Taip pat neigiamai atsiliepė ir 
tai, kad ministeriją ir jos padalinius teko organizuoti neturint tam 
pakankamai lėšų: „... Lietuva buvo ne tik maža, bet ir ypač mažų 
pajamų valstybė. Žemės ūkio kraštas su visai maža pramone ne- 
galėjo duoti valstybei žymesnių lėšų“ (Skipitis, 1961: 246). Būtent 
dėl lėšų trūkumo buvo „... susirūpinta valdžios aparatą siaurinti, 
kad valstybės išlaidas sumažinus. <...> Mažinant ministerijų skai- 
čių, Darbo ir socialinės apsaugos ministerija buvo panaikinta...“ 
(Skipitis, 1961: 247). 


1.3.2. Vyriausioji socialinio draudimo valdyba 


Jau buvo minėta, kad vienas iš socialinės apsaugos uždavinių 
buvo modernios socialinio draudimo sistemos kūrimas. Socialinis 
draudimas buvo pradėtas įgyvendinti įsteigus dar vieną vyriausybi- 


119 


nį organą, atsakingą už socialinės politikos įgyvendinimą — Vyriau- 
siąją socialinio draudimo valdybą prie VRM, tiesiogiai pavaldžią 
vidaus reikalų ministrui. Valdyba buvo įsteigta atskiru įstatymu 
1926 m. gegužės 18 dieną. Pagrindinis jos įsteigimo tikslas — at- 
likti paruošiamuosius organizacinius darbus, pasirengti pirmajai 
nepriklausomos Lietuvos socialinio draudimo rūšiai — pramonės 
darbininkų aprūpinimo sergant draudimui (Akelaitis, 1990). Ligos 
draudimas, savo ruožtu, buvo pradėtas įgyvendinti priėmus Ligo- 
nių kasų įstatymą. Platesne prasme, Valdyba apėmė visų socialinio 
draudimo reikalų tvarkymą: ne tik atliko paruošiamuosius darbus, 
pati steigė ligonių kasas, tvirtino jų sąmatas, aiškino Ligonių kasų 
įstatymą. Kita jos veiklos dalis apėmė tradicinę socialinę globą, naš- 
laičių ir senelių prieglaudų steigimą bei priežiūrą. Priimtu įstatymu 
buvo nustatyta valdybos sudėtis. Į ją įėjo du vidaus reikalų ministro 
skirti atstovai, vienas jų buvo skiriamas valdybos pirmininku, du 
socialinio draudimo kasų narių atstovai ir vienas darbdavių, daly- 
vaujančių socialinio draudimo kasų veikloje, atstovas. Kadangi tuo 
metu dar nebuvo įsteigta nė pusė numatytų ligonių kasų ir nebu- 
vo žmonių, kurie galėtų eiti įstatyme išvardytas pareigas, laikinai 
valdyboje dirbo du darbininkų ir vienas darbdavių organizacijos 
atstovai. Įstatymas apibrėžė, jog valdybos nariai turi būti renkami 
trejiems metams. Jeigu po minėto laikotarpio valdyba neperrenka- 
ma, pareigas lieka eiti tie patys žmonės. Į savo posėdžius valdyba 
galėjo kviesti kitus specialistus. 

Vyriausiosios socialinio draudimo valdybos teisės buvo gana 
plačios. Steigdama ligonių kasas, ji pati tvirtino jų tarybų rinkimus 
ir valdybų sudėtį, kontroliavo ir tvirtino visus ligonių kasų priimtus 
nutarimus. Jos nutarimai turėjo lemiamą įtaką ligonių kasų vei- 
klai, jie būdavo galutiniai ir privalomi. Bėgant laikui, Vyriausiosios 
socialinio draudimo valdybos teisės buvo plečiamos, kol daugelis 
ligonių kasų valdymo funkcijų pamažu buvo perduotos į jos rankas. 
Taip ji tapo vieninteliu centralizuotu organu, reguliuojančiu visą 
socialinio draudimo tvarką, nes pati skyrė ligonių kasų direktorius 

ir kitus atsakingus tarnautojus bei tvirtino ligonių kasų sąmatas ir 
apskaitą. Nuo 1935 m. visos teritorinės ligonių kasos ir draudimo 
nuo nelaimingų atsitikimų kasa mokėjo ministrų kabineto nusta- 
tytus mokesčius Valdybos išlaikymui. 

Pirmąsias septynias ligonių kasas Vyriausioji socialinio draudi- 
mo valdyba įsteigė 1928 m., o visoje šalies teritorijoje privalomas 
draudimas ligos atveju buvo įvestas tik 1931 metais. Kaip ilgai kai 
kurios apskritys laukė draudimo įstatymo įgyvendinimo, parodo 
Lietuvos centriniame valstybiniame archyve (LCVA) saugoma 
medžiaga apie Ukmergės miesto ir apskrities ligonių kasą, kuri 
buvo įsteigta 1928 m., ir apie Telšių apygardos ligonių kasą, įsteigtą 
vėliausiai — 1931 metais. Nors Ligonių kasų įstatymas buvo patvir- 
tintas ir priimtas dar 1925 m., Telšių apygardos kasa buvo įsteigta 
ir pradėjo veikti tik praėjus 6 metams (LCVA, £. 1286, £. 1700). Tai 
parodo, kaip išties „pamažu“ buvo įgyvendinama socialinio draudi- 
mo politika, kai valstybės biudžete trūko lėšų. 


1.3.3. Sveikatos apsaugos departamentas 


Kitas VRM padalinys, atsakingas už socialinės srities proble- 
mų sprendimą, buvo Sveikatos departamentas, kurio tikslas buvo 
organizuoti ir teikti ne tik medicininę pagalbą, bet ir socialinę pa- 
ramą neįgaliesiems ir kitiems negalintiems savimi pasirūpinti li- 
goniams: maitinimą, apgyvendinimą ir priežiūrą ligoninėse, aprū- 
pinimą buities daiktais (LCVA, £. 377, ap. 2, b. 13). Kol nepradėjo 
steigtis pirmosios ligonių kasos, atsakingos už medicinos pagalbos 
organizavimą, Sveikatos departamentas, kartu su šalies savival- 
dybėmis, organizavo dalį socialinės paramos. Dėl panašios, net- 
gi besidubliuojančios veiklos socialinės apsaugos srityje, 1933 m. 
buvo pasigirdę siūlymų jungti Sveikatos departamentą su Vyriau- 
siąja darbo ir socialinės apsaugos inspekcija (LCVA, f. 377, ap. 2, 
b. 130). Tokią iniciatyvą VRM valdininkai pasiūlė remiantis Vaka- 
rų ir Vidurio Europos šalių — Didžiosios Britanijos, Prancūzijos, 
Jugoslavijos, Suomijos, Latvijos, Lenkijos — patirtimi socialinės 

apsaugos ir globos srityje bei atsiradusia intencija traktuoti sveika- 
tos priežiūrą ir socialinę apsaugą kaip tarpusavyje susijusius vienos 
srities elementus. 1930 m. Tautų Sąjungos konferencijoje buvo nu- 
statyta „medicinos valdininkų“ mokymosi programa, kuri numatė, 
kad būsimi sveikatos priežiūros specialistai turi mokytis medicinos 
srities dalykų, įgyti socialinės globos ir netgi socialinio draudimo 
žinių (LCVA, £. 377, ap. 2, b. 130). Tokia idėja susidomėję VRM 
valdininkai siūlė ją įgyvendinti Lietuvoje. 

Tuomet sujungus Sveikatos departamentą su inspekcija, nauja 
įstaiga turėjo būti pavadinta Sveikatos ir socialinės globos depar- 
tamentu arba jai būtų buvęs paliktas Sveikatos departamento pa- 
vadinimas; joje būtų veikę medicinos, sanitarijos, socialinės globos 
ir farmacijos skyriai. Socialinės globos skyriaus veikla naujoje me- 
dicininėje-socialinėje institucijoje būtų buvusi tokia: 1) motinystės 
ir kūdikių globa, mokinių sveikatos globa; 2) sunkiomis ligomis 
sergančių ir neįgaliųjų globa; 3) pavargėlių globa ir 4) socialinis 
draudimas (LCVA, f. 377, ap. 2, b. 130). Tačiau nežiūrint užsienio 
šalių patirtimi paremto pasiūlymo, Sveikatos departamentas ir Vy- 
riausioji darbo ir socialinės apsaugos inspekcijos į vieną instituciją 
sujungtos nebuvo. Visgi ši iniciatyva parodo, kad tuometėje Lie- 
tuvoje vyko intensyvios socialinės apsaugos srities funkcionavimo 
tobulinimo paieškos, buvo ieškoma geriausių metodų, leidžiančių 
optimizuoti socialinių institucijų veiklą. 


1.4. Socialinio draudimo rūšys tarpukario Lietuvoje 


Vienas pagrindinių nepriklausomos Lietuvos socialinio drau- 
dimo bruožų buvo jo netolygi ir lėta raida. Nepaisant daugybės 
socialinių problemų, vyriausybės negalėjo greitai įgyvendinti vi- 
sapusiško socialinio draudimo, nors ambicijų, aktyvumo ir inici- 
atyvumo socialinės politikos srityje netrūko. Besiremdama tradi- 
cinėmis šeimos ir krikščioniškomis vertybėmis, valstybė ilgą laiką 
pasitikėjo šeima, privačia ir religine labdara. Dauguma gyventojų 
— žemės ūkio darbininkai — buvo socialiai neapsaugoti. Jais turėjo 

pasirūpinti jų šeimų nariai, giminaičiai, kaimo bendruomenės ir 
parapijos. 1927 m. išleistame statistikos metraštyje Lietuva api- 
būdinama kaip žemės ūkio kraštas su silpnai išplėtota pramone 
ir prekyba, pateikiami tokie skaičiai pagal gyventojų užimtumo 
sritis: žemės ūkiu verčiasi daugiausia gyventojų — 76,7 proc. visų 
dirbančiųjų, įvairiose pramonės įmonėse — 6,4 proc., prekyboje ir 
transporte — 3,6 proc., valstybinėse, savivaldybių ir kitose visuo- 
meninėse įstaigose — 3,2 proc., kitose, kvalifikuoto darbo nereika- 
laujančiose srityse (tarnai, juodadarbiai) — 10,1 procento (Lietuvos 
statistikos metraštis 1924-1926 m., 1927: 19). 1924-1926 m. pra- 
monėje dirbo vos 56 596 žmonės (vyrai ir moterys), iš viso pra- 
monėje įskaitant samdytojus, administracijos darbuotojus, įmonėse 
įdarbintus šeimos narius bei tarnautojus buvo 110 316 žmonės, 
o dešimtmečiu vėliau, 1937 m., pramonės darbininkų skaičius dėl 
pasaulinės ekonomikos krizės netgi sumažėjo — jų teliko 31 689 
(Lietuvos statistikos metraštis 1924-1926 m., 1927: 155, Lietuvos 
statistikos metraštis 1937 m., 1938: 199). Palyginimui, praėjus de- 
šimčiai metų, 1937 m. statistikos metraštyje pateikiami praktiškai 
identiški skaičiai: žemės ūkyje dirbančių gyventojų — 76,71 proc., 
pramonės ir amatų srityje — 6,43 proc., transporto ir susisiekimo — 
1,06 proc., prekybos ir kredito — 2,53 proc., viešosios tarnybos ir 
laisvų profesijų srityse — 3,22 proc., kitose srityse — 10,05 procentų 
(Lietuvos statistikos metraštis 1937 m., 1938: 15). Todėl galima 
abejoti, ar tarpukario laikotarpiu vykusi industrializacija buvo labai 
reikšminga. 

Nepriklausomybės pradžioje Lietuvoje veikė carinės Rusijos 
1903 m. ir 1912 m. socialinio draudimo srities įstatymai (daugiau 
apie tai skaitykite antros dalies antrame skyriuje). Vienas iš jų — 
ligos draudimo įstatymas, kitas — pramonės darbininkų draudimo 
nuo nelaimingų atsitikimų darbe įstatymas. Jie apėmė įmonininkų 
atsakomybę nelaimingų atsitikimų atvejais ir nustatė nukentėju- 
siųjų nuo nelaimingų atsitikimų pramonės darbininkų ir meistrų, 
taip pat geležinkelio tarnautojų atlyginimus. Šie įstatymai regla- 
mentavo socialinį draudimą tik privačiose ir valstybinėse pramonės 

įmonėse, visose kitose ūkio šakose nebuvo jokio draudimo. Tačiau 
XX a. pradžios įstatymai visiškai neatitiko tarpukario Lietuvos gy- 
venimo sąlygų, todėl reikėjo rimtų pakeitimų. Jie iš esmės buvo 
pritaikomi tik stambiajai pramonei, o jos tuometinėje Lietuvoje 
praktiška nebuvo. Kol Lietuvos vyriausybė nebuvo priėmusi naujų 
socialinio draudimo įstatymų ir neįsteigė institucijų, atsakingų už 
jų įgyvendinimą, buvo palikti galioti seni cariniai įstatymai. 

Socialinio draudimo statistikos metraštyje, išleistame 1938 m., 
draudimas buvo apibrėžiamas kaip „ūkiška operacija, turinti tikslą 
atlyginti nuostolius, kurie dėl nenumatytų priežasčių (atsitiktinių 
nelaimių) gali ištikti asmenis. Draudimo savybė yra ta, kad čia iš 
anksto nustatomas rizikas ir prisiimamas bendras atsakingumas už 
ištikusią ūkį atskirą nelaimę. <...> Šių laikų ūky draudimas virto 
tam tikra tautos ūkio šaka su draudimo įmonėmis, kurios už tam 
tikrą atlyginimą prisiima tam tikrus rizikus.“ (Socialinio Draudi- 
mo statistikos metraštis 1935-1937, 1938: 6). 

Tarpukariu labiausiai išplėtotas buvo ligos (ir motinystės) 
draudimas. Nelaimingų atsitikimų darbe draudimas buvo įvestas 
tik prieš Antrąjį pasaulinį karą. Vienas svarbiausių draudimų - se- 
natvės pensijų — buvo taikomas tik kariams ir valstybės tarnauto- 
jams. Be jų, pensijomis buvo aprūpinti ir pasižymėję visuomenės 
veikėjai. Kitų valstybinių įstaigų tarnautojai pradėti drausti tik nuo 
1939 m. priėmus atitinkamą Savivaldybių tarnautojų pensijų įsta- 
tymą. Iki nepriklausomybės praradimo 1940 m. Lietuvoje taip ir 
nespėta įvesti visuotinio pensijų draudimo. Panagrinėkime kie- 
kvieną draudimo rūšį atskirai. 


1.4.1. Ligos draudimas 


Carinės Rusijos pramonės darbininkų aprūpinimo ligoje įsta- 
tyme buvo numatyta, kad tipinės ligonių draudimo kasos turėjo 
būti steigiamos prie atskirų įmonių, turinčių ne mažiau kaip 200 
darbininkų (ligonių kasos buvo steigiamos ne teritoriniu principu 
kiekvienoje apskrityje po vieną ligonių kasą, bet būtent prie pra- 

monės objektų). Šis įstatymas Lietuvoje galėjo veikti tik formaliai, 
nes visoje šalies teritorijoje buvo įsteigtos tik dvi ligonių kasos prie 
dviejų pakankamai stambių įmonių — brolių Šmidtų ir Tilman- 
sų (Mančinskas, 1971: 18). Naujas, Lietuvos tikrovę atitinkantis 
darbininkų draudimo įstatymas, pavadintas Ligonių kasų įstatymu, 
buvo priimtas 1925 m. ir paskelbtas 1926 m. gegužės 27 d., nors dar 
1919 m. DSAM inicijavo ir paruošė draudimo nuo ligos įstatymo 
projektą (Akelaitis, 1990). Ligonių kasų įstatymas buvo inicijuotas 
1919 m., pilnai parengtas 1921 m., svarstytas ir atsiimtas po dvie- 
jų skaitymų. Tad liūdna tiesa buvo ta, kad šiuo atžvilgiu Lietuvos 
valstybė buvo labiausiai atsilikusi Europoje, o juk ligos draudimas 
yra labai aktuali, savotiškai „kasdieniška“ draudimo rūšis. Ilgą laiką 
Lietuvoje ne tik nebuvo kitų draudimo rūšių, bet ir ligos draudimo 
įstatymas buvo priimtas vėliausiai Europoje. Bulgarijoje draudimo 
ligos atveju įstatymas buvo išleistas 1918 m., Estijoje ir Lenkijoje 
— 1920 m., Latvijoje ir Jugoslavijoje - 1922 m., Čekoslovakijoje 
— 1924 metais. Taip pat svarbu žinoti, kad iš pirminio įstatymo 
projekto buvo išbrauktas punktas apie tai, kad vyriausybė įsipar- 
eigoja įgyvendinti šį įstatymą per vienerius metus, pradedant nuo 
1926 m. sausio 1 d. (Mančinskas, 1971: 53)?0, 


* Galima palyginti Lietuvos atvejį su Vilniaus kraštu. Vilniaus krašte ligos 
draudimas buvo įvestas 1920 m., kaip ir Lenkijoje, ir buvo privalomas priva- 
čių įmonių darbuotojams. Draudimas nuo nelaimingų atsitikimų buvo įves- 
tas 1934 metais. Mokestis į ligonių kasas užtikrino apdraustiesiems nemo- 
kamą gydymą ir vaistus. Visi atskaitymai sudarė 6,2 proc. atlyginimo, darb- 
davys už kiekvieną savo įmonės ar įstaigos darbuotoją įmokėdavo 6,8 proc. 
(iš viso 13 proc.). Pensijos dydis priklausė nuo buvusio atlyginimo dydžio. 
Pensija turėjo prilygti vidutiniam 25 metų atlyginimui. Ją galėjo gauti žmo- 
gus, 25 metus mokėjęs visuomeniniam draudimui. Vilniaus krašto Visuo- 
meninio draudimo įstaigos finansinė padėtis buvo tokia stabili, kad ji galėjo 
rūpintis apdraustaisiais anksčiau, nelaukdama ketvirčio amžiaus: neįgaliems, 
kuriems 5 ir daugiau metų buvo atskaitomi mokesčiai, priklausė atlyginimo 
dydžio pensija, jei mokėta mažiau laiko — 50 proc. atlyginimo pensija. Buvo 
pasirūpinta ir tais žmonėmis, kurie neturėjo užtikrintos socialinės padėties. 
Pavyzdžiui, šeimininkai visuomeniniam draudimui procentus už tarnaitę 
įmokėdavo ne tik nuo jos algos, kuri tebuvo 50 zlotų, bet ir nuo išlaidų už 
kambarį ir maistą. Tačiau Antrasis pasaulinis karas visiškai sugriovė gana 
neblogai sureguliuotą Vilniaus krašto draudimo sistemą. Niekas iš Vilniaus 
krašto gyventojų taip ir negavo pensijos po 25 metų mokesčių į fondą (pgl. 
„Sodrai“ — 15 metų, 2005: 24). 

Ligonių kasų įstatymas numatė, kad šios rūšies draudimu turi 
būti privalomai draudžiami visi tarnaujantys valstybei, savivaldy- 
bėms ar privatiems asmenims be lyties ir amžiaus skirtumų: visi, 
kas samdos pagrindu dirba pramonės, prekybos, susisiekimo, ama- 
tų ir statybos įmonėse, neišskiriant valstybės ir savivaldybių įmonių, 
taip pat įstaigų ir privačių asmenų samdomi tarnai ir darbininkai 
(Ligonių kasų įstatymas, 1926). Pagal šį įstatymą, ligos draudimu 
buvo draudžiami apdraustųjų asmenų šeimos nariai. Įstatyme buvo 
numatyta, kad ligonių kasos, vykdančios draudimą, gali drausti ir 
kitus asmenis, kurie nepatenka į minėtas asmenų kategorijas, bet 
savo darbo sąlygomis praktiškai niekuo nesiskiria nuo pastarųjų 
ULCVALĖ37Žap.5,b.1). 

Tačiau ligos draudime buvo numatyta keletas svarbių išimčių. 
Pirma, ligos draudimu žemės ūkio darbininkai draudžiami nebu- 
vo. Valstiečiai-ūkininkai, kurie sudarė kone tris ketvirtadalis dir- 
bančiųjų, ligos atveju liko nepasaugoti. Ligos metu, taip pat visais 
kitais nedarbingumo atvejais, jais turėjo pasirūpinti jų šeimos na- 
riai, giminaičiai, kaimo ir parapijų bendruomenės. Ligos draudimo 
įstatymo rengėjų nuomone, ligos ir bet koks kitas draudimas žemės 
ūkio darbininkams yra „neprigijusi idėja, be to, stokojama techniš- 
ko aparato“ (LCVA, £. 377, ap. 5, b. 70). Taip socialinis ligos drau- 
dimas tarpukario Lietuvoje apėmė tik nedidelę šalies dirbančiųjų 
ir jų šeimos narių dalį, nes dauguma tuometės Lietuvos gyventojų 
buvo žemdirbiai. 1938 m. statistikos duomenimis, to meto ligonių 
kasose buvo registruota apie 141 tūkst. apdraustųjų, tai tesudarė 
3—4 proc. visų šalies gyventojų („Sodrai“ — 15 metų, 2005: 22). 
Antra, valstybės tarnautojai ir darbuotojai, kurie uždirbdavo 
daugiau kaip 400 Lt per mėnesį, ligos draudimu taip pat drau- 
džiami nebuvo. Tai atskleidžia įdomų faktą apie tuometį ligos 
draudimo principo supratimą, pagal kurį teisė į draudimą buvo 
susijusi su dirbančiųjų gaunamų pajamų dydžiu — teisę įgyja tik 
santykinai nedaug uždirbantys darbininkai ir tarnautojai, dides- 
nius atlyginimus gaunantiems draudimo tarsi nereikėjo. Trečia, 
ligos draudimo įstatymas nebuvo taikomas aukštesnių kategorijų 

valstybės ir savivaldybių valdininkams bei įmonių valdytojams. Iš- 
vardytos išimtys yra labai svarbios vertinant tarpukario Lietuvos 
socialinio draudimo principus: pirma išimtis rodo, kad valstybė- 
je išlieka, netgi sutvirtinama tradicinė archajinė sankloda žemės 
ūkio srityje, antra (ir iš dalies trečia) atskleidžia požiūrį į socialinį 
draudimą kaip į savotiškos socialinės paramos formą tik santyki- 
nai neturtingai gyvenantiems žmonėms, kurių pajamos nesiekia 
tam tikro visuotinai priimto standarto. Ligos draudimas nebuvo 
taikomas ir šių kategorijų gyventojams: vyresniems nei 50 me- 
tų, neįgaliesiems ir sergantiems chroniška bei nepagydoma liga as- 
menims (Ligonių kasų įstatymas, 1926). 

Pagal ligonių kasų įstatymą, visiems apdraustiesiems darbi- 
ninkams buvo teikiamos piniginės ligos, motinystės ir žindymo, 
laidojimo pašalpos, taip pat nemokamas ambulatorinis, staciona- 
rinis gydymas — gydytojo pagalba ir priežiūra, vaistai ir kiti me- 
dikamentai. Gydymo išlaidas už ligonį apmokėdavo jo teritorinė 
ligonių kasa. Įdomu tai, kad ligonių kasos apmokėdavo tik tų gydy- 
tojų pagalbą, su kuriais buvo sudarytos sutartys, tačiau apdraustasis 
ligonis turėjo galimybę rinktis bent iš dviejų gydytojų (LCVA, £. 
377, ap. 5, b. 1). Piniginės pašalpos sergant dydis siekė nuo pusės 
iki pilno atlyginimo dydžio, atsižvelgiant į apdraustojo ligonio šei- 
mos padėtį bei išlaikytinių skaičių. Pašalpa buvo teikiama nuo 4 
ligos dienos ir mokama ilgiausiai 26 savaites, paskui jos pratęsimą 
lėmė įvairios sąlygos. Gimdyvėms piniginė pašalpa buvo mokama 
tokio pat dydžio kaip ir sergant, ji mokėta dvi savaites prieš ir ke- 
turias savaites po gimdymo, jeigu gimdyvė buvo ligonių kasos nare 
mažiausiai 6 mėnesius ir mokėjo socialinio draudimo įnašus. Be 
piniginės pašalpos, gimdyvės turėjo teisę ir į nemokamą medicinos 
pagalbą. Apdraustajam asmeniui mirus, buvo išmokamos pašalpos 
laidotuvėms, jų dydis siekė 10-40 buvusio apdraustojo asmens at- 
lyginimų. 

Piniginių pašalpų dydis buvo nustatomas visuotiniame ligonių 
kasos narių susirinkime. Paprastai jo nekeisdavo ir jis likdavo nuo 

pusės iki pilno apdraustojo asmens atlyginimo dydžio (LCVA, 
£. 377, ap. 5, b. 1). Atskirais atvejais visuotinis ligonių kasų narių 
susirinkimas sprendė, ar pratęsti pašalpos mokėjimą iki vienerių 
metų, ar teikti gydymo pagalbą apdraustojo asmens šeimai (ap- 
draustojo asmens išlaikomiems šeimos nariams), ar teikti pašalpą 
laidotuvėms mirus apdraustojo asmens žmonai, vyrui, tėvams, vai- 
kams. 

Ligonių kasos buvo steigiamos miestuose ir apimdavo visus 
tuose miestuose gyvenančius ir dirbančius asmenis, valsčiuose ap- 
imdavo visus valsčių, rajono ir kelių valsčių gyventojus, jeigu atski- 
rame valsčiuje nebūdavo 200 privalomai draustų asmenų. Įstatymu 
buvo atsižvelgta į tai, kad atskiros ligonių kasos gali jungtis į sąjun- 
gą. Tokiu atveju, ligonių kasų sąjunga turėjo teisę sudaryti sutartis 
su gydytojais, vaistinėmis, ligoninėmis. Ligonių kasų sąjunga pati 
galėjo steigti ir išlaikyti ligonines, ambulatorijas, sanatorijas, gim- 
dyvių prieglaudas. Ligonių kasos leido žurnalą „Sveikata ir Dar- 
bas“, kuriame analizavo savo veiklą, aptarinėjo įvairius visuomenės 
sveikatingumo klausimus. 

Ligos draudimas buvo finansuojamas įmokomis, kurias sudarė 
apdraustųjų dirbančių asmenų įnašai — jų dydis siekė nuo 1 proc. 
iki 3 proc., nuo 1934 m. iki 6 proc. atlyginimo, ir jų darbdavių 
primokėjimai, kurių dydis iš pradžių buvo lygus nario įnašui. Kiti 
ligonių kasų pajamų šaltiniai buvo ligonių kasų turto duodamas 
pelnas, aukos ir kitos pajamos. Valstybė taip pat įmokėdavo į li- 
gonių kasų iždą — 5 proc. narių ir draudėjų įmokų sumos. Ligonių 
kasų administravimo išlaidos buvo apribotos, jos negalėdavo viršyti 
8—10 proc. metinių konkrečios kasos pajamų („Sodrai“ — 15 metų, 
2005). Didžiausią ligonių kasų išlaidų dalį sudarė gydymo išlaidos 
(Mančinskas, 1971). Visus ligonių kasos reikalus sprendė ir tvarkė 
visuotinis narių ir darbdavių susirinkimas ir ligonių kasos valdyba. 

Ligos draudimo finansavimo darbuotojų ir darbdavių įmo- 
komis tvarka ir įnašų proporcijos tapo diskusijų objektu dar tik 
pradėjus rengti įstatymo projektą. Svarstant finansavimo šaltinius, 
įstatymo rengėjai keitė darbuotojų ir darbdavių įnašų proporcijas 


128 


( LCVA £. 377, ap. 5, b. 56). Pirma buvo planuojama, kad valstybė 
turės didesnį vaidmenį aprūpindama ligonių kasas lėšomis. Pagal 
pirminį sumanymą, valstybė ketino išlaikyti ligonių kasas pridė- 
dama joms iš valstybinio iždo 1/3 nuo kitų ligonių kasų įplaukų 
(tais metais tai būtų sudarę 1 mln. 600 tūkst. Lt), tačiau apsvarsčius 
šią perspektyvą, buvo nutarta jos atsisakyti, nes valstybės biudžetas 
nebūtų pakėlęs kitų draudimo rūšių įstatymų priėmimo ir finan- 
savimo (LCVA f. 377, ap. 5, b. 70). Pažymėtina, kad ligonių kasų 
įstatymas buvo traktuojamas kaip socialinio draudimo pamatas bei 
atskaitos taškas ir toliau, anot įstatymo rengėjų, būtinai turėjo eiti 
senatvės, nedarbo, negalios draudimai, kurie — tai buvo aišku iš kar- 
to — būtų pareikalavę iš valstybės didelių finansinių resursų. Pagal 
antrą variantą, rengėjai buvo numatę, kad darbininkų įnašai turi 
sudaryti 40 proc., darbdavių — tiek pat ir valstybės — 20 proc. visų 
įnašų, bet vėliau šis siūlymas buvo pakeistas darbininkų nenaudai, 
kai buvo nutarta atsisakyti valstybės dalies, darbdavio dalį palik- 
ti 40 proc., o darbininkų atitinkamai didinti iki 60 proc., tačiau 
nekeičiant bendrojo įmokos procento nuo algos, kuris pasiliko 3 
procentai. Valstybei buvo paliekama atsakomybė už ligonių kasų 
personalo išlaikymą. 

8 lentelė 


Ligonių kasų narių skaičius, pajamos ir išlaidos 
(neįskaitant Klaipėdos krašto ir atskirų įmonių kasų narių) 


Bendras Išlaidos, Lt 
Metai A S ių | Pajamos, Lt ||| Vienam 

skaičius nariui 
1935 80 155 5119904,54 | 51119 90454 | 118,15 
1936 88 964 5456 813,18 | 5 456 813,18 | 112,03 
1937 104 746 6537 073,98 | 6 442 598,90 | 109,84 


Šaltinis: Socialinio Draudimo statistikos metraštis 1935-193 7, 1938: 28, 45 

Tik 1926 m. spalį, pakeitus įstatymą, ligonių kasų lėšas turėjo 
sudaryti darbininkų, samdytojų ir valstybės įnašai po lygiai (Li- 
gonių kasų įstatymo pakeitimas, 1926). Tačiau kiek vėliau, vos po 
kelerių metų, ligonių kasų įstatymas keitėsi vėl: buvo panaikintos 
valstybės skiriamos lėšos ir sumažintas apdraustųjų ratas — savival- 
dybių tarnautojai buvo atleisti nuo įnašų ir liko neapdrausti, o 1934 
m. pagal naują įstatymo pakeitimą įmoka nuo algos buvo padidinta 
iki 6 procentų (Ligonių kasų įstatymo pakeitimas, 1934). Įstatymo 
rengėjai taip pat nutarė, kad ligonių kasos turi būti steigiamos pa- 
mažu, ne visos iš karto. Buvo priimtas siūlymas iš karto sumažinti 
ligonių kasų personalo skaičių, nes personalas ir priežiūros organai 
buvo išlaikomi valstybės lėšomis, o valstybė neturėjo finansinės ga- 
limybės mokėti jiems atlyginimus (LCVA £. 377, ap. 5, b. 70). 

Įstatymas nustatė, kokią pagalbą ligonių kasos teikė apdraus- 
tiesiems. Tačiau visgi tai priklausė nuo daugelio veiksnių ir aplin- 
kybių, turėjusių įtakos skirtingoms pašalpų ir kitos numatytos pa- 
galbos normoms. Pirma, lėšos, numatytos pagal ligonių kasų įsta- 
tymą, buvo nepakankamos, kad kasos galėtų teikti visą įstatyme 
numatytą pagalbą. Todėl ligonių kasos teikė pagalbą priklausomai 
nuo savo ižde turimų lėšų, o tai reiškė, kad medicininės pagalbos 
normos ir pašalpų dydžiai buvo nuolat keičiami, o metinės sąmatos 
peržiūrimos. Apskritai, atsižvelgiant į narių skaičių, atskirų kasų 
pajamos buvo labai nevienodos, jų galimybės tenkinti sergančių 
apdraustųjų poreikius skyrėsi. Antra, medicinos pagalba — gydyto- 
jo apžiūra, vaistai ir kiti medikamentai, slauga, atskiros procedūros 
ir tyrimai — buvo brangi, tai neigiamai atsiliepė ligonių kasų biu- 
džetui ir ribojo medicinos paslaugų prieinamumą pagal kiekvieno 
apdraustojo individualų poreikį. Tad ligonių kasos negalėjo paten- 
kinti visų apdraustųjų poreikių. Ypač buvo varžomas specialus, sta- 
cionarinis gydymas ir aprūpinimas vaistais (pgl. Mančinskas, 1971: 
84, 88). Šie faktai reiškė grėsmingą tendenciją, kad ligoniai galėjo 
negauti visos reikalingos medicinos pagalbos, nepabaigti gydymo, 
gauti prastos kokybės pagalbą, pan. Verta atkreipti dėmesį į tai, kad 

išleisdamos daugiau kaip pusę visų lėšų medicininei pagalbai ligo- 
nių kasos buvo priverstos stipriai sumažinti arba visai neskirti lėšų 
kitiems svarbiems reikalams. Trečia, ligonių kasos niekaip negalėjo 
stabiliai veikti ir dėl besikeičiančios politinės padėties, ekonomi- 
nių nuosmukių, Vyriausios socialinio draudimo valdybos įsikišimų 
į ligonių kasų veiklą, vietinių ligos kasų valdymo organų daromų 
pokyčių vykdomoje ligos kasų politikoje. 

Iš viso iki 1939 m. buvo įsteigta 16 ligonių kasų, iš kurių dešimt 
buvo teritorinės, kitos šešios — atskirų įstaigų ir įmonių kasos, tvar- 
komos pagal atskirus įstatymus ir statutus: susisiekimo ministeri- 
jos, Eigulių, Elektros akcinės bendrovės, Lietuvos banko, Šv. Zitos 
draugijos, Vytauto Didžiojo universiteto. 


1.4.2. Draudimas nuo nelaimingų atsitikimų darbe 


Draudimo nuo nelaimingų atsitikimų įstatymas priimtas 1936 m. 
balandžio 30 d. ir pradėtas vykdyti nuo kitų metų sausio 1 dienos. 
Juo privalomai buvo apdrausti visi fabrikų bei jiems prilygstan- 
čių pramonės įmonių, miško eksploatavimo įmonių, statybų, kelių, 
transporto, uostų, telefono, telegrafo bei radijo, vandentiekio, kana- 
lizacijos bei gatvių tvarkymo darbininkai, tarnautojai ir mokiniai, 
taip pat savivaldybių ir valstybinių įstaigų neetatiniai darbuotojai. 
Šis įstatymas apėmė tik pramoninėje gamyboje arba su pramonine 
gamyba susijusius nelaimingus atsitikimus. Kitų kategorijų įmonių 
ir įstaigų darbuotojai, t. y. smulkių įmonių, žemės ūkio, prekybos, 
kredito, namų ruošos bei valstybės tarnautojai šios rūšies draudimu 
liko neapdrausti (Draudimo nuo nelaimingų atsitikimų įstatymas, 
1936). Žemės ūkio samdomieji darbininkai pagal šio įstatymo 
8 skirsnį tik ga/ėjo bū:i draudžiami draudimo kasoje jų samdyto- 
jų, tačiau jiems ši draudimo rūšis kol kas buvo neprivaloma. Šiuo 
įstatymu nebuvo draudžiami valstybės tarnautojai, kuriems buvo 
taikomas Valstybės tarnautojų pensijų ir pašalpų įstatymas ir vie- 
tos savivaldybių etatiniai tarnautojai, jeigu jie buvo aprūpinami 
remiantis atitinkamais pensijų ir pašalpų statutais, patvirtintais vi- 

daus reikalų ministro. Atskirais atvejais ir Vyriausiosios socialinio 
draudimo valdybos nutarimu šiuo įstatymu galėjo būti draudžiami 
įmonininkai bei jų šeimos nariai, kurie dirbo tose įmonėse. 

Pagal įstatymą, nukentėjusiems darbe asmenims buvo nemoka- 
mai teikiama medicinos pagalba, laikino nedarbingumo, laidotuvių 
pašalpos ir invalidumo bei maitintojo netekimo pensijos. Nedar- 
bingumo pašalpa nelaimingo atsitikimo darbe atveju sudarė du 
trečdalius algos ir buvo pradedama mokėti nuo ketvirtosios nedar- 
bingumo dienos. Invalidumo pensija buvo skiriama tik tuo atveju, 
jeigu nukentėjęs asmuo buvo netekęs ne mažiau kaip 10 proc. dar- 
bingumo. Pensija buvo lygi 75 proc. algos, o netekus mažiau kaip 
100 proc. nedarbingumo, jos dydis buvo mažinamas atsižvelgiant į 
nedarbingumo laipsnį. Jeigu apdraustasis neteko 70 proc. darbin- 
gumo arba daugiau, jam buvo mokamas „vaikų priedas“ — už kie- 
kvieną vaiką po 10 proc. nuo apdraustojo pensijos dydžio. Vietoje 
pensijos neįgalaus asmens pageidavimu jam galėjo būti mokama 
10 metų pensijos dydžio vienkartinė pašalpa. Apdraustojo asmens 
mirties atveju pensija buvo mokama jo šeimos nariams, padalinus 
metinį mirusiojo uždarbį į šeimos narių skaičių: mirusiojo asmens 
žmonai (vyrui) buvo mokama trečdalis mirusiojo metinio uždar- 
bio, vaikams, kol jiems sueis 15 metų, - po penktadalį, mirusiojo 
tėvams ir kitiems jo išlaikomiems giminaičiams — po šeštadalį me- 
tinio uždarbio (Draudimo nuo nelaimingų atsitikimų įstatymas, 
1936). Visus draudimo mokesčius už šiuo įstatymu draudžiamus 
samdinius mokėdavo jų darbdaviai. 

Draudimą vykdė draudimo nuo nelaimingų atsitikimų kasa, 
atsidariusi 1937 metais. Ji buvo vienintelė centrinė įstaiga, įsikū- 
rusi Kaune ir tvarkiusi draudimą nuo nelaimingų atsitikimų visoje 
Lietuvoje, išskyrus Klaipėdos kraštą. Ji skyrė ir mokėjo pensijas bei 
pašalpas, o medicininę pagalbą teikė ir įmokas į šią kasą rinko vie- 
tinės ligonių kasos. 

Draudimo nuo nelaimingų atsitikimų kasos statutą tvirtino vi- 
daus reikalų ministras, jis skirdavo kasos pirmininką bei valdybą. 
Kasos valdybą sudarė pirmininkas, pavaduotojas ir keturi nariai, 

kurie buvo kviečiami vidaus reikalų ministro: du nariai iš Darbo 
rūmų ir po vieną narį iš Prekybos, pramonės ir amatų rūmų bei iš 
Žemės ūkio rūmų. Valdyba pati priimdavo kasos sąmatą, skirsty- 
davo pramonės įmones į kategorijas pagal pavojingumo sveikatai 
laipsnį, spręsdavo įmokų didinimo arba mažinimo klausimus, nu- 
statydavo nukentėjusiems nuo nelaimingų atsitikimų bei jų šeimos 
nariams pensijas ir pašalpas (LCVA, £. 643). Darbdaviai privalėjo 
teikti kasos valdybai duomenis apie jų įmonėse dirbančių samdo- 
mų darbininkų skaičių, jiems mokamo atlyginimo dydį bei jo pa- 
keitimus, dirbamo darbo pobūdį. Pagal galiojančią tvarką, įvykus 
nelaimingam atsitikimui, jo vietoje turėjo būti sudarytas įvykio 
protokolas, nukentėjęs asmuo pats arba jo šeima pranešdavo kasos 
valdybai apie nelaimingą įvykį, o valdyba savo ruožtu priimdavo 
nutarimą dėl pašalpos skyrimo arba neskyrimo ir pranešdavo apie 
tai raštu nukentėjusiajam asmeniui. 

Kasa turėjo ne tik atlyginti samdinio sveikatai padarytą žalą, 
bet ir „... stengtis, kiek galint, kad nelaimingų atsitikimų būtų kuo 
mažiau, kad darbo sąlygos būtų geresnės, taip pat tinkamas ir geras 
medicinos pagalbos suteikimas, bendras sveikatingumas bei higie- 
niškos darbo sąlygos.“ (Socialinio Draudimo statistikos metraštis 
1935-1937, 1938: 12). Remiantis statistikos duomenimis, 1937 m. 
darbininkų ir tarnautojų, apdraustų nelaimingų atsitikimų darbe 
draudimu, buvo 60 935; kasos pajamos sudarė 1 mln. 509 tūkst. Lt, 
išlaidos — apie 1 mln. 39 tūkst. Lt (Socialinio Draudimo statisti- 
kos metraštis 1935-1937, 1938: 130, 131). Pirmaisiais draudimo 
nuo nelaimingo atsitikimo darbe metais nelaimingų atsitikimų 
buvo užregistruota 2 504 atvejai (iš jų mirtimi baigėsi 21 atvejis), 
1938 m.- 4 867 atvejai, o 1939 m. šis skaičius pasiekė 5 824 atvejus 
(Mančinskas, 1971: 125). 

Kaip buvo minėta, Draudimo nuo nelaimingų atsitikimų dar- 
be įstatyme nebuvo numatytas privalomas žemės ūkio darbininkų 
draudimas. Šis faktas kalba apie tai, kad žemės ūkio darbininkų 
draudimas iš esmės priklausė nuo jų darbdavių geros valios ir in- 
dividualaus sprendimo. Socialinio Draudimo statistikos metraštis 

1935-1937 m. taip aprašo žemės ūkio darbininkų padėtį: „Čia 
mūsų socialinio draudimo srity yra palikta nemaža spraga, bet 
greitu laiku numatoma ją išlyginti. Juk Lietuva yra grynai žemės 
ūkio kraštas. Apie 86 proc. visų gyventojų gyvena kaimuose arba 
mažuose miesteliuose ir verčiasi žemdirbyste.“ (Socialinio Drau- 
dimo statistikos metraštis 1935-1937, 1938: 14). Bet kokiu atveju, 
žemės ūkio darbininkams teko laukti „savojo“ draudimo nuo nelai- 
mingų atsitikimų įstatymo. 

Nukentėjusių nuo nelaimingų atsitikimų dirbančiųjų žemės 
ūkiuose aprūpinimo įstatymas buvo priimtas po dvejų metų - 1938 
m. gruodžio 5 dieną. Juo privalomai buvo apdrausti visi nuolati- 
niai, sezoniniai, ir padieniai žemės ūkio darbininkai, amatininkai, 
talkininkai, praktikantai, visi žemės ūkių valdytojai (samdytojai) 
bei jų šeimos nariai (Nukentėjusiųjų nuo nelaimingų atsitikimų 
dirbančiųjų žemės ūkiuose aprūpinimo įstatymas, 1938). Žemės 
ūkiais, pagal šį įstatymą, buvo laikomi žemės ir miško ūkiai, dar- 
žininkystės, sodininkystės, bitininkystės, žuvininkystės, paukščių 
ir gyvulių auginimo ūkiai. Šis įstatymas nebuvo taikomas tiems 
ūkininkams, kurie buvo aprūpinami pensijomis ir pašalpomis pagal 
kitus įstatymus. Nukentėjusiuosius apdraustuosius nuo nelaimingų 
atsitikimų žemės ūkiuose aprūpindavo draudimo nuo nelaimingų 
atsitikimų kasa pagal Draudimo nuo nelaimingų atsitikimų įstaty- 
mą. Draudimo nuo nelaimingų atsitikimų mokestis sudarė 6 proc. 
nuo valstybinio žemės mokesčio, kartu su kuriuo jis buvo imamas. 

Įstatymas įpareigojo žemės ūkio valdytojus (samdytojus) savo 
lėšomis pristatyti nukentėjusiuosius nuo nelaimingų atsitikimų 
samdomus darbininkus į artimiausią sveikatos punktą arba ligoni- 
nę. Visi nukentėjusieji darbe ūkininkai gaudavo nemokamą gydy- 
mą ir dviejų trečdalio darbo užmokesčio dydžio piniginę pašalpą. 
Pašalpa buvo duodama žemės ūkio darbininkams ir žemės ūkių 
valdytojams, mokantiems iki 60 Lt valstybinio žemės mokesčio 
nuo 16 ligos dienos, o mokantiems daugiau kaip 60 Lt valstybinio 
žemės mokesčio — net nuo 4 ligos mėnesio. Faktiškai šis įstatymas 
vėlgi aprėpė tik santykinai nedidelį nukentėjusiųjų skaičių — lai- 

kinos nedarbingumo pašalpos negaudavo didesnioji nukentėju- 
sių darbininkų ir valdytojų dalis, nes buvo manoma, kad pasveikti 
dažniausiai užtekdavo įstatyme numatytų 16 dienų (Mančinskas, 
1971: 129). Todėl pašalpa buvo mokama tik sunkiausių sužalojimų 
atvejais. Tik padieniams ir sezoniniams darbininkams įstatymas 
numatė mokėti pašalpą nuo 4 ligos dienos. Šiame įstatyme numa- 
tytos pensijos buvo mokamos tik žemės ūkių valdytojams (samdy- 
tojams). Samdomi darbininkai pensijų negaudavo. 


1.4.3. Karių, valstybės tarnautojų pensijų draudimas, 
pasižymėjusių visuomenės veikėjų pensijos 

Tarpukario Lietuvoje dauguma gyventojų senatvės pensijomis 
aprūpinti nebuvo, nes visuotinio ištarnauto laiko pensijų draudimo 
taip ir nespėta įvesti iki 1940 m. sovietinės okupacijos. Tarpukariu 
ši draudimo rūšis buvo taikoma tik kariams, valstybės tarnauto- 
jams ir pasižymėjusiems visuomenės veikėjams. Toks faktas pa- 
tvirtina savotišką dėsningumą kuriant senatvės pensijos draudimo 
schemas, pastebėtą tokiose išsivysčiusiose šalyse, į kurias lygiavosi 
tarpukario Lietuva, kaip JAV ir Jungtinė Karalystė — valstybės val- 
džia pirmiausia siekia aprūpinti į atsargą išėjusius karius bei pačios 
valstybės civilius tarnautojus (Lazutka, 2007). Valstybė įsipareigo- 
ja padėti tiems asmenims, kurie kokiu nors būdu išsiskiria iš kitų 
gyventojų: kovojo už valstybės nepriklausomybę ir/arba dėl to nu- 
kentėjo kovoje, dirba valstybinėse institucijose ir kuria bei įgyven- 
dina valstybės politiką. 


1.4.3.1. Karių draudimas 

Pirmas įstatymas, skirtas aprūpinti kovose nukentėjusius karius, 
buvo priimtas 1922 m. rugpjūčio 21 dieną. Tai buvo Netekusiems 
sveikatos kariams, jų šeimoms, taip pat žuvusiųjų karių šeimoms 
pensijų įstatymas, jo tikslas — aprūpinti pensijomis ir vienkarti- 
nėmis pašalpomis Lietuvos kariuomenės į atsargą dėl negalios iš- 
ėjusius karius, jų šeimas ir žuvusiųjų karių šeimas (Netekusiems 

sveikatos kariams, jų šeimoms, taip pat žuvusiųjų karių šeimoms 
pensijų įstatymas, 1922). Pensijų dydis, pagal šį įstatymą, priklausė 
nuo tarnybos metu gauto atlyginimo dydžio ir darbingumo ne- 
tekimo laipsnio. Pensijos ir vienkartinės pašalpos buvo mokamos 
iš valstybės biudžeto. Karių pensijas ir pašalpas tvarkė specialiai 
įkurtas Pensijų ir pašalpų fondas prie Krašto apsaugos ministerijos 
(KAM). 

1925 m. rugpjūčio 11 d. buvo išleistas dar vienas Karių pensijų 
įstatymas, kuris papildė pirmąjį. Juo buvo draudžiami kariai ir kare 
sužeisti neįgalūs veteranai, Lietuvos Šaulių sąjungos nariai (Karių 
pensijų įstatymas, 1925). Šiuo įstatymu buvo numatyta aprūpinti 
šeimas tų karių, kurie buvo išėję į atsargą arba žuvę, jeigu buvo 
žinoma, kad jie žuvo arba dingo be žinios tarnaudami Lietuvos 
valstybės kariuomenėje. Ištarnauto laiko draudimas buvo taikomas 
kariams, ištarnavusiems Lietuvos kariuomenėje 20 metų. Neįga- 
lumas kariui buvo nustatomas tuomet, kai jis netekdavo daugiau 
kaip 10 proc. darbingumo. Jeigu jo sužeidimai būdavo lengvesni, 
nei pensijos, nei pašalpos karys negaudavo. Ištarnauto laiko pensi- 
jos dydis buvo toks: ištarnavus minimalų laikotarpį — 50 proc. nuo 
buvusio atlyginimo, ištarnavus nuo 20 iki 30 metų - papildomai po 
2 proc. už kiekvienus ištarnautus metus, ištarnavus daugiau kaip 
30 metų - papildomai po 1 proc. už kiekvienus ištarnautus metus. 
Pagal šį įstatymą, į kario kategoriją patekdavo visi karininkai, karo 
gydytojai, karo valdininkai, karo kapelionai, kareiviai. Įstatymas 
buvo taikomas ir KAM įstaigose ar kariuomenės dalyse etatinėje 
tarnyboje laisvai samdomiems tarnautojams dirbantiems karinin- 
kų ir karo valdininkų vietose bei gailestingumo seserims. Pensijos 
ir pašalpos kariams buvo mokamos iš specialiai sudaryto Pensijų 
ir pašalpų fondo, į kurį buvo atskaitoma po 5 proc. iš pagrindinės 
apdraustojo asmens algos už laipsnį ir pareigas kariuomenėje. 


1.4.3.2. Valstybės ir kitų tarnautojų draudimas 
1926 m. balandžio 10 d. buvo priimtas Valstybės tarnautojų 


pensijų ir pašalpų įstatymas. Šiuo įstatymu buvo draudžiami visi 


136 


valstybės tarnautojai (Valstybės tarnautojų pensijų ir pašalpų įsta- 
tymas, 1926). Pensijas ir pašalpas mokėjo Valstybės tarnautojų 
pensijų ir pašalpų fondas prie Finansų ministerijos. Fondo lėšas 
sudarė tarnautojų įmokos nuo atlyginimo — 6 proc. bei fondo paja- 
mos iš jam priklausančio turto. Šio įstatymo tikslas — padėti vals- 
tybės tarnautojams, pensininkams (anksčiau dirbusiems valstybės 
tarnyboje asmenims) bei jų šeimos nariams ligoje, nelaimėje arba 
senatvėje. Pašalpa galėjo būti teikiama piniginės paramos arba me- 
dicinos pagalbos forma, bet apdraustasis valstybės tarnautojas arba 
pensininkas galėjo pretenduoti į mišrią paramą — piniginę paramą 
ir medicininę pagalbą kartu. 

Įstatyme buvo numatyti šie atvejai, kai valstybės tarnautojai ir 
pensininkai gali gauti pašalpą: susirgus jam pačiam ar jo šeimos 
nariui sunkia liga ar stipriai susižalojus, mirus, gimus kūdikiui vals- 
tybės tarnautojo šeimoje. Pašalpa buvo teikiama kiekvienam dir- 
bančiam valstybės tarnautojui ar jau išėjusiam į pensiją neatsižvel- 
giant į jų gauto atlyginimo dydį, tačiau ši pašalpa buvo teikiama tik 
tokioms prašytojų išlaidoms atlyginti, kurios buvo neišvengiamos 
ir padarytos „prisilaikant didžiausio taupumo“ (LCVA, £. 377, ap. 
2, b. 198.6). Pensijas gauti turėjo teisę asmenys, ištarnavę civilinė- 
je valstybės tarnyboje 25 metus. Valstybės tarnautojui mirus, dalį 
jam priklausančios pensijos turėjo teisę gauti jo šeimos nariai. Jeigu 
valstybės tarnautojas buvo atleistas iš darbo ne dėl jo kaltės neiš- 
tarnavus viso laiko, reikalingo pensijai gauti, jam buvo mokama 
pašalpa už faktiškai ištarnautą laiką. 

Be piniginės paramos, valstybės tarnautojams ir pensininkams 
buvo teikiamas ir medicininis aptarnavimas: apmokami gydymas 
ligoninėse, operacijos, ambulatorinės gydytojo paslaugos, dantų 
gydymas valstybinėse arba privačiose klinikose, vaistai ir kiti me- 
dikamentai. Tam tikrais atvejais valstybės tarnautojams buvo ap- 
mokamas gydymas sanatorijose. 

Kitos garantijos paramai buvo tvarkomos pagal atskirus minis- 
trų kabineto nutarimus (LCVA, £. 377, ap. 5, b. 40). Pavyzdžiui, mi- 
nistrų kabinetui nutarus, nuo 1923 m. sausio 1 d. visiems valstybės 

tarnautojams ir nuolatiniams dieniniams darbininkams buvo mo- 
kamas vadinamasis „vaikų priedas“: už kiekvieną vaiką po 10 Lt, 
kol vaikui sueis 14 metų. Pagal kitą ministrų kabineto nutarimą, 
visiems dieniniams darbininkams, dirbantiems valstybės tarnyboje, 
medicininė pagalba buvo teikiama nemokamai. Ministrų Kabineto 
nutarimu, pensijomis buvo aprūpinti rusų kariuomenės neįgalūs 
karo veteranai (LCVA, f. 377, ap. 2, b. 6). Tai padaryti buvo pavesta 
vidaus reikalų ministerijai; kai kurie rusų kariuomenės neįgalieji 
veteranai jau gaudavo krašto apsaugos ministro nustatytas pensijas. 

Pagal valstybės tarnautojų ir karių draudimo įstatymus, etati- 
niai valstybinių įstaigų tarnautojai, pensininkai bei kariškiai buvo 
aprūpinti visais nedarbingumo atvejais, įskaitant ir senatvę. Kita 
vertus, daugelis jų buvo iš žemesniųjų valstybės tarnautojų ir ka- 
riškių sluoksnių, todėl pastovaus nedarbingumo atveju jie galėjo 
gauti tik palyginti nedideles pensijas, iš kurių jie sunkiai galėdavo 
pragyventi (Mančinskas, 1971: 140). Savivaldybių ir kitų valsty- 
binių įstaigų tarnautojai nebuvo aprūpinti nedarbingumo atveju 
net iki 1939 m., kol pradėjo veikti Savivaldybių tarnautojų pensijų 
įstatymas. Šis įstatymas nustatė kompensacijas netekus darbo, ne- 
įgalumo, maitintojo netekimo atvejais bei ištarnauto laiko pensijas 
(Savivaldybių tarnautojų pensijų įstatymas, 1939). Jis buvo skirtas 
miestų, apskričių ir valsčių savivaldybių etatiniams tarnautojams, 
ligonių kasų, draudimo nuo nelaimingų atsitikimų kasos, Preky- 
bos, pramonės ir amatų rūmų, Žemės ūkio rūmų, Darbo rūmų, 
Miestų sąjungos, Darbo biržos tarnautojams. Minėtų tarnautojų 
pensijoms tvarkyti buvo įsteigtas Savivaldybių tarnautojų pensi- 
jų fondas prie VRM. Fondo lėšas sudarė tarnautojų įmokos nuo 
faktiškai gaunamo atlyginimo — 6 proc. bei fondo pajamos iš jam 
priklausančio turto. 


1.4.3.3. Pasižymėjusių visuomenės veikėjų pensijos 

1925 m. buvo priimta dar viena pensijų rūšis, skirta pasižy- 
mėjusiems visuomenės veikėjams. Tai buvo personalinės privile- 
gijuotos pensijos, skiriamos žymiems asmenims, kurių nuopelnai 

valstybei buvo pripažinti: menininkams, švietimo ir kultūros veikė- 
jams, lietuviškos spaudos platintojams, dvasininkams, kariškiams ir 
politikams. Pagal Pasižymėjusiems visuomenės veikėjams pensi- 
jų įstatymą, šias pensijas skyrė Respublikos Prezidentas Ministrų 
Kabinetui pasiūlius, jos buvo mokamos iš valstybės iždo ir paski- 
riamos ligi gyvos galvos (Pasižymėjusiems visuomenės veikėjams 
pensijų įstatymas, 1925). Tai nebuvo draudimas, bet savotiškas at- 
lygis už nuopelnus valstybei. Kartu su pensijomis, pasižymėjusiems 
veikėjams buvo skiriamas ir „švenčių priedas“. Problema, susijusi 
su privilegijuotomis pensijomis, buvo ta, kad jos dubliavosi, kar- 
tais pasižymėję asmenys vienu metu gaudavo kelių rūšių pensijas: 
personalines pensijas bei pensijas iš Valstybės tarnautojų ir karių 
pensijų ir pašalpų fondo. Visuomenėje kilęs nepasitenkinimas to- 
kia „dvigubai privilegijuota“ pavienių visuomenės narių padėtimi 
privertė Vyriausybę panaikinti pensijų dubliavimą. Praėjus dešim- 
čiai metų po įstatymo apie privilegijuotas pensijas priėmimo, jo 
pataisoje buvo skelbiama, kad tie pensininkai, kurie gauna atly- 
ginimą už savo darbą iš valstybės iždo, šios rūšies pensijos nebe- 
gauna (Pasižymėjusiems asmenims ar jų šeimoms pensijų įstatymo 
pakeitimas, 1935). 

Privilegijuotos pensijos buvo paskirtos šiems žymiems Lietuvo- 
je asmenims (pgl. Mančinskas, 1971: 35, 143-144): prezidentams 
Kaziui Griniui ir Aleksandrui Stulginskiui, Seimo pirmininkui 
Jonui Staugaičiui, vidaus reikalų ministrams Ignui Musteikiui ir 
Vladui Stašinskui, Lietuvos kariuomenės pulkininkui Aleksandrui 
Plechavičiui ir kitiems kariškiams, valdininkams bei politikams, 
prelatu: Kazimierui Prapuoleniui, vyskupui Pranciškui Petrui 
Bučui ir kitiems žymiems Lietuvos dvasininkams, menininkams, 
švietimo ir kultūros veikėjams, mokslininkams Jonui Basanavi- 
čiui, Jonui Jablonskiui, Tomui Žilinskui, Pranui Mašiotui, Ado- 
mui Dambrauskui-Jakštui, Gabrielei Petkevičaitei-Bitei, Sofijai 
Ivanauskaitei-Pšibiliauskienei-Lazdynų Pelėdai, Juozui Tumui- 
Vaižgantui, Sofijai Kymantaitei-Čiurlionienei, inžinieriui Petrui 
Vileišiui, dailininkui Antanui Žmuidzinavičiui, kompozitoriams 

Česlovui Sasnauskui ir Mikui Petrauskui, poetui Liudui Girai, 
skulptoriui Petrui Rimšai, kitiem veikėjams: Ievai Simonaitytei, 
Jonui Krikščiūnui-Jovarui, Jonui Šliūpui. Privilegijuotos pensijos 
buvo mokamos ir žymių asmenų šeimos nariams: J. Jablonskio 
našlei, Kazimiero Būgos šeimai, žuvusio lakūno Stepono Dariaus 
dukteriai Nijolei Dariūtei. Pagal Lietuvos statistikos metraščio 
duomenis, 1930-1940 m. „personalinių pensininkų“ padidėjo be- 
veik 4 kartus. 

Kaip buvo ne kartą minėta, pramonės ir žemės ūkio darbininkai 
bei kiti privataus verslo samdomi darbuotojai senatvės pensijomis 
liko neaprūpinti. Tik 1938-1939 m.buvo parengtas viešųjų privataus 
sektoriaus senatvės pensijų draudimo įstatymo projektas. 1939 m. 
jis buvo svarstytas Darbo ir socialinės apsaugos departamente. Per 
svarstymą paaiškėjo, kad šiam įstatymui įgyvendinti reikia apie 7 mln. 
litų, todėl įstatymas buvo atidėtas (Mančinskas, 1971: 140). 


1.5. Darbo rinkos ir darbo santykių reguliavimas 


Vienas socialinių problemų šaltinių tarpukario Lietuvoje buvo 
nesureguliuoti darbdavių ir samdomų darbininkų santykiai. Dar- 
bininkai galėjo būti lengvai atleisti iš darbo, jokių išeitinių kom- 
pensacijų jiems numatyta nebuvo. Kadangi nebuvo ir nedarbo 
draudimo, didelė atleistų darbininkų dalis atsidurdavo ties skurdo 
riba. Dėl to ir dėl tokių priežasčių, kaip pavojingos darbo sąlygos, 
mažas atlyginimas, išnaudojimas, tarpukario metu dažnai kildavo 
darbininkų streikai (Akelaitis, 1990). Pirmasis pokario Lietuvos 
įstatymas, kuriuo buvo bandoma reguliuoti pramonės darbininkų 
ir pramonininkų santykius, buvo Darbo dienos ilgumo įstatymas, 
išleistas paskelbus nepriklausomybę 1919 metais. Pagal šį įstatymą, 
Lietuvos samdomiems pramonės darbininkams buvo nustatyta 8 
valandų darbo diena (Darbo dienos ilgumo įstatymas, 1919). Jo 
nuostatai buvo taikomi visiems stambesniems pramonės objek- 
tams, taip pat dirbtuvėms. Darbininkams, dirbantiems prekyboje, 
buvo nustatyta 10 valandų darbo diena. Tačiau šis įstatymas ne- 

apėmė žemės ir miškų ūkių bei transporto įmonių. Darbdaviams, 
nesilaikantiems įstatymo, grėsė baudos — 10 tūkst. auksinų arba 
netgi areštas iki 4 savaičių. Galima paminėti dar vieną įstatymą, 
normuojantį darbo dienos ilgumą: tai buvo Nakties darbo kepy- 
klose įstatymas, draudęs dirbti kepyklose naktimis nuo 21 iki 4 va- 
landos. Vėliau, 1931 m., Lietuva ratifikavo keturias TDO pareng- 
tas konvencijas, reglamentuojančias samdomų darbininkų darbo ir 
poilsio klausimus: konvenciją dėl moterų nakties darbo, vaikų nak- 
ties darbo konvenciją, konvenciją nustatyti 8 valandų darbo dieną 
ir 48 valandų darbo savaitę pramonės įmonėse bei konvenciją dėl 
savaitinio poilsio pramonės įmonėse. 1935 m. Lietuva ratifikavo 
TDO konvenciją dėl darbo laiko sutrumpinimo iki 40 valandų per 
savaitę. Veikiantys darbo apsaugos įstatymai buvo suderinti su šio- 
mis konvencijomis ir Lietuvos valstybė kasmet teikdavo ataskaitas 
TDO dėl jų vykdymo. Švenčių ir poilsio įstatymas, numatantis ir 
garantuojantis poilsio dienas, Lietuvoje buvo priimtas dar 1925 
metais. Paskelbus nepriklausomybę, iš karto, 1919 m., atskiru įsta- 
santykius, darbininkų saugą darbe ir baudusi nusižengusius darb- 
davius. 

Toliau reguliuojant darbo klausimus nebuvo galima apsieiti be 
nedarbo klausimo. Nedarbo klausimas tuometėje Lietuvoje buvo 
labai opus. Dėl sugriauto krašto ūkio vis didėjo bedarbių skaičius, 
o valstybė per mažai aprūpino bedarbius lėšomis. Išsprendus ne- 
darbo klausimą arba bent sumažinus jo mastą buvo galima tikėtis 
sutvarkyti daugybę kitų socialinių problemų: skurdą, valkatavimą, 
prostituciją, girtuokliavimą, kt. 1919 m., Lietuvai atkūrus nepri- 
klausomybę, buvo priimtas Darbo biržų įstatymas, kurio tikslas 
- kovoti su nedarbu, teikti tarpininkavimo paslaugas ieškantiems 
darbo bedarbiams, tvarkyti samdytojų ir darbininkų santykius 
(Darbo biržų įstatymas, 1919). Šios paslaugos buvo nemokamos. 
Bedarbiams buvo organizuojami viešieji darbai, mokamos pašalpos 
ir teikiami pietūs varguomenės valgyklose. Darbo biržas savo lėšo- 
mis išlaikė savivaldybės. 

Iš pradžių Darbo biržų įstatymo rengėjai darbo biržas ketino 
steigti teritoriniu principu visose Lietuvos apskrityse ir miestuose, 
turinčiuose daugiau kaip 4 tūkst. gyventojų, o valsčiuose — jų sky- 
rius. Jeigu kokia nors savivaldybė negalėjo steigti darbo biržos arba 
jos skyriaus, tai daryti buvo įpareigota DSAM. Tačiau darbo biržos 
buvo įsteigtos tik Kaune ir Šiauliuose, o kitose apskrityse ir vals- 
čiuose jų nebuvo. Lėšų stoka labai apribojo jų veiklą, jos negalėjo 
patenkinti visų bedarbių poreikių, pavyzdžiui, nebuvo galimybių 
nemokamai maitinti pietumis visų skurstančiųjų ar teikti kitokią 
paramą. 

Dar vienas bandymas sutvarkyti nedarbo problemą ir jį suma- 
žinti buvo viešieji darbai. 1933 m. gruodžio 22 d. buvo priimtas 
Viešųjų darbų fondo įstatymas, kuriuo buvo numatyta steigti vie- 
šųjų darbų organizavimo fondą. Viešųjų darbų fondą turėjo suda- 
ryti darbdavių mokestis, savivaldybių ir valstybės skiriamos lėšos, 
rangovų bei tiekėjų mokestis (Viešųjų darbų fondo įstatymas, 
1933). Darbdaviai, kurie mokėjo samdinių ligos draudimo įmokas, 
viešųjų darbų fondui skirdavo trečdalį tos įmokos. Pagal įstatymą, 
visi dalyvaujantys viešuosiuose darbuose turėjo būti draudžiami li- 
gonių kasose. 

LCVA yra likusi viena viešųjų darbų organizavimo ataskaitų, 
kurioje pateikta įdomi VMI valdininkų nuomonė apie viešųjų 
darbų svarbą — viešieji darbai buvo suprantami kaip geriausia ir 
vienintelė alternatyva nedarbo draudimui (LCVA, £. 377., ap. 2, b. 
130). Valdininkų nuomone, nedarbo draudimo sistema, kuri vei- 
kia Vakaruose, yra beprasmė, nes ji tik skatina dirbtinį bedarbių 
skaičiaus augimą, moralės ir savarankiškumo nuosmukį. Anot jų, 
nedarbo draudimui reikia daug daugiau pinigų nei Lietuvoje siūlo- 
mam ir praktikuojamam sprendimui - viešiesiems darbams. Tačiau 
tame pačiame dokumente pripažįstama, kad nepaisant gerų keti- 
nimų, viešųjų darbų praktika nepasisekė. Pirma, ne visi bedarbiai 
galėjo gauti darbo, nes buvo numatyti tam tikri reikalavimai dėl 
sveikatos ir amžiaus (LCVA, f. 923, ap. 1, b. 1059). Antra, dauge- 
liui darbininkų mokėtas pragyvenimui nepakankamas atlyginimas, 

su juo nebuvo galima išlaikyti vieno asmens, nekalbant apie visą 
šeimą (LCVA, f. 377, ap. 2, b. 130). Problemų kėlė ir kitos sąlygos 
bei reikalavimai: bedarbis turėjo gyventi vienoje vietoje 1-3 me- 
tus (sėslumo cenzas), buvo atsižvelgiama į jo šeimos sudėtį, amžių, 
sveikatą. Taigi iš esmės Viešųjų darbų įstatymas veikė tik formaliai. 

Vėlesniais laikais, vėl išaugus nedarbui dėl ekonominės krizės, 
1933 m. lapkričio 11 d. buvo priimtas Pramonės darbininkų sam- 
dos įstatymas, kuriuo buvo mėginama sureguliuoti pramonės dar- 
bininkų samdos ir atleidimo iš darbo tvarką bei kitus jų santykius 
su darbdaviais. Jis buvo taikomas fabrikų ir amatų įmonėms bei 
kitoms, tabrikams prilygstančioms įmonėms: transporto, laivinin- 
kystės įmonėms, kino teatrų mechanikų skyriams, statybos įmo- 
nėms (Pramonės darbininkų samdos įstatymas, 1933). Įstatymas 
reglamentavo vidinę tvarką įmonėse, darbo užmokesčio klausimus, 
apmokamų atostogų trukmę, numatė pingines baudas už tvarkos 
nesilaikymą tiek įmonių valdytojams, tiek patiems darbininkams. 
Šiuo įstatymu buvo nustatytos svarbios išimtys, draudžiančios at- 
leisti darbininkus, jei jie neatvykdavo į darbą dėl šeimos narių mir- 
ties arba sunkios ligos, staiga žuvus turtui, atliekant karinę prievolę, 
o gimdyves — prieš gimdymą ir 8 savaitės po jo. Per visą karinės 
prievolės vykdymo laikotarpį darbdavys privalėjo mokėti darbi- 
ninko šeimai pusę viso darbininkui mokamo atlyginimo bei visą 
natūra mokamą atlyginimą. 

Pagal įstatymą, pramonės darbininko uždarbis tarpukario Lie- 
tuvoje buvo išmokamas pinigais bei taip vadinama „natūra“: mais- 
tu, drabužiais bei kitais buities daiktais, kuru. Apgyvendinimas 
įmonei priklausančiame bute taip pat laikytas atlyginimu. Įmonės 
valdytojai neturėjo teisės mokėti visą atlyginimą vien tik natūra, už 
šios nuostatos pažeidimą buvo numatyta 300 Lt bauda. Bent dalis 
atlyginimo visada turėjo būti mokama pinigais. Didesnėse pramo- 
nės įmonėse veikdavo valgyklos, pirtys. Darbininkai galėjo apsigy- 
venti įmonėms priklausančiuose butuose. Už maitinimą, pirties bei 
kitas paslaugas, kurios galėjo būti teikiamos darbovietėse, darbi- 
ninkai mokėjo Vyriausiojo darbo inspektoriaus nustatytą mokestį. 

Kadangi nedarbo draudimo nebuvo, šis įstatymas įvedė pini- 
gines kompensacijas, kurias samdytojas privalėjo sumokėti atlei- 
džiamam darbininkui. Kompensacijų dydis priklausė nuo išdirbto 
laiko: pradedant nuo 3 mėnesių (kompensacijos dydis buvo lygus 
1 savaitės uždarbiui) ir iki ilgesnio kaip 5 metai nenutraukiamo 
stažo (kompensacijos dydis buvo lygus 12 savaičių uždarbiui). Iš 
dalies, šis įstatymas stabdė darbininkų atleidimą iš darbo, o atleis- 
tiesiems užtikrino tam tikrą materialinę paramą. Kita vertus, pats 
vidaus reikalų ministras pripažino, kad kompensacijų įstatymas 
nebuvo suderintas su kitais darbo santykius reglamentuojančiais 
įstatymais, netgi prieštaravo jiems, jis dažnai būdavo apeinamas, 
jo priėmimas sukėlė didžiulius darbdavių protestus, reikalauta jį 
pakeisti (Mančinskas, 1971: 130). 

Didžiausios Lietuvos dirbančiųjų dalies - žemės ūkio darbinin- 
kų — samdos įstatymas buvo priimtas 1929 m. rugpjūčio 12 dieną. 
Juo buvo pakeistas prieštaringai vertinamas prieš tai veikęs Dvarų 
darbininkų-ordinarininkų samdymo ir atstatymo įstatymas, ku- 
ris, nors ir buvo nukreiptas į feodalizmo liekanų Lietuvos žemės 
ūkyje naikinimą, visgi negalėjo atitikti modernios socialinės ap- 
saugos reikalavimų. Svarbiausias jo akcentas buvo labai tradicinis 
— samdytojo ir darbininko santykiai turėjo išlikti geri, o darbinin- 
kas — paklusnus. Jame beveik nebuvo numatyta bent kiek svaresnė 
pagalba darbininkui. Pavyzdžiui, kritiškai galima vertinti nuostatą, 
kad dirbdamas dvare darbininkas, netekęs sveikatos dėl nelaimin- 
go atsitikimo ne dėl savo kaltės arba „negalėdamas dėl senatvės 
toliau darbo dirbti, turi teisės gauti per dieną svarą rugių ir 100 
sieksnių išdirbto lauko daržui ir bulvėms sodinti" (LCVA, f. 377, 
ap. 5, b. 2). Tokius principus reikėjo keisti, ir netrukus buvo išleis- 
tas naujas, laiko dvasią labiau atitinkantis Žemės ūkio darbininkų 
samdos įstatymas. Pagal pažangesnį įstatymą, samdytojai ir dar- 
bininkai laisvai susitardavo laikydamiesi galiojančių šalies įstaty- 
mų ir sudarydavo samdos sutartį (Žemės ūkio darbininkų sam- 
dos įstatymas, 1929). Jos sudarymo tvarką ir sąlygas reglamentavo 
vidaus reikalų ministro ir žemės ūkio ministro nutarimai. Pagal 

jų nutarimus, samdos sutarties sąlygos galėjo būti vienodos visam 
kraštui arba atskiros atsižvelgiant į vietovę, ūkį arba darbo ypatu- 
mus. Samdos sutartys galėjo būti sudaromos tarp ūkių valdytojų 
sąjungos ir žemės ūkio darbininkų sąjungos. Tokia bendra sutartis 
buvo privaloma visiems dalyviams sudarant atskiras samdos sutar- 
tis. Samdos sutarties sąlygose turėjo būti aptarti atlyginimo dydis, 
atsiskaitymo už ištarnautą laiką normos, dirbamo darbo kategori- 
jos, atlyginimo natūra normos įvertinimas pinigais. Įstatyme buvo 
numatytos baudos samdytojams už laiku neišmokėtą atlyginimą, 
kompensacija darbininkams už sutarties nutraukimą nesant dar- 
bininko kaltės - samdytojas privalėjo sumokėti visą ištarnauto lai- 
ko atlyginimą ir ketvirčio atlyginimo priedą už visą, bet ne ilgesnį 
kaip 1 metai sutartą laiką. Vėliau, pakeitus šį įstatymą, priedo dydis 
buvo sumažintas iki penktadalio (Žemės ūkio darbininkų samdos 
įstatymo pakeitimas, 1932). 

Nepaisant bendrų pažangesnių nuostatų, visgi kai kurie šio 
įstatymo punktai, akcentuojantys darbdavio gerąją valią, santykių 
teisingumą bei padorumą, gali būti traktuojami kaip itin konserva- 
tyvūs, pavyzdžiui, įstatymas skatino samdytojus rūpintis darbinin- 
kų sveikata bei duoti jiems poilsio darbo dienomis, o darbininkui 
ar jo šeimos nariui susirgus samdytojas turėjo teikti naminės paga/- 
bos priemones arba parūpinti susirgusiam darbininkui susisiekimo 
priemones nuvažiuoti į artimiausią sveikatos punktą. Tokias nuos- 
tatas įprasta vertinti kaip palaikančias archajinę tvarką. 


1.6. Socialinė globa ir privati labdaringa veikla 


Be socialinio draudimo tarpukario Lietuvoje buvo vykdoma ir 
nuolat plečiama socialinės globos veikla. Kaip socialinės apsaugos 
dalis, globa apėmė visų skurdžiai gyvenančių asmenų — neįgaliųjų, 
našlaičių, vienišų ir senyvo amžiaus žmonių, karo belaisvių, pabė- 
gėlių, nusigyvenusių valstiečių ir miesto darbininkų — aprūpinimą 
piniginėmis pašalpomis, maistu, drabužiais ir kitais daiktas, me- 
dicinos ir higienine priežiūra bei jų išlaikymą prieglaudos institu- 

cijose. Socialinę globą tarpukario Lietuvoje vykdė vyriausybė per 
Darbo ir socialinės apsaugos departamentą prie VRM, savival- 
dybės, privačios labdaringos organizacijos bei pavieniai asmenys. 
Neformalią socialinę globą teikė pasiturintys giminės, artimieji, 
atskiri asmenys, kaimo bendruomenės bei parapijos. Vyriausybė, 
perėmusi dalį globos į savo administruojamas sritis, steigė dalį vai- 
kų, senelių ir neįgaliųjų prieglaudų. Daugiausia vyriausybė globojo 
karo veteranus. Beglobiais vaikais ir neįgaliaisiais pavesta rūpintis 
savivaldybėms. 

Privačios labdaringos organizacijos rūpinosi visomis skurstan- 
čiųjų grupėmis. Tarpukario metu Lietuvoje veikė labai daug tokių 
organizacijų. Nepriklausomybės pradžioje, esant didžiulei socia- 
linei suirutei ir silpnai valstybės pagalbai, jos suvaidino lemiamą 
vaidmenį padedant skurstantiesiems ir atstatant karo nuniokotą 
kraštą. Vėliau, jau įvedus ligos socialinį draudimą, privati veikla 
socialinės globos srityje išliko labai svarbi. Šalia naujai kuriamų 
valstybinių organizacijų, veiklą tęsė iki tol buvusios privačios ir 
bažnytinės labdaringos įstaigos, kūrėsi naujos. 

Privatus skurstančiųjų šelpimas tarpukario Lietuvoje rėmė- 
si meilės artimui jausmais, įsisąmonintu „visuomenės reikalu“, 
„priederme duoti vargšui reikalingą pašalpą ir neleisti jam žūti dėl 
neturto“ (Paltarokas, 1920: 4). Tai krikščionybės principai, for- 
mavę ypatingą Lietuvos inteligentijos moralinę-pilietinę nuostatą 
visuomenės varguomenės atžvilgiu, skatinę veikti savo iniciatyvą, 
„nelaukiant kol kas bus padaryta <...> organizuoti privatinę lab- 
darybę...“ (Paltarokas, 1920: 17). Ilgainiui skurstančiųjų šelpimas 
susiformavo kaip tam tikras prasmingas išsilavinusių ir/ar religingų 
žmonių, kurie patys buvo gana neturtingi, užsiėmimas, netgi gyve- 
nimo būdas, pasižymėjęs ypatingu dėmesiu tradicinėms vertybėms. 

Didesnė labdaringos veiklos dalis tarpukariu buvo sutelkta ka- 
talikiškų gailestingumo darbų draugijų rankose. Pagal labdarybės 
sampratą, labdaringa veikla — tai artimo „esančio reikale“ šelpimas, 
kylantis „iš gailestingumo dorybės atskirtų asmenų, ar susispietu- 
sių labdarybės draugijose, steigiamose daugiausia Bažnyčios“ (Pal- 

tarokas, 1920: 4). To meto Lietuvos inteligentija taip pat norėjo 
užsiimti labdaringa veikla, dalytis savo patirtimi, mokytis iš Vakarų 
Europos ir JAV patirties ir kurti bendrą globos sistemą. Nepriklau- 
somybės pradžioje būsimai globos sistemai buvo siūloma taikyti 
Vakarų visuomenėje galiojančius silpniausių visuomenės grupių ge- 
rovės užtikrinimo principus (Barkauskaitė, 1998). Lietuvos inteli- 
gentija, suinteresuota socialine ir kultūrine veikla, grindė lietuviškos 
globos ir labdaros srities organizavimą bei administravimą daugiau- 
sia Vokietijos, Prancūzijos, Didžiosios Britanijos, Austrijos ir JAV 
patirtimi, bendradarbiavo su Bažnyčios organizacijomis. Aktyviausi 
globos srities veikėjai siekė suburti valstybines globos įstaigas, lab- 
daringas organizacijas ir pavienius labdarius į bendrą tinklą. 

Socialinių problemų, su kuriomis kovojo labdaringos organi- 
zacijos, skaičius ir dydis buvo grėsmingas. Istoriniuose dokumen- 
tuose galima rasti tokius skaičius apie skurdo mastą pokario peri- 
odu: pokario Lietuvoje buvo šelpiama ir globojama apie 50 tūkst. 
žmonių — našlių, našlaičių, senelių, neįgaliųjų ir kitų skurdžiai gy- 
venančių žmonių (Akelaitis, 1990: 348). Vėlesnė statistika liudija 
apie dar didesnę socialinių problemų apimtį: Darbo ir socialinės 
apsaugos departamento duomenimis, 1921 m. pradžioje Lietuvoje 
iš viso buvo 114 457 asmenys, kuriems trūko maisto ir drabužių, 
36 850 vaikų reikėjo pagalbos, 1923 m. rugsėjo 17 d. visuotinio 
surašymo duomenimis, Lietuvoje buvo daugiau kaip 10 tūkst. aklų, 
kurčių, nebylių ir kitas fizines bei psichines negalias turinčių žmo- 
nių (Mančinskas, 1971: 28-29). 

Tarpukario labdaringų organizacijų veikla buvo labai skirtinga, 
nes jos stengėsi aprėpti kuo didesnį žmonių, kuriems reikėjo pa- 
ramos, ratą. Remiantis LCVA išlikusiais duomenimis apie labda- 
ringų organizacijų veiklą, jas visas galima suskirstyti į dvi grupes: 
vienos iš jų orientavosi į universalią pagalbą įvairių skurstančiųjų 
grupėms, kitos specializavosi kažkurioje vienoje globos srityje ir 
siekė remti konkrečias skurstančiųjų grupes. Pirmosios organiza- 
cijos — įvairūs šalpos komitetai — teikė daugiausia materialinę pa- 
ramą: padalydavo maistą ir daiktus, organizuodavo medicinos ir 

higieninę pagalbą, pabėgėliams suteikdavo gyvenamąjį plotą, rėmė 
nuo potvynių, gaisrų ir nederliaus nukentėjusius ūkininkus (LCVA, 
£ 1672; £. 1131; £ 1740; £. 1727). Antrosios organizacijos - Bažny- 
čios ir inteligentijos steigtos globos draugijos be materialinės para- 
mos akcentavo globojamų žmonių dorinį ugdymą ir auklėjimą. Jos 
ne tik dalijo materialinę pagalbą, bet ir steigė, išlaikė vaikų, senelių, 
ligonių prieglaudas, nemokamas valgyklas, kūdikių lopšelius, vai- 
kų darželius, vasaros stovyklas, sveikatos centrus, sanatorijas, rūpi- 
nosi kaliniais (LCVA, £. 714; £ 1063; £. 1411; £: 1687; Draugijos, 
sąjungos ir kitos visuomeninės organizacijos, 1989). Taip pat šios 
draugijos ypač rūpinosi gabiais vaikais ir studentais iš neturtingų 
šeimų, rėmė jų studijas, skyrė paskolas, mokėjo už mokslus, steigė 
mokyklas ir bendrabučius, amatų mokyklas, leido knygas (LCVA, 
f. 947). 

1924 m. beveik visos prieglaudos, kurias įsteigė valstybė, buvo 
perduotos privačioms labdaringoms draugijoms. 1925 m. privačios 
labdaringos organizacijos savo žinioje turėjo 83 vaikų ir neįgalių- 
jų prieglaudas, o valstybinių ir savivaldybių prieglaudų tais metais 
buvo beveik dvigubai mažiau (LCVA, f. 928, ap. 1., b. 1). 1926 m., 
Socialinės apsaugos inspekcijos duomenimis, Lietuvoje veikė 71 
labdaringa organizacija (Barkauskaitė, 1998: 92). 

Privačią labdarybę tarpukario Lietuvoje ypač skatino valstybė. 
Lietuvos vyriausybė palaikė privačios labdaros veiklą dviem būdais: 
teisiškai reglamentavo socialinę globą ir finansiškai rėmė privačias 
organizacijas. 

1919 m. VRM parengtas ir priimtas Draugijų įstatymas numa- 
tė tam tikras lengvatas labdaringoms draugijoms. Įstatyme buvo 
pažymėta, kad labdarybės draugijų tikslas — „eiti pagalbos valdžios 
ir savivaldybių įstaigoms socialinės globos darbe“, todėl, atsižvel- 
giant į labdarybės draugijų veiklos tikslą ir svarbą palaikant Lietu- 
vos piliečių gerovę, jų steigimui buvo suteikiamos tam tikros len- 
gvatos, pavyzdžiui, steigėjų skaičius galėjo būti mažesnis nei kitų, 
ne labdaros draugijų (Draugijų įstatymas, 1919; LCVA £. 377, ap. 
2, b. 157). Tačiau šiame įstatyme be lengvatų buvo numatytas ir 

reikalavimas, kad labdaringos draugijos, gaunančios valstybinį ir 
savivaldybių finansavimą, tvarkytųsi pagal VRM patvirtintą statutą 
ir duotų ataskaitą už savo veiklą vyriausybės organams. 


9 lentelė 
Labdaros ir sveikatos įstaigų skaičius 
1926 m.ir 1937 m. 
1926 m. 1937 m. 
Įstaigų skaičius 
Organizaci- 2 > | = 
jos tipas š ž|Ž|ĖS|Ę 
" i= 7) 2 = £ Šš i= 7) 
Ši Žk|E R )ŽIšĖ 22 
žŽŠ|EŽ|R|3|š|žšė kė 
Sveikatos 
| 9 | nd | 37) 11 | 26 | nd. | nd 
įstaigos 
(ligoninės) 
Las 13 | 780) 60 3 |10 | 47 |3189 
| prieglaudos 
Senelių 
ir mišrios 
(bendruo- 59 1324 | 187 1 46 140 |4779 
menių) 
| prieglaudos 
Kūdikių 
pamestinukų 1 5 8 1 |. 6 |1166 
lopšeliai 


Šaltinis: Lietuvos statistikos metraštis 1924-1926 m., 1927: 118; Lietu- 
vos statistikos metraštis 1937 m., 1938: 57, 61 


1932 m. buvo priimtas Lietuvos Raudonojo Kryžiaus draugi- 
jos ir ženklo įstatymas. Sis įstatymas buvo svarbus tuo, kad regla- 
mentavo tarptautinės Raudonojo Kryžiaus organizacijos padalinį 

Lietuvoje. Juo buvo pripažįstama Raudonojo Kryžiaus kaip labai 
svarbaus valstybės padėjėjo socialinės globos srityje veikla (Lie- 
tuvos Raudonojo Kryžiaus draugijos ir ženklo įstatymas, 1932). 
Raudonasis Kryžius veikė globojant Respublikos Prezidentui, be 
to, jis vienintelis Lietuvos teritorijoje veikė remiantis pripažintais 
tarptautinių konvencijų nuostatais. Raudonasis Kryžius organiza- 
vo ir teikė visokeriopą sveikatos priežiūros pagalbą bei globą karo 
įstatymas numatė, jog Raudonajam Kryžiui atitenka trečdalis vals- 
tybės surenkamo pramogų mokesčio. 

Dauguma atvejų privačios organizacijos buvo finansuojamos 
iš savivaldybių, rečiau iš valstybės iždo lėšų. Atskirais nutarimais 
Ministrų Kabinetas leisdavo paremti konkrečias labdaros draugi- 
jas: 1921 m. „Vaikelio Jėzaus“ draugijai buvo suteikta iš valstybės 
iždo 151 tūkst. auksinų pašalpą ir iš VRM iždo 20 tūkst. auksinų; 
tais pačiais metais iš valstybės iždo buvo skirta 131 tūkst. auksinų 
žuvusiųjų kareivių našlaičių amatų mokyklai įsteigti; Lietuvos Mo- 
terų globos komitetui iš VRM asignavimų buvo išduota 150 tūkst. 
auksinų; 1931 m. nukentėjusiems nuo potvynio šelpti komitetas 
gavo iš VRM medžioklės depozitų 10 tūkst. Lt pašalpą. Finansa- 
vimo šaltiniu buvo ir privačios piliečių aukos (LCVA f. 377, ap. 5, 
b. 2, 10). 

Vyriausybės vykdoma socialinė parama neapsiribojo tik labda- 
ringų draugijų finansavimu. Atskirais Ministrų Kabineto nutari- 
mais buvo šelpiami ir remiami šalies ūkininkai, pavyzdžiui, 1928 m. 
buvo sušelpti 126 asmenys, laikinai atsidūrę sunkioje materialinėje 
padėtyje, jie iš viso gavo 3 861 Lt 30 ct.; 1931 m. iš Žemės ūkio mi- 
nisterijos ir VRM iždų buvo skiriamos lėšos konkretiems ūkinin- 
kams, nukentėjusiems nuo nederliaus ir „blogų metų“ (LCVA f£.377, 
ap. 5, b. 112; LCVA £. 377, ap. 2, b. 6). Kita vertus, tai buvo pavie- 
niai paramos atvejai, daugiausia šalies vyriausybė rėmė labdaringas 
organizacijas, bet ne atskirus asmenis. 

Visgi privačios labdaros organizacijos buvo per mažai finan- 
suojamos. 1930-1931 m. iš valstybinio biudžeto labdaringoms 
organizacijoms buvo skirta 1 mln. 384 tūkst. Lt, tačiau, vidaus rei- 

kalų ministro pripažinimu, šią sumą reikėjo didinti dar 1,5 mln. Lt 
(LCVA £. 377, ap. 2, b. 37). 1939 m. valstybės parama labdaringoms 
organizacijoms siekė 4,5 mln. Lt, savivaldybės tais metais skyrė 
5 mln. Lt, tačiau šios sumos buvo nepakankamos siekiant tinkamai 
spręsti skurstančiųjų globos problemą (Akelaitis, 1990). Iš tikrųjų, 
socialinės globos reikalams buvo išskiriama visiškai nedaug; lėšų. 
Prieglaudos namuose išlaikomi ir šelpiami žmonės buvo menkai 
aprūpinami, be to, bendras globos įstaigų skaičius buvo nepakan- 
kamas, kad į jas galėtų patekti visi nepriteklių kenčiantys ir globos 
reikalingi žmonės: „norint sušelpti reikalingus paramos ir laikant 
juos tik pusbadžiu, reikėtų daugiau kaip dvigubai lėšų, negu kad 
jų išskiriama“ (Mančinskas, 1971: 31). Dėl lėšų stokos labdaringos 
organizacijos buvo nuolat įsiskolinusios ir dėl to verčiamos rengti 
labdaringus vakarėlius, pobūvius, koncertus, rinkliavas, loterijas ir 
pan. - „tas pinigų rinkimo būdas yra nemalonus ir kartas erzinantis 
visuomenę“ (Barkauskaitė, 1998: 94). Taigi tarpukario laikotarpiu 
Lietuvos globos įstaigose buvo rūpinamasi tik nedidele skurstan- 
čiųjų dalimi ir dėl lėšų stokos, ir dėl pačių globos įstaigų nepakan- 
kamo kiekio. 

Kad būtų išspręstos finansavimo problemos, 1933 m. VRM 
buvo pasiūlytas Labdarybės fondo įstatymo projektas. Projekte 
buvo numatyta papildoma finansinė parama labdaros organiza- 
cijoms (LCVA £. 377, ap. 2, b. 130). Projekto rengėjų manymu, 
labdaros fondas būtų galėjęs išspręsti nuolatinį lėšų stygių. Buvo 
tikimasi, kad jis „padengs nedateklių globos įstaigoms laikyti“. Į šį 
fondą eitų lėšos nuo pramogų, kaip kino teatrai ir koncertai, ir iš 
kitų valstybinių mokesčių ir rinkliavų šaltinių. Pagal projektą, buvo 
numatyta padidinti 10 proc. kortų, 5 proc. alaus ir vyno, 1 proc. 
degtinės kainas, 0,5 proc. — prekybos ir pramonės įmonių pelno, 
nekilnojamo turto mokesčius, įvesti 0,5 proc. atskaitymus nuo 
valstybinių įstaigų bei savivaldybių tarnautojų atlyginimo. Buvo 
tikimasi, kad taip susidarys apie 1,43 mln. litų sumą labdaringų 
organizacijų prieglaudoms šelpti. Tačiau šis geras sumanymas liko 
neįgyvendintas, kadangi Ministrų taryba šį įstatymo projektą at- 


151 


metė (Mančinskas, 1971: 135). Kitos iniciatyvos, kurios taip pat 
matomai liko neįgyvendintos, gali būti laikomi „Socialinės globos 
įstatymo“ bei „Invalidų globos įstatymo“ projektai. LCVA yra likę 
tik šių įstatymų projektai, tačiau tarpukario laikotarpio valstybinio 
leidinio „Vyriausybės žinios“ archyve priimtų ir paskelbtų įstatymų 
tokiais pavadinimais surasti nepavyko. Matyt, iki sovietinės okupa- 
cijos šių įstatymų taip ir nespėta priimti, jie taip ir liko projektais. 

Pagal Socialinės globos įstatymo projektą, paruoštą VRM 1930 
m., Lietuvos valstybė užtikrintų savo kaip pagrindinės iniciatorės 
vaidmenį socialinės globos srityje, o bendrai valstybinei globos 
strategijai sudaryti turėjo būti įkurta Socialinės globos taryba prie 
VRM, į kurią įeitų Socialinės apsaugos inspektorius, Sveikatos 
departamento prie VRM, Švietimo ministerijos, savivaldybių ir 
labdaringų organizacijų atstovai (LCVA, £. 377, ap. 2, b. 37). Pro- 
jekte buvo numatyta, kad visų globos reikalingų žmonių padėtis 
bus įvertinta (savivaldybės ar policijos) prieš teikiant jiems paramą, 
o pašalpų normas turės nustatyti miesto arba apskrities valdybos. 
Projekte buvo numatytas visų savivaldybių bendradarbiavimas bei 
įsipareigojimų už beturčių globą aiškus pasiskirstymas, pasiturin- 
čių giminių atsakomybė už rūpinimąsi neturtingais giminaičiais. 
Taip pat projekte buvo svarstoma, kad labdaringos organizacijos 
ar atskiri asmenys globos įstaigų išlaikymui galės gauti valstybės 
pašalpas, tačiau ne didesnes nei 75 proc. visų jų veiklai reikalingų 
išlaidų. 

Invalidų globos įstatymo projektas aiškino neįgalumo sąvoką: 
invalidai — tie, kurie neteko 60 proc. bendro darbingumo (LCVA, 
£. 377, ap. 5, b. 1). Projekte buvo numatyta, kad valstybės ir savival- 
dybių institucijos neįgaliaisiais rūpinsis šiais būdais: neturtingi ir be 
šeimų neįgalieji gautų priežiūrą ir pilną išlaikymą; turintys šeimą, 
bet neturtingi — mėnesinę pašalpą; neįgaliųjų šeimos nariai, kurie 
patys negali dirbti, turėtų būti apgyvendinti prieglaudos įstaigose; 
tenkinant neįgaliųjų ir jų šeimos narių kultūros poreikius, bus su- 
teikta galimybė nemokamai įgyti mokslo ar amato; bus kuriama 
daugiau specialių namų neįgaliesiems, prieglaudų ir kitų labdarybės 
įstaigų (nemokamų valgyklų, vasaros stovyklų, pan.). 

Socialinė globa, vykdoma tiek valstybės, tiek labdarybės orga- 
nizacijų, savo piką pasiekė ketvirtojo dešimtmečio pabaigoje, prieš 
pat prarandant nepriklausomybę, kai visa socialinės apsaugos siste- 
ma jau buvo įgavusi pakankamai apibrėžtą formą bei turinį. 

Reziumuojant visą temą, reikia pastebėti, kad, nežiūrint rimtų 
sunkumų, tokių kaip: nuolatinis biudžeto deficitas, politinis nesta- 
bilumas bei lėta pramonės raida, trukdžiusi kuo skubiau įgyven- 
dinti visokeriopą socialinę apsaugą, aktyvios Lietuvos vyriausybių 
pastangos socialinėje srityje buvo akivaizdžios — pasiūlymų bei 
projektų, skirtų reformuoti socialinę apsaugą, netrūko. Optimis- 
tiškos žurnalo „Sveikata ir Darbas“ redaktoriaus mintys apie so- 
cialinio draudimo naudą neblogai atspindi to meto nuostatą so- 
cialinių klausimų atžvilgiu: „O kada Lietuvoje bus įgyvendintas ir 
kitų rūšių bei žemės ūkio darbininkų draudimas, kada plačiai ir 
planingai organizuotas sveikatinimo įstaigų tinklas bus nutiestas 
visame krašte, tada tik bus galima pilnai pajusti socialinio draudi- 
mo reikšmę valstybės gyvenime.“ (Socialinio Draudimo statistikos 
metraštis 1935-1937, 1938: 20). 

Taigi ambicijų užtikrinti bent minimalia gyventojų gerovę ne- 
trūko. Galbūt jos gali būti vertinamos kaip naivios ir nepamatuo- 
tos, tačiau negalima paneigti jų reikšmingumo tuometės Lietuvos 
politiniame-ekonominiame ir socialiniame kontekste visų pirma 
dėl to, kad prioritetinės sritys buvo krašto apsauga bei ekonomikos 
skatinimas. Nenuostabu, kad socialinės srities sutvarkymas, nors ir 
buvo deklaruojamas kaip „pirminiai valstybės rūpesniai“, negavo 
pakankamo valdžios dėmesio, ir svarbios socialinės apsaugos dalys 
liko neįgyvendintos. Pavyzdžiui, nedarbo draudimas, toks aktualus 
tarpukario metu, taip ir nebuvo įvestas, nors darbo biržų bergž- 
džios pastangos kovoti su nedarbu buvo akivaizdžios. 

1940 m. rugsėjo 5 d., Liaudies komisarų tarybos nutarimu, Vy- 
riausioji socialinio draudimo valdyba, draudimo nuo nelaimingų 
atsitikimų kasa, ligonių kasos ir visos kitos socialinės paskirties įs- 
taigos perėjo Socialinio aprūpinimo komisariatui (LCVA, f. 643; 
„Sodrai“ - 15 metų, 2005). 

1.7. Išvados 


Tarpukario laikotarpis Lietuvoje — unikalus įvykis šalies istori- 
joje, ryškus, sudėtingas, prieštaringai vertinamas, idealizuojamas ir 
kritikuojamas. Šio istorinio tarpsnio metu, esant tautinių jausmų 
pakilimui ir dideliam užsidegimui statyti jaunąją valstybę, buvo 
pradėta intensyviai ir iš esmės spręsti įvairias socialines problemas 
bei tvarkyti socialinės apsaugos reikalus. Lyginant su prieškario ir 
pokario padėtimi, socialinėje sferoje pavyko pasiekti nemažą pa- 
žangą. Buvo padėti socialinės apsaugos sistemos pamatai, įsteigtos 
atsakingos valstybinės institucijos, kurios kūrė teisinį socialinio 
draudimo, paramos bei darbo santykių sutvarkymo pagrindą. 

Pagrindiniai veiksniai, turėję įtakos tarpukario socialinės apsau- 
gos sistemos modeliui, buvo žemės ūkio dominavimas ekonomi- 
koje, negausi, bet aktyvi pramonės darbininkų klasė, ilgalaikis pa- 
sitikėjimas tradicinėmis paramos formomis, išvystyta filantropinė 
veikla ir orientacija į išsivysčiusių Vakarų šalių patirtį. Tarpukario 
socialinis draudimas buvo statomas ant senojo Rusijos imperijos 
socialinio draudimo pamatų, remiantis progresyvia Vakarų Euro- 
pos šalių patirtimi ir įstatymais. Neigiamos įtakos daugiausia turė- 
jo politinis ir ekonominis nestabilumas šalyje, dėl kurio socialinės 
apsaugos sistemos kūrimui nebuvo galima skirti pakankamai dė- 
mesio, o kuklios valstybinio biudžeto galimybės neleido formuoti 
ir remti visa apimančio socialinio draudimo ir paramos modelio. Jis 
liko neišbaigtas. Socialinio draudimo ir globos mastai nesiekė tokio 
optimalaus lygio, kai visi šalies gyventojai galėjo būti pakankamai 
aprūpinti įvairiais nedarbingumo atvejais. Be draudimo, socialines 
problemas buvo bandoma spręsti darbo santykių ir darbo rinkos 
reguliavimu. Priimti pramonės ir žemės ūkio darbininkų samdos 
įstatymai numatė darbdavių atsakomybę, kompensacijas atleidimo 
iš darbo atvejais. Darbą ir atlyginimą užtikrinti turėję viešieji dar- 
bai ir darbo biržos laukiamo rezultato beveik nedavė. 

Pirmoji pokario draudimo rūšis, ligos (ir motinystės) draudi- 
mas, atsirado praėjus aštuoneriems metams po nepriklausomybės 

paskelbimo. Didžiausiai šalies dirbančiųjų daliai, valstiečiams-ūki- 
ninkams, šis draudimas liko neprieinamas, ligos atveju jie turėjo 
pasikliauti šeimos nariais ir bendruomene. Ligos draudimas buvo 
taikomas pramonėje dirbantiems darbininkams, valstybės ir savi- 
valdybių tarnautojams, kurių atlyginimai nesiekė priimtinų stan- 
dartų, todėl tarpukario ligos draudimas gali būti traktuojamas kaip 
socialinė parama santykinai nepasiturintiems žmonėms. Draudi- 
mas nuo nelaimingų atsitikimų buvo įvestas dar vėliau, praėjus de- 
šimčiai metų po pirmojo. Didžiausia dirbančiųjų dalis liko neaprū- 
pinta senatvės pensijomis. Tačiau senatvės pensijų draudimas, trak- 
tuojamas kaip urbanizacijos ir industrializacijos pasekmė, sunkiai 
galėjo būti įvestas tarpukario Lietuvoje — tam, kad ūkininkų paja- 
mos būtų apskaičiuotos ir jie mokėtų įmokas į draudimo fondus, 
žemės ūkis turėjo būti institucionalizuotas. Tarpukario metu apie 
tai buvo anksti kalbėti. Todėl senatvės pensijomis buvo aprūpinti 
tik kariškiai, valstybės tarnautojai ir valstybei nusipelnę asmenys. 

Tarpukario metu intensyviai vystėsi socialinės paramos ir glo- 
bos institucijų tinklas. Valstybinių institucijų ir labdaringų organi- 
zacijų jungimasis į vieną sistemą sudarė galimybę efektyviau nau- 
dotis kukliais ištekliais ir tuo būdu kiek įmanoma geriau globoti 
beturčius piliečius. Privati globos iniciatyva tarpukario laikotarpiu 
rėmėsi pilietiškumo ir artimo atjautos idėjomis, suvoktu būtinumu 
pasirūpinti skurstančiaisiais nelaukiant paskatinimo. Pagarbos ver- 
tos privačių labdaringų organizacijų pastangos rūpintis paramos 
reikalingais žmonėmis, jų indėlis į socialinių problemų sprendimą 
yra labai svarbus. 

2. SOVIETINĖS SOCIALINĖS APSAUGOS 
MODELIS,JO IŠTAKOS, PLĖTRA IR LIETUVA 


Šiame knygos skyriuje pateikiami carinės Rusijos, kuriai priklausė 
didžioji Lietuvos dalis, socialinio saugumo bruožai, trumpai pristato- 
ma sovietinės Litbelo respublikos socialinė sistema ir smulkiai analizuo- 
Jama sovietinio laikotarpio socialinės apsauga, kurią 1940 m. privalėjo 
perimti sovietų okupuota Lietuva. Skyriuje apibrėžiama sovietinio s0- 
cialinio draudimo sistemos struktūra ir ideologija. Paaiškinta socialinio 
draudimo išlaidų problema, apibrėžtos socialinio draudimo šakos. Tai 
senatvės ir neggalumo pensijų, ligos, nėštumo ir gimdymo, laidojimo ir 
bedarbių pašalpos (pastarosios buvo mokamos labai trumpą laiką — tik 
ankstyvuoju sovietiniu laikotarpiu). Skyriuje remiamasi ir lyginama 
oficialiai skelbta SSRS ir Lietuvos SSR statistika, daugiausia — iš vė- 
Jyvojo SSRS laikotarpio (pradedant 1975 m.), t. y. tuo laikotarpiu, kai 
sovietinio socialinio draudimo sistema pasiekė savo ribas ir parodė savo 


galimybes. 


2.1. Įvadas 


Lietuva beveik du šimtmečius buvo vienaip ar kitaip priklau- 
soma nuo Rusijos imperijos ar Sovietų Sąjungos. Todėl ir jos 
ekonominė-socialinė sistema buvo tokia pati kaip ir kitų Rusijos 
imperijos gubernijų arba Sovietų Sąjungos respublikų, tik su tam 
tikrais regioniniais skirtumais. Jau Rusijos imperijoje atsirado tam 
tikrų socialinio aprūpinimo sistemos užuomazgų. Sovietų Sąjun- 
goje buvo sukurta jau labiau išplėtota socialinio aprūpinimo siste- 
ma, kurią sudarė dvi pagrindinės formos: socialinis draudimas ir 
socialinis aprūpinimas. Sovietinės socialinės politikos pagrindiniai 
bruožai susiformavo ketvirtajame dešimtmetyje, kai vyko sparti 
industrializacija, ir per daugelį metų, nepaisant tam tikrų pakeiti- 
mų bei papildymų, išliko beveik nepasikeitę. Šią sistemą finansavo 
valstybė, pagal ją buvo suteikiamos išmokos, susietos su uždarbiu, 
asmenims, atliekantiems darbinę pareigą, bei privilegijuotos išmo- 

kos komunistų partijos, vyriausybės bei atitinkamų šakų atstovams, 
kurių indėlis į šalies ekonomiką buvo labai svarbus. Sovietinė so- 
cialinės apsaugos sistema veikė Lietuvoje iki pat atkuriant nepri- 
klausomybę 1990 m. kovo 11 dieną. Iš pensijos asmenys gyvena 
vidutiniškai du dešimtmečius, o teisę į ją įgyja dirbdami tris-ke- 
turis dešimtmečius. Todėl dar ir dabar Lietuvoje gyvena žmonės, 
kurių teisės į pensiją buvo „uždirbtos“ veikiant sovietinei pensijų 
sistemai. 

Šioje knygos dalyje nagrinėjama sovietinio socialinio draudimo 
raida per visą jo egzistavimo laikotarpį. 


2.2. Dirbančiųjų socialinis saugumas 
Rusijos imperijoje iki 1917 metų 


Po paskutinio, 1795 m. Žečpospolitos padalijimo iki Pirmojo 
pasaulinio karo 1914-1918 m. Lietuva (be Klaipėdos krašto) įėjo į 
Rusijos imperijos sudėtį. Per visą Rusijos valdymo laikotarpį Lie- 
tuva kentė didesnę ar mažesnę nacionalinę-kultūrinę ir ekonominę 
priespaudą. Nors Rusija iki 1917 m. vis dar buvo žemės ūkio šalis, 
joje jau buvo prasidėjusi industrializacija. Lietuvą industrializacija 
irgi palietė. Rusijos fabrikų inspekcijos žiniomis, 1912 m. Vilniaus, 
Kauno ir Suvalkų gubernijų lietuviškose apskrityse visose pramo- 
nės įmonėse dirbo 21 769 darbininkai, iš kurių 16 tūkst. arba 76 
proc. dirbo stambiuose centruose — Vilniuje, Kaune ir Šiauliuose 
(Čepėnas, 1992a: 442). Galima teigti, kad Lietuvos pramonės au- 
gimas nebuvo menkesnis negu Rusijoje ir jos kai kurių gaminių 
kokybė buvo labai gerai vertinama. Nuo 1885 m. iki 1900 m. Ru- 
sija ekonomiškai labai sustiprėjo. Rusijos ekonominė plėtra ypač 
pagreitėjo 1907-1914 metais (Davies, 2002b: 767). Nepaisant 
to, 1915 m. apie 75 proc. Rusijos gyventojų dirbo žemės ūkyje, o 
apie 85 proc. gyveno kaimuose. Lietuvos žemės ūkyje iki Pirmojo 
pasaulinio karo dirbo 79 proc. gyventojų (Čepėnas, 1992a: 437). 
Atlyginimus gaunančių dirbančiųjų skaičius Rusijoje greitai augo. 
Jis išaugo nuo 4 mln. 1860 m. iki 18 mln. 1913 m., iš jų 3,1 mln. 
dirbo fabrikuose ir kasyklose, o 4,5 mln. buvo žemės ūkio darbi- 


158 


ninkai. Industrializacija dar buvo netransformavusi šalies, tačiau ji 
buvo nuėjusi pakankamai toli, kad iškiltų atlyginimus gaunančių 
dirbančiųjų socialinio saugumo problemos. Socialinis saugumas 
buvo labai ribotas iki Pirmojo pasaulinio karo. Tačiau jis buvo 
fundamentalesnis, negu tuometis socialinis saugumas Jungtinėse 
Valstijose — labiausiai pasaulyje išsivysčiusioje industrinėje šalyje. 
Autokratinėje Rusijoje, kaip ir autokratinėje Vokietijoje, sąlygos 
dirbančiųjų saugumui buvo palankesnės, negu šalyse su stipriomis 
liberalizmo tradicijomis. Mat teisinės normos, kuriomis rėmėsi to 
meto socialinis draudimas šiose šalyse buvo priimtos ne tik ir ne 
tiek darbininkų bendrijų tarpusavio pagalbos iniciatyva, bet labiau 
Vokietijos Vyriausybių spendimų ir Rusijos Caro vienasmenių po- 
tvarkių dėka. Aukščiausios valstybės valdžios iniciatyvos socialinio 
draudimo srityje veiksnys buvo ypatingai svarbus Rusijos atveju. 
19-20 amžių sandūroje Rusijos imperijoje sustiprėjo maištavimo 
prieš politinę santvarką, klasių kovos ir kitos radikalios tendencijos, 
kurios Rusijoje buvo daug stipresnės nei Vakarų Europoje. Vienas 
iš veiksnių, lėmusių patvaldystės instituto krizę, buvo taip vadina- 
mas „darbininkų klausimas“, kuris didėjo proporcingai kapitalisti- 
nių santykių ir industrializacijos vystymuisi (3axapos, Tyunosa, 
2005), todėl darbininkų socialinio draudimo teisės gimimą Ru- 
sijoje galima laikyti stiprių vidinių kovų siekiant išvengti piliečių 
nepasitenkinimo valdžia protrūkio, rezultatu. 

Rusijos socialinio saugumo priemonėms svarbią reikšmę turėjo 
ilgai, iki 1861 m. egzistavusi baudžiava (Davies, 2002a: 215—218). 
Tačiau XVIII a. Petras I, nors ir įvedęs represyvias priemones 
baudžiauninkams ir sugriežtinęs baudžiavos sistemą, pirmą kartą 
oficialiai įteisino tuos, kurie turėjo būti atsakingi už skurstančių- 
jų rėmimą. Kaime žemės savininkų pareiga buvo aprūpinti darbu 
tuos, kurie galėjo dirbti, ir aprūpinti duona bei drabužiais tuos, ku- 
rie negalėjo dirbti. Kaimuose, kur gyveno laisvi valstiečiai, rėmimu 
užsiėmė bendruomenė. Miestuose municipalitetai buvo atsakingi 
už ligoninių ir kitų labdaringų institucijų statymą ir išlaikymą. 
Vienuolynai turėjo remti buvusius jūreivius ir kareivius. Petras I 
tik sankcionavo tokį socialinį saugumą, kuris jau iki to buvo paste- 

bimas kasdieninėje praktikoje (3151r0c7es, 1990; MensHuKosB et 
al, 2004). Tačiau tai reiškė, kad valstybė pirmą kartą oficialiai pri- 
pažino visuomenės pareigą remti skurdžiausią gyventojų sluoksnį. 

Petro I sankcionuoti įsipareigojimai išliko iki XX amžiaus 
(3anukun et al, 1994). Parama skurstantiesiems išsiplėtė valdant 
Jekaterinai II ir po 1861 m. baudžiavos panaikinimo. Amžių san- 
dūroje pagerėjo darbo apsauga. Tačiau tapo sunkiau įgyvendinti 
įstatymus, kurie buvo susiję su darbo apsauga. 

Socialinio draudimo srityje prieš Pirmąjį pasaulinį karą buvo 
priimti trys svarbūs įstatymai: 

1. 1866 m. įstatymas, pagal kurį visi fabrikai turėjo suteikti 

nemokamas medicinines paslaugas savo darbuotojams; 

2. Nelaimingų atsitikimų gamyboje įstatymas, priimtas 

1903 m.; 

3. Sveikatos ir nelaimingų atsitikimų įstatymas, priimtas 1912 

metais. 

Senatvės pensijų programos egzistavo tik valstybės tarnauto- 
jams. Savanoriškų privačių programų buvo labai mažai. Tačiau rei- 
kia turėti galvoje tą faktą, kad Rusijos vyriausybė finansavo daug 
darbuotojų, nes ji buvo didelių įmonių savininkė, įskaitant ir gele- 
žinkelius. 1903 m. įstatymas buvo labai ribotas, taikomas tik nedi- 
delei dirbančiųjų daliai užimtai stambioje pramonėje ir jų šeimoms 
(Ilpasuna O B03HATPAKEHHM IIOTEPIIEBINMX BCJEJ[CTBHe 
HEeCYACTHBIX CJIYUAEB paG0YHX H CJIY3KAIIHX, A PABHO UJIEHOB 
HX CEMEHCTEB, B Ipe1IpHATHAX baOpHYHO-3ABOJĮCKOA, TOPHOK 
H TOPHO3ABOJICKOŽ IIPOMBIINJIEHHOCTH, 1903), todėl sukėlė pilie- 
čių nepasitenkinimą ir įvairiuose gyventojų sluoksniuose sustiprėjo 
revoliucinės nuotaikos. Svarbu pastebėti, kad šis įstatymas netgi 
nebuvo „tikru“ socialinės apsaugos įstatymu, kadangi numatė tik 
civilinės teisės principus ir normas, pagal kurias darbdaviai tapdavo 
atsakingi už žalą, padarytą darbininkų sveikatai gamybos proceso 
metu, ir vien dėl to negalėjo būti pripažintas tinkamu kapitalistinės 
gamybos sąlygomis (3axapoB, Tyukosa, 2005; TomameBckuū, 
2009). Be to, po šio įstatymo priėmimo dalis pramonininkų, norė- 
dami atsikratyti dalies atlyginimo už nelaimingus atsitikimus ga- 

myboje išlaidų, aktyviai palaikė idėjas apie valstybinį darbininkų 
socialinį draudimą (Anrmapuna, 2006). 1903 m. įstatymas buvo 
toks netobulas ir, svarbiausia, jo netobulumas buvo taip aiškiai 
matomas, kad jau sekančiais, 1904 m., buvo pradėtas naujo drau- 
dimo įstatymo rengimas remiantis Vokietijos, Austrijos, Šveicari- 
jos ir Prancūzijos patirtimi darbininkų draudimo įstatymų srityje 
(ComnancHoe CTpAxOBAHKe B IrapckoK Poccun Havana XX 
Beka, 2011). 1912 m. buvo priimtas naujas sveikatos ir nelaimingų 
atsitikimų darbe draudimo įstatymas (tiksliau, įstatymų komplek- 
tas), kuris jau buvo reikšmingesnis. Jis numatė paramą grynaisiais 
pinigais nelaimingo atsitikimo darbe atveju, ligos, motinystės ir 
mirties atveju. Tačiau šis įstatymas apėmė tik vieną ketvirtadalį 
darbo jėgos Rusijoje, kadangi galiojo tik europinėje Rusijos da- 
lyje ir Kaukaze (Da6puunoe sakoHonaTenEcTBO. Basknežimue 
(ba6puvHEIe 3AKOHBI PoccnžcKodi nMepuu, 2011). Nelaimingo 
atsitikimo darbe atveju finansavimą vykdė darbdaviai. Kitų pašalpų 
atveju finansavimą vykdė kartu darbdaviai ir dirbantieji. Iš esmės 
Rusija socialinio draudimo srityje sekė Vokietijos pavyzdžiu (Da- 
vies, 2002b: 842). Kaip ir Vokietijoje, Rusijoje socialinio draudimo 
programoje dalyvavo ir dirbantieji. Kaip ir Vokietijoje, Rusijoje 
nelaimingo atsitikimas darbe buvo vertinamas kaip ligos atvejis 
per pirmąsias 13 negalios savaičių. Tai sudarė didelius sunkumus 
dirbantiesiems. Nors 1912 m. įstatymas buvo pažangesnis, jis dar 
toli gražu nepatenkino darbininkų klasės. Įstatymo aptarinėjimo 
metu Rusijos socialdemokratai surengė savo šeštąją konferenciją 
Prahoje. Vladimiras Leninas pasinaudojo proga sukritikuoti siū- 
lomo įstatymo trūkumus. Jis teigė, kad darbininkų klasė gavo tik 
nežymią jos kurto turto dalį. Tai, pasak Lenino, neleido darbinin- 
kams apsirūpinti negalios ar nedarbo atvejais. Valstybė, pasak jo, 
turėjo užtikrinti visuotinę draudimo sistemą. Principai, kuriais re- 
miantis turėjo būti užtikrintas toks draudimas, pagal Leniną, buvo 

šie (Jlenun, 1968: 146): 
1. Jis turėjo garantuoti paramą visais negalios atvejais, įskaitant 
senyvą amžių, nelaimingus atsitikimus, ligas, maitintojo 

mirtį, taip pat motinystės pašalpas; 

2. Jis turėjo apimti visus žmones, gaunančius atlyginimus, ir jų 
šeimas; 

3. Pašalpos turėjo priklausyti nuo viso uždarbio, o visas išlaidas 
turėjo apmokėti darbdaviai ir valstybė; 

4. Turėjo būti sukurtos vienodos teritorinio tipo draudimo 
organizacijos. Jas turėjo valdyti apdrausti darbininkai. 

Šie principai, kuriais anksčiau rėmėsi Vokietijos socialdemo- 

kratai, tapo sovietinio socialinio draudimo gairėmis. 


2.3. Socialinės sistemos administravimas 
Litbelo respublikoje 


1919 m. vasarį dalis Lietuvos teritorijos, okupavus ją Raudo- 
najai armijai, pagal Lenino nurodymą, pateko į sovietinės Lie- 
tuvos-Baltarusijos respublikos (Litbelo) sudėtį. Tada į Litbelą 
buvo sujungtos ne tik Lietuvos ir Baltarusijos respublikos, bet ir 
šių respublikų komunistų partijos (Čepėnas, 1992b: 337). Litbe- 
lo komunistų partija tapo Rusijos komunistų partijos padaliniu, 
klusniai vykdžiusiu komunistų partijos centro komiteto įsakymus. 
Litbelo komitetas susidėjo iš 15 narių, iš kurių lietuviai buvo tik 
du — Vincas Mickevičius-Kapsukas ir Zigmas Aleksa-Angarietis. 
Litbelo socialinės apsaugos organizavimo pagrindai ir ideologija 
buvo perimami iš Sovietų Rusijos (Čepėnas, 1992b: 329-330). 
Lietuvos-Baltarusijos TSR darbo liaudies komisariatas organiza- 
vo darbuotojų ir bedarbių rengimą, pagalbą bedarbiams, draudi- 
mo įmokų surinkimą, rūpinosi gyventojų įdarbinimu, darbo jėgos 
paskirstymu, koordinavo atlyginimų tarifų nustatymą (LCVA, f. 
R-12). Lietuvos-Baltarusijos TSR socialinio aprūpinimo liaudies 
komisariatas, veikęs iki 1919 m. rugpjūčio, vadovavo vaikų ir su- 
augusiųjų prieglaudų veiklai, organizavo nemokamą maitinimą, 
pašalpų ir pensijų mokėjimą. Taip pat jis rūpinosi vaikų sveikata, 
gydymo išlaidų apmokėjimu, koordinavo vietinių socialinio aprū- 
pinimo skyrių veiklą (LCVA, f. R-12). Tačiau didelė dalis numa- 
tytų socialinių priemonių Litbelo respublikoje liko neįgyvendinta 
dėl to, kad ši respublika egzistavo vos kelis mėnesius. Be to, bolše- 
vikų planai dažnai skirdavosi nuo praktikos. 

1919 m. vasarą nepriklausomos Lietuvos kariuomenė išvijo 
bolševikus iš Lietuvos teritorijos. 1919 m. rugsėjį Sovietų Rusija 
atsiuntė Lietuvos vyriausybei notą ir siūlė pradėti taikos derybas, 
jau tvirtindama, kad Sovietų Rusija neturi agresyvių tikslų prieš 
Lietuvą (Čepėnas, 1992b: 355-356). Taigi Sovietų Rusija pripaži- 
no Lietuvą de facto ir savaime oficialiai nustojo egzistavusi Litbelo 
respublika. 


2.4. Socialinis draudimas Sovietų Sąjungoje 
industrializacijos laikotarpiu 


Tuojau po 1917 m. revoliucijos atsirado didelis atotrūkis tarp 
to, ką bolševikai žadėjo, ir to, ką jie darė. Paėmusi valdžią naujoji 
vyriausybė išleido daug dekretų, skirtų ekonominiam ir socialiniam 
šalies gyvenimui. Bet praktiškai ji negalėjo jų įgyvendinti (Stan- 
ding, 1996: 226—227). Efektyvūs buvo tik tie dekretai, kurie atitiko 
spontanišką vystymąsi, pvz., dirbančiųjų kontrolė ir įmonių nacio- 
nalizacija. Tačiau socialinio saugumo sistemos tokiu būdu sukurti 
nebuvo galima. Kita tendencija, išaiškėjusi jau 1920-22 m., buvo 
sovietinei sistemai būdinga valstybės lygiavos politika atlyginimo 
srityje, kuri pasireiškė skirtumų tarp įvairių pramonės darbininkų 
kategorijų tarifinių koeficientų niveliavimu (Densxmaan, 2006). 

Socialinei politikai reikšmingesnis buvo Darbo įstatymas, 
priimtas 1922 m. lapkritį. Kartu su įdarbinimo santykiais jis nu- 
matė ir socialinį draudimą. Jis apėmė tik samdomus darbuotojus, 
bet nebuvo taikomas laisvųjų profesijų atstovams, valstiečiams ir 
amatininkams. Darbo įstatymas numatė nemokamą gydymą, pa- 
ramą laikino nedarbingumo atveju, nedarbo pašalpas, neįgalumo 
pensijas, našlių ir našlaičių pensijas bei papildomą paramą, mo- 
kamą slaugančioms motinoms, sergantiesiems bei mirties atveju. 
Paramos lygis ir trukmė priklausė nuo priežasties, dėl kurios ne- 
buvo galima užsidirbti pragyvenimui. Geriausios sąlygos sudary- 
tos tiems, kurie negalėjo dirbti dėl laikinos fizinės negalios. Dar 
anksčiau, 1921 m. spalio 14 d. priimtu įstatymu dėl paramos ligos 
atveju buvo suteikiama viso atlyginimo dydžio parama ne daugiau 
kaip 4 mėnesius. 1922 m. Darbo įstatymas įtvirtino šią nuostatą. 


163 


Atskirame šio įstatymo straipsnyje buvo numatyta, kad pritrūkusi 
lėšų centrinė socialinio draudimo administracija turi teisę laikinai 
sumažinti paramą, bet ne mažiau kaip iki dviejų trečdalių buvusio 
atlyginimo. Tokia nuostata aiškiai atspindi tai, kad sovietinis soci- 
alinis draudimas nebuvo kontraktinio pobūdžio. 

Nepaisant to, kad socialinio draudimo priemonės buvo įvestos 
trečiojo dešimtmečio pradžioje, jų prigimtį nulėmė prievartinė 
sparti šalies industrializacija (Rindzevičiūtė, 2008: 89). Pagrindinis 
šių ekonominių veiksnių principas buvo „kiekvienam pagal darbą“, 
lemiamu kriterijumi buvo laikomas darbas sunkiojoje pramonėje 
bei aukštuose komunistų partijos postuose. 

Politinė valdžia buvo tvirtai sutelkta partijos ir vyriausybės ran- 
kose, o tai leido valstybei primesti savo valią kiekvienai opozicinei 
grupuotei. Šios trys jėgos — autoritarinis valdymas, partinė narystė 
bei industrializacija — daugiau kaip tris dešimtmečius dominavo so- 
vietinėje sistemoje ir suformavo daugelį institucijų bei tarnybų šalyje. 

Nauji partijos uždaviniai keitė socialinės paramos pobūdį, jos 
skyrimo sąlygas ir administracinę tvarką. 1933 m. parama laiki- 
nos negalios atveju sudarė 15,2 proc. socialinio saugumo biudžeto. 
Senatvės, negalios ir našlių bei našlaičių pensijos sudarė 11,5 proc. 
1936 m. šie procentai atitinkamai kilo iki 20,8 proc. ir 11,9 proc. 
Tai atspindėjo neigiamą požiūrį į negalinčiuosius daugiau dirbti. 
Sąlygos paramai gauti buvo sugriežtintos. 1931 m. birželio 23 d. 
dekrete buvo nustatyta, kad parama laikino nedarbingumo atve- 
ju, lygi visam atlyginimui, bus mokama tik tiems dirbantiesiems, 
kurie buvo profsąjungų nariai, turėjo mažiausiai 2 metų nepertrau- 
kiamo darbo stažą vienoje įmonėje ir mažiausiai 3 metų bendrą 
darbo stažą. Profsąjungų nariai, kurie turėjo mažiau negu 1 metų 
nepertraukiamą darbo stažą vienoje vietoje, sirgdami galėjo tikėtis 
tik dviejų trečdalių savo atlyginimo. Kiti profsąjungų nariai, kurie 
turėjo daugiau nei 1 metų darbo stažą, bet neatitiko kitų sąlygų, per 
pirmąsias 20 ligos dienų gavo paramą, lygią dviems trečdaliams ar 
trims ketvirtadaliams gauto atlyginimo, ir visą paramą po to. Dir- 
bantieji, kurie nepriklausė profsąjungoms, per pirmąsias 30 dienų 
gavo paramą, lygią tik pusei buvusio atlyginimo, ir du trečdalius 
atlyginimo po to. Tokiais suvaržymais siekta riboti darbo jėgos kai- 

tą ir mažinti vengusių dirbti žmonių skaičių. 1938 m. gruodžio 28 
d. įstatyme buvo siekiama darbo disciplinos ir kovojama su darbo 
jėgos kaita. Nuo nepertraukiamo stažo vienoje įmonėje priklausė 
socialinės paramos dydis. Įsigalėjo ir nauji reikalavimai profsąjun- 
gų nariams. Dirbantiesiems, kurie nebuvo profsąjungų nariai, soci- 
alinės paramos dydis tesudarė pusę to, kas buvo mokama tos pačios 
kategorijos profsąjungų nariams. 1938 m. įstatyme atsižvelgta į 
darbo pobūdį. Dirbantiems pavojingus ir sveikatai kenksmingus 
darbus socialinę paramą buvo lengviau gauti. Stachanoviečių ir 
„pirmaujančių brigadų“ nariai gaudavo visą atlyginimą nuo pat pir- 
mosios ligos dienos. 1938 m. įstatyme buvo teigiama, kad dirban- 
tieji, pašalinti iš darbo už disciplinos pažeidimus, arba dirbantieji, 
savo noru išėję iš darbo, negaus socialinės paramos tol, kol naujame 
darbe neišdirbs 6 mėnesių. 

1940 m. įvedus „pataisos darbus įdarbinimo vietoje“ nuspręs- 
ta, kad jie nebus įskaityti į darbo stažą. Nepertraukto darbo sta- 
žo koncepcija buvo toliau vystoma pokario metais. Reikėjo turėti 
8 metų darbo stažą vienoje vietoje norint gauti viso atlyginimo 
dydžio socialinę paramą. 1955 m., siekiant didžiausios paramos, 
lygios 90 proc. buvusio atlyginimo, visose pramonės šakose jau rei- 
kėjo turėti 12 metų nepertraukiamo darbo stažą vienoje vietoje. 

Kitose socialinio draudimo srityse vyko panašūs pokyčiai. Su- 
griežtinta darbinė politika turėjo įtakos motinystės paramai. 1938 m. 
pašalpų mokėjimas motinystės atveju sumažintas iki 5 savaičių 
prieš gimdymą ir 4 savaičių po gimdymo. 

Senatvės, negalios ir našlių bei našlaičių pensijos irgi priklausė 
nuo darbo politikos sugriežtinimo. Joms taikyti tokie patys prin- 
cipai kaip ir laikino nedarbingumo atveju. Išsiskyrė galinčių dirbti 
pensininkų atvejis. Iš pradžių jie galėjo prie atlyginimo prisidurti 
dalį, o po 1938 m. — visą pensiją. Įmonės buvo raginamos surasti 
lengvus darbus dalinę negalią turintiems ir senyvo amžiaus žmo- 
nėms. Pensijų dydis priklausė nuo ankstesnės tarnybos trukmės ir 
nuo darbo pobūdžio. Sunkiomis ir kenksmingomis sąlygomis dir- 
bę žmonės galėjo anksčiau išeiti į pensiją ir gauti didesnes pensijas. 
Pensijos paprastai būdavo mažesnės negu parama laikino nedar- 
bingumo atveju (pagal procentą nuo buvusių atlyginimų). Pagrin- 

diniai pensijų struktūros principai Sovietų Sąjungoje išsilaikė nuo 
1930 m. iki SSSR griūties 1990 metais (Kozlov, 1989: 62-69, Ka- 
ziev, 1971). 

1933 m. nuspręsta visą administracinę socialinio draudimo 
atsakomybę perkelti ant profsąjungų pečių. Tai buvo labai svarbi 
permaina. Šis sprendimas priimtas po to, kai profsąjungos perė- 
jo valstybei, nes NEP-o (naujosios ekonominės politikos) laikais 
jos dar buvo savarankiškos. Profsąjungos tapo valstybės įrankiu 
stiprinant darbo drausmę, didinant darbo našumą ir užtikrinant 
„socialistinį lenktyniavimą“ (IlpodbeccyonanBHBIe CO1035I H 
IIpodbCcomM3H0e ĮBHKeHHe. HayvHBIrA KOMMyKKGM, 1983). Jos 
neteko nepriklausomos pozicijos nustatant atlyginimus. Tai buvo 
padaryta siekiant užtikrinti gamybos našumą ir sustiprinti profsą- 
jungų įtaką dirbantiesiems. 1932 m. vykusiame 9-ajame Profsąjun- 
gų suvažiavime, paskutiniame iki 1949 m., Lazaras Kaganovičius 
pabrėžė, kad profsąjungos galėjo kai ką pasiūlyti dirbantiesiems, 
t. y. užimti tokią padėtį, kad dirbantieji pirmiausia į jas kreiptųsi 
su savo poreikiais ir reikalavimais. Tačiau net ir tada profsąjungos 
privalėjo klausyti valdančiosios partijos nurodymų. 

Nuo 1937 m. dalis socialinių programų finansavimo nebepri- 
klausė nuo socialinio draudimo. Taip iš valstybės biudžeto buvo 
pradėta finansuoti sveikatos apsauga, senatvės, našlių bei našlai- 
čių ir pastovios negalios pensijos bei gyventojų aprūpinimo gy- 
venamuoju plotu programa. Pažymėtina tai, kad senatvės pensijos 
Sovietų Sąjungoje laikui bėgant mažėjo. 1926 m. vidutinė pensija 
sudarė 36 proc. vidutinio atlyginimo, 1937 m. — 29 proc.,o 1955 m. 
— jau tik 23 procentus. Parama laikino nedarbingumo atveju visada 
buvo didesnė, tačiau ji irgi mažėjo — nuo 95 proc. atlyginimo 1920 
m. iki 70 proc. šeštojo dešimtmečio pradžioje. 

Tarpukario nepriklausoma Lietuva neturėjo galimybės užbaigti 
kuriamos pensijų sistemos. Sovietų Sąjungos okupacija penkis de- 
šimtmečius lėmė tolesnę socialinės apsaugos ir pensijų sistemos rai- 
dą. Įdomi sovietinio socialinio administravimo metamorfozė. 1940) 
m. birželį Sovietų Sąjungai okupavus Lietuvą buvo įkurta Darbo 
ministerija, kuri po metų buvo pervadinta LTSR Darbo liaudies 

įstatymų ir kitų teisės aktų vykdymą. Svarbiausi įstaigos uždaviniai 
buvo darbo rinkos reguliavimas, darbo sąlygų nustatymas, darbo 
ginčų, kolektyvinių darbo sutarčių sudarymo reglamentavimas ir 
kitų darbo apsaugos bei darbo santykių klausimų kontrolė, darbo 
normavimas, bedarbių įdarbinimas, atlyginimų dydžio nustatymas, 
viešųjų darbų klausimai (LCVA, £. R-42). Po Antrojo pasaulinio 
karo 1944-1946 m. LTSR Darbo liaudies komisariatas tapo atsa- 
kingas už gyventojų aprūpinimą įstatymų nustatytomis pensijomis 
ir pašalpomis, tobulino darbingumo ekspertizę ir jos nustatymo 
metodikas, teikdavo pagalbą neįgaliesiems aprūpinant protezinė- 
mis-ortopedinėmis priemonės, buvo atsakingas už neįgaliųjų ir 
internatų gyventojų aptarnavimo organizavimą, vadovavo miestų 
ir rajonų vykdomųjų komitetų socialinio aprūpinimo skyrių darbui 
(LCVA, £ R-770). 


2.5. Socialinis saugumas po Josifo Stalino mirties 


XX-ajame Sovietų Sąjungos komunistų partijos (SSKP) suva- 
žiavime, vykusiame 1956 m. vasarį, buvo perkainojamos vertybės. 
Nikita Chruščiovas pasisakė už svarbias reformas, tarp jų ir naujas 
socialinio saugumo programas. 1956 m. gegužę buvo išspausdin- 
tas naujo pensijų įstatymo projektas, atiduotas svarstyti visuome- 
nei. Naujasis pensijų įstatymas įsigaliojo 1956 m. spalio 1 dieną 
(3akon CCCP „O rocyzapcTBeHHBIX NeHcHax“, 1956). 

Senoji pensijų sistema, galiojusi iki 1956 m., buvo gana nevy- 
kusi. Daugelis dirbančiųjų gaudavo 150 rublių per mėnesį, tokia 
riba buvo nustatyta dar 1932 metais. Tačiau vėliau atlyginimai ir 
kainos kilo, o pensijos liko tokios pačios. Netgi didžiausia pensi- 
ja buvo žemesnė už skurdo ribą. Tik retų specialybių pensininkai 
gaudavo padoresnes pensijas. Dirbusiems sunkų darbą, atlikusiems 
požeminius darbus, dirbusiems karštyje ar sveikatai kenksmingo- 
mis sąlygomis buvo skiriamos specialios pensijos. 

Nors visuomenė reikalavo mažesnio pensinio amžiaus, su tuo 
nebuvo sutikta. Pensinis amžius buvo paliktas toks pat, kaip ir 

1928 metais — 60 metų vyrams ir 55 metai moterims. Darbo stažas 
pensijoms gauti buvo 25 metai. 

N. Chruščiovo pensijų sistemos reforma, įvykusi 1956 metais, 
kūrė naują socialinį-ekonominį klimatą. Reforma išplėtė pensijų 
sistemą, padidino išmokas bei sumažino skirtumą tarp minimalios 
ir maksimalios pensijų. Ši reforma labiau išryškino socialinius, o ne 
ekonominius socialinio draudimo tikslus. Nepaisant to, ji visiškai 
neatsižvelgė į sunkią kolūkiečių padėtį, jie turėjo laukti iki 1964 m., 
kol išmokos, skiriamos darbininkams bei tarnautojams, pasiekė ir 
juos. Taigi daugelis žemės ūkyje dirbusių žmonių pensijų ir toliau 
negavo. 

Speciali parama numatyta daugiavaikėms motinoms ir aklie- 
siems. Šios specialios paramos rūšys atspindėjo tai, kad valdžia 
stengėsi pritraukti darbuotojus į „sunkias“ profesijas, skyrė specialų 
dėmesį ypatingai „užsitarnavusiems“ asmenims. Nuo 1968 m. sau- 
sio nauja dirbančiųjų kategorija — tolimojoje šiaurėje ir jai prilygin- 
tuose regionuose dirbusieji žmonės — turėjo privilegijuotas pensijų 
gavimo sąlygas. Pagal 1956 m. įstatymo 12 straipsnį sumažintos 
pensijos buvo skiriamos tiems asmenims, kurie neatitiko visos tar- 
nybos sąlygų, bet turėjo mažiausiai 5 metų darbo stažą, iš kurių 
mažiausiai 3 metus dirbo prieš pat išeinant į pensiją. 

Neįgalumo pensijų principai 1956 m. įstatyme buvo panašūs į 
įtvirtintus 1928 metais. Jame šias pensijas, pagal gautų atlyginimų 
dydį, lėmė tokie veiksniai: 

1. negalios priežastis (ar įgyta darbe); 

2. darbo pobūdis (paprastas, požeminis, nesveikas, esant 

dideliam karščiui, labai sunkus); 

3. negalios laipsnis. 

Negalios laipsniai buvo šie: 

1. pastovi priežiūra esant visiškai negaliai; 

2. be pastovios priežiūros visiškos negalios atveju; 

3. pastovi priežiūra dalinės negalios atveju. 

Našlių ir našlaičių pensijos irgi rėmėsi panašiais principais. 
Būtina atkreipti dėmesį, kad Sovietų Sąjungoje buvo nustatytas 

gana mažas pensinis amžius. Galima prisiminti, kad bolševikai dar 
1914 m. siūlė nustatyti 50 metų pensinį amžių. 

Siekiant kompensuoti darbo jėgos trūkumą Sovietų Sąjungoje 
darbo vietose stengtasi išlaikyti galinčius dirbti pensininkus, ypač 
tuos, kurie buvo labai kvalifikuoti (Lazutka, 2007: 70). Nuo 1938 
iki 1956 m., kai pensijos buvo mažesnės už pragyvenimo minimu- 
mą, dirbantys pensininkai galėjo gauti visą pensiją. Kai 1956 m. 
pensijas pakėlė, dirbantis pensininkas galėjo gauti tik anksčiau nu- 
statytą 150 rublių maksimalią pensiją. Jeigu pensininkas uždirbda- 
vo daugiau negu 1000 rublių per mėnesį, jis pensijos negaudavo, 
išskyrus tuos atvejus, kai jis dirbdavo požeminius ir kenksmingus 
sveikatai darbus. 

Po J. Stalino mirties keitėsi ir kitos socialinio draudimo progra- 
mos. Taip, pvz., 1955 m. buvo nustatytas piniginės paramos ligos 
atveju minimumas. Jeigu dėl darbinių priežasčių buvo įgytas lai- 
kinas nedarbingumas, piniginė parama siekė 100 proc. atlygini- 
mo, ji buvo mokama visą negalios laikotarpį. Jeigu nedarbingumas 
užtrukdavo daugiau nei kelis mėnesius, socialinė parama būdavo 
priskiriama pastovios negalios kategorijai, kurios paramos dydis 
buvo mažesnis. Sovietinė ideologija buvo ypatinga dėl darbo metu 
įgytos negalios — socialinis draudimas šiuo atveju buvo taikomas 
ne tik įprastą darbą atliekančiam žmogui, bet ir dirbantiems so- 
cialinėse organizacijose, kurios gelbėjo žmogaus gyvybę, saugojo 
socialistinę nuosavybę, palaikė taiką ir pan. 

Sovietų Sąjungoje keitėsi ir motinystės pašalpų bei paramos 
šeimai programos. Nuo 1956 m. visos motinos 112 dienų gaudavo 
paramą, nepriklausomai nuo darbo pobūdžio ar trukmės. Tačiau 
paramos dydį vis dar lėmė visas ankstesnis bei nepertraukiamo 
darbo stažas. Parama šeimai buvo gana maža, mokama šeimoms 
su 4 ir daugiau vaikų. 

Pokariu svarbiausiu socialinio saugumo įvykiu tapo kolūkie- 
čiams paskirtos valstybinės socialinio draudimo pensijos pagal 
1964 m. liepos 15 d. įstatymą, kuris įsigaliojo 1965 m. sausio 1 die- 
ną (Bakon CCCP „O nencnax A NM0C06HAx WJIEHAM KOJIXO30B“, 
1964). Socialinės diskriminacijos era SSSR žemės ūkyje baigėsi. 

Pagal naująjį įstatymą kolūkiečiai įgijo teisę gauti senatvės, nega- 
lios (nedarbingumo), našlių ir našlaičių pensijas, o moterys — moti- 
nystės pašalpas. 1964 m. įstatyme nustatytas 65 metų vyrų pensinis 
amžius su 25 metų darbo stažu ir 60 metų moterų pensinis amžius 
su 20 metų darbo stažu. 1967 m. kolūkiečių pensinis amžius buvo 
sutrumpintas 5 metais ir susilygino su kitose ūkio šakose dirbusių- 
jų pensiniu amžiumi. 

Nepaisant postalinistinių pasikeitimų socialinės gerovės srityje, 
sovietinis socialinis draudimas išliko valdančiosios partijos įrankiu 
mobilizuojant dirbančiųjų mases ir išlaikant SSKP kontrolę dir- 
bantiesiems. 


2.6. Paskutinieji sovietinės socialinės apsaugos 

dešimtmečiai 

Auganti sovietinė ekonomika, santykinai didėjantis vartojimas, 
pagerėjęs švietimo bei bendro gyvenimo lygis lėmė, kad sovietinės 
visuomenės materialinė bazė ėmė neatitikti politinės sistemos. Pa- 
mažu politinė sistema vis sunkiau nuslopindavo įvairių visuome- 
nės spaudimo grupių reikalavimus. Šeštojo dešimtmečio pabaigoje 
tapo visiškai akivaizdu, kad daugybė žmonių, ypač pensininkai, 
atsidūrė dideliame skurde (Standing, 1996: 226—227). Pasibaigus 
Antrajam pasauliniam karui Sovietų Sąjungoje, priešingai negu 
daugumoje Vakarų Europos šalių, neįvyko jokių svarbių socialinio 
draudimo reformų. Svarbiausia buvo kylanti sovietinė karinė galia, 
kuri pamažu tapo pagrindine kliūtimi socialiniams bei ekonomi- 
niams pokyčiams. 

Vadinamuoju brežneviniu laikotarpiu Lietuvoje pagrindinė 
institucija, kuri rūpinosi darbo aplinkos klausimais, buvo LTSR 
Valstybinis darbo komitetas, veikęs 1967-1988 metais. Iki 1976 
m. jis vadinosi LTSR Ministrų Tarybos valstybinis darbo resursų 
naudojimo komitetas ir buvo atsakingas už visuomeniniame ūkyje 
esančių nedirbančių darbingo amžiaus asmenų sudėties tyrimus, 
racionalių pasiūlymų darbo resursų naudojimo rengimą. Taip pat 
jis rūpinosi įdarbinimo klausimais, teikė informaciją apie laisvas 

darbo vietas, organizavo darbininkų perkėlimą respublikos terito- 
rijoje ir už jos ribų, reguliavo perkeltų darbininkų buities sąlygas, 
aprūpindavo naujas statomas gamyklas darbo jėga. 1976-1978 m. 
jo pavadinimas pakeistas į LTSR Ministrų Tarybos valstybinį dar- 
bo komitetą, kuris rūpinosi valstybės vieningos politikos įgyvendi- 
nimu darbo, jo apmokėjimo, darbo išteklių racionalaus naudojimo 
klausimais. Jis rengė ir įgyvendino darbo našumo priemones, geri- 
no darbo sąlygas, darbo turinį, organizavimą ir normavimą, darbo 
apmokėjimą, darbuotojų paskirstymą. Vėliau, nuo 1978 iki 1988 
m., šis komitetas veikė kaip LTSR Valstybinis darbo komitetas, o 
1988 m. jį sujungus su LTSR Socialinio Aprūpinimo ministerija 
buvo įsteigta LTSR Darbo ir Socialinio aprūpinimo ministerija 
(LCVA, £ R-543). 1946-1988 metais buvusi LTSR Socialinio 
aprūpinimo ministerija savo veikla iš esmės atitiko LTSR socia- 
linio aprūpinimo liaudies komisariato veiklą, tačiau atsirado nau- 
jas vadinamojo socialinio planavimo (socialinės raidos tendencijų 
analizės ir valdymo bei socialinės inžinerijos) poreikis. Nuo 1988 
iki 1990 m. nauja susijungusi LTSR Darbo ir Socialinio aprūpi- 
nimo ministerija buvo atsakinga už darbo, socialinių problemų ir 
socialinės raidos tendencijų analizę, teikė siūlymus, kaip praktiškai 
įgyvendinti visuomenės gerovės kėlimo priemones, formavo darbo 
išteklių valdymo sistemą, sprendė darbo našumo didinimo klau- 
simą atsižvelgiant į ekonominių ir socialinių rezervų racionalaus 
panaudojimo problemą, organizuodavo įdarbinimo bei profesinio 
orientavimo programas, tobulino ir plėtojo visuomenės socialinio 
aprūpinimo sistemą, rūpinosi socialinio aptarnavimo gerinimu ir 
dėmesio didinimu socialiai pažeidžiamoms gyventojų grupėms 
(neįgaliesiems, daugiavaikėms šeimoms, pensininkams, karo ir 
darbo veteranams ir vienišiems asmenims), tobulino darbingumo 
ekspertizę ir jos nustatymo metodikas, teikdavo pagalbą neįgalie- 
siems aprūpinant protezinėmis-ortopedinėmis priemonės, buvo 
atsakinga už senelių ir neįgaliųjų globos namų, vaikų internatų bei 
gyventojų socialinio aptarnavimo sferos organizavimą, gerinimą ir 
jų materialinę-techninę bazę (LCVA, f. R-543). 

Visuomenėje, kuri pamažu ėmė orientuotis į vartojimą, ko- 
lūkiečiai įgijo daugiau politinės galios negu tada, kai pagrindinis 

tikslas buvo išplėtota industrializacija. Keletas kitų socialinio drau- 
dimo reformų buvo įvykdytos aštuntajame bei devintajame dešim- 
tmečiuose, bet jos didelio poveikio esamai sistemai nepadarė. 


Tokiu būdu devintojo dešimtmečio pabaigoje socialinio draudi- 
mo sistema, nors ir tebesirėmė senaisiais principais, tapo pažanges- 
nė, visuotinai lygesnė ir visapusiškesnė negu ketvirtajame dešim- 
tmetyje. Išmokos buvo mokamos atsižvelgiant į asmens darbo sta- 
žą, jų dydis priklausė nuo buvusio atlyginimo, išliko skirtumas tarp 
paprasto ir privilegijuoto darbo. Išliko specialios pensijos aukštus 
postus užėmusiems vyriausybės ir komunistų partijos nariams ir, 
svarbiausia, išmokos tebebuvo statiškos, t. y. nebuvo koreguojamos 
atsižvelgiant į kainų ar atlyginimų augimo greitį. Profesinių ar pri- 
vačių socialinio draudimo schemų nebuvo, todėl asmenys turėjo 
pasikliauti vien tik valstybiniu draudimu, išskyrus atvejus, kai tapę 
bedarbiais likdavo visiškai neapsaugoti. 

Kita sovietinio socialinio draudimo sistemos stagnacijos prie- 
žastis buvo labai didelės išlaidos gynybai ir kosminiams tyrimams. 
Sovietiniai statistiniai duomenys nėra patikimi, todėl ir į oficialius 
vertinimus, kad gynybos išlaidos sudarė nuo 9 proc. iki 10 proc. 
bendrojo nacionalinio produkto (BNP), rimtai žiūrėti nereiktų. 
Užsienio mokslininkų skaičiavimai rodo, kad gynybos išlaidos So- 
vietų Sąjungoje išaugo nuo 13 proc. BNP 1965 m. iki 14,5 proc. 
BNP 1985 metais. Be to, prie jų pridėjus slaptas nacionalinio sau- 
gumo išlaidas šis skaičius 1987 m. siekė 19,5 proc. Dėl tokių dide- 
lių gynybos išlaidų nukentėdavo civilinės išlaidos (Gonchar, 1994: 
219-228). 

Politiniai ir ekonominiai pokyčiai, kuriuos pradėjo Michailas 
Gorbačiovas, išryškino socialinio draudimo sistemos silpnumą 
bei skubių reformų poreikį. Iš vienos pusės, naujas politinis kli- 
matas sudarė galimybę atsirasti tam tikroms išmokų gavėjų spau- 
dimo grupėms, prisidėjo prie profesinių sąjungų atsiskyrimo nuo 
valstybės, išryškino skurdo išplitimą bei paskatino atviresniems 
debatams dėl sistemos pertvarkymo. Iš kitos pusės, pamažu eko- 
nomikoje besiformuojantys rinkos santykiai lėmė didelį kainų bei 
nedarbo šuolį ir tokiu būdu prisidėjo prie socialinio draudimo sis- 

temos problemų. Be to, gynybos išlaidų lygis išliko labai aukštas, 
nors ekonomikos augimas sulėtėjo. 


2.7. Sovietinio socialinio draudimo ideologiniai 

bruožai 

Po sėkmingos bolševikų revoliucijos Rusijoje socialinis saugu- 
mas buvo vertinamas kaip vienas darbininkų pergalės prieš kapita- 
lizmą vaisių. Bolševikų, o vėliau ir sovietinėje propagandoje buvo 
teigiama, kad tik socialistinė valstybė pajėgi užtikrinti darbinin- 
kų klasės gerovę (Hcropua Bcecom03n04 KommynucTuaeckoK 
Ilaprun (GoxcmeBukos), 1945; ComnaneHaa IMOJIHTHKA. 
Hayvnrii KoMMyKuSM, 1983). Tiesa, sovietiniai ideologai iš 
dalies buvo teisūs teigdami, kad Vakarų šalyse socialinės gero- 
vės programos buvo vykdomos dėl žemesniųjų klasių spaudimo. 
Sovietinių ideologų teigimu, JAV, kaip ir daugelyje kitų Vakarų 
šalių, socialinio draudimo teisės buvo užtikrinamos kontrakto 
būdu. Sovietų Sąjungoje kontraktų nebuvo. Panaikinusi privačios 
gamybos priemonių nuosavybę valstybė įgijo galią kontroliuoti pi- 
liečių pajamas. Planingo ūkio organizatoriai galėjo nuspręsti, kiek 
ir kokiu būdu asmenys, priklausomai nuo darbo pobūdžio ar sta- 
tuso, galėjo turėti pajamų. Tokiomis aplinkybėmis buvo paprasta 
socialinį aprūpinimą vertinti kaip valstybės dovaną piliečiui. Kita 
vertus, socialinio draudimo ir socialinio aprūpinimo įstatymai, pri- 
imami sovietinės valdžios nuo pat 1917 m., daugelio atvejų buvo 
grindžiami caro laikų normatyviniais aktais, todėl galima sakyti, 
kad pradiniame sovietinė draudimo ir aprūpinimo sistemos etape 
buvo pastebimos tęstinės senosios sistemos plėtojimo tendencijos 
(AmrmapuHa, 2006). 

Sovietinė socialinė sistema atskyrė pajamų palaikymą, parem- 
tą socialinio draudimo sistema, nuo teisės į socialinę paramą, kuri 
kėlė gyvenimo ir kultūros lygį, pvz., sveikatos apsaugą ir švieti- 
mą. Kaip ir daugelyje kitų šalių, pastaroji parama buvo prieinama 
visiems piliečiams. Socialinis draudimas tradiciškai buvo priei- 
namas tik samdomiems darbuotojams, tačiau naujovė buvo ta, 
kad jis palaipsniui apėmė visus dirbančiuosius ir tapo visuotiniu 

(Armrmapuna, 2006; Tomamesckui, 2009). Tačiau iki 1964 m.vi- 
suotinė pensijų programa nebuvo taikoma kolūkiečiams. Egzistavo 
tik jų pačių tarpusavio parama. 

Sovietinėje sistemoje buvo dvi pagrindinės socialinės apsaugos 
formos - socialinis draudimas ir socialinė parama iš valstybės biu- 
džeto lėšų ir centralizuoto kolūkiečių socialinio aprūpinimo fon- 
do. Šias socialinės apsaugos rūšis SSRS sąlygiškai galima atskirti 
taip: 1) socialinis draudimas, susidedantis iš senatvės ir neįgalumo 
pensijų, ligos, nėštumo ir gimdymo, laidojimo ir trumpai mokėtų 
bedarbių pašalpų; 2) socialinė parama, kurią sudarė daugiausia sta- 
cionarinio tipo socialinės paslaugos, taip pat sanatorinis kurortinis 
gydymas, gydomasis maitinimas, kolūkiečių vaikų poilsio organi- 
zavimas ir pan. 

Socialinė parama Sovietų Sąjungoje jokiu būdu nebuvo pri- 
klausoma nuo įmokų į socialinio draudimo fondus (Lazutka, 
2007b). Įsipareigojimų dėl įmokų turėjo įmonės, tačiau, priešingai 
nei kitose šalyse, tai, kad jų nereikėjo mokėti, niekaip neveikė teisės 
į socialinę paramą. Socialinis saugumas kartu su teise ir pareiga 
dirbti buvo fundamentalūs socialistinės Sovietų Sąjungos princi- 
pai. Sovietinė socialinio saugumo ideologija rėmėsi šiomis penkio- 
mis pagrindinėmis idėjomis: 

1. Visa apimantis socialinis saugumas yra integrali socialistinės 

visuomenės dalis ir išreiškia jos vidinę harmoniją; 

2. Tai yra valstybės dovana ir fundamentali piliečio teisė; 

3. Tai yra darbo pareigos rezultatas ir atlyginimas už lojalų 

pareigos vykdymą, tačiau ne užmokestis už darbą; 

4. Jo tikslas yra suteikti pajamas ir pakelti materialinį bei 

kultūrinį dirbančiųjų lygį. 

5. Tai veikia dirbančiojo gyvenimo lygį tiesiogiai ir netiesiogiai 

- skatinant sugebėjimus ir uolumą. 


Socialinis saugumas Sovietų Sąjungoje ir Lietuvos SSR sudarė 
nedalomą socialinės ekonominės sistemos dalį, kuri nebuvo parem- 
ta finansiniu principu tikrąja to žodžio prasme. Sovietų sistemos 
finansavimas buvo vykdomas centralizuotu dedukciniu principu, 
todėl tokioje sistemoje ne;manoma atskirti individualizuotų eko- 

nominių ir socialinių elementų bei negalima jų griežčiau apibrėžti. 
Į socialinę sistemą galima žiūrėti tik kaip į visumą, kurios dalys 
yra persidengusios ir susijusios. Politinis ir ekonominis vadovavi- 
mas joje buvo susijęs tik su viena partija, kuri tiesiogiai kišdama- 
si, dažnai leisdama „dirbtines injekcijas“ sukūrė mažai gyvybingą, 
stagnacinę ir nepaslankią sistemą. Socialiniai ekonominiai ryšiai 
tokioje sistemoje beveik nepriklausė nuo jos savireguliacijos, ir re- 
sursai į ją patekdavo tarsi iš išorės — kaip įplaukos už naftą, dujas ir 
kitas naudingas iškasenas. Šie ištekliai buvo naudojami ekstensy- 
viai, nesusiejant jų panaudojimo efektyvumo su sistemos elementų 
vystymosi logika. Nebuvo tarpusavio ekonomiškumo, efektyvumo 
ir veiksmingumo ryšių. Socialinis saugumas sovietinėje sistemoje 
buvo minimalus, tačiau visa apimantis, nors ir neatsižvelgdavo į 
išimtinius atvejus. Dėl jo universalumo sovietiniai ideologai soci- 
alinį saugumą naudojo kaip propagandos priemonę įrodinėdami 
jo pranašumą prieš Vakarų kapitalistinę sistemą su nedarbu, soci- 
aline nelygybe ir poliarizacija. Sovietiniai ideologai netgi pažan- 
gią švedišką socialinio saugumo sistemą vadino „oportunistine“ ir 
tarnaujančia kapitalo interesams. Dėl „visiško socialinio aspekto 
ignoravimo ir nepakankamumo“ liberalios anglosaksų šalys nuo 
sovietinės kritikos kentėjo dar labiau. 

Ideologinė socialinio saugumo schema turėjo daug įtakos sovie- 
tinio socialinio saugumo raidai ir struktūrai. Pirma, tai buvo uni- 
versalus ir visuotinis saugumas, finansuojamas be dirbančiųjų įmo- 
kų. Antra, jis negalėjo neigiamai veikti darbo įpročių, o, atvirkščiai, 
tarnauti kaip didesnio produktyvumo priemonė. Valstybė galėjo 
keisti socialinio draudimo programų struktūrą ir administraciją, 
kad tai tarnautų jos tikslams. Dirbančiųjų įmokų ir kontraktų ne- 
buvo ir tai suteikė vyriausybei didelę laisvę manipuliuoti sistema 
dėl „bendro intereso“ (Weaver, 1982). Sovietų autoriai pabrėžė, kad 
socialistinis principas „kiekvienam pagal darbą“ tiko tik darbui, bet 
ne socialinei paramai. Didelę įtaką socialinės apsaugos sistemos 
funkcionavimui Sovietų Sąjungoje turėjo vienpartinė komunistų 
partijos sistema. Faktiškai jokių su komunistų partijos Centro ko- 
mitetu nesuderintų sprendimų Sovietų Sąjungoje nebuvo. 

2.8. Svarbiausi sovietinio socialinio draudimo bruožai 
Lietuvoje 


1940 m. SSRS okupavus Lietuvą šalyje pritaikytas sovietinis so- 
cialinio draudimo modelis — valstybės lėšomis vykdomas socialinis 
draudimas buvo taikomas visiems darbininkams ir tarnautojams. 
Socialinio draudimo įmokas mokėjo įmonės ir organizacijos, patys 
darbuotojai jokių socialinio draudimo įmokų iš savo atlyginimo 
neturėjo duoti. Socialinio draudimo funkcijas vykdė profesinės są- 
jungos, kurios valdė socialinio draudimo lėšas, joms priklausančias 
sanatorijas, profilaktoriumus, poilsio namus, kultūros ir švietimo, 
turizmo ir sporto įstaigas. 

Lietuva atskiro valstybinio socialinio draudimo biudžeto netu- 
rėjo. Visos įmokos patekdavo į bendrą socialinio draudimo biudže- 
tą, kuris buvo SSRS valstybinio biudžeto dalis. Lietuvos įmonės, 
įstaigos ir organizacijos profesinėms sąjungoms mokėjo įmokas. 
Įmokos buvo diferencijuotos nuo 2,4 iki 18 proc. darbuotojo už- 
darbio, atsižvelgiant į tai, kokiai profesinei sąjungai įmonė ar or- 
ganizacija priklausė, pvz., kultūros darbuotojų profsąjungai buvo 
taikomas 7 proc. įmokų tarifas, geležinkeliečių — 10 proc., maisto 
pramonės darbuotojų — 14 proc. („Sodrai“ — 15 metų, 2005). Vieti- 
nių profsąjungų leidimu, organizacijos iš šių lėšų mokėdavo pensi- 
jas dirbantiems pensininkams, laikinojo nedarbingumo, nėštumo ir 
gimdymo, vaikų gimimo, vaikų priežiūros, laidojimo ir kitas pašal- 
pas. Kadangi socialinio draudimo biudžetas nebuvo atskirtas nuo 
bendro valstybės biudžeto, buvo deklaruojama, jog visos išmokos 
mokamos valstybės lėšomis. 

Pensijų sistema socialistinėje Lietuvoje buvo labai sudėtinga. 
Pensijos buvo skiriamos senatvės, neįgalumo ir maitintojo neteki- 
mo atvejais, taip pat asmenims, nustatytą laiką ėjusiems tam tikras 
pareigas. Senatvinis pensinis amžius, kurį vėliau paveldėjo ir nau- 
jai sukurta nepriklausomos Lietuvos socialinio draudimo sistema, 
buvo 60 metų vyrams ir 55 metai moterims. Senatvės pensijai gauti 
buvo nustatytas 25 metų darbo stažas vyrams ir 20 metų moterims 
(3akon CCCP „O nencuax 1 N0C06HAX UJIEHAM KOJIXO30B“, 

1964). Pensijos buvo skiriamos pagal SSRS valstybinių pensijų 
įstatymą, o lėšos joms mokėti buvo pervedamos iš Maskvos. 

Lietuva socialinio aprūpinimo srityje buvo pirmaujanti Sąjungos 
respublika. Į ją atvykdavo įvairios delegacijos mokytis, semtis patir- 
ties. Buvo sugalvota efektyvių išmokų kontrolės formų, todėl siste- 
moje neatsirasdavo didelių permokų („Sodrai“ — 15 metų, 2005). 

Pagrindiniai socialinio draudimo sistemos bruožai, susiformavę 
SSRS ketvirtajame dešimtmetyje, išliko nepakitę iki šeštojo de- 
šimtmečio pabaigos (George, 1991: 12): 

1. Išmokos galėjo būti mokamos tik tiems asmenims, kurie 
vykdė darbinę pareigą, nustatytą valstybės. Kiekvienas pilietis tu- 
rėjo teisę ir privalėjo dirbti (KoncruTymua Corosa coBeTCKHxX 
COIMAJIHCTHYECKHX pecnyGxuk, 1997), o valstybė, savo ruožtu, 
privalėjo jiems mokėti socialinio draudimo išmokas. Tai reiškė, kad 
norint įgyti teisę į išmoką reikėjo tam tikro darbo stažo, o nedir- 
bantys asmenys, t.y. bedarbiai, neturėjo teisės į išmoką. 

2. Asmens padėtis darbo rinkoje turėjo svarbią reikšmę išmokų 
diferenciacijai. Buvo teigiama, kad žmonės įneša nevienodą indėlį 
į šalies ekonomiką, todėl tiek jų atlyginimai, tiek socialinio draudi- 
mo išmokos taip pat turi būti nevienodi. Dėl to visos išmokos buvo 
susietos su uždarbiu, o išmokų formulė buvo palankesnė asme- 
nims, dirbantiems pagrindinėse pramonės šakose, kenksmingomis 
sąlygomis ar tolimuosiuose šalies regionuose, taip pat asmenims, 
turintiems ilgą nepertraukiamą darbo stažą. „Privilegijuotieji“ dar- 
buotojai gaudavo didesnes išmokas negu paprasti darbuotojai. Ši 
nelygybė kasmet augo, kol po Antrojo pasaulinio karo pastarųjų 
gaunamos išmokos kartais net 14 kartų viršydavo paprastų dar- 
buotojų gaunamas išmokas. Specialios išmokos buvo numatytos 
aukštus postus užėmusiems vyriausybės bei komunistų partijos na- 
riams, kurių indėlis į ekonomiką bei politinį šalies gyvenimą buvo 
laikomas ypač reikšmingu. Blogiausioje padėtyje atsidūrė kolūkie- 
čiai, kurių indėlis į ekonomiką buvo laikomas menku, todėl tiek 
jų atlyginimai, tiek išmokos buvo visiškai maži. Paskirtos išmokos 
nesikeisdavo ir pamažu tapo vis labiau nepakankamos. Oficiali to- 
kios politikos priežastis — nebuvo infliacijos, taigi ir poreikio di- 

dinti išmokas. Taip pat nebuvo jokio mechanizmo, kuris didintų 
išmokas atsižvelgiant į atlyginimų augimo spartą, nes išmokos pri- 
klausė nuo gyventojų įmokų į šalies ekonomiką jų darbinės veiklos 
metu. Dėl šios priežasties ilgalaikių išmokų gavėjai buvo stumiami 
į skurdą. 


2.9. Socialinio draudimo išlaidos 


Priešingai negu Vakarų šalyse, kuriose patys dirbantieji moka 
įmokas, kad įgytų teisę į išmokas, Sovietų Sąjungoje socialinis 
draudimas buvo finansuojamas iš įmokų, kurias mokėjo įmonės, 
bei asignavimų iš valstybės biudžeto (patys darbuotojai jokių įmo- 
kų nemokėjo). Tik sovietinės eros pabaigoje, nuo 1990 m., buvo 
priimti nauji socialinio draudimo įstatymai ir įvestos 1 proc. nuo 
uždarbio įmokos darbuotojams. Tokia didelė priklausomybė nuo 
valstybės biudžeto neišvengiamai reiškė, kad socialinis draudimas 
turėjo konkuruoti su kitomis valstybės išlaidomis, ypač skiriamo- 
mis gynybai, todėl išmokų dydis nukentėdavo. Ši problema tapo 
dar aktualesnė vėliau, kai išaugo socialinio draudimo sąnaudos ir 
sulėtėjo ekonomikos augimas. 

Socialinio draudimo išlaidos per paskutiniuosius 30 sovietinės 
santvarkos metų nuolat augo: 1960 m. jos sudarė 6,9 proc., 1970 
m. — 7,8 proc., 1980 m. - 10 proc., 1989 m. — 11,9 proc. BNP; so- 
cialiniam aprūpinimui (socialiniam draudimui ir paramai) 1975 m. 
buvo išleista 34,6 mlrd. rublių, 1985 m. - 61,1 mlrd. rublių, 1988 
m. - 73,6 mlrd. rublių (CormaxeHoe pasBuTHe CCCP, 1989 r. 
CraTucTHueckuK cGopHuk, 1990). Tai lėmė keletas veiksnių: 
demografiniai pokyčiai, susiję su išmokų gavėjų skaičiaus augimu, 
kvalifikacinių sąlygų, suteikiančių teisę į išmokas, pagerinimas, ko- 
lūkiečių išmokų lygio pakilimas, sulyginęs juos su darbininkais bei 
tarnautojais. 

Lyginti socialinio draudimo išlaidas Sovietų Sąjungoje ir Vaka- 
rų šalyse yra gana sudėtinga, nes pagal sovietinius duomenis atsi- 
žvelgiama į BNB, o ne į BVP. Tai reiškia, kad socialinės apsaugos 
išlaidos yra padidinamos maždaug 25 procentais. Taip atsitinka 

dėl to, kad BNP neapima tiesiogiai prie materialinės gamybos ne- 
prisidedančių ekonominės veiklos sričių, t.y. valstybės valdymo ir 
gynybos, asmeninių ir profesinių paslaugų ir pan. Iš tiesų socialinio 
draudimo išlaidos Sovietų Sąjungoje buvo gerokai mažesnės negu 
išsivysčiusiuose Vakarų šalyse. 

Kitas išskirtinis sovietinės socialinio draudimo sistemos bruo- 
žas, palyginti su kitomis šalimis, buvo ypač didelės išlaidos senatvės 
pensijoms — jos sudarė apie du trečdalius visų socialinio draudimo 
išlaidų. 


2.10. Pagrindinės socialinio draudimo šakos 


2.10.1. Senatvės pensijos 

Kiekvienos senatvės pensijų sistemos sąnaudos priklauso nuo 
keleto tarpusavyje susijusių veiksnių: demografinių pokyčių, pen- 
sinio amžiaus, kvalifikacinių sąlygų, suteikiančių teisę į išmokas, 
išmokų lygio bei pensinio ir darbingo amžiaus žmonių santykio. 

Demografiniai pokyčiai Sovietų Sąjungoje buvo panašūs į po- 
kyčius išsivysčiusiose šalyse — augo pensinio amžiaus bei mažėjo 
darbingo amžiaus žmonių dalis. Sovietų Sąjungoje tikėtina gyve- 
nimo trukmė buvo gana trumpa, apie 70 metų, o OECD šalyse 
- vidutiniškai 76 metai, taigi pastebima tolesnio pensinio amžiaus 
žmonių dalies augimo tendencija. 1959 m. pradžioje pensininkų 
buvo kiek daugiau nei 6 proc. (Hapoxnoe xo3ažc7B0 CCCP B 
1960 r. CraTrucTy4eckKuK ekeroxHKUK, 1961), o 1987 metais 
maždaug 17 proc. visų Sovietų Sąjungos gyventojų buvo sulaukę 
normalaus pensinio amžiaus (ComuaneHoe pasBuTue CCCP, 
1989 r. CraTucTu4eckuH c6opHnk, 1990). Jeigu prie jų pridėtu- 
me tam tikras darbuotojų grupes, kurios turėjo teisę išeiti į pensiją 
anksčiau negu numatyta (pvz., švietimo, sveikatos apsaugos, teatrų 
darbuotojai, kariškiai, asmenys, dirbę sunkiomis darbo sąlygomis, 
daugiavaikės motinos ir kt.), tuomet beveik penktadalis visų šalies 
gyventojų buvo sulaukę pensinio amžiaus, remiantis tarptautiniais 
standartais, tai labai didelė dalis. 1990 m. buvo registruota 14,5 mln. 


179 


gyventojų, gaunančių senatvės pensijas (HapozHoe xosažcTBO 
CCCP B 1990 r. CrarucrTHuecKHĖ e:KeTOHHK, 1991). 


10 lentelė 
Pensijas gaunančių asmenų ir gyventojų skaičiaus 
kitimas (tūkst.) 


1960 | 1965 | 1970 | 1975 | 1980 | 1985 | 1988 


267 |2756| 2954| 3128, 3295 | 3398|3570|3680 
(1979) 


375| 546| 602 682 | 761 | 803 


m = 413 474 | 548 | 593 
invalidumo ba A 88 96 | 100 | 104 


netekus 


maitintojo m "a 69 75 73 65 
Kolūkiečiai, 


172, 251| 246 235 | 219 | 209 


157, 221| 216 207 | 195 | 187 
10;  20| 19 18 | 17 16 


maitintojo - - 5 10 11 10 7 6 


Šaltinis: sudaryta autorių pagal Lietuvos TSR liaudies ūkis 1965 metais, 
1966; Lietuvos TSR liaudies ūkis 1978 metais, 1979; Lietuvos TSR statistikos 
metraštis. 1988 metai, 1989; Lietuvos gyventojai. Statistikos rinkinys, 1990. 

Panaši tendencija buvo pastebima ir Lietuvoje. 1956 m. ben- 
dras gyventojų skaičius Lietuvoje buvo 2 mln. 673 tūkst. žmonių, 
o 1988 metais - 3 mln. 680 tūkst. žmonių (1989 metais - 3 mln. 
690 tūkst.) (Lietuvos gyventojai. Statistikos rinkinys, 1990), t. y. 
per daugiau nei 30 metų padidėjo tik 1,4 karto, o bendras asmenų, 
gaunančių pensijas, skaičius, kaip parodyta 10 lentelėje, išaugo nuo 
99 tūkst. 1957 m. iki 803 tūkst. 1988 m., t. y. 8,1 karto. Tai lėmė 
demografiniai pokyčiai, susiję su pensijų gavėjų skaičiaus augimu, 
kvalifikacinių sąlygų, suteikiančių teisę į pensijas, pagerinimas ir 
kolūkiečių įtraukimas į socialinio draudimo pensijų sistemą nuo 
1965 metų. 

Ankščiau minėtos priežastys lėmė, kad asmenų, gaunan- 
čių pensijas, ir gyventojų skaičiaus santykis Lietuvoje išaugo nuo 
3,7 proc. 1957 m. iki 21,8 proc. 1988 m., o asmenų, gaunan- 
čių senatvės pensijas, ir gyventojų skaičiaus santykis išaugo nuo 
12,5 proc. 1970 m. iki 16,1 proc. 1988 metais. Šios tendencijos 
parodytos 11 lentelėje. 

Išskirtinis senatvės pensijų sistemos Sovietų Sąjungoje bruo- 
žas buvo gana ankstyvas pensinis amžius — 55 metai moterims ir 
60 metų vyrams, pirmą kartą nustatytas 1928 m., kai vidutinė ti- 
kėtina gyvenimo trukmė buvo vos 44 metai. Dėl stiprios darbo 
rinkos veiksnių įtakos (ankstyvesnis pensinis amžius nustatytas 
asmenims, dirbantiems sunkiomis ir kenksmingomis darbo sąly- 
gomis bei tolimuosiuose šalies rajonuose) dauguma žmonių galėjo 
išeiti į pensiją likus 5 ar 10 metų iki normalaus pensinio amžiaus: 
1975 m. 2,2 proc. ir 1987 m. 6,8 proc. visų senatvės pensininkų 
sudarė pensininkai, gavę pensiją pagal šias ankstyvesnio išėjimo į 
pensiją sąlygas. 

Kita tendencija, padidinusi senatvės pensininkų, gyvenančių iš 
valstybinių pensijų, skaičių, buvo dirbančių pensininkų dalies ma- 
žėjimas. 1956 m. 59 proc. visų pensininkų dirbo, o 1960 m. padi- 
dinus pensijas jų dalis sumažėjo iki 11 proc. Valstybei paskatinus 
finansiškai, 1970 m. dirbančių pensininkų dalis vėl išaugo iki 19 
proc., 1980 m. — iki 30 proc., o vėliau truputį sumažėjo ir 1990 m. 

sudarė 28 procentų. Daug pensininkų dirbo ne visą darbo dieną 
ir, 1990 m. duomenimis, maždaug du trečdaliai jų buvo moterys. 
Dauguma pensininkų prie savo atlyginimų gaudavo viso dydžio 
pensiją, o kiti prarasdavo dalį arba visą pensiją, priklausomai nuo 
darbo pobūdžio ir atlyginimo dydžio. 

Lietuvoje dirbančių pensininkų dalis buvo pati didžiausia SSRS 
— 42 proc., antra pagal šį rodiklį buvo Ukrainos SSR, kurioje dirbo 
28 proc. pensininkų, o kitose Sąjungos šalyse šis rodiklis niekada 
nebuvo viršijęs 24 proc. Už tai Lietuvos valdžia galėjo iš Maskvos 
prašyti daugiau lėšų kurortų statybai, kelialapiams į įvairias sanato- 
rijas visoje Sąjungos teritorijoje. Dalis šių lėšų atiteko senelių namų 
kapitaliniam remontui bei naujų senelių namų statybai respublikos 
teritorijoje („Sodrai“ — 15 metų, 2005). Pensininkus buvo galima 
įdarbinti visur — komunalinių ar buitinių paslaugų įmonėse, staty- 
bų bendrovėse, gamyklose, kolūkiuose. Žmonės buvo suinteresuoti 
likti dirbti, nes galiojo nuostata, jog atsisakius pensijos ir dirbant ji 
padidėja 10 rublių už kiekvienus metus, kai sueina senatvės pen- 
sijos amžius. Kvalifikacinės sąlygos, suteikiančios teisę į socialinio 
draudimo išmokas, buvo gana paprastos: vyrai, kad įgytų teisę į visą 
senatvės pensiją, turėjo būti išdirbę 25 metus, moterys — 20 metų 
(Weaver, 1982). Tačiau tam tikros asmenų grupės neatitikdavo šio 
kriterijaus. Tarp jų atsidūrė dalis ištekėjusių moterų bei daugelis 
kolūkiečių, vėliau perėjusių dirbti į pramonę ir taip praradusių 
ankstesnio darbo stažo metus. Pastaroji tvarka vėliau panaikinta, 
tačiau buvo apskaičiuota, kad devintojo dešimtmečio pabaigoje 
maždaug 10 proc. visų pensininkų, daugiausia moterų, prižiūrinčių 
vaikus, neatitiko reikalavimų viso dydžio pensijai gauti. 

11 lentelė. 


Pensijas gaunančių asmenų ir gyventojų skaičiaus santykis 


Asmenų, 
gaunančių 
pensijas, ir 
gyventojų 
skaičiaus 
santykis 3,7  |4,6 |12,7 [175 |183 [20,1 |21,3 |21,8 


Asmenų, 
gaunančių 
senatvės 
pensijas, ir 
gyventojų 
skaičiaus 
santykis 12,5 |13,9 [15,3 |16,1 


Šaltinis: Lietuvos TSR statistikos metraštis. 1988 metai, 1989 


Asmenims, atitikusiems ankščiau minėtus kvalifikacinius rei- 
kalavimus, t. y. sulaukusiems įstatymo nustatyto amžiaus ir turin- 
tiems reikalingą darbo stažą, pensija sudarė nuo 50 iki 85 proc. 
buvusio atlyginimo (per 12 paskutinių darbo mėnesių arba, asmens 
pageidavimu, per bet kuriuos 5 metus iš paskutiniųjų 10 metų prieš 
kreipiantis dėl pensijos), priklausomai nuo darbo stažo ir atlygi- 
nimo dydžio. Buvo nustatyta viršutinė ir apatinė pensijos riba: 
1989 m. minimali pensija sudarė 70 rublių, maksimali — 120 rublių 
(išimtis: iki 140—160 rublių asmenims, dirbusiems kenksmingomis 
sąlygomis). Taip pat buvo skiriami 10-20 proc. priedai prie pen- 
sijų už ilgą nepertraukiamą darbo stažą ir nedirbančio pensininko 
išlaikytiniams (3axon CCCP „O rocygapcTBeHHBIx NNeHCHAX“, 
1956). Padidintos pensijos buvo skiriamos kare sužeistiems vete- 
ranams ir jiems prilygintiems neįgaliesiems. 

Senatvės pensijas darbininkams ir tarnautojams skirdavo rajo- 
nų (miestų) vietinės valdžios pensijų skyrimo komisijos. Dirban- 
tiems senatvės pensininkams pensijas mokėjo profesinės sąjungos, 
visiems kitiems pensininkams — socialinio aprūpinimo skyriai iš 
valstybinio biudžeto skiriamų lėšų. Senatvės pensijas kolūkiečiams 
skirdavo kolūkiečių socialinio aprūpinimo tarybų pensijų ir pašal- 
pų skyrimo komisijos, o mokėjo rajonų (miestų) socialinio aprū- 
pinimo skyriai iš kolūkiečių socialinio aprūpinimo centralizuoto 
sąjunginio fondo lėšų (3axon CCCP „O 1encuax n n0co6uAx 
YJIeHAM KOJIXO30B“, 1964). 

Be valstybinių senatvės pensijų buvo dar dvi ne tokios reikš- 
mingos schemos. Personalinės pensijos, mokamos aukštas pareigas 
ėjusiems vyriausybės ir komunistų partijos nariams bei „papras- 
tiems“ žmonėms, kurių indėlis į vietos bendruomenę, respubliką 
ar visą sąjungą buvo labai reikšmingas (IlocranoBnenue „06 
YTBePiKĮCHHH IIOJIOKEHHA O IEPCOHAJIBHBIX IEHCHAX“, 1956), 
jos buvo didesnės negu valstybinės pensijos (Lazutka, 2007b): po 
padidinimo 1985 m. visoje Sąjungoje personalinės pensijos siekė 
vidutiniškai 250 rublių per mėnesį. Jos paprastai buvo papildomos 
kitomis privilegijomis — medicinine priežiūra, aprūpinimu butu, 
sanatoriniu gydymu ir t. t. Apskaičiuota, kad 1990 m. tokių „privi- 
legijuotų“ pensininkų buvo 600 tūkst. 

1988 m. sukurta nauja personalinių pensijų schema, kuri rėmėsi 
savanoriškuoju pagrindu ir buvo finansuojama iš asmeninių įmokų, 
minimaliai remiant valstybei. Tikslus šias pensijas gavusių asmenų 
skaičius nėra žinomas, tačiau galima manyti, kad jis nebuvo didelis, 
nes finansinės paskatos šioms pensijoms buvo nedidelės. Be to, so- 
vietinė visuomenė neturėjo privataus draudimo tradicijų. 

Sovietų Sąjungoje buvo visuotinai pripažįstama, kad labai dide- 
lei pensininkų daliai senatvės pensijos nepakako (Standing, 1996). 
Statistiniai duomenys rodo, kad 1975 m. darbininkų ir tarnautojų 
vidutinis mėnesinis atlyginimas sudarė 146 rublius, vidutinė mė- 
nesinė senatvės pensija — 63 rublius, 1987 m. — atitinkamai 220 
rublių ir 94 rublius (Cormnaxenoe pasBuTue CCCP, 1989 r., 

CraTucTHuecKUK e:kerojHKuK, 1990). Kolūkiečių vidutinis mė- 
nesinis atlyginimas 1975 m. buvo 92 rubliai, o vidutinė mėnesinė 
senatvės pensija — 25 rubliai (1987 m. atitinkamai 170 rublių ir 
53 rubliai). Taigi darbininkų ir tarnautojų senatvės pensijos ir at- 
lyginimo santykis 1975 m. siekė 43,2 proc., 1987 m. — 45,3 proc., 
kolūkiečių — atitinkamai 27,2 ir 31,2 proc. Stebint šias tendencijas 
akivaizdu, kokia nedidelė pažanga padaryta dėl senatvės pensijų 
santykio su vidutiniais darbininkų ir tarnautojų bei kolūkiečių at- 
lyginimais. Taip pat aišku, kad gyvenimo lygio skirtumas tarp pen- 
sininkų ir darbingo amžiaus asmenų truputį sumažėjo, nors vis dar 
išliko gana didelis. 

Šie skaičiai yra vidutiniai ir neatspindi smarkių pensijų dydžių 
svyravimų. Pensijų pajamų 1987 m. apžvalga atskleidžia, kokie 
apgaulingi gali būti šie vidurkiai. Ji rodo, kad daugiau negu trys 
ketvirtadaliai visų kolūkiečių senatvės pensininkų (85,6 proc.) 
ir penktadalis visų darbininkų bei tarnautojų senatvės pensinin- 
kų (20,2 proc.) gavo pensijas, mažesnes negu 60 rublių per mė- 
nesį. Pensininkų, gavusių 120 rublių ir daugiau, buvo atitinkamai 
1,8 proc. kolūkyje ir 28,8 proc. tarp darbininkų ir tarnautojų. Šie 
skaičiai rodo, kad kolūkiečių pensininkų beveik nebuvo tarp dides- 
nes pensijas gaunančių asmenų. Nėra statistinių duomenų, paro- 
dančių pensijų dydžio skirtumus tarp vyrų ir moterų, tačiau būtų 
logiška manyti, kad dauguma tų, kurie gavo mažas pensijas, buvo 
moterys, nes pensijos buvo susietos su buvusiu uždarbiu. 1989 m. 
duomenimis, moterų, gaunančių 300 rublių ir didesnį atlyginimą, 
buvo 5,6 proc., vyrų — 18,8 proc., o moterų, gaunančių atlyginimą 
iki 120 rublių, buvo 32,4 proc., vyrų — 12,4 proc. Pateikti skaičiai 
rodo, kad moterys patekdavo į mažai apmokamų darbuotojų grupę, 
jų beveik nebuvo tarp gerai apmokamų darbuotojų. 

12 lentelė 
Vidutinio mėnesinio darbo užmokesčio ir vidutinės mėnesinės 
pensijos dydžių kitimas (rubliais) 


Metai 1975 | 1980 | 1985 | 1986 | 1987 | 1988 


Darbininkų ir tarnau- 
tojų vidutinis mėnesinis |142,3 |166,1 |190,0 |194,7 |204,1 |222,4 


darbo užmokestis 


Kolūkiečių vidutinis 
mėnesinis darbo ap- 
mokėjimas (įskaitant 
produktų vertę valsty- |114,0 |134,0 | 183 |197,0 |207,0 |224,0 
binėmis mažmeninėmis 
kainomis ir premijas iš 
rynųjų pajamų) 
Pensininkų vidutinis 
mėnesinis pensijos 40,3 | 51,9 | 66,6 | 69,5 | 73,1 | 75,4 
dydis 
Pensininkų, gaunančių 
pensijas pagal Valsty- 
binį pensijų įstatymą, 501 | 59,5 | 742 | 771 | 79,3 | 81,6 
vidutinis mėnesinis 
ensijos dydis 
iš to skaičiaus senatvės | 57,9 | 68,3 | 82,8 | 85,4 | 87,7 | 90,4 
Pensininkų, gaunančių 
pensijas pagal Pensijų 
ir pašalpų kolūkių na- 
riams įstatymą, viduti- 
nis mėnesinis pensijos 


dydis 


25,8 | 374 | 494 | 50,8 | 57,0 | 58,3 


iš to skaičiaus senatvės | 25,9 | 37,6 | 49,7 | 51,1 | 574 | 58,7 


Šaltinis: Lietuvos TSR statistikos metraštis. 1988 metai, 1989 


Lietuvoje darbininkų ir tarnautojų vidutinis mėnesinis darbo 
užmokestis 1975 m. siekė 142,3 rublio, o 1988 m. - 222,4 rublio, 
t. y. padidėjo 1,6 karto, o vidutinė mėnesinė pensija per tą patį 
laikotarpį išaugo nuo 50,1 iki 81,6 rublio, t. y. taip pat 1,6 karto. 
Kaip parodyta 12 lentelėje, kolūkiečių vidutinis mėnesinis darbo 

apmokėjimas (įskaitant produktų vertę valstybinėmis mažme- 
ninėmis kainomis ir premijas iš grynųjų pajamų) 1975 m. buvo 
114 rublių, o 1988 m. - 224 rubliai, t. y. išaugo beveik 2 kartus, o 
jų vidutinė mėnesinė pensija per tą patį laikotarpį išaugo nuo 25,9 
iki 58,7 rublio, t. y. 2,3 karto. Taigi 1975-1988 m. labiausiai page- 
rėjo kolūkiečių pensininkų padėtis, nors jų pensijos dydis vis dar 
atsiliko nuo darbininkų ir tarnautojų vidutinės mėnesinės pensijos. 

Darbininkų ir tarnautojų vidutinės mėnesinės senatvės pensi- 
jos ir vidutinio mėnesinio darbo užmokesčio santykis Lietuvoje 
1975-1988 m. buvo palyginti stabilus ir sudarė kiek daugiau negu 
40 proc., o kolūkiečių pensininkų vidutinės mėnesinės senatvės 
pensijos dydžio ir vidutinio mėnesinio darbo užmokesčio santykis 
per tą patį laikotarpį pakilo nuo 22,7 proc. iki 26,2 proc.: 


13 lentelė 
Vidutinio mėnesinio darbo užmokesčio ir 
vidutinės mėnesinės senatvės pensijos santykis 


Metai 1975 | 1980 | 1985 | 1986 | 1987 | 1988 


Pensininkų, gaunančių 
pensijas pagal Valsty- 
binį pensijų įstatymą, 
vidutinės mėnesinės 
senatvės pensijos dy- |40,7 |41,1 |43,6 |43,9 |43,0 |40,6 
džio bei darbininkų ir 
tarnautojų vidutinio 
mėnesinio darbo užmo- 
kesčio santykis 


Pensininkų, gaunančių 
pensijas pagal Pensi- 
jų ir pašalpų kolūkių 
nariams įstatymą, 
vidutinės mėnesinės 22,7 |281 |272 |26,0 |27,7 |26,2 
senatvės pensijos dydžio 
ir kolūkiečių vidutinio 
mėnesinio darbo apmo- 


kėjimo santykis 


Šaltinis: Lietuvos TSR statistikos metraštis. 1988 metai, 1989 


187 


Sovietinė senatvės pensijų schema pasižymėjo keletu akivaiz- 
džių struktūrinių trūkumų, dėl kurių neišvengiamai didelė dalis 
pensininkų gavo labai mažas pajamas: 

1. Pensijos buvo susietos su uždarbiu, todėl schema nepakanka- 
mai apsaugojo mažai apmokamus darbuotojus (Lazutka, 2007). 
Tiesa, minimali pensija buvo garantuojama visiems ir per daugelį 
metų ji augo greičiau negu maksimali pensija, o tai reiškė, kad pen- 
sijų nelygybė mažėjo. Tokiu būdu 1956 m. minimali pensija siekė 
30 rublių per mėnesį, maksimali — 120 rublių, o 1989 m. balandį 
— atitinkamai 70 ir 160 rublių. Tačiau tai nepaneigia svarbiausio 
takto, kad minimalios pensijos nepakakdavo netgi minimaliam 
pragyvenimo lygiui palaikyti ir kad išėję į pensiją prastai apmoka- 
mi darbuotojai atsidurdavo blogesnėje padėtyje. 

2. Nebuvo automatiško pensijų indeksavimo, atsižvelgiant į 
kainų arba atlyginimų augimo greitį. Dėl to pensijų vertė per dau- 
gelį metų sumažėdavo, o asmenys, gaudavę dideles pensijas, vė- 
liau susidurdavo su tam tikrais sunkumais, o asmenų, gaudavusių 
mažas pensijas, padėtis tapdavo iš tiesų sunki. Sovietinės valdžios 
teiginiai, kad Sovietų Sąjungoje infliacijos nebuvo, nėra teisingi 
(Dirksen, 1981 : 305-308). Nuo dešimtojo dešimtmečio infliacija 
tapo oficialiai pripažįstama, nors ir nepakankamai įvertinama. 

3. Sunki moterų padėtis. Darbas ne visą darbo dieną nepaten- 
kindavo kvalifikacinių stažo reikalavimų senatvės pensijai gauti, 
nebuvo atsižvelgiama į motinas, prižiūrinčias vaikus, ir galiausiai 
moterys vyravo mažai apmokamų darbuotojų grupėje, o tai aki- 
vaizdžiai turėdavo įtakos senatvės pensijų dydžiui. 


2.10.2. Neįgalumo pensijos 

Sovietinė statistika nepakankamai įvertindavo neįgalių žmonių 
skaičių, nes skaičiuodavo tik tuos asmenis, kurie gaudavo invalidu- 
mo išmokas. 1989 m. 6,5 mln. asmenų (CorpuaneHoe pasBuTHe 
CCCP, 1989 r., CrarucrHveckud c6opauk, 1990) buvo laikomi 
neįgaliaisiais, nes gaudavo invalidumo išmokas. Tačiau neoficialūs 
negalios masto skaičiavimai parodo, kad neįgaliųjų buvo gerokai 

daugiau — nuo 20 mln. iki 36 mln. Tai susiję su tuo, kad asme- 
nys, kurie buvo neįgalūs nuo vaikystės, taip pat Gynybos ir Vidaus 
reikalų ministerijų darbuotojai, tapę neįgalūs tarnybos metu, ne- 
patekdavo į bendrą neįgaliųjų skaičių. Pensinio amžiaus sulaukę 
neįgalieji taip pat nebūdavo priskiriami invalidų kategorijai. 

Invalidumo išmokos buvo skiriamos darbuotojams, visiškai 
arba ilgam laikui netekusiems darbingumo. Kaip ir daugelyje kitų 
šalių, išmokos tipui įtakos turėjo negalios priežastis: buvo išskirtos 
karinio, darbinio ir civilinio invalidumo išmokos. Skirtumas tarp 
darbinės ir civilinės negalios buvo svarbus ne tik dėl išmokos dy- 
džio, bet ir dėl kvalifikacinių sąlygų — darbinės negalios atveju jos 
buvo gerokai palankesnės negu civilinės negalios atveju. Negalios 
sunkumas buvo svarbus nustatant išmokos dydį. 

Dar 1921 m. priimtame dekrete dėl invalidų socialinio aprū- 
pinimo invalidumas buvo skirstomas į šešias, o vėliau į tris pa- 
grindines grupes: I grupė apėmė asmenis, turinčius labai sunkią 
ir ilgalaikę negalią, kuriems reikėjo nuolatinės priežiūros, jiems 
buvo leidžiama dirbti tik su priežiūra, II grupė buvo tarpinė, o į 
III grupę pateko tie asmenys, kuriems nereikėjo nuolatinės prie- 
žiūros ir kurie galėjo savarankiškai dirbti. Taigi 79 proc. žmonių 
iš III grupės dirbo, o iš II ir I grupės dirbo atitinkamai tik 10 ir 
9 proc. Dauguma neįgaliųjų dirbdavo namuose ir, galima teigti, 
gaudavo mažesnius atlyginimus negu kiti darbuotojai. Negalios 
dėl darbinio suluošinimo ar profesinio susirgimo atvejais pensijos 
buvo skiriamos nepriklausomai nuo darbo stažo (3axon CCCP 
„O rocynapcTBeHHBIx NeHcHuax“, 1956). I grupės neįgalieji gau- 
davo 110 proc. priklausančios senatvinės pensijos, II grupės - 100 
proc., o III grupės neįgalieji gaudavo 65 proc. uždarbio iki 40 ru- 
blių per mėnesį ir 10 proc. nuo didesnio uždarbio. Negalios dėl 
bendrojo susirgimo atveju pensijos buvo skiriamos, jei užtekdavo 
bendrojo darbo stažo. Jo trukmė priklausė nuo pensijos prašančiojo 
amžiaus, lyties ir darbo sąlygų. I grupės neįgaliesiems pensijos su- 
darė 100 proc., II grupės — 90 proc. senatvės pensijos, apskaičiuotos 
procentais nuo darbo užmokesčio (neįgaliesiems, turintiems reika- 

lingą senatvės pensijai skirti darbo stažą, invalidumo pensija buvo 
senatvės pensijos dydžio), III grupės - 45 proc. nuo uždarbio iki 
40 rublių per mėnesį ir 10 proc. nuo didesnio uždarbio. Darbuo- 
tojams, kurių negalia atsirado dėl darbinio suluošinimo (profesinės 
ligos), dirbant kenksmingomis sąlygomis, taip pat tiems, kurių ne- 
galios priežastis buvo profesinis pneumokoniozės susirgimas, buvo 
skiriamos invalidumo pensijos lengvatinėmis sąlygomis. Priedai 
prie pensijų buvo skiriami I ir II grupės neįgaliesiems dėl bendrojo 
susirgimo už ilgą nepertrauktąjį darbo stažą, taip pat nedirban- 
tiems I ir II grupės neįgaliesiems (nepriklausomai nuo negalios 
priežasties), turintiems šeimoje nedarbingų išlaikytinių, taip pat 
nustatytas priedas I grupės neįgaliųjų priežiūrai (3axon CCCP „O 
TOCYAPCTBEHHBIX IEeHCHAax“, 1956; Rimlinger, 1971). Padidin- 
tos pensijos buvo skiriamos Antrojo pasaulinio karo veteranams, 
sužeistiems per karą, ir jiems prilygintiems kitiems neįgaliesiems. 

Invalidumo išmoka priklausė nuo negalios sunkumo ir buvusio 
atlyginimo dydžio. Vis dėlto šios išmokos buvo dar mažesnės negu 
senatvės pensijos. Išmokų nepakankamumą, kaip ir senatvės pen- 
sijų atveju, lėmė tai, kad jos nebuvo indeksuojamos atsižvelgiant 
į kainų arba atlyginimų augimo greitį. Tai reiškė, kad asmenys, 
kurie ilgai gaudavo išmokas, atsidurdavo labai dideliame skurde. 
Tai buvo itin akivaizdu kolūkiečių atveju, jų išmokos, nepaisant 
nedidelio skirtumo mažėjimo, buvo gerokai mažesnės nei kitų dar- 
buotojų. 


2.10.3. Ligos pašalpos 

Laikinojo nedarbingumo pašalpos buvo mokamos nuo pir- 
mos nedarbingumo dienos iki tos dienos, kol darbuotojas pa- 
sveiks arba bus pripažintas neįgaliu. Pašalpos dydis paprastai 
sudarė 100 proc. atlyginimo, tačiau priklausė nuo nepertraukia- 
mo darbo stažo ir nuo narystės profsąjungoje: profsąjungos na- 
riui, kurio nepertraukiamas stažas buvo iki 3 metų, buvo mo- 
kama tik 50 proc. uždarbio dydžio pašalpa; nuo 3 iki 5 metų — 
60 proc., nuo 5 iki 8 metų — 80 proc., daugiau kaip 8 metų — 

100 proc. (Ilocranosnenue „Ilonoxenne O  Dopajke 
06ecIeueKKna N0C00HAMH NO TOCYKAPCTBEHHOMY COI(HAJIBHOMY 
cTpaxoBaHuHro“, 1984). Nepriklausantiems profsąjungai asmenims 
pašalpa buvo mažinama 50 proc. („Sodrai“ — 15 metų, 2005). Be 
piniginės pašalpos, įvairioms gyventojų kategorijoms buvo nu- 
matytos lengvatos, išimtys (Ilocranosnenue „Ilonoxenne O 
IOpa/Ke OGeCIeUeHNA IIOCO0HAMH IIO TOCYJĮAPCTBEHHOMY 
COIĮHAJIBHOMY CTPAXOBAHHIO“, 1984). 

Kitaip nei senatvės ir invalidumo pensijas, kurių administra- 
vimas buvo pavestas valdžios atstovams, ligos pašalpų mokėjimą 
administruodavo profesinės sąjungos. Ligos pašalpas skirdavo 
įmonių profesinių sąjungų komitetų sudarytos socialinio drau- 
dimo komisijos (kartais tiesiog profesinių sąjungų komitetai), o 
mokėdavo įmonės administracija. Ligos pašalpa buvo skiriama 
darbuotojams šiais atvejais (IlocranoBnenne „IlonoxeHne O 
IIOpA/Ke OGeCIeUeHNA IIOCO0HAMH IIO TOCYJĮAPCTBEHHOMY 
COIĮHAJIBHOMY CTPAXOBAHHIO“, 1984): 

1. Laikinai netekus darbingumo dėl ligos (traumos); 

2. Sanatorinio-kurortinio gydymosi atveju; 

3. Kai reikėdavo slaugyti sergantį šeimos narį; 

4. Karantino atveju, laikinai perkėlus į kitą darbą dėl 

tuberkuliozės arba profesinės ligos; 

5. Protezavimo proteziniame-ortopediniame stacionare atveju. 

Susirgus arba susižalojus pašalpos paprastai buvo mokamos, kol 
ligonis pasveikdavo arba kol jam būdavo nustatomas neįgalumas, 
bet kartais įstatymai numatydavo kitus terminus. Dirbantiems 
neįgaliesiems pašalpos bendrojo susirgimo atveju buvo mokamos 
ne ilgiau kaip 2 mėnesius iš eilės ir ne ilgiau kaip 3 mėnesius per 
metus. Ilgesni pašalpos mokėjimo terminai galiojo Antrajame pa- 
sauliniame kare sužeistiems veteranams ir pagal lengvatas jiems 
prilygintiems neįgaliesiems, taip pat neįgaliesiems, tapusiems lai- 
kinai nedarbingiems dėl tuberkuliozės. 

Pašalpos dydis sužalojimo darbe arba profesinės ligos atve- 
ju sudarė 100 proc. uždarbio, nepriklausomai nuo darbo sta- 


191 


žo ir narystės profsąjungoje (IlocranoBnenne „Ilonxomxenne O 
IOpa/Ke OGeCIeUeHHNA IIOCO0HAMH IIO TOCY/ĮAPCTBEHHOMY 
COIHAJIBHOMY CTpAxOBAHKUO“, 1984). Laikinai netekus darbin- 
gumo dėl kitų priežasčių (bendrojo susirgimo, buitinės traumos), 
taip pat darbuotojui, laikinai atleistam nuo darbo įstatymų nu- 
matytais pagrindais (kai reikėdavo slaugyti sergantį šeimos narį, 
karantino atveju ir pan.), pašalpos dydis priklausė nuo nepertrau- 
kiamojo darbo stažo ir sudarė 50—-100 proc. uždarbio profsąjungos 
nariams, o ne profsąjungos nariams — pusę profsąjungos nariams 
nustatytos normos. Uždarbio dydžio pašalpa, nepriklausomai nuo 
nepertraukiamojo darbo stažo trukmės (bet profsąjungos nariams), 
buvo mokama darbuotojams, turintiems tris ir daugiau vaikų iki 
16 (moksleivių — iki 18) metų. Tokio pat dydžio pašalpa, nepri- 
klausomai nuo darbo stažo ir narystės profsąjungoje, buvo moka- 
ma Antrajame pasauliniame kare sužeistiems veteranams ir pagal 
lengvatas jiems prilygintiems neįgaliesiems. 

Išlaidos ligos pašalpoms per daugelį metų labai išaugo (Ryan, 
1980 : 791-793). Tai lėmė pagerintos išmokų mokėjimo sąlygos 
bei augantis jas gaunančių asmenų skaičius. Be to, piktnaudžiavi- 
mas nedarbingumo pažymėjimu visada buvo išskirtinis sovietinės 
sistemos bruožas, tačiau jis neturėjo didesnio poveikio ekonomikai 
dėl darbo jėgos pertekliaus. 


2.10.4. Nėštumo ir gimdymo, laidojimo bei 
bedarbių pašalpos 


Nėštumo ir gimdymo pašalpa SSRS buvo 100 proc. darbo už- 
mokesčio dydžio, nepriklausomai nuo nepertraukiamojo darbo 
stažo ar narystės profsąjungoje (Ilocranosnenne „Iloxo0mxeHne 
O NOpAjKe OGeCIeUeHHA IOCOO0HAMH IIO TOCYJAPCTBEHHOMY 
COI[HAJIBHOMY CTPAXOBAHHIO“, 1984). Kūdikio gimimo pašalpa 
buvo mokama vienam iš tėvų, išdirbusiam įmonėje be pertraukos 
ne mažiau kaip tris mėnesius. Ji siekė 30 rublių už kiekvieną gimusį 
vaiką. 


192 


Laidojimo pašalpa buvo mokama mirus darbuotojui arba jo 
išlaikomam šeimos nariui. Laidojimo pašalpa priklausė nuo lai- 
dojimo vietos ir mirusiojo amžiaus: jei buvo laidojama mieste, tai 
pašalpa mirus vyresniems kaip 10 metų amžiaus asmenims siekė 
20 rublių, o jaunesniems kaip 10 metų — 10 rublių. Jei laidota kai- 
mo vietovėje — atitinkamai 10 ir 5 rubliai („Sodrai“ — 15 metų, 
Vilnius, 2005). 

Sovietinė socialinio draudimo sistema siekė užtikrinti, kad as- 
menys, kurie dėl oficialiai patvirtintų priežasčių pasitraukdavo iš 
darbo rinkos, gautų išmokas, garantuojančias jiems pragyvenimo 
lygį, panašų į tą, kurį jie turėjo dirbdami. Pašalpos bedarbiams 
SSRS buvo mokamos tik iki ketvirtojo dešimtmečio. Po to Sovie- 
tų Sąjungoje pašalpos bedarbiams nebuvo mokamos, motyvuojant 
tuo, kad darbo užteko visiems ir bet koks nedarbas būdavo mini- 
malus, trumpalaikis ir dažniausiai savanoriškas. Nedarbas papras- 
čiausiai buvo uždraustas. Egzistavo perkvalifikavimo programos, jų 
metu būdavo mokamos nedidelės išmokos, tačiau nedarbo pašalpų 
nebuvo. Nėra abejonių, kad atsisakius pašalpų bedarbiams be ofici- 
alios priežasties siekta skatinti darbinę discipliną. Sovietų Sąjunga 
nedarbo statistiką skelbė tik iki 1930 m., o ketvirtajame dešimtme- 
tyje pranešė nedarbą likvidavusi, faktiškai jį uždraudė (Hutchings, 
1967: 31-49). 


2.11. Išvados 


Kiekviena socialinės apsaugos sistema atspindi šalies politinę 
ir ekonominę tikrovę. Sovietinė valstybė teisę į socialinį ekono- 
minį saugumą paskelbė vienu svarbiausiu revoliucijos laimėjimu 
ir sovietinio piliečio fundamentalia teise. Socialinio saugumo pro- 
gramos tapo valdančiosios partijos įrankiu stiprinant dirbančiųjų 
kontrolę. Nė viena šalis pasaulyje nenaudojo savo socialinės sau- 
gumo sistemos kaip propagandos priemonės taip akivaizdžiai. Ne- 
paisant to, Sovietų Sąjunga ir Lietuvos SSR neliko nuošalyje nuo 
socialinio saugumo sistemos reformų judėjimo pasaulyje. 1940 m. 

Lietuvą okupavus Sovietų Sąjungai teko derintis prie suformuotos 
socialinio draudimo ir socialinio aprūpinimo sistemos. Svarbiausią 
vaidmenį Lietuvos SSR socialinės apsaugos sistemoje suvaidino 
valstybinis socialinis draudimas, kuriam patys gyventojai įmokų 
nemokėjo, už juos tai darė įmonės ir organizacijos, o administravo 
valstybė ir profsąjungos. 

Socialinę apsaugą Lietuvoje reiktų apibrėžti kaip valstybės 
nustatytų socialinių ekonominių alimentinio pobūdžio priemonių 
sistemą, teikiančią pragyvenimui reikalingas lėšas ir paslaugas pi- 
liečiams, dėl įstatyme numatytų priežasčių negalintiems pragyven- 
ti iš darbo ar gauti kitų pajamų. Socialinis draudimas ir socialinis 
aprūpinimas Lietuvoje buvo finansuojamas iš valstybės biudžeto 
lėšų, pervedamų iš Maskvos, ir centralizuoto kolūkiečių socialinio 
aprūpinimo fondo. Teisė gauti kai kurių rūšių aprūpinimą sena- 
tvėje ir netekus darbingumo priklausė nuo darbo stažo. Egzistavo 
ir privilegijuotos išmokos komunistų partijos, vyriausybės bei ati- 
tinkamų pramonės šakų atstovams, kurių indėlis į šalies ekono- 
miką buvo labai svarbus. Socialinis aprūpinimas Lietuvoje buvo 
teikiamas ir nepriklausomai nuo darbinės veiklos praeityje, pvz., 
pašalpos I ir II grupių invalidams (ir neįgaliems nuo vaikystės), 
išlaikymas senelių ir invalidų namuose. Lietuvoje, palyginti su ki- 
tomis sovietinėmis respublikomis, socialinio aprūpinimo sistema 
buvo savarankiškesnė negu socialinis draudimas, o Lietuvos valdžia 
tuo sumaniai naudojosi, statydama senelių namus ir gerindama jų 
priežiūrą, remdama mažai aprūpintų šeimų vaikus ir pan. Tačiau 
tam tikros socialinės ekonominės sąlygos Lietuvoje turėjo įtakos ir 
socialiniam draudimui, pvz., Lietuvoje buvo daugiau dirbančių se- 
natvės pensininkų, o socialinis draudimas administruojamas efek- 
tyviau negu kitose Sovietų Sąjungos respublikose. Atkreiptinas dė- 
mesys, kad socialinės apsaugos specialistai iš kitų SSRS respublikų 
važiavo semtis patirties iš Lietuvos. 

3. LIETUVOS SOCIALINĖS APSAUGOS YPATYBĖS 
PO NEPRIKLAUSOMYBĖS ATKŪRIMO: 
FAKTAI IR VERTINIMAI (1990-2011 METAI) 


Šis skyrius turi du tikslus: 1) apžvelgti Lietuvos socialinės politikos 
raidos etapus po nepriklausomybės atkūrimo iki 2011 m. per juos for- 
muojančios ir keičiančios teisinės bazės prizmę, 2) įvertinti socialinio 
modelio, besikuriančio nuo 1990 m., ypatumus ir nustatyti jo reikšmin- 
gus bruožus. Pirmoje skyriaus dalyje atskleidžiama socialinės politikos 
raida, aptariami svarbiausi socialinę apsaugą reguliuojantys įstatymai 
socialinio draudimo, piniginės paramos ir socialinių paslaugų sistemose, 
paramos šeimai, darbo rinkos ir kovos su skurdu srityse ekonominių, 
socialinių ir kultūrinių pokyčių kontekste. Socialinės politikos raida bo 
1990 m. aiškinama kaip evoliucinis procesas, pereinantis nuo svar- 
biausių įstatymų, skirtų sukurti naujus socialinės apsaugos pamatus, 
priėmimo iki visa abimančių strategijų, įtraukiančių socialinę politiką 
kaip reikšmingą veiksnį į visą šalies plėtros kontekstą, sukūrimo. 


3.1. Pagrindiniai Lietuvos socialinės apsaugos raidos 
etapai: įstatymai, strategijos, koncepcijos 


Po nepriklausomybės atgavimo vykę socialiniai pokyčiai at- 
skleidė, kad reikia didesnio socialinio saugumo užtikrinti tam tikrą 
visuomenės ir individo stabilumo būseną. Iš sovietmečio paveldėta 
socialinė apsauga Lietuvoje, kaip socialinės politikos dalis, turė- 
jo būti reformuota, kai kurios jos dalys sukurtos iš naujo, atitikti 
demokratinės visuomenės standartus bei rinkos sąlygas. Socialinė 
apsauga yra garantuojama šalies įstatymais, kurie apibrėžia teises 
gauti pensijas ar išmokas tam tikrais nustatytais atvejais, todėl 
svarbi tampa socialinė teisė, jos aprėptis, socialinių problemų arba 
pripažįstamų rizikų apibrėžimai bei įvairovė. Socialinės apsaugos 
teisė yra nuolat kintanti, nepastovi, dinamiška ir labai sudėtinga 

dėl sąsajų su kitomis visuomeninio gyvenimo sritimis (Socialinė 
apsauga. Tikslas, reikšmė, įtaka ir organizacinė struktūra, 1998). 
Bet kokiu savo raidos periodu ji atspindi politinius, ekonominius 
ir socialinius procesus. 

Kaip socialinės politikos priemonė, socialinė apsauga yra siste- 
ma, apimanti iš įmokų formuojamo draudimo ir mokesčių mokė- 
tojų pinigais finansuojamą nedraudiminę paramą. Visą nepriklau- 
somybės laikotarpį buvo priimami socialinį draudimą ir socialinę 
paramą reglamentuojantys įstatymai. Remiantis gerovės modelių 
tipologizacijos principais, nuo 1990 m. socialinio draudimo raidos 
etapus galima suskirstyti taip: 

1) 1990-1995 m. senaisiais sovietiniais socialinio draudimo 
principais sukurta valstybinio socialinio draudimo sistema, 

2) 1995-2011 m. „tikrų“ valstybinio socialinio draudimo prin- 
cipų įgyvendinimas, remiantis 1995 m. socialinio draudimo įsta- 
tymais, 

3) 2003-2011 m. privačių pensijų fondų, papildančių „Sodros“ 
sistemą, sukūrimas ir veikla. 

Socialinės paramos sistema, kurią sudarė nedraudiminės išmo- 
kos ir stacionarios bei nestacionarios paslaugos, pasižymėjo ma- 
žesniais svyravimais, tačiau metams bėgant, stacionarinio tipo pa- 
slaugos buvo papildytos kur kas didesniu nestacionarių socialinių 
paslaugų kiekiu bei kokybe (pvz., paslaugos į namus). 

Lietuvos socialinės apsaugos struktūra, susiformavusi 2003 m. 
prieš įstojant į ES, pavaizduota 14 lentelėje. Ši struktūra išlikusi 
iki šiol. 

Šiandien Lietuvoje pripažįstami šie rizikos veiksniai arba po- 
reikiai, galintys lemti socialinės apsaugos poreikį: liga (laikinas ne- 
darbingumas) ir/arba sveikatos priežiūra, senatvė, šeima su vaikais, 
našlystė, negalia, nedarbas, būsto išlaikymas, kitur nepriskirta so- 
cialinė atskirtis. 

14 lentelė 


Lietuvos socialinės apsaugos struktūra 


Socialinė apsauga 


Socialinė parama 


kt.) 


Socialinis drau- Specialios 
dimas (valstybi- Piniginė Šociūlinės socialinės 
nis ir privatus) socialinė paslaugos išmokos 
parama 
Pensijų draudi- | Šalpos Socialinės Prezidento pensija 
mas (valstybinis | (socialinė) globos įstaigos 
ir privatus) pensija LR L ir II laipsnio 
Senelių, neįga- | pensijos 

Ligos ir moti- | |Šeimos liųjų, našlaičių 
nystės draudi- | pašalpos globos namai | Nukentėjusių 
mas. asmenų pensijos 

Laidojimo Dienos centrai 
Sveikatos pašalpa Pareigūnų ir karių 
draudimas Nakvynės pensijos 

Socialinė namai 
Nedarbo pašalpa Mokslininkų 
draudimas Pagalba pensijos 

Šildymo namuose 
Draudimas nuo |išlaidų kom- Teisėjų pensijos 
nelaimingų atsi- | pensacijos Slauga na- 
tikimų darbe ir muose Signatarų 
profesinių ligų  |Kitos rentos 

kompensa- 

cijos (trans- Artistų ir 

porto, ryšių ir pasižymėjusių 


sportininkų rentos 


Šaltinis: sudaryta autorių 


Vyko ne tik socialinės apsaugos reforma, bet ir visos socialinės 


politikos rekonceptualizacija. Nauja koncepcija apėmė supratimą, 


kad socialinė politika yra bendro socialinio proceso dalis ir negali 

būti kuriama bei įgyvendinama nepriklausomai nuo ekonominės 
veiklos rezultatų, demografinių pokyčių bei kultūrinės visuomenės 
raidos. Socialinė politika glaudžiai susijusi su šalies demografinė- 
mis ir ūkio problemomis. Plačiausia prasme, socialinė politika ap- 
ima daugybę tarpusavyje susijusių visuomeninio gyvenimo dalių ir 
procesų, tokių kaip socialinė apsauga (socialinis draudimas ir so- 
cialinės paslaugos), švietimo politika, sveikatos apsauga, būsto sta- 
tymo politika, šeimos politika, teisė į darbą, verslą bei darbo saugą 
(plačiau apie tai pirmos dalies pirmame skyriuje). 


3.2. Socialinio draudimo sistema 


Atkūrus nepriklausomybę, viena aktualiausių socialinės politi- 
kos problemų buvo socialinės apsaugos sistemos reforma. Naują 
socialinio draudimo sistemą nuspręsta kurti remiantis Vakarų de- 
mokratinių valstybių pavyzdžiais ir patirtimi. Lietuvos socialinio 
draudimo modelis turėjo būti grindžiamas kartų solidarumo prin- 
cipu, kai socialinio draudimo garantijos teikiamos iš lėšų, surinktų 
iš tuo metu dirbančių žmonių. Žengiant pirmąjį reformos žingsnį, 
1990 m. vasario 13 d. Aukščiausiosios Tarybos priimtu nutarimu 
„Dėl Lietuvos TSR Valstybinio socialinio draudimo sistemos per- 
tvarkymo“ (1990 m. kovo 7 d.) socialinis draudimas buvo perimtas 
iš profesinių sąjungų. Jų funkcijas pradėjo vykdyti 1990 m. kovo 
15 d. įsteigta Vyriausioji valstybinio socialinio draudimo valdyba 
(„Sodra“) prie Darbo ir socialinio aprūpinimo ministerijos. Nuo 
tada Vyriausioji valstybinio socialinio draudimo valdyba tapo pa- 
grindinė valstybinio socialinio draudimo įstaiga Respublikoje, ji 
ėmė vykdyti visas atitinkamas socialinio draudimo funkcijas, ku- 
rias iki tol atliko Lietuvos TSR profesinės sąjungos. 

1990 m. spalio 23 d. buvo priimtas Valstybinio socialinio ap- 
rūpinimo sistemos pagrindų įstatymas, kuris atskyrė socialinio 
draudimo ir socialinės paramos sritis, finansavimo šaltinius ir 
administravimą bei naujai apibrėžė socialinės apsaugos sistemos 
struktūrą. Pagal jį, valstybinio aprūpinimo sistemą nuo šiol sudaro 

privalomas (valstybinis) socialinis draudimas bei socialinis aprūpi- 
nimas ir socialinė parama (šalpa) iš valstybės (nedraudiminių) lėšų 
(Valstybinio socialinio aprūpinimo sistemos pagrindų įstatymas, 
1990). Įstatyme buvo apibrėžtas esminis socialinio draudimo prin- 
cipas — dirbančiųjų asmenų įmokomis į draudimo fondą garantuo- 
jama teisė į vėlesnes išmokas. Socialinio draudimo lėšomis aprūpi- 
nami tik gyventojai, netekę visiškai arba dalies pajamų, susijusių su 
darbu, kurie dirba arba turi įstatymų numatytą draudimo (darbo) 
stažą bei kitais įstatymuose numatytais atvejais. Įstatymas numatė, 
kad valstybinio socialinio draudimo biudžetas bus autonomiškas 
- savarankiškas ir neįtrauktas į Lietuvos Respublikos valstybės ir 
savivaldybių biudžetus. Iš socialinio draudimo biudžeto mokamos 
socialinio draudimo senatvės, invalidumo, našlių ir našlaičių pen- 
sijos, socialinio draudimo ligos, motinystės ir tėvystės, laidojimo 
pašalpos, socialinio draudimo transporto išlaidų, specialiosios įran- 
gos neįgaliesiems įsigijimo ir techninio pritaikymo kompensacijos. 
Kiek vėliau, 1991 m. birželio 20 d. įsigaliojo Valstybinio socialinio 
draudimo įstatymas, iš esmės apibrėžęs socialinio draudimo sąvo- 
ką ir draudimo principus, draudžiamų asmenų kategorijas, išmokų 
rūšis. Valstybinis socialinis draudimas jame apibūdintas kaip vals- 
tybės nustatytų socialinių ekonominių priemonių sistema, teikianti 
apdraustiesiems Respublikos gyventojams, taip pat įstatymo nu- 
matytais atvejais jų šeimų nariams gyvenimui reikalingas lėšas ir 
paslaugas, jeigu jie negali dėl įstatymo numatytų priežasčių apsirū- 
pinti iš darbo ir kitokių pajamų arba dėl įstatymo numatytų svarbių 
priežasčių turi papildomų išlaidų (Valstybinio socialinio draudimo 
įstatymas, 1991). Įstatyme numatytos tokios valstybinio socialinio 
draudimo išmokų rūšys: valstybinės pensijos, laikinojo nedarbin- 
gumo, nėštumo ir gimdymo, vaiko priežiūros, laidojimo pašalpos, 
išmokos į užimtumo fondą draudimui nuo nedarbo, gydymo ir 
sveikatos profilaktikos išlaidoms padengti. Taip per pirmus nepri- 
klausomybės metus buvo padėti teisiniai įmokomis finansuojamos 
valstybinio socialinio draudimo sistemos pagrindai bei sukurtas 
socialinio draudimo fondo struktūrinių padalinių tinklas. Tačiau 

iki kitos, 1995 m. socialinio draudimo reformos, įteisinusios „ti- 
krus“ lietuviškus socialinio draudimo įstatymus, liko galioti su kai 
kuriais pataisymais 1956 m. sovietinis pensijų įstatymas, reglamen- 
tavęs teises į išmokas bei išmokų dydžio skaičiavimo tvarką. 
Naujas Lietuvos Respublikos Valstybinių socialinio draudimo 
pensijų įstatymas buvo priimtas 1994 m. liepos 18 d., įsigaliojo 
1995 m. sausio 1 dieną. Įstatymas apibrėžė pensijų draudimo ir 
skyrimo sąlygas, asmenų, kurie draudžiami valstybiniu socialiniu 
draudimu kategorijas, pensijų rūšis, pensijų dydžių skaičiavimo 
tvarką, pensijų sudėtų, draudimo apskaičiavimo tvarką. Įstatyme 
buvo numatytos senatvės, invalidumo, našlių ir našlaičių (maitin- 
tojo netekimo) pensijų rūšys. Remiantis nauju socialinio draudimo 
įstatymu, buvo perskaičiuotos visų pensijų gavėjų pensijos, taikant 
joms pensijų nemažinimo taisyklę (Valstybinių socialinio draudi- 
mo pensijų įstatymas, 1994). Taip pat pradėjo veikti pensijų indek- 
savimo mechanizmas, kai pensijos didėja pagal bazinės pensijos bei 
draudžiamųjų pajamų didinimo dinamiką. Todėl vien tik 1995 m. 
valstybiniams socialinio draudimo fondui prireikė papildomai 
283 mln. Lt padidėjusioms pensijoms išmokėti (Sodra. Istorija, 
2011). Tad šis reformos laikotarpis „Sodrai“ buvo vienas sunkiau- 
sių, pensijos ir kitos socialinės išmokos vėlavo. Užsitęsus Lietuvos 
ūkio restruktūrizacijai ir dėl Rusijos finansinės-ekonominės krizės, 
1998 m. šalyje didėjo nedarbas, todėl į valstybinio socialinio drau- 
dimo fondo biudžetą buvo surenkama mažiau įmokų, nuo refor- 
mos pradžios augantis jo biudžeto deficitas pasiekė 40 mln. Lt. 
Tam didžiausią įtaką turėjo buvusios tarybinės pensijų sistemos 
prisiimti įsipareigojimai, „dviguba“ buhalterija ūkio subjektuose ir 
mažėjantis apdraustųjų skaičius (Socialinis pranešimas, 1999: 11). 
Šalia naujojo valstybinio socialinio draudimo pensijų įstatymo, 
nuo 1995 m. buvo išleisti papildomi pensijų įstatymai, reglamen- 
tuojantys valstybinių pensijų skyrimą ir mokėjimą nukentėjusiems 
asmenims, kariams ir pareigūnams, policininkams, valstybei nusi- 
pelniusiems asmenims ir mokslininkams. Visi šie įstatymai sudaro 
pensijų įstatymo paketą, kuriuo buvo įgyvendinta 1995 m. pensijų 

sistemos reforma ir apibrėžtos pensijų rūšys, asmenys, kurie turi 
teisę dalyvauti nurodytose pensijų sistemose ir gauti išmokas, įmo- 
kų dydžiai ir mokėjimo šaltiniai. Valstybinės pensijos buvo skiria- 
mos ir mokamos kartu su socialinio draudimo pensijomis. 

Tais pačiais 1995 m. vyko motinystės išmokos reforma. Iki jos 
buvo mokamos dviejų rūšių pašalpos: iki vaikui sukaks 1,5 metų ir 
paskui iki 3 metų amžiaus. Naujos taisyklės nustatė kitokią mo- 
tinystės išmokos struktūrą: 100 proc. kompensuojamo uždarbio 
dydžio nėštumo ir gimdymo pašalpa mokama 70 dienų iki gim- 
dymo ir 56 dienas po gimdymo; vėliau, pasibaigus laikotarpiui po 
gimdymo, pradedama mokėti motinystės (tėvystės) pašalpa tam iš 
apdraustųjų tėvų (įtėvių) ar globėjų, kuris prižiūri vaiką. Ji mokama 
iki vaikui sukanka 1 metai. Šios rūšies pašalpą sudaro tam tikra 
buvusio uždarbio dalis, jos dydis keitėsi nuo 60 proc. 1995 m. iki 
100 proc. pašalpos gavėjo kompensuojamojo uždarbio dydžio 2008 
metais. Tėvystės pašalpa Lietuvoje pradėta mokėti 2006 m. liepos 
1 dieną. 

Toliau kuriant socialinio draudimo sistemą, 1997 m. įvykdyta 
sveikatos draudimo reforma, kurios metu sveikatos draudimas buvo 
perduotas Valstybinių ligonių kasų sistemai. Buvo įkurtas atskiras 
Sveikatos draudimo fondas. 2000 m. įstatyme įteisinta nauja drau- 
dimo rūšis — nelaimingų atsitikimų darbe ir profesinių ligų drau- 
dimas. Taigi per pirmąjį socialinio draudimo laikotarpį iki privačių 
draudimo fondų įkūrimo, buvo priimta ir pakeista virtinė įstatymų, 
pagal kuriuos „Sodra“ draudė ir mokėjo nustatytas išmokas ligos, 
motinystės ir tėvystės, netekto darbingumo, maitintojo netekimo, 
nedarbo atvejais, taip pat kitas pensijas ir pašalpas: Ligos ir moti- 
nystės socialinio draudimo įstatymas (2000 m.), Nedarbo draudimo 
įstatymas (2003 m.), Valstybinio socialinio draudimo senatvės ir in- 
validumo pensijų dalies išmokėjimo įstatymas (2007 m.). 


3.3. Privačių pensijų fondų sistemos sukūrimas 
Kita socialinio draudimo pensijų reforma įvedė privalomąjį 


pensijų kaupimą privačiuose pensijų fonduose. Toks sprendimas 

priimtas dėl kelių priežasčių. Pagrindinės jų, viešai diskutuoja- 
mos ir pripažįstamos yra visuomenės senėjimo procesas ir mažas 
gaunamų pensijų dydis. Iš dalies, didėjant neigiamai demografinių 
procesų įtakai, socialinio draudimo sistemai reikėjo ieškoti spren- 
dimų, kurie padėtų subalansuoti pensijų sistemą taip, kad ji galėtų 
veikti nepatirdama finansinio deficito dėl kintančios įmokų ir iš- 
mokų proporcijos. Dažniausiai taikomos priemonės, sprendžian- 
čios neigiamus visuomenės senėjimo padarinius, yra šios: senatvės 
pensinio amžiaus didinimas, socialinio draudimo aprėpties, tarifo 
kėlimas, rezervų formavimas arba perėjimas prie lėšų senatvei kau- 
pimo (Gruževskis, Bartkus, 2010). Kita sistemos reformos priežas- 
tis — nuo pat „Sodros“ sukūrimo egzistuojanti pensijos dydžio (arba 
dabartinių pajamų ir ateities pensijų kiekybinio santykio) problema 
(Gylys, 2002). Gaudami kuklią socialinio draudimo senatvės pen- 
siją, dauguma Lietuvos pensininkų neišvengiamai priversti mažinti 
vartojimą; tai stumia juos į giliausią nepriteklių, skurdą. 

Pirmas žingsnis pensijų draudimo reformos kryptimi buvo 
1999 m. birželio 3 d. priimtas ir nuo 2000 m. sausio 1 d. įsigaliojęs 
Pensijų fondų įstatymas. Juo buvo sukurtas teisinis asmenų papil- 
domo savanoriško pensinio aprūpinimo sistemos pagrindas (Pen- 
sijų fondų įstatymas, 1999). Po metų Vyriausybė patvirtino Pensijų 
sistemos reformos koncepciją, kurioje numatyta įvesti privalomąjį 
kaupimą senatvės pensijai privačiuose fonduose. Koncepcijos teks- 
te nurodytas toks reformos tikslas: pakeisti pensijų sistemą taip, 
kad sulaukę pensinio amžiaus žmonės galėtų gauti didesnes paja- 
mas nei iki šiol, tačiau perskirstymą ne didinant, bet mažinant, o 
svarbiausia — įvesti privalomąjį kaupimą pensijų fonduose neke- 
liant pensijų draudimui skirto įmokų tarifo (LRV nutarimas Nr. 
465 „Dėl pensijų sistemos reformos koncepcijos“, 2000). Naujas 
pensijų modelis apimtų trijų pakopų pensinę sistemą: einamosio- 
mis įmokomis ir mokesčiais finansuojamos pensijos, privalomojo 
kaupiamojo draudimo pensijos ir visiškai savarankiško kaupimo 
pensijos. Remiantis šia koncepcija, 2002 m. gruodžio d. priimtas 
Pensijų sistemos reformos įstatymas. Juo buvo padėtas teisinis pa- 

grindas papildomų pajamų senatvėje kaupimui, įrašyti pagrindi- 
niai principai, nustatytas pensijų įmokos dydis, valstybinio socia- 
linio draudimo ir kaupiamųjų pensijų įmokų santykis, mokėjimo 
organizavimo sąlygos bei tvarka, pensijų kaupimo fondų veiklos 
saugumo užtikrinimo priemonės. Priešingai negu buvo numatyta 
anksčiau, šiuo įstatymu įvestas visiškai laisvas ir savanoriškas da- 
lyvavimas antroje pensijų draudimo pakopoje (Pensijų sistemos 
reformos įstatymas, 2002). Tačiau įstatyme apibrėžta svarbi sąlyga: 
vieną kartą pasirinkęs dalyvavimą papildomo kaupimo pakopoje 
asmuo negalės ateityje jo atsisakyti, nutraukti sutartį su draudimo 
fondu ir sugrįžti į valstybinę socialinio draudimo sistemą. Pagal šį 
įstatymą, įmoka į privatų draudimo fondą yra dalyvio valstybinio 
socialinio draudimo įmokų tarifo dalis, 2004 m. jos dydis buvo 2,5 
proc., 2005 m. — 3,5 proc., 2006 m. — 4,5 proc., nuo 2007 m. - 5,5 
proc. dalyvio pajamų, nuo kurių skaičiuojamos valstybinio sociali- 
nio draudimo įmokos. Įmokos surinkimą administruoja Valstybinė 
mokesčių inspekcija. 2004 m. birželio 19 d. įsigaliojo Pensijų kau- 
pimo įstatymo pakeitimo ir papildymo įstatymas, kuriame antros 
pakopos pensijų sistemos dalyviui suteikiama galimybė nutraukti 
dalyvavimą privačiuose fonduose ir sugrįžti į valstybinę socialinio 
draudimo sistemą per 30 kalendorinių dienų nuo sutarties sudary- 
mo (Pensijų kaupimo įstatymo pakeitimo ir papildymo įstatymas, 
2004). 

Patvirtinus antrosios pensijų pakopos reglamentavimą, buvo 
numatytas ir trečiosios pakopos įteisinimas. 2003 m. liepos 4 d. 
buvo priimtas Papildomo savanoriško pensijų kaupimo įstatymas, 
kuris pakeitė senąjį Pensijų fondų įstatymą. Naujame įstatyme ap- 
tariami papildomo savanoriško pensijų kaupimo (trečios pensijų 
pakopos) organizavimo sąlygos ir tvarka privačiuose pensijų fon- 
duose. Šio įstatymo tikslas - nustatyti būtinus priežiūros standartus 
ir pensijų fondų valdymo taisykles siekiant apsaugoti pensijų fondų 
dalyvių interesus (Papildomo savanoriško pensijų kaupimo įstaty- 
mas, 2003). Taigi šalies gyventojai raginami dar labiau susirūpinti 
asmeniškai savo ateitimi senatvėje. Tiek antros, tiek trečios pako- 

pos papildomo senatvės pensijos kaupimo sistemos pensinių įmo- 
kų mokėtoju gali būti tik pats pensijų programos dalyvis, t. y. būsi- 
masis pensininkas, savo valia sudarantis arba nutraukiantis sutartis 
su privačiu pensijų fondu, pasirinkdamas naują fondą. Tai reiškia, 
kad asmuo turi būti ne tik asmeniškai suinteresuotas ir sąmoningai 
dalyvauti pensijos programoje, bet ir privalo domėtis, kaupti žinias 
apie draudimo bei finansų rinkos veiklą, paslaugas, pokyčius, nuos- 
mukį, pakilimą, pan. (pgl. Katkus, Martinaitytė, 2002). Visa tai gali 
būti vertinama kaip didėjantis individualizacijos diskursas sociali- 
nėje politikoje, besikeičianti valstybės atsakomybės samprata — iš 
kolektyvinės į individo asmeninę atsakomybę už savo aprūpinimą 
socialinės rizikos atvejais (Skučienė, 2006). 


3.4. Pasaulinės ekonominės krizės įtaka Lietuvos 
socialinio draudimo sistemai 


Valstybinio socialinio draudimo sistemos efektyvumo proble- 
ma, pensijų dalies kaupimas privačiuose pensijų fonduose tikrieji 
tikslai ir rezultatai — temos, sulaukusios daugybės diskusijų viešoje, 
politinėje ir ekonominėje šalies erdvėje, vėl iškilo pasaulio ekono- 
minės krizės metu. Sunkmečio akivaizdoje tapo sunku numatyti 
ir užtikrinti pakankamus socialinio draudimo fondo išteklius bei 
vykdyti įstatymų numatytus įsipareigojimus. Prieš tai, 2008 m. 
rugpjūtį, buvo padidintos draudžiamosios pajamos ir bazinė pensi- 
ja. Šis politinis sprendimas apsunkino socialinio draudimo sistemą 
ir sukūrė atotrūkį tarp sistemos įsipareigojimų ir jos realiomis ga- 
limybėmis ilguoju laikotarpiu. 2009 m. socialinio draudimo siste- 
mos įsipareigojimų ir realių galimybių atotrūkis pasiekė aukščiau- 
sią lygį per visą nepriklausomybės laikotarpį (Gruževskis, Bartkus, 
2010). Tokiu būdu buvo konstatuota, kad dėl Lietuvos ūkį apėmu- 
sios ekonominės krizės „Sodros“ biudžetas yra nuolat deficitinis ir 
jį būtina stabilizuoti nedelsiant. 2009 m. gruodžio 9 d. Socialinių 
išmokų perskaičiavimo ir mokėjimo laikinuoju įstatymu buvo pa- 

keista maksimalaus išmokų dydžio skaičiavimo tvarka, mokėjimo 
sąlygos ir sumažinti išmokų dydžiai. Įstatymas palietė valstybines 
pensijas ir rentas, šalpos kompensacijas ir tikslines kompensacijos 
slaugos išlaidoms, visas valstybines socialinio draudimo senatvės, 
išankstines senatvės, ištarnauto laiko pensijas, netekto darbingumo, 
našlaičių ir našlių pensijas, ligos (taip pat ligos dėl nelaimingo atsi- 
tikimo darbe), motinystės (tėvystės) socialinio draudimo pašalpas, 
išmokas vaikui, nedarbo socialinio draudimo išmoką (Socialinių iš- 
mokų perskaičiavimo ir mokėjimo laikinasis įstatymas, 2009). Įsta- 
tyme nurodytas jo galiojimo terminas — iki 2011 m. pabaigos. Taip 
pat siekiant subalansuoti valstybinio socialinio draudimo biudžetą, 
kad būtų vykdomi įsipareigojimai dabartiniams valstybinio sociali- 
nio draudimo išmokų gavėjams, buvo nuspręsta mažinti privatiems 
pensijų fondams pervedamų „Sodros“ įmokų dalį (Pensijų sistemos 
reformos įstatymas, 2010). Buvo tikimasi, kad esant sudėtingai fi- 
nansinei situacijai tai leis sumažinti valstybinio socialinio draudi- 
mo biudžeto išlaidas. Pirma kartą 2009-2010 m. įmokos dalis buvo 
sumažinta nuo 5,5 iki 3 proc., vėliau, nuo 2011 m., — iki 2 proc. 
asmens draudžiamųjų pajamų, nors ir buvo numatyta atstatyti 
ankstesnį lygį pagal 2002 m. įstatymą. Remiantis skaičiavimais, 
sumažinus įmokos dalį, 2011 m. „Sodra“ sutaupys 604 mln. Lt. 
Nusprendus, kad ekonominis sunkmetis baigėsi, įmokos į privačius 
pensijų fondus bus atstatytos. 

Siekdama spręsti nesibaigiančius socialinio draudimo sistemos, 
skaudžiai paveiktos tiek ekonominės krizės, tiek ankstesnių ekono- 
minės ir socialinės politikos padarinių, tiek neigiamų demografinių 
procesų, sunkumus ir suvaldyti jos didėjančią išlaidų tendenciją, 
2009 m. SADM parengė Socialinio draudimo ir pensijų sistemos 
reformos koncepciją, kurios tikslas — „identifikavus valstybinio so- 
cialinio draudimo ir pensijų sistemos problemas, įtvirtinti esminius 
šios sistemos pertvarkymo bruožus, kad numatomas naujasis tei- 
sinis reguliavimas užtikrintų sistemos ilgalaikį finansinį tvarumą, 
sistema garantuotų adekvačias ir tikslingas išmokas bei būtų efek- 
tyviau administruojama“ (Socialinio draudimo ir pensijų sistemos 

reformos koncepcija, 2009). Koncepcijoje pateikiamos sistemos 
reformos priemonės: pensinį amžių pratęsti iki 65 metų vyrams ir 
moterims, padidinti asmens indėlį į socialinio draudimo sistemą 
paskatinant jo ilgesnį dalyvavimą darbo rinkoje, neleisti dalyvauti 
antros pakopos pensijų sistemoje asmenims, kuriems iki senatvės 
pensijos liko 10 ir mažiau metų bei panaikinti pensijų kaupimo 
sistemos dalyvio teisę neribotam laikui nukelti pensijų išmokos 
mokėjimo pradžią. Minėtų problemų sprendimo priemonės lie- 
čia neįgaliųjų poreikių tenkinimą ne per pinigines kompensacijas, 
motinystės (tėvystės) išmokų trukmės ir dydžio didesnį lankstumą, 
ligos pašalpos įmokos tarifo pakeitimą ir darbdavio apmokėjimo 
už pirmas ligos dienas padidinimo nuo 2 iki 5 darbo dienų, ne- 
laimingų atsitikimų darbe draudimo rūšies perdavimą privačiam 
draudimui. Siūloma atsisakyti visuomenėje kritikuojamų privi- 
legijuotų valstybinių pensijų rūšies. Taip pat siūloma reformuoti 
įmokų administravimo sistemą ir visų socialinio draudimo įmokų 
surinkimo ir administravimo funkcijas perduoti VMI. Ilgalaikė- 
je perspektyvoje, siekiant esminės socialinio draudimo reformos, 
būtina nustatyti naują teisinį reguliavimą, kuris aiškiai apibrėžtų 
minimalias socialines garantijas, o socialinio draudimo išmokos 
labiau atspindėtų asmens indėlį į socialinio draudimo sistemą bei 
skatintų ilgesnį gyventojų dalyvavimą darbo rinkoje, sumažintų 
darbdavių kaštus. Svarstyta galimybė keisti socialinio draudimo 
senatvės pensijos skaičiavimo formulę ir taikyti naują, pagal kurią 
už kiekvienus socialinio draudimo stažo metus ir mokėtas įmokas 
skiriami tam tikri apskaitos vienetai (taškai). Naujas NDC (angl. 
National defined contribution) socialinio draudimo pensijų mode- 
lis remiasi ne tiek darbo stažu, kiek viso gyvenimo socialinio drau- 
dimo įmokų apskaita. Modelio privalumai: automatiškai reaguoja- 
ma į nepageidaujamus ekonominius bei demografinius pokyčius, 
asmuo skatinamas kuo ilgiau dalyvauti darbo rinkoje, politiškai 
sunkiau manipuliuojama, teisingesnės mokėtų įmokų ir gaunamų 

išmokų proporcijos. Kiti socialinio draudimo sistemos ilgalaikės 
reformos pasiūlymai siejami su didesne sistemos racionalizacija, 
kuri leistų išvengti išmokų dubliavimo, skatintų išmokų gavėjų už- 
imtumą, sumažintų sistemos administravimo kaštus. 

2010 m. parengtos ir 2011 m. Seime patvirtintos socialinio 
draudimo sistemos pertvarkos gairės, jų tekste numatytas valsty- 
binio socialinio draudimo sistemos pertvarkos ilguoju laikotarpiu 
tikslas — sukurti tvaresnę, skaidresnę ir garantuojančią adekvačias 
išmokas sistemą, pertvarkant dabartinį socialinio draudimo ir pen- 
sijų sistemos modelį. Gairėse buvo numatyti tokie valstybinio so- 
cialinio draudimo modelio pertvarką grindžiantys principai (Vals- 
tybinio socialinio draudimo ir pensijų sistemos pertvarkos gairės, 
2011); 


1. Išgryninti sistemą atskiriant solidarumo, socialinio draudimo 
pensijų ir kitų socialinio draudimo išmokas; 

2. Nustatyti aiškesnį ir stipresnį įmokų ir išmokų ryšį, išmokų 
dydžius susieti su mokėtų įmokų dydžiais bei laikotarpiu, 
už kurį buvo priskaičiuotos ir mokėtos socialinio draudimo 
įmokos, skatinti asmenis dalyvauti socialinio draudimo 
sistemoje; 

3. Nustatyti aiškią, objektyviais kriterijais paremtą išmokų 
indeksavimo tvarką; 

4. Pamažu išplėsti Valstybinio socialinio draudimo fondo 
biudžeto finansavimo bazę bendraisiais mokesčiais; 

5. Integruoti valstybines pensijas į bendrąją socialinio 
draudimo ir kaupimo pensijų sistemą; 

6. Didinti pensijų kaupimo sistemos efektyvumą, geriau 
ją reglamentuoti ir integruoti į bendrą valstybės pensijų 
sistemą; 

7. Nustatyti santykį tarp „Sodros“ ir valstybės biudžeto, 
subalansuoti finansų srautus, derinti skolinimąsi, pensijų 
kaupimo finansavimą ir gerinti administravimą. 

Reformos rengėjų nuomone, pertvarkant dabartinę socialinio 

draudimo sistemą, reiktų: 

1. Numatyti tik tokias draudimo išmokas, kuriomis asmenims 
kompensuojamos dėl draudiminio įvykio prarastos pajamos, 
nuo kurių buvo priskaičiuotos ir mokėtos socialinio 
draudimo įmokos; 

2. Panaikinti draudimo išmokų dubliavimą dėl to paties 
draudiminio įvykio; 

3. Pakeisti socialinio draudimo senatvės pensijos apskaičiavimą, 
gal net pereinant prie virtualių sąskaitų sistemos (NDC); 

4. Reformuoti bazinę pensiją: vietoj socialinio draudimo 
bazinės pensijos, socialinio draudimo našlių pensijos ir 
šalpos pensijos mokėti vieną Nacionalinę (paramos, bazinę) 
pensiją iš valstybės biudžeto; 

5. Sukurti paskatas dirbti ilgiau, susiejant pensijų dydį su 
demografiniais ir ekonominiais rodikliais; 

6. Įmokas senatvės pensijai skaičiuoti ir mokėti nuo visų 
pajamų, kurios įskaičiuojamos į pensijų dydį (motinystės, 
tėvystės, motinystės/tėvystės pašalpų ir nedarbo draudimo 
išmokos); 

7. Pensijas netekus darbingumo skaičiuoti kitaip negu senatvės 
pensijas, jų dydį sieti su netekto darbingumo lygiu bei taikyti 
kitokią tvarką dirbantiems jų gavėjams; 

8. Numatyti priemones asmens darbingumo lygio nustatymo 
kontrolei stiprinti; 

9. Pertvarkyti specialiųjų poreikių sistemą, įtraukti socialinius 
aspektus nustatant poreikius, plėtojant socialinių paslaugų 
sferą; 

10.Racionalizuoti valstybinio socialinio draudimo fondo 
administravimą ir finansavimą. 


Tarp reformai siūlomų punktų yra numatytas valstybinių pen- 
sijų schemų tobulinimas neplečiant jų gavėjų grupių ir suskirstant 
jas pagal profesiją ir statusą; Valstybinio socialinio draudimo fondo 

finansavimo ir administravimo gerinimas; pensijų kaupimo siste- 
mos tobulinimas didesnį įmokų tarifą skiriant pensijų socialiniam 
draudimui. 


3.5. Socialinės paramos sistema 


Socialinės paramos sistemą Lietuvoje sudaro piniginė parama 
ir socialinės paslaugos. Ji vykdoma koordinuojant valstybės, savi- 
valdybių ir nevyriausybinių institucijų pastangas. Pagrindinis soci- 
alinės paramos tikslas — skurdo mažinimas ir prevencija. Paprastai 
socialinės paramos priemonės taikomos tik tam tikroms gyven- 
tojų grupėms, kurių pajamos nesiekia valstybės nustatyto pajamų 
minimumo arba kurie nebuvo apdrausti privalomuoju socialiniu 
draudimu ir dėl to negali pretenduoti į jokias draudimo išmokas. 
Taip suprantama socialinė parama yra skurdo mažinimo priemonė 
ir teikiama įvertinus pretendento turimus pragyvenimo išteklius. 
Socialinė parama, skirta skurdo prevencija, dar gali būti analizuo- 
jama kaip šeimos politikos priemonė (Lazutka et al, 2008). Visiš- 
kai suprantama, kad vaikus auginančioms šeimoms tenka patirti 
su tuo susijusias išlaidas, todėl socialinė parama teikiama šeimoms, 
kuriose: 1) yra vaikų, 2) nėra dirbančio asmens arba 3) dirba tik 
vienas suaugusių asmenų. Bet kokiu atveju, pagrindinis socialinės 
paramos teikimo principas nurodo į pragyvenimui nepakankamas 
pajamas, tenkančias vienam asmeniui, todėl dažnai parama skurs- 
tantiesiems persipina su parama šeimoms. 

Vienas svarbiausių socialinės paramos skyrimo principų — esa- 
mų socialinių rizikų pripažinimas ir visuomenės pritarimas para- 
mai. Todėl sėkmingo paramos skyrimo atveju kalbama apie tai, kad 
ją gavo tie, kuriems ji ir buvo skirta nepažeidžiant kitų socialinių 
grupių interesų bei poreikių. Taip pat reikia pabrėžti, kad valstybės 
teikiama socialinė parama negali užtikrinti ilgalaikio ekonominio 
ir socialinio saugumo jos gavėjams, ji tik padeda išgyventi ekstre- 
maliomis gyvenimo situacijomis ir išvengti dar didesnių sukrėtimų 
ir skirta tik būtiniausiems poreikiams tenkinti. Todėl paskutiniu 

metu pagrindinės valstybės pastangos formuojant socialinės politi- 
kos priemones yra nukreiptos į didesnes galimybes dalyvauti darbo 
rinkoje, užtikrinti lankstesnes darbo sąlygas toms piliečių grupėms, 
kurios skursta arba joms gresia skurdas. Taigi svarbiausia yra padėti 
darbingiems remiamiems asmenims sugrįžti į ekonomiškai aktyvią 


veiklą. 


3.6. Piniginė socialinė parama 


Kadangi socialinis aprūpinimas ir socialinė šalpa remiasi vi- 
siškai kitokiais nei draudimas principais, juos reguliuoja kitokie 
įstatymai. Socialinės paramos sistemos kūrimo pradžia galima lai- 
kyti Gyventojų pajamų garantijų įstatymą, priimtą 1990 m. spalio 
30 dieną. Jis svarbus tuo, kad gyventojų pajamų rėmimo principai 
nustatyti atsižvelgiant į minimalų gyvenimo lygį šalyje ir kainų 
pokyčius; šiuo įstatymu remiamasi priimant kitus socialinės pa- 
ramos įstatymus (Gyventojų pajamų garantijų įstatymas, 1990). 
Pagal jį, valstybė įsipareigoja rūpintis tais asmenimis, kurių darbo 
ar kitokios pajamos bei socialinio draudimo išmokos yra mažesnės 
už valstybės remiamas ir kompensuojamas prarastas pajamas. Dar 
vienas, Šalpos (socialinių) pensijų įstatymas, priimtas 1994 m. lap- 
kričio 29 d., nustatė tam tikras išmokas tiems, kurie neturi teisės 
į socialinio draudimo (arba valstybės) pensiją, t. y. dėl tam tikrų 
gyvenimo aplinkybių nedalyvavę privalomojo socialinio draudimo 
sistemoje. Šalpos (socialinės) pensijos finansuojamos iš valstybės 
biudžeto, jas skiria ir moka miestų (rajonų) savivaldybių globos ir 
rūpybos institucijos (Šalpos (socialinių) pensijų įstatymas, 1994). 
Šalpos (socialinių) pensijų įstatymas galiojo dešimtmetį. 2004 m. 
sausio 20 d. jį pakeitė naujas Valstybinių šalpos išmokų įstatymas, 
kuriame apibrėžtos šalpos rūšys: šalpos pensijos, šalpos našlaičių 
pensijos, slaugos ar priežiūros išlaidų tikslinės kompensacijos, šal- 
pos kompensacijos, šalpos pensijos už neįgaliųjų slaugą namuose. 
Originaliame įstatymo tekste skelbiama, kad šios išmokos skiria- 
mos asmenims, kurie dėl jų negalios, amžiaus, artimųjų slaugos 

namuose neįgijo arba žinoma, kad neįgis, reikalingo stažo pensijai 
iš valstybinio socialinio draudimo fondo gauti. Tai našlaičiai, ne- 
įgalieji nuo vaikystės, daugiavaikės motinos, auginusios vaikus ir 
todėl nedirbusios, asmenys, sulaukę senatvės pensijos amžiaus arba 
pripažinti nedarbingais arba iš dalies darbingais, asmenys, sulaukę 
pensinio amžiaus ar tapę neįgaliais, bet neturintys būtinojo drau- 
dimo stažo, nes slaugė savo neįgalius vaikus. Skiriant šios rūšies 
piniginę paramą, pretendento pajamos netestuojamos (Valstybinių 
šalpos išmokų įstatymas, 2004). Kita piniginė socialinė parama tei- 
kiama šeimoms bei vienišiems asmenims; ji aptariama prie para- 
mos šeimai. 

Lietuvos valstybė skiria piniginę paramą karo ar ginkluoto pa- 
sipriešinimo aukoms, nepaisant gavėjų pajamų. Išmokos yra vien- 
kartinės ir mokamos ginkluoto pasipriešinimo (rezistencijos) da- 
lyviams, asmenims, sužalotiems atliekant būtinąją karinę tarnybą 
sovietinėje armijoje, žuvusių pasipriešinimo 1940-1990 m. okupa- 
cijoms dalyvių šeimoms. Nepriklausomybės gynėjams, nukentėju- 
siems 1991 m. sausio 11-13 d. įvykių metu bei jų šeimoms skiria- 
mos kompensacijos už būsto komunalinius patarnavimus. Valstybė 
taip pat remia piliečius jų šeimos narių mirties atveju. Ši išmoka 
vadinasi laidojimo pašalpa, ji mokama mirusiojo šeimos nariams 
arba kitam mirusįjį laidojančiam Žmogui. 


3.7. Socialinės paslaugos 


Plačiausia prasme socialinės paslaugos priskiriamos ne tik so- 
cialinės apsaugos sistemai, jos taip pat apima sveikatos apsaugos ir 
švietimo sistemas. Kaip socialinės apsaugos dalis, socialinės paslau- 
gos teikiamos nepiniginės paramos formomis (ir globos pinigais) 
ir skiriamos tokiose situacijose, kai piniginės paramos neužtenka, 
kad būtų užtikrinta asmens gerovė. Socialines paslaugas kaip ne- 
piniginę socialinę paramą, Lietuvoje iki nepriklausomybės atkū- 
rimo teikė išskirtinai valstybė (žr. antra dalis, 2 skyrius). Atkūrus 
nepriklausomybę, buvo siekiama sukurti naują socialinių paslaugų 

sistemą. Lietuvos socialinių paslaugų sistemos kūrimą simboliš- 
kai galima suskirstyti į du etapus: 1991-1997/8 m. buvo kuriama 
pati socialinių paslaugų įstaigų infrastruktūra, vėliau, nuo 1998 m., 
buvo gerinama socialinių paslaugų sistemos kokybė. 

Pirmame socialinės paramos sistemos raidos etape atsisakyta 
valstybinės globos monopolio, orientuojamasi į valstybinių globos 
įstaigų decentralizavimą, keičiant globos įstaigų pavaldumą, ir ne- 
stacionarinių paslaugų sferos kūrimą (Žalimienė, 1991). Pagrindi- 
nis socialinių paslaugų teikimą reguliuojantis dokumentas, Soci- 
alinių paslaugų įstatymas, buvo priimtas 1996 metais. Jame buvo 
numatyta atskirų valdymo lygių atsakomybė už socialinių paslaugų 
sistemos funkcionavimą. Pagal jį, socialinių paslaugų organizatoriai 
ir teikėjai yra Socialinės apsaugos ir darbo, Švietimo ir Sveikatos 
apsaugos ministerijos, apskričių valdytojai (viršininkai) ir savival- 
dybės (Socialinių paslaugų įstatymas, 1996). Didžiausia atsakomy- 
bė už socialinių paslaugų teikimą tenka Lietuvos savivaldybėms: 
jos rengia socialinių paslaugų teikimo programas ir tiesiogiai teikia 
gyventojams socialines paslaugas. Kompensuojant globos namų 
trūkumą ir tikslingai mažinant juose gyvenančių žmonių skaičių, 
vis daugiau socialinių paslaugų buvo pradėta teikti namuose. So- 
cialinių paslaugų teikimas gavėjo namuose tapo vienu pagrindinių 
naujos paslaugų sistemos plėtojimo tikslu. Iki šiol ši sritis Lietuvo- 
je nebuvo vystoma. Teikiant paslaugas namuose vadovaujamasi es- 
miniu principu, kad į stacionarią globos įstaigą žmogus nukreipia- 
mas tik tuomet, kai namuose teikiamos paslaugos yra neefektyvios 
ir negali užtikrinti reikiamo asmens savarankiškumo. Šį darbą irgi 
pradėjo organizuoti savivaldybių globos ir rūpybos skyriai. 

1996 m. Socialinių paslaugų įstatyme apibrėžtas socialinių pas- 
laugų tikslas — patenkinti asmens gyvybinius poreikius ir sudary- 
ti Žmogaus orumo nežeminančias gyvenimo sąlygas, kai žmogus 
pats nepajėgia to padaryti. Galutinis socialinių paslaugų tikslas 
arba siekiamybė — grąžinti asmeniui gebėjimą pasirūpinti savimi 
ir integruotis į visuomenę. Kitaip tariant, idealusis socialinių pas- 
laugų tikslas — užtikrinti, kad asmeniui neprireiktų daugiau soci- 

alinės paramos. Socialinių paslaugų gavėjai jau nuo pat pradžios 
buvo tradicinės socialiai pažeidžiamos žmonių grupės: pagyvenę 
asmenys, neįgalieji, šeimos, turinčios įvairiausių problemų, vaikai 
ir našlaičiai, asmenys, grįžę iš įkalinimo įstaigų, benamiai, žmonės, 
sergantys priklausomybės ligomis. Įstatyme apibūdinti teikiamų 
socialinių paslaugų tipai (bendrosios ir specialiosios socialinės pa- 
slaugos), globos pinigų sąvoka ir socialinių paslaugų skyrimo tvar- 
ka. 

Didelį vaidmenį pertvarkant socialinių paslaugų infrastruktūrą 
pradėjo vaidinti Lietuvos nevyriausybinės organizacijos, perėmu- 
sios dalį valstybės ir savivaldybių veiklos teikiant socialines pas- 
laugas. Tai buvo kita naujovė, atėjusi kartu su nepriklausomybe. 
Susikūrus nevyriausybinėms organizacijoms, buvo galima atsisa- 
kyti išskirtinio valstybės vaidmens teikiant paramą. Atsirado gali- 
mybė įvairioms nesiekiančioms pelno visuomeninėms, religinėms, 
taip pat ir komercinėms organizacijoms teikti paramą socialiai 
pažeidžiamoms gyventojų grupėms. Pirmasis nutarimas dėl ne- 
vyriausybinių institucijų, dalyvaujančių įgyvendinant Vyriausybės 
socialinės reformos programą, buvo patvirtintas 1992 m. balandžio 
2 d., juo visuomenė skatinama padėti spręsti socialines ir kultū- 
ros plėtojimo problemas, o valstybė įsipareigojo iš dalies finansuoti 
nevyriausybines organizacijas, kurių pagrindiniai tikslai tokie: lab- 
dara, kai kurių gyventojų grupių medicininė ir socialinė reabilita- 
cija, kultūros tradicijų palaikymas, švietimo sistemos tobulinimas 
ir pan. (LRV nutarimas Nr. 226 „Dėl nevyriausybinių institucijų, 
dalyvaujančių įgyvendinant Vyriausybės socialinės reformos pro- 
gramą, skatinimo“, 1992). Taigi pradėjo kurtis įvairios nevyriau- 
sybinės organizacijos, jų veikla socialinių paslaugų srityje labai 
sparčiai plėtojosi, ypač teikiant paslaugas neįgaliesiems, socialinės 
rizikos vaikams (Žalimienė, Rimšaitė, 2007). Socialinių paslaugų 
tinklą Lietuvoje sudarė savivaldos, valstybinių ir nevyriausybinių 
įstaigų visuma. 

Kiek vėliau, siekiant įgyvendinti naują visuomenės gerovės 
koncepciją — skatinti gyventojų aktyvumą, didinti užimtumą ir 

įtraukti į darbo rinką — buvo plečiama ir socialinių paslaugų sam- 
prata: socialinės paslaugos turi skatinti paties gavėjo aktyvumą ir 
iniciatyvą, kad jis galėtų sukurti sau visavertį gyvenimą. Sociali- 
nių paslaugų infrastruktūra buvo pradėta tobulinti pagal bendras 
užimtumo didinimo, profesinio mokymo ir švietimo programas. 
Taip pat buvo pradėtas akcentuoti prevencinis socialinių paslaugų 
aspektas visai visuomenei, ne tik socialinių paslaugų gavėjui (So- 
cialinis pranešimas 1999, 2000: 61). Kitas socialinių paslaugų plė- 
tros etapas susijęs su jų kokybės gerinimu ir standartų tobulinimu 
bei socialinių paslaugų finansavimo tvarkos keitimu. Lygiagrečiai 
vykdyta socialinių paslaugų infrastruktūros plėtra. 2002 m. priimta 
Socialinių paslaugų teikimo reformos koncepcija. Joje konstatuo- 
ta, kad valstybėje didėja socialinių paslaugų poreikis, todėl būtina 
reformuoti esamą socialinių paslaugų teikimo sistemą kaip nee- 
fektyvią ir nepakankamą. Pagrindinis socialinių paslaugų refor- 
mos tikslas — sudaryti teisines, administracines, finansines sąlygas 
veiksmingiau planuoti, teikti ir organizuoti socialines paslaugas 
taip, kad būtų užtikrinti būtinieji asmens poreikiai ir pats asmuo 
skatinamas aktyviai pagelbėti pats sau (LRV nutarimas Nr. 171 
Dėl socialinių paslaugų teikimo reformos koncepcijos patvirtini- 
mo, 2002). Prioritetai buvo šie: sukurti bendrą asmens socialinių 
paslaugų poreikio nustatymo sistemą, sukurti bendrą minimalių 
reikalavimų socialinėms paslaugoms sistemą, keisti socialinių pas- 
laugų finansavimo tvarką (finansuoti socialines paslaugas, o ne jas 
teikiančias įstaigas) bei įdiegti socialinių paslaugų pirkimo mode- 
l;. Tad kitame raidos etape didžiausias dėmesys skirtas socialinių 
paslaugų organizavimo ir teikimo tobulinimui, socialinės globos 
normų kūrimui. Pagal reformos tikslą buvo parengtas naujas soci- 
alinių paslaugų įstatymo projektas, jis priimtas 2006 metais. Jame 
performuluotas socialinių paslaugų tikslas — sudaryti sąlygas asme- 
niui (šeimai) ugdyti ar stiprinti gebėjimus ir galimybes savaran- 
kiškai spręsti savo socialines problemas, palaikyti socialinius ryšius 
su visuomene, taip pat padėti įveikti socialinę atskirų (Socialinių 
paslaugų įstatymas, 2006). Naujame įstatyme paminėtas prevenci- 

nis socialinių paslaugų pobūdis, nauji socialinių paslaugų valdymo, 
skyrimo ir teikimo principai bei tvarka. Į įstatymą įtraukti nauji 
nuostatai: socialinės globos įstaigų licencijavimo reglamentavimas, 
globos normos apibūdinimas, detalus mokėjimo už socialines pas- 
laugas tvarkos išdėstymas bei asmens (šeimos) finansinių galimy- 
bių mokėti už socialines paslaugas vertinimo aprašymas. Naujame 
2006 m. Socialinių paslaugų kataloge buvo pateiktas naujas socia- 
linių paslaugų įstaigų klasifikavimas: nuo šiol dienos centrai pagal 
jų teikiamas paslaugas pradėti skirstyti į dienos socialinės globos, 
dienos socialinės priežiūros ir bendruomenės centrus (Socialinių 
paslaugų katalogas, 2006). Siekiant nustatyti socialinių paslaugų 
teikimo mastą ir rūšis, atitinkančias gyventojų poreikius, buvo su- 
simąstyta apie periodiškai rengiamus socialinių paslaugų planus. 
2006 m. Vyriausybės nutarimu buvo nustatyti socialinių paslaugų 
planavimo savivaldybėje principai, socialinių paslaugų planų pro- 
jektų rengimo tvarka bei jo turinys, kt. (LRV nutarimas Nr. 1132 
Dėl socialinių paslaugų planavimo metodikos patvirtinimo, 2006). 
Tais pačiais metais buvo patvirtinta socialinių paslaugų finansavi- 
mo ir lėšų joms apskaičiavimo metodika ir mokėjimo už socialines 
paslaugas tvarka. 

Toliau socialinių paslaugų infrastruktūra buvo plėtojama ben- 
druomenių lygmenyje, didinamas jos prieinamumas socialiai pa- 
žeidžiamoms grupėms gyventojų. 2007-2009 m. Socialinių pas- 
laugų infrastruktūros plėtros programoje buvo akcentuojamas so- 
cialinių paslaugų prieinamumo principas, teikiant prioritetus įvai- 
rių nestacionarių socialinių paslaugų bendruomeninio tipo įstaigų, 
ypač kaimo vietovėse, savarankiško gyvenimo namų neįgaliesiems 
ir seniems žmonėms plėtrai, socialinių paslaugų rizikos šeimoms 
ir socialinės globos vaikams įstaigų tolimesniam modernizavimui 
(LRV nutarimas Nr. 1000 „Dėl socialinių paslaugų infrastruktūros 
plėtros 2007-2009 metų programos patvirtinimo“, 2006). Orga- 
nizuojant ir teikiant socialines paslaugas pabrėžiama, kad jos yra 
labai reikšmingos sprendžiant socialines problemas, ir bet kokios 
piniginės išmokos mažai padeda, jeigu kartu su jomis neteikiamos 

socialinės paslaugos (Socialinis pranešimas 2007-2008, 2008: 8). 
Nuo 2013 m. sausio 1 d. organizacijoms (įmonėms, įstaigoms, šei- 
mynoms), kurios teikia socialines globos paslaugas, išduodamos 
licencijos socialinei globai teikti. 

Ekonominio nuosmukio metu lėšos, skiriamos pirkti socialines 
paslaugas, buvo sumažintos. Socialinės apsaugos ir darbo ministe- 
rijos parengtame 2009-2010 m. Socialiniame pranešime pripažįs- 
tama, kad šiuo metu ne visiškai patenkinamas visų paslaugų porei- 
kis, tačiau ir sunkiomis finansinėmis sąlygomis socialinių paslaugų 
tinklas visgi kiek prasiplėtė (Socialinis pranešimas 2009-2010, 
2010:7). Socialinių paslaugų kokybės gerinimo ir jų infrastruktū- 
ros plėtra toliau vykdoma kaip sudėtinė kitų darbo rinkos, sociali- 
nės atskirties mažinimo ir sanglaudos skatinimo, paramos šeimai 


ir kt. projektų dalis. 


3.8. Parama šeimai 


Valstybės parama šeimai siaurąja prasme apima piniginių išmo- 
kų, kompensacijų bei socialinių paslaugų visumą, kuria siekiama 
stiprinti šeimą kaip socialinę instituciją, sudaryti prielaidas šei- 
moms savarankiškai įveikti jų raidos sunkumus. Plačiąja prasme 
šeimos politika apima visumą priemonių, kuriomis siekiama pa- 
gerinti galimybes žmonėms, auginantiems vaikus, derinti šeimi- 
nio gyvenimo rūpesčius su profesine karjera. Kai kuriose išsivys- 
čiusiose šalyse, esant dideliam įvairių visuomenės gyvenimo sričių 
integracijos lygiui, šeimos politikos samprata netgi neatskiriama 
nuo socialinės politikos arba gyventojų politikos sampratų. Daž- 
niausiai paramos šeimai politika suprantama kaip visuma veiksmų, 
nukreiptų į normalaus šeimų funkcionavimo sąlygų kūrimą, visų 
šeimų, ypač esančių socialinėje atskirtyje, rėmimą, savo funkcijų 
vykdymo, savarankiškumo bei autonomijos skatinimą bei proble- 
minių ir distunkcinių šeimų palaikymą (Stankūnienė, Eidukienė, 
et al, 2001). 

Šiandien Lietuvoje socialinės pašalpos mokamos šeimoms, 
kurių pajamos vienam šeimos nariui yra mažesnės už valstybės 
remiamas. Šios pašalpos mokamos tik tokioms šeimoms, kurių 
darbingi suaugę nariai dirba, mokosi ar yra užsiregistravę darbo 
biržoje kaip ieškantys darbo. Tai būtina sąlyga, puikiai demons- 
truojanti valstybės socialinės paramos politikos kryptį — skatinti 
gyventojų ekonominę motyvaciją patiems kurti savo gerovę. Pa- 
šalpos mokamos iš savivaldybių biudžetų. Remiantis 2003 m. lie- 
pos 1 d. Piniginės socialinės paramos mažas pajamas gaunančioms 
šeimoms (vieniems gyvenantiems asmenims) įstatymu, šeimų, ku- 
rios pretenduoja į valstybės piniginę paramą, gaunamos pajamos 
turi būti testuojamos. Pinigai mokami tik įvertinus mažas pajamas 
gaunančių šeimų ir/ar vienų gyvenančių asmenų turtą ir pajamas. 
Be to, įstatymo tekste pabrėžiama, kad pragyvenimui pakankamų 
pajamų šeimos ir vieniši asmenys negauna dėl objektyvių priežas- 
čių ir kad jie negauna kitos paramos iš kitų šaltinių (Piniginės so- 
cialinės paramos mažas pajamas gaunančioms šeimoms (vieniems 
gyvenantiems asmenims) įstatymas, 2003)*!. Įstatyme numatytų 
testuojamų išmokų rūšys: socialinė pašalpa, būsto šildymo bei šal- 
to ir karšto vandens išlaidų kompensacijos. Lietuvai įstojus į ES, 
šios rūšies išmokoms mokėti buvo sukurta ir pradėta įgyvendin- 
ti bendra pajamų ir turto vertinimo principu teikiamos piniginės 
paramos sistema. Skiriant piniginę socialinę paramą, problema ta, 
kad vertinamos tik einamuoju laikotarpiu disponuojamos šeimos 
piniginės pajamos, tačiau nebuvo atsižvelgiama į visą jos turimą 
turtą. Tokiu būdu, pinigine socialine parama buvo piktnaudžiau- 
jama, o tai pakirto visuomenės pasitikėjimą paramą gaunančiais 
žmonėmis bei mažino pritarimą valstybės paramos politikai. Pagal 
naujas pataisas, piniginė parama pradėta skirti įvertinus preten- 
dento į išmokas turimą turtą bei nustačius, kad jo vertė neviršija jo 
gyvenamajai vietovei nustatyto vidutinio turto lygio. 


* Įstatymo pavadinimo pakeitimas: Piniginės socialinės paramos nepasitu- 
rinčioms šeimoms ir vieniems gyvenantiems asmenims įstatymas. Pakeista 


Valstybės žinios, 2006 m., Nr. 130-4889 

Didinant socialinę paramą šeimoms, išmokos teikiamos ir ne- 
testuojant gaunamų pajamų — tai vadinami „vaikų pinigai“. Pirmasis 
šios rūšies išmoką reguliuojantis Valstybinių pašalpų šeimoms, au- 
ginančioms vaikus, įstatymas buvo priimtas 1994 m. lapkričio 3 d., 
jame nustatytos išmokų vaikams rūšys, dydžiai, asmenų, turinčių 
teisę gauti šias išmokas kategorijos, išmokų skyrimo ir mokėjimo 
sąlygos. Vaikui gimus, mokama vienkartinė, o iki sueis 3 metai — 
periodinės išmokos (Valstybinių pašalpų šeimoms, auginančioms 
vaikus, įstatymas, 1994)22. 1997 m. pradėta mokėti nauja pašalpa 
šeimoms, auginančioms tris ir daugiau vaikų (ji mokama pajamų 
įvertinimo principu, bet už keturis ir daugiau vaikų — nepriklauso- 
mai nuo šeimos gaunamų pajamų). Išmokų vaikams sistema buvo 
reformuota įstojus į ES 2004 m., kai Lietuva, sekdama ES šalių 
pavyzdžiu, ėmė remti kiekvieną šeimoje auginamą vaiko nuo jo 
gimimo iki pilnametystės: vaikams nuo 3 metų iki pilnametystės 
ir vyresniems, kol jie studijuoja (bet ne ilgiau kaip iki 24 metų am- 
žiaus), buvo nustatyta tam tikro dydžio periodinė išmoka. Įvedus 
šią naujovę, iš valstybės biudžeto papildomai prireikė 300 mln. Lt, 
todėl ši nuostata įgyvendinama pamažu (Socialinis pranešimas 
2004, 2005: 101). 

Be tiesioginių piniginių išmokų, parama šeimoms teikiama 
mokesčių lengvatų, lengvatinių sąlygų būsto įsigijimui, darbo ga- 
rantijų tėvams, nemokamo maitinimo mokykloje vaikams formo- 
mis. Mokesčių lengvatos apima būsto išlaikymą, vaikų išlaikymą 
ikimokyklinio ugdymo įstaigose. Lėšos nemokamam vaikų maiti- 
nimui mokyklose pradėtos skirti nuo 1997 m. balandžio (Socialinis 
pranešimas 1998, 1999: 78). Siekiant užtikrinti socialinę paramą 
nepasiturinčioms šeimoms, 2006 m. birželio 13 d. buvo priimtas 
Socialinės paramos mokiniams įstatymas, kuriuo buvo siekiama 
tikslingai reguliuoti socialinę paramą vaikams iš nepasiturinčių 
šeimų, kurie mokosi bendrojo lavinimo ar profesinėse mokyklose, 
lanko ikimokyklinio ugdymo įstaigas; juo siekiama užtikrinti pil- 


* Įstatymo pavadinimo pakeitimas: Išmokų vaikams įstatymas. Pakeista Vals- 
tybės žinios, 2004 m., Nr. 88-3208 

navertį vaikų maitinimąsi mokyklose ir kitokios socialinės paramos 
efektyvų organizavimą, pavyzdžiui, paramą mokinio reikmenims 
įsigyti (Socialinės paramos mokiniams įstatymas, 2006). Taip pat 
nepasiturinčioms šeimoms savivaldybių socialinės paramos sky- 
riuose teikiama kitokia nepiniginė parama daiktais: maisto pro- 
duktais, drabužiais, avalyne, higienos reikmenimis, vaikams būti- 
nomis mokyklose ir buityje prekėmis, talonais maitinimui ir vie- 
šajam transportui, suteikiama informacija ir konsultacijomis įvai- 
riais „gyvenimiškais“ klausimais. Tokia pagalba traktuojama kaip 
bendrosios socialinės paslaugos. Svarbu pastebėti, kad socialinę 
paramą reglamentuojantis Piniginės socialinės paramos nepasitu- 
rinčioms šeimoms ir vieniems gyvenantiems asmenims įstatymas 
išskiria vadinamąsias problemines arba rizikos šeimas (maždaug 
iki 2000-2002 m. probleminės šeimos Lietuvoje buvo vadinamos 
„asocialiomis šeimomis“, vėliau prigijo „rizikos šeimos“, rečiau — 
„chaotiškos šeimos“, kaip mažiau įžeidžiantis ir diskriminuojan- 
tis terminas) ir įpareigoja savivaldybių administracijas, teikiančias 
piniginę paramą šeimai, paramą rizikos šeimoms teikti išskirtinai 
nepinigine forma. 

Taip pat valstybė įsipareigoja rūpintis vaiko išlaikymu tuo atve- 
ju, kai vaikas negauna teismo sprendimu arba teismo patvirtinta 
vaiko (vaikų) išlaikymo sutartimi nustatyto išlaikymo ar gauna tik 
dalį nustatyto išlaikymo. Tam 2006 m. gruodžio 19 d. buvo pri- 
imtas Vaikų išlaikymo fondo įstatymas. Jis įsigaliojo tik 2008 m., 
įsteigus Vaikų išlaikymo fondą, iš kurio mokamos vaiko išlaikymo 
lėšos. Kartu su šiuo įstatymu valstybė įgyja teisę reikalauti, kad as- 
menys, privalantys išlaikyti vaiką, sugrąžintų valstybei jos išmokė- 
tas vaiko išlaikymo lėšas (Vaikų išlaikymo fondo įstatymas, 2006). 

Vykdomos šeimos politikos analizė ir vertinimas atskleidė būti- 
nybę perkurti šeimos politikos koncepciją ir peržiūrėti veikiančius 
įstatymus, reglamentuojančius piniginę socialinę paramą ir socia- 
lines paslaugas, teikiamas šeimai. Valstybės vykdomos šeimos po- 
litikos tikslas — skatinti ir stiprinti šeimų savarankiškumą ir gyvy- 
bingumą, šeimos narių tarpusavio atsakomybę ir globą, užtikrinti 

kartų kaitą; kurti tokias teisines, ekonomines ir socialines sąlygas, 
kurios stiprina šeimas ir užtikrina jų visavertį funkcionavimą (So- 
cialinis pranešimas 2004, 2005: 107). 2004 m. spalio 28 d. buvo 
patvirtinta demografinės politikos strategija, kurioje apibūdinta 
šeimos kaip pamatinio socialinio instituto vizija — tai visuomenė- 
je gerbiama, stabili ir tradicinė, vaiko saugumą užtikrinanti, kartų 
solidarumą puoselėjanti, gebanti derinti vidinius įsipareigojimus 
su profesiniu dalyvavimu darbo rinkoje šeima (LRV nutarimas 
Nr. 1350 Dėl Nacionalinės demografinės (gyventojų) politikos 
strategijos patvirtinimo, 2004). Norint tokią viziją paversti tikrove, 
Lietuvoje turi būti sudarytos kuo palankesnės sąlygos kurti šeimas 
ir auginti vaikus: mažinti nedarbo lygį, didinti pajamas, išplėtoti 
lanksčias užimtumo formas, sudaryti sąlygas šeimoms įsigyti būstą, 
gyvenamąją aplinką pritaikyti vaikams, stiprinti socialines garanti- 
jas, visose srityse užtikrinti lygias vyrų ir moterų galimybes. 

Iki ekonominės krizės Lietuvoje pagrindinės šeimos politikos 
priemonės idealiai šeimos vizijai įgyvendinti buvo išmokų didi- 
nimas, vaiko priežiūros atostogų ilginimas (Lietuvoje šios rūšies 
atostogos yra ilgiausios ir geriausiai apmokamos Europoje), tačiau 
darbinės veiklos ir šeimos įsipareigojimų derinimui, lanksčių už- 
imtumo formų plėtrai skirta nepakankamai dėmesio (Stankūnie- 
nė, Jasilionis, 2009). Pagal 2008 m. patvirtintą šeimos politikos 
koncepciją, daugiausia dėmesio skiriama tai pačiai šeimos gerovės 
sampratai bei veiksniams, kurie atkuria ir palaiko tą šeimos gero- 
vę (LRS nutarimas Nr. X-1569 Dėl Valstybinės šeimos politikos 
koncepcijos patvirtinimo, 2008). Koncepcijoje pabrėžiami praktiš- 
kai tie patys anksčiau patvirtinti prioritetai: šeimos gerovė tiesio- 
giai priklauso nuo darbo bei užimtumo politikos, vaikų saugumo 
bei kartų solidarumo, lyčių lygybės užtikrinimo, švietimo politikos, 
sveikatos apsaugos, būsto įsigijimo ir išlaikymo, socialinių garanti- 
jų užtikrinimo politikos. 

Tačiau kaip tikrovėje veikia šeimos autonomijos, saugios vai- 
kystės, pozityvios tėvystės, profesinės veiklos ir šeimos pareigų 
derinimo ir kitos koncepcijos? Plačiai pripažįstama, kad įgyvendi- 

nant šeimos politiką labiausiai pasigendama ne tik bendrų sociali- 
nių paslaugų, tokių kaip šeimų konsultavimas bei tarpininkavimas, 
bet ir kompleksinių, apimančių galimybę derinti šeiminį gyvenimą 
su profesiniu: įvairius mokymus, vaikų priežiūrą, švietimą bei kitus 
klausimus. Be to, krizės laikotarpiu, nuo 2009 metų, Lietuvoje šei- 
mą stipriai paveikė nepalankūs ekonominio nuosmukio padariniai, 
sumažėjo vidutinės šeimos pajamos, smuko gyvenimo lygis, suma- 
žėjo valstybės piniginė parama. 2009-2010 m. universali išmoka 
kiekvienam vaikui iki 16 metų buvo pamažu panaikinta, iš pradžių 
jas mokant nepasiturinčioms šeimoms, o paskui — tik daugiavai- 
kėms šeimoms. 

2009 m. SADM pradėjo rengti naują šeimos politikos priorite- 
tų ir bendros šeimos gerovės koncepcijos programą (Nacionalinis 
susitarimas dėl šeimai palankios aplinkos kūrimo, 2010). Šio do- 
kumento tekste pabrėžiama, kad šeimai palankios aplinkos kūri- 
mas apima įvairias visuomenės gyvenimo sritis: socialinę politiką, 
teisėkūrą, švietimą, sveikatos (psichinės ir fizinės) apsaugą, žinias- 
klaidą, visuomenės nuostatas ir kt., kurios tiesiogiai ar netiesiogiai 
veikia šeimą; keliami tokie trumpojo ir vidutinio įgyvendinimo 
laikotarpio tikslai: paslaugų ir infrastruktūros šeimai plėtra, tei- 
giamo visuomenės požiūrio į šeimą stiprinimas, šeimos gerovės ir 
materialaus saugumo užtikrinimas, sąlygų įgyvendinti šeimos pro- 
kreacinę funkciją gerinimas. Paskutiniame patvirtintame Naciona- 
linio demografinės (gyventojų) politikos strategijos šeimos gerovės 
įgyvendinimo 2011-2013 m. priemonių plane daugiausia kalbama 
apie gyventojų užimtumo didinimą: suaugusiųjų ir jaunimo, lanks- 
čių užimtumo formų didinimo bei šeimų galimybių derinti darbinę 
veiklą su vaikų priežiūra stiprinimą, vaikų ikimokyklinio ir prieš- 
mokyklinio ugdymo organizavimo tobulinimą, psichologinių ir so- 
cialinių paslaugų šeimoms tinklo plėtojimą, socialinės atskirties ir 
skurdo mažinimą, vyrų ir moterų lygių teisių, pareigų ir galimybių 
siekimą, valstybės, savivaldybių ir visuomenės bendradarbiavimo 
sprendžiant šeimai aktualius klausimus skatinimą, kt. (Socialinės 

apsaugos ir darbo ministro įsakymas Nr. A1-44 Dėl Nacionali- 
nio demografinės (gyventojų) politikos strategijos šeimos gerovės 
įgyvendinimo 2011-2013 m. priemonių plano patvirtinimo, 2011). 


3.9. Užimtumo politika 


1990-1991 m. prasidėję šalies ūkio restruktūrizacijos ir priva- 
tizacijos procesai skaudžiai atsiliepė gyventojų užimtumui. Šalyje 
pradėjo augti nedarbo lygis. 1990 m. gruodžio 13 d. buvo priimtas 
įstatymas, numatęs visiems Lietuvos piliečiams konstitucines tei- 
ses į darbą ir užsiėmimo pasirinkimo valstybines garantijas (Gy- 
ventojų užimtumo įstatymas, 1991). Pagal šį įstatymą, valstybė 
garantuoja bedarbiams piliečiams nemokamas profesinio orienta- 
vimo ir konsultavimo paslaugas bei informaciją apie laisvas darbo 
vietas, nemokamas darbo biržos paslaugas įsidarbinant, nemokamą 
profesinį mokymą, permokymą ir perkvalifikavimą nedarbo atveju, 
galimybę nedarbo atveju dirbti viešuosius ir remiamus darbus, be- 
darbio pašalpą. Taip pat buvo nurodytos piliečių, kuriems valstybė 
taiko papildomas užimtumo garantijas, kategorijos: neįgaliesiems, 
jaunimui iki 18 metų amžiaus, pagyvenusiems asmenims, mote- 
rims ir vyrams (vieniems) auginantiems vaikus iki 14 metų, asme- 
nims, grįžusiems iš įkalinimo įstaigų. Įstatyme išsamiai išdėstytos 
bedarbio pašalpos skyrimo ir neskyrimo sąlygos ir tvarka. Taip pat 
jame buvo numatytos tam tikros lengvatos (išmokos) darbdaviams 
steigiant darbo vietas ir priimant bedarbius dirbti. 

Remiantis Gyventojų užimtumo įstatymu, 1991 m. prie Soci- 
alinės apsaugos ir darbo ministerijos buvo įsteigta Lietuvos darbo 
birža, tapusi valstybiniu organu, atsakingu už darbo rinkos ir už- 
imtumo politikos įgyvendinimą šalyje. Pagal darbo biržos nuosta- 
tus, pagrindinis tikslas — užtikrinti Lietuvos gyventojų užimtumo 
garantijas darbo rinkoje, o pagal naujesnes nuostatų pataisas — or- 
ganizuoti užimtumo rėmimo politikos priemonių įgyvendinimą 
bedarbiams bei kitiems ieškantiems darbo asmenims (Lietuvos 
darbo biržos prie Socialinės apsaugos ir darbo ministerijos nuos- 

tatai, 1990, 2006). Darbo biržai buvo pavesta analizuoti darbo 
pasiūlą ir paklausą, prognozuoti galimus pokyčius darbo rinkoje, 
organizuoti bedarbių profesinį konsultavimą, tarpininkavimą jiems 
įsidarbinant, profesinį mokymą, perkvalifikavimą, rengti viešuosius 
ir remiamus darbus, rengti valstybines ir teritorines gyventojų už- 
imtumo programas bei jas įgyvendinti, teikti paskolas savo vers- 
lui organizuoti, pan. Gyventojų užimtumo rėmimo priemonėms 
ir bedarbių pašalpoms mokėti prie Lietuvos darbo biržos buvo 
įsteigtas Užimtumo fondas. Jo lėšas sudarė darbdaviams privalo- 
mos draudimo nuo nedarbo įmokos, naudojamos ir kitos lėšos, 
skirtos bedarbių ir apie atleidimą įspėtų darbuotojų profesiniam 
mokymui finansuoti, gyventojų užimtumo programoms finansuo- 
ti, papildomoms darbo vietoms steigti, bedarbių, steigiančių savo 
verslą, paskoloms organizuoti, viešiesiems ir remiamiems darbams 
finansuoti, bedarbio pašalpoms mokėti. Užimtumo rėmimas įgy- 
vendinamas įtraukiant bedarbius į viešųjų darbų, savo verslo orga- 
nizavimo, naujų darbo vietų steigimo ir remiamų darbų programas. 

Bedarbių rėmimo įstatymo garantuota bedarbio pašalpa tuo 
metu buvo mokama iš Užimtumo fondo lėšų. Bėgant laikui, 2003 
m. gruodžio 16 d. priėmus Nedarbo draudimo įstatymą, bedarbio 
pašalpa buvo pakeista į nedarbo draudimo išmoką, jai lėšos nuo 
šiol skiriamos Valstybinio socialinio draudimo fondo biudžete. 
Taigi nedarbo draudimas yra socialinio draudimo rūšis, kuri kom- 
pensuoja dėl nedarbo negautas pajamas. Nedarbo draudimo įstaty- 
mas nustatė nedarbo socialinio draudimo teisinius santykius, drau- 
džiamų asmenų kategorijas, teisę į nedarbo socialinio draudimo 
išmoką, jos skyrimo, apskaičiavimo, mokėjimo tvarką bei sąlygas, 
kt. (Nedarbo draudimo įstatymas, 2003). 

1996 m. vasario 1 d. Gyventojų užimtumo įstatymo pavadini- 
mas pakeistas į naują, Bedarbių rėmimo įstatymą, kuris labiau ati- 
tiko tuo metu vykdomą valstybės darbo politiką — ne tik finansinį 
bedarbių rėmimą pašalpomis, bet ir aktyvesnį skatinimą sugrįžti į 
darbo rinką. Naujame įstatyme pakeista ir bedarbio samprata. Se- 
noji bedarbio sąvoka neapėmė visų bedarbio bruožų, į bedarbių 

kategoriją negalėjo patekti visi neturintys darbo, todėl jų skaičius 
šalyje buvo dirbtinai mažinamas. Pagal naująją versiją (nors ir ji 
nėra tobula), atitinkančią tarptautiniuose dokumentuose apibrėžtą 
sąvoką, bedarbiais laikomi nedirbantys darbingo amžiaus darbingi 
asmenys, nesimokantys dieninėse mokymo įstaigose, užsiregistra- 
vę gyvenamosios vietos valstybinėje darbo biržoje kaip ieškantys 
darbo ir pasirengę profesiniam mokymuisi. Bedarbio statusas, be 
abejo, iš dalies garantuoja valstybės paramą piliečiams, esantiems 
rizikingoje situacijoje, ir atsispindi bedarbio pašalpų ir nedarbo so- 
cialinio draudimo išmokų mokėjimo sąlygose (Bedarbių rėmimo 
įstatymas, 1996). Iš kitos pusės, vis aktyviau buvo skatinama be- 
darbių iniciatyva ieškant darbo ir siekiant pakelti kvalifikaciją arba 
persikvalifikuoti, įgyjant naujų žinių bei įgūdžių prisitaikyti prie 
besikeičiančios Lietuvos ekonominės struktūros. Pamažu darbo 
politika perėjo nuo bedarbių finansinio rėmimo prie jų užimtumo 
didinimo ir skatinimo. Tokia politika pirmiausia buvo orientuota 
į praradusio darbą asmens profesinį mokymą arba perkvalifikavi- 
mą, siekiant subalansuoti darbo rinkos pasiūlos ir paklausos san- 
tykį (Socialinis pranešimas 1998, 1999: 37), daugiausia dėmesio 
skiriant „prioritetinėms“ bedarbių grupėms: jaunimui, ilgalaikiams 
bedarbiams, priešpensinio amžiaus asmenims, neįgaliesiems, taigi 
tiems asmenims, kurie turi didžiausių sunkumų ieškodami darbo 
(Socialinis pranešimas 1999, 2000: 23). 1997 m. priimtas Profesi- 
nio mokymo įstatymas, praktiškai reguliuojantis profesinio moky- 
mo koncepciją. Jis reglamentavo darbo rinkos profesinio mokymo 
sistemos struktūrą, profesinio mokymo organizavimą, nustatė dar- 
bo rinkos profesinio mokymo tikslus, uždavinius ir tvarką (Profe- 
sinio mokymo įstatymas, 1997). 

Planuodama ir vykdydama savo darbo politiką Lietuva ėmė 
orientuotis į Lisabonos sutarties tikslus. Vykstant integracijai į eu- 
ropines struktūras, darbo politika atspindėjo pagrindines ES gaires 
užimtumo srityje — ES valstybės narės siekia bendrojo visiško už- 
imtumo, mažinant socialinę atskirtį ir didinant socialinę sanglaudą, 
jos ieško, remia ir įgyvendina aktyvios darbo rinkos politikos siūlo- 

mas užimtumo priemones, suteikia joms didesnį svorį (nors jokiu 
būdu neužmirštant ir „pasyvių“ priemonių kaip esminių valstybės 
garantijų bedarbiams piliečiams: pašalpų, piniginių kompensaci- 
jų, kt.). Aktyviomis darbo rinkos politikos priemonėmis siekiama 
padėti ieškantiems darbo asmenims padidinti jų užimtumo gali- 
mybes ir gerinti darbo vietų bei parengtų kvalifikuotų darbuotojų 
santykį (Nedarbo draudimo įstatymas, 2003). Jų tikslas yra suteikti 
bedarbiams laikino užimtumo galimybes, sudaryti sąlygas įgyti bū- 
tinos darbinės patirties, padėti palaikyti esamą darbinę kvalifikaci- 
ją, ją patobulinti arba įgyti naują, paklausią darbo rinkoje profesiją; 
galutinis jų tikslas — bedarbių integracija į darbo rinką (Socialinis 
pranešimas 1999, 2000: 30). 

2001 m. priimta Užimtumo didinimo 2001-2004 m. programa, 
kurioje buvo apibrėžta valstybės užimtumo ir darbo rinkos strate- 
gija, nustatyti vidutinės trukmės prioritetiniai tikslai ir veiksmai, 
kurių Vyriausybė ėmėsi gyventojų užimtumui didinti. Programo- 
je buvo numatytos pagrindinės ekonominės, socialinės, švietimo 
ir kitų sričių politikos priemonės. Užimtumo programos tikslai, 
kryptys, priemonės buvo suderintos su pagrindinėmis ES užimtu- 
mo kryptimis: plėtojamos darbo vietos (skatinama verslininkystė), 
tobulinamos užimtumo rėmimo priemonės, didinamas prisitaiky- 
mas prie pokyčių, gerinamos lygios galimybės darbo rinkoje ir di- 
dinamas užimtumo politikos integralumas (Socialinis pranešimas 
2000, 2001: 37). Norėta pasirengti dalyvauti ES užimtumo poli- 
tikos koordinavimo procese, reformuoti darbo rinkos institucijas. 
Lietuvai jau esant ES nare ir įgyvendinant Nacionalinę Lisabonos 
strategijos programą, naujame, 2006 m. birželio 15 d. Užimtumo 
rėmimo įstatyme, kuris pakeitė Gyventojų užimtumo įstatymą, 
buvo numatyta padidinti finansavimą aktyvios darbo rinkos po- 
litikos priemonių įgyvendinimui. Pagal naują įstatymą, užimtu- 
mo rėmimo priemonės ir programos finansuojamos jau ne vien iš 
Užimtumo fondo, bet ir iš valstybės ir savivaldybių biudžetų, ES 
struktūrinių fondų, įvairių organizacijų, įmonių, įstaigų lėšomis 
(Užimtumo rėmimo įstatymas, 2006). Šiame įstatyme kalbama 

nebe apie pavienes užimtumo priemones, bet apie užimtumo rėmi- 
mo sistemą, kurios tikslas yra siekti visiško gyventojų užimtumo, 
mažinti jų socialinę atskirtį, stiprinti socialinę sanglaudą derinant 
darbo pasiūlą ir paklausą ir didinant darbo ieškančių darbingo am- 
žiaus asmenų užimtumo galimybes. 

Nuo 2002-2004 m. darbo rinkoje buvo pastebimi dideli po- 
kyčiai, išsilaikę beveik iki 2008 m. vidurio: didėjo gyventojų už- 
imtumas, mažėjo nedarbas, darbo jėgos pasiūlos perteklių keitė 
kvalifikuotos darbo jėgos trūkumas, tačiau visgi išliko problemų 
dėl pagyvenusių žmonių, žmonių su negalia, jaunimo, jaunų mamų 
įsitraukimo į darbo rinką. Pagrindines nuostatas, susijusias su dar- 
bo rinkos ir užimtumo politikos formavimu, tuo metu įtvirtino šie 
Lietuvos strateginiai dokumentai: Nacionalinė Lisabonos strate- 
gijos įgyvendinimo programa (ji nuolat atnaujinama), Valstybės 
ilgalaikės raidos strategija, Lietuvos ūkio (ekonomikos) plėtros 
iki 2015 metų ilgalaikė strategija ir Lietuvos 2007-2013 metų ES 
struktūrinės paramos panaudojimo strategija konvergencijos tiks- 
lui įgyvendinti. 

Pagal nacionalinę Lisabonos strategijos įgyvendinimo 2008- 
2010 metų programą, Lietuvos valstybė įsipareigojo (pgl. LRV 
nutarimą Nr. 1047 Dėl Nacionalinės Lisabonos strategijos įgyven- 
dinimo 2008-2010 metų programos patvirtinimo, 2008) pritraukti 
į darbo rinką ir joje išlaikyti kuo daugiau žmonių, formuoti požiūrį 
į darbą kaip į visą gyvenimą trunkantį ciklą ir didinti darbo patrau- 
klumą, taikyti tam tikras priemones socialinės rizikos asmenims, 
ypač neįgaliesiems, juos integruoti į darbo rinką (9 uždavinys), 
modernizuoti darbo rinką, didinti darbo santykių lankstumą ir 
užimtumo garantijas, stiprinti socialinių partnerių vaidmenį, sie- 
kiant lankstumo ir užimtumo garantijų pusiausvyros (10 uždavi- 
nys). Kaip atskiras prioritetinis uždavinys, siekiant stabilių darbo 
santykių bei socialinės sanglaudos, buvo išskirtas įmonių socialinės 
atsakomybės skatinimas. 

Lietuvos ūkio (ekonomikos) plėtros iki 2015 m. ilgalaikėje 
strategijoje iškeltas tikslas sukurti aplinką, kurioje būtų keliama 

šalies materialinė ir dvasinė gerovė. Gerovę apibendrintai galima 
apibūdinti kaip stabilią ekonominę šalies plėtrą, žmogiškojo ka- 
pitalo plėtrą, asmens fizinį, teisinį ir socialinį saugumą, pilietinės 
visuomenės plėtrą, sveiką gamtinę aplinką dabar ir ateities kar- 
toms (LRV nutarimas Nr. 853 Dėl Lietuvos ūkio (ekonomikos) 
plėtros iki 2015 metų ilgalaikės strategijos, 2002). Darbo politikos 
strategija iš esmės buvo skirta naujosios žmogiškųjų išteklių idė- 
jos įgyvendinimui, nors jos uždaviniai beveik nesiskyrė nuo seniau 
pradėtų vykdyti profesinio mokymo, persikvalifikavimo ir kvalifi- 
kavimo kėlimo uždavinių. Iš kitos pusės, žmogiškųjų išteklių plė- 
tros koncepcija apima daugybę kitų sričių, kurios Lietuvoje visada 
kėlė problemų: tai darbo santykiai, sauga darbe, profesinės veiklos 
ir šeiminio gyvenimo derinimas, moterų (vyrų) po vaiko priežiū- 
ros atostogų sugrįžimas į darbo rinką, lankstesnės darbo sąlygos, 
lygios galimybės darbe, teisingas atlygis už darbą, nelegalus darbas 
ir šešėlinio darbo santykiai, prasidėjusi Lietuvos gyventojų darbo 
emigracija į užsienį ir kt. 

Remiantis ES struktūrinės paramos panaudojimo strategija 
konvergencijos tikslui įgyvendinti (iš ES struktūrinių fondų: Eu- 
ropos socialinio fondo, Europos regioninės plėtros fondo, Sanglau- 
dos fondo), Lietuvos valstybė pradėjo vykdyti virtinę programų ir 
projektų, skirtų gerinti darbo, gyvenimo ir investavimo sąlygas 
Lietuvoje, kad ūkio augimo teikiama nauda pasiektų visus šalies 
gyventojus (Nacionalinė Bendroji Strategija: Lietuvos 2007-2013 
metų Europos Sąjungos struktūrinės paramos panaudojimo stra- 
tegija konvergencijos tikslui įgyvendinti, 2007: 22). Tokia vizi- 
ja apima visiško užimtumo siekį, socialinės sanglaudos didinimą 
bei socialinės atskirties mažinimą. Bendrai šiomis programomis ir 
projektais siekiama spartinti ūkio augimą ilguoju laikotarpiu, kur- 
ti daugiau geresnių darbo vietų, plėtoti socialinę sanglaudą (san- 
glauda reiškia poreikį užtikrinti, kad Lietuvos gyventojai jaustųsi 
vienos bendruomenės dalimi ir atskiros socialinės grupės dalintųsi 
ekonominės plėtros nauda), sanglaudai pasiekti būtina užtikrinti 
priimtiną gyvenimo kokybę (ten pat, p. 24-25). Vieną iš strategijos 

prioritetinių krypčių — produktyvūs žmogiškieji ištekliai žinių vi- 
suomenėje, juos numatoma gerinti pritraukiant ir išlaikant žmones 
darbo rinkoje, skatinant aktyvesnį mokymąsi visą gyvenimą, plė- 
tojant aukščiausios kvalifikacijos darbo jėgą, siekiant efektyvesnio 
viešojo administravimo (ten pat., p. 27). 

Norint pritraukti žmones į darbo rinką bei skatinant moky- 
tis visą gyvenimą, būtina sudaryti tam tikras sąlygas. Tam reikia 
lanksčių darbo sąlygų, kad būtų lengviau prisitaikyti prie pokyčių, 
tam tikrų garantijų, susijusių su tokiu darbo organizavimu, kai 
greitai ir veiksmingai prisiderinama prie naujų rinkos poreikių, 
bei taip organizuoti mokymus, kad būtų sudaryta galimybė įgyti 
naujų žinių ir įgūdžių. Todėl nuo 2003 m. pamažu buvo keičiami 
ir liberalizuojami Darbo kodekso nuostatai, įtraukiami socialinės 
partnerystės, socialinių partnerių interesų derinimo principais re- 
guliuojami visuomeniniai darbo santykiai, kolektyvinių darbo san- 
tykių ir jų atstovavimo normos ir aktualių problemų reguliavimas. 
Darbo rinkos lankstumo ir užimtumo garantijų bendras tikslas — 
saugus darbas, o tai reiškia (bent teoriškai) tam tikras apgalvotas, 
lanksčias ir patikimas darbo sutarčių sąlygas, mokymosi visą gy- 
venimą strategijas, aktyvios darbo rinkos politiką ir šiuolaikiškas, 
tinkamas ir tvarias socialinės apsaugos sistemas. Darbo rinka turi 
reaguoti lanksčiau, atsižvelgdama į konkrečias aplinkybes, suteikti 
ilgalaikiams bedarbiams, pagyvenusiems asmenims, žmonėms su 
negalia, kitiems žmonėms, kuriems dėl kažkokių priežasčių sun- 
ku įsidarbinti, daugiau galimybių, ekonominių paskatų ir paramos 
priemonių. Be abejo, užimtumo garantijos turi būti susijusios su 
lengvesniu darbo, karjeros ir asmeninių, šeiminių pareigų derini- 
mu. Taip pat aišku, kad užimtumo garantijos neturi būti supranta- 
mos tik kaip darbo vietos išlaikymas darbuotojui esant mokymosi 
ar vaiko priežiūros atostogose (taip pat darbuotojui sergant), jos 
turi būti susijusios su naujų įgūdžių, kurie padėtų asmenims siek- 
ti geresnio darbo, gerinimu. Tokios garantijos labai svarbios že- 
mos kvalifikacijos ir/arba besimokantiems darbuotojams, vyresnio 
amžiaus žmonėms ir ypač aktualu jaunoms šeimoms (Moskvina, 

Skučienė, 2009). Lanksčios ir saugios darbo rinkos bei konkrečios 
darbo vietos taip pat susijusios su adekvačiu darbo atlyginimo dy- 
džiu, taip pat išmokų bedarbiams, kitų socialinio draudimo pen- 
sijų, pašalpų ir išmokų dydžiais ir skyrimo sąlygomis. Pavyzdžiui, 
ne paslaptis, kad socialines pašalpas gaunantys asmenys visgi gali 
nedirbti (pripranta nedirbti), nors pašalpos labai mažos, arba esan- 
tys vaiko priežiūros atostogose ir gaunantis motinystės (tėvystės) 
išmokas asmenys gali gana ilgai nedirbti, nes Lietuvoje vaiko prie- 
žiūros atostogos yra ilgiausios Europoje ir dosniai apmokamos. Tai 
pripažįstama ir laikoma problema, jai spręsti gali būti panaudo- 
tos tam tikros lanksčios darbo formos, mokesčių lengvatos, geros 
kokybės ir prieinamos vaiko priežiūros infrastruktūros plėtra (ten 
pat, p. 33). Taigi apibendrinant užimtumo politikos tikslus, aiškiai 
matosi, kad pagrindinė valstybės misija užimtumo srityje — skatinti 
visų šalies gyventojų, norinčių ir galinčių dirbti, ekonominę moty- 
vaciją bei sudaryti tokias sąlygas, kad savo darbu jie patys užsiti- 
krintų tinkamą savo ir savo šeimos pragyvenimo lygį. 

Klausimai dėl užimtumo, darbo santykių, darbo pasiūlos ir pa- 
klausos santykio tapo ypač aktualūs, kai prasidėjo intensyvi darbin- 
go amžiaus Lietuvos gyventojų emigracija dėl ekonominių priežas- 
čių. Išvykusiųjų skaičius labiausiai didėjo 2008-2009 metais (Soci- 
alinis pranešimas 2009-2010, 2010: 123). Pagrindinėmis emigra- 
cijos priežastimis įvardijami mažas atlyginimas ir aukštas nedarbo 
lygis Lietuvoje bei auganti darbo jėgos paklausa Vakarų Europos 
valstybėse. Migracijai prasidėjus, kurį laiką buvo pabrėžiama, kad 
vietinėje darbo rinkoje gerokai sumažėjo nedarbas, atskirų sektorių 
darbuotojų atlyginimai galėjo augti ir gerėti darbo sąlygos. Tačiau 
vėliau paaiškėjo, kad darbo jėgos trūkumas tapo didėjančia našta 
Lietuvos ekonomikai ir socialinei apsaugai. Esami bedarbiai ir/ar 
technologijos nepajėgia kompensuoti dėl emigracijos atsiradusio 
darbo jėgos stygiaus (Migracija: pagrindinės priežastys ir gairės 
pokyčiams, 2006). Iš kitos pusės, buvo pripažįstama, kad laisvas 
darbuotojų judėjimas yra viena pagrindinių laisvių, kurias ES pi- 
liečiams garantuoja bendros Europos steigimo sutartis. Lietuvos 

piliečiai, laisvai disponuodami šia laisve, gali išvykti iš savo šalies ir 
įsidarbinti kitose ES valstybėse. 

Ekonominės migracijos klausimai Lietuvoje kiek aktyviau pra- 
dėti nagrinėti tik nuo 2006 m. pastebėjus, kad Lietuvos gyvento- 
jams masiškai emigruojant ir, augant ekonomikai, šalyje gali imti 
trūkti darbo jėgos. Tačiau ateities migracijos perspektyvos besikei- 
čiančiame šalies kontekste nenagrinėjamos arba tai daroma neiš- 
samiai, o rekomendacijos, jeigu tokios ir yra, gali būti taikomos tik 
ekonominio augimo sąlygomis ir netinka krizės ar pokriziniu lai- 
kotarpiu (Sipavičienė, Jeršovas, 2010). Sprendžiant Lietuvos eko- 
nomikos sektoriaus problemas dėl intensyvaus išvykimo iš šalies ir 
darbo jėgos trūkumo, veiksmai ir priemonės buvo suskirstyti pagal 
prioritetus ir nukreipti taip (pgl. Sipavičienė, Gaidys, 2009: 27): 

1. Pirma, mėginimas panaudoti Lietuvoje turimus resursus ir/ 

ar juos perskirstyti; 

2. Antra, mėginimas susigrąžinti išvykusius piliečius; 

3. Tik kaip alternatyva — leisti atsivežti užsienio darbo jėgą. 


Remiantis Ekonominės migracijos reguliavimo strategija 2008— 
2012 m., SADM vykdo emigracijos programas Lietuvos gyventojų 
sugrįžimo ir jų integracijos į Lietuvos darbo rinką skatinimui bei 
ekonominės migracijos prevencijai (LRV nutarimas Nr. 416 Dėl 
Ekonominės migracijos reguliavimo strategijos ir jos įgyvendini- 
mo priemonių 2007-2008 metų plano patvirtinimo, 2007). Strate- 
gijos pagrindinis tikslas — nustatyti tokius ilgalaikius ekonominės 
migracijos politikos tikslus ir prioritetus, kad sparčiai augant eko- 
nomikai, Lietuvoje nepritrūktų darbo jėgos ir būtų išvengta kitų 
neigiamų šio proceso pasekmių. Strategijoje pabrėžiama, kad būti- 
na šalinti neigiamas įvykusių migracijos procesų pasekmes verslui 
ir darbuotojams bei didinti Lietuvos piliečių gyvenimo ir darbo 
kokybę. Kitais žodžiais, siekti, kad gyvenimas ir darbas Lietuvo- 
je būtų patrauklus. Valstybė, tormuodama migracijos politiką, turi 
įvertinti konkurenciją ES ir kaimyninių valstybių darbo rinkose 
vykstančius procesus bei numatyti galimus pokyčius, siekti išlaiky- 
ti pusiausvyros principą skatinant ekonominį aktyvumą bei vidinį 
darbo jėgos mobilumą, stengtis patenkinti Lietuvos darbo rinkos 

poreikius, palaikyti glaudžius ryšius su užsienyje gyvenančiais Lie- 
tuvos ekonominiais migrantais ir bendradarbiauti su veikiančiomis 
lietuvių organizacijomis. 


3.10. Skurdo ir socialinės atskirties mažinimo politika 


Visuomenės apklausos duomenimis, nuo nepriklausomybės 
pradžios Lietuvos gyventojai nuolat susiduria praktiškai su šiomis 
pagrindinėmis problemomis: nedarbas, labai mažo dydžio sociali- 
nės išmokos, maži atlyginimai, nepakankamas pragyvenimo lygis; 
o gyventojai, patiriantys šiuos sunkumus, yra: pensininkai, neįgalie- 
ji, šeimos su vaikais, bedarbiai (Socialinis pranešimas 1998, 1999: 
127). Dėl netolygios ekonominės plėtros bei staigių kultūrinių po- 
kyčių šie valstybės piliečiai atsidūrė potencialiai rizikingoje situa- 
cijoje — „ties skurdo riba“. Atsirado vadinamasis socialinis užribis, 
marginalinės grupės: itin skurdžiai gyvenančios šeimos, benamiai, 
žmonės, turintys įvairių priklausomybių, t. y. tie, kurių gyvenimo 
būdas, standartai, netgi moraliniai kriterijai neatitinka daugumos 
visuomenės normų (Lakis, 2004). Socialinis užribis šiuolaikinėse 
visuomenėse yra laikomas sudėtingiausia ir skaudžiausia socialine 
problema, ryškiausia socialinio konflikto išraiška. 

Po tiek socialinių permainų valstybė privalėjo imtis aktyvesnio 
vaidmens spręsdama gresiančio skurdo problemas, nors, kaip tei- 
giama Lietuvos Skurdo mažinimo strategijoje, parengtoje 2000 m., 
oficialiuose valstybės dokumentuose pačios skurdo sąvokos buvo 
vengiama. Kovos su skurdu pradžią Lietuvoje santykinai galima 
laikyti 1995 m., kai Kopenhagos viršūnių pasitarime Lietuva pasi- 
rašė socialinės raidos deklaraciją ir įsipareigojo užtikrinti, kad na- 
cionalinis biudžetas bei valstybės politika būtų skirti tenkinti žmo- 
nių pagrindinius poreikius, mažinti nelygybę, o skurdo mažinimas 
būtų laikomas strateginiu tikslu. Siekiant numatyti efektyvias 
skurdo mažinimo kryptis bei apskritai nustatyti, kas yra skurdas 
ir kaip jis reiškiasi, Lietuvoje nuo 1997 m. buvo organizuojami ir 
vykdomi skurdo tyrimai. 

2000 m. buvo parengta pirmoji skurdo mažinimo strategija 
2002-2004 metams. Joje buvo nustatyti skurdo mažinimo priori- 
tetiniai tikslai bei priemonės, kurių būtina imtis gyventojų skurdui 
mažinti (LRV nutarimas Nr. 1753 Dėl Skurdo mažinimo strategi- 
jos, 2002). Skurdo samprata, pateikiama šioje strategijoje, yra dau- 
gialypė — tai nėra vien tik pragyvenimui reikalingų išteklių trūku- 
mas. Kaip vaizdžiai teigiama strategijos tekste, „Skurdas yra alkis. 
Skurdas yra neturėti pastogės. Skurdas — kai laiku nesuteikiama 
gydytojo pagalba sergant. Skurdas yra neturėti galimybės lankyti 
mokyklos, nemokėti skaityti, nesugebėti sklandžiai kalbėti. Skur- 
das yra neturėti darbo. Skurdas — baimė dėl ateities. Skurdas yra 
bejėgiškumas, laisvės ir atstovavimo neturėjimas. Skurdas — žmo- 
giškosios esmės paminimas. Skurdas riboja žmogaus galimybes 
gyventi tinkamomis sąlygomis, laisvėje, ilgai, sveikai ir kūrybingai 
— gyventi oriai ir kitų gerbiamam“. Kitaip tariant, skurdo samprata, 
priimta Lietuvoje, yra pakankamai plati, apimanti ne tik materiali- 
nių, bet ir kultūrinių ir socialinių išteklių stygių: skurdas — tai tokia 
būsena arba padėtis visuomenėje, kai žmonės negali naudotis arba 
neturi priėjimo prie bet kokių išsivysčiusiai visuomenei pasiekiamų 
ir įprastų, tam tikrą gyvenimo lygį užtikrinančių gėrybių. Skurdas 
siaurąja prasme apibrėžiamas kaip pajamų ir kitų išteklių (fizinių, 
kultūrinių ir socialinių), užtikrinančių Lietuvos visuomenei priim- 
tinus gyvenimo standartus, nepakankamumas. Šioje strategijoje 
pripažįstamas ir kitas, ne mažiau svarbus skurdo mažinimo poli- 
tikos principas — perskirstymas skurstančiųjų naudai per socialines 
įmokas ir mokesčius. Pagrindinė skurdo priežastis Lietuvoje, kaip 
teigiama 2002 m. strategijoje, yra mažo BVP ir didelės pajamų ne- 
lygybės derinys, nepakankamai išvystyta ir mažai vykusi socialinė 
apsauga dėl per menkai jai skiriamų išteklių. Esminiai valstybės 
tikslai kovoje su skurdu buvo apibrėžti tokie: panaikinti ypač gilų 
skurdą, remti labiausiai skurstančias gyventojų grupes (beglobius 
vaikus, gausias šeimas arba vieno augintojo vaikus, bedarbius ir jų 
šeimas, smulkius ūkininkus, benamius, neįgaliuosius, pensininkus, 
„paribio“ žmones, grįžusius iš įkalinimo įstaigų žmones, našlai- 

čius ir visus kitus nepakankamas pajamas gaunančius žmones) bei 
rengti ilgalaikes kovos su skurdu programas. Gerinti skurstančių- 
jų padėtį buvo numatyta dviem būdais: 1) aktyviems darbingiems 
žmonės bus sudaromos palankesnės sąlygos susirasti darbą ir dau- 
giau uždirbti, o nepakankamai aktyvūs darbingi žmonės bus ska- 
tinami ir motyvuojami dirbti, 2) nedarbingiems ir negaunantiems 
darbo bus padedama socialinės apsaugos priemonėmis. Ilgalaikiai 
skurdo mažinimo tikslai ir uždaviniai apima viso šalies ekonomi- 
nio-kultūrinio-socialinio gyvenimo gerinimą ir plėtotę: ūkio plė- 
trą, regioninės politikos plėtrą ir kaimo gyventojų rėmimą, pajamų 
nelygybės mažinimą, socialinės paramos sistemos vystymą (pensi- 
jų ir kitų socialinių išmokų didinimą, socialinių paslaugų plėtrą), 
darbo rinkos politikos plėtojimą, švietimo ir profesinio mokymo 
paslaugų prieinamumo gerinimą, sveikatos priežiūros prieinamu- 
mo užtikrinimą. 

Tęsiant skurdo mažinimo programas, paaiškėjo, kad šalies ūkio 
plėtra ir spartus ekonominis augimas negali savaime išspręsti skur- 
do problemos. Nors šalyje mažėjo nedarbas, augo darbo užmokes- 
tis, bet socialinė ir ekonominė gyventojų nelygybė taip pat didėjo. 
Skurdo problema aštrėjo. Augant skurdą daugiausiai lėmė maisto 
produktų, būsto, komunalinių paslaugų ir transporto paslaugų kai- 
nų kilimas (Šileika, Zabarauskaitė, 2009). Tuo pat metu buvo pra- 
dėta aktyviai diskutuoti ir apie socialinę atskirtį, kaip naują rizikos 
veiksnį, ir specifinę skurstančiųjų žmonių padėtį. Tapo aišku, kad 
socialinės atskirties samprata apima išplėstinę skurdo sampratą ir 
yra susijusi su socialinės tvarkos ir socialinės integracijos idėjomis, 
socialinės politikos strategija; tai multidimensinė ir dinamiška 
sąvoka, akcentuojanti skirtingus šalyje vykstančių procesų aspek- 
tus, tokius kaip solidarumą, dalyvavimą darbo rinkoje, integraciją, 
pilietinės visuomenės formavimąsi. Skurdo ir socialinės atskirties 
sampratų palyginimas atskleidžia, kad skurdas labiau akcentuoja 
materialinių išteklių trūkumą, o socialinė atskirtis apima ir soci- 
alinius, ir psichologinius aspektus, ir politinį pasyvumą (Brazienė, 
Guščinskienė, 2004). Tad skurdas pradėtas vertinti kaip viena iš 

socialinės atskirties priežasčių arba sąlygų. Daug didesnę grėsmę 
demokratinei visuomenei kelia procesai, kai skurdžiai gyvenantys 
piliečiai pamažu tolsta nuo pilietinio dalyvavimo, visuomeninio 
gyvenimo, kultūrinių vertybių, daugiau ar mažiau atsiriboja nuo 
pareigų ir atsakomybės (Lakis, 2004). Buvo pripažinti ir kiti so- 
cialinės atskirties rizikos veiksniai, tokie kaip nepakankamas iš- 
silavinimas, nedarbas, nedalyvavimas socialiniame-kultūriniame 
gyvenime, silpni ryšiai su aplinka (bendruomene), lytis, amžius, 
gyvenamoji vieta (kaimo, provincijos gyventojų socialinė atskirtis 
gilesnė nei didelių miestų gyventojų), silpna sveikata ir/arba ne- 
galia, kt. Suvokiant platesnę grėsmę, socialinė politika buvo kore- 
guojama siekiant apimti ne tik ekonominio motyvavimo bei darbo 
rinkos plėtojimo veiksnius. Aukšti gyvenimo standartai, socialinis 
saugumas, dalyvavimas visuomeniniame gyvenime, lygios galimy- 
bės — šios tarpusavyje susijusios sąvokos nurodo kiekvienos demo- 
kratinės šalies nacionalinės politikos siekį ir prioritetą. Šių sąvokų 
antipodai — skurdas ir socialinė atskirtis - kelia grėsmę demokrati- 
nei visuomenei, pakerta piliečių pasitikėjimą valstybinėmis institu- 
cijomis, mažina asmeninę pilietinę iniciatyvą ir solidarumo jausmą. 
Todėl nauju socialinės politikos iššūkiu tapo socialinės įtraukties, 
inkliuzijos, integracijos, pilietiškumo, dalyvavimo (dalyvumo) są- 
vokos ir procesai. 

Skurdo mažinimo strategijos tąsa yra Bendrasis aprėpties me- 
morandumas, pasirašytas su Europos Komisija 2003 m. pabaigoje. 
Memorandumo tikslas, kad Lietuva nuo pirmosios dienos ES būtų 
pasirengusi dalyvauti socialinės aprėpties procese ir siektų bendro 
tikslo su ES narėmis — visiškai panaikinti skurdą Europoje (Bend- 
rasis aprėpties memorandumas, 2003). Memorandume apibrėžtas 
esminis kovos su skurdu ir socialine atskirtimi iššūkis — įveikti 
kraštutinį skurdą ir sumažinti gyventojų skurdą bei socialinę at- 
skirtį per artimiausius 10-12 metų. Šio tikslo siekiama iš esmės 
tais pačiais metodais ir kryptimis, nusakytais Skurdo mažinimo 
strategijoje 2002-2004 metams, dar kartą pabrėžiami integruotos 
ekonomikos, socialinės apsaugos, darbo rinkos politikos, švietimo, 

sveikatos apsaugos, viešojo administravimo sričių plėtojimas ir to- 
bulinimas. 

Lietuvai jau esant ES nare ir remiantis Nacionaline Lisabo- 
nos strategijos įgyvendinimo programa, kurioje buvo numatytos 
priemonės sparčiam šalies ekonomikos augimui, buvo parengtas 
bendrasis šalies vystymo programavimo dokumentas — Nacionali- 
nis kovos su skurdu ir socialine atskirtimi veiksmų planas, kuriame 
valstybė įvardija savo įsipareigojimus imtis visapusiškų įvairias sri- 
tis — užimtumą, švietimą, sveikatos apsaugą, socialinę apsaugą ir kt. 
— apimančių veiksmų tam, kad būtų pagerinta silpniausių gyvento- 
jų grupių padėtis, padidintos jų galimybės dalyvauti šalies ūkinia- 
me, kultūriniame bei socialiniame gyvenime, sumažinti jų skurdas 
ir socialinė atskirtis. Santykinai nauja idėja, keliama tuometėje so- 
cialinės politikos darbotvarkėje ir atsispindinti šiame plane, yra ne 
tiek skurdžiai gyvenančių žmonių padėties gerinimas ir jų integra- 
cija, kiek visos šalies ekonominės ir socialinės gyvenimo sričių vys- 
tymas siekiant visų gyventojų padėties gerinimo, tikint, kad ne tik 
ūkio raida padės spręsti socialines problemas, bet ir teisinga socia- 
linės apsaugos ir užimtumo politika gali paskatinti visos šalies ūkio 
plėtotę (LRV nutarimas Nr. 1270 Dėl Nacionalinės Lisabonos 
strategijos įgyvendinimo programos, 2005; Nacionalinis kovos su 
skurdu ir socialine atskirtimi veiksmų planas, 2005). Plane iškeltas 
pagrindinis iššūkis — per artimiausią dešimtmetį įveikti kraštutinį 
skurdą ir smarkiai sumažinti santykinį skurdą bei socialinę atskirtį; 
nusakomi pagrindiniai ilgalaikiai tikslai: užtikrinti socialinės at- 
skirties grupėms priklausantiems asmenims ne tik visas reikalingas 
materialines gėrybes ar socialines paslaugas, bet ir galimybes įgyti 
tinkamą išsilavinimą, gauti geros kokybės sveikatos priežiūros pas- 
laugas, turėti visuomeninius standartus atitinkantį būstą, sveikas 
darbo sąlygas, galimybę rinktis ir turėti įtakos svarbiausiems gyve- 
nimo sprendimams. 

Socialinės atskirties mažinimo politikos tendencijos aptariamos 
Nacionaliniame pranešime apie socialinės apsaugos ir socialinės 
aprėpties strategijas 2006-2008 metams. Dokumento tekste pa- 

brėžiama, kad socialinės apsaugos ir socialinės aprėpties politikos 
tikslai liko nepakitę, tačiau pripažįstama, kad kol kas spartus šalies 
ekonomikos augimas nepakankamai transformuojamas į kokybiškų 
darbo vietų skaičiaus didinimą ir gyvenimo standartų bei socialinės 
apsaugos gerinimą (Nacionalinis pranešimas apie Lietuvos sociali- 
nės apsaugos ir socialinės aprėpties strategijas 2006-2008 metams, 
2006). Vis blogėjant demografinei padėčiai (mažėjant gimstamu- 
mui ir didėjant pensinio amžiaus žmonių skaičiui), naujai atsira- 
dęs masinės ekonominės gyventojų migracijos reiškinys sulėtina ir 
ekonomikos augimo spartą, ir socialinės apsaugos gerinimą. Tačiau 
Vyriausybės socialinės apsaugos ir socialinės aprėpties politikoje 
ir toliau numatoma strateginius ekonomikos augimo ir fiskalinės 
politikos prioritetus glaudžiau sieti su socialinės sanglaudos tiks- 
lais, dar daugiau dėmesio skirti socialinei atskirčiai įveikti, skurdui 
ir turtinei nelygybei mažinti, skatinti šeimos stabilumą. Strategi- 
joje dar kartą pabrėžiama, kad skurdo įveikimo aspektas turi būti 
įtrauktas į visas sritis (švietimą, darbo rinkos politiką, sveikatos ap- 
saugą), ne tik į socialinės apsaugos ir užimtumo sritį. Tokiu būdu, 
socialinės politikos dienotvarkėje pratęsiama seniai suformuluota 
mintis, kad visos socialinės problemos, kaip: skurdas ir socialinė at- 
skirtis, nedarbas, ekonominė migracija, šeimų su vaikais, jaunimo, 
senolių ir neįgaliųjų integracijos sunkumai, privalo būti sprendžia- 
mos integruotai, atsižvelgiant į bendrus šalies raidos strateginius 
tikslus ir planus. 

Socialinės atskirties politikos įgyvendinimo de jure ir su juo 
susijusių problemų 4e fac/o pavyzdžiu gali būti žmonių su negalia 
integracijos politika, prasidėjusi nuo 1991 m. priimto neįgaliųjų 
padėtį reguliavusio integracijos įstatymo. Jo priėmimas lėmė nau- 
ją Žmogaus teisių sampratą, imta pripažinti nediskriminavimo bei 
lygių galimybių nuostatas. Jo tekste skelbiama: „invalidų integra- 
cija į visuomenę ir valstybės gyvenimą yra vienas iš civilizuotumo 
rodiklių“ (Invalidų socialinės integracijos įstatymas, 1991). Ma- 
terialinės padėties garantijas nedirbantiems žmonėms su negalia 
— pensijų ir pašalpų dydį, mokėjimo tvarką ir kitas sąlygas — nu- 

stato anksčiau priimtas Gyventojų pensinio aprūpinimo gerinimo 
įstatymas ir vėliau priimti Gyventojų pajamų garantijų įstatymas, 
Valstybinio socialinio draudimo įstatymas, Valstybinių socialinio 
draudimo pensijų įstatymas, Šalpos (socialinių) pensijų įstatymas 
ir jį pakeitęs Valstybinių šalpos išmokų įstatymas, Piniginės so- 
cialinės paramos nepasiturinčioms šeimoms ir vieniems gyvenan- 
tiems asmenims įstatymas. Lietuvai siekiant tapti ES nare, buvo 
būtina ne tik gerinti neįgaliųjų socialinę-ekonominę padėtį, bet ir 
keisti neįgalumo sąvoką. Todėl anksčiau vyravęs medicininis mo- 
delis, neįgalumą traktavęs kaip asmens problemą, sukeltą ligos ar 
traumos, buvo nuosekliai keičiamas į socialinį modelį, neįgalumą 
traktuojantį kaip asmens didesnį ar mažesnį į(si)traukimą į visuo- 
meninį (bendruomeninį) gyvenimą. Bent formaliai toks traktavi- 
mas skatino žvelgti į neįgalumą kaip į žmogaus teisių problemą, o 
pačius neįgaliuosius kvietė patiems kurti savo gyvenimą ir gerin- 
ti jo sąlygas dalyvaujant reabilitacijos ir integracijos programose. 
2003 m. Lietuvoje buvo paskelbti Neįgaliųjų metais ir parengta 
Nacionalinės žmonių su negalia socialinės integracijos 2003-2012 
m. programa, kuria pabrėžiama, kad neįgaliųjų integracija — pla- 
tus socialinis veiksmas, apimantis visuomenės narių mąstymo po- 
kyčius, jos pagrindinis tikslas — siekti lygių galimybių žmonėms 
su negalia planuojant tokius integracijos veiksmus, kurie atitinka 
valstybės vidaus ir tarptautinės politikos tikslus bei įsipareigoji- 
mus (LRV nutarimas Nr. 850 Dėl Nacionalinės žmonių su negalia 
socialinės integracijos 2003-2012 metų programos patvirtinimo, 
2002). Atsižvelgiant į naują neįgalumo koncepciją, senas neįgaliųjų 
padėtį reguliuojantis įstatymas buvo pakeistas ir 2004 m. priimtas 
naujas — Neįgaliųjų socialinės integracijos įstatymas, kuriame buvo 
akcentuojama ne asmens negalia, bet jo dalyvavimo visuomeni- 
niame gyvenime ir darbo rinkoje galimybės (Neįgaliųjų socialinės 
integracijos įstatymas, 2004). Šis įstatymas įteisino Lietuvos visuo- 
menėje naują žodį, taikomą apibūdinti žmogui su negalia — vietoje 
„invalidas“ pradėtas vartoti žodis „neįgalusis“, vietoje „invalidumas“ 
— „neįgalumo/darbingumo lygis“. Ekonominiame-socialiniame 

kontekste bei viešajame diskurse negalia ėmė reikštis ne tik kaip 
sveikatos sutrikimas, bet ir kaip socialinė atskirtis. Taip negalios 
sąvoka buvo praplėsta ir apėmė ne tik kūno ar/ir psichikos funkcijų 
sutrikimą, bet ir veiklos, dalyvavimo profesiniame ir visuomeni- 
niame gyvenime mastą. Naujame neįgaliųjų integracijos įstatyme 
garantuojamos lygios teisės su kitais Lietuvos gyventojais, dalyva- 
vimo visuomeniniame gyvenime galimybės, aprūpinimas kompen- 
sacine technika, įdarbinimas bei darbo sąlygų pritaikymas, būsto ir 
aplinkos pritaikymas, parama ir garantijos įgyvendinant šias teises. 
Tačiau nepaisant gerų ketinimų - teisinės bazės atnaujinimo ir in- 
tegracijos programų įgyvendinimo priemonių tobulinimo — žmo- 
nių su negalia padėtis visuomenėje visuomet buvo ir lieka sunki dėl 
diskriminacijos darbo rinkoje, žemo pragyvenimo lygio ir menkų 
pensijų bei socialinių išmokų. Be to, aukštas nedarbo lygis ir didelė 
konkurencija darbo rinkoje netgi skatina siekti neįgalumo pripaži- 
nimo, nes tai tampa vienintelis socialinės apsaugos ir garantuoja- 
mo pragyvenimo šaltinis (Socialinis pranešimas 2003, 2004: 128). 
Šiandien didžiausia problema išlieka mažas neįgaliųjų užimtumo 
lygis. Manoma, kad tam įtakos turėjo 2008-2009 m. ekonominis 
nuosmukis ir iš dalies pačių neįgaliųjų nenoras dirbti (Socialinis 
pranešimas 2009-2010, 2010: 150). Dabartinėje piniginės sociali- 
nės paramos sistemoje trūksta paskatų aktyviai ieškoti darbo. 
Taigi su laiku Lietuvoje nuo skurdo mažinimo buvo pereita 
prie visų šalies piliečių gerovės kėlimo, socialinės aprėpties ir san- 
glaudos idėjų. Pagrindiniu vykdomos politikos tikslu tapo siekis 
sudaryti visaverčio gyvenimo sąlygas kiekvienam šalies gyventojui, 
užtikrinti darbą ir tinkamas pajamas galintiems dirbti bei sukurti 
išplėtotą ir darniai veikiančią socialinės apsaugos sistemą nega- 
lintiems dirbti ar laikinai neturintiems darbo. Tai visiškai atitin- 
ka Nacionalinėje Lisabonos strategijos įgyvendinimo programoje 
numatytą bendrojo ekonominės strategijos tikslą — mažinti šalies 
ekonominio išsivystymo lygio atsilikimą nuo ES šalių vidurkio bei 
stengtis pasiekti kai kurių ES-15 šalių socialinio ir ekonominio iš- 
sivystymo lygį, kad visi Lietuvos žmonės pajustų apčiuopiamai ge- 


238 


resnę gyvenimo kokybę, kuri, visų pirma, pasireikštų augančiomis 
pajamomis bei visuotiniu užimtumu. Geresnė gyvenimo kokybė 
kartu reiškia ir labiau integruotą visuomenę, kurioje būtų gerokai 
sumažinta skurdo rizika bei socialinė atskirtis. 

Ekonominio nuosmukio laikotarpiu Lietuvos socialinės poli- 
tikos vizijos iš esmės liko nepakitusios. Tačiau kitoje Nacionali- 
nės Lisabonos strategijos įgyvendinimo 2008-2010 m. redakcijoje 
pripažįstama virtinė nesėkmių, stabdančių skurdo ir socialinės at- 
skirties mažinimą, o kartu ir visos šalies ūkio plėtojimą: kai ku- 
rių gyventojų grupių socialinė atskirtis mažėja lėtai, pastebima 
diskriminacijos apraiškų; dalis darbingo amžiaus gyventojų, kurie 
namuose prižiūri vaikus arba slaugo neįgalius ar senyvo amžiaus 
giminaičius, negali įsidarbinti; vis dar trūksta atitinkamų paslaugų 
įsidarbinant ir lanksčių darbo vietos reguliavimo priemonių; nepa- 
kankamos jaunimo įsidarbinimo galimybės (LRV nutarimas Nr. 
1047 Dėl Nacionalinės Lisabonos strategijos įgyvendinimo pro- 
gramos, 2008). Šių problemų sprendimo būdai, pateikiami strate- 
gijos tekste, atkartoja ankstesnių redakcijų tikslus. Nacionaliniame 
pranešime apie Lietuvos socialinės apsaugos ir socialinės aprėpties 
strategijas 2008-2010 m. irgi pabrėžiamas ankstesnės politikos 
tęstinumas: šalies Vyriausybė socialinės apsaugos ir socialinės ap- 
rėpties srityje ir toliau sieks, kad kiekvienam šalies gyventojui būtų 
sudarytos visaverčio gyvenimo sąlygos (Nacionalinis pranešimas 
apie Lietuvos socialinės apsaugos ir socialinės aprėpties strategi- 
jas 2008-2010 m., 2008). Strategijoje numatoma vykdyti akžyvios 
įtraukties politiką, stengiantis, kad užimtumo ir socialinė politi- 
ka labiau papildytų viena kitą. Įgyvendinant užimtumo politiką, 
bus stengiamasi suderinti darbo rinkos lankstumą su užimtumo 
garantijomis. Lietuvos ūkio (ekonomikos) plėtros iki 2015 metų 
ilgalaikėje strategijoje kalbama apie tai, kad pagrindiniai valsty- 
bės veiksmai socialinės apsaugos ir socialinės aprėpties politikoje 
turės ir toliau koncentruotis ties šiomis tradiciškai pagrindinėmis 
strateginėmis kryptimis, nustatytomis dar iki įstojimo į ES (pgl. 
LRV nutarimą Nr. 853 Dėl Lietuvos ūkio (ekonomikos) plėtros 
iki 2015 metų ilgalaikės strategijos, 2002): 1) užimtumo didinimas, 


nedarbo mažinimas ir darbo vietų kokybės tobulinimas, 2) sociali- 
nio draudimo sistemos ir socialinės paramos plėtra, 3) skurdo bei 
socialinės atskirties įveikimas. 

Tačiau, priešingai nei iki krizės, pokriziniu laikotarpiu pareng- 
toje strategijoje pripažįstama, kad šioms tradicinėms socialinės po- 
litikos sritims reikia rimtų reformų. Socialinės politikos priemones 
norima reformuoti ne tik dėl ekonominės krizės pasekmių sociali- 
nės apsaugos sistemai, bet ir dėl prieškriziniu laikotarpiu išryškė- 
jusiu sunkumų: gyventojų senėjimo ir kitų demografinių problemų, 
kai kurių socialinės apsaugos priemonių netobulumo, nepakanka- 
mo socialinio draudimo sistemos tvarumo, lėtesnės nei buvo tikė- 
tasi ekonominės raidos. Daugiausia diskutuojama apie socialinės 
apsaugos priemonių neįgaliesiems piliečiams ir paramos šeimai 
trūkumus. Socialinės apsaugos plėtros ir užimtumo ekonominių 
veiksnių strategijoje teigiama, kad remiant šeimas, vyrauja orien- 
tacija į piniginę paramą, dažnai pamirštant paslaugas, o rizikos šei- 
moms piniginė parama neteikiama, jos remiamos kitomis priemo- 
nėmis, kurių efektyvumas kelia abejonių. Neįgaliesiems mokamos 
santykinai didelės socialinės pašalpos, kurios neskatina integruotis 
į darbo rinką. Apskritai, dabartinėje piniginės socialinės paramos 
sistemoje trūksta paskatų aktyviai ieškoti darbo ar sutikti dirbti 
mažai apmokamą darbą. Santykinai dosnias socialinės paramos 
pašalpas ir nedarbo draudimo išmokas (iki jų sumažinimo) gali- 
ma palyginti su pajamomis, kurias asmuo gautų dirbdamas. Tačiau 
mažų atlyginimų, neskatinančių bedarbių ieškoti darbo problema 
nesulaukė bent kiek didesnio dėmesio iš politinės pusės. Manoma, 
kad dabar galiojančios socialinės paramos formos ir normos turėtų 
būti pertvarkomos taip, kad gyventojai būtų suinteresuoti dirbti 
verčiau net ir mažai apmokamą darbą nei likti pasyviais pašalpos 
gavėjais. Keliami klausimai apie piniginės paramos reformą, soci- 
alinių paslaugų teikimo reformą, socialinės apsaugos neįgaliesiems 
priemonių reformą, socialinio draudimo sistemos reformą siekiant 
galutinai įveikti skurdo ir socialinės atskirties problemas. 

3.11. Lietuvos socialinio modelio bruožai: raidos su 
trūkumais aspektai 


1990 m. Lietuvai atkūrus nepriklausomybę jaunai valstybei rei- 
kėjo pertvarkyti visas gyvenimo sritis pagal demokratijos ir rinkos 
sąlygas. Atmetusios sovietinį ekonominį-socialinį modelį šalies po- 
litinės jėgos turėjo pasiūlyti naują, alternatyvų šalies raidos modelį, 
kuris būtų pažangesnis už rytietiško tipo komunizmo modelį, kurį 
prieš tai mėginta įgyvendinti 50 metų. Akivaizdu, kad naujasis eko- 
nominis-socialinis modelis turėjo būti nuoseklus ir logiškas. Tačiau 
iš pat pradžių Lietuvoje naujasis modelis buvo suprantamas kaip 
kapitalizmo kūrimo modelis su jame slypinčiais prieštaravimais. Pa- 
čioje nepriklausomybės aušroje ekonominiams-socialiniams ir po- 
litiniams-kultūriniams prieštaravimams Lietuvoje nebuvo skiriama 
pakankamai dėmesio, tikėtasi, kad greito ir efektyvaus ekonominio 
augimo sąlygomis socialiniai-politiniai prieštaravimai bus nesvar- 
būs, neskaldys ir nepoliarizuos visuomenės. „Dainuojančios revo- 
liucijos“ įtaka Lietuvoje buvo akivaizdi. 1990-1991 m. šalis tikėjo 
savo politiniais autoritetais ir politine valdžia. Tačiau jau 1991 m. 
pabaigoje — 1992 m. pradžioje šalyje išdygo pirmieji politinės 
priešpriešos daigai, kurie ypač išryškėjo po 1992 m. Seimo rin- 
kimų, kai ryškią daugumą Seime laimėjo Lietuvos demokratinės 
darbo partijos (LDDP) atstovai. Lietuvoje susikūrė paradoksali 
politinė situacija: buvusios komunistinės nomenklatūros atstovai 
turėjo įgyvendinti kapitalistinės restauracijos uždavinius — įvykdy- 
ti privatizaciją ir žemės ūkio dekolektyvizaciją. Kadangi Lietuvoje 
buvo tikima, kad nieko negali būti blogiau už sovietinę ekonomi- 
kos sistemą, tai laikyta, kad rinka ir konkurencija yra visagalės tiek 
gamybos prasme, tiek ir rinkos dalyvių pliuralistinio dalyvavimo 
prasme. Tačiau jau apie 1993-1994 m. šalyje aiškiai iškilo mono- 
polizacijos ir atskirų visuomenės grupių dominavimo grėsmės, nes 
per vadinamąją čekinę privatizaciją sukauptas turtas teikė dideles 
pajamas ir dividendus tik nedidelei grupei asmenų, gamyba smuko 
dvigubai, o skurde atsidūrusių asmenų skaičius padidėjo kelerio- 

pai. Nors bismarkinis-korporatyvinis modelis iš esmės yra „mažiau 
kapitalistinis“ negu liberalus-marginalinis modelis, tačiau rinkos 
reformų įkarštyje ir kaip jų pasekmė jis prarado savo socializuojantį 
solidarumo pobūdį ir stipriai supriešino gyventojus. Lietuvoje įsi- 
galėjo nevilties ir neveiklumo nuotaikos, imta vis mažiau pasitikėti 
oficialiais autoritetais ir valdžios institucijomis. Nepriklausomybės 
pradžioje buvo galvojama, kad korupcijos ir išeikvojimų problema 
kyla dėl pereinamojo laikotarpio, tačiau jau apie 1996-1997 m. šis 
argumentas nebeteko prasmės, nes svarbiausios ekonominės-soci- 
alinės reformos šalyje jau buvo įvykusios, o korupcijos, ekonominių 
ir kriminalinių nusikaltimų nesumažėjo. Po 1991-1994 m. stabi- 
lizavus ekonomiką padėtis nebeblogėjo, bet ekonomika augo lėtai. 
Faktiškai per visą 20 metų laikotarpį Lietuvos ekonomikos augimo 
sparta buvo greita tik po 1999 metų Rusijos krizės — 2001-2008 
metais. Būtent per šiuos metus Lietuvos BVP pasiekė 61 proc. ES 
šalių vidurkio, tačiau 2009-2010 m. jis smuko iki 55 proc. ES šalių 
BVP vidurkio (1995 m. siekė 36 proc.) (GDP per capita in PPS, 
2009).2001 m. Lietuvos BVP augo 6,7 proc.,2002 — 6,9 proc., 2003 
— 10,2 proc., 2004 — 7, 4 proc., 2005 — 7,8 proc., 2006 - 7,8 proc., 
2008 - 2,9 proc., 2009 m. BVP smuko 14,7 proc., 2010 m. vėl 
augo 1,3 proc., 2011 m. -5,9 proc. Tačiau taip pat akivaizdu, kad 
net greitai augant ekonomikai Lietuvoje didėjo skurdas ir socialinė 
nelygybė. Vidutinis darbo užmokestis 2010 m. šalies ūkyje sudarė 
2081,8 Lt (bruto), 1620,8 Lt (neto), minimali mėnesinė alga — 
800 Lt, nedarbo lygis siekė 18 proc. (apie 300 tūkst. bedarbių), 
vidutinė nedarbo socialinio draudimo išmoka - 538,77 Lt, vidu- 
tinė senatvės pensija — 747 Lt (Lietuvos Respublikos socialinės 
apsaugos ir darbo ministerija. Socialinė statistika, 2011). Per visą 
nepriklausomybę iš Lietuvos emigravo apie 0,5 mln. gyventojų, 
daugiausia — į Airiją, Didžiąją Britaniją, JAV, Vokietiją, Ispaniją, 
Norvegiją. Bismarkinis-korporatyvinis modelis Lietuvoje nesukū- 
rė socialiai teisingesnės visuomenės, tačiau dar labiau paradoksalus 
faktas, kad atskleidus didžiulius prieštaravimus, nelygybę Lietuvos 
visuomenė nepanoro siekti socialiai teisingesnio socialdemokrati- 

nio modelio, o, atvirkščiai, pasisakė už dar didesnę liberalizaciją, 
privatizaciją ir marginalizaciją. 2004 m. Lietuvai tapus ĖS nare, jos 
socialiniai rodikliai buvo vieni prasčiausių tiek tarp visų Bendrijos 
narių, tiek ir naujųjų narių. Tai apėmė socialinės nelygybės, skurdo, 
dekomodifikacijos, perskirstymo (socialinės apsaugos dalies nuo 
BVP), gyventojų pasitikėjimo institucijomis, pilietinio aktyvu- 
mo rodiklius. Geresni buvo tik socialinės raidos indekso rodikliai. 

Šaltinis: Eurostat. Living Conditions and Welfare, 2009. 

Pvz., 2004 m. 20 proc. turtingiausių lietuvių pajamos buvo 6,9 karto 
didesnės nei 20 proc. vargingiausiai gyvenusių lietuvių (Švedijoje — 
3,3 karto, Čekijoje — 3,7 karto, Slovakijoje — 3,9 karto, Vengrijoje 
- 4,0 karto, Estijoje — 5,9 karto, Lenkijoje — 6,6 karto, Latvijoje — 
6,7 karto, ES vidurkis — 4,9 karto) (Eurostat's database, 2010). 
2005 m. skurdo lygis Lietuvoje siekė 20,5 proc., 2008 metais — 
20 proc., 2009 m. — 20,6 proc. (Lietuvos statistikos departamen- 
tas. Statistika (teminės lentelės). Gyventojai ir socialinė statistika, 
2010). 

3 pav. matome, kaip ES šalyse pasikeitė materialinių neprite- 
klių turinčių gyventojų skaičius 2003-2008 metais. ĖS nepriteklių 
turinčių gyventojų skaičius šiek tiek sumažėjo, tačiau Lietuvoje, 
Latvijoje jis gerokai išaugo. 

Reiktų atkreipti dėmesį, kad 2003-2008 m. buvo vieni eko- 
nomiškai sėkmingiausių laikotarpių Lietuvos ūkiui, todėl galima 
teigti, jog mūsų šalies gyventojai skurdo ir tuomet, kai ekonomika 
klestėjo. Dar amžių sandūroje prastėjančius Lietuvos dekomodi- 
fikacijos rodiklius savo tyrimuose užfiksavo A. Guogis. Dekomo- 
difikacijos arba nuprekinimo laipsnis reiškia, kad pajamos užsiti- 
krinamos nepaisant dalyvavimo rinkoje. Šios pajamos leidžia būti 
nepriklausomu nuo darbo rinkoje gaunamų pajamų ir teikia apsau- 
gą nuo skurdo arba nuo orumą žeminančio užmokesčio nedarbo 
atveju. Lietuvos dekomodifikacijos laipsnio rodiklis 1997 m. buvo 
23,8. 2000 metais jis sumažėjo iki 22,2 (Bernotas, Guogis, 2003: 
38). Natūralu, kad 2003 m. įkūrus privačius pensijų fondus deko- 
modifikacijos laipsnis sumažėjo dar labiau. Paradoksalus dalykas 
— 1990-1992 m. subyrėjus SSSR Lietuva pagal dekomodifikacijos 
lygį buvo arčiau Švedijos ir kitų Šiaurės šalių negu dabar, nors jos 
BVP išaugo. Tai patvirtina faktą, kad didelis ekonominis augimas 
nebūtinai skatina socialinę sanglaudą ar geresnę socialinę apsau- 
gą. Dekomodifikacijos laipsnį Lietuvoje būtų įmanoma padidinti, 
jeigu socialinės apsaugos kūrėjai rodytų pastangas ir politinę valią 
kurdami valstybinio kaupiamojo socialinio draudimo sistemą, taip 

pat plėsdami socialinę paramą ir įvesdami papildomas universa- 
lias socialines išmokas bei socialines paslaugas. Pasukus liberalaus- 
marginalinio modelio kūrimo link, socialinė apsauga santykinai gali 
sumažėti, o socialinė atskirtis padidėti. Lietuva pasižymėjo vienais 
mažiausių BVP perskirstymo rodikliais. Socialinės apsaugos dalis 
daugelį nepriklausomybės metų sudarė apie 12-13 proc. BVB, tik 
2009 m. pasiekė 16,7 proc., nors pats BVP tuo metu sumažėjo 
15 procentų (Socialinė apsauga — besotė BVP rajūnė, 2011). Tačiau 
daugybėje Vakarų Europos šalių - Švedijoje, Suomijoje, Olandijoje 
— socialinės apsaugos dalis siekė apie 30 proc. BVP. 

JTO sudarytame socialinės raidos indekse Lietuva užėmė ge- 
resnę vietą. Socialinės raidos indeksas skaičiuojamas atsižvelgiant 
į žmonių gyvenimo trukmę, išsimokslinimo ir BVP lygį. Prieškri- 
ziniais 2007 m. Lietuva pagal socialinės raidos indeksą pralenkė 
Estiją ir Latviją ir užėmė aukštą 43-ą vietą. Estija tais metais už- 
ėmė 44-ą, o Latvija — 45-ą vietas. 2010 m. Estija pakilo į 34 vietą, 
Lietuva nukrito į 44 vietą, o Latvija — į 48 vietą (International 
Human Development Indicators, 2009-2010). 

Per visus nepriklausomybės metus gerokai sumažėjo Lietuvos 
gyventojų pasitikėjimas institucijomis. „Baltijos tyrimų“ duomeni- 
mis, 2010 m. pabaigoje daugiau nei pusė — 59 proc. - šalies gyven- 
tojų nepasitikėjo savivaldybėmis, muitine — 62 proc., komerciniais 
bankais — 64 proc., prokuratūra — 69 proc., teismais — 70 proc., 
Vyriausybe — 84 proc., Seimu — 90 procentų. „Sodra“ pasitikėta 
vidutiniškai, bet po 2000 m. — tuomet užimta aukšta trečia vieta — 
reitinguose ji smuko (Tyrimas: beveik visos valstybės institucijos 
praranda piliečių pasitikėjimą, 2011). 

Nuo 2007 m. Pilietinės visuomenės institutas skaičiavo Lietu- 
vos pilietinės galios indeksą — 2009 m. jis siekė 35 balus iš 100, 
panaši situacija buvo ir 2010 m., kai pilietinės galios indeksas siekė 
35,5 (Lietuviai įtakingiausia laiko prezidentę, 2011). Tyrimo mo- 
delis yra unikalus, sukurtas Lietuvos mokslininkų. Apklausiama 
1000 respondentų nuo 15 iki 74 metų. Apklausoje remiamasi 4 
svarbiausiais indikatoriais: pilietinio aktyvumo rodikliais, poten- 

cialaus pilietinio aktyvumo rodikliais (ar žmonės pasiryžę veikti), 
savo įtakos suvokimu, taip pat rizikos būti pilietiškai aktyviam ro- 
dikliais. Akivaizdu, kad tyrimas rodo nedidelį Lietuvos gyventojų 
pilietiškumo lygį. Visi šie paminėti Lietuvos socialiniai rodikliai 
rodo ne tik menkai išvystytą socialinę sferą materialinių požiūriu, 
bet ir aiškią sociokultūrinę bei psichologinę-mentalinę dėmesio 
socialinei apsaugai stoką. 

Socialinei atskirčiai arba marginalinėms grupėms įvertinti tyrė- 
jai dažnai naudoja tik kiekybinius skurdo-turto santykio rodiklius, 
o tai nėra teisinga. Nes socialinė atskirtis kartu yra ir socialinis- 
psichologinis fenomenas, kuriam iliustruoti tinka tokie rodikliai 
kaip neegzistuojantis pilietinis dalyvavimas, nepasitikėjimas poli- 
tinėmis ir valstybinėmis institucijomis, didelis mirčių dėl išorinių 
veiksnių skaičius ir pan. 

4 pav. Decilinio diferenciacijos koeficiento ir nedarbo lygio 
dinamika 2003-2008 m. Lietuvoje 


Šaltinis: Statistikos departamentas. Namų ūkių biudžetų tyrimų ir 9y- 
ventojų užimtumo tyrimų duomenys, 2009. 

Didesnį turtą bei daugiau valdžios turinčios gyventojų grupės 
užsitikrina aukštesnį vartojimą bei socialinį saugumą, kuris gerokai 
viršija visuomenės gerovės vidurkį. 4 pav. matome, kaip keitėsi de- 
cilinis pajamų koeficientas 2003-2008 m. mažėjant nedarbo lygiui. 
Jam krentant, o BVP augant, pajamų diferenciacija Lietuvoje didė- 
jo, tačiau galima teigti, kad augant bendram nacionaliniam turtui 
labiausiai kilo turtingesnių gyventojų sluoksnių gyvenimo lygis. 
Tai, aišku, prieštarauja socialinio teisingumo principui, ypač turint 
omenyje, kad per analizuojamą laikotarpį Lietuvoje akivaizdžiai iš- 
augo materialinių nepriteklių turinčių žmonių skaičius (Žr. 3 pav.). 

Be juose dirbančių žmonių, pačios gamybos ar paslaugų, įmo- 
nės nesukurtų produktų, negautų pajamų ir grynojo pelno, va- 
dinamosios pridėtinės vertės. Pridedamąją vertę kuria ne tik tie 
žmonės, kurie tiesiogiai dirba įmonėse, teikia paslaugas, bet ir 
viešajame sektoriuje dirbantys piliečiai, nes jie subrandina žmo- 
giškąjį kapitalą per švietimą, mokslą, sveikatos apsaugą, kultūrą, 
paslaugas. Tačiau tarp savęs ir darbuotojų sukurtą pridedamąją 
vertę paskirsto įmonių savininkai, kurie sudaro tik 2 proc. versle 
dalyvaujančių asmenų. Štai 2007 m. įmonių savininkai pasiliko 57 
proc., arba beveik 31 mlrd. Lt, sukurtos pridėtinės vertės ir tik 43 
proc., arba 23 mlrd. Lt, skyrė samdomų darbuotojų darbo užmo- 
kesčiui ir jų socialinių draudimo bei sveikatos draudimo įmokoms 
(Navikas, 2009). Kitą pridėtinės vertės perskirstymą atlieka valdžia 
per nustatytus mokesčius. Čia jos galios neribotos. Nors Lietuvos 
Mokesčių administravimo įstatyme pasakyta, kad mokesčiai turi 
būti pagrįsti teisingumu, lygybe, tačiau šių principų nesilaikoma. 
„Eurostat“ duomenimis, Lietuvoje darbo pajamos apmokestina- 
mos beveik taip pat kaip ĖS vidurkis, tačiau daugiau nei dvigubai 
mažiau apmokestinamos įmonių (kapitalo) pajamos, palyginti su 
ES vidurkiu. Todėl mokesčių našta (mokesčių santykis su BVP) 
Lietuvoje 2007 m. buvo 10,6 proc. mažesnė už ES vidurkį (39,9 
proc.). Kai kuriose valstybėse, pavyzdžiui, Danijoje, Švedijoje, mo- 
kesčių našta gerokai aukštesnė už vidurkį — 49 procentai (Navikas, 
2009). 

Galima teigti, kad atkurtos nepriklausomos Lietuvos socialinės 
apsaugos modelis, iš pradžių pasižymėjęs vien bismarkinio-korpo- 
ratyvinio modelio bruožais, pamažu pradėjo „dreifuoti“ liberalaus- 
marginalinio modelio kryptimi. Tai liudijo ne tik besikeičianti so- 
cialinės apsaugos struktūra, bet ir vadybiniai socialinio administra- 
vimo pokyčiai. Tradicinis, hierarchinis socialinio administravimo 
modelis buvo papildomas naujosios viešosios vadybos elementais, 
kurių daugiausia buvo labiausiai decentralizuotoje valdymo gran- 
dyje — savivaldybių socialinės paramos skyrių veikloje. Teikiant 
paslaugas buvo taikomi kontraktavimo ir „paslaugų užpirkimo iš 
šalies“ metodai, taip pat „sugretinimo“, „tyrimo dalyvaujant“ (angl. 
participatory research) ir „klientų pasitenkinimo paslaugomis“ ty- 
rimai. Centralizuotoje valstybinio socialinio draudimo sistemoje 
naujosios viešosios vadybos elementų taikyta mažiau, tačiau „So- 
droje“ buvo įdiegtas „vieno langelio“ metodas, daromi „klientų 
srautų“ ir atliekami „klientų pasitenkinimo paslaugomis“ tyrimai. 
Šie administraciniai pasikeitimai rodė, kad privataus verslo meto- 
dai pereina ir į socialinį administravimą, kai svarbu ne tiek procesas, 
kiek rezultatai ir efektyvumas. Tačiau Lietuvos viešojo administra- 
vimo 3E efektyvumo koncepcijoje („economy“ — ekonomiškumas, 
„efficiency“ — efektyvumas ir „effectiveness“ — veiksmingumas) 
trūko kitų 3E („eguity“ — socialinis teisingumas, „eguality“ — ly- 
gybė ir „ethics“ — etika). Nors kai kurie atskiri socialinio adminis- 
travimo metodai ir buvo ekonomiški, efektyvūs ir veiksmingi, vis 
tik negalima neigti to, kad Lietuvos administracinėje praktikoje 
dažnai vadovaujamasi ne tik tradiciniu hierarchiniu ir naujosios 
viešosios vadybos modeliais, bet ir atgyvenusiais rusiško-rytietiško 
tipo administravimo būdais, kurie nesąmoningai buvo persmelkę 
visą administravimo sistemą. Šie rytietiško tipo administravimo 
bruožai išryškėdavo ne tik kasdienėje administravimo praktikoje 
ir situacijose su socialinių paslaugų klientais, bet ir — kas ne ma- 
žiau svarbu — struktūriškai. Toks elgesys vyrauja visoje trečiojoje 
Lietuvos socialinės apsaugos struktūros dalyje, specialių, papildo- 
mų išmokų sistemoje. Ji visą laiką rėmėsi klientelistiniu principu, 

kai proteguojamos atskiros, su valdžia susijusios socialinės grupės. 
Specialių, papildomų išmokų sistema žlugdė socialinio teisingu- 
mo ir socialinio solidarumo principus šalyje. Ji buvo kritikuojama 
tiek užsienio, tiek Lietuvos ekspertų, tačiau tai netrukdė jai metų 
metus plėstis, atsirado naujos teisėjų, signatarų ir kitų privilegijuo- 
tų grupių išmokos. Nemažai tyrėjų specialių, papildomų išmokų 
įsigalėjimą Lietuvoje sieja su sovietinio laikotarpio istorija, kai irgi 
buvo tokio pobūdžio išmokos. Tačiau praėjus 20 metų po nepri- 
klausomybės atkūrimo kyla natūralus klausimas — kodėl tolstant 
nuo sovietinio valdymo metų ši sistema Lietuvoje stiprėja, o ne 
silpsta? Gal dabar įsišaknijus didelei nelygybei ir skurdui Lietuva 
panašėja į besivystančias Pietų valstybes, kuriose irgi klientelisti- 
nis socialinės apsaugos pradas yra stiprus? Gal dabar Lietuvą jau 
reikia lyginti su klientelistinėmis Pietų Europos ar Pietų Ameri- 
kos valstybėmis, o ne su toli likusia SSRS? Taip pat kyla natūralus 
klausimas apie Vidurio Europos valstybių plėtojimosi dėsningu- 
mus — kodėl tokiose Vidurio Europos šalyse kaip Estija ir Slovė- 
nija, kurių XX a. istorija labai panaši, klientelizmo apraiškų beveik 
nėra, o korupcijos suvokimo indeksas yra vienas geriausių pasauly- 
je? Argi paskutiniajame praėjusio amžiaus dešimtmetyje Lietuvoje 
nebuvo galima pasirinkti socialiai teisingesnio visuomenės raidos 
modelio? Taip pat kyla klausimas apie dabartinį laikotarpį — ar jau 
nieko nebegalima pakeisti ir Lietuva nebeturi kitos alternatyvos, 
kaip tik leisti dar labiau įsigalėti liberaliam modeliui? Klausimų 
gali būti ir daugiau, tačiau nepabandžius argumentuotai atsakyti į 
pastaruosius kiti netenka prasmės. 

Žinomas Lietuvos sociologas Zenonas Norkus savo veikale 
„Kokia demokratija, koks kapitalizmas?“ Lietuvos transformaciją 
po 1990 m. lygina su dviem Vidurio Europos lyderėmis — Slovėnija 
ir Estija. Jis teigia, kad Lietuva dėl daugybės istorinių ir mentali- 
teto savybių niekaip negalėjo tapti antrąja, „vėluojančia“ Slovėnija, 
ji galėjo pasiekti nebent didesnę socialinę lygybę ir mažesnį skur- 
dą, bet BVP dydžio tai nebūtų pakeitę (Norkus, 2008: 644-645). 
Geriausiu atveju, pagal Norkų, Lietuva vėluodama galėtų pasivyti 

Estiją. Norkus neidealizuoja liberalaus, į anglosaksų panašėjančio 
Estijos modelio, bet atrodo, kad pritaria Europoje egzistuojančių 
kapitalizmo atmainų konvergencijos maršrutui. „Tai reikštų, kad 
ilgainiui kontinentinio europinio kapitalizmo, o įkandin — ir visų 
dabar Europoje egzistuojančių kapitalizmo atmainų konvergencija 
vyks būtent trečiojo kelio teoretiko A. Giddenso nužymėta linkme 
— darbo jėgos rinka laisvės, o gerovės valstybė siaurins paslaugas ir 
garantijas, kartu išlikdama kur kas labiau išplėtota negu <...> JAV“ 
(Norkus, 2008: 654-655). Toliau Norkus teigia, kad dėl ilgą laiką 
dominavusios ir, galima pridurti (aut. pastaba), nepasiteisinusios 
pasaulinės ir vietinės neoliberalėjimo tendencijos jai gali atsirasti 
atsvara, taip pat ir Lietuvoje, kai bus pradėta vystytis socialinio ka- 
pitalizmo kryptimi. 

Norisi nesutikti su Norkaus teiginiu, kad Lietuva artimiausiu 
metu gali galėtų eiti socialinio kapitalizmo linkme. Tipiškas li- 
beralus Estijos modelis Lietuvoje irgi niekada nebuvo diegiamas, 
geriausiu atveju galima kalbėti apie jo atskirus elementus, kurie 
ekonominėje-socialinėje erdvėje kartais priminė liberalizmo ka- 
rikatūrą, o ne nuoseklius reformų žingsnius. Be didelių prekybos 
centrų ir sporto arenų pastatymo prieš 2011 m. Europos krepšinio 
čempionatą, Lietuvoje per keliolika metų nebuvo baigtas nė vie- 
nas nacionalinės reikšmės objektas, o reformos socialinės apsaugos, 
švietimo ir sveikatos apsaugos srityse įgaudavo iškreiptą vaizdą. 
Nors pagrindinės Lietuvos politinės partijos 2002 m. pasiekė na- 
cionalinį susitarimą dėl penkių šalies proveržio krypčių, praktiškai 
jų nebuvo bandoma įgyvendinti. Per nepriklausomybės metus vi- 
zijų ir gairių Lietuvoje buvo prikurta daugybė (pvz., tautinės mo- 
kyklos, sveikatos apsaugos reformos koncepcijos), tačiau faktiškai 
jomis sekama nebuvo ir jos visam laikui nuguldavo į biurokratų 
stalčius. Dabar įgyvendinama aukštojo mokslo reforma tikrai ne- 
dvelkia socialiniu modeliu ir yra labai prieštaringai vertinama. Vi- 
sas Lietuvos socialinis-ekonominis modelis tiesiog pulsuoja eklek- 
tika, negalima išskirti aiškių vystymosi krypčių, labai sunku, o kar- 
tais ir neįmanoma apibrėžti atskirų elementų ar apibūdinti atskirų 

reiškinių. Tai sudaro didelių sunkumų ir veda prie nesusikalbėjimo 
ne tik politikus ar viešojo administravimo atstovus, bet ir socialinių 
mokslų atstovus. Lietuva labai skyrėsi nuo strategiškai mąstančios 
ir į kompleksinius sprendimus bei jų įgyvendinimą orientuotos 
Estijos, nors tie sprendimai ir buvo priimami vienintele liberalia 
kryptimi. Ją greičiau galima apibūdinti kaip kol kas nenusisekusį, 
mišrų modelį su trūkumais, nes netgi savo ekonominio pakilimo 
metais Lietuva, skirtingai nei Pietų Europos šalys, įgyvendino la- 
bai ribotas socialines reformas. Labai abejotina, ar Lietuva tikrai 
pradės įgyvendinti savo sukurtą valstybės pažangos strategiją „Lie- 
tuva 2030“, ar juo labiau sekti šio dokumento pažymėta kryptimi 
Šiaurės valstybių link (Valstybės pažangos strategija. Lietuva 2030, 
2011)“. Po 2008-2010 m. krizės Pietų Europos šalys susidūrė su 
labai sunkiai sprendžiamomis valstybinių biudžetų deficito pro- 
blemomis ir jų socialiniams laimėjimams iškilo reali grėsmė. Dar 
didesnis toks pavojus gresia Vidurio Europos valstybėms ir Lietu- 
vai. Valdymo efektyvumo požiūriu Pietų ir Vidurio Europos šalys 
labai panašios, tai visada buvo matomi plika akimi ir net nerei- 
kia didesnio faktinio pagrindimo. Atkurtos Lietuvos modelį ga- 
lima apibūdinti kaip bandymus įdiegti daugelio atskirų modelių 
elementus, kurie dažniausiai vieni kitiems prieštaraudavo. Taip iš 
sovietinių laikų atėjęs rusiškas-rytietiškas administravimo mode- 
lis čia kerojo kartu su tradiciniu hierarchiniu modeliu ir naujosios 
viešosios vadybos elementais bei labai retai sutinkamais naujojo 
viešojo valdymo elementais. Mažos senatvės ir neįgalumo pensijos, 
nors ir buvo mokamos pagal bismarkinio modelio principus, pagal 
savo dydžius atitiko neišsivysčiusių šalių (pvz., Centrinės ir Pietų 
Amerikos) liberalųjį-marginalinį modelį. Savo ruožtu, didelės mo- 
tinystės išmokos, dosniai mokamos dvejus metus, stebino net daug 
mačiusius Skandinavijos šalių politikus. Antra vertus, palyginti su 
socialinėmis paslaugomis, pagal senatvės pensijų lyginamąjį svorį 
2 Pagal „Valstybės pažangos strategiją. „Lietuva 2030“ po 20 metų Lietuva tu- 
rėtų būti tarp 10 pažangiausių ES valstybių pagal gyvenimo kokybės, laimės, 
demokratijos , pasaulio konkurencingumo, globalizacijos ir suminio inovaty- 
vumo indeksus. 

(o ne jų dydį), Lietuvos socialinis modelis darėsi panašesnis į Pie- 
tų Europos, o ne į šiauriau esančių valstybių. Socialinių paslau- 
gų lyginamasis svoris Skandinavijos šalyse smarkiai lenkia Pietų 
Europos šalių socialinių paslaugų lyginamąjį svorį. Dėl kai kurių 
kitų esminių savybių Lietuvos modelis taip pat buvo panašesnis į 
Pietų Europos negu į Šiaurės ar į naująsias ES valstybes Vidurio 
Europoje. Pirmiausia socialinės apsaugos struktūroje ryškūs klien- 
telizmo bruožai. Specialios (papildomos) pensijos Lietuvoje pagal 
savo pobūdį yra panašesnės į Pietų Europos ir Pietų Amerikos kli- 
entelistines išmokas. Dėl aukšto socialinės nelygybės, skurdo ir ne- 
darbo lygio Lietuvą galima sulyginti su Pietų Europos valstybėmis 
ir atskirti nuo kitų Vakarų ir Šiaurės Europos, taip pat daugelio Vi- 
durio Europos šalių — Slovėnijos, Čekijos, Slovakijos ir Lenkijos. 
Kokiame lygyje buvo agreguoti makrosocialiniai Lietuvos rodi- 
kliai palyginamuoju požiūriu? 2009 m. užimtumas Lietuvoje, pa- 
lyginti su sunkiais 1996 m., buvo beveik nepakitęs (1996 m. — 58 
proc., 2009 m. — 60,1 proc.). Tarp ES-15 valstybių jis išaugo nuo 
60,1 proc. (1996 m.) iki 65,9 proc. (2009 m.). ES-27 šalių vidurkis 
irgi buvo aukštesnis už Lietuvos (2000 m. — 62,1 proc., 2009 m. 
— 64,6 proc.). Skurdo rizikos lygis iki išmokų prieškriziniais 2007 
m. Lietuvoje siekė 26 proc., o po išmokų — 19 proc. (2010 m. — 
20 proc.). Labai panašūs Pietų Europos šalių duomenys: 2007 m. 
Graikijos, Ispanijos ir Italijos skurdo rizikos lygis iki išmokų siekė 
24 proc., o po išmokų — 20 proc., Portugalijoje atitinkamai 24 ir 
18 proc. Daugelio Vidurio Europos šalių duomenys buvo geresni. 
Lenkijoje po išmokų skurdo lygis siekė 17 proc., Slovakijoje — 11 
proc., Slovėnijoje - 12 proc., Vengrijoje - 12 proc., Čekijoje — 10 
procentų (Eurostat. Living Conditions and Welfare, 2009). Pagal 
socialinius rodiklius dar didesnis skirtumas Lietuvos nenaudai 
buvo socialinės nelygybės lygis. Lietuva nuo 1996 m. iki 2009 m. 
padidino savo Gini koeficiento reikšmę (nuo 33,6 iki 35,5), o ES- 
27 nuo 2005 m. iki 2009 m. jis net sumažėjo (30,6 ir 30,4). Tarp 
ES-15 valstybių jis šiek tiek paaugo (2000 m. siekė 29,0, o 2009 
m. — 30,3), bet vis tik buvo gerokai mažesnis už Lietuvos. Viduti- 

nės piniginės išlaidos atskirose decilinėse grupėse (vienam namų 
ūkio nariui per mėnesį, Lt) 1996 m. Lietuvoje siekė 133,2 Lt (1-2 
deciliai) ir 752,7 Lt (9—10 deciliai), o 2008 m. atitinkamai 310,2 Lt 
ir 1597,9 Lt (skirtumas daugiau kaip 5 kartai). Svarbu pažymėti, 
kad Lietuvoje netgi ekonominio pakilimo metais (2000-2008 m.) 
BVP dalis socialinės apsaugos išlaidoms beveik neaugo (2000 m. 
siekė 15,8 proc., 2008 m. — 16,2 proc.). Atvirkščiai, per didžiau- 
sio ekonomikos augimo metus 2003-2006 m. šis rodiklis tesiekė 
13,2-13,6 proc. (žr. taip pat 5 lentelę). Tačiau Pietų Europos šalys, 
palyginti su Vidurio Europos valstybėmis, buvo pranašesnės pa- 
gal vidutinį bruto darbo užmokesų. Todėl 2007 m. Lietuvos vi- 
dutinis darbo užmokestis (6.745 eurai per metus) buvo artimesnis 
Bulgarijai (2.626 eurai), Rumunijai (4.828 eurai), Latvijai (6.690 
eurų), Lenkijai (8.119 eurų) ir Slovakijai (8.400 eurų) negu Maltai 
(11.669 eurai), Portugalijai (15.345 eurai), Ispanijai (21.150 eurų), 
Kiprui (21.310 eurų) ar Italijai (23.406 eurai) (Eurostat. Living 
Conditions and Welfare. 2009). 

Apibendrinant galima teigti, kad po 20 nepriklausomybės metų 
Lietuvos makroekonominiai ir makrosocialiniai rodikliai atrodo 
blogiau, palyginti su daugeliu ES šalių. Iš 27 ES šalių faktiškai 
lenkiamos tik Latvija, Rumunija ir Bulgarija. Tačiau, palyginus 
Lietuvą su posovietinės erdvės šalimis, atsiliekama tik nuo Esti- 
jos, šiek tiek lenkiamos Latvija, Rusija ir Baltarusija ir kelis kartus 
— Ukraina, Moldova, Vidurinės Azijos, Užkaukazės respublikos 
(International Monetary Fund, World Economic Outlook, 2010). 


Išvados 


1. 1990-2011 m. socialinės politikos raida vertintina kaip tam 
tikras evoliucinis procesas, atspindintis nuoseklų perėjimą 
nuo paveldėtos sovietmečiu prie europietiškais standartais 
grindžiamos socialinės teisės. Jis svarbus tuo, kad apima ne 
tik socialinės apsaugos sistemos sudedamųjų dalių sukūrimą 
bei plėtrą, bet ir bandymą sukurti koncepcijas, atspindinčias 
naują socialinių, ekonominių bei kultūrinių procesų 
suvokimą ir interpretavimą. 

2. Įstatymų ir strategijų, priimtų 1990-2011 m. laikotarpiu, 
gausa ir turinys parodo, kaip prasiplėtė socialinių problemų 
(rizikų) įvairovė ir apibrėžimai, kurie, savo ruožtu, atsispindi 
kasdienėje vartosenoje, atsiradus anksčiau nevartotiems 
terminams ir sąvokoms (pavyzdžiui, rizikos šeima, negalia, 
darbingumo lygis, socialinė atskirtis, integracija, įtrauktis, 
sanglauda, kt.). 

3. Ekonominio nuosmukio metu socialinės politikos tikslai 
iš esmės liko nepakitę, tačiau socialinės apsaugos teisės 
aprėptis ir socialinės apsaugos normos, didėjusios ikikriziniu 
laikotarpiu (pinigine ar paslaugų išraiška), krizės periodu 
buvo mažinamos. Šiems pokyčiams įtakos daro ne tik krizė 
ir jos sukelti padariniai, bet ir ikikriziniu periodu atsiradę 
procesai: lėtas ekonominio vystymosi greitis, neužtikrintas 
socialinio draudimo sistemos tvarumas, gyventojų senėjimas, 
žemas gimstamumo lygis ir emigracija. 

4. Krizės metu išaiškėjo, kad nuo 1990 m. kuriama socialinės 
apsaugos teisinė bazė ir visą socialinę politiką apibrėžiančios 
strategijos arba visiškai negali spręsti socialinių iššūkių, arba 
tėra formalios, iš tiesų nesugebančios užtikrinti efektyvių 
skurdo, atskirties ir kitų opiausių socialinių problemų 
sprendimo priemonių. Dėl šios priežasties, priešingai nei 
iki krizės, pokriziniu periodu pripažįstama, kad visoms 
socialinės politikos sritims reikia rimtų reformų. 

5. Lietuva, 1990 m. atkūrusi nepriklausomybę, turėjo galimybę 
rinktis tarp trijų gerovės valstybės kūrimo modelių — 
liberaliojo-marginalinio,  bismarkinio-korporatyvaus ir 
universalaus socialdemokratinio modelio. 

6. 1990 m. Lietuvos socialinėje sistemoje buvo padėti 
bismarkinio-korporatyvaus modelio pagrindai, svarbiausią 
dalį sudarė valstybinio socialinio draudimo sistema, taip pat 
socialinės paramos ir papildomų specialių išmokų dalys. 

7. Nors Lietuvoje nepriklausomybės metais buvo fiksuojami 
atskiri ekonominio pakilimo laikotarpiai, tarp kurių 
svarbiausias tęsėsi nuo 2001 iki 2008 m., netgi tuomet, jau 
nekalbant apie ekonominio nuosmukio metus, formavosi 
didesnė socialinė nelygybė, augo skurdas, didėjo emigracija 
bei augo nepasitikėjimas valstybinėmis institucijomis. 

8. Lietuvos silpnos socialinės raidos bruožus galima ypač 
akivaizdžiai matyti prasidėjus XXI a., kai šalies gerovės 
modelis pradėjo „dreifuoti“ nuo bismarkinio-korporatyvaus 
į liberalųjų marginalinį modelį. 

9. Liberaliojo-marginalinio modelio Lietuvoje stiprėjimą 
liudijo privačių pensijų fondų įkūrimas ir naujosios viešosios 
vadybos metodai administruojant socialines paslaugas. 

10.Lietuvos socialinio administravimo srityje buvo vystomi 
tik atskii  3E efektyvumo koncepcijos elementai 
(ekonomiškumas, efektyvumas, veiksmingumas), o 
ketvirtasis „E“, socialinis teisingumas, penktasis „E“, lygybė, 
ir šeštasis „E“, etika, vaidino labai nereikšmingą vaidmenį. 

11.Ryškų vaidmenį per visus nepriklausomybės metus šalyje 
atliko klientelistinė papildomų specialių išmokų sistema, 
kuri Lietuvoje ir Vakaruose buvo kritikuojama kaip socialiai 
neteisinga, tačiau nė viena šalį valdžiusi Lietuvos vyriausybė 
neturėjo politinės valios jos atsisakyti. 


255 


III dalis 


Lietuvos gerovės valstybės raida per ekspertų 
žinių, patirties, bei požiūrių prizmę 


1. GLOBALIZACIJA, EUROPEIZACIJA IR 
GEROVES VALSTYBES RAIDA LIETUVOJE: 
EKSPERTŲ POŽIŪRIS 


Skyriuje tiriamas globalizacijos ir europeizacijos poveikis Lietu- 
vos socialinei politikai, atsižvelgiant į 67 ekspertų žinias, požiūrius ir 
nuostatas. Globalizacija tiriama per tokių viršvyriausybinių instituci- 
Jų kaip Pasaulio bankas ir TVF įtaką. Europeizacijos poveikis tiriamas 
atsižvelgiant į šiuos veiksnius: bendras Europos integracijos poveikis; 
Europos struktūrinių fondų panaudojimas; Europos socialinio mode- 
lio atitikimas. Ekspertų interviu analizė atskleidė, jog globalizacija 
formuoja naujųjų valstybių narių socialinę politiką per tarptautinių 
organizacijų poveikį. Tačiau tik tada, kai yra tam palankios sąlygos. 
Viena svarbi sąlyga - valdančiojo elito požiūris, nuostatos turi sutap- 
ži su idėjomis, parama ir patarimais, kuriuos propaguoja tarptautinės 
organizacijos. Kaip rodo Lietuvos atvejis, Pasaulio banko ir TVF tei- 
kiamą pagalbą ir patarimus buvo lengva įgyvendinti, nes politinis ir 
ekonominis elitas palaikė (ir palaiko) neoliberalias socialinės politikos 
idėjas. Dar viena svarbi sąlyga — piniginis indėlis, susijęs su pasauli- 
nių organizacijų patarimais. Lietuvos atvejis rodo, jog su paskolomis, 
Europos struktūriniais fondais arba bet kokiu finansavimu susijusius 
projektus daug paprasčiau įgyvendinti praktiškai. Tačiau Europos soci- 
alinio modelio idėja, kuri nėra paremta finansinėmis paskatomis, vargu 
ar atsiskleidžia pastaryjų metų socialinės apsaugos reformose. 


1.1. Įvadas 


Kaip jau gerai žinoma ir teoriškai įrodyta, gerovės valstybė Eu- 
ropoje plėtojosi ant tautinės valstybės pamatų. Mokslininkai teigia, 
jog bendra tautos istorija, teritorija, kalba ir religija formavo pilie- 
čių solidarumo ir tarpusavio pagalbos jausmą. Tačiau XXI amžiu- 
je vyraujant globalizacijai ir europeizacijai gerovės valstybė, regis, 
peržengia tautines ribas. Mokslininkai diskutuoja apie Europos 
socialinį modelį, globalią socialinę politiką ir globalizacijos įtaką 
valstybių socialinės politikos pokyčiams. 


259 


Šiame skyriuje siekiama įvertinti du veiksnius, globalizaciją ir 
europeizaciją, kurie lemia socialinės politikos raidą Lietuvoje. Glo- 
balizacija bus tiriama per tokių viršvyriausybinių?* institucijų kaip 
Pasaulio bankas ir TVF įtaką. Kalbant apie europeizaciją, labiausiai 
bus atsižvelgiama į šiuos veiksnius: bendras Europos integracijos 
poveikis; Europos struktūrinių fondų panaudojimas; ir Europos 
socialinio modelio atitikimas. 

Lietuvos atvejis ypač įdomus tiriant globalizacijos ir europei- 
zacijos poveikį socialinei politikai. Kaip jau aptarėme šios knygos 
pirmos dalies trečiame skyriuje, Lietuva turi gerokai žemesnius so- 
cialinius-ekonominius rodiklius, lyginant ne tik su ES-15, bet ir su 
ES-25 bei ES-27 šalių vidurkiais. Lietuva pergyveno sovietų au- 
toritarinio režimo laikotarpį, kuris iki šiol daro įtaką šalies plėtrai. 
Be to, pokomunistinis ekonominis ir socialinis restruktūrizavimas 
pastaraisiais metais sutapo su visuomenės senėjimo procesu ir mi- 
gracijos srauto, taip pat globalizacijos ir europeizacijos poveikio di- 
dėjimu. Tai reiškia, jog Lietuvos socialinę politiką formuojama ne 
tik šalies viduje vykstantys drastiški pokyčiai. Tuo pat metu ji turi 
prisitaikyti prie ES nustatytų standartų ir atlaikyti pasaulinių kri- 
zių sukeltus padarinius. Tačiau atlikta tik keletas tyrimų (žr. De la 
Porte, Deacon, 2002, 2004), kurie nagrinėja ES ir kitų tarptautinių 
organizacijų daromą poveikį socialinei politikai ir Lietuvos plėtrai. 

Nagrinėjant ES ir kitų tarptautinių organizacijų sąlygojamus 
pokyčius Lietuvos socialinėje politikoje, šiame skyriuje bus akcen- 
tuojami reikšmingi klausimai, į kuriuos mėgina atsakyti gerovės 
vastybės tyrėjai: ar globalizacija ir europeizacija daro didelę įtaką 
socialinės politikos pokyčiams naujosiose ES valstybėse narėse? 
Kokį poveikį socialinės politikos pokyčiams Lietuvoje daro ĖS, 
Pasaulio bankas ir TVF? Ar Europos socialinis modelis turi pers- 
pektyvų Lietuvoje? 

Metodologija. Norint atsakyti į šiuos svarbius klausimus, buvo 
atlikti 67 pusiau struktūruoti interviu su mokslininkais, SADM, 
„Sodros“ darbuotojais, nevyriausybinių organizacijų atstovais, 


2* Sąvokos „viršvyriausybinės“, „globalios“, „tarptautinės“, „pasaulinės“ institu- 
cijos/organizacijos šiame skyriuje vartojamos kaip sinonimai. 

profsąjungų, darbdavių asociacijos nariais, t. y. su tais žmonėmis, 
kurie tiesiogiai ar netiesiogiai yra prisidėję prie socialinės politikos 
formavimo ir įgyvendinimo Lietuvoje, per visą nepriklausomybės 
laikotarpį stebėjo jos raidą arba tiesiog dirbo/tebedirba socialinės 
politikos sferoje. Kad susidarytų platesnis vaizdas, kaip vertinami 
socialinės politikos pokyčiai, tyrėjai kalbėjosi ir su politikais, žur- 
nalistais, verslo ir bankų atstovais. Visi tyrimo dalyviai šiame dar- 
be bus vadinami ekspertais. Interviu buvo atliekami nuo 2011 m. 
sausio iki liepos pabaigos. Tyrimas finansuotas Lietuvos mokslų 
tarybos pagal projektą „Gerovės valstybės raida Lietuvoje: ištakos, 
būdingiausi bruožai ir pagrindiniai veiksniai“ (Nr. SIN-16/2010). 
Pusiau struktūruotas klausimynas siekė ištirti ekspertų Žinias, po- 
žiūrius, patirtį ir įžvalgas apie socialinės politikos raidą nuo 1990 
m. iki dabar. 1 priedas rodo, kaip ekspertai pasiskirstė pagal ke- 
turias pagrindines grupes: politikai (Seimo, partijų, Vyriausybės, 
Prezidentūros, Europos parlamento nariai) (12 dalyvių), socialinio 
administravimo atstovai (11 dalyvių), mokslininkai (13 dalyvių), 
žiniasklaidos atstovai (10 dalyvių), verslininkai (7 dalyviai), ban- 
kų ir įmonių atstovai (4 dalyviai), interesų grupių (profsąjungų, 
darbdavių asociacijų) ir nevyriausybinių organizacijų atstovai (10 
dalyvių). Dauguma ekspertų sutiko, jog jų tapatybė būtų atskleista 
analizuojant tyrimo medžiagą. Kai kurie panoro išlikti anonimai. 
Ekspertų interviu galime priskirti, pagal Alexanderio Bogne- 
rio ir Wolfgango Menzo [Alexander Bogner ir Wolfgang Menz] 
(2009) klasifikaciją, prie „sisteminių ekspertų interviu“ (angl. the 
systematizing expert interview). Tokio pobūdžio interviu siekia 
surinkti nuoseklios ir išsamios informacijos apie tiriamą reiškinį. 
Dėmesys skiriamas ekspertų gebėjimui suteikti mokslininkams 
kuo daugiau faktų ir informacijos. Tad tyrėją domina eksperto ži- 
nių, patirties, įžvalgų gebėjimas paaiškinti tiriamą reiškinį. Siste- 
minio pobūdžio interviu reikalauja iš tyrėjo teorinio ir empirinio 
pasirengimo nagrinėjama tema. Tyrėjas, prieš atlikdamas interviu, 
privalo turėti aiškų tikslą ir supratimą apie tiriamą reiškinį. Jam 
svarbu gauti informaciją, kurią galima lyginti tematiniu požiūriu. 
Mūsų tyrime buvo svarbu gauti informacijos apie socialinės politi- 

kos pokyčius nuo 1990 m. iki dabar, grupuoti ir klasifikuoti ją pagal 
esminius socialinės politikos kūrimą lemiančius faktorius. 

Apibendrinti 67 apklausų rezultatai pateikia išsamią informa- 
ciją apie ekspertų žinias, patirtį, požiūrį į socialinės politikos raidą. 
Taigi šiame skyriuje globalizacijos ir europeizacijos poveikis Lie- 
tuvos socialinei politikai vertinamas per ekspertų žinias, patirtį ir 
nuostatas. Būtina paaiškinti, kodėl ekspertų požiūris yra toks svar- 
bus analizuojant pokyčius socialinės politikos sferoje. 

Kaip jau aptarėme pirmame skyriuje, viena iš gerovės valstybės 
teorinių priegų — va/sžybės centristinė (angl. State centric approach), 
kuri teigia, jog socialinės politikos administratoriai, ekonomikos, 
politikos ir mokslo elitas — svarbūs socialinės politikos raidos 
formuotojai. Iš tikrųjų būtų sunku paneigti O. von Bismarcko ir 
W. H. Beveridge'o vaidmenis gerovės valstybės istorijoje. O. von 
Bismarcko socialinio draudimo modelis iki šiol vyrauja daugely- 
je pasaulio šalių. Socialinė politika vystėsi kaip industrializacijos, 
modernizacijos pasekmė, plėtojantis politinėms, civilinėms ir iš jų 
kilusioms socialinėms teisėms. Klasių kova buvo svarbus gerovės 
valstybės atsiradimo veiksnys. Tačiau svarbu akcentuoti ir elito 
vaidmenį. Jis suprato, jog socialinė apsauga būtina norint gyven- 
ti pažangesniame ir teisingesniame pasaulyje. Ilgainiui va/sžybės 
centristinė teorinė prieiga buvo primiršta, nes kitos teorijos, pvz., 
industrializmo logikos it ypač Klasių galios įgavo didesnę paaiškina- 
mąją galią (apie tai skaitykite pirmos dalies pirmame skyriuje). Ta- 
čiau Vidurio ir Rytų Europos šalių įsiliejimas į socialinės politikos 
tyrimus atgaivino domėjimąsi valstybės centristine perspektyva, nes 
pokomunistinių visuomenių ypatumai sunkiai tilpo į įsigalėjusių 
teorijų rėmus. Kai kurie Lietuvos tyrėjai buvo užsiminę apie esą 
reikšmingą socialinės politikos biurokratų (valdininkų), ekspertų 
vaidmenį reformuojant socialinę politiką (Aidukaite, 2004; Guo- 
gis, Bernotas, Ūselis, 2000; Lazutka, Kostelnickiene, 1995), tačiau 
menką politinių partijų įtaką. Kiti autoriai taip pat mėgina užsi- 
minti, jog Baltijos šalyse politinis, ekonominis elitas simpatizuoja 
liberaliam gerovės valstybės modeliui (žr. Aidukaitė, 2009; Lau- 
ristin, 2003; Leppik, 2005). Pavyzdžiui, Aidukaitė (2009b) teigia, 
jog Baltijos šalių elitas mato daugiau naudos iš bendradarbiavimo 

su tokiomis tarptautinėmis organizacijomis kaip TVF ir Pasaulio 
bankas, kurios propaguoja liberalų/likutinį gerovės valstybės mo- 
delį ir ekonomikos liberalizacijoje, nei dosnesnės ir visapusiškesnės 
gerovės valstybės kūrime. Tačiau šie aspektai niekada nebuvo išsa- 
miai tyrinėti. Taigi ekspertų Žinios, nuostatos, požiūriai yra labai 
svarbūs reformuojant socialinę politiką. Ekspertų interviu analizė 
padeda atskleisti pagrindinius veiksnius, kurie darė ir tebedaro įta- 
ką gerovės valstybės raidai, ir leidžia prognozuoti jos plėtros pers- 
pektyvas. 

Prieš pereinant prie ekspertų interviu analizės, apžvelgsime 
pagrindines teorines globalizacijos ir socialinės politikos, taip pat 
europeizacijos ir socialinės politikos prielaidas. Taip pat aptarsime 
ankstesnius ES ir kitų viršvyriausybinių/tarptautinių organizacijų 
įtakos Lietuvos socialinės politikos pokyčiams tyrimus. 


1.2. Globalizacija, socialinė politika ir Lietuva 


Globalizacija apima įvairius reiškinius: ekonominius, taip pat 
politinius, technologinius ir kultūrinius. Į tokių viršvalstybinių 
institucijų kaip TVF ir Pasaulio bankas veiklą dažnai žvelgiama 
kaip į globalizacijos apraišką (žr. Deacon, 2007; Palier, 2003; Yates, 
2001). Toliau pateikiamas kai kurių galimų globalizacijos raiškos 
būdų socialinėje politikoje apibendrinimas pagal Nicolą Yeates'ę 
[Nicola Yeates] (2008: 9). Globalizacija skatina gerovės valstybių 
konkurenciją, mažindama socialinius ir darbo standartus ji grasina 
visapusiškos gerovės valstybės išlikimui. Galima tikėtis ir tokių glo- 
balizacijos pasekmių kaip viešųjų paslaugų privatizavimas, pasaulio 
sveikatos ir gerovės rinkų sukūrimas, didėjantis pasitikėjimas nevy- 
riausybinio ir privataus sektoriaus gerove. Per keletą pastarųjų de- 
šimtmečių pagrindiniu globalios socialinės politikos studijų objek- 
tu tapo mėginimas ištirti, kaip pasaulio regionų valdžios (ES) ir 
pasaulinės institucijos/organizacijos (Pasaulio bankas, TVĘ, JTO, 
TDO) formuoja globalią socialinę politiką ir tuo pačiu skleidžia 
savo idėjas, teikdamos konsultacinę, politinę bei techninę pagalbą. 

Anot N. Yeates'ės (2001), tokios globalios organizacijos „tiesiogiai 
ar netiesiogiai atlieka svarbų vaidmenį formuojant pasaulio išteklių 
paskirstymą, pavyzdžiui: nustatant tarptautinės prekybos sąlygas, 
prižiūrint paramos fondų panaudojimą, kontroliuojant socialinius 
standartus ir darant poveikį nacionaliniame kontekste sukurtoms 
socialinėms nuostatoms“ (p. 45). 

Pagrindinės tarptautinės organizacijos, dalyvaujančios atliekant 
pasaulinį perskirstymą, socialinį reguliavimą bei socialinių teisių 
formavimą, įvairiai žvelgia į socialinę politiką. Jos tiesiogiai arba ne- 
tiesiogiai primeta savo idėjas šalių socialinei politikai. Pavyzdžiui, 
Pasaulio bankas ir TVF palaiko likutinę socialinę politiką. TDO 
renkasi Bismarko socialinės politikos modelį. JTVE, JTSMKO ir 
PSO propaguoja universalias viešąsias paslaugas (Deacon, 2008). 
Tačiau neaišku, kokiu lygiu ir kokioms sąlygoms nacionalinis elitas 
priima dominuojantį pasaulinės organizacijos požiūrį. 

Apskritai galima teigti, jog globalizacijos poveikis ne toks aki- 
vaizdus kapitalistinėse demokratinėse valstybėse. Pavyzdžiui, pa- 
lyginti neseniai atliktas išsamus Švedijos gerovės valstybės tyrimas 
ir globalizacijos poveikis jos raidai, parodė, jog Švedijos gerovė iki 
šiol išlieka nepakitusi (Hajighasemi, 2002). Tačiau tyrimai atlik- 
ti Vidurio ir Rytų Europoje aiškiai rodo, jog ekonomiškai pažei- 
džiamos valstybės lengvai pasiduoda globalizacijos įtakai (Deacon, 
1997, 2000; Casey, 2004; Muller, 2001). Pavyzdžiui, Bernardo Ca- 
seyo [Bernard Casey] (2004) teigimu, Latvija, Estija ir iš dalies 
Lietuva įgyvendino Pasaulio banko trijų pakopų socialinio drau- 
dimo pensijų privatizavimo modelį tik todėl, jog jis teikė šioms 
valstybėms dideles paskolas. Tą patį galima būtų pasakyti apie 
Vengriją ir Lenkiją. Nors paskolos glaudžiai sietos su pensijų refor- 
ma, tai nebuvo atvirai deklaruojama. Tačiau visos pensijų reformą 
vykdžiusios šalys tapo „tinkamomis“ kandidatėmis gauti finansinę 
paramą. Taigi Pasaulio banko rekomendacijų įgyvendinimas yra 
gana akivaizdus. Kiti tyrimai taip pat rodo, jog TVF ir Pasaulio 
banko poveikis pereinamąjį laikotarpį išgyvenančių valstybių so- 
cialinės politikos raidai yra neabejotinas (Deacon, 2000; Muller, 
2001; Orenstein, 2009). 

Kaip jau minėjome, anksčiau atlikti tyrimai (Aidukaite, 2009) 
parodė, jog Lietuvos ekonominis ir politinis elitas tikisi gauti dau- 
giau naudos iš marketizacijos, liberalizacijos ir reintegracijos į pa- 
saulines rinkas nei iš solidaristinės ir universalios socialinės po- 
litikos. Todėl tyrėjai (Bohle, 2007; Guogis, Koht, 2009; Lendvai, 
2008) pažymi, jog per du pastaruosius dešimtmečius Lietuva eina 
neoliberalios, o ne socialdemokratinės socialinės politikos krypti- 
mi. Apie Pasaulio banko ir TVF poveikį taip pat užsimenama ke- 
liuose tyrimuose, ypač kalbant apie santykį su socialinio draudimo 
pensijų privatizavimu (taip pat žr. Casey, 2004 paminėta aukščiau). 
Carolina de la Portė ir Bobas Deaconas [Caroline de la Porte ir 
Bob Deacon] (2002) teigė, jog lyginant su neaiškių ES vaidmeniu 
Pasaulio banko daromas poveikis buvo labiau apibrėžtas. Jo vizija 
buvo aiški — liberali, siejama su privačių pensijų fondų atsiradi- 
mu ir didesniu socialinės politikos liberalizavimu. Be to, Pasaulio 
banko vizija sutapo su kitų vietinių subjektų vizija Lietuvoje, ypač 
su liberaliųjų partijų, Lietuvos laisvosios rinkos institutu (LLRI) 
ir žiniasklaida. Posūkis link neoliberalios ideologijos ir laisvosios 
rinkos ekonomikos palengvino neoliberalių reformų įgyvendinimo 
procesą Baltijos šalyse, tarp jų ir Lietuvoje. Įvertinus 155 pasaulio 
valstybes pagal pagrindines verslo reguliavimo reformas, Pasaulio 
bankas pažymėjo, jog Rytų Europa pasiekė geriausių reformos įgy- 
vendinimo rezultatų. Estija, Latvija ir Lietuva pagal „verslo sąlygų 
palankumą“ buvo priskirtos prie trisdešimties pirmaujančių pasau- 
lio valstybių (World Bank, 2005, citavo Woolfson, 2008: 80). 


1.3. Europeizacija, socialinė politika ir Lietuva 


Terminas „europeizacija“ šiame kontekste bus siejamas su ES 
įtaka šalių vidaus politikai. Tai taip pat susiję su tuo, kaip valstybės 
narės ir valstybės kandidatės reaguoja į ES politiką. Mokslinėje 
literatūroje europeizacija dažnai laikoma regionine globalizacija 
(žr. Featherstone, Radaelli, 2003; Schimmelfenning, Sedelmeier, 
2005). Ankstesniuose tyrimuose akcentuota, jog europeizacijos 
įtaka socialinei politikai ne visada aiškiai pastebima. Tiesioginė ES 

socialinės politikos teisės aktų įtaka valstybės socialinei politikai 
yra gana ribota ir labiausiai paliečia tokias sritis kaip darbo sauga, 
darbuotojų migrantų padėtis ir lyčių lygybė (Cook, 2010; Falkner, 
2010; Lauristin, 2003; Leppik, 2005). Kitos socialinės politikos 
sritys labiau priklauso nuo vidaus politikos. Anot Vladimiro Ryso 
[Vladimir Rys] (2001b: 185), „ES neprimeta valstybėms narėms 
jokių ypatingų griežtų taisyklių, taikytinų socialinėje politikoje“. 
Atliekant prisijungimo prie ES procedūras buvo atsižvelgta tik į 
finansinius socialinės apsaugos sistemos aspektus (žr. Keune, 2008; 
Rys, 2001a, b; Wehner et al, 2004). Atvirojo koordinavimo meto- 
das buvo sukurtas stiprinti ES valstybių narių bendradarbiavimą 
socialinės apsaugos srityje ir padėti plėtoti vidaus socialinę politiką, 
mokantis iš kitų valstybių narių gerosios patirties. Tačiau rengian- 
tis taikyti naujas socialinės politikos priemones yra atsižvelgiama 
į išskirtines šalies ypatybes (Wehner et al, 2004). Tai reiškia, jog 
įžvelgti ES įtaką socialinės politikos reformai gali būti nelengva. 
Bruno Paliero ir Anos M. Guillenės [Bruno Palier ir Ana M. 
Guillen] (2004: 24) teigimu, europeizacijos daromą poveikį gali- 
ma įvertinti pasitelkus „kognityvinės europeizacijos“ sąvoką, kurios 
pagalba politikos kūrėjai formuoja požiūrį į socialines problemas ir 
jų sprendimo būdus. Idėjos padeda sukurti receptą, gaires ir brėži- 
nius, kurie ateityje gali virsti norimais rezultatais (Cerami, 2009). 
Diskusijos dėl Europos socialinio modelio propaguoja Europos 
socialinės sistemos vertybes — nediskriminavimą, lygybę ir solida- 
rumą (Golinowska, Hengstenberg, Žukowski, 2008). Europos so- 
cialinis modelis yra idealus-tipinis modelis, siejamas su didelėmis 
viešosiomis išlaidomis ir didele valstybės atsakomybe už piliečių 
gerovę. Solidarumas ir universalizmo bruožai taip pat aiškiai įžvel- 
giami šiame modelyje. Tokias pat savybes būtų galima priskirti ir 
Europos gerovės valstybei. Paplitusi nuomonė, jog ieškant sociali- 
nės politikos sprendimų vieningas Europos socialinis modelis ne- 
egzistuoja. Tačiau taip pat teigiama, jog; Vakarų Europos valstybių 
socialinė politika turi panašių bruožų ir socialinių vertybių, kurios 
skiriasi nuo kitų pasaulio valstybių, ypač nuo JAV (Golinowska, 
Žukowski, 2008; Jepsen, Pascual, 2005; Leibfried, Pierson, 1995; 

išsamiau apie Europos socialinį modelį skaitykite pirmoje dalyje, 
1 ir 2 skyriuose). 

Kad pasirengtų narystei ES, Lietuvai tereikėjo laikytis siaurai 
teisiškai įpareigojančio acguis, kuris nėra pagrindinė Europos so- 
cialinės politikos dalis. Lietuva privalėjo dalyvauti įgyvendinant 
antraštinę dalį dėl Europos užimtumo (angl. European Employ- 
ment Title), tačiau jos teikiamos rekomendacijos (skirtos ES na- 
rėms) nėra teisiškai įpareigojančios (De la Porte, Deacon, 2002: 
91). PHARE programa prisidėjo prie to, jog būtų laikomasi ES 
acguis communautaire (liet. Bendrijos teisynas) socialinėje srityje - į 
tai įėjo ir tokios neprivalomos teisinės acguis communautaire da- 
lys kaip dalyvavimas įgyvendinant Europos užimtumo strategiją ir 
veiksmingai funkcionuojanti socialinės apsaugos sistema. Kai 2000 
m. ES nusprendė, jog situacija socialinės apsaugos ir užimtumo 
srityse yra gana gera, Lietuva pradėjo derybas dėl Socialinės poli- 
tikos ir užimtumo skyriaus. Jos buvo preliminariai užbaigtos 2001 
m. kovą. Buvo akivaizdu, jog „derybos dėl narystės yra nukreiptos 
į teisinį acguis nuostatų pagrindą socialinės politikos srityje ir neį- 
traukia daugiau apimančių neprivalomų teisinių acguis dalių, ypač 
Europos užimtumo strategijos ir atviro koordinavimo metodo socia- 
linės atskirties, pensijų ir sveikatos priežiūros srityse“ (De la Porte, 
Deacon, 2002: 29; 2004). Naudodama atvirą koordinavimo meto- 
dą, 2003 m. Lietuva pasirašė Bendrą įtraukties memorandumą dėl 
kovos su skurdu ir socialine atskirtimi, o 2004 m. turėjo parengti 
Nacionalinį veiksmų planą (Lazutka, 2004). 

Nuo 2004 m., kai Lietuva tapo ES nare, sąjungoje priimami 
užimtumo ir socialinės politikos sprendimai tapo neatsiejama Lie- 
tuvos vidaus politikos dalimi (MSSLL, 2004, 2005-2006, 2008— 
2009). Vienas iš reikšmingų įvykių buvo 2004 m. spalio 29 d. Ro- 
moje pasirašyta Sutartis dėl Konstitucijos Europai, lapkričio 11 d. 
ją ratifikavo Seimas (MSSLL, 2004: 178). Pagrindines Sutarties 
dėl Konstitucijos Europai nuostatas, susijusias su užimtumo ir so- 
cialine politika, galima apibendrinti taip: turi būti laikomasi mo- 
terų ir vyrų lygybės principo; turi būti skatinamas ir lengvinamas 
laisvas darbuotojų judėjimas ES valstybių narių teritorijos ribose; 

diskriminacija dėl pilietybės, įdarbinimo, darbo sąlygų ir užmokes- 
čio yra draudžiama; darbuotojams migrantams, jų šeimos nariams ir 
kitiems išlaikytiniams turi būti užtikrinamas privalomasis socialinis 
draudimas; ES valstybės narės privalo aktyviai plėtoti suderintą už- 
imtumo strategiją ir produktyvią darbo jėgą bei darbo rinką, pade- 
dančią įgyvendinti pagrindinius ES tikslus (MSSLL, 2004). 

Nuo 2004 m. SADM nuosekliai vykdo narystės ES įsiparei- 
gojimus, susijusius su socialine politika ir užimtumu. Ministeri- 
jos darbuotojai nuolat dalyvauja ES institucijų veikloje aptarinė- 
jant teisės aktų projektus ir jų įgyvendinimo bei taikymo būdus 
(MSSLL, 2006-2007, 2008-2009, 2009-2010). SADM sociali- 
nėse ataskaitose pateikiama išsami informacija apie aktyvų Lietu- 
vos dalyvavimą ES veikloje ir įstatymų leidybos procese (MSSLL, 
2004, 2006-2007, 2009-2010). Pavyzdžiui, 2006 m. SADM dar- 
buotojai aktyviai dalyvavo ES Tarybos darbo grupių ir komitetų 
susitikimuose, pateikė savo nuomonę svarstomais klausimais; pa- 
vyzdžiui, jie dalyvavo Socialinių reikalų darbo grupės, Jaunimo 
darbo grupės, Užimtumo komiteto, Socialinės apsaugos komiteto 
susirinkimuose ir kt. Labiausiai buvo diskutuojama šiais klausi- 
mais: derybos dėl tam tikrų darbo laiko organizavimo direktyvos 
aspektų; PROGRĖSS programa; reglamento dėl Socialinės ap- 
saugos sistemų koordinavimo pakeitimai; reglamentas, įsteigiantis 
Europos lyčių lygybės institutą ir kt. (MSSLL, 2006-2007: 179). 
Iš daugybės įvairių veiklos rūšių ir susitikimų, kuriuose nuolat 
dalyvavo Lietuvos atstovai, verta paminėti, jog 2006 m. SADM 
atstovai dalyvavo 43 Komisijos surengtuose susitikimuose. Dau- 
giausia tai buvo koordinavimo posėdžiai valdžios institucijoms, su- 
sijusioms su Europos socialiniu fondu ir Europos Bendrijos inicia- 
tyva EOUAL. Kituose susitikimuose aptartos šios temos: Europos 
pabėgėlių fondo komitetas, Prieglobsčio darbo grupė, aukšto lygio 
grupė dėl negalios, administracinė komisija ir aukšto lygio dar- 
buotojų migrantų socialinės apsaugos patariamasis komitetas, kt. 
(daugiau informacijos žr. MSSLL, 2006-2007: 180). Lietuvos at- 
stovai aktyviai dalyvavo aptariant ir įgyvendinant Lisabonos (2010 
m.) strategiją (žr. MSSLL, 2004, 2006-2007, 2008-2009) taip pat 

strategiją „Europa 2020: nauja Europos darbo vietų kūrimo ir eko- 
nominio augimo strategija“ (MSSLL, 2009-2010). 

Europos socialinės politikos perskirstomoji funkcija yra įgy- 
vendinama naudojant Europos struktūrinius fondus. ĖS struk- 
tūrinę paramą Lietuvai (2007-2013 m.) finansuoja ES Socialinis 
fondas, Europos regioninės plėtros fondas ir Sanglaudos fondas. 
Bendra, 23 mlrd. litų (Lt) viršijanti teikiamos paramos suma, ati- 
tinka vieną papildomą valstybės biudžetą (SADM, 2011a). Euro- 
pos socialinis fondas finansuoja projektus, skirtus darbo ieškan- 
tiems jaunuoliams, ilgesnį laiką darbo neturėjusiems asmenims, 
nepalankioje padėtyje esančioms žmonių grupėms ir lyčių lygybei 
darbo rinkoje skatinti. Naudojant strategines ilgalaikes programas 
siekiama didinti žmonių galimybę įsidarbinti (ypač atsiliekančiuo- 
se regionuose), gerinti ir modernizuoti darbuotojų įgūdžius, ska- 
tinti verslo iniciatyvą (Falkner, 2010: 294). Pagal SADM ir Euro- 
pos socialinio fondo agentūros pateiktus duomenis, 75 proc. (117 
mln. Lt) Europos socialinio fondo paramos 2007-2013 m. buvo 
skirti nevyriausybinių organizacijų sektoriui ir 25 proc. (39 mln. 
Lt) biudžetinėms organizacijoms. Fondai buvo panaudoti 63 ne- 
vyriausybinių organizacijų ir 23 biudžetinių institucijų projektams 
(MSSLL, 2009-2010: 175). 

Europos regioninės plėtros fondas ir Sanglaudos fondas remia 
projektus, susijusius su infrastruktūra, aplinkosauga bei regioni- 
nių ir socialinių skirtumų mažinimu. Europos prisitaikymo prie 
globalizacijos padarinių fondas yra skirtas padėti įmonių, kurios 
privalo pristabdyti savo veiklą dėl globalių krizių, darbuotojams 
išlaikyti atlyginimą arba (kai darbo netenkama pasikeitus pasauli- 
niam prekybos modeliui) per kuo trumpesnį laiką rasti naują darbą 
(Falkner, 2010). 

Taigi Lietuvos atstovai aktyviai dalyvauja visose ES užimtumo 
ir socialinės apsaugos veiklose. Be to, jie prisideda prie Europos 
struktūrinių fondų įgyvendinimo. Tačiau vis dar neaišku, kokį po- 
veikį Lietuvos socialinės politikos raidai turi trys europeizacijos 
veiksniai: bendras Europos integracijos poveikis, Europos struk- 
tūrinių fondų panaudojimas ir Europos socialinio modelio ideo- 
loginis atitikimas. 

1.4. Ekspertų interviu analizė 


Siekiant ištirti pasaulinių organizacijų (Pasaulio bankas ir TVF) 
ir europeizacijos įtaką, ekspertų klausta, ar jie pastebėjo šių orga- 
nizacijų tiesiogiai ar netiesiogiai daromo poveikio socialinei poli- 
tikai požymių. Jų prašyta apibūdinti, kokie įtakos požymiai išryš- 
kėjo vienu ar kitu Lietuvos socialinės politikos raidos laikotarpiu. 
Tarpsnis iki Lietuvos stojimo į ES (1990-2004) pažymėtinas dėl 
vykusių pagrindinių ekonominių, politinių ir socialinių reformų; 
laikotarpis po stojimo (2004-2008) — spartus ekonomikos augi- 
mas; dabartinis krizės laikotarpis (nuo 2009 m. iki dabar) — dras- 
tiškas BVP nuosmukis, pablogėjusi žmonių gerovė, Vyriausybės 
taikomos griežtos „taupymo“ priemonės. 


1.4.1. Pasaulinių organizacijų įtaka 


Dauguma ekspertų, ypač tie, kurie dalyvavo įgyvendinant so- 
cialinės politikos reformą 1990-2004 m., pripažįsta, jog Pasaulio 
bankas ir TVF tiesiogiai veikė Lietuvos socialinės politikos raidą. 
Pasaulio bankas aktyviai rėmė socialinio draudimo pensijų priva- 
tizavimą. Ekspertų interviu atskleidė, jog; Pasaulio banko ekspertai 
dalijosi savo kompetencija su Lietuvos partneriais, teikdami jiems 
techninę pagalbą ir informaciją apie privatizacijos pranašumus. Iš 
Pasaulio banko valstybė ėmė paskolas, kurios dažniausiai teiktos 
kartu su griežtomis rekomendacijomis. Debatai apie socialinio 
draudimo pensijų dalinį privatizavimą prasidėjo jau 1994 metais. 
Tokios suinteresuotos grupės kaip didžiausia Lietuvos verslo or- 
ganizacija (Lietuvos pramonininkų konfederacija), dešiniųjų poli- 
tinių pažiūrų šalininkai ir LLRI pasisakė už trijų pakopų sociali- 
nio draudimo pensijų sistemos modelį. Pasaulio bankas ėmė siųsti 
ekspertus į Lietuvą ir taip pradėjo aktyvią skatinimo kampaniją 
(Gudaitis, 2010). Banko ekspertai glaudžiai bendradarbiavo su 
Lietuvos komanda. SADM įsteigta socialinės politikos grupė for- 

mavo 1994-1999 m. pensijos reformos koncepciją. Teodoras Me- 
daiskis (mokslininkas ir socialinės politikos reformuotojas), vienas 
iš svarbiausių socialinės politikos ekspertų dalyvavusių rengiant 
pensijų reformos koncepciją, pripažįsta, jog „vykdani 1994—1999 
m. pensijų reformą, Pasaulio banko ekspertų vaidmuo buvo labai svar- 
bus. Ekspertų komandai vadovavo Michal Rutkowski ir mes dirbome 
visi kartu, ypač su Igor Tomes, abtarinėjome su bensijomis susijusius 
klausimus. Tai labai sumanus žmogus ir nepriekaištingas pensijų srities 
profesionalas. Jis padėjo mums įgyvendinti visas svarbiausias socialinio 
draudimo pensijų reformas. Tuo metu šioje srityje neturėjome užtek- 
žinai žinių, nes sovietmečiu Lietuva neturėjo nepriklausomos pensijų 
politikos“. 

2000 m. balandį Vyriausybė patvirtino pensijų reformos kon- 
cepciją, kurioje išdėstė trijų lygių pensijų sistemos pagrindus. Kon- 
cepcija buvo aptarinėjama keletą kartų ir tik 2002 m. buvo priim- 
tas finansuojamų pensijų sistemų įstatymas, kuris įsigaliojo 2004 
m. sausio 1 d. (Gudaitis, 2010: 53-59). Pagal šią reformą, pensijų 
sistemą Lietuvoje sudaro trys pakopos. Pirmoji pakopa yra priva- 
loma, valstybės valdoma pensijų schema, grindžiama einamaisiais 
mokesčiais ir socialinėmis įmokomis. Pirmosios pakopos senatvės 
pensija yra susijusi su atlyginimu. Ją sudaro dvi dalys: pagrindinė 
pensija, suteikianti pagrindinę apsaugą (kiekvienas asmuo, turintis 
ne mažesnį kaip 15 metų pensijų draudimo stažą, turi teisę gauti 
pagrindinę pensiją); ir papildoma dalis, kuri priklauso nuo eina- 
mųjų įmokų ir darbo užmokesčio dydžio (Aidukaite, 2004). Soci- 
aliniai mokesčiai sudaro 34 proc. darbuotojo mėnesio atlyginimo, 
iš kurių 31 proc. moka darbdavys (23,3 proc. iš jų skiriami pensijų 
draudimui) ir 3 proc. moka darbuotojas (SADM, 2011b). Antrąją 
pakopą sudaro savanoriška privačiai valdomų kaupiamųjų pensijų 
fondų schema. Nuo 2004 m. kaupiamųjų pensijų fondų schemos 
finansuojamos iš socialinio draudimo įmokų, 2,5 proc. iš jų buvo 
skiriami kaupiamajam pensijų fondui. Buvo numatyta, jog įmokos 
palaipsniui didės (2005 — 3,5 proc.; 2006 — 4,5 proc.; 2007 — 5,5 
proc.). Tačiau dėl finansų krizės nuo 2009 m. birželio įmokos buvo 
sumažintos iki 2 proc. (Gudaitis, 2010: 57; taip pat žr. SADM, 

2011b; taip pat žr. šios knygos antros dalies trečią skyrių). Jos maži- 
namos ir toliau. Seimas priėmė sprendimą nuo 2012 m. sumažinti 
įmokas iki 1,5 procento. Tačiau nuo 2013 m. planuojama padidin- 
ti įmokas iki 2,5 procento (Seimas sumažino „Sodros“ įmokų..., 
2011). Trečioji pakopa yra savanoriškas papildomas pensijų kaupi- 
mas pagal poreikius. Antroji pakopa yra skirta tik senatvės pensi- 
joms. Pirmoji ir trečioji pakopa apima senatvės pensijas, našlių bei 
našlaičių pensijas, netekto darbingumo pensijas. 

Oficialiai antroji ir trečioji pensijų sistemos pakopos buvo 
sukurtos siekiant skatinti individualų suinteresuotumą bei atsa- 
komybę ir išvengti senatvės pensijos mažėjimo dėl nepalankios 
demografinės raidos (žr. MSSLL, 2001). Tačiau galima tvirtinti, 
jog tokios pasaulinės organizacijos kaip TVF ir Pasaulio bankas 
taip pat turėjo reikšmingos įtakos. Dauguma per tyrimą apklaustų 
ekspertų sutiko, jog: Pasaulio bankas ir TVF Lietuvoje propagavo 
tokias liberalias idėjas kaip socialinės politikos privatizavimas, so- 
cialinių išlaidų mažinimas, ir darė didžiulę įtaką socialinių pensijų 
draudimo reformai. 

Lietuvos pavyzdys rodo, jog Pasaulio bankas teikė konsultacinę 
bei techninę pagalbą ne tik reformuojant pensijų draudimo siste- 
mą, bet ir kitoms socialinės politikos sritims. Viena iš jų yra socia- 
linė parama, ypač išmokos žemas pajamas gaunančioms šeimoms, 
mokamos pajamų testavimo principu. Vienas iš apklaustų ekspertų 
paminėjo: „Aš manau, jog dėl Pasaulio banko ir TVF daromos įtakos 
įstatymas dėl mažas pajamas gaunančių šeimų buvo iš dalies bpakeis- 
tas. Šios institucijos buvo suinteresuotos sumažinti socialinės paramos 
gavėjų skaičių ir taip didinti jy motyvaciją dirbti, o ne pasikliauti ba- 
šalpomis. Kai įstatymas buvo priimtas, pašalpas gaunančiųjų skaičius 
gerokai sumažėjo. Pasikeitė reikalavimai norintiems gauti pašalpas. 
Potencialūs pašalpos gavėjai privalėjo deklaruoti savo turimą turtą ir 
atitikti daugelį kitų reikalavimų. Mes manėme, jog tai Pasaulio banko 
įtaka...“ (anonimas, interesų grupių organizacijų atstovas). 

Lietuvoje piniginė socialinė parama dažniausiai reiškia finansi- 
nę paramą šeimoms ir vaikams (plačiau — šios knygos antros dalies 
trečiame skyriuje). Egzistuoja įvairios paramos schemos šeimoms 

ir vaikams: universali (vaiko gimimo pašalpa), nukreiptos į tam ti- 
kras kategorijas (įvairios pašalpos globojamiems vaikams, įvaikini- 
mo pašalpa ir pašalpos daugiavaikėms šeimoms) ir išmokos, mo- 
kamos nustačius reikalingumą (pajamų testavimo principu). Lie- 
tuvoje išmokos, mokamos nustačius reikalingumą, yra gana plataus 
diapazono (socialinės pašalpos, kompensuojamas šildymas, šaltas 
ir šiltas vanduo, nemokamas maitinimas mokyklose, vienkartinės 
išmokos, parama rengiantis naujiems mokslo metams). Socialinės 
paramos išmokos yra finansuojamos iš savivaldybių biudžeto ir iš 
dalies - Socialinio draudimo fondo (MSSLL, 2004). Išmokos, ku- 
rios mokamos nustačius reikalingumą yra gana žemos. Tačiau šios 
pašalpos neretai skiriamos kartu su kitos rūšies išmokomis. Todėl 
jos laikomos naudinga priemone paremti skurstančias šeimas ir 
individualius asmenis (Aidukaite, 2004; Stankūnienė et al, 2003). 

Ankstesni tyrimai (Lazutka et al, 2008) parodė, jog 2003 m. 
Lietuvoje priimtas naujas įstatymas dėl socialinės paramos (įsiga- 
liojęs 2004 balandžio 1 d.) gerokai sumažino socialinės paramos 
gavėjų skaičių. Pagal 2003 m. įstatymą sąlygos išmokoms, moka- 
moms nustačius reikalingumą gauti, palyginus su reikalavimais, 
nurodytais ankstesniuose įstatymuose 1994 ir 1999 m., labai su- 
griežtėjo. Norėdamas gauti išmokas, mokamas nustačius reikalin- 
gumą, potencialus gavėjas privalo išlaikyti ne tik gaunamų pajamų, 
bet ir turimo turto testą. Pagrindinis šios reformos tikslas buvo 
mažinti netinkamą socialinės paramos panaudojimą — kai kurie 
užtektinai pajamų gaunantys asmenys taip pat siekė gauti minėtas 
pašalpas. Tačiau kitos šios reformos įgyvendinimo priežastys nie- 
kada nebuvo tiriamos ar aptarinėjamos. 

Dar viena ekspertų minėta socialinės politikos sritis, kurią tie- 
siogiai veikė Pasaulio banko rekomendacijos, yra socialinės paslau- 
gos. Ekspertai pripažįsta, jog Pasaulio bankas turėjo didžiulę įtaką 
socialinių paslaugų sričiai — ypač plečiant bendruomeninių pas- 
laugų sistemą. Bankas pradėjo vykdyti bendruomeninių paslaugų 
plėtros projektą, kuris tęsiasi jau 8 metus. Iš sovietinio laikotarpio 
Lietuva paveldėjo stacionarinę priežiūros formą ir supratimą, kas 
tai yra ir kaip tai veikia. Socialinių paslaugų kūrėjai neturėjo daug 

žinių apie kitas socialinių paslaugų formas. Todėl, ekspertų teigi- 
mu, bendruomeninių paslaugų plėtros projektas padėjo išugdyti 
supratimą apie tai, kokia turėtų būti bendruomeninių paslaugų 
sistema pagal tam tikrą filosofiją, ideologiją, nusistovėjusius mode- 
lius ir standartus. „Galiu kabėti tik apie socialines paslaugas. Iš esmės 
Pasaulio banko įtaka buvo labai jau didelė. Ir net sunku būtų viena- 
reikšmiškai ją įvertinti... Įvairios Pasaulio banko veiklos, projektai tie- 
siog paspartino paslaugų plėtrą. Bet kita vertus, žiūrint iš dabartinio 
laiko, kai kas net buvo šiek tiek ir primesta. Tiesiog neturėta bpakanka- 
mų galių pasipriešinti, nes nebuvo patirties, supratimo. Tai, kas buvo 
siūloma, beveik ir buvo įgyvendinama. Taip visai griežtai negalima 
sakyti. Buvo ir diskutuojama, ir kalbama, ar to reikia, ar ne“ (Laimutė 
Žalimienė, mokslininkė). 

Padedant Pasaulio bankui, įvairiose Lietuvos savivaldybėse 
buvo suformuotos tam tikros paskirties bendruomenių paslaugų 
institucijos. Apklausus ekspertus paaiškėjo, jog: įvairios Pasaulio 
banko veiklos rūšys ir projektai tik pagreitino Lietuvoje socialinių 
paslaugų sferos plėtrą, tačiau ir rinkos principų įsigalėjimą jose. 

Taigi apklausa parodė, jog: tarptautinių organizacijų eksper- 
tai, patarinėdami, teikdami finansinę ir techninę pagalbą, aktyviai 
dalyvavo vykdant įvairias Lietuvos socialinės politikos reformas. 
Interviu rezultatai rodo, kad tarptautinių organizacijų ekspertai 
darė didžiausią įtaką toms sritims, kurios buvo menkiausiai išvys- 
tytos, kuriose Lietuvos socialinės politikos kūrėjai dėl patirties ar 
žinių stokos nesijautė pakankamai kompetentingi. Ypač tokiose 
neišvystytose socialinės politikos srityse kaip socialinės paslaugos, 
piniginė socialinė parama ir kaupiamųjų pensijų fondų kūrimas. 
Kita vertus, Lietuvos pavyzdys atskleidžia štai ką: nors pagrindinės 
Pasaulio banko ir TVF socialinės politikos liberalizavimo idėjos 
atėjo iš išorės, vietinis elitas taip pat noriai jas priėmė. „Banko re- 
komendacijos mums buvo vienintelis išsigelbėjimo receptas, ypač de- 
vyniasdešimtaisiais, per pirmąjį pereinamojo dešimtmečio laikotarpį. 
Nenuostabu, jog visos rekomendacijos buvo įgyvendintos. Mes berėjome 
nuo planinės prie rinkos ekonomikos, neatsižvelgdami į socialinį fak- 
torių. Tuo metu socialiniams reikalams neskyrėme daug dėmesio. Buvo 

madinga vykdyti radikalias reformas, liberalizuoti kainas...“ (Alvydas 
Medalinskas, politikas). 

Dauguma ekspertų vienaip ar kitaip pripažino, kad politinis 
elitas Lietuvoje palaiko neoliberalias idėjas. Gali būti, jog tai lėmė 
komunistinė praeitis, nes paternalistinė sovietinė gerovės valsty- 
bė ekonomiškai nesuklestėjo. Todėl laisvos rinkos vertybės buvo 
priimamos kaip vienintelis įmanomas visuomenės ekonominės 
raidos receptas (Aidukaite, 2004). Anot Mitchello A. Orenstei- 
no [Mitchell A. Orenstein] (2009: 133), kitos priežastys gali būti 
susijusios su „pokomunistinės gerovės valstybės ekonomine krize, 
nepasitikėjimu komunistinio laikotarpio institucijomis ir politinės 
sistemos suirimu“. Tokia situacija sukūrė „palankias sąlygas tarp- 
tautinėms organizacijoms, siekiančioms propaguoti įvairius radi- 
kalius liberalios politikos sprendimus“ (p. 133). 

Iš kitos pusės, Lietuvos atvejis atskleidžia, jog vietinis elitas 
sugebėjo atlaikyti spaudimą ir neįgyvendino visų Pasaulio banko 
rekomendacijų dėl socialinės politikos reformos. Kalbant apie so- 
cialinės politikos reformą Lietuvoje, 1990-2004 m. Pasaulio ban- 
kas siūlė didinti socialinės politikos privatizaciją ir jo įtaka (kaip ir 
TVF) buvo svari. Po 2004 m. Pasaulio banko poveikis labai suma- 
žėjo ir šiuo metu yra minimalus. Net per 2009 m. krizę Pasaulio 
bankas ir TVF neturėjo didelės įtakos ir atliko tik minimalią pata- 
riamąją funkciją. 

Kai kurie per apklausą užduoti klausimai buvo susiję su TDO 
veikla. Atsižvelgiant į TDO rekomendacijas, 1995 m. Lietuvoje 
buvo įkurta TDO Trišalė taryba. Keletas ekspertų šį įvykį vertino 
itin teigiamai. Tačiau dauguma apklaustųjų neįžvelgė jokio reikš- 
mingesnio TDO poveikio Lietuvos socialinės politikos pokyčiams. 
Daugelis iš jų apie tokią organizaciją nebuvo net girdėję. 


1.4.2. Europeizacijos poveikis 

Bendras Europos integracijos poveikis 

Priešingai nei Pasaulio banko įtakos atveju, 67 apklausti eksper- 
tai nepateikė jokių konkrečių pavyzdžių apie ES poveikį Lietuvos 
socialinės politikos pokyčiams. Dauguma pastebėjo netiesiogiai 

daromą integracijos proceso poveikį iki 2004 metų: respondentai 
mano, kad visiška stojimo kriterijų atitiktis greičiausiai taip pat 
būtų dariusi poveikį socialinės politikos srityje. Buvo paminėta, jog 
netiesioginis poveikis daromas ir besimokant, diskutuojant apie 
gerąją patirtį, dalijantis žiniomis ir dalyvaujant ES partnerių ren- 
giamuose konferencijose, seminaruose. Prieš stojimą į ES sociali- 
nės politikos kūrėjai ir vykdytojai daug išmoko iš savo kolegų Šve- 
dijoje, Norvegijoje ir Vokietijoje. Taip pat buvo paminėtas teigia- 
mas PHARE poveikis. Žvelgdami į Airijos ir Jungtinės Karalystės 
pavyzdį, politikos kūrėjai išmoko administruoti socialinę paramą. 
Tik nedaugelis užsiminė, jog ES poveikis pastebimas tokiose sri- 
tyse kaip saugumas darbo vietoje ir darbuotojų migrantų gyveni- 
mo ir darbo sąlygos bei teisės. Dauguma šios nuomonės šalininkų 
yra mokslininkai ir administratoriai, dirbantys socialinės politikos 
srityje. Vienas ekspertas paminėjo teigiamą poveikį, susijusį su Eu- 
ropos socialinėmis vertybėmis: „Per stojimo procesą Lietuva perėmė 
lygių galimybių vertybes (neįgaliųjų ir vaikų teisės bei lyčių lygybė) — 
visa tai pakeitė mūsų požiūrį ir vertybes“ (anonimas, interesų grupių 
atstovas). Tačiau visi vieningai sutiko, jog ES poveikis socialinei 
sričiai yra minimalus. Šis poveikis dar labiau susilpnėjo po Lie- 
tuvos įstojimo į ES. Prasidėjus 2009 m. pasaulinei finansų krizei, 
paaiškėjo, jog ES neturi tinkamų priemonių kovai su krize ir negali 
suteikti pagalbos atskiroms valstybėms. ES palaikė nepopuliarių, 
kovai su krize skirtų neoliberalių priemonių, tokių kaip darbo už- 
mokesčio ir socialinių pašalpų mažinimas, įgyvendinimą Lietuvoje. 
Kai 2009-2011 m. Lietuvoje buvo įgyvendintos griežtos taupymo 
priemonės, socialinės apsaugos sistema tapo ne tokia „dosni“ kaip 
anksčiau. Senatvės pensijos buvo proporcingai mažinamos (nuo 
3 iki 12,5 proc., priklausomai nuo pensijos dydžio). Motinystės 
(tėvystės) pašalpa — 100 proc. pašalpos gavėjo kompensuojamo- 
jo uždarbio dydžio (taikant nustatytas minimalias ir maksimalias 
viršutines ribas), mokama vienam iš tėvų per 2 metus trunkančias 
motinystės (tėvystės) atostogas, buvo „apkarpyta“. Kaip praneša 
SADM (2011c), jei šiuo metu apdraustas asmuo išleidžiamas vaiko 

iki 1 metų priežiūros atostogoms, jam išmokama 100 proc. pašal- 
pos gavėjo kompensuojamojo uždarbio dydžio pašalpa; jei asmuo 
pasirenka gauti išmokas, kol vaikui sueis 2 metai, per pirmus metus 
išmokama 70 proc. dydžio, o per antrus — 40 proc. pašalpos gavėjo 
kompensuojamojo uždarbio dydžio pašalpa. Nuo 2004 iki 2008 m. 
Lietuvoje buvo nuosekliai diegiama universali išmoka kiekvienam 
vaikui, kol jam sukaks 16 metų. Tačiau dėl finansų krizės nuo 2009 
m. šios universalios išmokos pradėtos testuoti ir buvo išmokamos 
nustačius reikalingumą (tik tų šeimų vaikams, kuriose pajamos vie- 
nam šeimos nariui mažesnės nei 1050 Lt). Šiuo metu jos mokamos 
tik šeimoms, turinčioms daugiau nei tris vaikus (nuo 7 iki 16 metų, 
arba jei vaikas mokosi iki 24 metų) ir vaikams nuo 2 iki 7 metų, jei 
vidutinės pajamos vienam asmeniui per mėnesį yra mažesnės nei 
1,5 valstybės remiamų pajamų dydžio (525 Lt) (SADM, 2011c). 
Kiti socialinio draudimo išmokų „apkarpymai“: nedarbo draudimo 
išmokų mokėjimo terminas sutrumpėjo, išmokų dydis sumažėjo, o 
reikalavimai bedarbio pašalpoms gauti tapo griežtesni (išsamesnė 
informacija apie socialinės apsaugos sistemą Lietuvoje šios knygos 
antros dalies 3 skyriuje). 


Europos struktūrinių fondų poveikis 

Daugelis apklaustų ekspertų pripažįsta teigiamą Europos 
struktūrinių fondų poveikį. Pastebėtas didžiausias poveikis šioms 
sritims: infrastruktūros modernizavimui, informacinių sistemų ir 
duomenų bazių kūrimui, bendruomenės kūrimo paramai ir užim- 
tumo augimui. Ekonominė nauda — piniginis indėlis į Lietuvos 
ekonomiką per Europos socialinį fondą — akcentuojama ir lai- 
koma didžiausiu teigiamu Europos struktūrinių fondų poveikiu. 
„Bendras Europos struktūrinių fondų poveikis — pinigų gausa, pinigų 
plaukimas į ekonomiką visose srityse — nuo infrastruktūros iki įvairios 
ekonominės veiklos ir socialinės apsaugos“ (Jekaterina Rojaka, bankų 
atstovė). Tačiau tiesioginis poveikis socialinei politikai yra neaiš- 
kus. Poveikis socialinei politikai galėtų pasireikšti per užimtumo 
plėtimą naudojant Europos struktūrinius fondus, todėl surenkama 

daugiau socialinių mokesčių. Kitas naudingas poveikis — socialinės 
paslaugos buvo išplėtotos naudojant Europos struktūrinius fon- 
dus. Valstybinių ligoninių pastatai ir mokyklos buvo renovuotos. 
Viena iš pagrindinių Lietuvos bendro programavimo dokumento, 
kuriame aptariami ES struktūriniai fondai, prioritetinių sričių — 
seni ir nerenovuoti viešieji pastatai ir veiksminga privačių bloki- 
nių namų renovacija, siekiant padidinti jų šilumos veiksmingumą 
(Petkevičius, 2005). Europos struktūriniai fondai toliau pamažu 
naudojami renovacijai, pirmiausia — senų blokinių namų. Tačiau 
renovacija nevyksta taip greitai, kaip tikėtasi. Naudojant Europos 
struktūrinius fondus, Valstybinio socialinio draudimo fondo val- 
dyba prie SADM įgyvendino socialinio draudimo valdybos elek- 
troninę sistemą — šiuo metu ji yra viena pažangiausių pasaulyje. 
Tačiau manoma, jog bedarbių mokymo ir perkvalifikavimo progra- 
mos, finansuojamos iš Europos struktūrinių fondų, neturi teigiamo 
poveikio. Mažiau nei 20 proc. bedarbių, dalyvaujančių mokymo ir 
perkvalifikavimo kursuose, gavo nuolatinį darbą, tačiau didžio- 
ji dalis, pabaigusi šiuos kursus, liko bedarbiais. Ekspertai sutaria, 
jog prasti Europos struktūrinių fondų finansuojamų aktyvių darbo 
rinkos programų rezultatai rodo, kad jos tėra tik pinigų švaistymas. 

Kai kurie ekspertai pripažįsta, kad Europos struktūriniai fon- 
dai kartais panaudojami nederamai. Įprasta manyti, jog kai kuriais 
atvejais dalis Europos struktūrinių fondų pinigų „išplaunama“ per 
fiktyvius projektus. Fondus naudoja žmonės, kurie dirba valdžios 
institucijose ar turi jose pažįstamų. Kai kuriais atvejais pinigai 
naudojami projektams, kurie neduoda ilgalaikių rezultatų. Fondai 
naudojami išmokėti algas ir išmokas arba norima juos naudoti tam 
tikru metu, negalvojant apie ilgalaikes pasekmes. 

Neveiksmingas fondų naudojimas taip pat susijęs su žema Lie- 
tuvos verslo kultūra. Pavyzdžiui, labai mažai įmonių pasinaudojo 
Europos prisitaikymo prie globalizacijos padarinių fondu, kuris 
padeda darbuotojams išlaikyti užimtumą ir atlyginimus įmonėse, 
patiriančiose nuostolių dėl besikeičiančių pasaulio prekybos stan- 
dartų ar pasaulinės finansų krizės. Viena iš priežasčių, kodėl Lie- 

tuvoje darbdaviai nelinkę pasinaudoti šiuo fondu — siekiama tik 
pelno, o ne naudos savo darbuotojams. Daug Lietuvos darbdavių, 
matančių, jog globalizacijos fondas neužtikrina pelno (jis naudin- 
gas tik darbuotojams, nes padeda išsaugoti darbo vietas ir didina 
lojalumą įmonei), tiesiog: atsisakė juo naudotis. Jie bankrutavo, at- 
leido darbuotojus, restruktūrizavo savo įmones. „Įmonės šiais fon- 
dais nesinaudojo, nes jie būtų naudingi tik darbuotojams ir valstybei. 
Darbdaviai nėra solidarūs su valstybė“ (Artūras Černiauskas, intere- 
sų grupių atstovas). 

Daugelis tvirtino, jog Europos struktūrinių fondų nauda buvo 
labiau juntama per krizę nei ekonominio klestėjimo laikotarpiu 
(2004-2008). Ekspertai pripažįsta, kad iki krizės (2004-2008 m. 
tarpsniu) ypač greitai augo ekonomika. Todėl struktūrinių fondų 
poveikis nebuvo toks svarbus lyginant su visu ekonominiu augi- 
mu šalyje. Nedarbo lygis tuomet buvo labai mažas, todėl mokymų 
ir perkvalifikavimo poreikis buvo labai nedidelis ir buvo daugybė 
laisvų darbo vietų. Faktiškai struktūrinių fondų vaidmuo ir povei- 
kis buvo daug didesnis per 2009 m. finansų krizę ir pokriziniu lai- 
kotarpiu. 

Kai kurie ekspertai netgi tvirtina, kad ekonomika pradėjo atsi- 
gauti greitai po krizės dėl struktūrinių fondų paramos. Tačiau pa- 
ramos poveikis socialinei apsaugai yra neaiškus. Tikriausiai galima 
teigti, jog darbdaviai gauna daugiau naudos iš fondų nei darbuoto- 
jai, nes nedarbas Lietuvoje staiga išaugo ir daug įmonių nutraukė 
savo veiklą. Nedarbas 2009 m. išaugo iki 19 proc. (žr. „Eurostat“ 
duomenis) ir tapo didžiausiu ES. Dar ir šiandien jo lygis išlieka 
gana aukštas. Lietuvos statistikos departamento (2011) duomeni- 
mis nedarbo lygis Lietuvoje 2011 m. trečiame ketvirtyje siekė 14,8 
procento. 


Europos socialinio modelio poveikis 

Pusiau struktūruotais interviu buvo siekiama išsiaiškinti, ar 
Lietuvos ekspertai pastebi propaguojamo Europos socialinio mo- 
delio poveikį Lietuvos socialinės politikos raidai, ar vyksta diskusi- 

jos apie Europos socialinį modelį ir jo teikiamą naudą, ar Lietuvos 
raida per pastaruosius 20 metų liudija apie jos siekius prisidėti prie 
propaguojamo Europos socialinio modelio kūrimo Lietuvoje. In- 
terviu atskleidė, jog diskusijos apie Europos socialinį modelį ir jo 
teikiamą naudą nevyksta. Ekspertai pastebi, kad Lietuvoje keletas 
mokslininkų propaguoja dosnios, solidarumu ir universalumu pa- 
grįstos socialinės politikos vertybes. Tačiau jų nuomonė lieka neiš- 
girsta: politiniu lygmeniu niekas jų neklauso. Užtat neoliberali ide- 
ologija, propaguojama LLRI, vyrauja Lietuvoje ir politiniame elite. 
„Lietuvoje dažnai matome vyraujant liberalias idėjas, kuriomis visada 
remiami darbdavių, o ne darbuotojų interesai. LLRI skatinamos idėjos 
visada vyravo. Socialinės demokratines nuostatas remianti nuomonė 
labai mažai palaikoma“ (Alvydas Lukošaitis, mokslininkas). 

Dauguma apklaustų ekspertų nėra susipažinę su ĖS propaguo- 
jamo idealaus Europos socialinio modelio idėja. Apie jį žinantys 
asmenys (daugiausia mokslininkai ir keletas viešojo administra- 
vimo sektoriaus atstovų) teigia, kad Europos socialinis modelis 
— utopija, ES šalyse nėra vieningo socialinio modelio, šalys labai 
skiriasi savo gerovės valstybės sistemomis. Lietuvos socialinės po- 
litikos pokyčiai, įskaitant pokyčius per krizę, nepadeda skatinti Eu- 
ropos socialinio modelio. Priešingai, Lietuvos pokyčiai rodo, jog 
socialinė politika tolsta nuo dosnaus Europos socialinio modelio ir 
artėja prie neoliberalaus modelio. 


1.5. Išvados 


Šiame skyriuje įvertintas globalizacijos (pirmiausia tarptautinių 
organizacijų — Pasaulio banko ir TVF) ir europeizacijos poveikis 
(bendras europinės integracijos, Europos struktūrinių fondų nau- 
dojimo, atitikties Europos socialiniam modeliui poveikis) Lietuvos 
socialinės politikos plėtrai. Siekiant ištirti globalizacijos ir euro- 
peizacijos poveikį, naudotasi kokybiniu metodu — analizuojami 67 
pusiau struktūruoti ekspertų interviu. Apibendrindami šio sky- 
riaus rezultatus grįžkime prie pagrindinių klausimų, iškeltų įžan- 

goje. Šiame darbe buvo klausiama, ar globalizacija ir europeizacija 
daro svarbų poveikį gerovės valstybės pokyčiams naujosiose ES 
valstybėse narėse. Kokį poveikį ES, Pasaulio bankas ir TVF daro 
Lietuvos socialinės politikos pokyčiams? Lietuvos atvejis rodo, jog 
globalizacija formuoja naujųjų valstybių narių socialinę politiką per 
tarptautinių organizacijų veiklą. Tačiau tik esant palankioms sąly- 
goms. Viena svarbi sąlyga — valdančiojo elito požiūris, nuostatos 
turi sutapti su idėjomis, parama ir patarimais, kuriuos propaguoja 
tarptautinės organizacijos. Kaip rodo Lietuvos atvejis, įgyvendinti 
Pasaulio banko ir TVF teikiamą pagalbą ir patarimus buvo lengva, 
nes politinis ir ekonominis elitas palaikė (ir palaiko) neoliberalias 
socialinės politikos idėjas. Dar viena svarbi sąlyga — piniginis in- 
dėlis, susijęs su pasaulinių organizacijų patarimais. Lietuvos atvejis 
rodo, kad su paskolomis, Europos struktūriniais fondais ar kuriuo 
kitu finansavimu susijusius projektus daug paprasčiau įgyvendinti 
praktiškai. Tačiau Europos socialinio modelio idėja, kuri nėra pa- 
remta finansinėmis paskatomis, sunkiai įžvelgiama pastarųjų metų 
socialinės apsaugos reformose. 

Šiame skyriuje taip pat klausta, ar Europos socialinis modelis 
turi ateitį Lietuvoje? Kognityvinė europeizacija, kuri mūsų šalyje 
vyko jau du dešimtmečius, neduoda matomų rezultatų politikos 
įgyvendinimo lygmeniu. ES valstybių narių keitimasis idėjomis ir 
geriausia praktika taikant atvirąjį koordinavimo metodą, taip pat 
aktyvus SADM atstovų dalyvavimas ES organizuojamuose susiti- 
kimuose, neatsveria iš tokių tarptautinių organizacijų kaip Pasau- 
lio bankas ateinančių idėjų. Priešingai, ekspertų nuomonės analizė 
rodo, jog Lietuvos socialinė politika keičiasi ir artėja prie neolibe- 
ralaus modelio, o ĖS neturi priemonių, kurios padėtų šią politiką 
pastūmėti Europos socialinio modelio linkme. 

67 ekspertų 


Politikai (Seimo, partijų, 


Vyriausybės, Socialinio 
Prezidentūros, administravimo Mokslininkai 
Europos parlamento atstovai 
nariai) 
1| Artūras Paulauskas (s) Solveiga "Teodoras 
Jankauskaitė (s) Medaiskis (s) 
2| Rimantas Dagys (s) Mindaugas Romas 
Strumskis (s) Lazutka (s) 
3| Algirdas Sysas (s) Rasa Anonimas 
Laiconienė (s) 
4| Artūras Melianas (s) Anonimas Algis 
Dobravolskas (s) 
5| Arvydas Akstinavičius (s) | Anonimas Rimgaudas 
Geleževičius (s) 
6| Anonimas Anonimas Alvidas 
Lukošaitis (s) 
7 | Giedrė Anonimas“ Anonimas 
Purvaneckienė (s) 
8 | Alvydas Anonimas Daiva 
Medalinskas (s) Skučienė (s) 
9| Anonimas Anonimas Boguslavas 
Gruževskis (s) 
10| Anonimas Anonimas Laimutė 
Zalimienė (s) 
11 | Kazimiera Audronė Anonimas 
Prunskienė (s) Vareikytė (s) 
12| Anonimas Anonimas 
13 Anonimas 
12 1 13 


s- leido naudoti pavardę ; Anonimas - neleido naudoti pavardės; *— 

*- neaišku 


pasiskirstymas pagal grupes 


1 priedas 


i Žiniasklaidos Interesų grupių ir 
elinka 6 atstovai Bankų atstovai neo day Din 
įmonių vadovai organizacijų 

vadovai 
Ernesta Eduardas Raimondas Robertas 
Dapkienė (s) | Eigirdas (s) Kuodis (s) Grigas (s) 
Petras Anonimas Rimantas Artūras 
Narbutas (Ss) Rudzkis (s) Černiauskas (s) 
Anonimas Anonimas * Jekaterina Algirdas 
Rojaka (s) Kvedaravičius (s) 
Gediminas Anonimas Aldona 
Rainys (s) Jašinskienė (s) 
Anonimas * Anonimas * Romualdas 
Konstantinas 
Dobrovolskis (s) 
Rūta Lina Anonimas * 
Skyrienė (s) Pečeliūnienė (s) 
Anonimas "Tomas Bagdonas Anonimas * 
(s) kartu su 
Anonimas 
Artūras Gintaras Reda 
Drungilas (s) |Sarafinas (s) Kneizevičienė (s) 
Rytas 
Staselis (s) 
Vilija Anonimas 
Butkuvienė (s) 
2 10 4 

2. EKSPERTŲ IR KITŲ VEIKĖJŲ POŽIŪRIS Į 
IDEOLOGINIŲ VEIKSNIŲ ĮTAKĄ LIETUVOS 
SOCIALINĖS APSAUGOS RAIDAI 


Šio skyriaus tikslas — ištirti ekspertų požiūrį į pagrindinius veiks- 
nius, dariusius įtaką socialinės apsaugos formavimui ir įvertinti jų 
pačių ideologines nuostatas socialinės politikos atžvilgiu. Pagrindiniai 
klausimai, į kuriuos siekia atsakyti šis skyrius: 1) kokios ideologinės 
valdančiojo politinio ir ekonominio elito nuostatos vyravo Lietuvoje 
socialinės politikos atžvilgiu? 2) kokios ideologinės tyrime dalyvavu- 
sių 67 ekspertų nuostatos vyravo/vyrauja socialinės politikos atžail- 
giu? Analizė suskaidyta į tris dalis: 1) 1990-2004 m. laikotarpis nuo 
valstybės atkūrimo iki įstojimo į ES, 2) 2004-2008 m. laikotarpis, 
apimantis narystę ES ir ekonominį pakilimą, 3) pasaulinės finansinės 
krizės pradžios 2008-2010 m. periodas. Šie tarpsniai išskirti remian- 
žis pagrindiniais šalies politinio, ekonominio ir socialinio-kultūrinio 
gyvenimo įvykiais, kurie darė esminę įtaką formuojant socialinės ap- 
saugos sistemą. Kiekvienoje dalyje vertinama ekspertų nuomonė apie 
valdančiųjų ideologines nuostatas, ekonominių ir ideologinių veiksnių 
sąryšį, kiekvieno iš trijų laikotarpių politinio, ekonominio, mokslinio ir 
administracinio elito vaidmenį ir įtaką socialinės apsaugos formavi- 
mui. Aprašomos individualios ekspertų vertybinės-ideologinės nuosta- 
tos, kurios atskleidžia jy nuomonę apie šalyje vykusius procesus. Įvairių 
grupių ekspertų nuomonės ir nuostatos yra lyginamos tarpusavyje, ap- 
tariami jų dalyvių požiūrių į socialinę apsaugą tarpusavio panašumai 
ir skirtumai. 


2.1. Įvadas 


Analizuojant ideologinių veiksnių įtaką socialinės politikos 
formavimui, paaiškėjo, jog skirtingų grupių ekspertų kompetencija 
analizuojamais klausimais yra labai nevienoda. Labiausiai kompe- 
tentingi buvo mokslininkai ir finansų analitikai — jų atsakymai pa- 
sižymėjo išsamumu, objektyvumu ir gilesne įvykių analize. 

Nevyriausybinių organizacijų ir socialinės paramos centrų at- 
stovai, tiesiogiai dirbantys su socialinės paramos gavėjais, buvo lin- 
kę pabrėžti praktinius socialinės apsaugos aspektus. Todėl jų ver- 
tinimai kartais svyruoja tarp priešingų ideologinių polių, atsižvel- 
giant į aptariamo klausimo aspektus. „Sodros“ ekspertai daugiausia 
buvo linkę apsiriboti tik valstybinio socialinio draudimo sistemos 
vertinimu, mažiau komentavo platesnio konteksto įvykius. 

Interviu atskleidė, jog skirtingų grupių ekspertai akcentuoja 
įvairius socialinės politikos vystymosi aspektus, tikslus, motyvus, 
trūkumus. Šiuo požiūriu, visų grupių ekspertus santykinai galima 
skirstyti į dvi ideologiškai priešingas grupes. Dauguma moksli- 
ninkų, kairiųjų partijų politikai, kai kurių nevyriausybinių organi- 
zacijų, didžioji dalis viešojo administravimo ir profesinių sąjungų 
atstovai formuoja vieną grupę, kurioje dominuoja pažiūros, artimos 
socialdemokratinėms. Šie ekspertai remia dosnios visaapimančios 
gerovės valstybės modelį, grindžiamą universalumo, solidarumo ir 
lygybės principais. Jų nuomone, valstybė turi prisiimti didžiausią 
vaidmenį užtikrinant didesnę gyventojų gerovę. Verslo, žiniasklai- 
dos ir dešiniųjų partijų atstovai yra kitame ideologinio poliaus gale 
ir formuoja kitą grupę, besilaikančią liberalių — nuo gana nuosaikių 
iki itin kraštutinių — pažiūrų. Šios grupės ekspertai yra įsitikinę, jog 
kiekvienas gyventojas pats privalo užsitikrinti savo gerovę dalyvau- 
damas darbo rinkoje. Socialinė apsauga, jų nuomone, turi apimti 
tik tuos gyventojus, kurie patys savimi pasirūpinti negali, o vals- 
tybės tikslas yra garantuoti tik minimalią gerovę užtikrinant teisi- 
nio reguliavimo normas. Finansų analitikų ideologinius požiūrius 
įvertinti buvo gana sudėtinga. Jų vertinimus galima apibūdinti kaip 
labiausiai nuosaikius. Jų grupėje pastebimas kraštutinių ideologi- 
nių pozicijų niveliavimas ir savito vidurio kelio, derinančio plačias 
valstybines garantijas ir individualią atsakomybę, paieška. 

Svarbu pastebėti, jog ekspertų skirstymas į dvi ideologines gru- 
pes yra tik santykinis. Kiekvienos grupės viduje nesunkiai paste- 
bimi nuomonių nesutapimai atskirais klausimais. Vieni iš jų nėra 
esminiai, susiję tik su klausimo niuansais, kiti leidžia identifikuoti 

didesnį ideologinių skirtumų diapazoną. Pastarieji skirtumai bū- 
dingiausi grupei, kurios pažiūros yra artimos socialdemokrati- 
nėms. Ji yra mažiau homogeniška ideologiniu pagrindu, lyginant 
su liberalių pažiūrų grupe. Pavyzdžiui, kai kurie mokslininkai yra 
linkę remti socialinės apsaugos liberalizacijos tendencijas, profe- 
sinių sąjungų atstovai, keli socialinės paramos centrų specialistai 
ir nevyriausybinių organizacijų atstovai akcentuoja kai kuriuos 
konservatyviam-korporatyviniam modeliui būdingus aspektus: 
dalyvavimo socialinio draudimo sistemoje svarbą, didesnių garan- 
tijų dirbantiesiems užtikrinimą, pabrėžiant skirtumą tarp išmokų 
bei paslaugų dirbantiesiems ir bedarbiams. Taip pat būtina paste- 
bėti, kad kairiosios krypties grupės ekspertai kai kurių vertybių, 
tradiciškai priskiriamų liberaliai doktrinai, nepriešpriešina gerovės 
valstybės vertybėms. Jie palaiko asmeninės atsakomybės reikšmę ir 
neneigia ekonominio aktyvumo svarbos. Kita vertus, liberalių pa- 
žiūrų grupės atstovai teigiamai vertina kai kurias vertybes, tradiciš- 
kai priskiriamas socialdemokratinei ideologijai: socialinis interesas, 
visuomenės gerovė. Didžiausi skirtumai tarp priešingų ideologinių 
grupių pasireiškia interpretuojant priemones ir būdus, kaip turėtų 
būti pasiekta gerovė. 


2.2.1990-2004 m. laikotarpis nuo valstybės atkūrimo 
iki įstojimo į ES 

Pirmasis socialinės apsaugos formavimo laikotarpis, visų grupių 
ekspertų vertinimu, yra labai svarbus, netgi lemiamas. Mat jo metu 
buvo nubrėžta pagrindinė šalies politinio, ekonominio ir socialinio 
gyvenimo kryptis, padėti socialinės apsaugos sistemos pamatai, su- 
kurta jos struktūra. Vėliau, įstojus į ES, socialinėje apsaugoje esmi- 
nių pokyčių nevyko, tobulinta tik tai, kas buvo sukurta iki įstojimo. 

Ekspertų, ypač mokslininkų, kurių veikla yra susijusi su socia- 
line politika, vertinimai rodo, jog nepriklausomybės atkūrimo pra- 
džioje socialinės apsaugos sistemos kūrimui buvo skiriamas ribo- 
tas dėmesys. Ekonominės erdvės, paremtos laisvos rinkos dėsniais 

kūrimas buvo pasirinktas prioritetine valstybės sritimi. Viltasi, kad 
naujausi pokyčiai, susiję su perėjimu nuo planinės prie rinkos eko- 
nomikos, savaime skatins visapusišką progresą — ir ekonominį, ir 
socialinį. Tačiau socialinės apsaugos sistema nebuvo visiškai igno- 
ruojama, juolab kad sovietmečiu egzistavo gana universali sociali- 
nės apsaugos sistema, garantuojanti plačias teises ir apimanti be- 
veik visus piliečius. Garantijos buvo aukštos, o žmonės nesusidur- 
davo su socialinės rizikos ir atskirties problemomis, atsiradusiomis 
nepriklausomoje Lietuvoje dėl laisvos rinkos poveikio. Skirtingų 
grupių ekspertai buvo linkę pabrėžti, jog nuo sovietinių laikų liko 
perdėtai dideli žmonių lūkesčiai valstybės socialiniam aprūpinimui. 

Pagrindinis uždavinys formuojant nepriklausomos Lietuvos 
socialinės apsaugos sistemą buvo apibrėžti, kuo ji turėtų skirtis nuo 
sovietinės ir kaip ją padaryti panašią į išsivysčiusių Vakarų Europos 
šalių socialinės apsaugos sistemas. Politiko, socialdemokrato Al- 
girdo Syso žodžiais, tuo metu buvo svarbu sukurti tokią socialinės 
apsaugos sistemą, kurią paskui būtų paprasta integruoti į ES erdvę. 
Finansų analitikai sutinka, jog pagrindinis motyvas formuojant so- 
cialinę apsaugą buvo orientacija į Vakarų Europos erdvę, noras ir 
pasiryžimas įstoti į ES, atitikti europietiškus standartus. Todėl so- 
cialinė apsauga buvo kuriama pagal tam tikrus išsivysčiusių Euro- 
pos šalių analogus. Socialinės apsaugos sistema turėjo orientuotis 
į Žmonių poreikius, skurdo ir nedarbo mažinimą — tai buvo su- 
vokiama kaip progresyvi, provakarietiška idėja. Bendra socialinės 
apsaugos europeizacijos kryptis rėmėsi kontinentinio-vokiškojo ir 
skandinaviškojo modelių pavyzdžiais. 

Kita vertus, ekspertai nesutaria, kokia ideologine doktrina va- 
dovavosi valdantieji reformuojant socialinę apsaugą pagal ES mo- 
delius. Vokietijos ir Skandinavijos šalių pavyzdžiai tarsi rodo aiškią 
ideologinę kryptį, tačiau susidaro įspūdis, jog pagrindinis ideolo- 
ginis to meto valdančiųjų nusistatymas buvo tiesiog poreikis iškel- 
ti sovietinei ideologijai priešingas vertybes. Dalis ekspertų mano, 
jog atkūrus nepriklausomybę, Lietuvos konservatorių partija są- 

moningai iš karto pasirinko liberalią socialinės apsaugos forma- 
vimo kryptį, ir buvęs modelis nuo pat pradžių natūraliai pajudė- 
jo link likutinio: „Lietuvoje nekuriama visuotinės gerovės valstybė. 
Tokio tikslo mes neturim. Konstitucijos 46 straipsnį aš interpretuoju 
taib — tokio tikslas nekeliamas. <...> Atvirkščiai, išsaugotas tam ti- 
kras liberalus valstybės pobūdis.“ (politologas Rimgaudas Geleže- 
vičius). Sąjūdžio laikais stipriai reiškėsi konservatyvios doktrinos 
idėjos, artimos liberalioms vertybėms. R. Geleževičius nuomone, 
šios vertybės sutapo su tautiniu charakteriu. Todėl tuo metu buvo 
ypač akcentuojamos individualios pastangos, kuriančios, mobili- 
zuojančios gamybai, sparčiai plėtrai. Pagrindinis argumentas, kurį 
pateikia ekspertai, besilaikantys nuostatos, jog buvo akcentuoja- 
mos liberalios vertybės, yra plačių valstybinių garantijų, visa api- 
mančios socialinės apsaugos tapatinimas viešojoje erdvėje su s0- 
vietiniu palikimu. Todėl natūralu, jog; garantijos buvo mažinamos, 
akcentuojama individuali iniciatyva ir vertinami tie žmonės, kurie 
patys sugeba pasirūpinti savimi. Kiti — „Sodros“ , socialinės para- 
mos centrų ekspertai ir kai kurie mokslininkai — akcentavo, jog 
liberali nuostata socialinėje politikoje buvo pasirinkta ne iš karto. 
Pirmuoju nepriklausomybės laikotarpiu — maždaug nuo 1990 m. 
iki 1994-1995 m. — pagrindinė socialinės apsaugos kryptis visgi 
liko buvusių universalių socialinių garantijų išsaugojimas, valstybės 
vaidmens stiprinimas ir įsipareigojimų rūpintis piliečių gerove pri- 
siėmimas. Mokslininko Romo Lazutkos manymu, pirminė idėja 
tokia ir buvo — įtraukti į socialinės apsaugos sistemą kuo daugiau 
gyventojų ir remti juos net nesant socialinio draudimo. Kita vertus, 
išmokų dydžiai buvo nustatyti labai maži ir neadekvatūs realiam 
gyvenimo lygiui. Tokiu būdu, tarsi buvo skatinama patiems rūpin- 
tis savimi, dirbti ir stengtis užsidirbti daug. Tačiau struktūriškai, 
esant liberaliai ideologijai, buvo palaipsniui konstruojamas korpo- 
ratyvinis-bismarkinis socialinės apsaugos modelis, kuris, iš vienos 
pusės, neleido galutinai įsivyrauti liberalioms nuostatoms, iš kitos 
pusės, skyrėsi nuo sovietinio. 

Aktyvesnė socialinių paslaugų sistemos reforma prasidėjo apie 
1997-1998 m., kai ją buvo pradėta formuoti pagal socialdemo- 
kratinę skandinavišką socialinių paslaugų koncepciją ir struktūrą, 
akcentuojančią žmonių poreikius, o ne resursus, ir plačią, dosnią 
paslaugų sistemą. 

Visiškai kitą nuomonę apie tai, kokia ideologija grindė soci- 
alinės apsaugos reformą, turi verslo ir žiniasklaidos atstovai. Šių 
grupių ekspertai nebuvo pakankamai kompetentingi apibrėžti 
gryną socialinės apsaugos sistemos ideologinį pamatą. Tačiau jų 
nuomonės yra labai svarbios, nes leidžia vertinti tam tikrus to lai- 
kotarpio vertybinius valdančiųjų pasirinkimus. Remiantis šių eks- 
pertų grupių nuomone, ideologinį to meto valdančiųjų nusistaty- 
mą galima apibūdinti kaip sovietinį, socialdemokratinį-sovietinį, 
skandinavišką-sovietinį arba kaip iškreiptą socialdemokratinį. Tuo 
laikotarpiu fikry liberalizacijos tendencijų nepastebima. Socialinių 
garantijų išsaugojimą ekspertai verslininkai ir žurnalistai vertina 
kaip sovietinį paveldą ir esminę ideologinę klaidą, padėjusi pa- 
matą būsimoms finansinėms problemoms. Socialines garantijas, 
verslininkų ir žurnalistų nuomone, reikėjo mažinti dėl dviejų pa- 
grindinių priežasčių: 1) dėl silpnos jaunos valstybės ekonomikos, 
kuri negalėjo paremti dosnių socialinių išmokų, 2) dėl poreikio 
keisti sovietinį mentalitetą, kuris neskatina individualios atsako- 
mybės, kūrybingumo, progreso, kuria valstybės išlaikytinių poziciją. 
Jų manymu, reformos tikslai turėjo būti didesnė socialinės srities 
liberalizacija ir privatizacija. Tačiau nepriklausomos Lietuvos soci- 
alinės apsaugos samprata ir tikslai nuo sovietmečio iki finansinės 
krizės 2008 m. liko beveik nepakitę. Tai reiškia, jog vakarietiško 
tipo gerovės valstybė iš esmės negalėjo būti sukurta. Liberaliųjų 
grupės atstovų pagrindinis argumentas — neteisingai interpretuota 
Europos šalių gerovės samprata. Jų manymu, klaida ta, jog Lie- 
tuvos žmonių sąmonėje gerovė ir klestėjimas klaidingai siejosi su 
plačiomis socialinėmis garantijomis ir dosniu valstybiniu aprūpini- 
mu. Tačiau Europa gali sau leisti turtingą socialinę apsaugą tik dėl 
didelės ekonominės pažangos ir finansinių pajėgumų. Todėl ir Lie- 

tuvoje, atkūrus nepriklausomybę, pirmiausia reikėjo skatinti eko- 
nominę plėtrą, akcentuoti asmeninę atsakomybę, skatinti žmones 
pačius mąstyti apie galimas rizikas, draustis nuo jų individualiai 
ir taip kurti bendrą visos šalies gerovę. Verslininkų nuomone, dėl 
nesuvokimo, kas yra socialinė apsauga, buvo plėtojamas į švedišką 
panašus modelis. Tačiau nemąstoma apie jo finansavimo šaltinį — 
individualią ekonomikos ir asmeninės gerovės iniciatyvą. Tad dėl 
visiškai savitos socialinės, ekonominės ir politinės Lietuvos rai- 
dos, jai netiko nei švediškas, nei kuris kitas išsivysčiusios ES šalies 
modelis. Kai kurių verslo ir žiniasklaidos grupių atstovų nuomo- 
ne, Lietuvoje nebuvo pakankamai gerai sukonstruota ir socialinio 
draudimo sistema. Faktiškai tai rodo, jog socialinės apsaugos refor- 
ma Lietuvoje neįvyko — t. y. nebuvo pasirinkta sistemos liberaliza- 
cija. „Sisteminės reformos ir nebuvo niekada — nei iki stojimo į ES, nei 
po to <...> ta bati visa sistema, ji yra užsikonservavusi, niekad, niekad 
nebuvo reformuota. <...> Visa „Sodra“ yra ta pati sovietinė sistema.“ 
(žurnalistas anonimas). 

Siekiant išsiaiškinti ekonominių ir ideologinių veiksnių santykį, 
buvo tiriama ekspertų nuomonė apie ekonomikos poveikį refor- 
mai. Ekspertai yra beveik vieningi, jog ekonominis veiksnys yra la- 
bai svarbus, tačiau priklauso nuo ideologinio. Teisingiau būtų teig- 
ti, jog vienu metu dominavo vienas veiksnys, kitu — kitas. Atkuriant 
nepriklausomybę, politiniai-ideologiniai veiksniai buvo ypatingai 
svarbūs, pirmavo idėjos, ne rinka: noras turėti nepriklausomą vals- 
tybę, integracija į Europą ir į NATO, kultūrinio artumo su Vaka- 
rais jausmas. Praktiškai, tuo laikotarpiu buvo galima rinktis ir įgy- 
vendinti patraukliausią ideologinę socialinės apsaugos koncepciją. 
Ekspertai analitikai pabrėžia, jog finansinis veiksnys tapo lemiamas 
tik susidūrus su ekonominėmis krizėmis. Kairiųjų pažiūrų atstovai 
pabrėžia, kad perėjimas nuo planinės prie rinkos ekonomikos su 
jos svyravimais ir nedarbu negalėjo nedaryti įtakos idealioms soci- 
alinės gerovės kūrimo vizijoms. Dešiniųjų pažiūrų atstovai pritaria, 
jog ekonominės 1991-1995 m. ir 1997-1998 m. krizės, biudžeto 
deficitas, didėjantis nedarbas ir skurdas vertė sumažinti bedarbių ir 

skurstančiųjų paramą ir konstruoti socialinės apsaugos ideologinę 
koncepciją pagal finansines išgales. Tada 1994 m. priimtas poli- 
tinis sprendimas atidėti pensijų mokėjimą vienu mėnesiu, vėliau, 
1998 m., nemokėti pensijų dirbantiems pensininkams, tokiu būdu 
mėginant stabilizuoti socialinio draudimo fondo deficitą, 1999 m. 
sumažinti išmokas dirbantiems neįgaliesiems. Taip pat šiuo laiko- 
tarpiu buvo priimtas sprendimas ilginti pensinį amžių. Tuo metu 
valstybės plėtros prioritetu buvo pasirinkta ekonomika, prasidėjo 
spartesni liberalizacijos ir marketizacijos procesai. 

Kyla klausimas, kokiu mastu ekonominis veiksnys yra objek- 
tyvus ir nepriklausomas, kokį svorį jam suteikia ekspertai, aiški- 
nant socialinės apsaugos sistemos pokyčius? Svarstymai apie tai 
atskleidė dvi skirtingas ekspertų nuostatas: 1) finansinis veiksnys 
priklauso nuo ideologinio, nes ideologija turi galią formuoti tam 
tikrą rinkos ekonomikos kryptį — daugiau ar mažiau prosocialią, 
2) pagrindinis veiksnys yra finansinis, o ekonomika — savotiškas 
ideologijų arbitras. 

Iš esmės, tik mažuma ekspertų — kai kurie mokslininkai, ke- 
letas žurnalistų ir dalis „Sodros“ darbuotojų — laikosi pirmosios 
nuostatos. Rinkos ekonomika buvo ir, be abejo, yra vienas lemiamų 
faktorių, pagal kurį konstruojama jį atitinkanti socialinės apsaugos 
sistema. Kita vertus, politinė valdžia visada turi laisvę rinktis įvai- 
rias strategijas ir nustatyti prioritetus bet kokiame ekonominiame 
fone. Aišku, per ekonominį pakilimą ta laisvė yra ypač akivaizdi, 
tuo tarpu ekonominio nuosmukio metu valdžia dažnai linksta „pa- 
siduoti“ ir suteikti pirmenybę rinkai. Tačiau koks socialinės apsau- 
gos modelis bus konstruojamas ir per nuosmukį, priklauso tik nuo 
politinio sprendimo, vyraujančių vertybių ir ideologijų. Ekspertų 
interviu analizė leidžia teigti, jog ideologiniai veiksniai pirmuoju 
socialinės apsaugos formavimo laikotarpiu iš dalies sutapo su eko- 
nominiais. Liberalios (ir iš dalies konservatyvios) idėjos, akcentuo- 
jančios individualias pastangas, ypač lengvai skleidėsi ekonominės 
krizės pradžioje. Natūralu buvo pabrėžti darbo ir ekonominio ak- 
tyvumo svarbą, kadangi tuo metu valstybei gyvybiškai svarbu buvo 

plėtoti savo nacionalinį ūkį, nuo kurio pajėgumo priklausė ir įmo- 
kos į socialinio draudimo biudžetą. Svarbiausia, jog šios idėjos irgi 
buvo progresyvios ir atitiko provakarietiškus gerovės modelius, nes 
labai skyrėsi nuo buvusios sovietinės ideologijos. Kitos nuomonės 
laikosi verslininkai, dalis žurnalistų, kai kurie profsąjungų, politinių 
partijų ir nevyriausybinių organizacijų atstovai. Jie linkę pirmeny- 
bę teikti ekonomikai. Ekonominiai pokyčiai darė įtaką viskam — 
ir socialinės apsaugos dizainui, ir žmonių pažiūroms, ir politinei 
kaitai. Iš esmės, smunkantys ekonominiai rodikliai ir lėmė požiūrį 
į paramos sistemos būtinumą — jeigu viskas būtų buvę gerai eko- 
nomikoje, nereikėtų ir išmokų, nes rinka viską reguliuoja. Vienas iš 
žurnalistų pastebi, jog ekonominis faktorius yra indikatorius, kuris 
parodo, ką keisti ir, svarbiausia, kokiomis vertybėmis grįsti pasirin- 
kimą. Socialinės apsaugos prigimtis yra apolitinė, tačiau ekonomi- 
ka pamatuoja galimybes turėti ją atitinkantį socialinį modelį. Tiek, 
kiek valstybė turėjo finansų pirmuoju laikotarpiu, tokia ir galėjo 
būti Lietuvos socialinė apsauga. Verslo elito nuomone, Lietuvos 
socialinės apsaugos problema buvo ta, kad jos vizijos neatitiko 
realybės, t. y. ekonomikos. Verslininkai mano, jog tuo laikotarpiu 
ekonomika nebuvo aktyviai skatinama, užtat neatsakingai kurtos 
„skandinaviškos“ socialinės gerovės vizijos. Dėl šios priežasties idė- 
jas reikėjo keisti ir grįsti jas objektyviais ekonominiais rodikliais. 
Siekiant išsamesnio vaizdo apie įtakingų veikėjų ideologinių 
nuostatų poveikį socialinei apsaugai, ekspertų prašyta nusakyti 
Lietuvos politinio, ekonominio, mokslinio ir administracinio elito 
vaidmenį priimant sprendimus socialinės apsaugos sferoje. Svarbu 
iškart pastebėti, jog ne visi ekspertai vienodai traktuoja elito sąvoką. 
Dalis ekspertų elitu vadina tik inteligentijos atstovus, mokslinin- 
kus, visuomenės veikėjus. Anot jų, kriterijai, pagal kuriuos žmonės 
turėtų būti priskiriami elitui, yra išsilavinimas, žinios, visuomeninė 
veikla ir nuopelnai visuomenei, taip pat tam tikros moralinės cha- 
rakteristikos, aukštas kultūros lygis. Procesai, dėl kurių elitu buvo 
imta vadinti politikus ir verslininkus, lėmė tam tikrą etinių, morali- 
nių vertybių niveliavimą ir santykinį reikalavimų pačiam elitui ma- 

žėjimą. Elitu tapo tie, kurie turėjo galimybę daryti politinę įtaką. Iš 
dalies, šie procesai atspindėjo ideologijų kaitą Lietuvoje. 

Interviu atskleidė, jog pirmuoju laikotarpiui didžiausią įta- 
ką darė politinis, mokslinis, kiek vėliau, susiformavus lietuviška- 
jam kapitalui, ekonominis elitas. Visų ekspertų grupių nuomonė 
sutapo vertinant dominuojantį politinio elito (politinių partijų) 
vaidmenį priimant sprendimus. Ekspertai pabrėžė, jog visus po- 
kyčius lėmė politinio elito valia, visus sprendimus priimdavo ir te- 
bepriima tik politikai, kadangi nevyriausybinės organizacijos dar 
nebuvo susiformavusios arba neturėjo tiek įtakos ir suvokimo apie 
savo veiklos tikslą. Profsąjungos, greičiausiai, buvo vienintelė po- 
litinės valios atsvara. Tačiau tuo metu jos buvo dezorganizuotos, 
jų vaidmuo stipriai mažėjo. Kartu su jomis politiniame diskurse 
sumažėjo prosocialių vertybių. Visi ekspertai smarkiai kritikavo 
politikus dėl populizmo ir visiškos nekompetencijos formuojant 
socialinę apsaugą. Ekspertai pastebi, jog politinės partijos buvo 
linkusios pabrėžti valstybės įsipareigojimus rūpintis piliečių gero- 
ve. Tačiau jų noras išlaikyti išplėtotą, daug aprėpiančią socialinę 
sistemą nedidinant perskirstymo, t. y. išlaikant mažus mokesčius, 
tik įrodo politikų sprendimų neadekvatumą. Apie tokios politikos 
ydingumą ne kartą kalbėjo ir dešiniųjų, ir kairiųjų pažiūrų eksper- 
tai. Apklaustieji nerado objektyvių kriterijų, kuriais vadovavosi po- 
litinis elitas priimdamas socialinės apsaugos sprendimus. Lietuvos 
profesinių sąjungų konfederacijos pirmininko Artūro Černiausko 
žodžiais, „Seime žmonės labiau vadovaujasi emocijomis, o ne protin- 
gumo kriterijais, jie prabalsuoja, ką kam ką kolegos siūlo — partinis 
principas suvaidina, gerai.“ Lietuvos žurnalistų sąjungos pirminin- 
kas Dainius Radzevičius ironiškai pastebi, jog daugelį sprendimų 
politikai priimdavo vadovaudamiesi ne racionaliais skaičiavimais, 
o politine logika. Ji šiuo atveju suprantama kaip neatsakingas po- 
pulizmas, siekis užtikrinti sau tam tikrą politinį kapitalą, laimėti 
rinkėjų simpatijas. Ekspertai vieningai sutaria, jog rinkimai buvo ir 
tebėra vienintelė politikų paskata atkreipti dėmesį į socialines pro- 
blemas. Tendencija žadėti prieš rinkimus, išryškėjusi jau pirmuoju 

laikotarpiu, labai aiškiai buvo pastebima ir vėliau, per ekonominio 
klestėjimo tarpsnį, kai buvo lengva kalbėti apie didesnes garantijas. 

Ekspertai mokslininkai, profsąjungų ir kitų nevyriausybinių 
organizacijų atstovai, kai kurie politikai atkreipė dėmesį į prieš- 
taringą socialdemokratų partijos poziciją didesnės liberalizacijos 
ir marketizacijos atžvilgiu. Nepriklausomybės atkūrimo pradžioje 
socialdemokratų partija 1992-1996 m. ir vėliau po 2000 m. laikėsi 
liberalesnės valstybės krypties ir ją atitinkančio socialinės apsaugos 
modelio sumanymo. R. Geleževičius pastebi: „Socia/demokratinės 
partijos nedaro nieko tokio socialistinio. Nėra nei progresinio, nei ne- 
kilnojamojo turto mokesčio. Gana nuosaiki politika“? Matyt, liberali 
socialdemokratų politikos kryptis buvo pasirinkta sąmoningai, nes 
socialdemokratinis modelis tuo metu aiškiai asocijavosi su tary- 
biniu, ir noras pabėgti nuo sovietinės praeities veikė stipriau nei 
ideologinės doktrinos nuostatos. Lietuvos Raudonojo Kryžiaus 
draugijos vadovas Romualdas Konstantinas Dobrovolskis stebisi, 
esą „Kartais partija pasivadina grynai dešiniaisiais, tačiau jų pro- 
gramos atitinka kairiųjų reikalavimus, o kairiųjų atitinka dešiniųjų. 
Būta, kai kairieji dažnai kovodavo už oligarchus, pataikavo turtingie- 
siems, tačiau nežiūrėjo socialinių reikmių, kurios jiems, atrodo, turėtų 
būti pagrindinis dalykas“. Paradoksalu, tačiau pirmuoju laikotarpiu 
konservatyvi dešinioji Tėvynės Sąjunga labiau rūpinosi socialiniais 
klausimais nei socialdemokratai; apie progresinius mokesčius pir- 
muoju laikotarpiu užsiminė būtent konservatoriai. 

Ekspertų vertinimu, politinių partijų ideologinio nenuoseklu- 
mo priežastimi galėjo būti jų kompetencijos socialiniais klausimais 
stoka. Politikas, socialliberalas Artūras Paulauskas pastebi, jog tuo 
metu politikų supratimas apie socialinę apsaugą apsiribojo tradici- 
niu XVIII-XIX amžių labdaringos veiklos, nukreiptos į kraštuti- 
nio skurdo kontrolę, traktavimu. Lietuvos Carito vadovas, kunigas 
Robertas Grigas sako, jog politinis elitas, nesuprasdamas socialinės 
apsaugos prasmės ir mechanizmų, bent neignoruodavo socialinių 


* Pradedant 2012 metais, Lietuvoje įvestas nekilnojamojo turto mokestis 
(turtui viršijančiam 1 mln. litų) 

klausimų — jau vien tai yra labai gerai. Neturėdamos aiškesnių ide- 
ologinių vizijų, partijos nuo pat pradžių nebuvo apibrėžusios savo 
socialinių programų. Dėl šios priežasties nebuvo suformuluota 
visuminė socialinės apsaugos koncepcija. Abi intelektualaus elito 
grupės — mokslininkai ir žurnalistai — vienu pagrindinių minusų 
išskiria nesutarimą dėl socialinės apsaugos sistemos filosofinio 
pagrindo. Jis liko nekonceptualizuotas, nors tam tuo metu buvo 
galimybės. Viešojoje erdvėje nebuvo diskutuojama, kokią kryptį ir 
kokį modelį verta rinktis Lietuvai: dosnios, socialiai orientuotos 
valstybės su dideliais (arba progresiniais) mokesčiais, ar liberalų, 
kai viskas privatizuojama ir už savo gerovę atsakingas pats žmo- 
gus. Dėl socialinės apsaugos koncepcijos nebuvimo sistema buvo 
formuojama fragmentiškai, neatsakingai, nepamatuotai, didėjo jos 
priklausomybė nuo ekonomikos. Vyravo geri norai, vidutinio ly- 
gmens sprendimai, daugiau ar mažiau tenkinantys tiek kairiuosius, 
tiek dešiniuosius, bet ne aiškios ideologinės pozicijos. Tačiau tai 
nenuostabu, kadangi prioritetinė Lietuvos sritis buvo ekonomi- 
ka. Ekspertai mokslininkai teigia, jog politinės partijos Lietuvoje 
atstovauja tik ekonominio elito interesams: „... yra fendencija, kad 
politinės partijos vis dar atstovauja tik ekonominio elito interesams. 
Tad, galbūt, galima manyti, jog šiandieninė socialinės apsaugos sistema 
buvo apspręsta šių interesų kontekste.“ (mokslininkė Daiva Skučie- 
nė). Kairiųjų partijų atstovai pastebi, kad tuo metu liberalių idėjų 
įtaka buvo didžiulė visoms partijoms, nors liberalios partijos tuo 
metu nevaldė. Laikui bėgant, nebeliko kai kurių požiūrių skirtumo 
arba aiškios takoskyros tarp partijų. Partijų ideologijos pradėjo pa- 
našėti — jos visos turėjo liberalios pasaulėžiūros elementų. 
Ekonominio elito vaidmuo ir interesai, anot mokslininko Bo- 
guslavo Gruževskio, pradėjo reikštis apie 1995-1997 m., susifor- 
mavus lietuviškajam kapitalui. Jiems esant, padidėjo prieštara tarp 
ekonominio ir socialinio intereso, tarp ekonominės ir visuomeni- 
nės naudos. Verslo ir finansinių struktūrų interesai ypatingai išryš- 
kėjo rengiant privačių fondų įstatymą. Valstybinio socialinio drau- 
dimo sistema buvo reformuota iš dalies ją privatizavus. Dauguma 

ekspertų, ypač tie, kurie akcentavo per mažą socialinės srities libe- 
ralizavimą, pabrėžia, jog privačių pensinių fondų įteisinimas 1999 
ir 2003 m. yra, ko gero, pagrindinis ir teigiamas perėjimo nuo so- 
vietinės sistemos prie rinkos ekonomikos, grįstos individualizuota 
sistema, rodiklis. Iš kitos pusės, visų ekspertų grupių atstovai sutin- 
ka, jog; reformos procesas vyko neskaidriai ir nebuvo konceptualiai 
pagrįstas. Kairiųjų grupės ekspertai pensinio aprūpinimo reformo- 
je mato finansinių grupių protegavimo motyvus ir teigia, jog ne- 
galima buvo nesuprasti, kad tokia reforma žymiai blogins būsimą 
„Sodros“ padėtį. Nebuvo užtikrinta nei privačių fondų atsakomybė, 
nei vykdomas jų veiklos monitoringas. Antrosios pensijų pakopos 
reformą galima vertinti kaip didžiulę ekonominio elito įtaką poli- 
tiniam elitui. 

Labiausiai ekonominio ir finansinio elito interesus propaguoja 
LLRI. Jo įtaka politinių partijų sprendimams buvo ir tebėra svari. 
Didelį vaidmenį formuojant mokestinę politiką suvaidino finan- 
sinis elitas — Lietuvos bankų ekspertai ir finansų analitikai. Kai 
kurių ekspertų mokslininkų nuomone, politinis elitas yra stipriai 
priklausomas nuo ekonominio elito visų pirma dėl politinių partijų 
finansavimo praktikos. Dėl šios priklausomybės vyrauja ekonomi- 
kos skatinimo prioritetas. Todėl socialinė apsauga ir buvo nukreip- 
ta liberalizacijos ir privatizacijos kryptimi, garantuojančia tik so- 
cialinį stabilumą, bet ne daugiau. Vienas pagrindinių ekonominio 
elito įtakos politikams ir, atitinkamai, socialinės apsaugos vizijai 
veiksnių yra mokestinės sistemos liberalizavimas, neleidęs formuo- 
ti dosnios socialinės apsaugos politikos: „Mokesčių sistema buvo pa- 
sirinkta liberali, kai ir turtingi, ir neturtingi mokėjo tuos pačius mo- 
kesčius. Tai neleido normaliai sutvarkyti socialinės apsaugos aukštame 
Žygyje <...> čia mes pasidavėm būtent toms liberalioms nuostatoms...“ 
(socialdemokratas A. Sysas). Ekonominio ir finansinio elito žinios, 
idėjos ir įtaka buvo įvertinti teigiamai tik kelių žiniasklaidos atsto- 
vų, išsiskiriančių savo liberaliomis nuostatomis. 

Mokslininkų dalyvavimas kuriant socialinės apsaugos sistemą 
vertinamas prieštaringai. Iš vienos pusės, ekspertai pabrėžia, jog 

pirmuoju laikotarpiu iki įstojimo į ES mokslininkų įtaka socialinės 
apsaugos formavimui buvo žymi. Tai reikia laikyti šio laikotarpio 
ypatybe, nes įstojus į ES ir vėliau, politinės partijos mažiau įtrauk- 
davo mokslininkus į procesą. „Buvo daug darbo grupių, kur pirmu 
numeriu buvo pastatyti mokslininkai, kurie bandė analizuoti žinias, 
pritaikyti kažkokius konstruktus, pagrįsti, paremt skaičiavimais. Jų 
sprendimų, kaib padaryta, taib dvidešimt metų praktiškai ir egzis- 
tuoja.“ (mokslininkas B. Gruževskis). Žiniasklaidos atstovų nuo- 
mone, mokslinio elito dalyvavimas pirmuoju socialinės apsaugos 
kūrimo laikotarpiu buvo aktyvus, jų indėlis padėjo atsverti politikų 
kompetencijos stoką ir verslo interesų protegavimą. Tai gali būti 
vertinama tik teigiamai. „Verslo žinių“ apžvalgininko, žurnalisto 
Ryto Staselio žodžiais, dėl mokslininkų praktinių ir teorinių darbų 
socialinės politikos srityje 7672 vakuumo. Iš kitos pusės, svarbu su- 
prasti, jog tuo metu mokslininkų, kurie siūlė savo idėjas ir sulaukė 
atgarsio, buvo labai mažai, vos vienas kitas. Tai taip pat yra svarbus 
ankstyvojo nepriklausomybės laikotarpio bruožas, kuris leidžia su- 
prasti, jog socialinės apsaugos politikos sistemos formavimui įtaką 
darė tik kelios asmenybės. Kitų mokslininkų vaidmuo apsiribojo 
darbu valstybinėse administracinėse struktūrose ir jų įtaka reiškėsi 
daugiau netiesiogiai, atstovaujant administracinio aparato intere- 
sus. Dėl Lietuvos aukštojo mokslo devalvavimo ir mokslininkų au- 
toriteto smukimo daugiau mokslininkų pritraukta nebuvo. Į moks- 
linio elito siūlymus nebūdavo atsižvelgiama ir dėl menko mokslo 
autoriteto, ir dėl pagrindinės orientacijos į laisvąją rinką. Dauguma 
mokslininkų orientuodavo socialinės sistemos formavimą į social- 
demokratinį-institucinį dosnios gerovės valstybės variantą. Todėl 
esant bendram ekonominio intereso fonui, mokslininkų pasiūly- 
mai, įgyvendinami politiniu lygmeniu, dažnai netekdavo koncep- 
tualumo ir racionalaus elemento. Praktiškai visų grupių ekspertai 
sutinka, kad mokslininkų darbai ir idėjos buvo ir pasilieka užda- 
rame rate, jais pasinaudojama tik labai ribotai. Mokslininkai są- 
moningai buvo nušalinami nuo sprendimų priėmimo. Lietuvos 
liaudies partijos pirmininkės Kazimieros Prunskienės nuomonė 

yra dar radikalesnė: siūlant švedišką socialinį modelį ar apskritai 
kritikuojant valdančiųjų sprendimus, Lietuvos mokslinis elitas bi- 
jojo būti apkaltintas socializmo nostalgija ar patriotizmo stoka. Iš 
dalies su tuo sutinka ir politikas Alvydas Medalinskas, teigdamas, 
jog nepriklausoma mokslinio elito pozicija Lietuvoje visada buvo 
slopinama ir ribojama dėl jų prosocialių pažiūrų, kurios prieštarau- 
ja politinio ir ekonominio elito pažiūroms. 

Administracinio elito vaidmens analizė atskleidė, kad jo įtaka 
reiškėsi tik pirmuoju socialinės apsaugos formavimo laikotarpiu iki 
įstojimo į ES. Administracinio elito vaidmuo ypač ryškus prieš pat 
stojimą į ES, kadangi būtent administracijos aparatas — ministe- 
rijos ir socialinės apsaugos įstaigų funkcionieriai — turėjo iki galo 
suderinti visus stojimui būtinus dokumentus, programas ir kon- 
cepcijas. 

Pilietinių nevyriausybinių organizacijų atstovai nebuvo minimi 
kaip elitas. Daugelio ekspertų įsitikinimu, tuo laikotarpiu jie ne- 
turėjo įtakos priimamiems sprendimams. Visų grupių ekspertai šį 
faktą vertina neigiamai. Šiuo laikotarpiu, priešingai nei buvo tikė- 
tasi, nebuvo padėti pilietinės visuomenės pamatai, nebuvo skatina- 
mas „paprastų“ piliečių interesų atstovavimas ir gynimas politinių 
sprendimų priėmimo lygmeniu. Kai kurie mokslininkai per pilie- 
tinės visuomenės prizmę vertino elito požiūrio į socialinę politiką 
ir demokratiją sąsajas. Jie pastebi, jog pilietinės visuomenės plėtra, 
kaip ir socialinės apsaugos sistemos, buvo labai ribojama dėl tos 
pačios priežasties — tai nelaikyta prioritetu. Dosni ir adekvati soci- 
alinė politika stiprintų visuomenę ir didintų visų piliečių interesų 
paisymą politinių sprendimų priėmimo lygiu. Ir atvirkščiai, stipri 
pilietinė ir demokratinė visuomenė neignoruotų socialinės apsau- 
gos prioriteto politiniame-visuomeniniame diskurse. Tačiau Są- 
jūdžio laikų solidarumo, sutelktumo ir socialumo prioritetas apie 
1995-1997 m. persiorientavo į ekonomikos pusę. Formaliai ir, gal- 
būt, ne visai atsitiktinai tai sutapo su lietuviško kapitalo atsiradimu. 
Ekonominė nauda vis labiau buvo tapatinama su asmenine, o tai, 

mokslininko B. Gruževskio žodžiais — silpnos demokratijos požy- 
mis. Demokratija tokiomis sąlygomis sunkiai funkcionuoja, visuo- 
menėje mažėja solidarumo ir socialinio jautrumo apraiškos. Tokia 
situacija neskatino pilietinės visuomenės stiprėjimo, visų sluoksnių 
gyventojų būrimosi į interesų grupes, savo interesų atstovavimo ir 
lygaus dalyvavimo darant įtaką politiniams sprendimams. Išryškėjo 
vienintelė įtaką darančiųjų grupė - liberaliai nusiteikusių verslinin- 
kų ir bankininkų. Viešajame diskurse buvo vystoma individualios 
gerovės idėja, ekonominis klestėjimas buvo tapatinamas su asme- 
niniu, o ne socialiniu. Ekspertai mokslininkai pastebi, jog savo pri- 
gimtimi rinkos ekonomika yra indiferentiška socialinės apsaugos 
atžvilgiu. Todėl, jų manymu, prosocialios rinkos ekonomikos kryp- 
ties formavimas ir socialinės politikos prioritetų stiprinimas turėjo 
būti vienu iš politinės darbotvarkės uždavinių. Juolab, tuo laikotar- 
piu Lietuva siekė ES narystės, kur socialinis modelis asocijuojamas 
iš dalies su socialdemokratiniu ir korporatyviniu dosnios gerovės 
valstybės modeliais. Tačiau Lietuvoje šiuo laikotarpiu vyko ekono- 
mikos liberalizavimas. Klaipėdos valstybinio jūrų uosto direkcijos 
vadovo Artūro Drungilo nuomone, esminio socialiai orientuoto 
modelio principo, pagal kurį ekonomika tarnauja socialinei gero- 
vei, nebuvo paisoma: „Jei važiuojam su socialinėm reformom, su saci- 
alistiniu modeliu, tai ir ekonomikoj reikėjo prilaikyti, nepaleisti. Mes 
klaidą padarėm, kad ekonomikos liberalizavimas visiškai prasilenkė su 
tam tikrom suaukštintom socialinėm garantijom.“ Socialinė politika 
buvo laikoma ekonomikos šešėlyje, priklausoma nuo ekonomikos 
ir, svarbiausia, laikoma ekonomikos našta. Svarbu pastebėti, jog to- 
kia elito atstovų ir, iš dalies, viešojo diskurso nuostata išsilaikė iki 
2008 m. finansų krizės ir net sustiprėjo jos metu. O socialinė verslo 
atsakomybė visiškai neakcentuota. Taip buvo pažeista ekonomi- 
kos ir socialinės sferos pusiausvyra: ekonomika pradėjo dominuoti 
socialinio gyvenimo atžvilgiu — be atsakomybės ir įsipareigojimų. 

2.3. 2004-2008 m. narystės ES ir ekonominio pakilimo 
laikotarpis 


Lietuvai įstojus į ES 2004 m., šalies ūkyje sparčiau pradėjo 
vykti konvergencijos ir reguliacijos procesai, atitinkantys europi- 
nį lygmenį. Pagrindiniai įvykiai socialinės apsaugos srityje buvo 
esamos sistemos tobulinimas taikant ES standartus ir socialinių 
paslaugų infrastruktūros plėtimas ir pritaikymas prie Lietuvos są- 
lygų. Mokslininkės Laimutės Žalimienės žodžiais, „Ąai esi ne šalia 
sistemos, 0 jos viduje, neabejotinai tas poveikis yra didesnis.“ Pradėjo 
stipriau reikštis prosocialios ES vertybės, socialinė apsauga pasida- 
rė dosnesnė, didėjo išmokos atskiroms gyventojų grupėms ir moti- 
nystės apsauga. Šiuo laikotarpiu socialinę apsaugą buvo bandoma 
konceptualizuoti. 

Interviu atskleidė, kaip prieštaringai šį laikotarpį vertina eks- 
pertai. Dauguma socialdemokratinės krypties grupės atstovų besą- 
lygiškai pritaria socialinės apsaugos sistemos plėtojimui remiantis 
ES standartais, o išmokų didinimo praktiką vertina kur kas palan- 
kiau nei liberalios krypties grupės ekspertai. Mokslininkai, socia- 
linės paramos centrų ir nevyriausybinių organizacijų specialistai, 
iš dalies ir profsąjungų atstovai sutinka, jog didinti išmokas buvo 
gyvybiškai svarbu, kadangi jų dydis nuolat būdavo nepakankamas. 
Pagrindinis teigiamas šio laikotarpio akcentas, mokslo ir viešojo 
administravimo atstovų nuomone, yra prosocialių europietiškų 
vertybių įtaka, didesnis noras turėti pažangią, vakarietišką sociali- 
nės apsaugos sistemą, pasiryžimas pakelti socialinių garantijų lygį. 
Socialinės paramos srityje pirmą kartą Lietuvoje buvo įvestos ka- 
tegorinėmis vadinamos išmokos — visoms šeimoms, auginančioms 
vaikus ir nepriklausomai nuo jų finansinės padėties: „Zdi jau rodė, 
kad Lietuvos valstybė artėja prie tokio gerovės valstybių modelio, nes 
įveda kategorinę išmoką. <...> mėgina lygiuotis į tam tikrą gerovę.“ 
(Vilniaus miesto Socialinės paramos skyriaus vedėja Rasa Laico- 
nienė). Keli žiniasklaidos ir verslo atstovai teigiamai vertina šiuo 
laikotarpiu rimčiau pradėtas spręsti kai kurių pažeidžiamiausių gy- 

ventojų grupių socialinės atskirties problemas: neįgaliųjų, vienišų 
senų žmonių ir vaikų. Jų manymu, tai vyko dėl prosocialių ES idėjų 
ir standartų įtakos, taip pat dėl finansinės paramos šioms idėjoms 
įgyvendinti. 

Kita vertus, abiejų ideologinių grupių ekspertai sutinka, jog tei- 
giamiems pokyčiams socialinėje apsaugoje didesnės įtakos turėjo 
padidėjusios finansinės galimybės, o ne orientacija į ES standar- 
tus ar prosocialių europietiškų idėjų įtaka. Finansų analitikai pa- 
brėžia, jog socialinės išmokos didėjo ir garantijos plėtėsi tik dėl 
bendros ekonominės aplinkos gerėjimo, ūkio stiprėjimo ir šešėlinės 
ekonomikos mastų mažėjimo. Lietuva natūraliai pasiekė ekono- 
minio pakilimo laikotarpį. Tai buvo pagrindinė progreso sociali- 
nės apsaugos srityje priežastis. Atitinkamai, valstybės ir „Sodros“ 
biudžetai surinkdavo daugiau įmokų. Analitikų nuomonei pritaria 
mokslininkai, žurnalistai ir verslininkai. Verslo atstovai pastebi, jog; 
įstojus į bendrą ekonominę ĖS erdvę, atsivėrė didesnės galimybės 
verslui. Tai neabejotinai darė teigiamą įtaką šalies plėtrai ir, tuo pa- 
čiu, socialinės apsaugos formavimui dosnesnio modelio link. Žur- 
nalistai sutinka, kad socialinės apsaugos plėtra nebuvo politinės 
valios, racionalių ilgalaikių planų ar moksliškai grįstų skaičiavimų 
rezultatas. Dėl geopolitinės padėties Lietuva pateko į ekonominio 
pakilimo srovę, todėl socialinėje apsaugoje viskas vyko savaime — 
natūraliai mažėjo nedarbas, natūraliai didėjo išmokos, natūraliai 
buvo akcentuojamos prosocialios vertybės. Europietiškas idėjas 
Lietuva galėjo įgyvendinti ne dėl požiūrio ir įsitikinimų kaitos, o 
dėl to, kad paprasčiausiai atsirado finansinių galimybių. Politinius 
sprendimus socialinę apsaugą plėtoti pagal europietiškus standar- 
tus lėmė tik kylantys ekonominiai rodikliai. 

Liberalios ekspertų grupės atstovai ir keli atstovai iš priešin- 
gos krypties grupės neigiamai vertina socialinės apsaugos sistemos 
plėtrą, ypač piniginių išmokų didinimą. Kai kurių verslininkų nuo- 
mone, per ekonominį pakilimą Lietuvos ūkis taip ir nepasiekė lau- 
kiamo lygio, neišnaudojo savo potencialo. Dėl šios priežasties soci- 
alinės apsaugos plėtros galimybės buvo pervertintos. Ekonominio 

pakilimo laikotarpiu socialinė parama, paslaugos negali ir neturi 
būti prioritetas, nes iš tikrųjų neskatina individualios motyvaci- 
jos dirbti. Prioritetu turėjo būti galimybė turėti darbą. Lietuvoje 
reikėjo pradėti nuo verslo skatinimo. Tačiau socialinės paramos ir 
paslaugų sistema buvo plėtojama neadekvačiai. Valstybinės įmonės 
vadovo A. Drungilo žodžiais, jei nepakanka darbo vietų, ekono- 
mika nėra pajėgi dosniai socialinei apsaugai. Socialinė politika ne- 
buvo paremta moksliniais realių ekonominių galimybių skaičiavi- 
mais, todėl socialinės apsaugos plėtojimas tebuvo ekstensyvus lėšų 
eikvojimas be jokių garantijų gauti grąžos. Sukurta nepamatuotų 
ir ekonomiškai nepagrįstų socialinių garantijų sistema, vėliau, per 
krizę, lėmusi „Sodros“ biudžeto deficitą. Antra, socialinės apsau- 
gos sistemos plėtojimas dosnesnio modelio link buvo vertybiniu 
požiūriu abejotinas sprendimas. Liberalių pažiūrų grupės eksper- 
tų nuomone, prosocialių Europos vertybių ir standartų plėtojimas 
Lietuvoje neturėjo moralinio pagrindo, nes Lietuva vis dar nebuvo 
pasirengusi socialdemokratinės dosnios gerovės valstybės vertybių 
perėmimui į savo socialinę erdvę. Problema, kuri ryškėjo ekono- 
minio pakilimo laikotarpiu — neadekvati ir nekorektiška sociali- 
nės gerovės interpretacija — buvo paveldėta iš pirmojo. Vertindami 
šio laikotarpio klaidas socialinės apsaugos formavimo politikoje, 
liberalių pažiūrų ekspertai kartojo, jog europeizacija turėtų asoci- 
juotis su idėjomis, kurios savo prigimtimi yra liberalios: individu- 
alia atsakomybe, savarankiškumu ir ekonominiu aktyvumu. Tik 
tokios vertybės gali formuoti brandžią visuomenę, kurioje galima 
taikyti dosnias socialinės apsaugos priemones. Socialinės apsaugos 
plėtojimo tendencijos prieštaravo Lietuvos gyventojų asmeninės 
ir socialinės brandos lygiui, nes atsakomybė, darbas, individua- 
lios pastangos nebuvo akcentuojami. Laikotarpis nuo įstojimo į 
ES parodė, kokią žalą visos šalies ūkiui gali padaryti neatsakingai 
interpretuojamos europietiškos vertybės. Lietuvos pramonininkų 
konfederacijos viceprezidentas Gediminas Rainys mano, kad aklai 
kopijuojamos europietiško lygio išmokos ir įvairios pasyvios pa- 
ramos formos didino žmonių lūkesčius gerovės valstybei, tačiau 

neskatino atsakomybės už savo asmeninę gerovę. Ekspertų vers- 
lininkų nuomone, šiuo laikotarpiu buvo padaryta viskas, kad per 
krizę europietiškos socialinės idėjos bankrutuotų. 

Visų grupių ekspertai, nepriklausomai nuo jų ideologinių po- 
zicijų, daugiau ar mažiau sutinka, jog klestėjimo laikotarpiu so- 
cialinės apsaugos politika buvo vienakryptė — didintos išmokos. 
Tačiau individualios atsakomybės akcentavimas liko tik strategi- 
jose ir dokumentuose. Iš tiesų, egzistuojanti išmokų sistema nebu- 
vo nukreipta į jų gavėjus, skatinant ieškoti visų galimybių patiems 
išsilaikyti. Minėdami šį trūkumą, mokslininkai, nevyriausybinių 
organizacijų ir viešojo administravimo atstovai daugiausia kalbėjo 
apie menką asmeninę motyvaciją, dėl kurios didėja biudžeto našta. 
O verslininkai akcentavo tautos kūrybingumo, inovatyvumo ir pa- 
žangos stoką. Ekspertai sutinka, jog viena didesnių šio laikotarpio 
problemų, atsiradusių dėl neapgalvotų socialinės politikos priemo- 
nių, yra darbo vengimas. Iš dalies, dėl santykinai dosnių socialinės 
apsaugos išmokų žmonės net buvo skatinami sukčiauti: „Veržėjo fie- 
siog būti bedarbiu, gauti nelegalių, neapmokestinamų pajamų. Ir šito 
dabar labai daug.“ (UAB „Ekspla“ generalinis direktorius Kęstutis 
Jasiūnas). 

Kita vertus, kai kurie kairiosios krypties grupės ekspertai darbo 
vengimo fenomeną vertina kaip didesnio masto mažų atlyginimų 
problemos dalį, kuri, savo ruožtu, susidarė dėl socialiai neatsakingo 
verslo toleravimo. Ne tik santykinai dosnios socialinės išmokos, bet 
ir maži atlyginimai lėmė šį neigiamą psichologinį efektą. Viešojo 
administravimo ekspertų nuomone, tokia padėtis Lietuvos darbo 
rinkoje pradėjo formuoti neigiamą požiūrį ir į darbą, ir į socialinių 
išmokų gavėjus. Lietuvos visuomenėje susiformavo įsitikinimas, 
jog Lietuvoje nėra vertinamos dirbančio žmogaus pastangos, jo 
darbo rezultatas jį žemina, neskatina tobulėti, o išmokų gavėjai ap- 
gaudinėja valstybę ir bendrapiliečius, piktnaudžiauja ir nesiruošia 
dirbti. Ekspertai pabrėžia, kad toks įsitikinimas yra visiškai teisin- 
gas ir objektyvus. Atlyginimų didinimas, o ne nedarbo pašalpos 
mažinimas galėtų išspręsti daugelį socialinių problemų ir įtampų. 

Profesinių sąjungų atstovai teigia, kad iki įstojimo į ES daugiau- 
sia buvo svarstoma orumo nežeminančių socialinių išmokų pro- 
blema, o po įstojimo Lietuvoje iškilo orumo nežeminančio darbo 
užmokesčio klausimas. Maži atlyginimai buvo viena esminių šio 
laikotarpio problemų, kuri paradoksaliai lėmė virtinės socialinių 
problemų atsiradimą per ekonominio klestėjimo tarpsnį: didėjo 
skurdas, emigracija ir mirtingumas, taip pat socialinės paramos 
poreikis. Versle tuo metu pagrindinis interesas buvo nukreiptas ne 
į atlyginimo kėlimą ar darbo santykių tobulinimą, o į asmeninės 
verslininkų naudos didinimą darbuotojų sąskaita. Tačiau ekspertai 
verslininkai laikosi kitos nuomonės. Jie nesutinka, jog mažų at- 
lyginimų problema egzistuoja dėl socialiai neatsakingo verslo. Jų 
nuomone, Lietuvoje buvo skirta per mažai dėmesio verslo sąlygų 
gerinimui, dėl to verslininkai negalėjo steigti naujų darbo vietų, 
plėtoti veiklos ir mokėti darbuotojams didesnių atlyginimų. 

Visų grupių ekspertai sutaria, jog šiuo laikotarpiu, deja, sociali- 
nės apsaugos reformos nevyko, socialinė apsauga liko nekonceptu- 
alizuota, nors galimybių tai atlikti buvo. Interviu rodo, jog kalbėda- 
mi apie šį laikotarpį, kaip ir apie pirmąjį, skirtingų grupių ekspertai 
reformos sąvokai suteikia nevienodą reikšmę. Dalis mokslininkų, 
nevyriausybinių organizacijų ir viešojo sektoriaus atstovų reforma 
vadintų didesnį socialinės apsaugos judėjimą socialdemokratinio 
gerovės valstybės modelio link. Verslo ir žiniasklaidos atstovai, de- 
šiniųjų partijų ir kai kurie kairiųjų partijų politikai, profsąjungų ir 
dalis nevyriausybinių organizacijų atstovų reforma laikytų indivi- 
dualios atsakomybės svorio didėjimą socialinės apsaugos sistemo- 
je. Bet kokiu atveju, formuojant socialinę apsaugą šiuo laikotarpiu, 
buvo daugiau pasikliaujama ekonominiais veiksniais. Todėl, moks- 
lininkų nuomone, svarbiausias šio laikotarpio ideologinis bruožas 
- liberalizacijos ir marketizacijos tendencijos. Šie procesai pradėjo 
kryptingai reikštis nuo nepriklausomybės atkūrimo ir nuosekliai 
tęsėsi po įstojimo į ES. Jų išraiška — nepakankami socialinės apsau- 
gos mastai ir plėtojimo greitis. Formaliai visų socialinių problemų 
sprendimas buvo paliekamas rinkos galiai. Visų piliečių socialinės 

gerovės kilimas ir esminių socialinių problemų sprendimas buvo 
traktuojamas kaip rinkos ekonomikos poveikio, kuris viešajame 
diskurse buvo laikomas tik teigiamu, rezultatas. Palyginti su ki- 
tomis ES šalimis, socialinė parama Lietuvoje liko žemo lygio. Pa- 
grindinės problemos, kaip ir pirmuoju laikotarpiu, liko mažo dy- 
džio išmokos ir pensijos, negausios socialinės paslaugos ir ribotas 
priėjimas prie jų. Pensijų sistema liko neefektyvi. Ankstesniu laiko- 
tarpiu pradėta valstybinio socialinio draudimo fondo privatizacijos 
reforma jos nepagerino, o atvirkščiai, abiejų ideologinių krypčių 
ekspertų vertinimu, antros pakopos pensijų sistema buvo neefekty- 
vi. Kategorinė išmoka šeimoms su vaikais taip pat buvo labai mažo 
dydžio. Todėl toms šeimoms, kurioms ji būtų buvusi reikalinga 
kaip finansinė parama, ji buvo nepakankama, o kitoms, finansiškai 
apsirūpinusioms šeimoms, ji mažai ką reiškė. Tai svarbus socialinės 
apsaugos ideologijos vertinimo faktas, kadangi šios rūšies išmokos 
funkcija galėjo būti solidarumo ir socialinio teisingumo didinimas 
šalyje. Tačiau vargu ar ji būtų pasiekusi tikslą, kadangi tuo metu 
Lietuvoje nebuvo juntamos ar viešojoje erdvėje plačiai diskutuo- 
jamos solidarumo ir teisingumo idėjos. Per visą augimo laikotarpį 
Lietuva buvo ĖS šalis, kur didėjo skurdas ir gyventojų mirtingu- 
mas. Daug žmonių gaudavo tik minimalų atlyginimą, todėl dalis 
jų buvo priversti prašyti valstybės paramos. O kita dalis pasirinko 
emigraciją. Mokslo atstovai teigia, jog Lietuva nepasinaudojo gali- 
mybe sukurti labiau civi/izuotą socialinę politiką — apimti daugiau 
visuomenės sluoksnių, mokėti didesnes išmokas ir pamažu artėti 
prie europinių gyvenimo standartų. Ekonominis pakilimas prie 
europinių standartų leido priartinti tik tam tikrus parametrus, ta- 
čiau Lietuvos socialinė apsauga, palyginti su kitomis ĖS šalimis, vis 
tiek buvo atsilikusi - dominuoja toks ekspertų mokslininkų, viešojo 
administravimo ir nevyriausybinių organizacijų atstovų vertinimas. 
„Kai mes kalbame apie gerovę, visur prie Lietuvos labai norėčiau dėti 
dideles kabutes, nes ta gerovė daugiau eina per teisės aktus. <...> teisės 
aktai tikrai yra gerovės šaliai parašyti, o galimybės tą patenkinti... Kie- 
kvienas žmogus galėtų į Administracinį teismą kreiptis, kad jūs man 

neužtikrinat žmogaus orumą nežeminančių sąlygų savo paslaugomis. 
<...> žurim teisės aktus gerovės valstybės ir realybę dar taip tolokai nuo 
gerovės valstybės.“ (viešojo administravimo atstovė R. Laiconienė). 
Viena pagrindinių ES priemonių socialinėje srityje — darbo rinkos 
ir darbo santykių reguliavimas — Lietuvoje į atsakingų institucijų 
darbotvarkę buvo įtraukta tik formaliai. Iš tikrųjų, jai skirta per 
mažai dėmesio. Todėl visiško užimtumo politika, kuriant naujas 
darbo vietas, buvo vykdoma atsainiai. Tuo pačiu neužtikrintas ir 
dosnios socialinės apsaugos finansavimas. Šis pavyzdys atskleidžia, 
jog socialinės apsaugos koncepcija praktikoje liko neišbaigta, nors 
teoriniame strategijų ir programų lygmenyje ji buvo formuluojama 
kaip atitinkanti pagrindines ES kryptis. 

Politikos baruose šiuo laikotarpiu dominavo kairiųjų pažiūrų 
politikai, tačiau socialinės vertybės nebuvo aktyviai diskutuoja- 
mos. O jei ir būdavo, visos jos virsdavo išmokų didinimo klau- 
simu, tačiau konceptualių problemų prevencijos būdų neieškota. 
Politinių partijų pasyvumas socialinių klausimų atžvilgiu atskleidė 
ekonominių klausimų pirmenybę. Visas politikų dėmesys, kaip ir 
per pirmąjį laikotarpį, buvo sutelktas ties ekonomikos interesais. 
Ekspertai mokslininkai pastebi, jog įstojus į ES, politinių parti- 
jų dokumentai tapo labiau argumentuoti ir artikuliuoti, išryškėjo 
ideologiniai skirtumai, tačiau politikų vykdoma praktika parodė, 
kad ideologiniai skirtumai nėra svarbūs. Pripažįstamas faktas, jog 
socialdemokratų partijos vadovavimo laikotarpiu, vieno iš ekspertų 
mokslininkų žodžiais, „buvo marginalizuota visa socialinės gerovės 
sistema“. Tai rodo, kad Lietuvoje nebuvo ir nėra kairiųjų ir dešiniųjų 
partijų balanso, jos visos atstovauja proliberaliems stambaus kapi- 
talo ir finansinių grupių interesams. Vienas pagrindinių įrodymų 
galėtų būti neįvykusi mokestinės politikos reforma. Kairiųjų politi- 
nių partijų atstovai pripažįsta, kad jų valdymo metais Lietuvos mo- 
kestinė politika neatitiko aukštų ES socialinės apsaugos standar- 
tų. Iš vienos pusės, didintos išmokos, iš kitos pusės, Lietuvoje liko 
neužtikrintas jų šaltinis, kuris, priešingai nei interpretuoja verslo 
atstovai, yra ne ekonomikos liberalizacija, o progresiniai mokes- 

čiai. „Zyrėjom vienas iš mažiausių pensijų Europoje, mažiausią darbo 
užmokestį, kad būtent valstybė nuėjo labai liberaliu keliu <...> šitam 
laikotarpy vel gi liberalios idėjos paėmė viršų ber mokesčių, pirmiausia, 
sistemą, ir perskirstymas per bendrą vidaus produktą buvo vienas že- 
miausių.“ (socialdemokratas A. Sysas). Socialliberalo A. Paulausko 
žodžiais, dėl vengimo priimti progresinę mokesčių sistemą, soci- 
alinio teisingumo ir „proporcingumo“ šalyje taip ir nepadaugėjo, 
nors ekonomika augo. Socialdemokratų partijos valdymo metu do- 
minavo orientacija į ekonomiką, joje ir socialinėje apsaugoje buvo 
išlaikytos tam tikros liberalumo ir konservatyvumo nuostatos. 
Keli ekspertai mokslininkai mano, jog Lietuvos socialdemo- 
kratus iš dalies pateisina globalūs liberalizacijos ir marketizacijos 
procesai, matomi visame pasaulyje. Politologas R. Geleževičius 
teigia, kad šie procesai yra natūralūs ir atskleidžia pagrindines 
visų išsivysčiusių valstybių tendencijas socialinės apsaugos srityje. 
Taip vyksta ir Lietuvoje idealizuojamose Skandinavijos šalyse, ir 
Vokietijoje. Socialinei politikai būdinga unifikuotis, dėl to nyksta 
skirtumai tarp kairiųjų ir dešiniųjų: „Gryno dešinumo šiais laikais 
nėra, visi stengiasi subalansuoti.“ (politologas R. Geleževičius). Po- 
litologo Alvido Lukošaičio žodžiais, visos išsivysčiusios šalys sten- 
giasi surasti „ideologines nišas“ socialinėje politikoje. Šiuolaikinės 
socialinės apsaugos samprata kinta globaliu lygmeniu, ideologinis 
svoris mažėja, didėja ekonomikos ir demografinių procesų įtaka, 
daugiau akcentuojama individuali atsakomybė ir privačių fondų 
vaidmuo. „Nepriklausomai nuo politinių jėgų pasikeitimo, nepriklau- 
somai nuo to, kas buvo valdžioje, vis tiek judėjom maždaug ta linkme, 
kad susikurtų šiuolaikinė socialinės absaugos sistema, kuri veikia pagal, 
savaime suprantama, šalies ekonomines galimybes, išgales, biudžeto 
galimybes. <...> Šiais laikais, adekvačiai vertinant visuomenės raidos 
tendencijas, tą patį senėjimą, emigraciją, nedarbo rodiklius ir ekonomi- 
nes galimybes, partijos ar kitos politinės jėgos neišvengiamai turi tą tokį 
liberalizmo kodą diegti didesnį ryžtingiau socialinės apsaugos sistemoj. 
O tai reiškia, kad socialinių saugiklių, konstruojamų ir prižiūrimų 
valstybės, mažės, o visą šitą sistemą labiau veiks rinkos instrumentai.“ 

(politologas A. Lukošaitis). Dėl šiuolaikinių tendencijų, mažinan- 
čių ideologijos svorį politiniame diskurse, ES socialinių vertybių ir 
pačių politinių partijų įtaka formuojant socialinę politiką gali būti 
tik simbolinė. 

Kita vertus, net ir santykinai mažėjant ideologiniams skirtu- 
mams, dauguma ekspertų sutinka, kad politinių partijų įtaka so- 
cialinės apsaugos formavimui Lietuvoje buvo ir yra lemiama. Šio 
laikotarpio politikų vaidmenį formuojant socialinę apsaugą beveik 
visi ekspertai įvertino labai neigiamai. Daugelis pabrėžia, jog poli- 
tikų dėmesys socialiniams klausimams, kaip ir iki įstojimo į ES, yra 
nesistemiškas, neprofesionalus, manipuliatyvaus pobūdžio. Buvo 
manipuliuojama europietiškomis idėjomis apie marginalinių gru- 
pių integraciją, įtraukimą į darbo rinką ir darbo santykių gerinimą. 
Šiuo laikotarpiu dominuojantis politikų interesas — populiarumo 
tarp rinkėjų siekimas — buvo juntamas dar stipriau nei ankstesniu 
periodu. Socialiniai klausimai būdavo keliami ir svarstomi tik prieš 
rinkimus, siekiant rinkėjų simpatijų, juolab kad ekonominio paki- 
limo metu tam atsirado ir finansinės galimybės. Socialdemokratų 
sąjungos pirmininko Arvydo Akstinavičiaus nuomone, politikai, 
manipuliuodami aktualiais išmokų didinimo klausimais, gerokai 
prisidėjo prie šiuo laikotarpiu išryškėjusio darbo vengimo feno- 
meno. Iš esmės, va/sžybės išlaikytinių mąstymo formavimas yra po- 
litikų kaltė ir atsakomybė: „Buvo žmonių pratinimas prie pašalpų 
mokėjimo. <...> Labai patogu politiškai manipuliuoti, kai prieš rinki- 
mus padidini socialines išmokas. Matome rezultatą, žmonės jau vengia 
kai kurių darbų, stengiasi gyventi iš pašalpų. <...> Šiandieną iš tiesų 
tokią žmonių masę Lietuvoje mes turim pakankamai nemažą, kuri 
žiktai nori gyventi iš bašalbų, nieko nedaryt, nieko nedirbt, o turėt bent 
kažkokias pajamas, garantijas, kad nereikėtų mokesčių mokėt. <...> Po- 
litikų įkaltas, suformuotas mąstymas. Lietuvoje jis yra tipiškas.“ (Soci- 
aldemokratų sąjungos pirmininkas A. Akstinavičius). Nuoširdaus 
susidomėjimo socialine sritimi, siekio iš esmės ją pagerinti nebuvo. 
Kadangi nebuvo susidomėjimo, nebuvo ir noro gilinti savo žinias 
socialinėje srityje. Tad politinių partijų profesionalumas ir kom- 

petencija socialinės apsaugos klausimais, palyginti su ankstesniu 
periodu, neišaugo. Daugelis ekspertų pastebi, jog dėl politikų po- 
pulizmo ir kompetencijos stokos socialinės apsaugos srityje trūko 
ir tebetrūksta konceptualumo, sistemingumo, ilgalaikio planavi- 
mo, strategavimo ir visai visuomenei naudingos krypties. Viešoje 
erdvėje atsiradusi frazė „trūksta politinės valios“ tapo pagrindinė 
vertinant šio laikotarpio politinio elito elgesį. Svarbiausia, jog net 
ir šiuo laikotarpiu nebuvo suprasta, kad ekonominis pakilimas sa- 
vaime neužtikrina socialinės gerovės. Reikia skatinti verslo visuo- 
meninį interesą ir socialinę atsakomybę. 

Mokslinio elito vaidmuo šiuo laikotarpiu buvo ribojamas. 
Įstojus į ES, politinių partijų vaidmuo ir svoris socialinės apsau- 
gos politikos formavime dominavo mokslininkų ir visuomeninių 
organizacijų atžvilgiu. Tai pripažįsta ir tyrime dalyvavę politikai. 
Mažai vadovautasi moksliniais skaičiavimais ir argumentais, nors 
strateginiai dokumentai atrodė „moksliški“. Dėl menko moksli- 
ninkų dalyvavimo kuriant socialinės apsaugos sistemą, palyginti su 
ankstesniu laikotarpiu, ji tebeliko mažai konceptualizuota. Nebuvo 
įgyvendintas sisteminis problemų prevencijos požiūris, nesukurti 
efektyvūs socialinės apsaugos mechanizmai. Daugiausia dirbta pa- 
sekmių taisymo principu, reaguojant į susidariusią situaciją. Nors 
mokslo statusas Lietuvoje jau buvo išaugęs, daugelis socialinės ap- 
saugos srityje kompetentingų mokslininkų buvo ignoruojami, nes 
jie kritikavo liberalizacijos tendencijas. Pavyzdžiui, mokslininkai 
oponavo dėl socialinio draudimo sistemos privatizavimo reformos 
trūkumų jos šalininkams. Jų požiūriai konfrontavo su vyraujančių 
politinių partijų tendencija ginti tik verslo ir finansinių grupių in- 
teresus. „Socialinė pusė nebuvo išreikšta <...> viešajam diskurse ne- 
buvo kalbama. Tie mokslininkai, kurie galėjo tą pasakyt, jie nebuvo 
niekur prileidžiami, kaip ideologizuoti. O iš tikrųjų kita ideologija 
visur bersmelkė visą viešąją erdvę. “ (socialdemokratė Giedrė Purva- 
neckienė). Polinkį nušalinti mokslininkus nuo socialinės apsaugos 
sistemos formavimo pastebi ir verslo elito atstovai. Tik, jų many- 
mu, mokslininkai liko neišgirsti ne dėl savo prosocialių vertybių, o 

dėl to, kad valstybės ižde buvo užtektinai lėšų formuoti socialinę 
apsaugą pagal pačių politikų supratimą. Mat „Sodros“ biudžete 
pirmąkart nuo nepriklausomybės atkūrimo nebuvo deficito, todėl 
moksliškai grįstų sprendimų — nereikėjo. Dėl mokslu paremtos 
sistemos plėtotės ignoravimo politikai skubotai priėmė neapdairių 
sprendimų perkelti ekonomiškai stabilų europinį gerovės modelį į 
ekonomiškai ir moraliai neparengtą Lietuvos erdvę. Todėl social- 
demokratų partijos, pagrindinio to meto politinio elito, vaidmuo 
šiuo laikotarpiu yra visiškai neigiamas. „Tokie sprendimai [didinti 
išmokas], aš manau, yra visiškai nusikaltimas, todėl kad jie yra grynai 
politiniai, grynai siekiant populizmo ir gauti balsų. <...> O mamų in- 
teresai, reikalai, gimstamumas ir visa kita čia niekam nerūpi.“ (UAB 
„Narbutas ir Ko“ vadovas Petras Narbutas). Vienas iš verslininkų 
minėjo, jog kai kurių socialdemokratų partijos narių vardai Lietu- 
vos verslininkams siejasi su mokesčių mokėtojų pinigų švaistymu, 
populizmu, socialinės politikos diskreditavimu, žmonių priklauso- 
mybės nuo išmokų formavimu. 

Administracinis elitas šiuo laikotarpiu tenkinosi tik politinių 
sprendimų vykdymu. „Sodros“ ekspertų interviu leidžia daryti iš- 
vadą, kad jie tik pasyviai nesutiko su neapgalvotais politikų spren- 
dimais. Kita vertus, kaip teigia vienas iš „Sodros“ ekspertų, buvęs 
„Sodros“ vadovas Mindaugas Mikaila aktyviai prieštaravo soci- 
aldemokratų išmokų didinimo politikai, dėl to ir buvo priverstas 
atsistatydinti. 

Ekspertai pastebėjo, jog šiuo laikotarpiu, kaip ir ankstesniuoju, 
per mažai bendradarbiauta su pilietinių organizacijų atstovais. Po 
įstojimo į ES Lietuvoje didėjo nevyriausybinių pilietinių organiza- 
cijų skaičius, todėl jų vaidmuo socialinės politikos formavime turė- 
jo būti didesnis nei pirmuoju laikotarpiu. Tačiau iš tikrųjų, jų vai- 
dmuo apsiribojo, kaip ir anksčiau, tik socialinių paslaugų teikimu, 
o ne dalyvavimu priimant sprendimus. Ekspertų manymu, tokia 
praktika įrodo, jog Lietuvoje valdantieji nesugeba atstovauti vi- 
siems visuomenės sluoksniams. Vykdoma vienakryptė politika, yra 
tik vienas prioritetas ir, atitinkamai, atstovaujama tik viena interesų 

grupė. Seimo Socialinių reikalų ir darbo komiteto pirmininkas Ri- 
mantas Dagys teigia, jog periodas nuo įstojimo į ES iki finansinės 
krizės buvo stambaus verslo ir finansinių grupių atstovavimo, o ne 
ideologinių politinių partijų kovų, tarpsnis. Todėl finansiškai sil- 
pnos gyventojų grupės, įmonių darbuotojai ir profesinės sąjungos 
taip ir nerado savo atstovų valdžios struktūrose. Politologas A. Lu- 
košaitis pritaria: „Pas mus kažkodėl politikoje arba viešumoje vyrau- 
Ja tam tikros prokapitalo arba darbdavių idėjos ir ruporai. Tuo tarpu 
prodarbo arba samdomųjų idėjos, ruporai arba intelektai yra visą laiką 
antrame plane, jų balsas yra antraeilis. Ir tai ilgą laiką diktuoja tam 
tikras madas kalbant apie balansą darbo, kapitalo, socialinių reikalų 
ir kokios nors privačios iniciatyvos reikalų, tas balansas kažkodėl visą 
laiką yra liberaliai nusiteikusių institucijų veikėjų naudai.“ Ekspertų 
nuostatą, jog Lietuvoje atstovaujami tik stambaus verslo interesai, 
leidžia patvirtinti A. Paulausko teiginys, esą vidutinis ir smulkus 
(šeimos) verslas buvo skatinamas labai nedosniai, užtat dėl politikų 
protegavimo susikūrė stambūs prekybos centrai, su kuriais smulkus 
šeimos verslas konkuruoti nepajėgia. Smulkaus verslo interesai ir 
teisės nebuvo ginamos taip aktyviai kaip stambaus arba neginamos 
visai. Įdomu, kad Lietuvoje vidutinio ir smulkaus (šeimos) verslo 
skatinimas nėra interpretuojamas nei kaip visuomeninis interesas, 
nei kaip socialinės politikos priemonė. 

Ekspertai minėjo tokias šiuo laikotarpiu įtakingas liberalią 
ideologiją atstovaujančias organizacijos: Lietuvos pramonininkų 
konfederaciją, Lietuvos darbdavių federaciją, LLRI. Vieno moks- 
lininko anonimo žodžiais, LLRI vaidmuo yra itin neigiamas, nes 
jo specialistai už stambaus verslo pinigus propaguoja menko vals- 
tybės kišimosi į verslo ir finansų sferą idėjas. Liūdniausia, jog jų 
balsai viešojoje erdvėje girdimi vis garsiau ir dažniau, o tai nedera 
šiuolaikinei demokratinei valstybei. „Sodros“ ekspertai labai nei- 
giamai vertina LLRI įtaką, kuri pasireiškia „Sodros“ modelio kriti- 
ka ir siūlymu reformuoti ją dar labiau privatizuojant — iš esmės at- 
sisakant valstybinio socialinio draudimo. Keli ekspertai pastebėjo, 
jog įstojus į ES, keistai didėjo ideologinė Pasaulio banko bei TVF 
įtaka, nors praktinės pagalbos šiuo laikotarpiu jie nebeteikė. 

Kai kurių liberalių pažiūrų grupės ekspertų nuomonė apie LLRI 
ir finansinių interesų grupių įtaką valdančiųjų sprendimams radi- 
kaliai skiriasi nuo priešingos grupės vertinimo. Keli žiniasklaidos 
ir verslo atstovai nemano, jog kapitalo pozicijoms atstovaujančių 
specialistų siūlymai yra vien tik neigiami ir nukreipti prieš sociali- 
nę sritį. Atvirkščiai, jų siūlymai ir perspėjimai buvo prosocialūs, t. 
y. primygtinai kvietė politikus racionaliau skirstyti biudžeto lėšas ir 
mąstyti apie ilgalaikius ir prevencinius socialinių problemų spren- 
dimus. „Jei buvo balsų, kaip kad LLRI, tai dažniausiai jie sulaukdavo 
įvertinimo, kad jie atstovauja siaurai kapitalo grupuotei, kuriai nerūpi 
socialinė apsauga. Ir šis neatitikimas tarb politikų džiugesio, kad mes 
gyvename geriau ir mes galime duoti daugiau žmonėms, nuskandino 
ir elito balsą, ir mokslininkų, ir ekonomistų.“ (Klaipėdos rajono lai- 
kraščio „Banga“ redaktorė Vilija Butkuvienė). Šiuo atveju, LLRI 
specialistų ir kitų liberalia ideologija besiremiančių organizacijų 
atstovų pozicija beveik sutampa su ideologiškai priešinga moks- 
lininkų pozicija, kadangi tiesiog kritikuoja populistinius politikų 
sprendimus. Visgi dauguma skirtingų grupių ekspertų pastebėjo, 
jog įstojus į ES, Lietuvoje taip ir neatsirado įvairių gyventojų gru- 
pių interesų balanso. Tai keista, kadangi vienas ES prioritetų yra 
į politines diskusijas dėl socialinės apsaugos ir į sprendimų pri- 
ėmimo procesą įtraukti kuo daugiau gyventojų interesų grupių, 
nevyriausybinių organizacijų. Ekspertų vertinimu, dėl ekonominio 
intereso dominavimo viešojoje erdvėje, daugelyje Lietuvos sociali- 
nio, ekonominio ir politinio gyvenimo sričių prosocialių vertybių 
įtaka buvo ribota. 


2.4. 2008-2010 m. finansinės krizės laikotarpis 


Pagrindiniai pokyčiai, įvykę socialinės apsaugos sistemoje per 
krizę, yra susiję su šalies finansinių išteklių mažėjimu ir socialinės 
apsaugos sistemos orientacijos pakeitimu nuo žmonių poreikių į 
turimus valstybės išteklius tuos poreikius tenkinti. Socialinės ap- 
saugos sistemos dizainas per krizę nepasikeitė, sumažėjo tik išmo- 

kų dydis. Pagal besiformuojančią socialinės apsaugos koncepciją, 
turi būti akcentuojamas paramos sistemos racionalumas, turimi 
ištekliai turi būti naudojami tik svarbiausiems poreikiams tenkin- 
ti. Todėl siaurinamos socialinių problemų ir poreikių sampratos, 
mažinamas paramos gavėjų ratas, griežtinami teisių į išmokas rei- 
kalavimai. Nauja socialinės paramos koncepcija apima mažesnius 
valstybės įsipareigojimus — minimalią paramą patiems silpniau- 
siems gyventojams taikant pajamų testavimą. Pabrėžiamas esamos 
situacijos — skurdo, atskirties ir nedarbo mažinimas, švelninimas, 
bet ne santykinai didesnės gerovės užtikrinimas. Ekspertų vertini- 
mu, socialinės apsaugos sistema grįžo į pradinį kūrimosi etapą, kai 
buvo mąstoma kaip užtikrinti pagrindines draudimo rūšis: pensi- 
jas, nedarbo ir kitas išmokas. Tokiu laikotarpiu sistemos plėtojimas 
net nesvarstomas, tik ieškoma būdų, kaip ją išlaikyti nuo visiško 
žlugimo. 

Dešiniųjų ir kairiųjų ekspertų grupių nuomone, peržiūrėti soci- 
alinės apsaugos sampratą, tikslus ir atitinkamai mažinti socialines 
išmokas privertė tik pasaulinė finansinė krizė ir biudžeto sunku- 
mai. Daugumą nepopuliarių ir skaudžių politinių sprendimų buvo 
nulemta sparčiai blogėjančios ekonominės situacijos ir būtinybės 
išsaugoti valstybės finansinį stabilumą. Svarbiausia, jog tai ne kon- 
ceptualūs ar ideologiniai, o tik ekonominiai veiksniai. Socialinė 
apsauga Lietuvoje buvo ir tebėra stipriai priklausoma nuo ekono- 
mikos svyravimų. Tai ir išaiškėjo per krizę. Pokyčiai darbo rinko- 
je — nedarbas ir migracija — iš karto atsiliepia „Sodros“ biudžetui. 
Ekspertai sutaria, jog socialinė politika Lietuvoje iš esmės paremta 
biudžeto formavimu, socialinės išmokos buvo ir tebėra planuoja- 
mos atsižvelgiant į tai, kiek valstybės ižde yra pinigų. Mokslininkų 
ir profesinių sąjungų atstovų nuomone, turėtų būti atvirkščiai — 
biudžetas turi būti formuojamas atsižvelgiant į prioritetines socia- 
linio gyvenimo sritis. Lietuvos banko Ekonomikos departamento 
direktoriaus Raimondo Kuodžio manymu, socialinę politiką Lie- 
tuvoje grindžia tik ekonominiai, o ne ideologiniai rodikliai, dėl to 
ja labai lengva manipuliuoti: per ekonominį pakilimą populistiškai 
didinti išmokas, per ekonominį nuosmukį — drastiškai jas mažinti. 

Kairiųjų politinių partijų atstovai mano, jog krizės metu valdžioje 
esančiam politiniam elitui naudinga vadovautis tik ekonominiais 
rodikliais ir nematyti prasmės išgryninti savo ideologines pažiūras. 
Kol egzistuoja tiesioginė ir stipri priklausomybė nuo finansinių iš- 
teklių, tol socialinės apsaugos galimybės bus ribotos ir pagrindinė 
konceptualizavimo kryptis bus tik liberalizacija ir rinkos ekonomi- 
kos vaidmens didinimas. Mokslininko R. Lazutkos nuomone, per 
krizę ideologiniais veiksniais siekiama pateisinti ir paaiškinti padė- 
tų, o vėliau jie tampa nauja liberalia socialinės apsaugos koncepcija. 
Per krizę paaiškėjo, jog Lietuvoje niekada nebuvo formuojama ir 
įgyvendinama dosnios gerovės valstybės koncepcija, o per ekono- 
minį pakilimą propaguotos prosocialios idėjos tebuvo tik formalu- 
mas ir politinių partijų populizmas. Finansinės krizės metu įsivy- 
ravo nuostata, jog Lietuva nėra tokia turtinga, kad galėtų dosniai 
finansuoti socialinę sferą, kaip daroma Vakarų Europoje. 

Kairiųjų partijų atstovai, mokslininkai, finansų analitikai ir net- 
gi dalis verslininkų mano, jog išmokų mažinimo politika atspindė- 
jo valdančiųjų nekompetenciją socialiniais klausimais. Sunkmečiu 
paaiškėjo, kad valdymo struktūrose įsivyravo savotiškas chaosas, 
sumišimas, nesupratimas, ką daryti. Todėl buvo priimta daug ne- 
apmąstytų, nepamatuotų, realiai nepasvertų politinių sprendimų. 
Krizės sąlygomis ypatingai išryškėjo problema, kuri siekia nepri- 
klausomybės atgavimo laikus — nesukurta bendra ilgalaikė viso 
šalies ūkio raidos strategija. Ekspertai yra įsitikinę, kad svarbus 
niuansas, aiškinantis politinių sprendimų logiką, yra jų įgyvendini- 
mo ir koncepcijos konstravimo seka: pirmiausia buvo sumažintos 
išmokos ir tik po to ieškota naujos socialinės apsaugos koncepcijos, 
leidžiančios pateisinti priimtus sprendimus. Ekspertai priekaištau- 
ja per ankstesnįjį laikotarpį valdžiusiems politikams dėl nepama- 
tuotų populistinių sprendimų ir neūkiško socialinės apsaugos sis- 
temos tvarkymo: ekonominio augimo laikotarpiu nebuvo sukurta 
jokių finansinių apsaugos mechanizmų, kurie leistų išsaugoti ga- 
rantijas į atitinkamo dydžio išmokas per finansinę krizę. Moksli- 
ninkas B. Gruževskis pastebi, kad šis faktas nieko bendro neturi su 
ekonomika — tai politinio ir administracinio aplaidumo rezultatas. 

Lietuvos elitas krizės laikotarpiu, panašiai kaip ir ankstesniai- 
siais, žurnalo „Valstybė“ ekonomikos skyriaus redaktoriaus Edu- 
ardo Eigirdo žodžiais, susiveda į politikus. Politinis elitas vėl do- 
minuoja, svarbiausius sprendimus priima tik politikai, nors, kaip 
teigia kiti žiniasklaidos atstovai, Lietuvoje visais laikotarpiais kil- 
davo klausimas dėl politikų kompetencijos stygiaus. Politinio eli- 
to gretose atsiradusios nuostatos kuo daugiau liberalizuoti ir pri- 
vatizuoti yra ganėtinai stiprios. Ekspertų nuomone, ekonomikos 
smukimo metu šios idėjos yra itin patrauklios. Šiuo laikotarpiu dar 
kartą paaiškėjo, kad politinės partijos neturi bent kiek svaresnių 
ideologinių skirtumų. Socialdemokratų programos ir jų vadovo 
pasisakymai Seime ideologiškai beveik nesudaro jokios atsvaros 
valdančiajai konservatorių daugumai. Iš kitos pusės, konservato- 
rių partija yra priversta peržiūrėti savo vertybes ir mažinti išlaidas 
motinystės apsaugai, o tai prieštarauja konservatorių ideologijai. 
Ideologinio politikų sumišimo pavyzdžiu galėtų būti sprendimai 
mokestinės politikos srityje. Krizės pradžioje kai kurie politinio 
elito sprendimai buvo nukreipti didesnio solidarumo ir teisingumo 
linkme: vienu metu buvo padidintas pelno mokestis ir dividendų 
apmokestinimas. Tiesa, buvo sumažintas pajamų mokestis ir tai 
šiek tiek niveliavo sprendimą imti iš turtingųjų gyventojų sluoks- 
nių neturtingų naudai. Tačiau vėliau pelno mokestis ir dividendų 
apmokestinimas buvo sumažinti iki buvusių dydžių. Tokie spren- 
dimai, socialdemokratų sąjungos pirmininko A. Akstinavičiaus 
nuomone, pakirto žmonių pasitikėjimą valstybe. 

Kairiųjų pažiūrų ekspertai pastebi, jog formuojant liberalios 
krypties socialinę apsaugą, viešojoje erdvėje daug kalbama, kad iš- 
mokų gavėjai praranda motyvaciją dirbti, yra inertiški ekonomine 
prasme, netenka atsakomybės už savo gyvenimą. Tad remiamasi 
keista logika — išmokų gavėjai tarsi tampa kalti dėl to, kad jiems 
yra numatyta parama ir jie ją gauna. Ryškiausias pavyzdys — Vy- 
riausybės ir liberalių Seimo partijų narių sprendimas dėl nedarbo 
išmokos mokėjimo trukmės mažinimo ir išmokos dydžio ribojimo. 
Mokslininkų ir finansų analitikų ekspertų grupių nuomone, toks 
sprendimas ignoruoja esminius draudimo principus — priklauso- 

mybę nuo atlyginimo ir draudiminį stažą. Iš esmės, nedarbo išmo- 
ka Lietuvoje tapo panaši į pašalpą, kuri mokama tik nustatytą laiką 
ir pagal nustatytą dydį. Kartu su išmokos mažinimu keitėsi požiū- 
ris į bedarbius ir diskusijų nedarbo klausimais retorika. Bedarbiai 
ir kitų išmokų gavėjai yra kaltinami atsakomybės ir noro dirbti 
neturėjimu. Svarbu pastebėti, jog skirtingų ideologinių pažiūrų 
ekspertai vienbalsiai sutaria, kad prieš bedarbius buvo imtasi 7e- 
presinių priemonių. Krizės metu nedarbas yra ilgalaikis, tad bedar- 
biams primetamas nenoras dirbti yra visiškai nepagrįsta priežastis 
kaltinti juos dėl nedarbo. Tai žmogaus įžeidimas ir nuvertinimas. 
R. Lazutka šiuos pokyčius sieja su naujuoju Darbo biržos vadovu, 
kurio darbo tikslas „mažiau bedarbių suregistruoti ir įrodyti, kad tie, 
kurie registruojasi, nenori dirbti. Tai čia matyt parinktas žmogus, kuris 
išreiškia politinės valdžios supratimą, kad žmonės patys kalti, kad ne- 
žuri darbo, kad skursta ir reikia griežtesnės socialinės politikos laikytis, 
daugiau kontrolės.“ Tokiu būdu, išmokų mažinimas ir teisių į jas 
ribojimas pateisinamas ir ideologiškai, ir morališkai. Sumažinus 
išmokas, tarsi skatinamas didesnis žmonių sąmoningumas, indi- 
viduali atsakomybė ir pilietiškumas. Įdomu, kad krizės akivaizdoje 
išmokų mažinimas buvo aiškinamas kaip visuomenės solidarumo 
išraiška. 

Kita per krizę išryškėjusi tendencija yra ES kritika viešojoje 
erdvėje. Lietuvos valdantieji pasigedo efektyvių krizės įveikimo 
mechanizmų siūlymų ir kitos pagalbos iš ES. Tai vertė manyti, jog 
pati Europa sunkiai įsivaizduoja, kaip galima efektyviai kovoti su 
krize, ir kokia galėtų būti jos tolimesnė raida. Europa stokoja stra- 
teginio planavimo ir efektyvių instrumentų pritaikymo. Ekspertai 
negalėjo nepastebėti, jog ES elgiasi dvejopai — iš vienos pusės, kal- 
ba apie prosocialios politikos išsaugojimą, iš kitos, sveikina Lie- 
tuvos vyriausybės sprendimą mažinti socialines išlaidas ir skatina 
tai daryti dar ryžtingiau. Dešiniųjų pažiūrų ekspertams šis faktas 
leidžia manyti, kad krizė, ko gero, padarė poveikį pačiam Europos 
socialiniam modeliui. Jų nuomone, jis keisis liberalia kryptimi kaip 
ir Lietuvoje. Kairiųjų grupės ekspertai įsitikinę, jog Europa neatsi- 
sakė prosocialių vertybių. Jie minėjo argumentą, esą ES valstybėse 

politika buvo nukreipta į socialinių garantijų, darbo ir perkamo- 
sios galios išsaugojimą. „Tik Lietuva sumažino pensijas. Nei viena 
šalis per tą laikotarpį nemažino, nes tai yra būtent ta grupė, kuri ir 
suvartoja tą visą pensiją. Nei viena valstybė neliberalizavo darbo san- 
tykių bloginant į darbuotojų pusę, o kaip tik stiprino...“ (Lietuvos so- 
cialdemokratų sąjungos pirmininkas A. Akstinavičius)?*. Europos 
kontekste Lietuva itin išsiskiria antisocialinėmis krizės įveikimo 
priemonėmis. DNB Nord finansų analitikės Jekaterinos Rojakos 
žodžiais, socialinės apsaugos mastų mažinimas yra visiškai nepri- 
imtinas sprendimas Lietuvai kaip gerovės valstybei ir ES narei. Kai 
nėra užtikrinta aukšto lygio socialinių ir teisinių normų, aukšto ly- 
gio verslo ir darbo santykių kultūros, tolimesnės liberalizacijos ir 
marketizacijos tendencijos Lietuvoje galėtų reikšti visų europinių 
gyvenimo standartų mažėjimą. 

Interviu atskleidė, jog per ekonominį sunkmetį verslo ir finan- 
sinio elito grupės lengvai darė įtaką politinėms partijoms. Kairiųjų 
pažiūrų ekspertai yra įsitikinę, kad daugelis politinių ir ekonomi- 
nių sprendimų priimama tik ekonominio elito naudai ir mažinant 
visuomenės solidarumą. Viena iš aktyvios įtakos sferų yra valstybi- 
nio socialinio draudimo biudžetas. Mokslininkų ir ypač valstybinio 
socialinio draudimo specialistų nuomone, silpnėjančios „Sodros“ 
pozicijos dėl nesurenkamų įmokų tapo LLRI pretekstu siūlyti ra- 
dikalią socialinio draudimo sistemos reformą, didesnę jos privati- 
zaciją ar net panaikinimą. Esą „Sodra“ nesugeba įveikti problemų. 
Kitas faktas, įrodantis ekonominio elito interesų protegavimą, yra 
krizės metu toleruojamas šešėlinės ekonomikos ir nelegalaus darbo 
didėjimas, nepagrįstas darbo užmokesčio mažinimas. Profsąjungų 
atstovai teigia, kad krizės metu išryškėjo verslininkų solidarumo su 
visuomene stygius, sukčiavimas, nesąžiningas ES struktūrinių fon- 
dų lėšų panaudojimas. Dėl ekonominių interesų lobizmo biudžeto 
problemos buvo sprendžiamos pačių pažeidžiamiausių grupių sąs- 
kaita. Tarp ekspertų vyrauja sutarimas, kad galima buvo daugiau 
paimti iš verslo. Lietuvos verslas, ypač stambus, dėl krizės nukentė- 


6 Nuo 2012 m. sausio 1 d. Lietuvoje atkurtos Prieškrizinio lygio senatvės 
pensijos. 

jo mažiau nei socialinė sfera. Iš kitos pusės, valdančiųjų sprendimas 
neliesti verslo buvo iskreipžai išmintingas, nes bet kokie darbdavių 
laisvės apribojimai Lietuvoje kažkodėl neišvengiamai didina ne- 
darbą. Todėl visais atvejais krizės našta gula ant darbuotojų pečių. 
Tai parodo, kad Lietuvos verslas darbo jėgos atžvilgiu buvo ir te- 
bėra privilegijuotoje padėtyje. Ekspertų verslininkų nuomonė šiuo 
klausimu yra priešinga. Interviu rodo, kad jie yra linkę pateisinti 
nesąžiningą ekonominio elito elgesį ir teigia, kad darbo santykių 
pokyčius darbuotojų nenaudai lemia nelankstus Darbo kodeksas, o 
vengimas mokėti mokesčius ekonominio nuosmukio metu yra su- 
prantamas ir natūralus. Valstybinės įmonės vadovas A. Drungilas 
pastebi, kad per krizę valstybė iš tikrųjų apsunkina verslą, kadangi 
yra linkusi išlaikyti daugumą socialinių garantijų ir vengia labiau 
liberalizuoti darbo santykius. 

Mokslinio elito siūlomi sprendimai krizės metu tarp politikų 
nebuvo populiarūs. Kaip ir ankstesniuoju laikotarpiu, mokslininkai 
yra ignoruojami, o dėl socialinių vertybių net įvardijami kaip tam 
tikras pavojingas elementas. Ekspertai sutinka, kad mokslininkai 
yra aktyvūs ir pilietiški, tačiau neturi galimybių ir svorio užtikrin- 
ti teigiamus socialinius pokyčius. Viską sprendžia politinis elitas, 
pasitaręs su mokslininkais tiek, kiek nori. Kartais apsieinama ir be 
jokių mokslinių skaičiavimų, nes vyrauja politikų įsitikinimas, kad 
socialinė politika nėra mokslas. Todėl mokslinis elitas nedaro įtakos 
Lietuvai, jo potencialas lieka nerealizuotas. Dėl šios priežasties, 
vieno žiniasklaidos atstovo manymu, nėra daug galimybių, kad so- 
cialinės apsaugos reformos bus esminės ir įgyvendintos iki galo, 
rimtai ir racionaliai. Kitas elitas —- administracinis — per krizę nepa- 
rodė susidomėjimo socialinės apsaugos formavimo tendencijomis 
ir neatliko aktyvaus vaidmens, todėl buvo smarkiai kritikuojamas 
žiniasklaidos ir verslo atstovų. Šių grupių ekspertų manymu, vie- 
šojo sektoriaus atstovai, kaip ir mokslininkai, turi tam tikrą poten- 
cialą: žinias, vertybes ir patirtį, tad puikiai galėtų atstovauti toms 
visuomenės grupėms, kurių neatstovauja kitos įtakingos organiza- 
cijos. Kaip ir ankstesniu periodu, per krizę administracinis elitas 
pasyviai vykdė nurodymus. Kitų grupių ekspertai administracinio 

elito vaidmens ir įtakos krizės metu nevertino. Pilietinių nevyriau- 
sybinių organizacijų vaidmuo krizės laikotarpiu liko labai menkas, 
jų galimybės daryti įtaką priimamiems sprendimams ekspertų ver- 
tintos kaip minimalios. Pavyzdžiui, tyrime dalyvavę profsąjungų 
atstovai teigia, jog siekdami per krizę palengvinti darbuotojų padė- 
tų, mėgino derėtis su Vyriausybės ir verslo organizacijų atstovais dėl 
darbo sąlygų švelninimo, tačiau pralaimėjo. Kitas argumentas, kal- 
bantis nevyriausybinių organizacijų nenaudai — iki šiol dauguma 
nevyriausybinių organizacijų Lietuvoje tėra tik paslaugų teikėjai. 
Krizės metu jų finansavimas buvo stipriai sumažintas. 

Interviu atskleidė ne tik neigiamus socialinės apsaugos poky- 
čius krizės metu. Abiejų ideologinių grupių ekspertai minėjo, jog 
krizė privertė peržiūrėti, kurios socialinės apsaugos priemonės yra 
pagrįstos ir efektyvios, skatino pažvelgti į socialinę apsaugą pra- 
gmatiškai. Viena didžiausių praeito laikotarpio socialinės paramos 
sistemos klaidų buvo mažas skirtumas tarp darbo pajamų ir pašal- 
pų dydžio. Dešiniųjų politinių partijų ir kai kurių verslo atstovų 
manymu, toks faktas rodo, kad socialinės paramos sistema ankstes- 
niu laikotarpiu buvo kuriama iškreiptai, pažeidžiant socialinio tei- 
singumo principą, neskatino paramos gavėjų poreikio dirbti. Todėl 
per krizę atsirado gera proga skatinti pašalpų gavėjų motyvaciją 
ieškoti darbo ir patiems rūpintis asmenine gerove. Savo vertinimus 
šie ekspertai grindžia šiais argumentais: 1) sumažinus išlaidas, so- 
cialinės apsaugos sistema vis tiek buvo išlaikyta, ji nesugriuvo, o vi- 
sos išmokos buvo sukoncentruotos, kur labiausiai reikia — patiems 
pažeidžiamiausiems sluoksniams, 2) išmokų dydžio mažinimas 
panaikino ankstesnio laikotarpio populistinių politinių sprendimų 
trūkumus, kai išmokos buvo didinamos labai neobjektyviai. Kitas 
įvykis, teigiamai vertinamas visų ekspertų - krizės laikotarpiu buvo 
praplėsta socialinio draudimo įmokų bazė, įtraukius į ją gyventojų 
grupes, kurios nebuvo įtrauktos į „Sodros“ apskaitą nuo pat sis- 
temos sukūrimo pradžios. Krizės metu socialinio draudimo bazė 
yra plačiausia nuo nepriklausomybės atkūrimo. Tačiau ekspertai 
pabrėžia, kad tai nėra jokia reforma. Tai esą tik klaidos, padarytos 
kuriant sistemą 1990-1995 m., ištaisymas. 

Visgi dauguma ekspertų mano, kad teigiami pokyčiai negali 
atsverti neigiamos socialinės apsaugos mastų mažinimo įtakos gy- 
ventojų gerovei. Buvo pastebėta, kad ne visi ekspertai, neigiamai 
vertinę socialinių išmokų didinimo tendencijas ankstesniuoju lai- 
kotarpiu, besąlygiškai sutinka su jų mažinimu per krizę. Pavyzdžiui, 
žiniasklaidos atstovai ir verslininkai supranta, jog krizės metu tai- 
kytos biudžeto stabilizavimo priemonės — objektyviai teisingos ir 
adekvačios — iš tikrųjų yra labai skausmingos ir net negailestingos; 
kad mažėjant socialinės apsaugos mastams, didės skurdas ir soci- 
alinė atskirtis. Abiejų ideologinių grupių ekspertai kalba apie tai, 
jog dėl nepopuliarių valdančiųjų sprendimų visuomenėje įsivyravo 
susvetimėjimas ir dominuoja neigiamos nuotaikos: pyktis, neviltis, 
pesimizmas. Trūksta socialinio dialogo, mažėja pasitikėjimas vals- 
tybe ir didėja nesaugumo jausmas. Socialinės paramos centrų spe- 
cialistai teigia: jei socialinės garantijos ir toliau bus mažinamos, ne- 
saugumo jausmas tik didės. Kiti ekspertai pritaria, kad jeigu mažės 
galimybės užtikrinti sklandų socialinės apsaugos sistemos darbą, 
poreikis paramai augs; lėtės socialinės, ekonominės ir kultūrinės 
raidos procesai, nes mažės galimybės biudžeto lėšomis išlaikyti 
švietimo, ugdymo, sveikatos apsaugos ir socialinių paslaugų siste- 
mas. Dėl tokių neigiamų visuomeninių tendencijų kai kurie eks- 
pertai linkę kalbėti apie valstybingumo krizę. Kita problema, kuri 
mažai minima viešojoje erdvėje (tačiau, kelių ekspertų vertinimu, 
yra kur kas didesnė nei sumažėjusios socialinės išmokos), yra vidu- 
riniojo sluoksnio gyventojų, kurie anksčiau nebuvo socialinės pa- 
ramos gavėjai, beviltiški įsiskolinimai bankams už būsto kreditus: 
„Girdėjau, kad Lietuvoje yra 800 tūkstančių skolingų žmonių antstolių 
sąraše. Tai visos šeimos būtų praktiškai. Tai yra didesnė problema negu 
pensijos. <...> Čia yra problema socialinė, kurios nenori matyt. <...> 
Tai aš daugiau nieko nenoriu kalbėti, visos kitos bėdos menkniekis pa- 
lyginus su tuo.“ (mokslininkas Algis Dobravolskas). Ši problema, be 
abejo, prisideda prie visos socialinės apsaugos sistemos spragų ir 
atskleidžia didelį socialinių garantijų poreikį. 

Pagrindine socialinės apsaugos ateities kryptimi ekspertai buvo 
linkę įvardyti judėjimą didesnės racionalizacijos ir optimizacijos 

link, išryškinant tik pačias būtiniausias išlaidas. Supratimas, kad 
ne visas socialines problemas galima išspręsti išmokomis, nuo seno 
pripažintas praktikos lygmenyje, krizės metu pagaliau atėjo ir į 
politinį lygmenį, nors patys ekspertai politikai pripažįsta, jog nėra 
aišku, ar šis supratimas yra konceptualus ir gilus. Socialinės para- 
mos ir paslaugų sistemoje bus ieškoma balanso tarp rėmimo, asme- 
ninės atsakomybės ir iniciatyvos skatinimo. Socialinio draudimo 
sistemoje bus atsižvelgta į mokėtų įmokų dydžio ir pensijos dydžio 
ryšį. Didesnė atsakomybė už socialinių paslaugų teikimą bus su- 
teikta vietos savivaldai. Toks sprendimas, matyt, buvo priimtas va- 
dovaujantis tarpukario socialinio aprūpinimo ir paramos sistemos 
patirtimi. Tikriausiai, bus sustiprinti ir konservatyvaus-krikščio- 
niško modelio principai, akcentuojantys ne valstybės, o tarpusavio 
paramą ir tradicinę pilietinę iniciatyvą padedant patiems silpniau- 
siems visuomenės nariams. Svarbiausia, kad nebūtų kartojamos 
ankstesnio periodo klaidos ir grįžtama prie paramos formų ir dy- 
džių, kurių laikytasi iki krizės. Tokios principinės nuostatos laikosi 
ekspertai žurnalistai ir verslininkai. Jų manymu, svarbu ir tai, kad 
pačioje Europoje šiuo metu vyksta intensyvios optimalaus mode- 
lio paieškos. Tai leidžia Lietuvos socialinės politikos formuotojams 
laisviau priimti liberalius sprendimus. 

Kai kurie mokslininkai racionalumo sąvoką aiškina kaip siste- 
mos liberalizacijos ir antisocialumo sinonimą. „Apsi/varkėm, daug 
kur apsivalėm, susidėliojom taip, kad būtų racionaliau, taupiau ir pa- 
našiai. Tai yra viena. O kita... Tas apsitvarkymas ir tas racionalumas 
vis tiek fisai man labai asocijuojasi su liberalios, nesocialios rinkos ins- 
žrumentarijum...“ (mokslininkas A. Lukošaitis). Iš kitos pusės, kaip 
pastebi mokslininkė L. Žalimienė, pačioje visuomenėje didėja pro- 
liberalios nuotaikos, keičiasi žmonių požiūris į socialinę apsaugą 
ir formuojasi supratimas, kad nereikia dosnios socialinės apsaugos 
sistemos. Argumentas, diskutuojamas viešojoje erdvėje, yra tas pats 
skausmingas ilgalaikio nedarbo klausimas: „Yra daug ilgalaikių be- 
darbiy, o tai galbūt yra dėl to, kad žmonės žino, kad jie lengvai gaus 
paramą, tada nėra motyvacijos dirbti.“ (mokslininkė L. Žalimienė). 

Todėl socialinės apsaugos sistemos racionalizacijos procesui Lietu- 
vos visuomenė pritartų lengvai. 

Nuostata, kad žmogus turi pats rūpintis savo senatve, atrodo 
galutinai įsigaliojo viešajame ir politiniame diskurse ir pagrindi- 
niu dabartinių diskusijų objektu tapo klausimas apie kaupiamųjų 
fondų svorį socialinio draudimo sistemoje. Daugumos ekspertų 
nuomone, turėtų būti užtikrinta kombinuoto draudimo modelio 
sistemos plėtotė. Mišri draudimo schema yra a/sargesnė, kadangi 
pokyčiai, vykstantys pasaulio mastu, neleidžia aiškiai prognozuoti, 
kas bus ateityje, kur link judės ES. Dalį draudimo turėtų užtikrin- 
ti valstybinė socialinio draudimo sistema, kitą dalį pats žmogus 
perves į pensinius fondus. Vieno iš „Sodros“ specialistų nuomone, 
mišri sistema bus sėkminga tik vienu atveju — jeigu taps didesnės 
užsienio valstybės pensijų draudimo sistemos dalimi, pavyzdžiui, 
vienos iš Skandinavijos šalių pensinės sistemos. Lietuvoje be kitų 
didesnių šalių sistemų pagalbos mažai ką galima pasiekti, kadan- 
gi mastai ir dydžiai visiškai nepakankami. Todėl tik liberalizacijos 
sparta nieko savaime neišspręs. O valstybė, skatindama piliečius 
aktyviai investuoti į savo ateitį, privalo užtikrinti privačių pako- 
pų saugumą ir garantuoti, kad jose dalyvaujantis žmogus nepraras 
pajamų. Didelis minusas, kad iki šiol valstybė nesuteikia jokių ga- 
rantijų ir niekaip nesikiša į privačių fondų veiklą. Esą tai yra privati 
sfera. Kita vertus, kairiųjų grupės ekspertai perspėja, kad privačių 
fondų veiklos griežtesnis reglamentavimas nepaspartins gyvento- 
jų dalyvavimo juose, kadangi kol kas žmonių galimybės investuoti 
yra labai ribotos. Žmonės dalyvauja rezervuotai, nes paprasčiausiai 
negali atitraukti savo lėšų iš kasdienio vartojimo. Tad privačių pen- 
sinių fondų plėtojimo klausimą, kaip mažų atlyginimų problemą, 
galima peradresuoti verslo sektoriui. Kol kas darbo užmokesčio 
srityje nėra jokių teigiamų poslinkių, todėl, mokslininkų manymu, 
kombinuoto draudimo sistema ateityje nepasiteisins. 

Vertinant idealųjį socialinės apsaugos ateities variantą, įvairių 
grupių ekspertai demonstruoja nuosaikias ideologines nuostatas. 
O dėl tolimesnės perspektyvos visos ekspertų grupės sutaria, jog 
geopolitine, vertybine orientacija ir savo tapatybe Lietuva turi būti 

europietiška valstybė. Lietuva turi atsižvelgti į ES ir /aikytis šalia. 
Tai reiškia, kad socialinė gerovė turi būti viena prioritetinių sričių, 
kadangi tai yra progresyvi ir šiuolaikiška idėja. Tačiau europietiškos 
socialinės idėjos neturi būti traktuojamos, verslininko Gedimino 
Rainio žodžiais, kaip gu/ėjimas ant sofos. Dešiniųjų pažiūrų eksper- 
tai siūlo svarstyti socialinių sprendimų ir priemonių pagrįstumą, 
objektyvumą ir efektyvumą. Jų nuomone, pirmiausia reikia skatinti 
asmeninę iniciatyvą. Tai vienintelė priemonė, kuria remiantis ga- 
lima konstruoti socialinės apsaugos sistemą. Dešiniųjų ekspertų 
grupėje yra kraštutinių liberalių požiūrių ir siūlymų viską paleisti, 
bet vis dėlto vyrauja vidutinio lygmens tendencija nesupriešinti as- 
meninės atsakomybės ir europietiškos gerovės valstybės vertybių. 
Reikia pastebėti, kad ekspertai liberalai asmeninę iniciatyvą laiko 
pilietinės visuomenės pagrindu ir nėra linkę priskirti jai vien tik 
siauro egoistinio ekonominio intereso reikšmės. 

Kita vertus, nuomonė apie priemones ir būdus, kaip turi būti 
konstruojama progresyvi socialinė valstybė, išreiškė didžiausius 
dviejų ideologinių polių ekspertų grupių prieštaravimus. Nėra 
vieningos nuomonės dėl valstybinių socialinių garantijų masto ir 
reikšmės. Socialdemokratinių pažiūrų ekspertai mano, jog valstybė 
turi priimti progresyvius mokesčius ir teikti aukštesnio nei iki šiol 
lygio socialinį saugumą perskirstant didesnį BVP dalį, užtikrinti 
universalias išmokas, didinti solidarumą ir lygybę, kontroliuoti pri- 
vačius fondus, teikti garantijas bankroto atveju. Liberalių ir iš dalies 
konservatyvių pažiūrų ekspertų grupėje pasireiškė kita tendencija 
— atitolinti valstybę nuo socialinės ir ekonominės sferų reguliavi- 
mo. Lietuvos socialinės apsaugos sistema, liberalios ekspertų gru- 
pės nuomone, turėtų būti konstruojama skatinant asmens motyva- 
ciją pačiam rūpintis savo gerove, didinant galimybes dirbti ir daug 
užsidirbti. Rūpinimasis verslu yra gyvybiškai svarbus. Svarbiausia 
liberalių ekspertų nuostata — valstybė neturi reguliuoti darbo rin- 
kos ir darbo santykių. Jos dėmesio centre turi būti tik tie, kurie ne- 
sugeba patys pasirūpinti savimi: pensininkai, neįgalieji, našlaičiai. 
„Norėjau akcentuoti, kad valstybei prioritetas turėtų būti ekonominės 
veiklos plėtra. O tik po to turėti socialines garantijas, socialinę politiką. 

<...> Būtų geriausia palikti pačiam ekonominiam elitui reguliuoti san- 
žykius tarp darbdavio ir darbuotojo. Jie yra tiesioginiam kontakte, žino, 
ko žmogui reikia ir jų interesas yra išlaikyti žmones savo darbovietėse.“ 
(valstybinės įmonės vadovas A. Drungilas). Situaciją, kurioje atsi- 
dūrė šalis krizės ir pokriziniu laikotarpiu, galima apibūdinti kaip 
verslo ir socialinės politikos ribojimą. Liberalios ekspertų grupės 
nuomone, Lietuvos verslas pats, be valstybinių garantijų, galėtų su- 
kurti tinkamas sąlygas socialinei gerovei. Siekiant išvengti chaoso 
ir „laukinio kapitalizmo“, liberalių nuostatų ekspertai siūlo užti- 
krinti aiškias aukšto lygio teisines-institucines sąlygas, garantuo- 
jančias stabilumą ir ribojančias bet kokio piktnaudžiavimo valdžia, 
įtaka ar parama tikimybę. 

Apibendrinant ekspertų visų laikotarpių vertinimus, ryškėja 
tendencijų prieštara. Kairiųjų pažiūrų ekspertai ir iš dalies konser- 
vatyvių vertybių besilaikantys kai kurių nevyriausybinių organiza- 
cijų atstovai teigia, kad nuo nepriklausomybės atkūrimo Lietuvoje 
stipriai veikia tik proliberalios jėgos. Politinių partijų ideologijų 
niveliavimas turi ryškų liberalų atspalvį. Lietuvoje ginamas verslo 
ir finansinių grupių interesas, propaguojama individualaus intereso 
pirmenybė, trūksta prosocialių jėgų veikimo. Pirmiausia, Lietu- 
voje turi būti užtikrinta harmoninga socialinė raida ir plėtojama 
verslo socialinė atsakomybė. Šiuo atveju, individualus interesas yra 
priešpriešinamas socialiniam, išryškinami jų skirtumai. Dešiniųjų 
pažiūrų ekspertai mano priešingai — Lietuvoje nuolat trūko ir te- 
betrūksta dėmesio verslo interesams ir verslumo skatinimui. La- 
bai svarbu pabrėžti, jog liberalių pažiūrų ekspertai visiškai kitaip 
traktuoja individualaus intereso sąvokas. Individualus interesas tuo 
pačiu yra ir visuomeninis, didelio skirtumo tarp jų nėra. Skiriasi 
galbūt tik jų pasireiškimo lygmenys, todėl visuomenė, kurioje do- 
minuoja individualūs ekonominiai interesai, nėra nesociali. Todėl 
liberalų socialumas turi kiek kitokią reikšmę nei socialdemokra- 
tų. Dešiniosios ekspertų grupės nuomone, pirmiausia reikia kurti 
efektyvų ir stabilų ekonominį pamatą, kuriuo remiantis galima sta- 
tyti gerovės valstybę. Problema ta, kad Lietuvos politinės jėgos, do- 
minuojančios sprendimų priėmimo lauke, dėl žinių ir kompetenci- 

jos stokos propaguoja prosocialias idėjas, prieš tai neužtikrinusios 
ekonominių ir moralinių saugiklių. Dėl šios priežasties supriešina- 
mi įvairių grupių interesai, visuomenėje kyla vertybių konfliktas ir 
skirtingai interpretuojama gerovės sąvoka. 

Interviu atskleidžia, kad ideologiškai priešingų ekspertų grupės 
vienodą reikšmę teikia asmeninei atsakomybei. Ekspertai sutaria 
dėl poreikio didinti asmeninę atsakomybę. Jų manymu, tai vie- 
nintelė galimybė spręsti finansines paramos problemas ir išsaugoti 
socialinį teisingumą. Socialdemokratinių pažiūrų ekspertai nėra 
linkę supriešinti asmeninės atsakomybės ir dosnaus socialinio mo- 
delio. Tik jie to neakcentuoja taip stipriai kaip liberalių pažiūrų 
ekspertai. Liberalių pažiūrų ekspertai asmeninę atsakomybę trak- 
tuoja kaip vienintelę galimybę judėti gerovės valstybės link. Abiejų 
ideologinių krypčių ekspertai akcentuoja su asmenine atsakomy- 
be susijusias sąvokas: aktyvumą, iniciatyvumą. Liberaliai nusitei- 
kę ekspertai šias vertybes yra linkę traktuoti kaip priklausančias 
liberaliai ideologijai. Tuo tarpu socialdemokratinių idėjų šalininkai 
laiko jas savaime suprantamomis šiuolaikinės demokratinės visuo- 
menės vertybėmis. 


2.5. Išvados: 


1. Iki 1995 m. pagrindinė socialinės apsaugos sistemos kryptis 
buvo valstybės vaidmens ir garantijų plėtimas, siekiant 
apimti kuo daugiau gyventojų. Ekonominės 1991-1995 ir 
1997-1998 m. krizės privertė rinktis liberalesnę kryptį ir 
socialinės apsaugos ideologinį pamatą konstruoti remiantis 
kukliomis biudžeto galimybėmis. Liberalizacijos tendencijos 
toliau stiprėjo, sprendžiant socialines problemas buvo ir 
tebėra pasikliaujama laisva rinka. 

2. Vieni ekspertai mano, jog ekonominiai veiksniai yra 
objektyvus rodiklis, leidžiantis konstruoti jį atitinkančią 
socialinę apsaugą. Todėl socialinės politikos ideologinės 

krypties pasirinkimas priklauso tik nuo finansinių šalies 
išgalių. Kiti ekspertai įsitikinę, kad ideologinį socialinės 
apsaugos pagrindą galima rinktis santykinai laisvai ir 
nepriklausomai nuo ekonomikos būklės ir konstruoti 
daugiau ar mažiau prosocialią ekonomikos kryptį remiantis 
socialiniais prioritetais. 

„ Socialinės apsaugos sistema nebuvo konceptualizuota nei 
jos kūrimo pradžioje, nei įstojus į ES. Todėl jos ideologinis 
pagrindas liko prieštaringas — korporatyvinio-bismarkinio 
modelio garantijos buvo derinamos su likutinio modelio 
išmokų dydžiais ir ekonominio intereso prioritetais. 
Socialinė apsauga dėl koncepcijos trūkumo yra stipriai 
priklausoma nuo ekonomikos, todėl ja lengva manipuliuoti. 
„ Lietuvoje nėra esminio skirtumo tarp kairiųjų ir dešiniųjų 
partijų, kadangi jos visos atstovauja proliberaliems stambaus 
kapitalo ir finansinių grupių interesams. Socialdemokratų 
partijos valdymo metu socialinėje apsaugoje buvo išsaugotas 
tam tikras liberalumo laipsnis. 

„ Dominuojantį vaidmenį priimant pagrindinius sprendimus 
per visus tris laikotarpius turi politinis elitas. Tačiau 
dėl politikų  nekompetencijos socialiniais klausimais, 
populistinių sprendimų siekiant pergalės per rinkimus 
ir ideologiškai prieštaringų bei nepamatuotų sprendimų, 
ekspertai jį vertina neigiamai. 

„ Politinio elito sprendimai atskleidžia tik ekonominio elito 
interesus, kuris, palyginti su kitomis interesų grupėmis, 
daro didžiausią įtaką politinėms partijoms kitų visuomenės 
grupių interesų sąskaita. Šios tendencijos lemia katastrofišką 
bendros, visai visuomenei naudingos krypties nebuvimą. 

„ Mokslo elito vaidmuo Lietuvos socialinės apsaugos kūrimo 
metu visada buvo ribotas, objektyviais skaičiavimais ir 
modeliavimu remtasi tik epizodiškai. 

„ Administracinio elito vaidmuo apsiriboja sprendimų 
vykdymu. Didesnės įtakos viešojo administravimo atstovai 
nedarė, nors turi potencialą. 

10. 


11. 


12. 


Nevyriausybinių organizacijų vaidmuo Lietuvoje yra 
minimalus. Politiniu lygmeniu jos neatstovauja platesnių 
gyventojų grupių interesams, kadangi Lietuvoje pilietinės 
visuomenės veikla ir gyventojų atstovavimo, jų teisių 
gynimo praktika nėra aktyviai plėtojama. Tai trūkumas, 
kuris prieštarauja šiuolaikinės demokratijos vertybėms. 
Dešiniųjų pažiūrų ekspertų nuomone, socialinės apsaugos 
reforma neįvyko, liko tik modifikuota sovietinė sistema, 
neskatinanti privačios atsakomybės ir ekonominio aktyvumo. 
Dėl to socialinės gerovės kūrimas Lietuvoje iš esmės neturėjo 
jokio pagrindo. Apskritai, dosni socialinė apsauga, jų 
nuomone, yra grėsminga šalies plėtojimuisi ir pažangai. Tik 
liberalizavus gyvybiškai svarbias sritis ir aktyviai skatinant 
ekonominį interesą galima išspręsti daugelį valstybės 
socialinių ir finansinių problemų. 

Kairiųjų grupės ekspertai teigia, kad nuo pat pradžių 
atsiskleidžia tik proliberalios krypties tendencijos, didėja 
rinkos ekonomikos vaidmuo ir priklausomybė nuo jos, o 
valstybės vaidmuo mažėja. Jų nuomone, socialinių problemų 
sprendimą reikia pradėti nuo verslo socialinės atsakomybės 
plėtojimo, nukreipti pagrindinį valstybės interesą nuo 
ekonomikos į visuomeninio intereso sritį. 

Abiejų grupių ekspertus vienija nuomonė dėl asmeninės 
atsakomybės socialinėje sferoje didinimo. Visi ekspertai 
sutaria, kad tai yra individuali ir visuomeninė vertybė ir ją 
būtina ugdyti, norint išspręsti ir socialinio teisingumo, ir 
finansines problemas. Tačiau dešiniosios grupės ekspertai 
šią vertybę priskiria liberaliai ideologijai, o kairiosios grupės 
ekspertai teigia, jog tai yra savaime suprantama šiuolaikinės, 
progresyvios ir demokratinės valstybės vertybė. 

3. LIETUVOS EKSPERTŲ SOCIALINĖS 
POLITIKOS MODELIO SAMPRATA 


Šiame skyriuje tiriamos ekspertų nuomonės apie socialinės politikos 
modelio formavimąsi Lietuvoje. Skyriuje siekiama atsakyti į klausimą, 
koks gerovės valstybės modelis plėtojamas Lietuvoje. Nors didelės eks- 
pertų dalies atsakymai patvirtina Lietuvos socialinės politikos tyrėjų 
nuostatas ir socialinės politikos modelio apibrėžimus, ekspertų apklausa 
parodė, kad atskirų ekspertų grubių samprata apie atitinkamo modelio 
susiformavimą labai skiriasi, nevienodai suprantamos šio modelio su- 
siformavimo priežastys ir veiksniai, skirtingai traktuojama socialinės 
apsaugos reikšmė. 


3.1. Įvadas 


Klausimui, kaip ekspertai, atstovaujantys Lietuvos elitui, suvo- 
kia Lietuvos socialinės politikos modelį nepriklausomybės metais 
buvo skiriamas nepakankamas dėmesys. Dažnai nesuprantame, 
kaip priimami tokie ar anokie sprendimai dėl pensijų reformos ar 
mokesčių sistemos tarifų. Pavyzdžiui, nors privačių pensijų fon- 
dų įkūrimui buvo rengtasi ilgai, tačiau tokius sprendimus priėmu- 
sių ekspertų ir politikų motyvacija, argumentai išaiškėdavo tik po 
sprendimų priėmimo. Iš esmės rimtos diskusijos daugeliu socia- 
linių klausimų, taip pat dėl socialinės politikos modelio pasirin- 
kimo krypties Lietuvos visuomenėje nevykdavo. Arvydo Guogio, 
Dainiaus Bernoto ir Domo Uselio 2000 metais atliktas „Lietuvos 
politinių partijų sampratos apie socialinę apsaugą“ tyrimas (Guo- 
gis, Bernotas, Ūselis, 2000) padėjo šiek tiek praskleisti paslapties 
skraistę virš pensijų reformos krypties, taip pat įvertinti politikų 
sampratą apie Lietuvos socialinės politikos modelį, kurį siekiama 
reformuoti pagal liberalų-marginalinį modelį. Tai liudijo politikų 
atsakymai apie siekį sumažinti „Sodros“ sistemos vaidmenį ir grei- 
čiau privatizuoti atskiras socialinės apsaugos sistemos dalis. Pačių 
ekspertų nuomonės apie Lietuvos socialinės politikos modelį išty- 


329 


rimas dabar (praėjus 12 metų po A. Guogio, D. Bernoto ir D. Ūse- 
lio surengtos apklausos) leidžia įvertinti jų poziciją dėl Lietuvos 
modelio plėtojimosi krypties, parodo jų teorines ir praktines žinias 
apie Lietuvos socialinėje apsaugoje vykstančius procesus ir poky- 
čius. Iš gautų atsakymų galima susidaryti nuomonę apie kai kurių 
ekspertų didesnę kompetenciją, tuo pačiu įvertinti jų ideologines 
pozicijas, principus. Galime aiškiau prognozuoti, kas mus valdo ir 
ko iš šių veikėjų galima tikėtis. Ekspertų apklausa svarbi siekiant 
nustatyti jo supratimą apie socialinės politikos funkcijas, reikalin- 
gumą ir perspektyvas, supratimą apie socialinės politikos ir socia- 
linės apsaugos modelio formavimąsi Lietuvoje, kur link jis „drei- 
fuoja“ ir ko apskritai iš jo galima tikėtis. Apklausa parodė, jog eks- 
pertų grupės skirtingai suvokia atitinkamo modelio formavimąsi, 
jo priežastis ir veiksnius, nevienodai traktuoja socialinės apsaugos 
reikšmę. Didžiausia ekspertų grupė, beveik trečdalis respondentų, 
Lietuvos socialinės politikos modelį įvertino kaip korporatyvinį- 
bismarkinį, besiplėtojantį liberalaus modelio kryptimi. Matome, 
jog šie atsakymai iš esmės atitinka Lietuvos socialinės politikos 
tyrėjų (Jolantos Aidukaitės, Arvydo Guogio, Teodoro Medaiskio, 
Romo Lazutkos, Audriaus Bitino, Letos Dromantienės) socialinės 
politikos modelio apibrėžimą. Apklausoje dalyvavusių politikų at- 
sakymai iš esmės atitiko partijų teorines-ideologines platformas, 
nors daugelis ekspertų pripažino, jog praktiškai šios partijos dažnai 
nesiremdavo jokia ideologine platforma ir niekuo nesiskyrė tarpu- 
savyje. 


3.2. Lietuvos ekspertų nuomonės 


Lietuvos ekspertų, kurių dauguma buvo tiesiogiai susijusi su so- 
cialine politika ir socialine apsauga, atsakymai parodė, jog tik dalis 
jų aiškiau suvokia, koks socialinės politikos ir socialinės apsaugos 
modelis yra susiformavęs Lietuvoje ir kur link jis juda. Daugiau ar 
mažiau moksline kalba ir terminologija socialinės politikos modelį 
apibūdino du trečdaliai ekspertų. Tačiau tik mažuma galėjo šį tą 


pasakyti apie Europos socialinį modelį, kurį tyrėjai įvardijo kaip 
idealų ir tikrovėje neegzistuojantį. O kalbančiųjų apie susiforma- 
vusį Lietuvos socialinės politikos modelį pozicijos aiškiai skyrėsi. 
Dvi dešimtys ekspertų Lietuvos socialinės politikos modelį prisky- 
rė antrajam, Esping-Anderseno metodologija paremtam mode- 
liui — konservatyviam-korporatyviniam-bismarkiniui (vokiškam) 
(Esping-Andersen, 1990). Vienas ekspertas papildė apibrėžimą, 
susiedamas šį modelį su katalikišku socialiniu mokymu (Smalskys, 
2005: 86-94). Šie respondentai iš esmės sutiko su tokio mode- 
lio supratimu kaip veikiančiu einamųjų įmokų-išmokų principu ir 
priklausančiu nuo darbo rinkos apimčių ir kartų solidarumo. Di- 
desnioji šių ekspertų dalis pažymėjo bismarkinio modelio „drei- 
favimą“ liberalaus modelio kryptimi. Buvo ir tokių elito atstovų, 
kurie dabartinį Lietuvos modelį įvardijo kaip jau susiformavusį 
liberalųjį. Radikaliausią apibūdinimą šiuo atveju pateikė Lietuvos 
socialdemokratų sąjungos pirmininkas A. Akstinavičius, Lietuvos 
modelį įvardijęs liberaliu Lotynų Amerikos tipo modeliu. 

Vienas pirmųjų Lietuvos socialinės apsaugos ministrų T. Me- 
daiskis, pats prisidėjęs prie lietuviškojo modelio formavimo, pridu- 
ria, jog be bismarkinės dalies, prieš kurį laiką „pajudėjusios“ libe- 
ralaus modelio kryptimi, o dabar truputį grįžusios atgal, Lietuvoje 
svarbūs ir klientelizmo elementai, kurių galima pastebėti Pietų Eu- 
ropoje (fragmentiškumas, specialios išmokos). Klientelizmą, kaip 
papildanų Lietuvos modelį, išskiria ir dar du Lietuvos socialinių 
mokslų atstovai. Gera dešimtis ekspertų Lietuvos modelį įvardija 
kaip tarpinį tarp institucinio-socialdemokratinio (skandinaviško- 
jo) ir korporatyvinio-bismarkinio (vokiškojo) modelio. Egzistuoja 
kelios nuomonės ir apie tai, jog Lietuvos modelis visiškai atitinka 
socialdemokratinį skandinavišką modelį. Čia reikia pastebėti skir- 
tumą tarp socialinį draudimą ir socialinę paramą (socialines pas- 
laugas) apibūdinančių ekspertų. Iš esmės visi, kurie dirbo socialinių 
paslaugų srityje ir užėmė vadovaujančias pareigas, pastebi, jog Lie- 
tuva socialinių paslaugų srityje daugiausia išmoko iš Šiaurės šalių 
ir Nyderlandų. Šiuo požiūriu ypač minėtinos Danija ir Švedija, taip 

pat nemažai tarptautinių organizacijų projektų (pvz. ES PHARE 
programos, Pasaulio banko ir pan.), kurie vienaip ar kitaip padėjo 
plėtoti socialinių paslaugų sritį. Atsakymai rodo, jog visa socialinių 
paslaugų sistema tiek struktūriniu, tiek socialinio darbo technikos, 
tiek vertybių požiūriu buvo kopijuojama nuo Šiaurės šalių. Tai lei- 
džia šiems ekspertams teigti, jog Lietuvos socialinės politikos mo- 
delis (bent jau socialinių paslaugų srityje) yra skandinaviško tipo. 
Vilniaus savivaldybės Socialinės paramos skyriaus vedėja Rasa 
Laiconienė teigė, jog Lietuvos modelis negali būti toks universa- 
lus kaip Skandinavijoje, kadangi Lietuvoje mokesčiai maži. Tačiau 
ir ji pripažino, kad socialinių paslaugų sričiai daugiausia patirties 
semtasi iš Šiaurės šalių. Skandinavų įtaką Lietuvoje mato ir profsą- 
jungų vadovas Artūras Černiauskas, teigiantis, jog nuo skandinavų 
daug nukopijuota Lietuvos darbo biržos veikloje. 

Iš kitų pozicijų vertina, tačiau panašių rezultatų pasiekia versli- 
ninkų atstovai. Beveik visi Lietuvos socialinės politikos tipą vadina 
socialistiniu, laiko švediškojo socializmo variantu arba „iškreip- 
tos sovietinės sistemos tąsa“. Europos socialinio modelio idėja, 
pagal vieną iš atsakingas pareigas verslininkų organizacijoje uži- 
mančių atstovų, yra visiška apgavystė arba — modelis gudručiams: 
„tiems, kurie savo veikla nekuria ekonominio produkto, bet nori 
gyventi kitų sąskaita“. Verslininkų atstovai yra labai kritiški Lietu- 
vos socialinio draudimo modelio atžvilgiu, konkrečiai — „Sodros“ 
atveju. Verslininkai pasižymi ir negatyvia nuostata į visą sociali- 
nės apsaugos sistemą, kartais netgi pažangių užsienio šalių atveju, 
laiko ją Lietuvoje brangiai kainuojančia, neefektyviai eikvojančia 
resursus, skatinančią išlaikytinius ir, kaip teigė vienas responden- 
tas, „remiančią gulėjimą ant sofos“. Dėl „Sodros“ sistemos skolų, 
mažėjančio dirbančiųjų skaičiaus, emigracijos jie nemato šio tipo 
sistemos perspektyvų ir nenori jos remti, nors kol kas yra priversti 
tai daryti. „Ekspla“ generalinis direktorius Kęstutis Jasiūnas teigė, 
jog „socialinę sistemą Lietuvoje buvo mėginta kurti su skandina- 
viškais įsipareigojimais, sukeliančiais didelius žmonių lūkesčius. 
Lietuva neuždirba pakankamai pinigų, kad išlaikytų tokią sis- 

temą“. Toliau jis paminėjo korėjiečius investuotojus, kurie euro- 
piečius laiko tingiais žmonėmis. O ir visoje Europoje egzistuoja 
socialistinis socialinės lygybės modelis — Graikijoje, Prancūzijoje, 
Švedijoje ir kitur. Lietuva mėginusi perimti tokį modelį. Kaip tei- 
gė „Investors Forum“ vykdomoji direktorė Rūta Skyrienė, „anti- 
kūrybiniai“ ir „antiverslininkiški“ solidarumo, socialinės atskirties 
mažinimo ir socialinio teisingumo reikalavimai, o ne darbo ir as- 
meninės atsakomybės akcentavimas yra tos kliūtys, kurios trukdo 
visuomenei žengti į priekį. Tačiau reikia pažymėti, kad asmeninės 
atsakomybės reikšmės padidinimą ir socialinės apsaugos sistemos 
sutvarkymą remia ir kitų profesinių grupių, taip pat ir kairesnių 
pažiūrų politikai, interesų grupių ir nevyriausybinių organizacijų, 
mokslo atstovai. Taigi bent jau šiuo klausimu ekspertai sutaria. 
Vis dėlto verslininkai šiuo požiūriu užima visiškai bekompromi- 
sę poziciją. Vienas iš jų pareiškė, jog kairiųjų pažiūrų piliečiams 
trūksta išsilavinimo, jie nesuprantą, iš kur atsiranda pinigai. Tik 
dešiniųjų, liberalių pažiūrų žmonės gali suprasti, pasak jo, kaip or- 
ganizuoti visuomenę. Atvirai liberaliomis pažiūromis į socialinės 
apsaugos sistemą išsiskyrė ir nemaža dalis apklausoje dalyvavusių 
žurnalistų, kurie irgi negatyviai vertino „Sodros“ vaidmenį. Vienas 
iš žurnalistų aiškina, jog Vakarų socialdemokratijos deklaruoti mo- 
deliai Portugalijoje, Ispanijoje, Italijoje, Prancūzijoje žlunga, todėl 
negali būti pavyzdžiu mums. Net ir pripažįstant socialdemokratų 
partijų įtaką šioms šalims, negalima sutikti, jog jos reprezentuoja 
socialdemokratinį modelį. Pasaulinėje gerovės valstybių modelių 
klasifikacijoje šios šalys patenka arba tarp korporatyvinio-konser- 
vatyvaus-bismarkinio modelio šalių arba, kaip Pietų Europos šalys 
- tarp Pietų Europos korporatyvinio-klientelistinio modelio šalių. 
Tik Šiaurės šalys ir iš dalies Nyderlandai yra socialdemokratinio 
modelio šalys. Žurnalistė V. Butkuvienė, priešingai, pabrėžia, jog 
Lietuvoje formuojasi liberalus socialinis modelis. Tačiau kartu tei- 
gia, kad „Lietuva prisidėjo prie Europos idealaus modelio kūrimo, 
kuris nebuvo pagrįstas realumu ir realiais ekonominiais aspektais“. 

Šiek tiek siauresniu nei norėtųsi supratimu apie socialinę ap- 
saugą rėmėsi kai kurie „Sodros“, interesų grupių ir nevyriausybinių 
organizacijų ekspertai. Nors tai, matyt, lemia jų darbo specifika, 
kuri pasižymi praktiškesniais išmokų organizavimo, socialinės par- 
tnerystės ir socialinių paslaugų teikimo įgūdžiais. Tarp apklaustų 
politikų buvo viso politinio ideologinio spektro atstovai — konser- 
vatoriai, liberalai, socialdemokratai iš abiejų socialdemokratinių 
partijų, marginalinių partijų vadovai. Iš esmės jų atsakymai atitiko 
tas ideologines schemas, kurioms jie turėtų priklausyti. Tačiau taip 
ir liko neaišku, kokiu būdu tokie Lietuvos socialdemokratų par- 
tijos atstovai kaip Algirdas Sysas ar Giedrė Purvaneckienė darė 
tokią menką įtaką Lietuvos modelio formavimuisi. Nors patys pa- 
stebi, jog Lietuvos modelis pamažu plėtojosi liberaliojo modelio 
kryptimi. Tai tiesiogiai su socialine apsauga dirbę socialdemokratų 
atstovai, kurie turėjo daryti įtaką valstybės sprendimams. Tačiau 
kaip pareiškė G. Purvaneckienė, ne jie, o LLRI įtikino A. Bra- 
zauską. Dėl objektyvumo reikia pastebėti, jog šie socialdemokratai 
pamini ir aktyvų neigiamą kai kurių tarptautinių organizacijų, pvz., 
Pasaulio banko ir TVF vaidmenį. Jie darė įtaką Lietuvos modelio 
plėtojimuisi liberaliojo modelio kryptimi. Aktyvų neigiamą LLRI 
vaidmenį formuojant Lietuvos socialinę politiką pastebi dar keli 
formaliai su socialdemokratais nesusiję ekspertai. Neoliberalią įta- 
ką Lietuvos valstybei pažymi Kazimiera Prunskienė, Artūras Pau- 
lauskas ir kiti. Vienas iš profsąjungų veikėjų Jurijus Zaranka Lie- 
tuvos modelį įvardijo kaip „juodo kapitalizmo modelį“, o „Europos 
socialinis modelis tėra graži pasaka“. TDO, kuri yra daug labiau 
socialiai orientuota nei Pasaulio bankas ar TVE, vaidmenį pastebi 
vos keli ekspertai. Dažniausiai tai profsąjungų vadovai, kurie turėjo 
ryšių su TDO darbo santykių srityje. ES įtaką socialiniams spren- 
dimams vėlgi pastebi tik keli ekspertai, paminėdami vienintelį re- 
alų įtakos svertą — atviro koordinavimo metodą, kai atskiros šalys 
mokosi iš toliau pažengusių šalių patirties. Daug ekspertų pažymi, 
jog apie Europos socialinį modelį Lietuvoje nėra žinoma, diskusijų 
nebuvo (apie tai taip pat skaitykite trečios dalies pirmame skyriu- 

je). Tik vienas ekspertas prisiminė Mykolo Romerio universiteto 
Socialinės politikos fakulteto dekanės L. Dromantienės knygą apie 
Europos socialinį modelį. Seimo Socialinių reikalų komiteto pir- 
mininkas R. Dagys atviravo, jog Lisabonos strategiją „sėkmingai 
palaidojo Europos parlamentas“. Kompetentingesniais atsakymais 
per apklausą pasižymėjo daugelis mokslininkų ir bankų analitikai 
R. Kuodis, Raimundas Rudzkis ir J. Rojaka. Tarp mokslininkų 
dominavo socialdemokratinio tipo pažiūros, pagal tai atitinkamai 
ir vertintas Lietuvos modelis. Atskiro paminėjimo verti tie moks- 
lininkai, kurie, respondentų vertinimu, prisidėjo prie atitinkamo 
Lietuvos modelio kūrimo arba atvirkščiai — buvo kritiški jo atžvil- 
giu. Tai Ipolitas Nekrošius, R. Lazutka, B. Gruževskis ir Povilas 
Gylys. Iš socialinio administravimo ir politikų tarpo išskiriami pir- 
mieji Lietuvos socialinės apsaugos ministrai Algis Dobrovolskas 
ir T. Medaiskis, kurie darbuojasi universitetuose, taip pat pirmasis 
„Sodros“ vadovas Evaldas Kliučinskas. Tarp politikų, padariusių 
didelę įtaką Lietuvos socialinei politikai, minima ir buvusi minis- 
trė Vilija Blinkevičiūtė, taip pat jos pavaduotoja Audronė Mor- 
kūnienė, atėjusi dirbti iš LLRI. Socialinių paslaugų srityje atskirų 
ekspertų nuomone didžiausi autoritetai šalyje yra Laimutė Žali- 
mienė, taip pat nevyriausybinių organizacijų vadovai (pvz. „Vilties“ 
vadovė Dana Migaliova). 

Buvo ir labai originalių Lietuvos modelio vertinimų. Viena iš 
Savivaldybių asociacijos vadovių ir Vilniaus universiteto dėstytoja 
Audronė Vareikytė Lietuvos modelį įvardijo kaip socialdemokrati- 
nį-institucinį. Tačiau ne skandinavišką, o katalikišką. Mokslininkė 
Daiva Skučienė Lietuvos modelį apibrėžė kaip postkomunistinį- 
liberalų, o mokslininkas B. Gruževskis jį iki 2006 m. apibrėžė kaip 
minimalios gerovės valstybės modelį, o nuo 2006 m. — kaip dekla- 
ruojamą „aktyvios socialinės apsaugos“ modelį. Tačiau — tik dekla- 
ruojamą. K. Prunskienė teigė, kad Lietuvos modelis yra „kombi- 
nuotas draudiminis modelis (privalomas ir kaupiamasis), kuris yra 
derinamas su pašalpų ir kompensacijų įvairove, jų svarba lopant 
„karštas vietas“. Dar pora ekspertų pažymėjo Lietuvos modelio pa- 

našumą į Lenkijos modelį. Nemažai atsakiusiųjų teigė, jog Lietu- 
voje nesiformuoja joks socialinis modelis. Geriausiu atveju jis yra 
mišrusis. Tik vienas kitas apklaustasis pastebėjo Lietuvos modelio 
perimamumo elementus iš tarpukario laikotarpio, pirmiausia — so- 
cialinių paslaugų ir karitatyvinėje labdaringoje srityje. 

Atskiro aptarimo reikalauja privačių pensijų fondų vertinimai. 
Dauguma ekspertų kritiškai vertino privačių pensijų fondų atsi- 
radimą ir veiklą, laikė ją atvira „dotacija verslui“, pažymėdami, jog 
privačių fondų idėjos atėjo iš Čilės ar Brazilijos, nors ten jos ir 
neprigijo. Vienas iš socialinio administravimo atstovų pažymėjo, 
kad Europa „tikrai neliepė kurti privačių fondų „Sodros“ sąskaita“. 
B. Gruževskis tą patį tvirtina apie TVF poziciją. 

Tačiau verslininkų atstovai, kaip ir buvo galima tikėtis, taip pat 
atskiri žurnalistai privačius fondus vertino teigiamai ir socialinės 
apsaugos organizavimą matė tik tokį. Tarp įvairių ekspertams pa- 
teiktų klausimų privačių fondų vertinimą būtina išskirti, nes jų su- 
sikūrimas žymėjo Lietuvos modelio transformaciją iš korporatyvi- 
nio-bismarkinio į liberalųjį-marginalinį. Aišku, pastarųjų metų at- 
skaitymų nuo „Sodros“ tarifo į privačius sumažinimas iki 1,5 proc. 
leidžia kalbėti apie šio klausimo „stabilizaciją“, tačiau akivaizdu, 
kad pagerėjus ekonominei situacijai ir likvidavus „Sodros“ biudže- 
to deficitą prie šio klausimo (t. y. privačių pensijų fondų sustipri- 
nimo), galima spėti, būtų vėl grįžta. Abejonių dėl šio argumento 
gali kilti tik tuo atveju, jei mes rimtai vertintume Lietuvos elito 
norą dabar, po ekonominės krizės, sukurti didesnį „Sodros“ rezer- 
vą. „Sodros“ biudžeto rezervo klausimą minėjo daugelis apklausoje 
dalyvavusių ekspertų. 

Daugelis ekspertų, kurie Lietuvoje matė institucinį-universalų- 
socialdemokratinį modelį, pažymėjo ne tik atitinkamą socialinių 
paslaugų organizavimo tipą, bet pirmiausia — šeimos ir motinystės 
politiką. Jei dauguma ekspertų nesutiko su pensijų mažinimu se- 
natvės pensininkams, tai tokių beveik nebuvo vertinant ilgus mo- 
tinystės pašalpų teikimo periodus ir, svarbiausia, jų dydžius. Išimtį 
sudaro gal tik Seimo Socialinių reikalų komiteto pirmininkas Ri- 

mantas Dagys, kuris norėtų šeimos politikos sustiprinimo visais 
įmanomais būdais. Netgi socialdemokratinių pažiūrų ekspertai 
labai kritiškai vertino dideles ir ilgalaikes motinystės pašalpas, ku- 
rioms, pasak jų, valstybė neturėjo lėšų ir negalėjo tiek skirti. Taip 
pat dauguma ekspertų, tarp jų ir socialdemokratinių pažiūrų, ne- 
pritarė prieškriziniam 2008 m. senatvės pensijų didinimui, kuris, jų 
nuomone, pagilino krizę ir neleido „Sodrai“ sukaupti lėšų rezervo. 
Nors daugelis ekspertų išskyrė „Sodros“ biudžeto deficito, pensinio 
amžiaus didinimo, dirbančių pensininkų pensijų ir kitas proble- 
mas, vis dėlto nematė geresnės alternatyvos veikiančiai „Sodros“ 
sistemai. 

Buvęs Sveikatos apsaugos ministras, dabar nevyriausybininkas 
Romualdas Dobrovolskis modelio formavimosi problemą įžvelgia 
jo kitime. „Nėra rimto tikro modelio, pagal kurį galėtume ramiai 
dirbti 10 metų. O dirbt vis kas pusmetį keičiant, tai čia nieko gero 
nebus“, - sakė jis. Verslininkas P. Narbutas teigė, jog įstatymai Lie- 
tuvoje priiminėjami remiantis ne „Sodros“, socialiniais interesais, 
o kažkokiais kitais. Žurnalistas Rytas Staselis teigia, kad Lietuvos 
socialinė politika nebuvo artikuliuota ir suformuluota, o modelis — 
„neaiškus“. Aiškumo iš socialinės politikos formuotojų reikalauja 
ir „Veido“ žurnalo redaktorius Gintaras Sarafinas. Jis labiausiai pa- 
sigenda gerosios užsieniečių praktikos perėmimo iš toliau pažen- 
gusių šalių; reikalauja nuodugnaus šalių palyginimo su kruopščiais 
matematiniais skaičiavimais. Vienas iš mokslininkų, nenorėjęs 
skelbti pavardės, siūlo Lietuvai mokytis iš Estijos, kuri suderina 
skandinavišką ir anglosaksų modelį. Tačiau norisi paklausti, kur jis 
Estijoje mato skandinaviško modelio bruožų? Kaip žinoma, Estija, 
nors ir deklaruodama savo ir Šiaurės šalių tapatybę, socialinėje ap- 
saugoje neturi jokių skandinaviškų elementų — tai korporatyvinis 
modelis su stipriais liberalaus modelio elementais. Šiokios tokios 
painiavos dėl skandinaviško modelio bruožų įneša atskirų respon- 
dentų, ypač susijusių su profsąjunginiu judėjimu Lietuvoje, trišalio 
bendradarbiavimo priskyrimas skandinaviškiems elementams. Ga- 
lima sutikti, jog tai skandinaviško modelio ypatybė, tačiau daugiau 

išorinio institucinio bendradarbiavimo, o ne realiai gyvenime eg- 
zistuojančių joms priklausančių įstaigų struktūros formavimo ir jų 
funkcijų požiūriu. Nei „Sodra“, nei privatūs pensijų fondai, dėl kurių 
savo nuomonę reikšdavo Trišalė taryba, nėra skandinavų išradimas, 
nors skandinavai irgi turi panašias socialinio draudimo pakopas. 
Dar prieškariu Švedijoje buvo sukurta universali pensijų sistema, 
ir tik 1958 m. ją papildė valstybinio socialinio draudimo pakopa 
(Guogis 2000; 49). Tik dešimtajame dešimtmetyje Švedijoje at- 
sirado privatūs pensijų fondai. Švedijos sistemos esmę sudaro visų 
socialinės apsaugos pakopų egzistavimas, tačiau lemiamą reikšmę 
skandinaviškam modeliui turėjo universalių išmokų sistema, kuri 
ten buvo sukurta pirmiausiai, ir dėl kurios sukūrimo tartasi triša- 
liu principu (Bernotas, Guogis, 2006: 201). Čia reikia prisiminti 
1938 m. Saltsjobadeno kolektyvinių sutarčių susitarimą tarp so- 
cialinių partnerių. Ypač didelį Lietuvos ir Skandinavijos šalių 
skirtumą mato Lietuvos banko analitikas R. Kuodis, kuris tvirtina 
pirmasis Lietuvoje pradėjęs akcentuoti viešojo sektoriaus išlaidų 
perskirstymo nuo BVP procentą, kuris yra ypač mažas Lietuvoje 
(siekia apie 30 proc.). 

Atskiro aptarimo reikalauja Vilniaus universiteto profesoriaus 
ir vieno iš Socialinių tyrimų instituto vadovų B. Gruževskio verti- 
nimai. Pagrindinė jo mintis, kodėl susiduriame su tokiomis dide- 
lėmis socialinėmis problemomis, yra ta, jog Lietuvos mokytasi iš 
galutinių Skandinavijos, Vokietijos ir Jungtinės Karalystės modelių 
ir nesuprasta, kaip jie susiformavo, kaip iki jų buvo prieita. Ne- 
pavyko atsekti socialinio susitarimo, kuris formuojantis modeliui 
yra pats svarbiausias. Nebuvo pirminio akto, kurį Vakarai praėjo 
1950-1960 m., kai tie susitarimai buvo pasirašyti. B. Gruževskis 
teigia, kad „mes mokomės iš aštuoniasdešimtųjų — devyniasde- 
šimtųjų metų pavyzdžių, kurie jau buvo susiformavę. Juk pirmiau 
reikia suvokti valdomą objektą, o po to taikyti jam priemones, o 
ne suvokti kitur taikomas priemones, jei tavo aplinka visada bus 
kitokia. Tada jų efektyvumas žymiai mažesnis, kadangi nėra atlik- 
tas pirmas žingsnis, tai yra suvokimas savo valdomos visumos ir to 

socialinio susitarimo įforminimas pagal visus teisės principus, pvz. 
kam priklauso lėšos, ar tai nuosavybė, ar ne nuosavybė, ar mokam 
už draudiminį įvykį, ar paprasčiausiai už sumokėtus įnašus ir t.t. To 
nebuvo padaryta pradžioje. Tada niekas neskyrė dėmesio tokiems 
fundamentaliems dalykams, nebuvo kam tai daryti. Užsieniečiai 
irgi nemąstė, jog reikia šitą suvokti. Jie turi sprendimus, jie jiems 
geri. Mums belieka suvokti ir pritaikyti. Nesuvokta, kad ne tai yra 
svarbiausia. Kiekvieną objektą reikia pirmiausia pažinti ir nustatyti 
ligą, nustatyti jo funkcionalumo galimybes“. 

B. Gruževskis teigia, jog domėjimasis socialiniais reikalais Lie- 
tuvoje pastaruoju metu išaugo. Tačiau jis yra fragmentinis, nepa- 
grįstas, atsitiktinis, neprofesionalus ir nesisteminis. Ypač padaugėjo 
liberalumo. 2003-2008 m. BVP augo, o žmonių, susiduriančių su 
dideliais nepritekliais, skaičius išaugo nuo 17 iki 27 procentų. Kai 
200 tūkst. žmonių Lietuvoje nenori pradėti dirbti — nenormalu. 
Pasak mokslininko, jei nebus atsigręžta į integraciją, užimtumą, so- 
lidarumą silpnesniųjų naudai, investicijas į savarankiškumą ir rein- 
tegracijos laipsnio skaičiavimą, mes niekada netapsime socialiai 
orientuota visuomene, o tapatinsimės tik su privačiais interesais. 

Vertinant ekspertų pasisakymus apie Lietuvos socialinės politi- 
kos modelį, reikia pažymėti, kad dauguma šį modelį įvardijo kaip 
korporatyvinį-bismarkinį, „dreifuojantų“ liberalumo linkme arba 
kaip jau susiformavusį liberalųjį modelį. Tai ekspertai specialistai, 
kurių pareigos ir interesai tiesiogiai siejasi su socialine apsauga ar 
socialine politika. Toliau nuo šių sričių esantys verslininkai ir žur- 
nalistai, atvirkščiai, Lietuvos modelį mato kaip socialistinį skandi- 
navišką arba iškreiptą socialistinio sovietinio tąsą. Dar viena gru- 
pė ekspertų, kurie Lietuvos modelį vertino kaip socialdemokra- 
tinį, buvo dirbantys socialinių paslaugų srityje. Jie pažymėjo, kad 
dauguma mokymų buvo organizuoti padedant Šiaurės šalims, iš 
jų perimti ir socialinio darbo organizavimo principai bei metodai. 
Dauguma ekspertų iš šalių, kurių įtaka Lietuvos socialinės politi- 
kos ir socialinės apsaugos raidai buvo didžiausia, išskyrė Vokietiją, 
Švediją ir Daniją. Taip pat buvo paminėtos Norvegija, Suomija, 

Jungtinė Karalystė, Nyderlandai, Airija, Lenkija, Čilė ir Brazilija. 
Daug „Sodroje“ pirmaisiais metais dirbusių ekspertų geru žodžiu 
minėjo Airijos atstovų mokymus per PHARE programą. Įvairiose 
srityse gerai vertinta Nyderlandų parama. Be jau minėtų tarptau- 
tinių organizacijų kaip Pasaulio bankas, TVF ir TDO, geru žo- 
džiu prisiminta Jungtinių Tautų Vystymo programa (UNDP), kuri 
padėjo nevyriausybinei kvaziorganizacijai „Socialinės politikos 
grupė“ ir jos vadovui T. Medaiskiui atlikti įvairius mokslinius ir 
taikomuosius tyrimus bei patarti SADM. Taip pat geru žodžiu keli 
ekspertai įvertino Lietuvos Socialinių tyrimų centro mokslininkų 
veiklą. Tačiau Pasaulio banką ir TVF ne visi ekspertai minėjo geru 
žodžiu. Šios organizacijos, kaip ir LLRI, susilaukė daug kritikos 
už antisocialią veiklą ir liberalizmo įsigalėjimo skatinimą Lietuvoje 
(apie tai plačiau skaitykite trečios dalies pirmame skyriuje). 

Iš esmės daugelio ekspertų ir kitų veikėjų vertinimai patvirti- 
no įsigalėjusias koncepcijas Lietuvos socialiniuose moksluose dėl 
atitinkamo Lietuvos socialinės politikos modelio apibrėžimo ir jo 
elementų. Dalis ekspertų, nors ir turėjo priešingą nuomonę, tačiau, 
akivaizdu, buvo veikiami savo padėties darbo rinkoje: verslininkai, 
kaip didžiausi mokesčių mokėtojai, išlaikantys, jų žodžiais tariant, 
socialinės apsaugos sistemą, arba dalis žurnalistų, kaip nepriklau- 
somos profesijos atstovai, kurie ilgą laiką socialinių mokesčių Lie- 
tuvoje nemokėjo, o pradėję, nebuvo tikri dėl „Sodros“ sistemos 
perspektyvų. Valstybinio samdomojo darbo atstovai iš socialinio 
administravimo ir mokslo sferų, taip pat vienas valstybinės įmonės 
atstovas pasižymėjo kur kas kairesniais socialinės politikos verti- 
nimais ir nematė „Sodros“ sistemai alternatyvų. Nors ir pripažino 
valstybinio socialinio draudimo problemas. Dėl visų aukščiau mi- 
nėtų priežasčių galima teigti, kad Lietuvos mokslininkams nereikia 
peržiūrėti savo susitormavusių koncepcijų Lietuvos socialinės poli- 
tikos modelio atžvilgiu. Jas galima įvertinti kaip teisingas, pasitvir- 
tinančias ir jau „įėjusias į vartoseną“. Tačiau Lietuvos mokslininkai 
turi atkreipti didesnį dėmesį į atskirų ekspertų pasisakymus, pvz., 
A. Akstinavičiaus ar B. Gruževskio. Pirmasis siūlo vertinti Lietuvos 

modelį kaip Lotynų Amerikos liberalų modelį, o antrasis pagrin- 
džia modelio formavimosi pradžios, t. y. išeitinių pozicijų, svarbą. 
Jeigu A. Akstinavičiaus požiūris nėra naujas Lietuvos moksle (juo 
šiek tiek kitu atveju rėmėsi A. Guogis), tai B. Gruževskio pozicija 
yra iš esmės naujoviška, padedanti įvertinti ne tik Lietuvos mo- 
delio kūrimosi istoriją, bet ir dabartinius socialinius-ekonominius 
valstybės sunkumus. Taip pat galima pripažinti, kad geriausiai pi- 
liečių „įgalinimo“ ir integracijos problemas visuomenėje supranta 
ekspertai B. Gruževskis ir R. Lazutka. Jų tyrimus šia tema reikėtų 
remti ir skatinti ne tik dėl originalių išvadų, bet ir dėl taikomojo 
pobūdžio, galinčio daryti reikšmingą įtaką Lietuvos socialinės po- 
litikos formavimo sričiai. 


3.3. Išvados 


1. Tik dalis, maždaug du trečdaliai, ekspertų ir kitų veikėjų 
įsivaizduoja, koks socialinės politikos modelis buvo sukurtas 
Lietuvoje ir kur link jis juda. 

2. Trečdalis ekspertų teisingai įvertino Lietuvos modelį kaip 
korporatyvinį-bismarkinį, „dreifuojantį“ liberalaus modelio 
kryptimi. 

3. Keli ekspertai įvertino Lietuvos socialinį modelį kaip jau 
susiformavusį liberalų modelį. 

4. Tik du ekspertai išskyrė klientelizmą kaip labai svarbų 
Lietuvos socialinės politikos modelį papildantį elementą. 

5. Ne socialinio draudimo srityje dirbantys arba mažiau su 
socialinio draudimo problematika susiję respondentai 
pažymėjo universalaus socialdemokratinio (skandinaviško) 
modelio elementus socialinių paslaugų, Darbo biržos 
organizavimo ir trišalio bendradarbiavimo atvejais. 

6. Dauguma ekspertų, nors ir pripažino „Sodros“ biudžeto 
deficito, pensinio amžiaus didinimo, dirbančių pensininkų 
pensijų, didelių motinystės pašalpų ir kitas socialinio 
draudimo problemas, vis dėlto nematė alternatyvos „Sodros“ 
sistemai. 

10. 


. Iš esmės visi septyni apklausoje dalyvavę verslininkai ir pusė 


žurnalistų buvo negatyviai nusiteikę „Sodros“ atžvilgiu ir 
nematė jos perspektyvų. 


„ Atskiri ekspertai Lietuvos socialinės politikos modelį 


apibrėžė kaip Lotynų Amerikos liberalų, turintį panašumų į 
lenkišką modelį sr socialdemokratinį skandinavišką, taip pat 
iškreiptą sovietinės sistemos tąsą. 


. Galima spėti, jog atitinkamus Lietuvos ekspertų vertinimus 


dėl Lietuvos socialinės politikos modelio tipo lėmė jų 
padėtis darbo rinkoje ir interesų kryptis. Priešingu atveju, 
sunku paaiškinti, kodėl valstybinio samdomojo darbo ir 
verslininkų bei žurnalistų pozicijos taip išsiskyrė. 

Tačiau būtina pripažinti, jog Lietuvos mokslininkų 
(J. Aidukaitės, D. Bernoto, A. Bitino, L. Dromantienės, 
Guogio, R. Lazutkos, T. Medaiskio) pozicijos Lietuvos 
modelio atžvilgiu pasitvirtino ir peržiūrėti jų iš esmės 
nereikia. Būtina tik atkreipti dėmesį į atskirų ekspertų — 
A. Akstinavičiaus ir B. Gruževskio — vertinimus. Jei A. 
Akstinavičiaus įžvalga dėl Lietuvos modelio apibrėžimo 
pagal Lotynų Amerikos liberalųjį modelį nėra nauja, tai B. 
Gruževskio aiškinimas dėl Lietuvos modelio išeitinių pozicijų 
tyrimo svarbos yra ypač aktualus ateities tyrinėjimams. 
Taip pat verta dėmesio T. Medaiskio pozicija dėl Lietuvos 
socialinės politikos modelio fragmentiškumo ir klientelizmo 
bruožų bei panašumo į Pietų Europos modelį. Tačiau šis 
vertinimas irgi nėra naujoviškas (nes apie tai yra rašę A. 
Guogis ir D. Bernotas savo monografijoje „Globalizacija, 
socialinė apsauga ir Baltijos šalys“). 

APIBENDRINIMAS. LIETUVOS GEROVĖS 
VALSTYBĖS RAIDA: IŠTAKOS, BŪDINGIAUSI 
BRUOŽAI IR PAGRINDINIAI VEIKSNIAI 


1. Įvadas 


Knygoje buvo nagrinėta Lietuvos gerovės valstybės raida nuo 
pirmųjų užuomazgų iki šiuolaikinių problemų. Ji analizuota kitų 
Europos ir pasaulio valstybių kontekste, taip pat išsamiai apžvel- 
giant teorinius bei empirinius debatus, vykstančius tarp užsienio 
mokslininkų ir atsispindinčius jų darbuose. Lietuvos gerovės vals- 
tybės raida buvo tiriama pasitelkiant daugiamatį/multidimensinį 
jos raidą aiškinantį teorinį modelį, išsamiai aptartą šios knygos pir- 
majame skyriuje. Pagal šį modelį gerovės valstybės raidą lemia vir- 
tinė tokių veiksnių kaip istorinis inertiškumas (prieš tai buvusios 
socialinės politikos struktūros), šalies politinė aplinka, ekonominis 
išsivystymas, globalizacijos ir europeizacijos įtaka bei adminis- 
tracinio, politinio ir ekonominio elito nuostatos socialinės politi- 
kos atžvilgiu. Šie veiksniai ne konkuruoja tarpusavyje, bet sudaro 
priežasčių kompleksą, kuris ir nulemia socialinės politikos raidą.?? 
Knyga bent iš dalies aptarė visus minėtus veiksnius. Ypatingas 
dėmesys buvo skiriamas anksčiau buvusių bei esamų socialinės 
apsaugos struktūrų analizei bei administracinio, politinio ir eko- 
nominio elito žinių, patirties bei nuostatų socialinės politikos at- 
žvilgiu tyrimui. Taip pat smulkiai aptarta tarptautinių organizacijų 
bei Europos integracijos įtaka. Baigiamojoje dalyje apibendrinsi- 
me pagrindines knygos išvadas ir nubrėšime kontūrus būsimiems 
tyrimams gerovės valstybės dalyko srityje. 


2. Istorinis inertiškumas 


Kaip jau aptarėme šios knygos pirmoje dalyje, viena iš gerovės 
valstybės plėtotės teorinių prielaidų (istorinis inertiškumas, angl. 


27 Šis teiginys remiasi Ragin (1994, 1997) kokybinių palyginamųjų metodų 
postulatais bei Granovetter (1992) „įtvirtinimo“ (ang. Embeddedness) teorija. 

path-dependency) teigia, kad socialinė politika yra inertiškas fe- 
nomenas ir anksčiau egzistavusios jos struktūros lemia, kokią so- 
cialinę politiką turime dabar ir turėsime ateityje. Kartą reformavus 
socialinę apsaugą, vėliau gali būti sunku ką nors pakeisti (žr. Pier- 
son, 1994). Išsami istorinė buvusių socialinės apsaugos struktūrų 
analizė ne tik padeda suprasti, kodėl ir kokias socialinės apsaugos 
sistemas mes turime šiandien, bet ir leidžia prognozuoti socialinio 
draudimo institutų tvarumą ateityje. Todėl svarbu tirti socialinės 
apsaugos ištakas, išryškinti jai būdingiausius bruožus bei atskleisti 
veiksnius, lemiančius socialinės politikos raidą. Trumpai apžvelki- 
me pagrindinius Lietuvos gerovės valstybės raidos etapus, išsamiai 
aprašytus šios knygos skyriuose, ir pabandykime išryškinti kiekvie- 
nam etapui būdingus bruožus bei veiksnius, kurie turėjo didžiausią 
įtaką socialinės politikos raidai tuo laikotarpiu. 


2.1. Gerovės valstybės užuomazgos: 1919-1940 metai 


Šis laikotarpis jau sulaukė Lietuvos mokslininkų dėmesio, ta- 
čiau kartais jis romantizuojamas, todėl jį reikia kritiškai ir objek- 
tyviai įvertinti. Epocha svarbi, nes būtent tuo metu susiformavo 
nepriklausomos Lietuvos gerovės valstybės pirmieji daigai. Tačiau 
aplinkybės, sudariusios sąlygas formuotis socialinei apsaugai, sieja- 
mos su ankstesniais laikais — XIX a. pabaiga ir XX a. pradžia, kai 
Lietuva dar priklausė Rusijos imperijai. Būtent anais laikais buvo 
pradėta institucionalizuoti privati ir valstybinė socialinė globa bei 
parama labiausiai skurstantiems šalies gyventojams, suprantama 
kaip „vargšų globa“, ir sukurtos pirmosios dvi pramonės darbi- 
ninkų socialinio draudimo schemos, taikomos tik stambiajai pra- 
moncei. Šios pačią mažiausią apsaugą ir pagalbą teikusios sistemos 
gali būti tarpukario Lietuvos socialinės apsaugos pagrindu arba jos 
plėtros ir modernizavimo atspirties tašku (pagal Pivorienę ir Mi- 
kalauskaitę, 2005). Kitas veiksnys, pagreitinęs socialinės apsaugos 
sistemos kūrimą, buvo Pirmojo pasaulinio karo padariniai. Po karo 
senos socialinės problemos paaštrėjo, šalyje kilo masinis skurdas. 

Pirmosios socialinės apsaugos institucijos buvo skirtos būtent karo 
nuostoliams likviduoti: netekę namų gyventojai ir grįžę pabėgėliai 
buvo aprūpinti pastoge, maistu ir drabužiais, jiems suteikta medi- 
cininė priežiūra, apgyvendinti ir neįgalieji bei be tėvų likę vaikai. 
Vėliau, atsikračius pačių sunkiausių karo sukeltų socialinių proble- 
mų, buvo steigiamos naujos arba pertvarkomos senos institucijos, 
kad būtų galima vykdyti tolimesnę socialinės apsaugos sistemos 
tinklo plėtrą. 

Atgavus nepriklausomybę, valstybės politinis elitas paskelbė, 
kad vienas svarbiausių uždavinių yra rūpintis piliečių socialiniu 
saugumu ir kurti šiuolaikinę, į pramonines Vakarų valstybes orien- 
tuotą socialinę apsaugą. Svarbiu veiksniu aiškinant tarpukario so- 
cialinės apsaugos sistemos raidą gali būti laikoma tai, kad valstybė 
pripažino ir prisiėmė pagrindinį vaidmenį, teikiant socialinę ap- 
saugą. Buvo suvokta, kad norint užtikrinti socialinį stabilumą bei 
tam tikro laipsnio ekonominę-socialinę raidą būtina organizuoti 
ir reguliuoti socialinės apsaugos sistemą valstybiniu lygmeniu. Ta- 
čiau, ko gero, tokį supratimą galėtų paaiškinti ne tik orientacija į iš- 
sivysčiusių Vakarų Europos valstybių ir JAV pavyzdžius bei kultū- 
rinio artumo jausmas su jomis, bet iš dalies ir pramonės darbininkų 
streikai ir reikalavimai keisti darbo sąlygas bei Lietuvos komunistų 
partijos veikla, telkusi darbininkus. 

Tačiau darbininkų klasė, nors ir buvo aktyvi, vargiai galėjo būti 
vienintelė socialinės apsaugos sistemos plėtros varomoji jėga, nes 
buvo labai negausi: 1924 m. ji sudarė 6,4 proc. darbuotojų. Jos skai- 
čius nepakito ir praėjus daugiau nei dešimt metų. Tarpukario Lie- 
tuva buvo žemės ūkio kraštas su silpnai išplėtota pramone ir preky- 
ba, žemės ūkyje dirbo beveik 77 proc. gyventojų, vyravo archajinė 
gyvenimo sankloda. Socialinis draudimas, laikomas industrializa- 
cijos pasekme, negalėjo apimti žemės ūkyje dirbančių gyventojų, 
todėl Lietuvos socialinis draudimas buvo santykinai atsilikęs nuo 
išsivysčiusių pramoninių Vakarų valstybių, apdrausta buvo maža 
dalis gyventojų, o visą tai lėmė neišvystyta pramonė ir lėtos indus- 
trializacijos apsukos. 

Valstybė į biudžetą nesurinkdavo pakankamai lėšų, nes ekono- 
mika buvo nestabili, tęsėsi krizės. Lėšų trūkumas yra dar vienas 
būdingas veiksnys, turėjęs neigiamos įtakos socialinės apsaugos 
raidai ir neleidęs formuoti visa apimančio socialinio draudimo ir 
socialinės paramos modelio. Nemažai pažangių idėjų ir iniciatyvų 
socialinės apsaugos srityje negalėjo būti priimtos, nes nuolat stigo 
finansinių investicijų. Socialinė apsauga, nors pripažįstama priori- 
tetine sritimi, iš tiesų nesulaukė būtinos finansinės paramos savo 
plėtrai. 

Kadangi socialinės apsaugos projektai ir institucijos buvo men- 
kai finansuojamos, išskirtinę vietą tarpukario socialinės apsaugos 
sistemoje užima privati labdaringa veikla, kuria aktyviai užsiėmė 
įvairios piliečių arba Bažnyčios įsteigtos organizacijos, bendruo- 
menės, komitetai bei pavieniai asmenys. Labdaringos organizacijos 
turi būti vertinamos kaip esminis tarpukario socialinės apsaugos 
sistemos papildymas, svarbi jos dalis. Jos rūpinosi visomis skurs- 
tančiųjų grupėmis: vienos orientavosi į universalią pagalbą visiems 
kraštutiniame varge atsidūrusiems žmonėms, kitos specializavosi 
konkrečiose globos srityje atskiromis gyventojų grupėmis — naš- 
laičiams, vienišiems seneliams, neįgaliesiems. Valstybė ypač rėmė 
ir skatino labdaringų organizacijų veiklą, suteikė joms lengvatų 
ir rėmė finansiškai. Artėjant nepriklausomybės dvidešimtmečiui, 
įvairių labdaringų organizacijų įsteigtų globos įstaigų skaičius vir- 
šijo valstybinių socialinės globos įstaigų skaičių. Privati labdarin- 
ga iniciatyva tarpukario Lietuvoje turi būti vertinama kaip vienas 
veiksnių, padėjusių kurti socialinės apsaugos struktūrą ir spręsti so- 
cialines problemas. Kita vertus, labdaringų organizacijų finansinės 
galimybės, nepaisant valstybės skiriamo finansavimo, buvo labai ri- 
botos, todėl jų veikla galėjo apsiriboti tik menka pagalba labiausiai 
skurstantiems gyventojams. 

Labdaringos veiklos vaidmuo atskleidžia tradicionalistinio 
požiūrio dominavimą socialinės globos srityje šalia pastangų mo- 
dernizuoti socialinio draudimo sistemą, kurti ją remiantis progre- 
syviomis idėjomis. Tačiau kai kuriais atvejais socialinio draudimo 

raida taip pat priklausė nuo politinio elito ir visuomenėje vyravusių 
pažiūrų. Galima teigti, kad dėl konservatyvių valdančiųjų nuostatų 
nedarbo draudimas buvo atmestas kaip svetima idėja, o skurdas, 
viena aktualiausių to meto problemų, nebuvo pripažintas sociali- 
ne rizika. Dėl tradicionalistinių pažiūrų tiek skurdas, tiek klasi- 
nis visuomenės susiskirstymas buvo priimami kaip norma. Toks 
požiūris galėjo lemti santykinį socialinės apsaugos neišsivystymą, 
o jį stiprino biudžeto deficitas, autoritarinio valdančiojo režimo 
nusistatymas prieš darbininkų klasės socialinių teisių ir garantijų 
plėtojimą (dažnai priimamą kaip svetimą komunistinę ideologiją) 
ir traktavimas, kad socialinės apsaugos tikslas — tik minimali pačių 
pažeidžiamiausių gyventojų sluoksnio apsauga. Socialinės apsau- 
gos mastai, garantijų kiekis ir kokybė nesiekė optimalaus lygio, kad 
visi šalies gyventojai galėjo būti pakankamai aprūpinti įvairiais ne- 
darbingumo atvejais. 

Ko gero, daugiausiai neigiamos įtakos socialinės apsaugos plė- 
trai turėjo politinio elito tarpusavio konkurencija, nesibaigiantys 
partijų nesutarimai, kova dėl valdžios, dažnai keičiamos vyriausy- 
bės. Dėl to buvo sunkiai pasiekiamas politinis sutarimas ir stabilu- 
mas, kurio reikėjo plėtojant socialinės apsaugos sistemą. Valstybi- 
nis perversmas 1926 m. įteisino autoritarinį prezidento valdymą, o 
tai gali būti vertinama kaip veiksnys, lėtinantis visavertę socialinę 
raidą. 

Tarpukario socialinės apsaugos raidos analizė atskleidžia, kad 
Lietuvoje nebuvo objektyvių prielaidų formuotis visapusiškai, uni- 
versaliai socialinės apsaugos sistemai. Tai lėme tiek ekonominiai 
veiksniai (Pirmojo pasaulinio karo padariniai, lėta modernizacijos, 
industrializacijos bei urbanizacijos sparta, nuolatinis biudžeto de- 
ficitas), bet ir politinis nestabilumas (nuolatinė vyriausybių kaita, 
politinio elito tarpusavio konkurencija) bei vyraujančios valdan- 
čiųjų konservatyvios nuostatos socialinės apsaugos atžvilgiu, kai 
skurdas buvo priimamas kaip norma, o solidarumui skiriamas 
menkas dėmesys. Be to, Lietuvos geopolitinė padėtis neleido dėti 
visų pastangų socialinės apsaugos modernizavimui. Žinia, gresiant 

išorinių jėgų intervencijai valstybės prioritetai neišvengiamai buvo 
kreipiami į krašto apsaugą. 

Socialinės politikos tyrėjai, analizuodami bei prognozuodami 
socialinės gerovės raidą Lietuvoje, turėtų atsižvelgti į tarpukario 
socialinio draudimo struktūrų fragmentiškumą, nes tai gali paaiš- 
kinti esamų socialinės apsaugos struktūrų bei ideologijų tęstinumo 
priežastis. 


2.2. Sovietinis socialinės politikos modelis: 
1940-1990 metai 


Svarbiausi sovietinės sistemos susidarymo veiksniai buvo jos 
totalitarinis pobūdis, represinis valstybės valdymo aparatas, abso- 
liutus komunistų partijos vaidmuo, griežta centralizacija, planinė 
ekonomika, neegzistuojančios demokratijos ir žodžio laisvės. Dėl 
jų socialinės apsaugos sistemoje valstybė piešiama kaip vienintelė 
gyventojų aprūpintoja, praradus ar sumažėjus pajamoms bei drau- 
džiant turėti kitokių nei iš darbo gaunamų pajamų. Iš filosofinės 
pusės valstybės vaidmuo žmogaus gyvenime buvo įgavęs visa ap- 
imantį, totalinį pobūdį. Išvardyti veiksniai didesnę reikšmę turėjo 
ankstyvuoju sovietinės valstybės raidos laikotarpiu, o aštuntaja- 
me-devintajame dešimtmečiuose jų reikšmė šiek tiek sumažėjo. 
Atsirado įvairesnės socializmo teorijos interpretacijos, tačiau buvo 
tebesilaikoma nuomonės, kad „sovietinis socializmas“ yra pats „ti- 
kriausias socializmas“ be nukrypimų. Paskutiniajam raidos laiko- 
tarpiui buvo suteiktas „išvystyto socializmo“ pavadinimas. Tačiau 
teorinėse diskusijose imta kalbėti apie socializmo prieštaravimus, 
todėl atsirado erdvės jo laisvesnei interpretacijai, sumažėjo ko- 
munistų partijos bei valstybės saugumo komiteto, kaip svarbiau- 
sio represinio įrankio, įtaka. Tačiau visais istoriniais laikotarpiais 
sovietinei sistemai buvo aukštinami jos „socialiniai laimėjimai“, 
priešpastatomi „išnaudotojiškai“ kapitalistinei santvarkai Vakarų 
šalyse. Revizionistiniai socializmo variantai „į kairę“ Kinijoje ir „į 
dešinę“ Jugoslavijoje taip pat buvo smerkiami. Jau nekalbant apie 

Skandinavijos šalis, kurios buvo laikomos to paties „supuvusio Va- 
karų pasaulio“ dalimi, nors ir „humaniškesnės“ socialinėje sferoje. 

Sovietinė valstybė teisę į socialinį ekonominį saugumą paskelbė 
vienu svarbiausiu revoliucijos iškovojimu ir sovietinio piliečio fun- 
damentalia teise. Socialinio saugumo programos tapo valdančio- 
sios partijos įrankiu stiprinant dirbančiųjų kontrolę. Nė viena kita 
šalis pasaulyje nenaudojo savo socialinės saugumo sistemos kaip 
propagandos priemonės taip akivaizdžiai. Nepaisant to, Sovietų 
Sąjunga ir Lietuvos SSR neliko nuošalyje nuo socialinio saugumo 
sistemos reformų judėjimo pasaulyje. 1940 m. po Sovietų Sąjun- 
gos okupacijos Lietuvai teko derintis prie suformuotos socialinio 
draudimo ir socialinio aprūpinimo sistemos. Svarbiausią vaidmenį 
Lietuvos SSR socialinės apsaugos sistemoje suvaidino valstybinis 
socialinis draudimas, jam patys gyventojai įmokų nemokėjo, už 
juos tai darė įmonės ir organizacijos, o administracinį darbą atliko 
valstybė ir profsąjungos. 

Sovietinė socialinės apsaugos sistema išsiskyrė tuo, kad nebuvo 
automatiško išmokų indeksavimo. Šis faktorius atskleidžia stiprią 
ideologinę sovietinės sistemos orientaciją, skelbiančią, kad Sovietų 
Sąjungoje nėra ir negali būti jokios infliacijos. Tačiau realiai au- 
gant kainoms ir ideologiškai tai neigiant, socialinių išmokų vertė 
pamažu sumažėdavo, daug socialines išmokas gaunančių žmonių 
susidurdavo su finansiniais sunkumais, netgi nepritekliumi. Iš to 
plaukia kita ypatybė — Sovietų Sąjungoje nebuvo pripažinta skurdo 
rizika, nes tai prieštaravo ir kėlė grėsmę oficialiai ideologijai, nors 
tikrovėje skurdas egzistavo. 

Socialinę apsaugą sovietinėje Lietuvoje reikia apibrėžti kaip 
valstybės nustatytų socialinių ekonominių alimentinio pobūdžio 
priemonių sistemą, teikiančią pragyvenimui reikalingas lėšas ir 
paslaugas piliečiams, dėl įstatymuose numatytų priežasčių nega- 
lintiems pragyventi iš darbo ar kitų pajamų. Socialinis draudimas 
ir socialinis aprūpinimas Lietuvoje buvo finansuojamas iš valstybės 
biudžeto lėšų, pervedamų iš Maskvos, ir centralizuoto kolūkiečių 
socialinio aprūpinimo fondo. Teisė gauti kai kurių rūšių draudimą 

senatvėje ir netekus darbingumo priklausė nuo darbo stažo. Eg- 
zistavo ir privilegijuotos išmokos komunistų partijos, vyriausybės 
bei tam tikrų pramonės šakų atstovams, kurių indėlis į šalies eko- 
nomiką buvo labai svarbus. Socialinis aprūpinimas Lietuvoje buvo 
teikiamas ir nepriklausomai nuo darbinės veiklos praeityje, pvz., 
pašalpos I ir II grupių invalidams (ir invalidams nuo vaikystės), 
išlaikymui senelių ir invalidų namuose. Lietuvoje, palyginti su ki- 
tomis sovietinėmis respublikomis, socialinio aprūpinimo sistema 
buvo savarankiškesnė negu socialinis draudimas, o Lietuvos val- 
džia tuo sumaniai naudojosi, statydama senelių namus ir gerin- 
dama jų priežiūrą, remdama mažai aprūpintų šeimų vaikus ir pan. 
Tačiau tam tikros socialinės ekonominės sąlygos Lietuvoje turė- 
jo įtakos ir socialiniam draudimui, pvz., Lietuvoje buvo didesnė 
dalis dirbančių senatvės pensininkų, o socialinis draudimas buvo 
administruojamas efektyviau negu kitose Sovietų Sąjungos respu- 
blikose. Atkreiptinas dėmesys, kad socialinės apsaugos specialistai 
iš kitų SSRS respublikų važiavo mokytis į Lietuvą. 

Būtina pažymėti, kad tai buvo universalus modelis, apimantis 
visus gyventojus. Paternalistinė sovietinė sistema rūpinosi savo pi- 
liečiais visais socialinės rizikos atvejais. Sveikatos apsauga, švieti- 
mas buvo nemokami ir visiems prieinami. Aprūpinimas būstu taip 
pat buvo valstybės rankose ir paskirstomas per darbovietę. Aki- 
vaizdu, kad nepaisant neigiamų sovietinės sistemos bruožų bei jos 
primetimo „iš viršaus“, socialinė apsauga Lietuvoje įgijo universa- 
lumo bei visuotinumo savybių. 


2.3. Gerovės valstybės raida nuo 1990 m. iki dabar 


Visą antros nepriklausomybės dvidešimtmetį konstruojama 
nauja socialinės apsaugos sistema, pradedant įstatymais dėl pama- 
tinių teisių į socialinį draudimą ir socialinę paramą ir baigiant visa 
apimančiomis socialinėmis programomis. 

Lietuvos socialinės apsaugos raidos etapus galima suskirstyti 
taip: 1) valstybinio socialinio draudimo sistemos kūrimas pagal se- 

nuosius sovietinius socialinio draudimo principus 1990-1995 m., 
2) „tikrų“ valstybinio socialinio draudimo principų įgyvendinimas, 
remiantis 1995 m. socialinio draudimo įstatymais, 1995-2011 m., 
3) privačių pensijų fondų, papildančių „Sodros“ sistemą, sukūri- 
mas ir veikla 2003-2011 metais. Socialinės paramos sistema, kurią 
sudarė nedraudiminių išmokų ir stacionarių bei nestacionarių pas- 
laugų sistema, pasižymėjo mažesne kaita, tačiau metams bėgant ji 
pasipildė kur kas didesniu nestacionarių socialinių paslaugų kiekiu 
(pvz., paslaugos į namus). 

Atkūrus nepriklausomybę 1990 m. pagrindinis socialinės tei- 
sėkūros tikslas buvo saugiai ir greitai atsiskirti nuo sovietinės vi- 
sasąjunginės konjunktūros, pertvarkant socialinio draudimo ir 
socialinio aprūpinimo teisinį pagrindą ir sukuriant naują socialinį 
draudimą vykdančią instituciją. Visa tai padaryti reikėjo pakanka- 
mai operatyviai. Todėl pirmuoju nepriklausomybės laikotarpiu so- 
cialinės apsaugos reforma vyko priimant įstatymus, apibrėžiančius 
socialinio draudimo ir socialinės paramos kompetencijas, tikslus, 
principus ir struktūras, finansavimo šaltinius bei administravimą. 
Buvo sukurtos pagrindinės socialinės apsaugos sudedamosios da- 
lys ir numatyta jų plėtra. Tačiau Lietuvos socialinės apsaugos teisė 
pakeista ne iš karto. Kai kurie sovietinės socialinės apsaugos prin- 
cipai bei struktūros elementai socialinio draudimo sistemoje liko 
galioti iki 1995-1997 m., kol buvo priimtas naujas valstybinio so- 
cialinio draudimo įstatymų paketas. Socialinių paslaugų paramos 
teikimo principai, tvarka ir struktūra keičiami dar lėčiau, kai kurie 
tobulinimo darbai tebevyksta iki šiol. Užtat dar 1990 m. numatyta, 
kad piniginė socialinė parama bus tik minimali valstybės pagalba, 
negalinti užtikrinti ilgalaikio ekonominio ir socialinio saugumo, 
teikiama tik ekstremaliomis gyvenimo situacijomis, skirta tik bū- 
tiniausiems poreikiams tenkinti ir siekiant išvengti dar didesnių 
sukrėtimų. 

1990-1995/7 m. sukurta teisinė socialinės apsaugos bazė bei 
struktūros elementai vėliau buvo tobulinami eurointegracijos kryp- 
timi. Iki narystės ES Lietuva sparčiai derinosi prie europinių stan- 

dartų. Socialinės politikos darbotvarkėje atsirado nauji uždaviniai, 
skirti integruoti pažeidžiamas gyventojų grupes, naikinti socialinę 
atskirtį ir visiems užtikrinti lygias teises ir galimybes. 

Kartu su socialinės apsaugos europeizacijos procesu, vyko in- 
dividualizacijos plėtra socialinių rizikų draudimo srityje. Atsira- 
do privatūs pensiniai fondai, o dalyvavimas juose buvo siejamas 
su geresniu aprūpinimu senatvėje. Individuali atsakomybė atsirado 
ir socialinių paslaugų srityje, jas gaunantis asmuo skatintas labiau 
domėtis pagalbos procesu, prisiimti atsakomybę. Pagal nauja kon- 
cepciją akcentuotas probleminių ir disftunkcinių sričių rėmimas ir 
normalizacija, siekiant gyventojų savarankiškumo bei autonomi- 
jos. Pagrindinė tokios politikos priemonė tapo darbo rinkos ir už- 
imtumo politika. Ši daugelio socialinių ir ekonominių problemų 
sprendimo panacėja buvo nukreipta ne tik į skurdo ir socialinės 
atskirties mažinimą, bet ir į socialinės aprėpties didinimą bei visos 
šalies ūkio plėtros skatinimą. Socialinės apsaugos samprata prasi- 
plėtė nuo skurdžiai gyvenančių žmonių rėmimo iki visų gyventojų 
padėties gerinimo ir socialinės raidos skatinimo. 

Per krizę ir pokriziniu laikotarpiu išryškėjo kai kurios sociali- 
nės apsaugos spragos. Valstybėje didėja skurdas, spartėja neigiami 
demografiniai procesai, vyksta intensyvi emigracija. Vėl atsirado 
sistemos reformos poreikis. Kaip ir iki krizės, akcentuojami užim- 
tumas, integracijos ir sanglaudos procesai. Pagrindinėmis sociali- 
nės politikos reformavimo priemonėmis lieka didesnės socialinių 
rizikų individualizacijos skatinimas, valstybinės paramos vaidmens 
mažinimas, didesnį socialinės apsaugos sistemos racionalizacija, 
paslaugų ir išmokų gavėjų užimtumo skatinimas (nors mažai užsi- 
menama, kaip tam sudaryti sąlygas), sistemos administravimo kaš- 
tų mažinimas. Iš kitos pusės, pokriziniu metu socialinėje politikoje 
matosi ne tik ekonominės, bet ir politinės suirutės bei stagnacijos 
pasekmės, kai delsiama priimti sprendimus, skirtus ilgalaikei soci- 
alinės apsaugos reformai. 

3. Ekspertų balsas 


Kaip jau aptarėme pirmame skyriuje, vienoje iš gerovės valsty- 
bės teorijų — Valstybės centristinėje — teigiama, kad socialinės po- 
litikos administratoriai, ekonominis, politinis bei mokslinis elitas 
-— svarbūs veikėjai, formuojantys socialinės politikos raidą. 67 in- 
terviu analizė atskleidžia vyraujančius požiūrius tarp pačių eksper- 
tų ir išgrynina jų nuomonę apie valdančiųjų ideologines nuostatas, 
ekonominių ir ideologinių veiksnių tarpusavio ryšį reformuojant 
Lietuvos socialinę politiką. Atsižvelgiant į ekspertų Žinias, patirtį, 
nuomones, galima prognozuoti socialinės politikos raidą bei at- 
skleisti esminius veiksnius, turinčius jai įtaką. 

Tyrimas atskleidė, kad Lietuvos socialinės politikos ekspertai 
yra santykinai susiskirstę į tris grupes pagal ideologines nuostatas. 
Dauguma mokslininkų, kairiųjų partijų politikai, kai kurių nevy- 
riausybinių organizacijų, didžioji dalis viešojo administravimo ir 
profesinių sąjungų atstovai sudaro vieną grupę, kurioje dominuoja 
socialdemokratams artimos pažiūros. Šie ekspertai remia dosnios, 
visa apimančios gerovės valstybės modelį, grindžiamą universalu- 
mo, solidarumo ir lygybės principais. Jų nuomone, valstybė turi 
prisiimti didžiausią vaidmenį užtikrinant gyventojams didesnę ge- 
rovę. Verslo, žiniasklaidos ir dešiniųjų partijų atstovai yra kitame 
ideologinio poliaus gale ir formuoja kitą grupę, besilaikančią libe- 
ralių — nuo pakankamai nuosaikių iki labai kraštutinių — pažiūrų. 
Šios grupės ekspertai yra įsitikinę, kad kiekvienas gyventojas pats 
privalo užsitikrinti savo gerovę dalyvaudamas darbo rinkoje. Soci- 
alinė apsauga, jų nuomone, turi apimti tik tuos gyventojus, kurie 
patys savimi pasirūpinti negali, o valstybės tikslas yra garantuoti 
tik minimalią gerovę pagal teisinio reguliavimo normas. Finansų 
analitikų ideologinius požiūrius galima vadinti nuosaikiausiais. 
Šios grupės nariai niveliuoja kraštutines ideologines pozicijas ir 
ieško savotiško viduriniojo kelio, derindami plačias valstybines ga- 
rantijas ir individualią atsakomybę. 

Tačiau vis tik yra vienas, visas grupes vienijantis aspektas. Visų 
grupių ekspertus sieja nuomonė apie asmeninės atsakomybės so- 
cialinėje sferoje didinimo reikšmę. Ekspertai sutaria, kad tai yra 
individuali ir visuomeninė vertybė, ją būtina ugdyti, norint išspręsti 
ir socialinio teisingumo, ir finansines problemas. Dešiniosios gru- 
pės ekspertai šią vertybę priskiria liberaliąjai ideologijai, kairiosios 
grupės ekspertai sutaria, kad tai yra savaime suprantama šiuolaiki- 
nės demokratinės valstybės vertybė. 

Akivaizdu, kad Lietuvos politinėje arenoje pirmosios grupės 
pozicija yra mažai girdima, antrosios grupės nuostatos — garsiai 
artikuliuojamos. Labiausiai ekonominio ir finansinio elito intere- 
sus propaguoja LLRI. Daugumos ekspertų nuomone, instituto įta- 
ka politinių partijų sprendimams buvo ir tebėra akivaizdi. Vienas 
ryškesnių Lietuvai būdingų ypatumų, atskleidžiančių ir socialinės, 
ir ekonominės politikos formavimo kontekstą, yra politinio elito 
priklausomybė nuo ekonominio elito ir pastarojo interesų domina- 
vimas priimant visai visuomenei svarbius sprendimus. Jis pasireiškė 
per ekonominės raidos tikslų viršenybę ir pirmenybę, mokestinės 
sistemos liberalizaciją, socialinio draudimo privatizaciją, socialinės 
apsaugos marginalizaciją, spartėjančios komodifikacijos procesus. 

Ekspertų interviu analizė atskleidė, kad Lietuvos socialinės 
politikos raidai įtaką darė daug veiksnių. Akivaizdu, kad domina- 
vo ekonominis veiksnys, bet atmetus buvusią sovietinio modelio 
struktūrą bei ideologiją ir ieškant alternatyvos, reikėjo naujos kryp- 
ties, kuri kuo mažiau primintų sovietinę. Pripažįstama ir išskirtinė 
politinių partijų įtaka socialinės politikos reformai, tačiau ji pasi- 
reiškė ne per konkretaus modelio, atitinkančio partijos ideologiją, 
propagavimą, bet per kompetencijos socialinės politikos klausimais 
stoką, populizmą, neaiškią viziją, liberalios ideologijos protegavimą 
bei ypatingą verslo interesų gynimą. Lietuvoje sunkiai įžvelgiamas 
skirtumas tarp kairiųjų ir dešiniųjų partijų. Abi ideologiškai prie- 
šingos pusės yra linkusios atstovauti daugiau stambaus kapitalo ir 
finansinių grupių negu kitų gyventojų interesams. 

Administracinio elito pasyvus vaidmuo reformuojant socialinę 
politiką yra kitas išskirtinis veiksnys. Elitas atliko tik pasyvių vyk- 

dytojų vaidmenį, jų balsas buvo menkai girdimas. Tą patį galima 
pasakyti ir apie nevyriausybinių organizacijų funkciją bei menką 
profsąjungų įtaką, ypač per pirmąjį nepriklausomybės dešimtmetį. 
Socialinės politikos raidą, reformų įgyvendinimą lėmė ir neišnau- 
dotas mokslinis potencialas (net tam tikrais laikotarpiais nušalini- 
mas). Iš 67 tyrimo dalyvių matosi, kad dauguma Lietuvos sociali- 
nių mokslų atstovų išskirtinai (solidariai) palaiko prosocialias idė- 
jas, remia dosnios ir visapusiškos gerovės valstybės kūrimą — tokios 
ideologinės pažiūros reikšmingai skiriasi nuo daugumos valdan- 
čiojo politinio bei ekonominio elito nuostatų ir pažiūrų. Akivaizdu, 
kad kad mokslinio potencialo dalinis nušalinimas nuo socialinės 
politikos reformos neleido iki šiol suformuoti ir konceptualizuoti 
kryptingos gerovės valstybės kūrimo vizijos. Ekspertai sutaria, kad 
vienas pagrindinių minusų yra nesutarimas dėl socialinės apsaugos 
sistemos filosofinio pagrindo. Jis liko nekonceptualizuotas, nors 
galimybių tą padaryti buvo. Viešoje erdvėje nediskutuota, kokią 
kryptį ir kokį gerovės valstybės modelį verta rinktis Lietuvai: ar 
dosnios, socialiai orientuotos valstybės su dideliais (arba progre- 
siniais) mokesčiais, ar liberalųjį modelį, kai už savo gerovę tampa 
atsakingas pats žmogus. Trūkstant gerovės valstybės koncepcijai, 
socialinė politika buvo formuojama fragmentiškai, neatsakingai, 
nepamatuotai, didėjo jos priklausomybė nuo ekonomikos. 

Daugumos ekspertų nuomone, Lietuvoje vyrauja proliberalios 
idėjos. ES įtaka socialinės politikos raidai yra minimali. O pastarų- 
jų metų krizė tik parodė, kad ES neturi tinkamų svertų spręsti so- 
cialines problemas. Tuo metu TVF ir ypač Pasaulio banko įtaka yra 
pakankamai didelė. Lietuvos viešajame diskurse dvidešimt metų 
buvo plėtojama individualios gerovės idėja, ekonominis klestėji- 
mas tapatintas su asmeniniu, o ne socialiniu. O pastarosios krizės 
laikotarpiu, ekspertų vertinimu, socialinės apsaugos sistema grįžo 
į pradinį sistemos kūrimosi etapą, kai mąstyta, kaip apskritai užti- 
krinti pagrindines draudimo rūšis: pensijas, nedarbo ir kitas išmo- 
kas. Tokiu metu net nesvarstoma, kaip plėtoti sistemą, tik ieškoma 
būdų, kaip ją apsaugoti nuo visiško žlugimo. 

4. Koks gerovės valstybės modelis? 


Peržvelgus Lietuvos gerovės valstybės raidą nuo jos pirmų- 
jų užuomazgų iki dabar akivaizdu, kad Lietuvoje niekada nebu- 
vo sudarytos sąlygos universaliai, dosniai socialinei politikai, kuri 
gyvuoja socialdemokratinės gerovės valstybėse. Tai nereiškia, kad 
mes negalime tokio modelio siekti. Tai rodo, kad niekada nebuvo 
palankių, objektyvių raidos sąlygų. Lietuvos gerovės valstybė plė- 
tojosi sudėtingoje aplinkoje. Dažna, pasikartojanti okupacija, per 
kurią būdavo primetami kitos valstybės įstatymai, daug šimtmečių 
formavo nepasitikėjimą valstybe ir jos institucijomis. Nuolat bai- 
minantis išorinių jėgų intervencijos į šalies teritoriją, prioritetinė 
sritimi visada buvo krašto apsauga (tarpukario laikotarpis), ekono- 
mika, integracija į NATO bei ES (antrasis nepriklausomybės lai- 
kotarpis), bet ne socialinė politika. Nedidelė demokratijos patirtis 
bei aukšta politinių partijų fragmentacija, nuolatinė jų kaita — visa 
tai vargiai asocijuojasi su socialdemokratinės gerovės valstybe ar 
tiesiog dosnia, visapusiška gerove. 

Taip pat svarbu paminėti, kad Lietuvos socialinės politikos re- 
formuotojai per pastaruosius dešimtmečius privalėjo ne tik keisti, 
pritaikyti sovietinės sistemos socialinės apsaugos struktūras pagal 
rinkos ekonomiką, bet ir turėjo spręsti tuo pat metu paaštrėjusias 
XX a. pabaigos ir XXI a. pradžios globalias problemas: gyventojų 
senėjimą, šeimos deinstitutionalizaciją, augančią migraciją (Stan- 
kūnienė, 2001, 2006). 

Plačiąja prasme šiandien Lietuvą galime priskirti idealiam po- 
komunistiniam modeliui, kuris išsamiai aprašytas knygos pirmoje 
dalyje. Pagal šį modelį, būdingą daugeliui pokomunistinių šalių, 
valstybė prisiima atsakomybę už savo piliečių gerovę, tačiau jos 
teikiama pagalba ne visada garantuoja orų pragyvenimo lygį pilie- 
čiams, patekusiems į socialinę riziką (susirgus, sulaukus senatvės, 
darbo netekties atveju ar atsidūrus skurdo spąstuose). 

Pagal smulkiai knygoje aprašytas vakarietiškas tipologijas, Lie- 
tuva priskiriama hibridiniam korporatyviniam-(bismarkiniam)- 
klientelistiniam modeliui. Klientelizmas gali būti aiškinamas 

nebūtinai kaip sovietinės sistemos tąsa, nes daugelyje Pietų šalių 
egzistuoja klientelistinės, specialios papildomos išmokos, o viešojo 
administravimo sprendimai neįmanomi be korupcijos ir patronažo 
santykių (plačiai apie tai trečios dalies trečiame skyriuje). Korpo- 
ratyvinio-(bismarkinio)-klientelistinio modelio svarbiausią dalį 
sudaro valstybinis socialinis draudimas, taip pat socialinė parama 
ir papildomos specialiosios išmokos. Be to, reikia pažymėti, kad šis 
modelis iš lėto slenka liberalaus-marginalinio modelio kryptimi, 
nors tas judėjimas yra nevienareikšmis ir nevienakryptis, o atskirais 
istoriniais laikotarpiais gali būti ir pristabdytas ar „persidengian- 
tis“. Kaip atskleidė ekspertų tyrimas, liberalaus modelio elementai 
ypač išryškėjo per pastarųjų metų (2008-2009 m.) krizę. Tačiau 
socialinės apsaugos analizė rodo, kad sistema iki šiol išlieka pakan- 
kamai įvairi. Pavyzdžiui, didelės, dvejus metus mokamos motinys- 
tės (tėvystės) pašalpos Lietuvą išskiria iš kitų pasaulio šalių, tai pats 
ryškiausias Lietuvos specifinis bruožas. Net ir 2011 m. motinystės 
pašalpą pirmaisiais metais sumažinus iki 70 proc., o antraisiais me- 
tais — iki 40 proc. buvusio uždarbio dydžio, ji išliko pakankamai 
dosni ir smarkiai lenkė kitų valstybių motinystės pašalpų dydžius. 
Tolimesnė socialinės politikos ir gerovės valstybės raida priklau- 
sys nuo to, ką pasirinks socialinės politikos reformuotojai. Ar tai bus 
Pasaulio banko ir LLRI proteguojamas likutinis/liberalus modelis? 
Ar Europos socialinis modelis? Kitas svarbus klausimas: kaip su- 
derinti valstybės, nevyriausybinių organizacijų, savivaldybių, pačių 
piliečių iniciatyvas bei atsakomybes socialinės politikos srityje taip, 
kad būtų veiksmingai sprendžiamos socialinės problemos? 
Nepaisant gerovės valstybės kritikų, kurie teigia, kad visa Eu- 
ropa ritasi liberalesnio gerovės valstybės modelio link, tose šalyse, 
kur dominuoja valstybės atsakomybė už piliečių gerovę, socialinių 
problemų iki šiol yra mažiausiai. Gerovės valstybė ir dabar išlieka 
svarbus gerovės, stabilumo, solidarumo bei demokratijos garantas. 
Kaip teigia H. Wilensky'is (1975), tai socialinio konsensuso ir so- 
cialinės tvarkos šaltinis. Gerovės valstybė pergyveno pasaulinius 
karus, krizes, jos institutai giliai įsišakniję visame pasaulyje. Euro- 

pos piliečiai vertina per 100 metų sukurtas bei išsikovotas sociali- 
nes teises ir garantijas, nepaisant nusiskundimų ir nepasitenkinimo 
biurokratija, neefektyvumo ar kitų socialinės politikos trūkumų 
(Kuhnle, 2000). 


5. Būsimų gerovės valstybės tyrimų kontūrai 


Pagal knygos pirmame skyriuje pateiktą teorinį gerovės vals- 
tybės modelį, gerovės valstybė — tai nevienalytis/multidimensinis 
fenomenas, kuriam įtaką daro daugybė veiksnių, o jis tuo pat metu 
irgi formuoja tuos veiksnius. Šioje knygoje tyrėme veiksnius, ku- 
rie lėmė Lietuvos gerovės valstybės raidą. Būsimi tyrimai turėtų 
analizuoti esamų Lietuvos gerovės valstybės struktūrų įtaką ša- 
lies ekonomikai, gyventojų požiūriui, demokratijos bei pilietinės 
visuomenės raidai, politiniams prioritetams bei šalies valdančiojo 
elito nuostatoms. Toks tyrimas galėtų atsakyti į visiems rūpimus 
teorinius klausimus: kaip gerovės valstybė veikia šalies ekonominę 
plėtrą? Kokios gerovės valstybės ir kodėl reikia Lietuvai, Europai? 
Jis taip pat pateiktų atsakymus į svarbius empirinius klausimus: ar 
skurdą galima sumažinti vien tik mokant socialines pašalpas? Ar 
skurdą reikia spręsti kompleksiškai, pasitelkus universalias priemo- 
nes, didinant pajamų perskirstymą? 

Knygoje palietėme tokius svarbius veiksnius kaip istorinis iner- 
tiškumas ir administracinio, politinio, ekonominio, mokslinio elito 
žinios bei nuostatos. Iš dalies aptarėme politinių partijų bei eko- 
nominio veiksnio įtaką bei globalizacijos ir Europos integracijos 
poveikį. Tačiau neanalizavome gyventojų nuomonių bei pilietinės 
visuomenės įtakos gerovės valstybės raidai. Aiškinant gerovės vals- 
tybės kilmę bei jos raidą, pastarieji yra labai svarbios veikiančios 
jėgos (tai byloja ir knygos multidimensinis teorinis modelis). Dau- 
gybė tyrimų rodo, kad gyventojų lūkesčiai ir požiūriai į socialinį 
teisingumą dažnai sutampa su šalyje vyraujančiu gerovės valstybės 
modeliu (Kohl, Wendt, 2003; Taylor-Gooby, 2004). Tose valsty- 
bėse, kur socialinė politika yra dosnesnė, gyventojai labiau linkę 

remti perskirstomąją lygybę ir sutinka mokėti didesnius mokes- 
čius. Liberalios gerovės valstybės šalyse gyventojai mažiau palaiko 
valstybės didesnę atsakomybę už piliečių gerovę. Kiti tyrimai turė- 
tų atskleisti, kokios nuostatos socialinės politikos atžvilgiu vyrauja 
tarp Lietuvos gyventojų. Ar tikrai Lietuvos piliečiai nori dosnios, 
visapusiškos gerovės valstybės? 


6. Gerovės valstybės kūrimas Lietuvoje: mitas ar 

realybė? 

Knygoje atlikta mokslinės literatūros, anksčiau vykdytų tyrimų, 
įvairių dokumentų, archyvinės medžiagos bei 67 ekspertų interviu 
analizė leidžia teigti, kad Lietuvoje gerovės valstybė buvo kuriama 
panašiai kaip ir kitose Europos šalyse. Tačiau Lietuvos atvejis iš- 
siskiria tuo, kad procesas buvo nenuoseklus, atskirais istorinės rai- 
dos etapais vyko drastiški pokyčiai, gerovės valstybės koncepcija 
buvo neišplėtota arba apskritai neegzistavo, nebuvo ir palankios 
ideologinės terpės gerovės valstybės kūrimui. Lietuvoje nuo 1918 
m. iki dabar išskirtinai vyravo konservatyvių bei liberalių pažiū- 
rų ideologijos (išskyrus primestą sovietinės okupacijos laikotarpį), 
kurios skatino individualią ar šeimos atsakomybę už savo gerovę. 
Pagrindinė gerovės valstybės kūrimo prielaida — pasitikėjimas bei 
dialogas tarp valstybės ir jos piliečių — neturėjo palankių sąlygų 
plėtotis bei stiprėti. Įžengusi į XXI a. Lietuva pagaliau turi visas 
sąlygas kurti šiuolaikinę vakarietišką gerovės valstybę. Tačiau šiuo 
lemiamu laikotarpiu Lietuvos gerovės valstybės kūrimą įtakoja ne 
tik vidiniai veiksniai, bet ir globalūs pokyčiai. Visas pasaulis iš nau- 
jo vertina dosnios gerovės valstybės kriterijus, jos teikiamą nau- 
dą. Todėl, kaip niekada anksčiau, Lietuvai šiandien reikia aiškios, 
pamatuotos bei pagrįstos gerovės valstybės kūrimo koncepcijos. 
Pastarojo dvidešimtmečio reformos gerovės valstybės kūrimo idėją 
pavertė labiau mitu nei realybe. Ar tolimesnis gerovės valstybės 
kūrimas Lietuvoje taps tikrove, priklausys nuo bendrų valdančiojo, 
ekonominio, politinio elito bei Lietuvos gyventojų norų, prioritetų 
bei pastangų. 

CREATION OFTHE WELFARE STATE IN 
LITHUANIA: MYTH OR REALITY? 


Jolanta Aidukaitė, Natalija Bogdanova, Arvydas Guogis 
Lithuanian Social Research Centre, Institute of Sociology 


Summary 


Since Lithuania's integration into the European Union, social 
issues have increasingly become the subject of political debate. This 
is pursuant to the EU social action programmes. At the same time, 
the increasing social problems, especially during the global crisis of 
recent years of 2008-2009, have been forcing scientists, politicians 
and bureaucrats to put social issues on the priority of the political 
agenda. Obviously, there is a need for a long-term vision of welfare 
state development in Lithuania, which could guarantee the social 
security for its citizens, while also ensuring sustainable economic 
development. However, the long-term welfare state vision is unat- 
tainable without the comprehensive and systematic analyses of the 
historical roots of the social policy in Lithuania, its special features 
and causal forces affecting its transformation. 

The aim of the book is to examine the factors that have influen- 
ced the transformation of social policy in Lithuania, to explore the 
historical origins of the Lithuanian welfare state and to highlight 
its special features. The book also seeks to contribute to national 
and international debates on the role and importance of the wel- 
fare state in the modern society. The Lithuanian welfare state is 
analyzed in the context of globalization and Europeanization. The 
welfare state is perceived as a multidimensional / heterogeneous 
phenomenon, influenced by a number of factors and thereby also 
forming these factors. The book focuses on major factors in shaping 
social policy: path-dependency (previous social policy choices), the 
views of the social policy experts, the impact of globalization and 
Europeanization as well as the impact from the economy and the 
role of political parties in shaping social policy. 

"This issue is unigue in that, for the first time, welfare state de- 
velopment in Lithuania is studied comprehensively (experts' views, 
historical and investigation of global influences) and systemati- 
cally (including; all major types of social insurance, tracking chan- 
ges over time and identify their causes). 

The findings of the book are based not only on the analysis 
of previous research, theories and typologies, but also based on 
authentic gualitative data. The 67 semi-structured interviews were 
conducted with policy-makers, academics and the political, eco- 
nomic and bureaucratic elite in Lithuania in 2011 (January-July). 
The interviews were conducted as part of the project “The transfor- 
mation of the welfare state in Lithuania: the origin, specific featu- 
res and main causal forces behind its development" (2010-2011), 
financed by the Research Council of Lithuania. The interviewees 
were carefully selected to represent five groups of the Lithuanian 
elite (who are/were, directly or indirectly, involved in social policy 
reform and development): the political elite (politicians, govern- 
ment representatives, members of the major political parties); aca- 
demics (leading scholars in the field of social policy); journalists 
(representatives from the leading newspapers); senior civil serv- 
ants (working in social policy fields); interest group representatives 
(trade unions, employer confederations and NGO leaders); and 
the economic elite (senior representatives of industry, business and 
financial institutions). Together the 67 interviews provide a very 
broad picture of expert knowledge, experiences, attitudes and opi- 
nions concerning social policy development in Lithuania. 

"The analysis of 67 expert interviews has passed through all sta- 
ges of the gualitative analytical process as described by Meuser 
and Nagel (2009: 35-36): transcription, paraphrase, coding, the- 
matic comparison, sociological conceptualization, and theoretical 
generalization. The book displays two final stages of the analysis. 
The specific characteristics of commonly shared knowledge of the 
expert interviews are condensed, categorized and the findings are 
empirically generalized displaying the most illustrative guotes. The 

empirically generalized findings are linked with the major theore- 
tical assumptions. 

In addition to expert interviews, the book broadly analyzes the 
social security legislation, the publications of the Lithuanian Mi- 
nistry of Social Security and Labour, national and international 
statistics, and the archival materials, revealing how the Lithuanian 
social security system evolved since 1918 until now. 

The book is divided into three parts and a concluding chap- 
ter. Part One “Welfare State — Multidimensional Phenomenon" 
includes three chapters: “Welfare State Theories, Typologies and 
Challenges in the Globalized World", “Problems of Welfare State 
Modelling, Public Administration and the Search for a Progres- 
sive Welfare State Model", “Welfare Reforms and Socio-econo- 
mic Trends in the Ten New EU Member States of Central and 
Eastern Europe". 

The first chapter of Part One discusses major welfare state the- 
ories, typologies and challenges to the welfare state in the twenty- 
first century. It has several objectives: to delineate the welfare state 
definition and to present a theoretical model to study the welfare 
state in transitional societies. The chapter argues that the welfa- 
re state is a multidimensional phenomenon, so it must be exami- 
ned in the light of the country's historical, economic, and political 
context. The attitudes and views of the administrative, political and 
economic elites, who are directly or indirectly involved in the so- 
cial policy reform, towards the welfare state are also an important 
factor in shaping welfare state development as well as the impact 
of globalization and Europeanization, which has gained conside- 
rable attention in the scholarly literature on social policy in recent 
decades. The chapter concludes in distinguishing four basic dilem- 
mas that scientists, social policy reformers and policy makers must 
solve entering the twenty-first century in order to have more su- 
stainable European welfare state systems: universalism or income 
testing?; to encourage private initiative or to increase public com- 
mitment and responsibility?; a productive or protective welfare 

state?; European Social Model or neoliberal model?; globalization 
or de-globalization? 

The Second chapter of Part One suggests to compare welfare 
models according to policy comparison, „input“ and „output“ re- 
sults, operational comparison and the comparison of results. Welfa- 
re models typology is related to social administration typology and 
some important conclusions in this respect are made, for example, 
that the liberal-marginal model generates New Public Manage- 
ment and vice-versa. At the same time, the relation of welfare ty- 
pology to the New Governance model is still not clear enough, as, 
for example, all welfare models promote empowerment (the main 
element of New Governance) as the vital societal development 
tool and aim. The chapter discusses problems of the typology of 
the welfare state in the context of the European and Lithuanian si- 
tuation. The more uniform European social model is guestionable 
as it is possible to talk about a more unified European social model 
only on the basis of ideological values, because in the European 
reality there exist several, rather different, welfare models. The ab- 
sence of a clear European social model makes the situation of the 
Eastern European and Lithuanian social system architects and re- 
formers rather complicated. It is necessary to be guided by at least 
the most general normative model according to which it is possible 
to distinguish progressive and non-progressive social policies. The 
normative model consisting of ten parts: a) community welfare, 
b) social inclusion, c) social solidarity, d) anomie prevention, e) di- 
minishing of social ineguality and poverty, £) decommodification, 
g) progressive taxation, h) “active“, but not “passive", social policy, 
i) social empowerment, and k) happiness index calculation, I) the 
democratic state as an institution. 

The third chapter of Part One reviews recent socio-economic 
changes in the ten new EU member states of Central and Eastern 
Europe and the earlier and latest debates on the emergence of the 
post-communist welfare state regime. It asks two guestions: Are 
the new EU member states more similar to each other in their 

social problems encountered than to the rest of the EU world? Do 
they exhibit enough common socio-economic and institutional 
features to group them into the distinct/unified post-communist 
welfare regime that deviates from any well-known welfare state 
typology? The findings of the chapter indicate that despite some 
slight variation within, the new EU countries exhibit lower indica- 
tors compared to the EU-15 as it comes to the minimum wage and 
social protection expenditure. The degree of material deprivation 
and the shadow economy is on average also higher if compared to 
the EU-15 or the EU-27. However, then it comes to at-risk-of- 
poverty rate after social transfers or Gini index, some Eastern Eu- 
ropean outliers especially the Check Republic, but also Slovenia, 
Slovakia and Hungary perform the same or even better than the 
old capitalist democracies. Latvia, Lithuania, Estonia, Romania, 
Bulgaria, Poland, however, show many similarities in their soci- 
al indicators and performances and this group of countries never 
perform better than the EU-15 or the EU-27 averages. Nevert- 
heless, the literature reviews on welfare state development in the 
CEE region reveal a number of important institutional features in 
support of identifying the distinct/unified post-communist wel- 
fare regime. Most resilient are: insurance-based schemes play a 
major part in the social protection system; high take up of social 
security; relatively low social security benefits; increasing signs of 
liberalization of social policy; and the experience of the Soviet/ 
Communist type of welfare state, which implies still deeply em- 
bedded signs of solidarity and universalism. 

Part Two discusses social policy development in Lithuania, how 
it evolved since 1917 up to the present. It consists of three chap- 
ters: “The Development of Social Protection in Lithuania from 
1918 till 1940", “Soviet model of social protection, its origins, de- 
velopment, and Lithuania", “The development of the Lithuanian 
social protection system after the post-socialist era (1990-2011); 
facts and estimates". 

The first chapter of Part Two aims to describe in detail the de- 
velopment of the social security system in Lithuania of the in- 
ter-war period (1918-1940). It concentrates on major features of 
social insurance as well as social care institutions and the legislative 
context. The focus is on the analysis of sickness, pensions, and acci- 
dents at work. The chapter is based on a careful examination and 
interpretation of authentic documents and legislation of the inter- 
war period on social insurance. The findings show that the persis- 
tent budget deficit, the government's volatility, the slow pace of 
economic modernization and industrialization, and the constant 
fear of external military intervention did not constitute a stable 
and supportive environment for the expansion and development 
of Lithuanian social insurance institutions. Sickness insurance, 
which was initiated almost immediately after independence in 
1919, came into force only seven years later. Old age pension insu- 
rance was available only to soldiers, civil servants and state ofhicials. 
Some special pensions were granted to scientists, culture workers 
and important public figures. Unemployment insurance was never 
recognized in inter-war Lithuania, although the demand for it was 
high, given the increasing unemployment and the economic crisis 
which was felt in the county. Despite some good intentions of re- 
formers, the inter-war Lithuanian social security system remained 
incomplete. 

"The second chapter of Part Two analyzes the structure and ide- 
ology of the Soviet social insurance system. In the whole territory 
of the USSR, the same principles and laws of social insurance were 
applied. However, in several Soviet republics, for example Lithu- 
ania, some specific elements were observed which influenced the 
administrative methods in social security, social insurance and so- 
cial support. The chapter explains the nature of social insurance 
expenditure. We define and explain the branches of social insuran- 
ce in the USSR: old age and disability pensions, illness, maternity, 
funeral and unemployment benefits (the latter were paid in the 
early Soviet period only). The chapter deals with official USSR 

and Lithuanian SSR statistics, mainly from the last Soviet period 
(beginning 1975), when Soviet social insurance reached its limits 
and showed its potential. Although Soviet social insurance was re- 
lated to the principles of the Bismarckian work record and former 
earnings, it was however financed from Moscow's centrally orga- 
nised budget and was not related to meaningful contributions of 
employers and employees. The one-party communist system had 
a big role in the functioning of social insurance in the USSR and 
the Lithuanian SSR. The chapter shows that the Lithuanian soci- 
al protection system because of the occupation of Russia (1795— 
1914) and the Soviet Union (1940-1990) was closely related to 
the system of pre-revolution Russian and Soviet Unions, with 
some insignificant regional differences. The social security pro- 
grams were used as instruments to strengthen workers' control. No 
other country in the world but USSR has used its social security 
system as a tool for propaganda. Despite that, the Soviet Union 
and the Lithuanian SSR did not stay aloof from social security 
system reforms in the world. When Lithuania was occupied by the 
Soviet Union in 1940, it had to comply with the formed system of 
social insurance and social care. The main role in Lithuanian SSR 
was given to the social insurance scheme, which did not involve 
contributions of the residents (instead, it was done by work organi- 
zations, and administered by the state and trade unions). In com- 
parison with other soviet republics, Lithuania featured a higher 
level of independence in the social care field than in the field of 
social insurance, and the Lithuanian authorities used it wisely to 
build nursing homes for elderly and improving their administra- 
tion, supporting children of poor families, etc. However, certain 
economic-social conditions in Lithuania also had an effect on the 
social insurance, e.g. there were more working old-age pensioners 
in Lithuania, and social insurance was administered more effecti- 
vely than in the rest of the USSR republics. Notably, social security 
specialists from other USSR republics were coming to Lithuania 
to gather good practice. 

The third chapter of Part Two reviews social policy develo- 
pment in Lithuania since 1990, after restoration of independence 
in Lithuania, up to the present. In 1990, the country had a possi- 
bility to choose between three paths of welfare state: liberal-mar- 
ginal, corporative — “Bismarckian" or universal “social-democra- 
tic" model. In 1990 Lithuania laid fundamentals for corporative 
— “Bismarckian" model, consisting mainly of state pay-as-you-go 
social insurance system and social assistance and additional special 
benefits parts as well. Although in Lithuania economic growth ye- 
ars (especially from 2001 to 2008) were observed, social ineguality, 
poverty and emigration level as well as distrust of state institu- 
tions were gradually growing. These facts were especially visible 
during the economic decline years (1991-1993, 1999, 2009). The 
trends of detective social development were observed in Lithuania 
in the beginning of the 21-st century, when the corporative mo- 
del of social welfare began to drift to the liberal-marginal model. 
The establishment of private pension funds and implementation 
ot New Public Management in the social services administration, 
were those elements which clearly showed the drift to the liberal- 
marginal model. The 3E efhciency scheme in Lithuanian social 
administration (economy, efficiency and effectiveness) were only 
partially implemented while the 4-th E — social justice, 5-th E 
— eguality and 6-th E — ethics had little importance for the Li- 
thuanian social model. A clientelistic additional special benefits 
scheme was criticized by Western and Lithuanian specialists, but 
there was no acting government in Lithuania which could show 
political will for the abandonment of the special benefits system. 

Part Three of this book includes three chapters: “Globalization, 
Europeanization and Welfare State Development in Lithuania: 
the Views of the Experts", "Experts" Views on Ideological Fac- 
tors Influencing the Development of a Social Protection System 
in Lithuania", “Experts Views on the Social Policy Model in Li- 
thuania". 

"This first chapter of Part Three assesses the impact of globa- 
lization and Europeanization on social policy development in 
Lithuania. It surveys with regard to globalization, the activities 
of such supranational agencies as the World Bank and the In- 
ternational Monetary Fund. With regard to Europeanization, it 
surveys the impact of European integration, the use of European 
Structural Funds, and compliance with the European Social Mo- 
del. Scrutinizing the impact of the EU and other global actors on 
social policy change in Lithuania, this paper will highlight the im- 
portant guestions to which welfare state research is striving to res- 
pond: Do globalization and Europeanization make any significant 
impact on social policy change in the “new" EU countries? What 
is the impact of the EU, the World Bank and the International 
Monetary Fund on social policy change in Lithuania? Does the 
European Social Model have any future in Lithuania? The chapter 
employs gualitative methodology to study the impact of globa- 
lization and Europeanization. Sixty seven semi-structured inter- 
views conducted with policy-makers, academics, political, econo- 
mic and bureaucratic elites in Lithuania in 2011 (January - July) 
are analyzed in this chapter. The chapter demonstrates that globa- 
lization, through the activities of the transnational organisations, 
does shape social policy in the new member states, but only if the 
necessary conditions for that are present. One important condition 
is that the elite's preferences and attitudes should coincide with the 
ideas, support and advice propagated by the transnational organi- 
sations. As it is shown by the Lithuanian case, the ideas and advice 
provided by the Bank and the IMF were easy to implement sin- 
ce the political, economic and administrative elites were (and are) 
in favour of neo-liberal ideas on social policy. Another important 
condition is monetary inputs attached to advice from global or- 
ganisations. The case of Lithuania demonstrates that projects that 
are tied to loans, European Structural Funds (or indeed any kind 
of funding) are much easier to implement in practice. Whereas 
advice provided from the EU which has no monetary incentives, 
or compliance with the ESM, does not give visible results in so- 

cial policy. “Cognitive Europeanization", which has taken place in 
Lithuania for two decades already, is not providing visible results 
at the level of policy implementation. The exchange of ideas and 
best practices through the OMC among the EU member states, 
and active participation of the representatives from the Ministry of 
Social Security and Labour of Lithuania in the meetings organised 
by the EU, does not counter-balance the ideas coming from the 
transnational organisations in Lithuania. 

"The second chapter of Part Three explores the influence of ide- 
ologies over the development of the contemporary Lithuanian so- 
cial security system in the period of 1990-2010. The chapter is 
based on gualitative research data drawn from the 67 experts' in- 
terviews. Ihe chapter seeks to respond to two guestions: what was 
the ideological framework of social policy reforms in Lithuania? 
What kind of social policy ideologies have prevailed among the 
political and economic elite in Lithuania? Yet, this chapter also 
explores the views and ideological preferences of the 67 experts 
interviewed and their own evaluation of processes in social security 
system. The analysis is carried according to three periods of soci- 
al policy development in Lithuania. The period before Lithuania's 
accession to the EU (1990-2004), which was marked by major 
economic, political and societal reforms; the period after accession 
(2004-2008), which was characterised by high economic growth 
and recovery; and the current crisis period (from 2009), which has 
been marked by a dramatic decrease in the GDP, decline in pe- 
ople's well being and harsh austerity measures taken by the go- 
vernment of Lithuania. As expert interviews reveal, the first period 
(1990-2004) is highly significant for social security development 
because the main direction ideologically was chosen as liberal, but 
structurally social security from 1990 was formed as corporative- 
“Bismarckian" one. Gradually, the corporative model in Lithuania 
was shifting to a liberal one, especially after private pension funds 
reform of 2003-2004 and the implementation of some of New 
Public Management methods in social services. It was assumed, 
that the main reason of liberalization from the very beginning of 

independence has to be addressed to several economic crises that 
affected Lithuania after separation from the Soviet Union. It was 
assumed that the economy determined the capacity of social policy 
and therefore the economic development was prioritized as a ma- 
jor goal for Lithuanian society. The ideological differences between 
“left" and "right" political groups were minor. Even the social-de- 
mocratic parties were in favour of social policy liberalization and 
marketization and trusted the market to regulate social develo- 
pment. This belief is especially reinforced during the time of crisis. 
These attitudes undermined the conceptualization of social policy 
development in Lithuania and made social policy to be dependent 
on the economic and financial circles that makes it very easy to 
manipulate. This dependence was especially apparent in the period 
of economic growth (until 2008). During economic growth, some 
benefits were raised. During the economic crisis of 2008-2009, the 
benefits which were expanded during the economic growth period 
were cutback and some even retrenched. However, the ideological 
preferences of the political elite have not changed over time and 
remain oriented toward liberalization and marketizations of so- 
cial policy. Needless to say, that liberal ideology of social security 
has been intensified during the crisis and in the post-crisis period. 
Experts and other actors of research have evaluated the role of 
different kinds of Lithuanian elite in the development of social 
security. The dominant role in decision making belongs to the po- 
litical elite. However, the decisions of the political elite reflect the 
interest of influential economic groups. The involvement of scien- 
tists in the development of social security was limited due to their 
pro-socialist values and attitudes towards social policy which de- 
viated from the values of the ruling political and economic elite. 
The impact of the bureaucratic elite was important during the pe- 
riod of 1990-1996/7. After 1996/7 the bureaucratic elite remains 
passive and submissive to the decisions of the ruling elite. 

The third chapter of Part Three further analyzes the 67 experts' 
interviews and explores their understanding of the social policy 
model which has been developed in Lithuania since 1990. Elite 

interviews showed that there are significant differences of the no- 
tion of a social policy model between various respondents groups. 
Especially visible were the differences between social administra- 
tion, scientists, interest organizations and NGOSs leaders groups 
from one side and businessmen and media representatives from 
the other side. The first group of representatives showed a more 
„socialdemocratic“ approach while the second group of experts 
showed more pro-liberal and even liberataristic views about soci- 
al policy formation in Lithuania, its causes and perspectives. The 
largest group of respondents (the third of all experts) defined the 
Lithuanian social policy model as corporatist - “Bismarckian" mo- 
del which is drifting to a liberal model. These answers in fact cor- 
respond to the Lithuanian social policy researchers' notion of Li- 
thuanian social policy model (for instance, J. Aidukaitė, A. Guogis, 
T. Medaiskis, R. Lazutka, A. Bitinas, L. Dromantienė). The answers 
of politicians showed their theoretical belonging to the ideological 
platforms of their parties, but it was also stated that in practice 
there were not often visible the ideological differences between 
these parties. Many experts presented their answers showing great 
competence in the social sphere, but there were also observed the 
answers of some experts who showed a very limited approach to 
social policy understanding. 

The concluding chapter summarizes the findings of the book 
and suggests avenues for further research. The overview of how the 
social protection system evolved in Lithuania from 1917 up to the 
present reveals unfavourable conditions for welfare state develo- 
pment. Due to the freguent occupation, the Lithuanian social pro- 
tection system was submissive to Czarist Russia (1795-1914) and 
USSR (1940-1990) social policy legislation. The history of occu- 
pation shaped the mistrust in the state and its institutions. During 
the interwar period of the independent state (1918-1940), slow 
economic development and urbanization, persistent budget deficit, 
government's volatility as well as the constant fear of external mi- 
litary intervention did not constitute a stable and supportive envi- 
ronment for the expansion and development of Lithuanian social 

insurance institutions. The period of independence since 1990 up 
to the present is marked by ruling elites' preferences for more libe- 
ralization and marketization. The political priorities were econo- 
mic restructuring and market economy, but social issues were put 
aside. A brief experience of democracy and high fragmentation of 
political parties and their high volatility — all these factors have not 
supported the formation of the comprehensive, universal welfare 
state during period of 1990-2011 in Lithuania. 

It is also important to note that the Lithuanian social policy 
reformers over the past decades, not only had to adopt the Soviet 
system of social security to the market economy demands, but also 
to deal with the challenges of the twenty-frst century. The present- 
day Lithuanian social protection system is under pressure to adjust 
its institutions to meet the challenges of the 21“ century besides 
the internal challenges steaming from transition. These challenges 
include increased migration, deinstitutionalization of the family, 
ageing of the population and increasing global trade competition. 

Today the welfare systems of Lithuania can be referred to as the 
post-communist welfare regime broadly described in Part One of 
this book. Even if the state assumes responsibility for the welfare 
of its citizens, the assistance it provides does not always guarantee 
a decent standard of living for its citizens and therefore the market 
and the family are still two of the most important agents for gua- 
ranteeing an adeguate standard of living for the population. 

Using Western typologies, which were widely described in the 
book, the Lithuanian welfare state can be assigned as to a hybrid 
corporatist — “Bismarckian" — clientelistic model slowly drifting 
towards a liberal-marginal model. As the expert' interviews ana- 
lysis has shown, the liberal elements in the Lithuanian welfare 
model have become especially visible in recent years (2008-2009), 
during the crisis. However, the social security analysis shows that 
the system still remains guite diverse. For example, the two-year 
paid maternity (paternity) leave distinguishes Lithuania among 
the rest of the world. 

The findings of this book show that the welfare state in Lithu- 
ania has evolved like in many other European countries. However, 
Lithuanian development is marked by inconsistency and drastic 
changes over time. The clear concept of the welfare state develo- 
pment has been absent from the political discourse through the 
centuries. Yet, in Lithuania since 1918 till now have been always 
dominated by the conservative and liberal ideologies (the only 
exception is the soviet period that was imposed by soviet occupa- 
tion for 50 years), which are based on the understanding that the 
individual or family has to take major responsibility for its welfare. 
Entering twenty-first century Lithuania finally has all the condi- 
tions for the creation of modern Western welfare state. 

The future of social development in Lithuania will depend on 
the common efforts of European, global and domestic forces. The 
social policy-makers in Lithuania have to solve the major dilem- 
mas of the current world: which path of social policy development 
to follow? Is it the one that is propagated by the World Bank, the 
World Trade Organization and the International Monetary Fund, 
which promotes a liberal approach to social policy? Or the one 
that is suggested by the European Union, which promotes gene- 
rous and universal rights for all through the idea of the rights of a 
European social model? 

Yet, on a domestic level, the Baltic policy-makers have to ans- 
wer one guestion: how to divide social responsibilities between the 
state, municipalities, private providers (profit and non-profit), fa- 
milies and individuals to make the social protection system more 
flexible, economical and sustainable in order to make the social 
protection in the Baltic States more Aexible to adapt to the major 
challenges of the 21“ century: the ageing of population, deinstitu- 
tionalization of the family, increasing migration and global trade 
competition. 

Jolanta Aidukaitė išleido daugiau nei 30 straipsnių skirtų recen- 

straipsnių rinkiniams. Jos straipsniai yra spausdinti tokiuose tarp- 
tautiniuose recenzuojamuose žurnaluose kaip Comznunits and Pos:- 

eilę skyrių knygoms, kurios išleistos Rovu//edge, Palgrave Macmillan, 

doktorantūroje Filosofijos fakultete, rašo disertaciją Lietuvos so- 
cialinių darbuotojų profesinio identiteto tema. Mokslinių interesų 
sritys: profesinė tapatybė socialiniame darbe, socialinio darbo kas- 
dienybė ir problemos, gerovės valstybės pokyčių poveikis sociali- 
niam darbui. 


Prof. dr. Arvydas Guogis 1993 metais apsigynė politologijos 
mokslų daktaro laipsnį Vilniaus universitete, o 2006 metais Myko- 
lo Romerio universitete praėjo habilitacijos procedūrą vadybos ir 
administravimo srityje. Yra dirbęs įvairiose valstybinėse, privačiose 
ir nevyriausybinėse organizacijose Lietuvoje ir užsienyje polito- 

bei žurnalisto pareigose. Nuo 2001 metų ėjo docento, o nuo 2012 
metų profesoriaus pareigas Mykolo Romerio universiteto Viešojo 
administravimo katedroje. Jo interesų sritys — socialinė apsauga, 
socialinė politika ir globalizacija, viešojo administravimo tyrimų 
metodologija. A. Guogis išleido daugiau nei 60 mokslinių straips- 
nių, yra 6 monografijų autorius bei bendraautorius, aktyviai reiš- 

Studies ir International Review on Public and Non-profit Marketing. 

Knygoje analizuojami veiksniai, kurie daro įtaką gerovės valsty- 
bės formavimuisi ir raidai Lietuvoje, tiriamos esamos gerovės valstybės 
ištakas ir išryškinami jai būdingi bruožai. Lietuvos gerovės valstybės 
raida analizuojama kitų Europos ir pasaulio valstybių kontekste. Yba- 
žingas dėmesys skiriamas detaliai prieš tai buvusių bei esamų socialinės 
apsaugos struktūrų analizei bei administracinio, mokslinio, politinio 
ir ekonominio elito žinių, patirties bei nuostatų socialinės politikos at- 
žvilyiu tyrimui. Pirmą kartą gerovės valstybės raida Lietuvoje ištiria- 
ma sistemiškai (sekant pokyčius laike ir identifikuojant jų priežastis) ir 
visapusiškai (tiriami tiek ekspertų požiūriai, tiek ir istorinių bei glo- 
balių veiksnių įtaka), atskleidžiami ją formuojantys veiksniai bei jai 
būdingi bruožai, ištiriamos jos ištakas. 

